(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΜ΄

Πέμπτη, 25 Απριλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ. κ. Μ. Χουρδάκη, Ν. Μηταράκη και Σ. Κυριάκη, σελ.
3. Ανακοινώνεται ότι τη συνεδρίαση παρακολουθούν μαθητές από τα Εκπαιδευτήρια Ανδρεάδη, το Ωραιόκαστρο Θεσσαλονίκης, τα μειονοτικά Δημοτικά Σχολεία Ροδόπης, το 1ο Ασωμάτων Θάσου, Οργάνης, Πολυάνθου, Κέδρου, Άνω Βερσίνης και Άνω Δροσινής, το Γενικό Λύκειο Σκάλας Ωρωπού, το Δημοτικό Σχολείο Εκπαιδευτήρια Ροδίων Παιδείας, το 46ο Δημοτικό Σχολείο Ηρακλείου Κρήτης, το 5ο Γενικό Λύκειο Κέρκυρας, το 3ο Γυμνάσιο Ρόδου, το 5ο Γυμνάσιο Ιωαννίνω και από το 3ο Γυμνάσιο Ηγουμενίτσας, σελ.
4. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Περιβάλλοντος και Ενέργειας: «Ρυθμίσεις για την αντιμετώπιση των πολυεπίπεδων επιπτώσεων της κλιματικής αλλαγής στους τομείς: α) της διαχείρισης υδάτων, β) της διαχείρισης και προστασίας των δασών, γ) της αστικής ανθεκτικότητας και πολιτικής, δ) της καταπολέμησης της αυθαίρετης δόμησης, ε) της ενεργειακής ασφάλειας», σελ.
2. Ενστάσεις αντισυνταγματικότητας επί του σχεδίου νόμου του Υπουργείου Περιβάλλοντος και Ενέργειας:
 i. του ΣΥΡΙΖΑ - Προοδευτική Συμμαχία επί των άρθρων 3 έως 13 , σελ.
 ii. της Νέας Αριστεράς επί των άρθρων 3, 4, 6, 10, 11, 20 και 27 , σελ.
3. Συζήτηση και λήψη απόφασης επί της ενστάσεων αντισυνταγματικότητας, σελ.
4. Αιτήσεις ονομαστικής ψηφοφορίας επί του σχεδίου νόμου του Υπουργείου Περιβάλλοντος και Ενέργειας:
 i. από την κοινοβουλευτική ομάδα του ΣΥΡΙΖΑ - Προοδευτική Συμμαχία επί της αρχής και επί των άρθρων 1 έως και 13, 20, 23, 24, 27, 103, 104 και 105, σελ.
 ii. από την Κοινοβουλευτική Ομάδα του ΠΑΣΟΚ - Κίνημα Αλλαγής επί της αρχής και επί των άρθρων 3 έως 13 του σχεδίου νόμου, σελ.
 iii. από την Κοινοβουλευτική Ομάδα του Κομμουνιστικού Κόμματος Ελλάδος επί της αρχής και επί των άρθρων 3 έως και 12, καθώς και στα άρθρα 20, 23, 24 και 27 του σχεδίου νόμου , σελ.
5. Κατάθεση Εκθέσεως Διαρκούς Επιτροπής:

Η Διαρκής Επιτροπή Μορφωτικών Υποθέσεων καταθέτει την Έκθεσή της στο σχέδιο νόμου του Υπουργείου Πολιτισμού «Κύρωση της σύμβασης δωρεάς μεταξύ του Υπουργείου Πολιτισμού και του νομικού προσώπου δημοσίου δικαίου με την επωνυμία «Εθνικό Αρχαιολογικό Μουσείο» ως δωρεοδόχων, και των Σπυρίδωνα Ι. Λάτση και Ντόροθυ, σύζυγος Σπύρου Λάτση, ως δωρητών, σχετικά με τη χρηματοδότηση, εκ μέρους των δωρητών, της εκπόνησης μελετών για την αναβάθμιση και επέκταση του κτιρίου που στεγάζει το Εθνικό Αρχαιολογικό Μουσείο, σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΩΡΓΑΝΤΑΣ Γ., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΓΕΩΡΓΑΝΤΑΣ Γ. , σελ.
 ΚΕΛΛΑΣ Χ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΜΠΡΟΥΛΗΣ Γ. , σελ.
 ΜΑΝΤΖΟΣ Δ. , σελ.
 ΜΙΧΑΗΛΙΔΗΣ Σ. , σελ.
 ΜΠΟΥΡΑΣ Α. , σελ.
 ΝΙΚΟΛΑΪΔΗΣ Α. , σελ.
 ΠΛΕΥΡΗΣ Α. , σελ.

Β. Επί του σχεδίου νόμου του Υπουργείου Περιβάλλοντος και Ενέργειας:
 ΑΛΕΞΟΠΟΥΛΟΥ Χ. , σελ.
 ΑΝΔΡΟΥΛΑΚΗΣ Ν. , σελ.
 ΑΝΤΩΝΙΟΥ Μ. , σελ.
 ΒΟΛΟΥΔΑΚΗ Σ. , σελ.
 ΓΙΑΤΣΙΟΣ Ι. , σελ.
 ΓΚΙΚΑΣ Σ. , σελ.
 ΔΕΛΒΕΡΟΥΔΗΣ Κ. , σελ.
 ΔΗΜΟΣΧΑΚΗΣ Α. , σελ.
 ΔΙΓΕΝΗ Α. , σελ.
 ΖΑΜΠΑΡΑΣ Μ. , σελ.
 ΖΕΜΠΙΛΗΣ Α. , σελ.
 ΚΑΒΒΑΔΑΣ Α. , σελ.
 ΚΑΖΑΜΙΑΣ Α. , σελ.
 ΚΑΛΟΓΕΡΟΠΟΥΛΟΣ Δ. , σελ.
 ΚΑΠΠΑΤΟΣ Π. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΤΡΙΝΗΣ Μ. , σελ.
 ΚΕΔΙΚΟΓΛΟΥ Σ. , σελ.
 ΚΕΛΛΑΣ Χ. , σελ.
 ΚΟΚΚΑΛΗΣ Β. , σελ.
 ΚΟΝΤΗΣ Ι. , σελ.
 ΚΟΤΙΔΗΣ Β. , σελ.
 ΚΟΤΡΩΝΙΑΣ Γ. , σελ.
 ΚΟΥΛΚΟΥΔΙΝΑΣ Σ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΚΩΤΣΟΣ Γ. , σελ.
 ΛΑΜΠΡΟΥΛΗΣ Γ. , σελ.
 ΛΙΑΚΟΥΛΗ Ε. , σελ.
 ΛΟΒΕΡΔΟΣ Ι. , σελ.
 ΜΑΝΤΖΟΣ Δ. , σελ.
 ΜΑΝΩΛΑΚΟΥ Δ. , σελ.
 ΜΕΤΑΞΑΣ Κ. , σελ.
 ΜΙΧΑΗΛΙΔΗΣ Σ. , σελ.
 ΜΠΟΥΚΩΡΟΣ Χ. , σελ.
 ΜΠΟΥΜΠΑΣ Κ. , σελ.
 ΝΙΚΟΛΑΪΔΗΣ Α. , σελ.
 ΟΙΚΟΝΟΜΟΥ Θ. , σελ.
 ΠΑΠΑΗΛΙΟΥ Γ. , σελ.
 ΠΑΡΑΣΤΑΤΙΔΗΣ Σ. , σελ.
 ΠΑΡΑΣΥΡΗΣ Φ. , σελ.
 ΠΕΡΚΑ Θ. , σελ.
 ΠΟΥΛΑΣ Α. , σελ.
 ΠΟΥΛΟΥ Π. , σελ.
 ΣΑΡΑΚΙΩΤΗΣ Ι. , σελ.
 ΣΔΟΥΚΟΥ Α. , σελ.
 ΣΙΜΟΠΟΥΛΟΣ Ε. , σελ.
 ΣΚΟΝΔΡΑ Α. , σελ.
 ΣΚΥΛΑΚΑΚΗΣ Θ. , σελ.
 ΣΠΑΝΙΑΣ Α. , σελ.
 ΣΥΝΤΥΧΑΚΗΣ Ε. , σελ.
 ΤΑΓΑΡΑΣ Ν. , σελ.
 ΤΖΑΚΡΗ Θ. , σελ.
 ΤΣΑΚΑΛΩΤΟΣ Ε. , σελ.
 ΦΑΜΕΛΛΟΣ Σ. , σελ.
 ΧΑΡΑΚΟΠΟΥΛΟΣ Μ. , σελ.
 ΧΑΡΙΤΣΗΣ Α. , σελ.
 ΧΗΤΑΣ Κ. , σελ.
 ΧΡΗΣΤΙΔΟΥ Ρ. , σελ.
 ΧΡΙΣΤΟΔΟΥΛΑΚΗΣ Ε. , σελ.

Γ. Επί των ενστάσεων αντισυνταγματικότητας:
 ΒΡΕΤΤΟΣ Ν. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΤΡΙΝΗΣ Μ. , σελ.
 ΚΟΚΚΑΛΗΣ Β. , σελ.
 ΚΟΝΤΗΣ Ι. , σελ.
 ΠΑΠΠΑΣ Ν. , σελ.
 ΠΛΕΥΡΗΣ Α. , σελ.
 ΣΚΥΛΑΚΑΚΗΣ Θ. , σελ.
 ΤΖΑΝΑΚΟΠΟΥΛΟΣ Δ. , σελ.
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΜ΄

Πέμπτη 25 Απριλίου 2024

Αθήνα, σήμερα στις 25 Απριλίου 2024, ημέρα Πέμπτη και ώρα 9.13΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ.**

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 24-4-2024 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΛΘ΄ συνεδριάσεώς του, της Τετάρτης 24 Απριλίου 2024, σε ό,τι αφορά την ψήφιση στο σύνολο του σχεδίου νόμου: «Δημιουργική Ελλάδα: ενίσχυση του κινηματογραφικού, οπτικοακουστικού και δημιουργικού τομέα, ίδρυση φορέα για το βιβλίο και λοιπές διατάξεις για τον σύγχρονο πολιτισμό».)

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Περιβάλλοντος και Ενέργειας: «Ρυθμίσεις για την αντιμετώπιση των πολυεπίπεδων επιπτώσεων της κλιματικής αλλαγής στους τομείς: α) της διαχείρισης υδάτων, β) της διαχείρισης και προστασίας των δασών, γ) της αστικής ανθεκτικότητας και πολιτικής, δ) της καταπολέμησης της αυθαίρετης δόμησης, ε) της ενεργειακής ασφάλειας».

Η Διάσκεψη των Προέδρων αποφάσισε στη συνεδρίασή της στις 18 Απριλίου 2024 τη συζήτηση του νομοσχεδίου σε μία έως δύο συνεδριάσεις, εν συνόλω επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά μέχρι το τέλος της ομιλίας του δεύτερου εισηγητή.

Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Παππά.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Θα θέλαμε εκ μέρους του ΣΥΡΙΖΑ - Προοδευτική Συμμαχία να καταθέσουμε ένσταση αντισυνταγματικότητας για το εν λόγω νομοσχέδιο και συγκεκριμένα για τα άρθρα 3 έως 13, διότι κύριε Πρόεδρε, θεωρούμε ότι παραβιάζει κατάφωρα τα άρθρα 2 παράγραφος 1 και 5 παράγραφος 1 του Συντάγματος.

Το νερό έχει ταλαιπωρηθεί την τελευταία δεκαετία και έχουν υπάρξει αλλεπάλληλες αποφάσεις του Συμβουλίου της Επικρατείας, οι οποίες κάνουν καθαρό όχι μόνο ότι η διαχείριση των υδάτων πρέπει να ανήκει αποκλειστικά στο κράτος, αλλά κι εάν υπάρχει κρατικός φορέας που έχει άλλους σκοπούς από την επαρκή παροχή ποιότητας και ποσότητας πόσιμου νερού στον πληθυσμό, αυτό αντίκειται στο Σύνταγμα διότι το νερό είναι ένα ζωτικής σημασίας αγαθό.

Καταθέτουμε λοιπόν, κατά το άρθρο 100 του Κανονισμού της Βουλής ένσταση αντισυνταγματικότητας για τα συγκεκριμένα άρθρα.

(Στο σημείο αυτό καταχωρίζεται στα Πρακτικά η προαναφερθείσα ένσταση αντισυνταγματικότητας του ΣΥΡΙΖΑ - Προοδευτική Συμμαχία, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.4-9)

ΑΛΛΑΓΗ ΣΕΛΙΔΑΣ

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Και από την Νέα Αριστερά, παρακαλώ κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε, καταθέτουμε κι εμείς ως Νέα Αριστερά αίτηση αντισυνταγματικότητας για τα άρθρα 3, 4, 6, 10, 11, 20 και 27 και για την ιδιωτικοποίηση του νερού αλλά και για την άρση της μονιμότητας δημοσίων υπαλλήλων.

(Στο σημείο αυτό καταχωρίζεται στα Πρακτικά η προαναφερθείσα ένσταση αντισυνταγματικότητας της Νέας Αριστεράς, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ.11)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, όπως προβλέπει ο Κανονισμός θα γίνει τοποθέτηση των εισηγητών και των ειδικών αγορητών και αμέσως μετά θα γίνει η συζήτηση επί των αντιρρήσεων συνταγματικότητας. Αυτό το λέω για να μπορέσει και το κάθε κόμμα να κάνει τον προγραμματισμό του.

Ξεκινάμε με τον εισηγητή της Νέας Δημοκρατίας, κ. Κοτρωνιά για δεκαπέντε λεπτά.

Παρακαλώ, κύριε συνάδελφε, έχετε τον λόγο.

**ΓΕΩΡΓΙΟΣ ΚΟΤΡΩΝΙΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, όπως δείχνει ο τίτλος του νομοσχεδίου, πρόκειται για ένα πολυνομοσχέδιο που συμπεριλαμβάνει σημαντικές μεταρρυθμίσεις για την προστασία του περιβάλλοντος, ένα νομοσχέδιο που αντιμετωπίζει τις πολυεπίπεδες επιπτώσεις της κλιματικής αλλαγής στον τομέα της διαχείρισης των υδάτων, της διαχείρισης των δασών, της ανθεκτικότητας του δομημένου περιβάλλοντος και της ενεργειακής ασφάλειας συνολικότερα.

Το νομοσχέδιο συζητήθηκε αναλυτικά και επί της αρχής και επί των άρθρων και αξίζει να σημειώσω ότι τουλάχιστον για μένα, με την προσωπική μου εμπειρία, ήταν η πρώτη φορά που τόσοι πολλοί φορείς εξέφρασαν τις απόψεις τους κατά τη διάρκεια της ακρόασης που προβλέπεται από την κοινοβουλευτική διαδικασία, αφού κλήθηκαν τριάντα πέντε φορείς, υπερτριπλάσιοι από τους δέκα, τους οποίους προβλέπει ο Κανονισμός. Αυτό δείχνει δύο πράγματα. Πρώτα από όλα το μεγάλο ενδιαφέρον της κοινωνίας για το σοβαρό αυτό νομοσχέδιο και δεύτερον, τη διάθεση της ηγεσίας του Υπουργείου να ακούσει τις απόψεις των εξωκοινοβουλευτικών φορέων.

Το νομοσχέδιο αναπτύσσεται σε πέντε ενότητες, με την πρώτη να προσδιορίζει τον σκοπό και το αντικείμενο, την πέμπτη την έναρξη της ισχύος του και τις άλλες τρεις με αντικείμενο τη διαχείριση των υδάτων, των δασών, τον εξορθολογισμό χωροταξικής και πολεοδομικής πολιτικής, την ενίσχυση της ενεργειακής ασφάλειας και την προώθηση των ανανεώσιμων πηγών ενέργειας.

Ξεκινώ με την Ενότητα Β΄, στην οποία περιγράφεται η σύσταση του νομικού προσώπου ιδιωτικού δικαίου με τη μορφή ανώνυμης εταιρείας με την επωνυμία «Οργανισμός Διαχείρισης Υδάτων Θεσσαλίας Α.Ε.» ΟΔΥΘ. Ο ΟΔΥΘ λειτουργεί υπό την εποπτεία του Υπουργού Περιβάλλοντος και Ενέργειας με την επιφύλαξη σε ό,τι αφορά τα δίκτυα εγγείων βελτιώσεων όπου την εποπτεία ασκεί ο Υπουργός Ανάπτυξης και Τροφίμων, όπως αντίστοιχα για τα αντιπλημμυρικά έργα ο Υπουργός Υποδομών και Μεταφορών.

Σε αυτή την ενότητα περιγράφεται το καταστατικό του ΟΔΥΘ που περιλαμβάνει δεκαέξι άρθρα. Περιγράφονται επίσης, η σύσταση των εξαμελών τοπικών γνωμοδοτικών επιτροπών που επιλύουν τοπικά καθημερινά θέματα, αναφορικά με τη διαχείριση των υδατικών πόρων. Καταργείται ο Οργανισμός Εγγείων Βελτιώσεων Θεσσαλίας, ο οποίος υπάγεται πλέον στον ΟΔΥΘ ΑΕ, Οι Οργανισμοί ΤΟΕΒ και ΓΟΕΒ, η Διεύθυνση Υδάτων Θεσσαλίας που επίσης υπάγονται πλέον στον ΟΔΥΘ.

Το προσωπικό όλων των καταργούμενων φορέων μεταφέρεται στον ΟΔΥΘ με τη μισθοδοσία του να βαρύνει τον προϋπολογισμό του. Σχετικά με το καθεστώς της μεταφοράς του προσωπικού, επειδή υπήρχαν πάρα πολλές ανησυχίες και φόβοι για το τι θα απογίνει σε περίπτωση που κλείσει ο ΟΔΥΘ, με παρέμβαση στη δεύτερη ανάγνωση της επιτροπής του κυρίου Υπουργού, φαίνεται ότι η μεταφορά του προσωπικού θα γίνει με αποσπάσεις, με διατήρηση των μισθολογικών προνομίων και με τη δυνατότητα επιστροφής στο δημόσιο αν κλείσει ο φορέας, όπως αυτή η πρακτική έχει εφαρμοστεί και σε άλλες περιπτώσεις.

Είναι ευκαιρία σήμερα να ξεκαθαρίσουμε κάποιες ανακρίβειες που ειπώθηκαν στην επιτροπή. Ο ΟΔΥΘ, σύμφωνα με το νομοσχέδιο, δεν αποτελεί σε καμμία περίπτωση ιδιωτικοποίηση της διαχείρισης των υδάτων.

Κυρίες και κύριοι, ας σκεφτούμε λίγο, ας σκεφτούμε συγκεκριμένα τους οργανισμούς εγγείων βελτιώσεων που διαχειρίζονται το νερό σήμερα. Τι είναι αυτοί ακριβώς, είναι δημόσιο; Όχι βέβαια. Είναι φορείς εκτός Γενικής Κυβέρνησης. Είναι ιδιωτικού δικαίου οργανισμοί. Με το νομοσχέδιο αυτό, αντίθετα και επί της ουσίας, αυτοί οι φορείς κρατικοποιούνται και οι υπάλληλοί τους ουσιαστικά γίνονται υπάλληλοι κρατικού φορέα. Πού, λοιπόν, κάποιος βλέπει πρόθεση ιδιωτικοποίησης στη διαχείριση του νερού;

Ο στόχος του νομοσχεδίου είναι να γίνει ενιαία διαχείριση των υδάτων, αποφεύγοντας τον πολυκερματισμό, με έναν οργανισμό που προφανώς δεν λειτουργεί με γνώμονα το κέρδος. Γι’ αυτό άλλωστε και δεν προβλέπει και μέρισμα, όπως ακούστηκε από κάποιους συναδέλφους στην επιτροπή.

Σε αυτούς τους συναδέλφους διαφεύγει το γεγονός ότι όσον αφορά αυτόν τον οργανισμό για τον οποίο συζητάμε, αν θέλαμε να τον κάνουμε έναν ιδιωτικό φορέα, από τη φύση του ο ίδιος ο ιδιωτικός τομέας δεν είναι κατάλληλος γι’ αυτού του είδους τη δραστηριότητα.

Τέλος, σε ό,τι αφορά την τιμολόγηση των υπηρεσιών, η τιμολόγηση του νερού θα γίνεται με βάση τη σχετική οδηγία της Ευρωπαϊκής Ένωσης.

Αν θέλουμε να δούμε πού οφείλονται οι αστοχίες στην αντιμετώπιση των ακραίων φαινομένων στη Θεσσαλία, θα συμφωνήσουμε ότι οφείλονται στον πολυκερματισμό των φορέων, την πολυδιάσπαση της ευθύνης και τελικά στην έλλειψη του συντονισμού.

Έρχομαι τώρα στη διαχείριση και την προστασία των δασών. Στο Μέρος Β΄ το νομοσχέδιο προβλέπει και επιτρέπει τη σύσταση ενώσεων προσώπων με νομική προσωπικότητα και συγκεκριμένα, υβριδικά συνεργατικά σχήματα με συνολικό ποσοστό 50% μαζί με λοιπά φυσικά ή νομικά πρόσωπα του ιδιωτικού τομέα με ποσοστό 50%, τα οποία θα υλοποιούν τη διαχείριση και την εκμετάλλευση των δημοσίων δασών.

Περιγράφεται αναλυτικά στα άρθρα η συμμετοχή, η διαδικασία ανάθεσης, η απόφαση ανάθεσης, οι κυρώσεις, λόγω μη προσήκουσας εκτέλεσης της σύμβασης, η αίτηση για επιδότηση με βάση τα έσοδα από τους πλειστηριασμούς δικαιωμάτων εκπομπής ρύπων, όπως επίσης και το αντισταθμιστικό - ανταποδοτικό όφελος από το ποσοστό των καυσόξυλων που παράγονται από τους αναδόχους προς τους μόνιμους κατοίκους των τοπικών κοινοτήτων, με προτεραιότητα μάλιστα τις ευπαθείς ομάδες.

Στο νομοσχέδιο προβλέπεται η μεταφορά δασεργατών σε περιπτώσεις που απαιτείται συνδρομή για περιστατικά μεγάλης πυρκαγιάς, για την κατασκευή μεγάλων αντιπυρικών ζωνών ή άλλης φυσικής καταστροφής και παρέχεται προτεραιότητα στη μεταφορά των δασεργατών μετά από απόφαση του Υπουργού Περιβάλλοντος και Ενέργειας, ενώ προστέθηκε παράγραφος η οποία καθορίζει ότι η διαχείριση των δασικών οικοσυστημάτων πραγματοποιείται με βάση τις οριστικές μελέτες.

Έχει σημασία να τονίσουμε ότι, εκτός από τη νέα φιλοσοφία που αφορά τη ζωή, τη διαχείριση, την αξιοποίηση του δάσους, την απομάκρυνση της υπερβάλλουσας εύφλεκτης βιομάζας, το νομοσχέδιο ξαναφέρνει τους δασικούς στη θέση που πρέπει να έχουν μέσα στο δασικό οικοσύστημα, αφού προβλέπει την επίβλεψη από αυτούς όλων των δασικών παρεμβάσεων.

Είναι ξεκάθαρο επίσης ότι με το νομοσχέδιο δεν καλούνται μεγάλες επιχειρήσεις, όπως ακούστηκε από κάποιους συναδέλφους της Αντιπολίτευσης στην επιτροπή, αφού στο νομοσχέδιο ορίζονται συμμετέχουσες οι επιχειρήσεις με 5 εκατομμύρια τζίρο την τριετία. Συνεπώς είμαστε στην κατηγορία των μικρών επιχειρήσεων.

Τέλος, η προβλεπόμενη διαχειριστική μελέτη στην οποία αναφέρθηκα προηγουμένως θα έχει την έγκριση της δασικής υπηρεσίας και μάλιστα με νέες προδιαγραφές, οι οποίες είχαν να αλλάξουν από τη δεκαετία του 1960.

Πάμε τώρα στην Ενότητα Γ΄, με τίτλο: «Εξορθολογισμός χωροταξικής και πολεοδομικής πολιτικής», όπου γίνεται προσπάθεια να αξιοποιήσουμε την πρόσφατη εμπειρία η οποία μας έδειξε ότι επιβάλλεται να δημιουργήσουμε αστικές περιοχές ανθεκτικές που να μπορούν να διατηρήσουν τις βασικές τους λειτουργίες, τις δομές και την ταυτότητά τους να απορροφούν τους κινδύνους και να ανακάμπτουν από προκλήσεις και κάθε μορφής κρίσεις.

Γι’ αυτό, με το νομοσχέδιο θεσμοθετείται η εθνική στρατηγική αστικής ανθεκτικότητας, η οποία είναι πενταετής, αλλά και η εθνική στρατηγική για τη διαχείριση του οικιστικού αποθέματος, που επίσης είναι πενταετής.

Στο Μέρος Β΄, με τίτλο: «Έλεγχος και καταπολέμηση της αυθαίρετης δόμησης», πραγματικά, κυρίες και κύριοι συνάδελφοι, αλλάζει τελείως η φιλοσοφία και η αντιμετώπισή της. Αυστηροποιείται το πλαίσιο της αυθαίρετης δόμησης και μεταφέρεται στη Γενική Διεύθυνση του Σώματος Επιθεωρητών και Ελεγκτών του Υπουργείου Περιβάλλοντος και Ενέργειας η αρμοδιότητα του ελέγχου του ισχύοντος νομοθετικού πλαισίου για την προστασία του φυσικού περιβάλλοντος από την αυθαίρετη δόμηση και παράλληλα συστήνεται στο Υπουργείο Περιβάλλοντος θέση ειδικού επιθεωρητή ελέγχου και καταστολής της αυθαίρετης δόμησης. Το νομοσχέδιο λέει «όχι» στα νέα αυθαίρετα. Είναι, κυρίες και κύριοι συνάδελφοι, το πρώτο νομοσχέδιο που δεν μιλάει για διαδικασίες νομιμοποίησης αυθαιρέτων.

Το Κεφάλαιο Β΄, με τίτλο: «Εντοπισμός αυθαιρέτων, καταγγελίες και έλεγχος», αναφέρεται στη δημιουργία διαδικτυακής πλατφόρμας για τον εντοπισμό αυθαιρέτων με χρήση δορυφορικών εικόνων και συστήνεται ενιαίο ηλεκτρονικό σύστημα καταγγελιών στο Υπουργείο Περιβάλλοντος και Ενέργειας.

Κυρίες και κύριοι, πρέπει στο δομημένο περιβάλλον της πατρίδας μας να δούμε τη μεγάλη εικόνα και μέσα σε αυτή τη μεγάλη εικόνα ασφαλώς συμπεριλαμβάνεται και η αντιμετώπιση της αυθαίρετης δόμησης. Μας δίνεται σήμερα η δυνατότητα, αξιοποιώντας την τεχνολογία με αεροφωτογραφίες, με δορυφορικές λήψεις, με drones, να δημιουργήσουμε ένα σωστό σύστημα αυτόματου εντοπισμού κάθε νέου αυθαιρέτου, με ταχύτατη καταγραφή, έλεγχο και κατεδάφισή του, ώστε να σταματήσει η βιομηχανία νομιμοποίησης αυθαιρέτων, αλλά κυρίως να σταματήσει η νοοτροπία των Ελλήνων πολιτών, οι οποίοι έχουν την πεποίθηση ότι κάθε αυθαίρετο κάποτε θα νομιμοποιηθεί.

Ακούστηκαν μάλιστα στην επιτροπή και άλλες ενστάσεις, ότι δήθεν υποβαθμίζουμε τις υπηρεσίες δόμησης των δήμων, τις ΥΔΟΜ, μεταφέροντας τις αρμοδιότητες κεντρικά.

Ρωτάω. Μας ενδιαφέρει να γίνουμε αποτελεσματικοί ή όχι; Ο ίδιος ο Πρόεδρος του Τεχνικού Επιμελητηρίου ήρθε στην επιτροπή στην ακρόαση φορέων και μας είπε ότι οι υπάλληλοι των ΥΔΟΜ θέλουν να διώξουν από πάνω τους τα αυθαίρετα, αφού δεν μπορούν να ανταποκριθούν, ή για να ανταποκριθούν θα πρέπει ίσως να προσλάβουμε πεντακόσιους νέους μηχανικούς, πράγμα το οποίο δεν γίνεται αυτή τη στιγμή.

Επίσης, γνωρίζουμε όλοι μας πολύ καλά ότι τόσα χρόνια παίζονται προσωπικά ή τοπικά παιχνίδια, τα οποία έκαναν να «φυτρώνουν» τα αυθαίρετα και μετά να αρχίζουν συμβιβασμοί και υποχωρήσεις, με αποτέλεσμα δυστυχώς να αυθαιρετούμε με τη βεβαιότητα και όχι την ελπίδα μιας μελλοντικής νομιμοποίησης.

Έχουμε αυθαίρετα με πρωτόκολλα κατεδάφισης που δεν έχουν εκτελεστεί από το 1978. Έχουμε πάνω από ενενήντα χιλιάδες αυθαίρετα μη καταγεγραμμένα, γιατί το κράτος δεν τόλμησε ποτέ να τα καταγράψει. Και έχει μαζευτεί ένας τόσο μεγάλος αριθμός αυθαιρέτων που χρειάζεται τεράστια πολιτική βούληση για να κατεδαφιστεί έστω και ένα.

Αγαπητοί συνάδελφοι, πρέπει επιτέλους να τραβηχτεί μια «κόκκινη γραμμή», να μην αφήσουμε κανένα νέο αυθαίρετο και να κατεδαφίζονται σταδιακά με προϋποθέσεις και τα παλαιότερα. Αλλιώς, δεν θα λυθεί ποτέ η αυθαίρετη δόμηση στην Ελλάδα, η οποία είναι γεγονός ότι έγινε με την ανοχή του πολιτικού συστήματος τα τελευταία πενήντα χρόνια.

Στόχος είναι να μπει τάξη στον χώρο, να ξέρουμε τι επιτρέπεται, τι απαγορεύεται και πού. Αυτό είναι το εθνικό μας στοίχημα. Και για πρώτη φορά είναι σε εξέλιξη μια ξεκάθαρη ολοκληρωμένη πολεοδομική πολιτική η οποία έχει και χρονικούς στόχους.

Πάμε τώρα στη ενότητα Δ΄, στην οποία το νομοσχέδιο θεσπίζει πρόγραμμα του Υπουργείου Περιβάλλοντος και Ενέργειας με την ονομασία «ΑΠΟΛΛΩΝ», με σκοπό τη μείωση του ενεργειακού κόστους συγκεκριμένων ομάδων και οργανισμών.

Αγαπητοί συνάδελφοι, έχω ζήσει ως δήμαρχος, αλλά και ως Βουλευτής τις πρώτες προσπάθειες που έγιναν για να δημιουργηθούν ενεργειακές κοινότητες, προσπάθειες όμως που ήταν ατελείς. Έρχεται τώρα το κράτος με το πρόγραμμα «ΑΠΟΛΛΩΝ» και τι μας λέει; Οι δήμοι, οι περιφέρειες, ευάλωτα νοικοκυριά, ΤΟΕΒ, οι δημοτικές επιχειρήσεις ύδρευσης και αποχέτευσης, δημιουργούν μία ενεργειακή κοινότητα πολιτών ανά περιφέρεια, μέσα σε συγκεκριμένο βέβαια χρονικό περιθώριο. Στη συνέχεια, το Υπουργείο προχωράει σε διαγωνισμό ανεύρεσης αναδόχου με κριτήριο επιλογής το ποιος θα δώσει τη χαμηλότερη τιμή κιλοβατώρας και ακολούθως, εκτελείται το έργο, το οποίο χρηματοδοτείται από τον ειδικό λογαριασμό των ΑΠΕ.

Ουσιαστικά, το έργο το πληρώνει η πολιτεία, ένα έργο με προφανείς ευεργετικές επιπτώσεις στην οικονομία των ευάλωτων νοικοκυριών, αλλά και στην οικονομία των ΟΤΑ, οι οποίοι αντίστοιχα, με χαμηλότερο το ενεργειακό τους κόστος, μπορούν να κάνουν μειώσεις στα τιμολόγιά τους και πάλι υπέρ της κοινωνίας.

Όσον αφορά το Κεφάλαιο Β΄, πρόκειται για ένα πολύ σημαντικό κεφάλαιο, το οποίο αφορά τα υπεράκτια αιολικά πάρκα. Επιτρέψτε μου να πω ότι η ανάπτυξη των υπεράκτιων αιολικών πάρκων είναι πολύ σημαντική για την Ελλάδα, η οποία ως γνωστόν έχει το καλύτερο αιολικό δυναμικό της Ανατολικής Μεσογείου και μέχρι σήμερα δεν έχει να επιδείξει κάτι στην ανάπτυξη αιολικών πάρκων στη θάλασσα.

Το νομοσχέδιο προβλέπει ότι τις μελέτες που χρειάζονται για να διαπιστωθεί ποιες περιοχές είναι κατάλληλες για την εγκατάσταση τέτοιων πάρκων τις αναλαμβάνει η Εταιρεία Υδρογονανθράκων.

Ποιες είναι αυτές οι μελέτες; Δεν είναι άλλες από μελέτες του αιολικού δυναμικού, βυθομετρικές μελέτες, γεωλογικές μελέτες, μελέτες θαλάσσιας ζωής, στην περιοχή ενδιαφέροντος.

Η λογική που αναπτύσσεται για τα θαλάσσια αιολικά πάρκα είναι η παρακάτω. Η Εταιρεία Υδρογονανθράκων δαπανά ένα σημαντικό ποσό για τις παραπάνω μελέτες, τις οποίες μπορεί στη συνέχεια να τις διαθέτει σε ενδιαφερόμενες ιδιωτικές εταιρείες και έτσι, αφ’ ενός, το δημόσιο θα εισπράξει τα χρήματα που ξόδεψε για τις μελέτες αυτές από τις ενδιαφερόμενες επενδυτικές εταιρείες, αφ’ ετέρου -το σπουδαιότερο- θα έχουμε επιτύχει την υπεύθυνη, τεκμηριωμένη και αδιαμφισβήτητη επιλογή των κατάλληλων θέσεων μέσα από αντικειμενικές μελέτες.

Στο Κεφάλαιο Γ΄ καθορίζεται το πλαίσιο περιορισμών παραγωγής σταθμών ΑΠΕ και ΣΗΘΥΑ. Θα μείνω λίγο στο Κεφάλαιο Γ΄, γιατί είναι γνωστό ότι ως χώρα και, σύμφωνα με τις μέχρι σήμερα δεσμεύσεις μας, καλύπτουμε και με το παραπάνω τις ανάγκες για παραγωγή ενέργειας από ΑΠΕ, που σημαίνει ότι την περίσσεια ενέργειας που παράγουμε πρέπει ή να την εξάγουμε, αφού η ζήτηση είναι μικρότερη στο εσωτερικό από την παραγωγή, ή να την αποθηκεύσουμε, αν το πρώτο δεν είναι δυνατόν.

Είναι, επίσης, γνωστό ότι τους μήνες Απρίλιο, Μάιο και Σεπτέμβριο έχουμε μειωμένη ζήτηση, ενώ τον μήνα, παραδείγματος χάρη, Ιούλιο έχουμε τη μέγιστη ζήτηση, πράγμα που σημαίνει ότι για τον Απρίλιο, τον Μάιο και τον Σεπτέμβριο πρέπει να κάνουμε περικοπή παραγωγής ανεξάρτητα από τον παραγωγό και είναι αυτό ακριβώς που ονομάζουμε και μέσα στο νομοσχέδιο ως περιορισμό της έγχυσης.

Στο διάστημα, λοιπόν, κατά το οποίο δεν είναι δυνατόν να εξάγουμε την περίσσεια της ενέργειας, αν και το προετοιμάζουμε ως χώρα για τα επόμενα τρία χρόνια, θα πρέπει ή να μειώνουμε την παραγωγή ή να εισάγουμε πλέον τη λογική της αποθήκευσης, άρα τη λογική της μπαταρίας.

Κυρίες και κύριοι, ας συνοψίσουμε τι πετυχαίνουμε με το παρόν νομοσχέδιο τελικά. Πρώτον, τη θεσμική κατοχύρωση ενός νέου, σύγχρονου, λειτουργικού οργανισμού για την αντιμετώπιση των οξυτάτων προβλημάτων διαχείρισης στο υδατικό διαμέρισμα της Θεσσαλίας. Δεύτερον, την έγκαιρη αντιμετώπιση προβλημάτων που δημιουργούνται από την κλιματική αλλαγή. Τρίτον, την ασφαλή, διαφανή και βέλτιστη διαδικασία ανάπτυξης, προστασίας και διαχείρισης του δασικού μας πλούτου. Τέταρτον, την αποτελεσματική και ενιαία καταπολέμηση της αυθαίρετης δόμησης μέσα από ένα ολιστικό σχέδιο χωροταξικής οργάνωσης και τακτοποίησης του δημόσιου και ιδιωτικού χώρου στη χώρα μας. Πέμπτον, την ενίσχυση της αντιμετώπισης του υψηλού ενεργειακού κόστους και έκτον, την ενίσχυση και αναβάθμιση των ΑΠΕ, δηλαδή ανανεώσιμων πηγών ενέργειας.

Κυρίες και κύριοι συνάδελφοι, θεωρώ ότι είναι ένα πολύ σημαντικό νομοσχέδιο, το οποίο τελικά πετυχαίνει τον στόχο του, που είναι η αντιμετώπιση των πολυεπίπεδων επιπτώσεων της κλιματικής αλλαγής στην πατρίδα μας. Προτείνω σε όλους την υπερψήφισή του.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε και για τη συνέπεια στον χρόνο.

Σειρά έχει ο εισηγητής από τον ΣΥΡΙΖΑ, ο κ. Ζαμπάρας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Αγαπητοί συνάδελφοι, εμείς από την πρώτη στιγμή, ως Αξιωματική Αντιπολίτευση, είχαμε ζητήσει την απόσυρση του νομοσχεδίου. Θεωρούμε ότι είναι ένα κακό νομοσχέδιο, που δεν πατάει σε επιστημονικά στοιχεία, δεν έχει καμμία σοβαρή τεκμηρίωση. Κλείνει το μάτι στα μεγάλα συμφέροντα και προφανώς, έχει και αντισυνταγματικά άρθρα που έχουν να κάνουν με το δημόσιο αγαθό που λέγεται νερό και τη διαχείρισή του.

Συζητάμε σήμερα, λοιπόν, εδώ, στην Ολομέλεια της Βουλής, ένα ακόμη νομοσχέδιο του Υπουργείου Περιβάλλοντος το οποίο δεν τήρησε αρχικά κανέναν κανονισμό διαβούλευσης. Να θυμίσουμε ότι ανέβηκε στη «ΔΙΑΥΓΕΙΑ» μόνο για μία εβδομάδα, είχε πάνω από πεντακόσια σχόλια επιστημονικών φορέων, περιφερειών, πολιτών, των πάντων και κανένα από αυτά τα σχόλια δεν λήφθηκε υπ’ όψιν. Δεν λέω να υιοθετηθεί, αλλά δεν συζητήθηκε, δεν λήφθηκε υπ’ όψιν από το Υπουργείο Περιβάλλοντος και έρχεται στη Βουλή χωρίς καμμία ουσιαστική συζήτηση με τους φορείς, χωρίς καμμία ουσιαστική συζήτηση με τους πολίτες.

Επιλέγετε συνειδητά να αδιαφορείτε για όλους και να νομοθετείτε με έναν τρόπο εντελώς αντιεπιστημονικό και εντελώς αντιδημοκρατικό. Και θα εξηγήσω στη συνέχεια γιατί η βάση αυτού του νομοσχεδίου είναι επιστημονική και αντιδημοκρατική.

Να σας θυμίσω, όμως, πριν αυτό που είπε ο ίδιος ο Πρωθυπουργός και είχε δεσμευτεί στους Θεσσαλούς. Στις 18-9-2023 είπε: Αυτή τη συζήτηση θα την κάνουμε για τη Θεσσαλία μετά τις καταστροφικές πλημμύρες σε διαβούλευση με την τοπική κοινωνία της Θεσσαλίας. Δεν πρόκειται να κινηθούμε αυτόνομα. Είναι, όμως, επιβεβλημένο πια το ζήτημα αυτό, επειδή είναι εθνικής σημασίας, να αναδειχθεί σε εθνικό επίπεδο και θα επιδιώξω, μάλιστα και διακομματική συναίνεση.

Σε αυτές τις τέσσερις γραμμές, που είναι τα λόγια του Πρωθυπουργού. Πείτε μου εσείς τι από αυτά έχει κάνει, τι από αυτά έχουν γίνει, τι από αυτά έχει υλοποιήσει αυτή η Κυβέρνηση. Λειτούργησε αυτόνομα, χωρίς καμμία διαβούλευση με τις τοπικές κοινωνίες, με την τοπική κοινωνία της Θεσσαλίας, της Περιφέρειας Θεσσαλίας, χωρίς καμμία διακομματική συναίνεση.

Φέρνετε ένα νομοσχέδιο με τον τρόπο που το φέρνετε, δημιουργώντας, κατά την άποψή μας, πολύ περισσότερα συσσωρευμένα προβλήματα και για τη Θεσσαλία και για την υπόλοιπη χώρα με τις ρυθμίσεις που βάζει αυτό το νομοσχέδιο σε μια σειρά από ζητήματα για τη διαχείριση του νερού, για τα πολεοδομικά χωροταξικά, για τη διαχείριση των δασών, για τα ενεργειακά.

Άρα ποια διαβούλευση και ποια διακομματική συναίνεση; Δεν ρωτήθηκε καν η Περιφέρεια της Θεσσαλίας, που και αυτή επίσημα, μέσω του Περιφερειάρχη, ζήτησε την απόσυρση του νομοσχεδίου. Δεν ρωτήθηκαν οι αγρότες της Θεσσαλίας, οι παραγωγικοί φορείς, δεν ρωτήθηκε η ΚΕΔΕ, δεν ρωτήθηκαν οι επιστημονικοί φορείς. Κανένας δεν ρωτήθηκε.

Μετά, λοιπόν, τις πολύ σφοδρές, καταστροφικές πλημμύρες της Θεσσαλίας, έρχεστε εδώ, κύριε Υπουργέ και στις αρμόδιες επιτροπές να μας πείτε ότι φταίει τι; Φταίει το δυσλειτουργικό κακό δημόσιο, που οι αρμοδιότητες αυτών των υπηρεσιών αλληλοκαλύπτονται και με έναν τρόπο δυσλειτουργικό δεν μπορεί να λειτουργήσει, δεν μπορεί να προχωρήσει μπροστά το ζήτημα της διαχείρισης των υδάτων;

Και στον αντίποδα αυτής της λογικής τι κάνετε, κύριε Υπουργέ; Δημιουργείτε μια ανώνυμη εταιρεία, μια Α.Ε. που θα λειτουργεί πλήρως με ιδιωτικά κριτήρια και θα διαχειρίζεται τα ύδατα της Θεσσαλίας και τα αντιπλημμυρικά έργα, όπου έχετε πολύ συγκεκριμένες ευθύνες, ως Κυβέρνηση, γιατί τα τελευταία χρόνια δεν κάνατε τίποτα ούτε για τη θωράκιση της Θεσσαλίας -με τα συγκεκριμένα αποτελέσματα- ούτε σε σχέση με τα σχέδια διαχείρισης πλημμύρας, ούτε σε σχέση με τα σχέδια διαχείρισης λεκανών απορροής.

Πραγματικά, στις επιτροπές εγώ σας άκουσα, κύριε Υπουργέ και κόντεψα να πειστώ, εάν ήσασταν όμως έναν μήνα Κυβέρνηση, όχι πέντε χρόνια! Και έρχεστε σήμερα με τη δημιουργία μιας ανώνυμης εταιρείας, η οποία προφανώς προσκρούει στο Σύνταγμά μας.

Θα σας διαβάσω εμβόλιμα τη νομολογία του Σ.τ.Ε. που λέει: Η δε κατ’ ουσίαν μετατροπή της δημόσιας επιχειρήσεως σε ιδιωτική, που λειτουργεί με γνώμονα το κέρδος, καθιστά αβέβαιη τη συνέχεια της εκ μέρους της παροχής προσιτών υπηρεσιών κοινής ωφέλειας και δη υψηλής ποιότητας, η οποία δεν εξασφαλίζεται πλήρως με την κρατική εποπτεία.

Άρα για τι συζητάμε αυτή τη στιγμή; Και εσείς μας λέτε ότι δεν θα λειτουργεί με ιδιωτικά κριτήρια, θα έχει την εποπτεία του κράτους:

Δεν αρκεί, προφανώς, μόνο αυτό, κύριε Υπουργέ.

Άρα αυτή η ανώνυμη εταιρεία που θα λειτουργεί με ιδιωτικά κριτήρια θα έχει -για να το καταλάβουν και οι συμπολίτες μας- τη διαχείριση, την προστασία και τη χρήση των υδάτων, καθώς και των αντιπλημμυρικών έργων. Προσέξτε: Να θυμίσω ότι αυτή τη στιγμή είμαστε υπόλογοι στην Ευρώπη για τις καθυστερήσεις στα αντιπλημμυρικά έργα.

Ενάντια στο Ενωσιακό Δίκαιο, που επιβάλλει τη συνολική διαχείριση των υδάτων, έρχεστε σήμερα χωρίς κανέναν σοβαρό τεκμηριωμένο σχεδιασμό, χωρίς καμμία πραγματική διαβούλευση και κυρίως, χωρίς καμμία επιστημονική τεκμηρίωση και ακολουθείτε τις προτάσεις -και αυτό είναι σημαντικό- μιας ολλανδικής εταιρείας ιδιωτικών συμφερόντων, αμφιβόλου επιστημονικής επάρκειας και τα παραδίδετε με ένα σχέδιο αυτών των Ολλανδών, όχι των δημόσιων ολλανδικών πανεπιστημίων, του Βαγκενίνγκεν και των υπολοίπων, που έχουν μια ορισμένη τεχνογνωσία και συμπληρωματικά με τα δικά μας πανεπιστήμια και πολυτεχνεία, ναι, θα μπορούσαν να συμβάλουν, να συνδράμουν.

Εσείς επιλέγετε συνειδητά μια ιδιωτική εταιρεία να κάνει ένα master plan με έναν τρόπο εντελώς αντιεπιστημονικό, χωρίς καν βιβλιογραφία, χωρίς καν να μας λέτε ποια είναι η συντακτική ομάδα. Μια πτυχιακή εργασία, μια μεταπτυχιακή εργασία -και πιστέψτε με, το γνωρίζω- είναι πολύ καλύτερη από άποψη ποιότητας σε σχέση με το master plan των Ολλανδών. Και αυτό είναι και ένα ζήτημα πώς αντιλαμβάνεστε τη δημοκρατία και πώς αντιλαμβάνεστε τους θεσμούς.

Να μιλήσω λίγο ακόμα για το master plan επειδή έχει σημασία. Δεν υπάρχουν τεχνικά κριτήρια. Εμείς το διαβάσαμε διεξοδικά, κύριε Υπουργέ, το master plan. Απουσιάζουν επιστημονικά κριτήρια. Προτείνονται λύσεις που έχουν κριθεί αρνητικά από το Σ.τ.Ε.. Τα περισσότερα συμπεράσματα βασίζονται σε γενικότητες και αοριστίες, εκτός βέβαια -πρέπει να το πούμε και αυτό- εκεί που βλέπουμε την απόλυτη λεπτομέρεια -λεπτομέρεια μέχρι κεραίας- στις αμοιβές, στον εξοπλισμό, στις λειτουργικές δαπάνες του ΟΔΥΘ. Εκεί αναλύονται όλα με κάθε λεπτομέρεια. Το λέω αυτό για να ξέρουμε και τι συζητάμε. Βέβαια να πω και ότι ο τρόπος που εξηγείτε και αναλύετε το νομοσχέδιο είναι πολύ ωραίος, αλλά δεν κυβερνάτε εδώ και λίγο διάστημα, κυβερνάτε πέντε χρόνια.

Επίσης, ένα επιχείρημα που έθεσε ο κύριος Υπουργός στις επιτροπές είναι ότι με βάση αυτόν τον οργανισμό θα αναζητήσουμε και τους καλύτερους ανθρώπους της αγοράς, τους καλύτερους μάνατζερ για να διαχειριστούν αυτή την εταιρεία και κατ’ επέκταση και τα νερά της Θεσσαλίας. Όμως, απροκάλυπτα και ανερυθρίαστα μέσα στο νομοσχέδιο λέτε ότι οι αυξήσεις των τιμολογίων θα καλύψουν το κόστος των υψηλών μισθών, αφού περιγράφετε ότι η τιμολογιακή πολιτική του «ΟΔΥΘ Α.Ε.», διαμορφώνεται σύμφωνα με την ανάγκη κάλυψης των αντίστοιχων λειτουργικών δαπανών.

Με τη συνήθη πρακτική δεν υπολογίζετε ούτε το Σύνταγμα της χώρας, αφού μεταφέρετε τους δημοσίους υπαλλήλους σε ιδιωτική εταιρεία ως υπαλλήλους αορίστου χρόνου, ενώ γνωρίζετε ότι αυτό είναι αντισυνταγματικό. Είπατε -σας άκουσα- στην τελευταία επιτροπή ότι αυτό μπορεί να αλλάξει και στην ουσία οι υπάλληλοι αυτοί να πάνε με απόσπαση στη νέα εταιρεία. Θα δούμε και πώς θα γίνει αυτό το πράγμα. Θα δούμε και αν καλύπτονται οι ίδιοι και εργασιακά και μισθολογικά και στο ζήτημα της μισθολογικής αναβάθμισης.

Για τα δάση τώρα επιτρέψτε μου να πω ότι η σύσταση νομικών προσώπων με τη λογική των συνεργατικών σχημάτων, όπου θα μετέχουν τουλάχιστον κατά 50% δασικοί συνεταιρισμοί και κατά το υπόλοιπο ιδιώτες, θα έχει ως σκοπό την ιδιωτική διαχείριση και εκμετάλλευση των δασών. Για τη δε συμμετοχή των ιδιωτών προβλέπεται κύκλος εργασιών 5 εκατομμύρια ευρώ. Άρα μιλάμε για μεγάλους παίκτες που μπαίνουν στο παιχνίδι της διαχείρισης των δασών. Συγκεκριμένα, το άρθρο αναφέρει ότι θα μπορούν να προχωρούν στην απόσυρση της βιομάζας από τα δάση, σε εργασίες καθαρισμού και να επιδοτούνται για αυτές. Ένα ποσοστό των παραγόμενων καυσόξυλων θα δίνεται κατά προτεραιότητα με χαμηλό τίμημα -μέχρι πρότινος δωρεάν ήταν- σε ευπαθείς ομάδες.

Η βιομάζα που προέρχεται από τις προστατευόμενες περιοχές είναι, κύριε Υπουργέ, ένα ζήτημα και νομίζουμε ότι δεν ικανοποιεί τα κριτήρια αειφορίας. Επιπλέον, η χωρίς μέτρο απόληξη της βιομάζας μπορεί να επιφέρει επίσης προβλήματα και σε περιοχές «NATURA» και είναι κάτι το οποίο θα πρέπει να το δείτε με μεγαλύτερη σοβαρότητα.

Η αποψίλωση των δασικών υπηρεσιών -και εδώ στέκομαι γιατί είναι πολύ σημαντικό- και η μη επαρκής στελέχωσή τους δημιουργεί τεράστιο πρόβλημα στη συμμετοχή τους και στην εξασφάλιση της σωστής διαχείρισης των δασών. Ποιος θα εποπτεύει, ποιος θα το κοιτάζει αυτό, με αποστελεχωμένες Δασικές Υπηρεσίες;

Με την ίδια προχειρότητα αντιμετωπίζετε και τη χωροταξική και πολεοδομική πολιτική, αφού δημιουργούνται νέα σχέδια, όπως τα σχέδια αστικής πολιτικής, ενώ δεν γνωρίζουμε καν τι σχέση θα έχουν αυτά τα σχέδια με τα τοπικά πολεοδομικά σχέδια, εάν και όταν τα δούμε αυτά. Τα σχέδια, επίσης, αστικής ανθεκτικότητας δεν προσδιορίζουν εάν θα αφορούν ανθεκτικότητα ενάντια στην κλιματική κρίση. Δεν μας το λέτε αυτό, αν και αυτό είναι το επίδικο, και μέσα σε αυτό το πλαίσιο θα πρέπει να κοιτάμε τα πράγματα.

Η προτεινόμενη εισαγωγή μίας ακόμα πολιτικής -εισάγετε συνεχώς νέες πολιτικές- είναι ενδεικτική του γεγονότος ότι τα τελευταία χρόνια εισάγονται νέες πολιτικές και εργαλεία χωρικού σχεδιασμού, χωρίς να λαμβάνεται οποιαδήποτε μέριμνα προκειμένου να εξορθολογιστεί και να γίνει συνεκτικό και αποτελεσματικότερο το συνολικό σύστημα χωρικού σχεδιασμού. Θα ήταν πραγματικά ευπρόσδεκτη η απόπειρα του Υπουργείου να καλύψει το ντροπιαστικό κενό που καταγράφεται στη μελέτη του ΟΑΣΑ, όπου η Ελλάδα καταγράφεται ότι δεν διαθέτει διαμορφωμένη εθνική αστική πολιτική.

Επίσης, στις διατάξεις, κύριε Υπουργέ, περί αυθαιρέτων πάλι βλέπουμε το απόλυτο μπάχαλο. Με τον ν.4495/2017 να θυμίσω ότι η προστασία του δομημένου περιβάλλοντος νομοθετήθηκε ουσιαστικά με τη δημιουργία του κεντρικού Παρατηρητηρίου δόμησης και των περιφερειακών. Πρόκειται για ένα μέτρο που είχε εξασφαλίσει χρηματοδότηση, στελέχωση και τη δημιουργία δύο πληροφοριακών συστημάτων που σχεδιάστηκαν παράλληλα με το ΥΠΕΝ και το ΤΕΕ.

Εσείς, λοιπόν, αντί να ενεργοποιήσετε αυτές τις πλατφόρμες και να προχωρήσετε τον σχεδιασμό για τα τοπικά πολεοδομικά σχέδια -σήμερα, εάν γινόντουσαν αυτά τα βήματα, θα είχαμε μια ξεκάθαρη εικόνα για τα αυθαίρετα- δημιουργείτε ένα περαιτέρω μπάχαλο, σε σχέση με τα άρθρα που εισάγετε στο παρόν σχέδιο νόμου. Δεν εφαρμόζετε, λοιπόν, τον νόμο και τώρα έρχεστε και μας λέτε ότι η υφιστάμενη κατάσταση δεν είναι αποτελεσματική, χωρίς καν προηγουμένως να την έχετε εφαρμόσει.

Και βέβαια -αυτό θα πρέπει να ειπωθεί, ειπώθηκε και στις επιτροπές, ήταν παρούσα και η κ. Σδούκου- το κερασάκι στην τούρτα είναι το περιβόητο πρόγραμμα «ΑΠΟΛΛΩΝ», που υποτίθεται ότι το κάνετε για την ανάπτυξη των ενεργειακών κοινοτήτων, μόνο που σκοπίμως δεν αναφέρετε ποιοι τελικά θα ευνοηθούν από αυτές τις διατάξεις. Θα ευνοηθούν οι μικροί, οι μικροεπενδυτές, οι ενεργειακές κοινότητες μη κερδοσκοπικού χαρακτήρα, οι ΟΤΑ που θα βοηθήσουν τις ΔΕΥΑ τις υπερχρεωμένες να έχουν ρεύμα, οι ΤΟΕΒ οι υπερχρεωμένοι, που σήμερα δεν μπορούν οι αγρότες να ποτίσουν τα χωράφια τους, ή πέντε μεγάλοι παίκτες; Πέντε μεγάλοι παίκτες; Γιατί περί αυτού πρόκειται.

Όλα προς τα εκεί καταλήγουν: Συμπιέζουμε, συνθλίβουμε τους μικροεπενδυτές, τους τελειώνουμε επί της ουσίας, τους σβήνουμε από τον χάρτη που έχουν επενδύσει σε ανανεώσιμες πηγές ενέργειας και σε ενεργειακές κοινότητες. Δεν ενισχύουμε τις ενεργειακές κοινότητες μη κερδοσκοπικού χαρακτήρα των ΟΤΑ, των περιφερειών, με αποτέλεσμα να ευνοούνται μόνο συγκεκριμένοι μεγάλοι παίκτες.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Και ενώ λοιπόν, κύριε Υπουργέ, υπάρχει και ένα παράδειγμα ή μάλλον αντιπαράδειγμα της Ευρωπαϊκής Ένωσης που μας λέει ότι θα πρέπει να ενισχυθούν οι ενεργειακές κοινότητες μη κερδοσκοπικού σκοπού, οι μικρές ενεργειακές κοινότητες και τα έργα αυτοπαραγωγής και αυτοκατανάλωσης, υπάρχει η οδηγία, υπάρχει η κατεύθυνση να αυξήσουμε το ποσοστό αυτών των ενεργειακών κοινοτήτων, δεν το κάνετε. Δεν το κάνετε. Και δεν μας απαντάτε το γιατί δεν το κάνετε.

Φέρνετε, λοιπόν, το πρόγραμμα «ΑΠΟΛΛΩΝ» που αντί επί της ουσίας να δώσει λύση στις ενεργειακές κοινότητες, τι κάνετε; Δημιουργείτε έναν ενδιάμεσο που θα διαχειρίζεται τις ΑΠΕ για αυτούς που θα έπρεπε να τις διαχειρίζονται. Το πρόγραμμα προβλέπει διμερείς συμβάσεις μεταξύ ενεργειακών κοινοτήτων και παραγωγών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Οι ιδιώτες που θα ωφελούνται από το σχέδιο «ΑΠΟΛΛΩΝ», παίρνοντας προτεραιότητα στο δίκτυο, χρηματοδότηση και πολυετείς συμβάσεις προμήθειας με το δημόσιο, δεν θα είναι, κύριε Υπουργέ, τοπικές κοινωνίες, δεν θα είναι ΟΤΑ, δεν θα είναι καταναλωτές, θα είναι καρτέλ ενέργειας, θα είναι πάλι καρτέλ ενέργειας. Και όλα αυτά, ενώ έχετε αφήσει -ξαναλέω- απέξω, εκτός παιχνιδιού, τις ενεργειακές κοινότητες μη κερδοσκοπικού χαρακτήρα, ενώ καταργείτε τον ενεργειακό συμψηφισμό, ενώ τους βάζετε σε ανταγωνιστικές διαδικασίες, ενώ έχετε καταχρεώσει τους ΟΤΑ, τις ΔΕΥΑ, τους ΤΟΕΒ με υπέρογκες χρεώσεις ενέργειας όλα τα προηγούμενα χρόνια.

Στην ιδιαίτερη πατρίδα μου, την Αιτωλοακαρνανία, υπάρχουν ενεργειακές κοινότητες μη κερδοσκοπικού χαρακτήρα που έχουν φτιαχτεί από τις περιφέρειες και τους δήμους εντελώς ώριμες, απολύτως ώριμες, που έχουν να λάβουν όρους σύνδεσης εδώ και δύο χρόνια. Και ποιο πρόβλημα θα έλυναν αυτές οι ενεργειακές κοινότητες; Το ρεύμα στους δήμους, το ρεύμα της ΔΕΥΑ, στους ΤΟΕΒ, και σε πέντε χιλιάδες ευάλωτα νοικοκυριά.

Γιατί δεν το προχωράτε αυτό; Είναι οριστικό και ώριμο έργο. Γιατί δεν δίνετε όρους σύνδεσης; Μια απάντηση.

**ΠΡΟΕΔΡΕΥΩΝ (Γεώργιος Γεωργαντάς):** Και παρακαλώ ολοκληρώστε με αυτό.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Τελειώνω, κύριε Πρόεδρε και ευχαριστώ πραγματικά για την ανοχή σας.

Παράλληλα, ενώ δεν έχει εκδοθεί η σχετική ΚΥΑ για το net billing, δίνετε επίσης ένα καθοριστικό χτύπημα στην ενεργειακή δημοκρατία μέσω περιορισμού του ενεργειακού συμψηφισμού και του εικονικού ενεργειακού συμψηφισμού του net metering, καθώς η υποβολή αιτήματος οριστικών προσφορών σύνδεσης για έργα ενεργειακού συμψηφισμού και εικονικού ενεργειακού συμψηφισμού μπορεί να γίνει μόνο για λίγες κατηγορίες και δεν περιλαμβάνει πλέον τις ενεργειακές κοινότητες

Συνολικά να πω ότι, όσον αφορά τα ενεργειακά άρθρα του παρόντος σχεδίου νόμου, μιλάμε επί της ουσίας για απαράδεκτες ρυθμίσεις, ιδιαίτερα εκδικητικές απέναντι στα μικρά έργα, στους μικρούς, και απέναντι στα έργα των ενεργειακών κοινοτήτων. Ανατρέπουν πλήρως τον όποιο προγραμματισμό έχουν κάνει αυτοί οι άνθρωποι, οι μικροεπενδυτές. Ανατρέπουν κάθε έννοια ασφάλειας της επένδυσης.

Σε φιλελεύθερη οικονομία δεν ζούμε; Γιατί αυτοί οι άνθρωποι να νιώθουν ανασφάλεια έχοντας κάνει κάποια επένδυση, έχοντας βάλει τα χρήματά τους και να μην ξέρουν πραγματικά τι μέρα τους ξημερώνει;

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Και τέλος -τριάντα δευτερόλεπτα, κύριε Πρόεδρε- τα άρθρα που αφορούν την ευθύνη καταπολέμησης των ρευματοκλοπών, με τη διάταξή σας, μεταφέρετε στους καταναλωτές και στους ηλεκτρολόγους την ευθύνη. Κι εδώ, κύριε Υπουργέ, έχει ξεσηκωθεί θύελλα στη διαβούλευση από τους συνδέσμους ηλεκτρολόγων ανά τη χώρα για τη διάταξη αυτή.

Εν κατακλείδι λοιπόν, κυρίες και κύριοι συνάδελφοι, είναι φανερό, είναι προφανές και ξεκάθαρο ότι φέρνετε νομοσχέδια χωρίς περιβαλλοντικές παραμέτρους, χωρίς κανέναν σχεδιασμό για την κλιματική κρίση και για τα αποτελέσματά της, χωρίς κανέναν συνολικό ολιστικό σχεδιασμό, με εξυπηρέτηση συγκεκριμένων οικονομικών συμφερόντων και με πλήρη απαξίωση του δημόσιου τομέα και της τοπικής αυτοδιοίκησης.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να κλείσει το σύστημα της ηλεκτρονικής εγγραφής ομιλητών.

Σας ενημερώνω ότι έχει περιέλθει επιστολή προς τον Πρόεδρο της Βουλής των Ελλήνων από την Κοινοβουλευτική Ομάδα του ΠΑΣΟΚ – Κίνημα Αλλαγής όπου, σύμφωνα με το άρθρο 72 του Κανονισμού της Βουλής, οι υπογράφοντες Βουλευτές υποβάλλουν αίτηση ονομαστικής ψηφοφορίας επί της αρχής και επί των άρθρων 3 έως 13 του νομοσχεδίου.

(Η προαναφερθείσα αίτηση ονομαστικής ψηφοφορίας του ΠΑΣΟΚ - Κινήματος Αλλαγής, καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.39-42)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ειδικός αγορητής από το ΠΑΣΟΚ – Κίνημα Αλλαγής ο κ. Εμμανουήλ Χριστοδουλάκης.

Παρακαλώ, κύριε συνάδελφε.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα στην Ολομέλεια της Βουλής το δεύτερο νομοσχέδιο του Υπουργείου Περιβάλλοντος για την τρέχουσα Κοινοβουλευτική Περίοδο, το οποίο τιτλοφορείται ως ένα νομοσχέδιο το οποίο φιλοδοξεί να αντιμετωπίσει τις πολύπλευρες επιπτώσεις της κλιματικής αλλαγής εστιάζοντας σε ό,τι αφορά στη διαχείριση των υδάτων, στα δάση, στην ανθεκτικότητα των πόλεων, στην αυθαίρετη δόμηση και την ενεργειακή ασφάλεια.

Πάμε όμως, πριν ξεκινήσουμε, να δούμε ποια είναι τα μέχρι τώρα πεπραγμένα της Κυβέρνησης, όσον αφορά την πραγματική αντιμετώπιση της κλιματικής αλλαγής. Και εστιάζω σε δύο μόνο παραδείγματα.

Νούμερο ένα ο πολυδιαφημισμένος εθνικός κλιματικός νόμος, ο οποίος ψηφίστηκε το 2022. Σήμερα παραμένει κενό γράμμα, όπως αντίστοιχα αναπάντητη παραμένει και η ερώτηση που κατέθεσε σύσσωμη η Κοινοβουλευτική Ομάδα του ΠΑΣΟΚ στις 26 Φεβρουαρίου του 2024 για την πορεία της μη υλοποίησης ουσιαστικά του εθνικού κλιματικού νόμου.

Το δεύτερο παράδειγμα έχει να κάνει με το γεγονός ότι μέχρι και σήμερα το Υπουργείο Κλιματικής Κρίσης και Πολιτικής Προστασίας δεν έχει εκπονήσει ακόμα την εθνική στρατηγική για την προσαρμογή στην κλιματική αλλαγή, όπως υπαγορεύεται και προβλέπεται ρητά από το άρθρο 5 του κλιματικού νόμου.

Το λέω αυτό, κυρίες και κύριοι της Κυβέρνησης, ώστε να μην χρησιμοποιείτε την κλιματική αλλαγή είτε ως καραμέλα, πόσω μάλλον ως άλλοθι, για να αποκρύψετε τις πραγματικές τους προθέσεις, οι οποίες αποσαφηνίζονται πλήρως με το παρόν νομοσχέδιο: δηλαδή αποδυνάμωση του ρόλου του δημοσίου σε κρίσιμα ζητήματα ελέγχου και χάραξης πολιτικής, ειδικά με προεξέχον το ζήτημα του ανοίγματος της ιδιωτικοποίησης της διαχείρισης των υδάτινων πόρων της Θεσσαλίας, δημιουργία μιας ολιγοπωλιακής οικονομίας του δημόσιου δάσους με την ανέλεγκτη είσοδο ισχυρών οικονομικά ιδιωτών, απαξίωση της τοπικής αυτοδιοίκησης σε σειρά από αρμοδιότητες είτε αυτό λέγεται αυθαίρετη δόμηση είτε αυτό λέγεται καθαρισμός και συντήρηση του δικτύου ομβρίων υδάτων που μεταφέρονται στην ΕΥΔΑΠ και την ΕΥΑΘ και φυσικά ένας εμμονικός συγκεντρωτισμός, όπως διαφαίνεται με σαφήνεια από το πρόγραμμα «ΑΠΟΛΛΩΝ».

Η πεπατημένη λοιπόν της Κυβέρνησης είναι γνωστή. Πρώτα αφήνει τους υφιστάμενους νόμους να πέσουν σε αχρησία, όπως έγινε για παράδειγμα με τα τοπικά και περιφερειακά παρατηρητήρια δόμησης. Μετά υποβαθμίζει δομές και υπηρεσίες χωρίς ουσιαστική ενίσχυση είτε σε χρηματοδότηση και πόρους είτε σε προσωπικό, όπως έγινε με τις υπηρεσίες δόμησης των δήμων και όπως έγινε με τη Δασική Υπηρεσία. Και τέλος, αφού έχουν γίνει όλα αυτά, έρχεται και μας λέει ότι ο μοναδικός που μπορεί να δώσει λύση στα προβλήματα είναι είτε η αγορά, όπως κάνετε με τη διαχείριση των δασών, είτε η ίδια η Κυβέρνηση με την επιτελικότητά της, όπως γίνεται με τις διατάξεις που αφορούν στην αυθαίρετη δόμηση. Αυτή λοιπόν την πεπατημένη ακολουθεί πιστά και το παρόν νομοσχέδιο.

Ξεκινάω από τις διατάξεις που αφορούν τον Οργανισμό Διαχείρισης Υδάτων Θεσσαλίας. Σύμφωνα με την διακυβερνητική επιτροπή για την κλιματική αλλαγή του Οργανισμού Ηνωμένων Εθνών, οι επιπτώσεις της κλιματικής κρίσης στους υδάτινους πόρους θα επηρεάσουν άμεσα την παγκόσμια διατροφική ασφάλεια και προφανώς αντίστοιχα η ζήτηση στο νερό θα αυξηθεί. Αυτό από μόνο του οδηγεί στο αυτονόητο συμπέρασμα ότι οι πολιτικές διαχείρισης των υδάτων σίγουρα δεν είναι ένα απλό ζήτημα.

Και ακριβώς γι’ αυτόν το λόγο εμείς είπαμε και λέμε ότι απαιτούνται οι βέλτιστες δυνατές συνέργειες μεταξύ του κεντρικού κράτους, της τοπικής αυτοδιοίκησης, της κοινωνίας των πολιτών, των εμπλεκόμενων επιστημονικών φορέων με πολύπλευρη και εξαντλητική διαβούλευση μεταξύ τους, προκειμένου να διαμορφωθεί ένα συνολικό σχέδιο, το οποίο θα διασφαλίζει ταυτόχρονα την υδάτινη, διατροφική και ενεργειακή ασφάλεια και της Θεσσαλίας, αλλά και της χώρας συνολικά.

Εδώ λοιπόν υπάρχει ένα ερώτημα. Στο παρόν νομοσχέδιο η διαδικασία αυτή ακολουθήθηκε έστω και λίγο; Δυστυχώς όχι. Δεν θα σταθώ στις οκτώ μέρες διαβούλευσης για ένα κρίσιμο νομοσχέδιο με 132 άρθρα. Δεν θα σταθώ καν στο γεγονός ότι ενώ ήταν το νομοσχέδιο στη διαβούλευση, σε μια παράλληλη διαβούλευση βρισκόταν το πόρισμα των Ολλανδών εμπειρογνωμόνων που αφορά την ανασυγκρότηση της Θεσσαλίας, επί του οποίου πορίσματος πατάει το νομοσχέδιο και όταν πραγματοποιήθηκε η πρώτη μας επιτροπή για το νομοσχέδιο αυτό, δεν είχε τελειώσει καν η διαβούλευση του πορίσματος των Ολλανδών.

Θα μείνω όμως σε δύο σημεία που τα θεωρώ κομβικά.

Το πρώτο είναι ότι η κυβέρνηση δημιουργεί έναν οργανισμό, ο οποίος δεν απολαμβάνει τη στήριξη κανενός ούτε της Περιφέρειας Θεσσαλίας, ούτε της ΚΕΔΕ, ούτε των περιβαλλοντικών οργανώσεων, όπως έγινε σαφές στην ακρόαση των φορέων την περασμένη Δευτέρα.

Άκουσα τον εισηγητή της Νέας Δημοκρατίας να λέει σωστά ότι, κατά τον ίδιο, για πρώτη φορά στα χρονικά ακούσαμε τόσους πολλούς φορείς στη συνεδρίαση της αντίστοιχης επιτροπής. Δεν τον άκουσα να λέει -που οφείλω να το επισημάνω εγώ- ότι για πρώτη φορά τόσοι πολλοί φορείς διαφώνησαν με το παρόν νομοσχέδιο.

Σημείο δεύτερο. Η Κυβέρνηση δημιουργεί, επίσης, έναν οργανισμό με αόριστες δικαιολογίες ότι επείγει η ανάσχεση της κλιματικής αλλαγής, αλλά χωρίς να έχει απαντήσει σε εξαιρετικά επείγοντα ερωτήματα: Πώς είναι δυνατόν να συμβιβάζεται η διαχείριση των υδάτινων πόρων με ένα νομικό πρόσωπο ιδιωτικού δικαίου υπό τη μορφή ανώνυμης εταιρείας; Πώς είναι δυνατόν να συμβιβάζεται ένα νομικό πρόσωπο ιδιωτικού δικαίου υπό τη μορφή Α.Ε. με τη χορήγηση αδειών ύδατος, με την τιμολόγηση των υπηρεσιών του, με την πραγματοποίηση ελέγχων και την επιβολή προστίμων; Πώς συμβιβάζεται ένα νομικό πρόσωπο ιδιωτικού δικαίου υπό τη μορφή ανώνυμης εταιρείας με την κατάρτιση των σχεδίων διαχείρισης λεκανών απορροής ποταμού και διαχείρισης πλημμύρας δημιουργώντας μείζονα ζητήματα συμβατότητας με το Ενωσιακό Δίκαιο; Και φυσικά, πώς είναι δυνατόν να μην αναγνωρίζει η Κυβέρνηση ότι προκύπτει ένα δομικό πρόβλημα λειτουργίας εν τη γενέσει του ΟΔΥΘ, αφού δεν μπορεί ο ίδιος ο οργανισμός να είναι ταυτόχρονα και πάροχος αρδευτικού νερού, λόγω της συγχώνευσής του με τους ΤΟΕΒ, αλλά και διαχειριστής των υδάτινων πόρων της Θεσσαλίας; Απαντήσεις στα ερωτήματα αυτά δεν πήραμε από τον αρμόδιο Υπουργό. Θα έρθω, βέβαια, και στο σχόλιο που είπατε, ότι δεν πρόκειται να ιδιωτικοποιηθεί το νερό της Θεσσαλίας, αφού το δημόσιο είναι ο αποκλειστικός μέτοχος.

Όμως, κύριε Υπουργέ, το μετοχικό κεφάλαιο του οργανισμού είναι μόλις 1.000.000 ευρώ. Είναι προφανές ότι λόγω της σημασίας, αλλά και των αρμοδιοτήτων που έχει αναλάβει ο νέος οργανισμός, αυτό το κεφάλαιο προφανώς δεν επαρκεί και προφανώς θα απαιτηθούν νέα κεφάλαια. Και σε μια επόμενη αύξηση του μετοχικού κεφαλαίου που δεν θα περάσει από τη Βουλή, αλλά θα την υπογράψετε αποκλειστικά εσείς, ποιος μας εγγυάται ότι αυτά τα κεφάλαια δεν θα αναζητηθούν στον ιδιωτικό τομέα που θα αποκτήσει μετοχική συμμετοχή στον οργανισμό; Και στη συνέχεια, ποιος μας εγγυάται ότι σταδιακά αυτή η μετοχική συμμετοχή δεν μπορεί να γίνει και πλειοψηφική, χωρίς καν να υπάρξει οποιαδήποτε νομοθετική ρύθμιση; Και απαντώ εγώ. Κανείς δεν μας το εγγυάται, ακριβώς γιατί η επιλογή της Κυβέρνησης για τη νομική μορφή του νομικού προσώπου ιδιωτικού δικαίου υπό τη μορφή ανώνυμης εταιρείας που επιλέγεται αφήνει ακριβώς την πόρτα της άμεσης ή της έμμεσης ιδιωτικοποίησης της διαχείρισης των υδάτων ορθάνοιχτη.

Γι’ αυτό, λοιπόν, τον λόγο και από αυτό εδώ το Βήμα ζητάω από την Κυβέρνηση να αποσύρει τα άρθρα του νομοσχεδίου που συνδέονται με τον Οργανισμό Διαχείρισης Υδάτων Θεσσαλίας και να εκκινήσει άμεσα μια διαδικασία από μηδενική βάση ενός διαλόγου με τα πολιτικά κόμματα, με την τοπική αυτοδιοίκηση και με τους επιστημονικούς φορείς, όπως θα έπρεπε να είχατε κάνει ήδη. Γι’ αυτόν τον λόγο, καταθέτουμε και το αίτημα ονομαστικής ψηφοφορίας για τα άρθρα 3 έως 13.

Έρχομαι τώρα στις διατάξεις που αφορούν την προστασία και διαχείριση των δασών. Όπως ανέφερα και στις αρμόδιες επιτροπές, προφανώς και είναι ζήτημα δημοσίου συμφέροντος η γρήγορη συλλογή της υπερβάλλουσας καύσιμης ύλης από τα δάση, ιδίως από τη στιγμή που οι δασικές πυρκαγιές στη χώρα μας ξεκίνησαν πολύ νωρίτερα από κάθε άλλη χρονιά. Όμως, αυτό που λέμε εμείς είναι ότι ο τρόπος που το κάνετε είναι εσφαλμένος. Με το παρόν νομοσχέδιο δημιουργείτε υβριδικά συνεταιριστικά σχήματα για την απόληψη της βιομάζας και για τον καθαρισμό των δασών. Αυτά αποτελούνται κατά 50% από τους υφιστάμενους δασικούς συνεταιρισμούς και κατά 50% από φυσικά ή νομικά πρόσωπα τα οποία πρέπει κατά την τελευταία τριετία να έχουν αθροιστικά κύκλο εργασιών πάνω από 5.000.000.

Αυτή η προϋπόθεση σε συνδυασμό με την προϋπόθεση της καταβολής του 4% της προϋπολογιζόμενης αξίας της σύμβασης για τη συμμετοχή σε οποιαδήποτε διαδικασία πρόσκλησης και ανάθεσης του έργου σημαίνει πρακτικά ότι οι υφιστάμενοι συνεταιρισμοί θα αναγκαστούν εκ των πραγμάτων να ενταχθούν στα υβριδικά συνεταιριστικά σχήματα και να καταστούν παρακολούθημα των ισχυρών ιδιωτών. Η διαχείριση του δάσους αποξενώνεται από τις Δασικές Υπηρεσίες, απαξιώνονται οι υφιστάμενοι δασικοί συνεταιρισμοί και στο κρίσιμο ζήτημα της προστασίας των δημοσίων δασών υπεισέρχεται η έννοια του κέρδους.

Εμείς, λοιπόν, στο σημείο αυτό καταθέτουμε τη δική μας πρόταση για το πώς θεωρούμε ότι πρέπει να γίνει η διαχείριση των δασών και η απόληψη της βιομάζας. Αντί των υβριδικών συνεταιριστικών σχημάτων που δημιουργείτε με το παρόν νομοσχέδιο, να αξιοποιήσετε τη μορφή των κοινωνικών συνεταιριστικών επιχειρήσεων, των λεγόμενων ΚΟΙΝΣΕΠ, γιατί οι επιχειρήσεις αυτές από τη μορφή τους ως σχήματα κοινωνικής και αλληλέγγυας οικονομίας δεν έχουν ως στόχο το κέρδος, αφού ποσοστό 5% της κερδοφορίας τους διατίθεται για τον σχηματισμό αποθεματικού, ποσοστό έως 35% διατίθεται και αποδίδεται στους ίδιους τους εργαζόμενους του φορέα και το υπόλοιπο διατίθεται για δημιουργία νέων θέσεων εργασίας και τη διεύρυνση της παραγωγικότητας και της δραστηριότητας της επιχείρησης. Αυτή, λοιπόν, η πρόταση θεωρούμε ότι συνδυάζει όλες τις αρχές του συνεργατισμού και των δασικών συνεταιρισμών για την αποτελεσματικότερη διαχείριση των δασών, τον καθαρισμό και την απόληψη της βιομάζας.

Εκτός αυτού, ζητάμε συγκεκριμένες παρεμβάσεις που θα εξασφαλίζουν την άμεση διασύνδεση των αναγκαίων έργων και εργασιών με την ισχύουσα δασική νομοθεσία και με τις εγκεκριμένες από τις Δασικές Υπηρεσίες διαχειριστικές μελέτες. Ζητάμε την άμεση συμμετοχή της Δασικής Υπηρεσίας σε όλη τη διαδικασία πρόσκλησης και ανάθεσης, ζητάμε την περαιτέρω οικονομική τους ενίσχυση, ζητάμε τη μείωση του ύψους εγγύησης συμμετοχής.

Έρχομαι τώρα στις διατάξεις που αφορούν στην αυθαίρετη δόμηση. Αναγνωρίζουμε προφανώς ότι η αυθαίρετη δόμηση, κάτι που είπαμε και στις επιτροπές, είναι μια διαχρονική παθογένεια που έχει διαρρήξει τις σχέσεις εμπιστοσύνης πολιτών και κράτους και δημιουργεί συνθήκες ανισότητας και ανασφάλειας δικαίου. Λέμε, όμως, ότι η οποιαδήποτε αναγκαία παρέμβαση επί αυτής πρέπει να γίνει με τον κατάλληλο τρόπο, αφού έχει εφαρμοστεί πρωτίστως η υπάρχουσα νομοθεσία και αφού έχει εξασφαλιστεί ο πρωτεύον ρόλος της τοπικής αυτοδιοίκησης.

Με τον ν. 4495/2017 ιδρύθηκαν τοπικά και περιφερειακά παρατηρητήρια που θα αναλάμβαναν τον έλεγχο της αυθαίρετης δόμησης. Τα σχετικά προεδρικά διατάγματα δεν εκδόθηκαν ποτέ και τελικά η αρμοδιότητα αυτή ανατέθηκε στα τμήματα αυθαιρέτων των υπηρεσιών δόμησης των δήμων, υπηρεσίες που αφήσατε συνειδητά να υπολειτουργήσουν, ώστε σήμερα με τις προτεινόμενες διατάξεις να ακολουθήσετε τη γνωστή πεπατημένη που λέει το εξής: Αφού έχετε αδρανήσει επιδεικτικά στην ενίσχυση των αρμόδιων φορέων και αφού τους έχετε απαξιώσει συνειδητά, έρχεστε μέσω νομοθετικών ρυθμίσεων να μεταβιβάσετε αρμοδιότητες συγκεντρωτικά από την τοπική αυτοδιοίκηση στο δικό σας Υπουργείο.

Εκτός αυτού, ιδιωτικοποιείτε και βασικές λειτουργίες του κράτους, όπως συμβαίνει με τη συμμετοχή των ελεγκτών δόμησης στα κλιμάκια ελέγχου και την εμπλοκή του ανεξάρτητου μηχανικού στον έλεγχο και έγκριση μελετών στο πλαίσιο των ειδικών πολεοδομικών σχεδίων.

Και είναι κι άλλα τα οποία θα πω κωδικοποιημένα. Αυτό το συγκεντρωτικό σύστημα βρίσκεται, δυστυχώς, στον αέρα, ακριβώς γιατί οι εξαιρετικές διατάξεις του άρθρου 81 δεν έχουν κανένα χρονικό ορόσημο έκδοσής τους και άρα η πλήρης εφαρμογή του συστήματος παραπέμπεται στις καλένδες σε συνδυασμό με το γεγονός ότι υπάρχει ένα σοβαρό έλλειμμα διαφάνειας, αφού στο δεύτερο Κεντρικό Συμβούλιο Πολεοδομικών Θεμάτων και Αμφισβητήσεων δεν είναι γνωστή ούτε η ατζέντα του ούτε οι εισηγήσεις του Υπουργείου ούτε οι αποφάσεις του, με αποτέλεσμα κρίσιμα ζητήματα πολεοδομικού ενδιαφέροντος να κρίνονται πίσω από κλειστές πόρτες.

Και έρχομαι στα ενεργειακά. Είναι προφανές ότι υπάρχει ένα έλλειμμα συνεκτικής ενεργειακής πολιτικής. Η λογική της Κυβέρνησης παραμένει η ίδια. Δηλαδή, από τα ολιγοπώλια των ορυκτών καυσίμων επιχειρείται η μετάβαση στα ολιγοπώλια της πράσινης ενέργειας που ενώ από τη φύση της η λογική της αφορά την αποκέντρωση, εσείς κάνετε ό,τι περνάει από το χέρι σας για να τα συγκεντρώσετε στα χέρια λίγων.

Ως ΠΑΣΟΚ είμαστε αξιακά υπέρ της ενεργειακής δημοκρατίας μέσω της δημιουργίας ενεργειακών κοινοτήτων που θα καταναλώνουν την ενέργεια που οι ίδιες παράγουν. Οποιαδήποτε προσπάθεια μετατροπής τους σε προνομιακούς καταναλωτές της ενέργειας που παράγουν άλλοι δεν μας βρίσκει σύμφωνους. Με το πρόγραμμα, λοιπόν, «ΑΠΟΛΛΩΝ» δημιουργείται μια ενεργειακή κοινότητα πολιτών, όπου και πάλι προκρίνεται ο συγκεντρωτισμός σε βάρος των αρχών του συνεργατισμού.

Υπάρχει ένα σοβαρό ζήτημα και στη μετάβαση από το net metering στο net billing χωρίς καμμία μεταβατική πρόβλεψη και στο γεγονός ότι, δυστυχώς, οδηγούνται σε αφανισμό ήδη λειτουργούσες και υγιείς ενεργειακές κοινότητες και γιατί δεν υπάρχει η απαραίτητη θεσμική εξασφάλιση και λόγω των ασφυκτικών προθεσμιών των έξι μηνών που εφόσον χαθούν, οι ενεργειακές κοινότητες αποκλείονται από το πρόγραμμα «ΑΠΟΛΛΩΝ».

Αναφέρω το θέμα του ειδικού τέλους ΑΠΕ το οποίο αποδίδεται στους δήμους και το αναφέρω ακριβώς επειδή έχει παρουσιαστεί σοβαρή καθυστέρηση στην απόδοση του τέλους στους ωφελούμενους Οργανισμούς της Τοπικής Αυτοδιοίκησης. Καταθέσαμε ως Κοινοβουλευτική Ομάδα συγκεκριμένη τροπολογία που επιλύει αυτά τα ζητήματα και καταθέσαμε αντίστοιχη τροπολογία για το κρίσιμο θέμα των Λατομείων Διονύσου και την ανάγκη της μεταβατικής διάταξης, προκειμένου να παραμείνουν ανενεργά.

Κλείνω, κύριε Πρόεδρε, με το θέμα του Νέου Οικοδομικού Κανονισμού, το οποίο, δυστυχώς, ήρθε με τροπολογία χθες το βράδυ στις 11.00΄. Υπενθυμίζω και στο Σώμα ότι στις αρμόδιες επιτροπές είπαμε το εξής πάρα πολύ απλό, ότι προφανώς και πρέπει να υπάρξουν ρυθμίσεις στην κατεύθυνση του εξορθολογισμού των πολεοδομικών κινήτρων έναντι των περιβαλλοντικών αντισταθμισμάτων, αλλά για να γίνει αυτό με επάρκεια πρέπει προηγουμένως να υπάρξει επαρκής διαβούλευση τουλάχιστον με την ΚΕΔΕ και το Τεχνικό Επιμελητήριο Ελλάδος, αλλά και με όλους τους εμπλεκόμενους πολεοδομικούς φορείς και ενώσεις. Παρά τα αλλεπάλληλα αιτήματά μας, δυστυχώς, τίποτα από αυτά δεν συνέβη.

Θετικό ότι στην αιτιολογική έκθεση της τροπολογίας αναγνωρίζετε τη νομοθετική σας αστοχία, προβληματικά δύο σημεία που τα επισημαίνω κωδικοποιημένα.

**ΠΡΟΕΔΡΕΥΩΝ (Γεώργιος Γεωργαντάς):** Συντομεύετε, κύριε συνάδελφε.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Το πρώτο είναι η μη πλήρης συμμόρφωση -και κλείνω, κύριε Πρόεδρε- με τις αποφάσεις του Συμβουλίου της Επικρατείας που λένε ότι πολεοδομικά κίνητρα δεν μπορούν να υπάρξουν σε μη πυκνοδομημένες και οικιστικά βεβαρημένες περιοχές.

Σημείο δεύτερο: Δεν διευκρινίζεται πώς οι νέες ρυθμίσεις επηρεάζουν περιοχές οι οποίες έχουν ήδη εγκεκριμένο ή υπό έγκριση πολεοδομικό σχέδιο.

Συμπέρασμα, κυρίες και κύριοι συνάδελφοι: Στο παρόν νομοσχέδιο η Κυβέρνηση ομολογεί κυνικά ότι δεν εμπιστεύεται τον αναγκαίο ρόλο του κράτους, ειδικά σε κρίσιμα δημόσια αγαθά, όπως είναι το νερό και η διαχείριση υδάτων. Δεν εμπιστεύεται τη διαβούλευση, δεν εμπιστεύεται την Τοπική Αυτοδιοίκηση, δεν εμπιστεύεται την αποκέντρωση αρμοδιοτήτων και λειτουργιών του κράτους, δεν εμπιστεύεται τους υπαλλήλους και το επιστημονικό δυναμικό του δημόσιου τομέα, δεν εμπιστεύεται τα συνεταιριστικά σχήματα και τον συνεργατισμό, δεν εμπιστεύεται την ενεργειακή δημοκρατία. Για τους λόγους αυτούς καταψηφίζουμε το παρόν νομοσχέδιο.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα μία μαθήτριες και μαθητές και τρεις συνοδοί εκπαιδευτικοί από τα Εκπαιδευτήρια Ανδρεάδη από το Ωραιόκαστρο Θεσσαλονίκης.

Η Βουλή σάς καλωσορίζει!

(Χειροκροτήματα από όλες τις πτέρυγες της Βουλής)

Τον λόγο έχει τώρα η ειδική αγορήτρια από το Κομμουνιστικό Κόμμα Ελλάδας, η κ. Διαμάντω Μανωλάκου.

Ορίστε, κυρία συνάδελφε, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Το νομοσχέδιο αυτό έχει καταστροφικό χαρακτήρα, είναι παράνομο στη συνείδηση του περισσότερου λαϊκού κόσμου και ζητάμε την απόσυρσή του έστω και την τελευταία στιγμή. Το ίδιο ζητάνε οι περισσότεροι και κυρίως οι εργαζόμενοι όλων των Περιφερειακών Ενοτήτων της Περιφέρειας Θεσσαλίας με όλες τις σχέσεις εργασίας, όλων των Υπηρεσιών και έχουν κηρύξει στάση εργασίας. Αίτημά τους να μην προχωρήσει η μεταφορά υπαλλήλων της Περιφέρειας σε μια ανώνυμη εταιρεία, στον «ΟΔΥΘ Α.Ε.», ούτε να αλλάξουν οι εργασιακές σχέσεις και να μην προχωρήσει η ιδιωτικοποίηση και η εμπορευματοποίηση του νερού με τη δημιουργία του «ΟΔΥΘ Α.Ε.».

Καταθέτω τις ανακοινώσεις της Ομοσπονδίας τους στα Πρακτικά.

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι κάνει, όμως, τόσο αποκρουστικό αυτό το νομοσχέδιο;

Πρώτον, ιδιωτικοποιεί με μεγαλύτερες ταχύτητες το νερό, γιατί η ιδιωτικοποίηση, η μερική ιδιωτικοποίηση, έχει ξεκινήσει εδώ και πολλά χρόνια με τη συμβολή όλων των κυβερνήσεων -Νέας Δημοκρατίας, ΠΑΣΟΚ, ΣΥΡΙΖΑ 1, ΣΥΡΙΖΑ 2- και διαμαρτύρονται σήμερα. Η ΕΥΔΑΠ και η ΕΥΔΑΘ έγιναν ανώνυμες εταιρείες και μπήκαν στο Χρηματιστήριο το 2000 και δεν είχαν διαμαρτυρηθεί, αντίθετα το βοήθησαν. Έτσι μετατρέπεται το νερό σε εμπόρευμα, αν και πρέπει να είναι κοινωνικό αγαθό, αφού ο άνθρωπος δεν μπορεί να το στερηθεί.

Προωθείτε, όμως, σήμερα ταχύτατα με τη βοήθεια και το στρατηγικό σχέδιο ανασυγκρότησης της Θεσσαλίας της ολλανδικής εταιρείας που το ανέλαβε και που διαχειρίζεται τεράστια κεφάλαια με σκοπό το κέρδος των πολυεθνικών πελατών της. Θα μοιράζει δουλειές.

Γι’ αυτό δημιουργείται αυτός ο Οργανισμός Α.Ε. που συγκεντρώνει τις ευθύνες και αρμοδιότητες που ασκούσαν κρατικοί φορείς, Τοπική και Περιφερειακή Διοίκηση και Κυβέρνηση. Θα αναθέτει τις μελέτες και κατασκευές κάθε είδους που σχετίζονται με τα νερά σε εταιρείες και ομίλους που θα εκτελούνται με κριτήριο την κερδοφορία τους. Απορροφά πλήρως τους ΓΟΕΒ και ΤΟΕΒ της Θεσσαλίας και είναι πιλοτικά, βεβαίως, αυτά τα σχέδια, γι’ αυτό υπάρχουν τόσες διαμαρτυρίες και ειδικά από τους ΤΟΕΒ από ολόκληρη την Ελλάδα. Εκχωρεί, επίσης, τον συντονισμό και συνεχή επίβλεψη της εφαρμογής των μέτρων των αντιλαϊκών οδηγιών της Ευρωπαϊκής Ένωσης για το νερό, όπως και τα αντιπλημμυρικά, το δίκτυο άρδευσης έμμεσα και της ύδρευσης, δηλαδή τα πάντα.

Προκλητικός, όμως και απεχθής ο τρόπος που επιλέγετε, αφού αντιμετωπίζετε την καταστροφή ως επενδυτική ευκαιρία, το νερό ως εμπόρευμα και τον αγώνα επιβίωσης των αγροτών ως εμπόδιο. Μάλιστα, επτά μήνες μετά την καταστροφή δεν έχετε δώσει το σύνολο των αποζημιώσεων. Ντροπή, γιατί μέχρι και ΕΝΦΙΑ στείλατε σε κατεστραμμένους πλημμυροπαθείς που δεν έχουν σπίτι να μείνουν.

Επίσης, η χρηματοδότηση των επιλέξιμων έργων και η διαχείριση υδατικών πόρων δεν θα γίνεται με κριτήριο εξασφάλισης φτηνού και ποιοτικού νερού στους κατοίκους, ή την προστασία της περιοχής από πλημμύρες, την εξασφάλιση αρδευτικού νερού στους αγρότες, ή την ικανοποίηση λαϊκών αναγκών, την προστασία της ζωής, της λαϊκής περιουσίας, της πρωτογενούς παραγωγής και την προστασία του περιβάλλοντος. Όλα αυτά θα γίνονται με βάση τα εγκληματικά κριτήρια του κόστους-οφέλους και των αντοχών της οικονομίας που άφησαν τον Κάμπο στο έλεος των πλημμυρών.

Άρα από τη μια υπονομεύετε την ολοκληρωμένη διαχείριση των νερών, προκειμένου να εξασφαλιστεί η κερδοφορία των ομίλων και από την άλλη θα ελέγχει τα πάντα μέχρι την «πράσινη» και «ευφυή» γεωργία που ξεσήκωσε και έβγαλε στους δρόμους και στα μπλόκα τους αγρότες σε όλες τις χώρες της Ευρωπαϊκής Ένωσης, γιατί επιταχύνει το ξεκλήρισμα των βιοπαλαιστών, αγροτοκτηνοτρόφων, τη συγκέντρωση της γης και παραγωγής, την ένταση της εμπορευματοποίησης των υδάτων και την αύξηση του κόστους άρδευσης και ύδρευσης.

Δεύτερον, αντιμετωπίζετε τα δάση μόνο ως βιομάζα, εμπόρευμα και εκχωρείτε τη διαχείρισή τους σε ιδιώτες, σε ξυλοβιομήχανους και ξυλεμπόρους. Για το κέρδος θα εντατικοποιήσουν την απόληψη μάζας, δηλαδή δέντρα με υλοτομίες, κλαδιά, θάμνους και άλλα για δημιουργία πάλετ που θα μοσχοπουλήσουν, αγνοώντας και περιφρονώντας τη σημασία τους στον εμπλουτισμό των εδαφών με οργανική ουσία, στη στήριξη των εδαφών, στην ισορροπία του υπογείου υδροφόρου ορίζοντα, αλλά και τις αρνητικές επιπτώσεις στην άγρια πανίδα και ορνιθοπανίδα από την καταστροφή των βιοτόπων τους.

Δεν σας ενδιαφέρουν ως οικοσυστήματα και η εκχώρηση της ληστρικής διαχείρισης της κρατικής δασικής περιουσίας εντείνει την εκμετάλλευση των δασών και δεν εξασφαλίζει την προστασία τους από τις δασικές πυρκαγιές.

Εξάλλου, η αποληπτόμενη βιομάζα και η μεταφορά της δεν ελέγχονται από τη Δασική Υπηρεσία, που έχει σήμερα τον έλεγχο. Την πετάτε απ’ έξω και θα πιστοποιείται από ιδιώτες που θα πληρώνονται από τους ξυλοβιομήχανους. Όμως, και με τα υβριδικά σχήματα που επικαλείστε, προσπαθείτε να εμφανίσετε ως ισότιμους τους δασικούς συνεταιρισμούς με τους ξυλοβιομήχανους, για να συγκαλύψετε τον στόχο σας, που είναι να τους μετατρέψετε σε φτηνούς υπερεργολάβους των ξυλοβιομηχάνων και ξυλεμπόρων.

Γιατί το κάνετε; Μα, γιατί η αύξηση της βιομάζας είναι στόχος της Ευρωπαϊκής Ένωσης, ώστε το 2050 να είναι η τρίτη στην κατάταξη του ενεργειακού μείγματος στη βιομηχανία. Ταυτόχρονα, μειώνεται ο αποθηκευμένος άνθρακας και θα το εμπορεύονται κερδοφορώντας και από το εμπόριο ρύπων. Επιπλέον, θα τους χρηματοδοτείτε. Κατά τα άλλα, φτιάχνετε φιέστες για την αντιπυρική περίοδο ενόψει των ευρωεκλογών, όταν τα δασικά οικοσυστήματα τα θεωρείτε εμπόρευμα και όχι κοινωνικό αγαθό!

Τρίτον, αυθαίρετη δόμηση. Δεν την αντιμετωπίζετε ως κοινωνικό πολεοδομικό πρόβλημα στη βάση πραγματικών αναγκών για λαϊκή στέγη. Γι’ αυτό συνεχίζετε με διατάξεις που αφορούν κυρώσεις, όπως η κατεδάφιση, τα πρόστιμα κ.λπ.. Σε αυτή τη λογική το νομοσχέδιο έρχεται να απαντήσει στο τι είναι αυθαίρετο και στο πώς νομιμοποιείται ή κατεδαφίζεται.

Η αυθαίρετη δόμηση έχει τα δικά της χαρακτηριστικά στις διάφορες φάσεις της όπως εξελίχθηκε. Όλοι οι αντίστοιχοι νόμοι του παρελθόντος είχαν κοινό χαρακτηριστικό την αυστηροποίηση των κυρώσεων, δηλαδή φυλάκιση, πρόστιμα και την κατεδάφιση των αυθαιρέτων. Δηλαδή, κάθε φορά οι νόμοι αυτοί εξαιρούσαν από την κατεδάφιση μια προηγούμενη κατάσταση αυθαιρέτων με κάποια εισπρακτική λογική και επέβαλαν αυστηρές κυρώσεις για τα νέα αυθαίρετα.

Την ίδια φιλοσοφία, λοιπόν, συνεχίζετε και εσείς σήμερα. Θεωρείτε το πρόβλημα ότι είναι διοικητικού χαρακτήρα και κυρώσεων και τι κάνετε; Προβαίνετε σε συγκεκριμένες ρυθμίσεις του ηλεκτρονικού κεντρικού ελέγχου από διοικητικής πλευράς. Στην κατεύθυνση αυτή, νομιμοποιείται πλήρως η χορήγηση drones από τους καταγγέλλοντες, με την ανάθεση συλλογής κάθε πληροφορίας σε ιδιωτικές εταιρείες. Για άλλη μια φορά το Τεχνικό Επιμελητήριο παίζει τον ρόλο του μεσάζοντα, το χρησιμοποιείτε σαν μικρό υπουργείο, αναλαμβάνοντας τη λειτουργική και τεχνική υποστήριξη της ανάλογης ηλεκτρονικής πλατφόρμας εντοπισμού αυθαιρέτων, αλλά συνολικά της δική σας αντιλαϊκής πολιτικής.

Χρήση ιδιωτών μηχανικών ελεγκτών δόμησης. Συνεχίζετε ιδιωτικοποιώντας αρμοδιότητες του δημοσίου και διευρύνετε τον δρόμο της περαιτέρω υποστελέχωσης των υπηρεσιών των ΥΔΟΜ.

Είναι επικίνδυνο το άρθρο 91, όπου ιδιώτες και κάθε λογής φορέας συντάσσουν πολεοδομικά σχέδια για τα τεχνικά έργα υποδομής. Μιλάμε για δρόμους, για ενεργειακά δίκτυα, για δίκτυα αποχέτευσης και ύδρευσης, διαχείρισης απορριμμάτων και αποβλήτων και άλλα, τα οποία εκτελούνται και κατασκευάζονται με έξοδά τους. Ταυτόχρονα, η ορθή, άρτια βάση τεχνικών προδιαγραφών εκπόνησης των μελετών θα επιβεβαιώνεται από ανεξάρτητους μηχανικούς που θα επιλέγει ο ίδιος ο φορέας. Πραγματικά επικίνδυνο άρθρο για την ασφάλεια του πληθυσμού, αφού δεν μπορεί ο φορέας που επιλέγει εργολάβους, για να εκτελέσουν έργα τεχνικής υποδομής και που προφανώς ενδιαφέρεται να περιορίσει το κόστος αυτών όσο γίνεται περισσότερο, για να έχει μεγαλύτερο κέρδος, να είναι ο ίδιος που θα ορίζει και το μηχανικό που θα το ελέγχει. Δηλαδή, Γιάννης κερνάει, Γιάννης πίνει! Προκλητικά απαράδεκτο και επικίνδυνο!

Δεν τίθεται καμμία προστασία στην περίπτωση που το αυθαίρετο αποτελεί μοναδική κατοικία και δεν λαμβάνονται υπ’ όψιν άλλα, κοινωνικού και οικονομικού χαρακτήρα στοιχεία του ιδιοκτήτη του αυθαιρέτου. Η κοινωνική σας πολιτική είναι ανύπαρκτη. Κατά τον ίδιο τρόπο, ακόμα και τα παράβολα που πρέπει να καταβληθούν από τους καταγγέλλοντες είναι αποτρεπτικά για τις περιπτώσεις ανθρώπων με οικονομική δυσχέρεια.

Οι συγκεκριμένες, λοιπόν, ρυθμίσεις για την αυθαίρετη δόμηση δεν έχουν να προσθέσουν τίποτα καινούργιο σε σχέση με τη βελτίωση του δομημένου περιβάλλοντος, την αποτροπή της αυθαίρετης δόμησης, αφού αποτελούν μόνο μέτρα τιμωρητικά και εισπρακτικά και όχι ουσιαστικά μέτρα αντιμετώπισης και της λαϊκής στέγης, όταν τα ενοίκια είναι στα ύψη, οι μισθοί τελειώνουν στις δεκαεννέα ημέρες και η φτώχεια εξαπλώνεται ραγδαία. Στεγαστική πολιτική δεν υπάρχει, γιατί δεν αφήνει κέρδος στους καπιταλιστές. Κατά τα άλλα, κοροϊδεύετε για δήθεν περιβαλλοντική προστασία!

Τέταρτον, σε ό,τι αφορά τα ενεργειακά και τη λειτουργία των ΑΠΕ, εδώ αναδεικνύονται τα προβλήματα και οι αντιφάσεις που γεννάει ο καπιταλιστικός τρόπος παραγωγής, που έχει θεό του το κέρδος και ποδοπατά τις ανάγκες των ανθρώπων. Το πρόβλημα ποιο είναι; Ότι η παραγωγή ξεπερνάει τη ζήτηση της πράσινης ηλεκτρικής ενέργειας και τα δίκτυα είναι κορεσμένα. Αυτό οδηγεί σε περικοπές. Ήδη τις εφαρμόζετε και έχουν δημιουργήσει πολλά προβλήματα, όπως το να μην επανέρχονται αυτόματα σε λειτουργία τα πάρκα μετά την περικοπή ωρών και ο κάθε σταθμός να μένει ανενεργός για ημέρες, μέχρι να παρέμβει ο εξειδικευμένος τεχνικός. Θα μπορούσαν να προμηθευτούν μετασχηματιστή, όμως δεν είναι διατεθειμένοι να το κάνουν, αφού βιώνουν περικοπές, υψηλά επιτόκια και υψηλό κόστος δικτύων. Διαμαρτύρονται ότι υπάρχει διάκριση μεταξύ των σταθμών, κόβονται άλλοι περισσότερο και άλλοι καθόλου και μάλιστα χωρίς να έχει εφαρμοστεί ακόμα η υπουργική απόφαση.

Τι κάνετε, λοιπόν, στο νομοσχέδιο; Φέρνετε άρθρα για «κόφτες». επιχειρώντας να θεσπίσετε ένα πλαίσιο περικοπών, βάζοντας τις βασικές γραμμές και μετά από τις εργασίες της επιτροπής θα βγει το τελικό πλαίσιο με τις κατευθύνσεις του. Ουσιαστικά, προσπαθείτε να ρυθμίσετε τον ανταγωνισμό, για να υπάρχει πάντα κέρδος σε βάρος των εργαζομένων. Η ζήτηση θα αυξανόταν, εάν οι τιμές ήταν χαμηλότερες στην κατανάλωση, αλλά αυτό υπονομεύει το κέρδος των επιχειρηματιών των ανανεώσιμων πηγών ενέργειας, αφού η παραγωγή γίνεται για το κέρδος και όχι για την ικανοποίηση των αναγκών του λαού. Γι’ αυτό προτιμάτε χιλιάδες μεγαβατώρες να παραμένουν αδιάθετες, να πηγαίνουν στα σκουπίδια και από την άλλη, η ενεργειακή φτώχεια σε λαϊκά στρώματα να θεριεύει. Ακόμα και σε σχολεία κόβετε τη θέρμανση.

Μας ζητάτε λευκή επιταγή για την ουσία και τα μέτρα που θα πάρετε, τα οποία δεν τα ξέρουμε. Δεν ξέρουμε, δηλαδή, τι θα περιέχεται στην υπουργική απόφαση του άρθρου 117.

Εμείς, λοιπόν, λευκή επιταγή δεν σας δίνουμε. Το έργο σας είναι βαριά αντιλαϊκό, γιατί τι ζητάτε; Εν λευκώ να προσδιορίσετε ποιος και πόσο θα παράγει, ποιος θα κερδίζει και ποιος θα χάνει. Δηλαδή, θα διαχειρίζεστε, όχι εσείς προσωπικά, αλλά ο κάθε Υπουργός τις επενδύσεις όπως θέλει. Η διαφάνεια πάει περίπατο! Στα λόγια μόνο τη χρησιμοποιεί η Κυβέρνηση.

Ουσιαστικά, δουλειές με κέρδη μοιράζετε. Και όμως, θα μπορούσατε να παγώσετε τις νέες αιτήσεις, έστω βραχυπρόθεσμα. Προ ημερών, στο περιφερειακό της Πελοποννήσου συζητούσαν, για να γνωμοδοτήσουν για τέσσερις νέους αιολικούς σταθμούς και δύο φωτοβολταϊκούς με συνολική παραγόμενη ισχύ όση στα πρώτα εργοστάσια της ΔΕΗ στη Μεγαλόπολη.

Ταυτόχρονα, προωθείτε από τη μια πιλοτικούς θαλάσσιους πλωτούς φωτοβολταϊκούς σταθμούς και υπεράκτια αιολικά πάρκα και, από την άλλη θέλετε να καθορίσετε πλαίσιο περιορισμού παραγωγής σταθμών ανανεώσιμων πηγών ενέργειας. Οι αντιφάσεις είναι σύμφυτες με το εκμεταλλευτικό αυτό σύστημα και την αναρχία στον επενδυτικό τομέα και εδώ φαίνεται η ανωτερότητα του κεντρικού επιστημονικού σχεδιασμού στη σοσιαλιστική παραγωγή, που βασίζεται και έχει προσανατολισμό πάντα την ικανοποίηση των βασικών αναγκών του ανθρώπου και ειδικά, για επαρκή και φτηνή ενέργεια. Αλλά αυτό ήδη είχε επιτευχθεί στις χώρες που οικοδομούσαν τον σοσιαλιστικό τρόπο παραγωγής και είχαν θέρμανση δωρεάν σε όλους. Σε όλα τα σπίτια, σε όλα τα σχολεία, παντού. Γιατί; Διότι αξιοποιούσαν τις πηγές ενέργειας που είχαν για τις ανάγκες του κοινωνικού συνόλου και όχι, ως εμπόρευμα για το κέρδος των λίγων.

Τέλος, το νομοσχέδιο αυτό υλοποιεί άμεσα, αποφασιστικά και γρήγορα ό,τι ζητάει και απαιτεί το υπερ-μνημόνιο της Ευρωπαϊκής Ένωσης που είναι το Ταμείο Ανάκαμψης, προκειμένου να εκταμιευτούν η τέταρτη και πέμπτη δόση. Είναι προαπαιτούμενα. Γι’ αυτό το αφήσατε μια βδομάδα στη διαβούλευση, αν και είναι τεράστιο. Τέσσερα νομοσχέδια μαζί στη συσκευασία ενός με διαβούλευση προσχηματική και μας βομβαρδίσατε τα μεσάνυχτα με τρεις τροπολογίες που τις είχατε έτοιμες. Όμως, δεν θέλατε τους διάφορους φορείς να αποκαλύψουν τους στόχους σας.

Προωθείτε τερατουργήματα σε βάρος των αναγκών του λαού, για να κερδοφορήσουν σε νέα πεδία μεγαλοεπενδυτές. Ας το θυμηθούν, όμως, οι πολίτες στις 9 του Ιούνη, στις ευρωεκλογές, που είναι τα θύματα αυτής της εκμεταλλευτικής πολιτικής ενισχύοντας τη φωνή του ΚΚΕ.

Γι’ αυτό, κύριε Πρόεδρε, έχουμε κάθε λόγο να καταψηφίσουμε και κυρίως να ζητάμε την απόσυρση αυτού του καταστροφικού νομοσχεδίου.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και δεκαεπτά εκπαιδευτικοί συνοδοί τους από τα μειονοτικά Δημοτικά Σχολεία Ροδόπης, 1ο Ασωμάτων Θάσου, Οργάνης, Πολυάνθου, Κέδρου, Άνω Βερσίνης και Άνω Δροσινής.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο ειδικός αγορητής από την Ελληνική Λύση, ο κ. Μπούμπας Κωνσταντίνος.

Παρακαλώ, κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριοι του Υπουργείου, κυρίες και κύριοι συνάδελφοι, μια πανσπερμία άρθρων σε ένα νομοσχέδιο με μία βραχεία διαβούλευση σε ό,τι αφορά το περιβάλλον. Σε ό,τι αφορά, δηλαδή, το μέλλον των παιδιών μας, σε ό,τι αφορά το μέλλον του τόπου μας, αλλά με πάρα πολλούς φορείς να αντιδρούν απέναντι σε ένα νομοσχέδιο που, όπως είπαμε, η διαβούλευση κράτησε λίγο πάνω από μια βδομάδα -κάπου οκτώ με εννιά μέρες- και με πάνω από πεντακόσιες προτάσεις, διαμαρτυρίες, από επαΐοντες: Από επιστημονικούς φορείς, αλλά και από τοπικούς παράγοντες. Δεν μπορεί σήμερα, δηλαδή, αν θέλουμε να χρησιμοποιήσουμε εφαλτήριο τη γεωγραφική ενότητα της Θεσσαλίας για μια ανασυγκρότηση του ελλαδικού χώρου και μία περιφερειακή αποκέντρωση, να μη λαμβάνουμε υπόψιν την Τοπική Αυτοδιοίκηση Α΄ και Β΄ βαθμού.

Και το λέω αυτό, διότι εμείς ως Ελληνική Λύση είδαμε τις αντιδράσεις των τοπικών παραγόντων -τόσο των δημάρχων- και ζητήσαμε να είναι εδώ δήμαρχοι όλων των νομών που απαρτίζουν τη Θεσσαλία: Καρδίτσα, Τρίκαλα, Μαγνησία και Λάρισα, αλλά και τους δύο Αντιπεριφερειάρχες, τον κ. Ράπτη και τον κ. Λαμπρινίδη, που είναι αντιπεριφερειάρχες κλιματικής αλλαγής και περιβαλλοντικών επιπτώσεων και έπρεπε οι τοπικοί φορείς γνωρίζοντας τις ανάγκες, αλλά και τη γεωλογική -θα λέγαμε- μορφή της περιοχής, να αφουγκραστούμε τις απόψεις τους και τις ανησυχίες τους.

Προχωράμε τώρα στα πρώτα άρθρα τα οποία μας βάζουν σε υποψία. Όταν λέμε σε υποψία εννοούμε αυτό που λέμε ως Ελληνική Λύση ότι ανοίγει ο ασκός του Αιόλου, η κερκόπορτα, για την ιδιωτικοποίηση αυτού του δημόσιου αγαθού που λέγεται νερό. Διότι κάποτε μας διαβεβαιώνατε όλα τα κόμματα, η τρόικα δηλαδή, -Νέα Δημοκρατία, ΠΑΣΟΚ και ΣΥΡΙΖΑ- για την ενέργεια που είναι ένα δημόσιο αγαθό και σήμερα είναι ένα καθαρά χρηματιστηριακό προϊόν κερδοσκοπικό με διάφορες μορφές τιμολογίων και πάει στράφι αυτό που λέμε κοινωνικό τιμολόγιο.

Πάμε, λοιπόν, να δούμε αυτή την εταιρεία για την οποία λέτε κύριε Υπουργέ ότι δεν θα ιδιωτικοποιηθεί το νερό, αλλά κάνετε ένα master plan το οποίο κοστίζει περίπου 980.000, αν θυμάμαι καλά, από μία ολλανδική εταιρεία, με έδρα το Άμστερνταμ που ασχολείται με τοπικές καλλιέργειες σε διάφορες αποικίες, αλλά και με εμπορία ζάχαρης, για να κάνει αυτή τη μελέτη απέναντι σε μία περιοχή που μιλάει για εκτροπή του Αχελώου -θα το δούμε αυτό- και νέα φράγματα, λες και γνωρίζει πολύ καλά την περιοχή που την επισκέφθηκε κάπου το φθινόπωρο για δύο μήνες και δίνει τη διαβούλευση για πρώτη φορά στα χρονικά -προσέξτε!- στην αγγλική γλώσσα -δεν υπάρχει ελληνική- για να το δουν οι τοπικοί παράγοντες. Όπως το ακούσατε! Σε μία εταιρεία τώρα, όπου ο διευθύνων σύμβουλος έχει σχέση με το Υπερταμείο. Αυτός που φεύγει είναι ένα πολιτικό πρόσωπο. Αυτό ψάξαμε και βρήκαμε στην Ελληνική Λύση. Πρώην διευθύνων σύμβουλος του πρώην Πρωθυπουργού Αντώνη Σαμαρά. Αντιλαμβάνεστε ότι υπάρχει αν όχι μια πολιτική σκοπιμότητα, μία σχέση με τα δύο αυτά πρόσωπα. Και έρχεται μια εταιρεία η οποία μιλάει για διακόσιες τριάντα παρεμβάσεις, για εκτροπή του Αχελώου και βγαίνουν πέντε περιβαλλοντικές οργανώσεις και λένε ότι αυτό πάει κόντρα, δεν είναι σύννομο, με το Ενωσιακό Δίκαιο για τις πλημμύρες. Διότι -λέει- φανταστείτε αν είχε γίνει η εκτροπή του Αχελώου και είχε ο Πηνειός νερό τι θα γινόταν με τη θεομηνία «Ντάνιελ». Δεν πρέπει να ακούσουμε τις περιβαλλοντικές οργανώσεις, οι οποίες κατά κόρον ασχολούνται με το περιβάλλον, αλλά και τους τοπικούς παράγοντες, για μία ολλανδική ύποπτη εταιρεία με έδρα το Άμστερνταμ αποικιοκρατική; Και αν θέλει η Κυβέρνηση την υλοποιεί αυτή τη μελέτη, αλλά στην προκειμένη περίπτωση την υλοποιεί στα πρώτα άρθρα, από το άρθρο 3, το 4, το 5, το 6. Δεν θα μας βάλει σε σκέψη αυτή η μελέτη η οποία πάει και κόντρα με το Ενωσιακό Δίκαιο για τις πλημμύρες και υπάρχουν αντιδράσεις; Δεν μπορούσε να γίνει και από ελληνικές εταιρείες μελετών σε συνεργασία με τους τοπικούς παράγοντες των διαφόρων δήμων Α΄ και Β΄ βαθμού;

Ξέρετε, από το 2019 αυτή η Κυβέρνηση μιλά για μία περιφερειακή αποκέντρωση που ευαγγελίζεστε, αλλά κατ’ ουσία η τοπική αυτοδιοίκηση έχει αμαρτίες, κατατμήσεις, σαρανταπεντάρια, απευθείας αναθέσεις, αλλά να μην τα πούμε αυτά. Δεν έχετε εκχωρήσει αρμοδιότητες στην αυτοδιοίκηση. Ο περιφερειάρχης είναι κωπηλάτης, δεν είναι καπετάνιος. «Ερέτην χρήναι πρώτα γενέσθαι πριν πηδαλίοις επιχειρείν»,αλλά τον έχετε συνέχεια στο κουπί. Γιατί; Για να μην εκχωρηθεί η εξουσία από το αθηνοκεντρικό μοντέλο σε ένα κράτος το οποίο δεν έχει περιφερειακή ανάπτυξη και μιλάμε για κλιματική αλλαγή, για πράσινη, ανάπτυξη, για αειφόρο ανάπτυξη; Προστατεύεται η βιοποικιλότητα σε αυτή τη μελέτη της ολλανδικής εταιρείας; Αυτή η εταιρεία προτείνει και τα πρόστιμα για τον νέο οργανισμό, για τον οποίο κοιτάξτε τώρα ποιο είναι το τραγελαφικό. Οργανισμός Α.Ε. -International company που λέμε- με ιδιωτικοοικονομικά κριτήρια, αλλά είναι δημόσιο. Γίνεται αυτό; Πείτε μου. Είναι σαν να λέμε δημόσιο νοσοκομείο, αλλά οι γιατροί είναι ιδιώτες μέσα, γιατί το δεύτερο νομοσχέδιο κι αυτό το προβλέπει, όσο περίεργο και αν ακούγεται. Περιμένετε θα δούμε τι θα γίνει και εκεί.

Το κομμάτι στο οποίο έχουμε μείνει, διότι και ως Βουλευτής Σερρών από έναν αγροτοκτηνοτροφικό καθαρά νομό έχουμε τους περιβόητους τοπικούς οργανισμούς εγγείων βελτιώσεων. Αυτούς εδώ, αντί να τους αναβαθμίσετε, να τους ανασυγκροτήσετε, με ένα πεπαλαιωμένο βασιλικό διάταγμα της δεκαετίας του ’50. Οι τοπικοί οργανισμοί εγγείων βελτιώσεων είναι αυτοί που δίνουν υπεραξία στα χωράφια, διότι τα κάνουν αρδεύσιμα. Είναι συνεταιριστικά σχήματα με νομικό πρόσωπο ιδιωτικού δικαίου. Γιατί γίνανε έτσι οι ΤΟΕΒ; Για να έχουν μία λογιστική ευελιξία και αυτό είναι καλό.

Οι αγρότες, λοιπόν, που πληρώνουν υψηλά τιμολόγια, λόγω της αύξησης του κόστους ενέργειας -αυτή είναι η αλήθεια- φανταστείτε με μία ιδιωτικοποίηση, όπου ανοίγει ο Ασκός του Αιόλου και τεκμαιρόμεθα γι’ αυτό, πόσο μπορεί να πληρώνουμε για άρδευση χωραφιών. Τι έχουμε κάνει για τους ΤΟΕΒ; Υπάρχει μια εγκεκριμένη μελέτη από το 2019 -σας το δίνω ως παράδειγμα- στη Νιγρίτα των Σερρών στη Βισαλτία και ακόμη δεν έχει χρηματοδοτηθεί, ενώ η μελέτη έχει εκπονηθεί από τον ίδιο τοπικό ΤΟΕΒ της Νιγρίτας και τον κ. Πρόεδρο εκεί και το θέμα είναι ότι πάει να υλοποιηθεί τώρα. Τώρα, τώρα! Πόσα χρόνια πείτε μου!

Πείτε μου πόσα χρόνια πέρασαν από το 2019; Γιατί δεν υλοποιούνταν η συγκεκριμένη χρηματοδοτική μελέτη; Εσείς δηλαδή είστε ικανοποιημένος, κύριε Σκυλακάκη, από τους ΤΟΕΒ; Τους έχετε βοηθήσει;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Είναι ιδιωτικού δικαίου.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Είναι νομικό πρόσωπο ιδιωτικού δικαίου, αλλά είναι συνεταιρισμός.

Πείτε μου κάτι. Μιλάτε για δασικούς συνεταιρισμούς παρακάμπτοντας τα δάση. Δεν πρέπει να τους ενισχύσετε τους δασικούς συνεταιρισμούς; Δεν πρέπει να ενισχύσετε τους αγροτικούς συνεταιρισμούς; Κάντε μια τροποποίηση. Δεν μπορεί η μελέτη αυτή να παραμένει εκκρεμής. Πάει να υλοποιηθεί τώρα με υποσχέσεις ομοϊδεατών σας Βουλευτών της περιοχής.

Οι ΤΟΕΒ παίζουν πολύ σημαντικό ρόλο γιατί εκ του σύνεγγυς γνωρίζουν πρόσωπα και καταστάσεις με τους αγρότες, άσχετα αν έχουμε ένα πεπαλαιωμένο αρδευτικό σύστημα, για το οποίο λέγαμε ως Ελληνική Λύση, έλεγε ο επικεφαλής μας ο Κυριάκος ο Βελόπουλος «αντιγράψτε το Ισραήλ». Υπήρχε πρόταση από το Ισραήλ. Μιλάμε για λελογισμένη διαχείριση νερού και έχουμε ένα πανάρχαιο σύστημα -και εσείς το έχετε αποδεχθεί, κύριε Σκυλακάκη, έχω διαβάσει συνεντεύξεις σας- και δεν κάνουμε κάτι για να εκσυγχρονίσουμε την άρδευση και την ύδρευση. Ακόμη πεπαλαιωμένα δίκτυα ύδρευσης με αμίαντο καρκινογόνα. Ακόμη το παραδοσιακό καρούλι για τους αγρότες. Περνάει δίπλα το ποτάμι -είναι ο Πηνειός, είναι ο Στρυμόνας, είναι ο Αλφειός, είναι ο Αχελώος- και ποτίζουν με καρούλια και το νερό από σαράντα μέτρα χάνεται. Να λάβετε υπ’ όψιν ότι παγκόσμια από όλα τα αποθέματα νερού του πλανήτη μόνο το 6% είναι πόσιμο. Το άλλο δεν θα γίνει ποτέ. Άρα ο πόλεμος δικαίως θα γίνει για το νερό και για την ύδρευση και για την άρδευση.

Να πάμε στα δάση. Μιλάτε για δασικούς συνεταιρισμούς, ότι είναι υπό τη μορφή ενός ευέλικτου συνεταιρισμού. Θα μας βρείτε σύμφωνους. Μιλάτε για την αξιοποίηση των δασών, για τις αντιπυρικές ζώνες, για τα δικαιώματα ρύπων, πώς θα υπολογίζεται αυτό με βάση τη βιομάζα. Θα το απολαμβάνουν καθαρά ιδιώτες. Άρα και εδώ βλέπουμε άνοιγμα πόρτας για εθνικό πλούτο της χώρας, για τα δάση, σε ιδιώτες.

Έλα, όμως, που το τοπίο είναι και ομιχλώδες, καθώς ακόμη δεν έχουμε εκπονήσει δασικούς χάρτες εν Ελλάδι. Υπάρχουν τα λεγόμενα ιδιωτικά δάση στην Ελλάδα με τα χρυσόβουλα -βλέπε δάσος Βουρβουρού που ανήκει, λέει, στην οικογένεια Βαρδινογιάννη. Δηλαδή αντί να εκπονήσουμε ουσιαστικούς δασικούς χάρτες, να βάλουμε μόνο δασικούς συνεταιρισμούς σε αυτά τα υβριδικά δασικά σχήματα, τα δίνουμε βορά σε ιδιώτες με ό,τι αυτό συνεπάγεται.

Για να χρυσώσετε το χάπι, μιλάτε για ανταποδοτικά οφέλη στους δήμους, ενώ οι δήμοι έχουν ήδη πολλαπλά έξοδα. Αυτό είναι παυσίπονο αντί να δώσουμε άλλα κίνητρα στους δήμους που τους χρωστάμε -παρακρατηθέντα ΦΠΑ, τέλη κυκλοφορίας. Τι κάνατε για τους δήμους;

Από εκεί και πέρα για το κοινωνικό γίγνεσθαι, με το ότι θα μαζεύουμε τα καυσόξυλα της περιοχής για να τα δίνουμε σε ευπαθείς ομάδες, χρυσώνουμε το χάπι, κύριε Υπουργέ. Τα δάση είναι μεγάλη υπόθεση, είναι εθνικός πλούτος.

Πώς να έχει εμπιστοσύνη ο κόσμος, όταν εκχωρήσατε στην Πυροσβεστική την προστασία των δασών, όταν αγνοήσατε τη Δασική Υπηρεσία και είχαν δεκαεννέα ολόκληρα χρόνια να συναντηθούν οι δύο αυτοί φορείς -βλέπε έκθεση Γκουρμπάτση, βλέπε έκθεση Γκολντάμερ.

Ξαφνικά μάς πιάνει αυτή η πρεμούρα να δημιουργήσουμε αντιπυρικές ζώνες. Θέλω να ρωτήσω κάτι, να μεταφέρω μια παρατήρηση, αν θέλετε, της Ελληνικής Λύσης, γιατί δώσαμε αγώνα: Για τους μελισσοκόμους όσον αφορά την επικονίαση έχει προβλεφθεί να χαραχθούν δρόμοι στα δάση; Δεν έχω δει για τη μελισσοκομία κάτι. Αν το έχετε κάνει και δεν το είδα και διέφυγε της προσοχής μου, να μου το πείτε.

Όσον αφορά τα αυθαίρετα, δεν τα λέμε εμείς. Βγαίνει η Ένωση Πολεοδόμων, βγαίνουν όλοι οι φορείς και λένε «μας ακυρώνετε». Υπάρχει ένας συγκεντρωτισμός και πάλι κρεοντικού χαρακτήρα, αυτοκρατορικού χαρακτήρα στον κάθε Υπουργό.

Σύλλογος Ελλήνων Πολεοδόμων και Χωροτακτών: Πού πήγαν τα παρατηρητήρια δόμησης; Δεν στελεχώθηκαν, δεν αξιοποιήθηκαν. Μετά το 2017 γίνεται το «έλα να δεις» και δεν έγινε καν δειγματοληπτικός έλεγχος στις νέες άδειες αυθαιρέτων. Βγαίνει ο νόμος του 2010, ο οποίος είναι ένας καθαρά φοροεισπρακτικός νόμος, να βοηθήσει τη νομιμοποίηση αυθαιρέτων εικοσαετίας και να αλλάξει μια περιοχή.

Πείτε μου, κύριε Σκυλακάκη, εσείς δεν λέγατε ότι αν γίνει το πρώτο παράνομο σπίτι κάπου, αυτό είναι που χαλάει το περιβάλλον και μετά αν ακολουθήσουν και άλλα χαλάει η αρχιτεκτονική τοπίου; Δεν το έχετε πει αυτό σε κάποια συνέντευξή σας;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Για τα εκτός σχεδίου.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Για εκτός σχεδίου. Ωραία.

Είπατε ότι θα χρειαστούν τέσσερα με πέντε χρόνια για να διορθωθεί η κατάσταση; Το είπατε. Άρα στα πέντε χρόνια που θα μπουν αυτά τα τοπικά κριτήρια, ποιος διαφυλάσσει ότι δεν θα αλλάξει άρδην και το αρχιτεκτονικό τοπίο, όταν έχουμε γεμίσει τη χώρα με φουρφούρια και φωτοβολταϊκά. Έχει αλλάξει το αρχιτεκτονικό τοπίο, έχει μειωθεί η καλλιεργήσιμη γη.

Ξέρετε ότι στις Σέρρες ετοιμάζεται το μεγαλύτερο φωτοβολταϊκό πάρκο στην Ελλάδα με τετρακόσιες εξήντα έξι χιλιάδες πάνελ που ενενήντα κτηνοτροφικές μονάδες τις αφανίζει σε ένα φυσικό περιβάλλον; Υπάρχει μια πρεμούρα να κάνουμε ανανεώσιμες πηγές ενέργειας, γιατί δήθεν ο λιγνίτης κοστίζει -θα το δούμε και αυτό κάποια στιγμή- με το αποτύπωμα του διοξειδίου του άνθρακα. Εδώ μιλάτε για νέες μορφές ενέργειας -αιολική, γεωθερμική, υδροηλεκτρική, φράγμα Κρεμαστών επί εποχής Κωνσταντίνου Καραμανλή, του ιδρυτή, που έδωσε βαρύτητα- και έχουμε αφήσει πίσω την υδροηλεκτρική ενέργεια, από τότε που οι Ιταλοί μάς έκαναν το φράγμα του Άγρα στην Έδεσσα.

Το επαναλάβαμε για μία ακόμη φορά ως Ελληνική Λύση: Εδώ και μήνες φωνάζουμε «αλλάξτε τον νόμο της γεωθερμίας, βρε παιδιά». Μιλάμε για τον πρωτογενή τομέα. Η γεώτρηση ζεστού νερού θεωρείται μεταλλευτική δραστηριότητα.

Πείτε μου, κύριε δήμαρχε, που είστε και αγορητής και περάσατε από την αυτοδιοίκηση, το μεγάλο σχολείο: Όταν ένας άνθρωπος δεν μπορεί να κάνει γεώτρηση και να βγάλει ζεστό νερό να πάει σε οργανωμένη μονάδα θερμοκηπίων που είναι μία ανανεώσιμη πηγή, αλλά από τον νόμο δεν χαρακτηρίζεται ανανεώσιμη πηγή, πρέπει να αποταθεί στο Ινστιτούτο Γεωλογικών και Μεταλλευτικών Ερευνών για να πάρει άδεια. Ο κ. Βορίδης με εισήγηση τότε είχε πει ότι θα το δει. Ακόμα περιμένουμε να αλλάξει, δηλαδή να μπορεί ο αγρότης να εξυπηρετηθεί με γρήγορες διαδικασίες, χωρίς γραφειοκρατικές αγκυλώσεις και χωρίς να πηγαίνει από τον Άννα στον Καϊάφα. Χτυπούσαν γεώτρηση στο γεωθερμικό πεδίο των Σερρών, για παράδειγμα, και ζητούσαν από το ΙΓΜΕ άδεια. Μόλις έπαιρναν άδεια από το ΙΓΜΕ, έβγαινε ο ΕΟΤ, ο Ελληνικός Οργανισμός Τουρισμού, δηλαδή αρμοδιότητα του κ. Κικίλια, και έλεγε «όχι, το οικόπεδο ανήκει στον ΕΟΤ». Πείτε μου τώρα εσείς αυτός ο άνθρωπος, αυτός ο αγρότης, που θέλει να επενδύσει σε νέες καλλιέργειες, όπως ο Θεσσαλός τούτη την ώρα, θα μπορεί να εμπιστευθεί;

Μιλάμε για την εποπτεία της διαχείρισης των υδάτων. Υπουργείο Περιβάλλοντος, να το καταλάβω. Υπουργείο Μεταφορών, δεν μπορώ να το καταλάβω. Υπουργείο Αγροτικής Ανάπτυξης, να το καταλάβω. Αλλάξτε, όμως, λίγο και τον κανονισμό του ΕΛΓΑ, ώστε να έχουν εμπιστοσύνη οι Θεσσαλοί αγρότες μετά την καταστροφή.

Τι έχει συμβεί τώρα; Πήλιο: οκτακόσιες χιλιάδες στρέμματα περίπου με οπωροφόρα δέντρα. Κατηφορικό το χωράφι, επικλινές. Ο κανονισμός του ΕΛΓΑ τι λέει; Αποζημιώνω για πλημμύρες -δηλαδή για στάσιμα νερά, όπως έχουμε ξαναπεί-, δεν αποζημιώνω για έντονη βροχόπτωση. Τρέχει μετά ο αγρότης να πάρει το λεγόμενο de minimis. Γιατί; Δηλαδή αν είναι επικλινές το χωράφι και δεν μαζέψει νερά κάτω, αλλά έχει υποστεί καταστροφή το προϊόν, δεν θα αποζημιωθεί; Θα πάει με άλλη διαδικασία, θα πάει στο περιβόητο de minimis.

Εμείς, λοιπόν, βλέποντας αυτό το νομοσχέδιο έχουμε πολλές απορίες. Υπάρχουν κάποια σημεία που μας προβληματίζουν. Και όταν μιλάμε για περιβάλλον το οποίο σχετίζεται με την ίδια την αγροκτηνοτροφική παραγωγή, το ζωικό μας κεφάλαιο, και όταν η Ελλάδα είναι μια χώρα η οποία δεν έχει επενδύσεις στον πρωτογενή τομέα, αντιλαμβάνεστε ότι μας βάζει σε υποψίες.

Στο προκείμενο θα έπρεπε η αρμόδια Επιτροπή Προστασίας του Περιβάλλοντος να ξεκινήσει μια διαβούλευση με πάρα πολλούς φορείς -και όσο πάει- διότι τα λάθη που γίνονται γύρω από το περιβάλλον, κοστίζουν στον ρου της ιστορίας και στη ρότα που χαράσσει η χώρα για τα επόμενα χρόνια. Είναι πολύ σημαντικό. Και όταν υπάρχουν αυτοί οι προβληματισμοί για το Ενωσιακό Δίκαιο σε ό,τι αφορά την αντιπλημμυρική θωράκιση, μας βάζει σε πολλούς προβληματισμούς. Σήμερα σε πολλές λίμνες δεν έχει μπει βυθοκόρος να καθαρίσει την κοίτη και ελλοχεύει ο κίνδυνος πλημμύρας γιατί έχει ακουστεί ότι «καλύτερα να αποζημιώσω, παρά να βάλω βυθοκόρο». Στη λίμνη Κερκίνη τα χωριά είναι δεκατρία μέτρα κάτω από την επιφάνεια της λίμνης και αν γίνει πλημμύρα -ο μη γένοιτο- θα αφανιστούν από τον χάρτη. Να μην μιλάμε μόνο για μία βιβλική καταστροφή. Το θέμα είναι τι προετοιμασία κάνουμε. Εγώ να θεωρήσω ότι υπάρχουν και καλές προθέσεις. Δεν τα ισοπεδώνουμε, αλλά εδώ θέλουμε να κάνουμε μια γόνιμη αντιπολίτευση με ερωτήματα που προκύπτουν, για εταιρείες περίεργες.

Εδώ στα συνεργατικά δασικά σχήματα, κύριε Υπουργέ, αποκλείετε τους Ρώσους. Γιατί; Επειδή υπάρχει το θέμα με την Ουκρανία; Μία ακόμη φορά τιμωρία; Τη φάγαμε με το εμπάργκο Ημαθία, Πέλλα οι ροδακινοπαραγωγοί. Γιατί; Για ποιον λόγο; Η Ρωσία πάλι τιμωρείται; Δεν μπορώ να το καταλάβω ειλικρινά. Για τα ειδεχθέστατα αυτά εγκλήματα του πολέμου, εντάξει να συμφωνήσουμε εκεί, αλλά εδώ είναι άλλο πράγμα. Κι εκεί τους τιμωρείς; Είναι πολλά λοιπόν τα ζητήματα.

Όταν μιλάμε για περιβάλλον, η διαβούλευση δεν πρέπει να είναι βραχεία, πρέπει να έχει επιμήκυνση χρόνου, να ακουστούν απόψεις, προτάσεις από ειδικούς, από τοπικούς παράγοντες. Επαναλαμβάνουμε να δώσετε μια ουσιαστική αρμοδιότητα στην αυτοδιοίκηση να παίξει έναν πιο ουσιαστικό, ενεργό ρόλο, γιατί στο θέμα του περιβάλλοντος τα πρόστιμα τα οποία καραδοκούν είναι τεράστια.

Πάνω από 430 εκατομμύρια ευρώ αυτή τη στιγμή έχουν επιβληθεί στην Ελλάδα, διότι δεν έχει κάνει διαχειριστικά σχέδια δράσης βοσκοτόπων. Πόσα εκατομμύρια ευρώ ήταν; 30.000 ευρώ το πρόστιμο την ημέρα για τις ανεξέλεγκτες χωματερές. Γιατί και εκεί δεν έχουμε μια ολοκληρωμένη κομποστοποίηση-ανακύκλωση των απορριμμάτων. Επιφανειακό είναι κι εκεί.

Στο περιβάλλον είμαστε πίσω και κόπτεται η Κυβέρνηση για την πράσινη ανάπτυξη. Δεν είναι έτσι. Και δεσμεύει και τα θαλάσσια πάρκα για να μην μπορούμε να κάνουμε ούτε εξορύξεις.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Είναι πάρα πολλά τα ζητήματα αυτή τη στιγμή, κύριοι, σε ένα νομοσχέδιο πολύ σοβαρό, αλλά εδώ τίθεται και θέμα βεβαίως αντισυνταγματικότητας στο θέμα διαχείρισης των υδάτων. Διότι πρέπει να ενημερώσουμε τον ελληνικό λαό ότι ανοίγει ο Ασκός του Αιόλου και η κερκόπορτα για ιδιωτικοποίηση του νερού, όπως έγινε με την ενέργεια, τα δύο αγαθά, ρεύμα και νερό. Το ένα το ιδιωτικοποιήσαμε, όχι για το ευ ζην, το ρεύμα και το νερό είναι για τα προς το ζην.

Με τι εμπιστοσύνη αυτή τη στιγμή ο Έλληνας νοικοκυραίος, μεροκαματιάρης εμπιστεύεται ότι δεν θα έχουμε αύξηση τιμοληψίας του νερού;

Σας ευχαριστώ, κύριοι.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από τη Νέα Αριστερά η ειδική αγορήτρια, η κ. Θεοπίστη Πέρκα.

Παρακαλώ, κυρία συνάδελφε.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Αγαπητοί συνάδελφοι και αγαπητές συναδέλφισσες, κύριοι Υπουργοί, δεν θα αναφερθώ πάλι στην απαράδεκτη διαβούλευση των οκτώμισι ημερών για ένα νομοσχέδιο που είναι πέντε νομοσχέδια σε ένα. Θα πάω κατευθείαν όμως και θα ρωτήσω εάν εσείς, κύριε Υπουργέ, εσείς του «Μένουμε Ευρώπη», ακολουθούσατε στο ελάχιστο τις οδηγίες και τα ευρωπαϊκά πρότυπα, τι θα έπρεπε να έχετε κάνει. Να συμμορφωθείτε με το άρθρο 8 της σύμβασης Aarhus που επιβάλλει για τη διαδικασία νομοθέτησης ότι πρέπει να καθορίζονται επαρκή χρονοδιαγράμματα και πραγματική συμμετοχή. Τις οκτώμισι ημέρες δεν τις λες και χρονοδιάγραμμα επαρκές και ούτε λόγος για συμμετοχή.

Υπάρχει σαφώς παραβίαση του άρθρου 8 της σύμβασης Aarhus, όπως ερμηνεύτηκε από το Δικαστήριο της Ευρωπαϊκής Ένωσης. Έχουμε καταθέσει και ένσταση αντισυνταγματικότητας. Και βεβαίως ζητάμε από την αρχή να αποσυρθεί αυτό το νομοσχέδιο.

Προσοχή. Η διαβούλευση αυτή των οκτώμισι ημερών όμως τρέχει παράλληλα με τη διαβούλευση επί της μελέτης της ολλανδικής εταιρείας HVA master plan, προτάσεις της οποίας περιέχονται στο νομοσχέδιο το οποίο είναι στη διαβούλευση. Για πρώτη φορά στην ιστορία της χώρας αναρτάται σε δημόσια διαβούλευση μια έκθεση στα αγγλικά με μεταφρασμένη μόνο μία σύνοψη της μελέτης, γεγονός το οποίο καταδεικνύει την αθέτηση εκ μέρους της Κυβέρνησης της υποχρέωσης για ισότιμη πρόσβαση στην περιβαλλοντική πληροφορία και τη συμμετοχή όλων στη διαδικασία.

Βέβαια το ερώτημα του ενός εκατομμυρίου είναι εάν οι ρυθμίσεις του νομοσχεδίου θα αντικαταστήσουν τις προβλέψεις του master plan της εταιρείας ή αν οι ρυθμίσεις του νομοσχεδίου θα εφαρμοστούν σε συνάρτηση με τις ως άνω προβλέψεις, δηλαδή αν το αβγό έκανε την κότα ή η κότα το αβγό. Μένει να δούμε πώς θα απαντηθεί αυτό το διαλεκτικό ερώτημα.

Αυτό λοιπόν που επιφύλαξε η Κυβέρνηση στην πολύπαθη Θεσσαλία ήταν η ίδρυση ενός ιδιωτικού οργανισμού με απώτερο στόχο την ιδιωτικοποίηση των υδάτινων πόρων της Θεσσαλίας για αρχή, γιατί απ’ ό,τι φαίνεται μπορεί να αποτελέσει τον πιλότο για να εφαρμοστεί και στις υπόλοιπες περιοχές της χώρας.

Κύριοι Υπουργοί, καταντήσατε τη χώρα αποικία. Η «FRAPORT» στην Ελλάδα είναι ανεξέλεγκτη, γιατί καταργήσατε τις αεροπορικές αρχές στα αεροδρόμια. Στη Γερμανία βεβαίως δημόσια ελεγκτική αρχή σε όλα τα αεροδρόμια. Μόνο στην Ελλάδα μια μη κρατική σιδηροδρομική εταιρεία εξασφαλίζει σύμβαση για άγονες γραμμές για δεκαπέντε χρόνια -πρωτοφανές στην Ευρώπη για μη κρατική εταιρεία-, στην Ιταλία βέβαια η «HELLENIC TRAIN» είναι δημόσια.

Στην Ολλανδία υπάρχει εξαιρετικός οργανισμός διαχείρισης των νερών της Ολλανδίας και των πλημμυρών της Ολλανδίας. Είναι ένας δημόσιος οργανισμός, με τον οποίο συνεργάζονται είκοσι μία περιφέρειες της Ολλανδίας. Στην Ελλάδα οι Ολλανδοί ήρθαν να μας εκπονήσουν το σχέδιο για τη Θεσσαλία που ταιριάζει πράγματι σε αποικία. Άλλωστε η ολλανδική εταιρεία εξειδικεύεται στην ανάπτυξη έργων τροπικής καλλιέργειας στην Αφρική και τη νοτιοανατολική Ασία, διαχείριση γεωργικών εκτάσεων και εμπορία προϊόντων, όπως ζάχαρη σε πρώην αποικίες της Ολλανδίας.

Είδα και μια συνέντευξη του CEO της εταιρείας, ο οποίος αναλύει το επενδυτικό σχέδιο. Βλέπεις κανονικά έναν CEO μιας εμπορικής επιχείρησης, η οποία μάλλον δεν έχει σχέση και με το θέμα.

Προφανώς η Κυβέρνηση επέλεξε αυτή την εταιρεία όχι με κάποιο κριτήριο επιστημονικότητας, όπως απαιτείται για να αντιμετωπίσεις τις επιπτώσεις της κλιματικής κρίσης, των κλιματικών καταστροφών ή αντιπλημμυρικής προστασίας. Πιθανόν ο διευθύνων σύμβουλος της εταιρείας που ήταν και σύμβουλος της κυβέρνησης Σαμαρά να αποτέλεσε ένα κριτήριο, γιατί, όπως θα δούμε παρακάτω και όπως έχουμε παρακολουθήσει αυτά τα χρόνια, παντού υπάρχει ένας κουμπάρος σε όλα αυτά τα παραδείγματα που ανέφερα, ένας ανιψιός, ένας σύμβουλος.

Το σίγουρο όμως είναι ότι η ελληνική Κυβέρνηση περιφρόνησε εντελώς την επιστημονική κοινότητα και κυρίως, το Πανεπιστήμιο της Θεσσαλίας που έχει δουλέψει πάρα πολύ και πολύ σοβαρά πάνω σε αυτά τα θέματα.

Εάν λοιπόν εσείς του «Μένουμε Ευρώπη» ακολουθούσατε στο ελάχιστο τα ευρωπαϊκά πρότυπα και τις οδηγίες, θα έπρεπε η Περιφέρεια Θεσσαλίας να είναι η αναθέτουσα αρχή για όλες τις συμβάσεις που έχουν ως αντικείμενο το νερό, είτε αφορούν έργα είτε αφορούν μελέτες, διότι εκτός των άλλων είναι αυτή που καταρτίζει και εφαρμόζει το σχέδιο για την κλιματική αλλαγή, το οποίο είναι σε άμεση συνάφεια και συνέργεια με το σχέδιο διαχείρισης λεκανών απορροής και με το σχέδιο διαχείρισης πλημμυρών.

Τι σας θυμίζω τώρα; Το σχέδιο διαχείρισης λεκάνης απορροής ποταμού και τα σχέδια διαχείρισης κινδύνου πλημμύρας τα αμελήσατε και συνεχίζετε να τα αμελείτε, παρά την παραπομπή της χώρας από την Ευρωπαϊκή Επιτροπή για παράβαση της οδηγίας-πλαίσιο 2000/60 για τα ύδατα και της οδηγίας 2007/60 για τη διαχείριση των κινδύνων πλημμύρας.

Και ακριβώς λόγω των παραπάνω οδηγιών, οι οποίες συνδυάζονται και με την οδηγία 2001/42 για τη στρατηγική περιβαλλοντική εκτίμηση, σε κανένα κράτος-μέλος δεν προβλέπεται ΝΠΙΔ, λόγω ακριβώς αυτής της ασυμβατότητας. Μόνο στην αποικία!

Κύριε Υπουργέ, προσπαθείτε τόσες μέρες να μας πείσετε ότι δεν πρόκειται για ιδιωτικό οργανισμό. Απαντάμε ότι πρόκειται ξεκάθαρα για οργανισμό ιδιωτικού δικαίου, ο οποίος ρητά θα λειτουργεί με τους κανόνες της ιδιωτικής οικονομίας. Άλλωστε περιγράφεται και στο καταστατικό του.

Η δικαιολογία ότι τα μετοχικά δικαιώματα θα παραμείνουν στα χέρια αρμοδίων Υπουργείων δεν είναι επαρκής, καθώς αυτή είναι μια πρακτική που συχνά χρησιμοποιείται για να διευκολύνει την ιδιωτικοποίηση. Δεν παρέχονται εγγυήσεις ότι δεν μπορεί να τροποποιηθεί το σχετικό άρθρο που υποτίθεται προβλέπει ότι το μετοχικό κεφάλαιο ανήκει 100% στο δημόσιο. Δεν υπάρχει καν πουθενά η αναφορά για μη κερδοσκοπικό χαρακτήρα.

Αντιθέτως, η τιμολόγηση των υπηρεσιών θα γίνεται με βάση τα λειτουργικά έξοδα του οργανισμού αυτού, δηλαδή τους υψηλότατους μισθούς που λεπτομερώς περιγράφονται στο master plan και στο νομοσχέδιο. Μιλάμε για μισθούς που φτάνουν μέχρι τον μισθό του προέδρου του Αρείου Πάγου και νομίζω ότι είναι κατανοητό ποιος θα πληρώσει το «μάρμαρο».

Το νερό αποτελεί πηγή ανάπτυξης και ευημερίας για τον κάμπο της Θεσσαλίας. Η μεταφορά της διαχείρισής του σε μια ιδιωτική εταιρεία θα επιφέρει αφ’ ενός αυξημένες χρεώσεις στους αγρότες, τους κτηνοτρόφους και τους επαγγελματίες, αλλά συνεχίζοντας, βλέπουμε ότι τα πράγματα γίνονται ακόμα χειρότερα.

Η ΟΔΥΘ ΑΕ, ενσωματώνοντας τους ΤΟΕΒ, θα είναι πάροχος των υπηρεσιών άρδευσης και μάλιστα, θα έχει δεσπόζουσα θέση στην αγορά. Θα είναι και διαχειριστής των υδάτων που θα αδειοδοτεί της χρήσεις νερού και θα είναι και ελεγκτικός φορέας με τη δυνατότητα επιβολής προστίμων. Αυτά όλα αγγίζουν τον στενό πυρήνα των υπηρεσιών της εξουσίας του δημοσίου και από την άλλη μεριά, είναι η επιτομή της σύγκρουσης συμφερόντων.

Κύριε Υπουργέ, να με ακούγατε και λίγο!

Όσα και να πάθετε δεν θα μάθετε ή καλύτερα όσα και να πάθουμε δεν θα μάθετε.

Η μεταφορά δημόσιων εξουσιών σε ιδιώτες δεν έχει αποβεί ποτέ σε καλό για την κοινωνία, για την πλειοψηφία της κοινωνίας και για την οικονομία, γιατί για κάποιους πραγματικά είναι ιδιαίτερα επωφελής.

Σε αυτό το πνεύμα επιδιώκεται η εξαίρεση της «ΟΔΥΘ Α.Ε.» από τη νομοθεσία που διέπει τις δημόσιες συμβάσεις και τα εχέγγυα διασφάλισης του δημοσίου συμφέροντος. Εξαιρείται από τις διατάξεις που αφορούν την ψηφιακή διαφάνεια, προβλέπεται ότι δεν ανήκει στις δημόσιες επιχειρήσεις και οργανισμούς. Επιπλέον αρμοδιότητες της «ΟΔΥΘ Α.Ε.» είναι και η εισήγηση σχεδίων νομοθετικών και κανονιστικών διατάξεων, δηλαδή μια ανώνυμη εταιρεία μπορεί να προτείνει αλλαγές στο κανονιστικό πλαίσιο. Τέλος, απαλλάσσεται από κάθε δημοτικό, κοινοτικό και υπέρ τρίτων τέλος, όμως οι Οργανισμοί Τοπικής Αυτοδιοίκησης και η ΔΕΥΑ θα πρέπει να αποδίδουν περιβαλλοντικό τέλος στην «ΟΔΥΘ Α.Ε.», η οποία δεν θα πληρώνει τέλη, αλλά θα μπορεί να εισπράττει.

Κι ενώ προβλέπονται όλα αυτά, από κανένα άρθρο του νομοσχεδίου δεν προκύπτει ότι η «ΟΔΥΘ Α.Ε.», κύριε Υπουργέ, δεσμεύεται για την επίτευξη των περιβαλλοντικών στόχων. Η πρόκληση της κλιματικής αλλαγής και της προσαρμογής σε αυτή δεν περιλαμβάνεται πουθενά στο νομοσχέδιο. Μόνο στον τίτλο. Και προφανώς δεν αφορά την «ΟΔΥΘ Α.Ε.» που δεν αναλαμβάνει απολύτως κανέναν ρόλο σε ό,τι αφορά αυτό τον τομέα.

Καμμία διάταξη επίσης δεν διασφαλίζει την προσιτότητα του νερού για τους πολίτες, όπως επιβάλλει η συνταγματικά επιβεβλημένη αρχή. Καμμία διάταξη δεν αναγνωρίζει σαφώς ούτε τον κοινωφελή χαρακτήρα του.

Κύριε Υπουργέ, μετά από όλα αυτά, επιμένετε ακόμη ότι πρόκειται για δημόσιο φορέα; Ακούσαμε τους φορείς, ήταν καταπέλτης. Αποσύρτε το νομοσχέδιο. Ήταν ομόφωνα, αν εξαιρέσω τον πρόεδρο του ΤΕΕ που για ακόμη μια φορά παίζει τον ρόλο της Κυβέρνησης.

Έχετε πει ότι θα κάνετε κάποιες διορθώσεις, όμως εγώ θα τα αναφέρω γιατί δεν έχουμε δει ακόμη τις νομοτεχνικές.

Καταφανείς αδικίες που ρισκάρουν την συνταγματικότητα του νομοσχεδίου: Πρώτον, καταργούνται και ενσωματώνονται στην «ΟΔΥΘ Α.Ε.» οι οργανισμοί εγγείων βελτιώσεων ΓΟΕΒ/ΤΟΕΒ. Εξηγήθηκε προηγουμένως πως η κατάργησή τους θα οδηγήσει σε αύξηση των λειτουργικών εξόδων και επομένως, σε εισφορά σε ύδρευση. Όμως το κακό δεν σταματάει εδώ. Σε πολλούς ΤΟΕΒ υπάρχουν ενεργά έργα αποκατάστασης των υδατικών δομών, λόγω των πλημμυρών «Ντάνιελ» και «Ηλίας» και η κατάργησή τους θα επηρεάσει βεβαίως την εξέλιξη αυτών των έργων που είναι επείγουσας ανάγκης για τη Θεσσαλία. Με τη μεταφορά τους επιπλέον σε έναν νέο οργανισμό προκύπτει και ένα ζήτημα ανισότητας και αδικίας, καθώς το κεφάλαιο που δημιούργησαν αυτοί οι φορείς ανήκει στα ίδια τα μέλη τους. Παραβιάζεται έτσι η συνταγματική αρχή της ισότητας.

Και βεβαίως, επηρεάζονται οι υπάλληλοι -εδώ περιμένουμε τη νομοτεχνική- που χωρίζονται σε δύο κατηγορίες. Ουσιαστικά μεταφέρονται από υπηρεσίες και χάνουν την προϋπηρεσία, τα επιδόματα πολλοί υπάλληλοι. Συγχρόνως υπάρχει θέμα με τη μονιμότητα δημοσίων υπαλλήλων οι οποίοι από δημόσιοι υπάλληλοι στη μεταφορά τους μετατρέπονται σε αορίστου χρόνου. Εδώ είναι τελείως αντισυνταγματικό. Νομίζω το κατάλαβε ο κύριος Υπουργός γιατί στην αρχή δεν το είχε καταλάβει. Και ξέρουμε ότι αυτή η παράταξη απεχθάνεται τη μονιμότητα των υπαλλήλων, αλλά έκπληκτος μάλλον είπε ότι κάτι θα γίνει με αυτό, το περιμένουμε. Όμως σταματήστε επιτέλους τις ακροβασίες και τα πειράματα, είναι επικίνδυνα και τα τελικά θύματα είναι οι πολίτες και οι υπάλληλοι.

Εμείς ως Νέα Αριστερά λέμε σε όλους τους τόνους ότι προϋπόθεση για ένα στιβαρό σχέδιο για τη Θεσσαλία δεν μπορεί παρά να είναι ουσιαστική διαβούλευση με τους πολίτες, με τους παραγωγικούς φορείς της περιοχής στην ελληνική γλώσσα για να μπορούν να συνεννοηθούν και να συμμετέχουν όλοι, αλλά και ριζική αλλαγή προσέγγισης στον σχεδιασμό πολιτικών που προστατεύουν τη φύση και τον άνθρωπο και δεν αντιμετωπίζουν τις φυσικές καταστροφές ως ευκαιρία.

Προχωράμε όμως να δούμε τι γίνεται και με τα δάση. Υπάρχει ένα μοτίβο. Το μοτίβο συνεχίζεται και στα δάση. Απόσυρση του δημοσίου. Υπενθυμίζουμε το άρθρο 24 του Συντάγματος που ορίζει ότι η ευθύνη για τη διαχείριση και προστασία των δασών ανήκει στο κράτος. Πρέπει να παραδεχτούμε βέβαια ότι είστε εξαιρετικά επινοητικοί, εκτός αν δεν είναι αυτές οι ιδέες δικές σας.

Πώς γίνεται η ιδιωτικοποίηση των δασών σε αυτή την περίπτωση; Μέσω συνεργατικών υβριδικών σχημάτων. Είναι επινοητικό. Η επικαλούμενη ισότιμη συμμετοχή των δασικών συνεταιρισμών εργασίας κατά 50% είναι τουλάχιστον προσχηματική, αφού οι δασικοί συνεταιρισμοί μπαίνουν ως δούρειος ίππος, για να πάρουν τα κρατικά δάση οι μεγάλες εταιρείες ξυλεμπόρων, οι ξυλοβιομήχανοι και μάλιστα, με επιδότηση.

Οι οικονομικές απαιτήσεις που προδιαγράφονται γι’ αυτά τα σχήματα κάνει καθαρό ότι οι ΔΑΣΕ θα συμβληθούν με εταιρείες κολοσσούς. Στη σύγκριση των δυνάμεων των δύο εταίρων είναι προφανές ποιος είναι ο δυνατός, ποιος καθορίζει τα κριτήρια και φυσικά, έρχεται ο Υπουργός ο οποίος θα καθορίσει σε ποιους επιχειρηματίες θα εκχωρήσει ποια δάση.

Αντί να ενισχυθούν και να αναλάβουν ενεργό ρόλο στη διαχείριση των δασών οι δασικές υπηρεσίες που βρίσκονται ήδη σε κρίσιμη κατάσταση –είναι λίγο πριν την κατάρρευση, όπως η Πανελλήνια Ένωση Δασολόγων του δημοσίου-, σχεδιάζετε υβριδικά συνεργατικά μοντέλα κι έτσι όμως αποκλείετε τη συμμετοχή μικρών τοπικών συνεταιριστικών δομών, οι οποίες θα ευνοούσαν τις τοπικές κοινωνίες και την τοπική οικονομία. Η επιλογή να απομονωθεί η τοπική οικονομία και κοινωνία από τους πόρους της που συνεισφέρουν στην πλούσια παραγωγή δημιουργεί σημαντικά προβλήματα και σε περιβαλλοντικό, αλλά και σε κοινωνικό επίπεδο.

Επί τροχάδην θα πω για τις υπόλοιπες διατάξεις, γιατί δεν θα προλάβω. Είναι χωροταξικές-πολεοδομικές ρυθμίσεις. Και εδώ συνεχίζεται το μοτίβο. Έλεγχος της αυθαίρετης δόμησης. Μόνο σε αυτό θα σταθώ.

Με το σχέδιο νόμου προτείνετε μια νέα δομή για τον έλεγχο της αυθαίρετης δόμησης και ουσιαστικά τι γίνεται; Συγκεντρώνονται οι εξουσίες, όλες οι αρμοδιότητες σε κεντρικό επίπεδο: Γενική Διεύθυνση Σώματος Επιθεωρητών, Διεύθυνση Εφαρμογής Σχεδιασμού του ΥΠΕΝ κ.λπ..

Και για όλο αυτό δεν μας έχει εξηγήσει πρώτον, γιατί καταργήσατε τα παρατηρητήρια τοπικά, περιφερειακά, κεντρικά και δεν μας έχετε πει και δεν έχετε αιτιολογήσει πώς αυτή η νέα συγκεντρωτική δομή που θα τα αντικαταστήσει θα επιλύσει τα προβλήματα. Δεν μπορείτε να το εξηγήσετε, γιατί καμμία πολιτική ελέγχου αυθαιρέτων δεν έχει εφαρμοστεί στα σοβαρά, επί της ουσίας δηλαδή, παρά τις περί του αντιθέτου δηλώσεις του ΥΠΕΝ. Ποτέ δεν έγινε δημοσιοποίηση στοιχείων ούτε αποτίμηση για το αποτέλεσμα των πολιτικών σας για την αυθαίρετη δόμηση.

Όπως έχουμε καταγγείλει πολλές φορές, με κάθε νομοθέτημά σας περιορίζεται ως εξαφάνισης ο δημόσιος έλεγχος. Έτσι τον έλεγχο των αυθαίρετων κατασκευών τον αναθέτετε σε ελεγκτές δόμησης και σε ασαφή κλιμάκια ελέγχου. Δεν είναι παράλειψη, αλλά επιλογή ότι δεν έχετε τόσα χρόνια τον σχετικό αλγόριθμο για να γίνεται ο δειγματοληπτικός έλεγχος που επιβαλλόταν κι έχουμε νέα γενιά πια αυθαιρέτων, e-Αυθαιρέτων, που θα έρθει ένας νόμος να τα τακτοποιήσει και μετά θα έχουμε νέα γενιά και φαύλος κύκλος. Οι δε κατεδαφίσεις μετατίθενται συνεχώς σε ένα αόριστο μέλλον.

Η καταπολέμηση όμως της αυθαίρετης δόμησης απαιτεί πολιτική βούληση με έμφαση στην εφαρμογή και τη διαφάνεια, κάτι που δεν χαρακτηρίζει την πολιτική σας που, όπως είπαμε, ακολουθεί ένα συγκεκριμένο μοτίβο.

Ενεργειακά άρθρα λοιπόν. Και αυτά τα είπαμε αναλυτικά στις επιτροπές. Είναι απαράδεκτο όλο αυτό όπως το σκέφτεστε. Θα μείνω λίγο στο πρόγραμμα «ΑΠΟΛΛΩΝ». Είστε εμμονικά προσκολλημένοι στην εξυπηρέτηση ιδιωτικών συμφερόντων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ενώ μέσω του Ταμείου Ανάκαμψης θα μπορούσατε να διασφαλίσετε κονδύλια ώστε να ιδρύσουν οι δήμοι σε όλη τη χώρα ενεργειακές κοινότητες, επιλέγετε να χρηματοδοτήσετε έργα ιδιωτών που έχουμε οριστική προσφορά σύνδεσης. Έχει παραδεχτεί η πολιτική ηγεσία του ΥΠΕΝ ότι ο στόχος είναι να συνδεθούν αυτά τα έργα ιδιωτών. Καμμία σχέση με την ενεργειακή δημοκρατία και καταπολέμηση της φτώχειας. Τι είναι αυτά που λέμε!

Η ενεργειακή δημοκρατία διανθίζει φιλολογικά όλες τις εξαγγελίες και τα κείμενά σας. Αυτό οφείλω να το πω. Το 2021 ο κ. Σκρέκας, ο προηγούμενος Υπουργός, έλεγε ότι θα πάρει 100 εκατομμύρια από το Ταμείο Ανάκαμψης και Ανθεκτικότητας για τη σύσταση ενεργειακών κοινοτήτων, για την κάλυψη των ενεργειακών αναγκών ευάλωτων νοικοκυριών, για φωτοβολταϊκούς σταθμούς ΟΤΑ για παραγωγή ενέργειας για φτωχά νοικοκυριά και τώρα έρχεστε με ένα άλλο πρόγραμμα το οποίο επιβάλλει ουσιαστικά διμερή συμβόλαια μεταξύ των δήμων και των ΓΟΕΒ, ΕΤΑΔ και κάποιων παραγωγών ΑΠΕ από τα πάνω, σε αντίθεση δηλαδή με το πνεύμα του συνεργατισμού και το πνεύμα δηλαδή των ενεργειακών κοινοτήτων.

Γι’ αυτό οι παραγωγοί μιλάνε για ξαφνικό θάνατο σε ό,τι αφορά το πρόγραμμα «Φωτοβολταϊκά στη Στέγη» και ούτω καθεξής και λέω πάλι το εξής. Οι «Μένουμε Ευρώπη» αγνοούν την πρόβλεψη του Repower Europe για τη σύσταση τουλάχιστον μιας ενεργειακής κοινότητας σε δήμους άνω των δέκα χιλιάδων κατοίκων; Δεν τα ξέρετε αυτά;

Η δική μας θέση λοιπόν της Νέας Αριστεράς είναι τουλάχιστον το 25% της παραγόμενης ηλεκτρικής ενέργειας από ΑΠΕ να προέρχεται από ενεργειακές κοινότητες με κοινωφελή χαρακτήρα, καθώς και να εξασφαλίζεται η υποχρεωτική παροχή ποσοστού μετοχών ανά αιολικό έργο στις τοπικές κοινότητες μέσω ενεργειακών κοινοτήτων.

Κλείνοντας, θέλω να περιγράψω αυτό το μοτίβο που το είδαμε σε όλα τα μέρη του νομοσχεδίου, παρ’ όλο που η μία ενότητα ήταν πολύ διαφορετική από την άλλη: ενέργεια, νερά, δάση. Αυτό το μοτίβο προκύπτει από ένα σύστημα πεποιθήσεων που δαιμονοποιεί τη συλλογική δράση, έχει κηρύξει πόλεμο σε κάθε μορφής ελέγχου των εταιρειών και σε οτιδήποτε δημόσιο. Κι έτσι δεν μπορείτε να αντιμετωπίσετε τις σύγχρονες προκλήσεις, παραδείγματος χάριν την πράσινη μετάβαση.

Η πράσινη μετάβαση απαιτεί συλλογική δράση σε πρωτοφανή κλίμακα, δραστική χαλιναγώγηση των δυνάμεων της αγοράς, οι οποίες είναι σε μεγάλο βαθμό υπεύθυνες για την όξυνση και τη δημιουργία της κρίσης.

Το μοτίβο λοιπόν είναι λιτό, απλό και ευδιάκριτο: απόσυρση του δημοσίου και στη Θεσσαλία, και στα νερά, και στα δάση, και στην πολεοδομία, και στην ενέργεια, και στην παιδεία, και στην υγεία, και στα Τέμπη. Ιδιωτικοποίηση και στη Θεσσαλία, και στα νερά, και στα δάση, και στην πολεοδομία, και στην ενέργεια, και στην παιδεία, και στην υγεία, και στα Τέμπη. Κατάργηση ελεγκτικών μηχανισμών και στη Θεσσαλία, και στα νερά, και στα δάση, και στην πολεοδομία, και στην ενέργεια, και στην παιδεία, και στην υγεία, και στα Τέμπη. Απέχθεια στη συλλογική δράση και στον συνεργατισμό και στη Θεσσαλία, και στα νερά, και στα δάση, και στην πολεοδομία, και στην ενέργεια, και στην παιδεία, και στην υγεία, και στα Τέμπη και παντού. Έτσι δεν πάμε μπροστά.

Να αποσύρετε το νομοσχέδιο, κύριε Υπουργέ. Να ακούσετε τους φορείς, αν όχι εμάς. Άλλη φορά να κάνετε μία σοβαρή διαβούλευση.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει από την Κοινοβουλευτική Ομάδα της Νίκης ο κ. Κομνηνός Δελβερούδης.

Κύριε συνάδελφε, έχετε τον λόγο.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν από όλα θα ήθελα αναφορικά με το χθεσινό περιστατικό που έλαβε χώρα στο ελληνικό Κοινοβούλιο, επειδή χθες δεν μίλησα στην Ολομέλεια, να πω και εγώ ότι η Νίκη προφανώς και καταδικάζει απερίφραστα το περιστατικό αυτό, όπως και κάθε άλλη πράξη βίας λεκτικής ή σωματικής, εντός και εκτός του Κοινοβουλίου.

Ως προς το παρόν νομοσχέδιο να επισημάνω καταρχήν ότι πρόκειται για ένα απαράδεκτο πολυνομοσχέδιο το οποίο αποτελείται στην ουσία από πέντε διαφορετικά νομοσχέδια σε ένα. Κατά τη συζήτηση στις επιτροπές επισημάνθηκε με κάθε τρόπο από σύσσωμη την Αντιπολίτευση ότι πρόκειται για ένα τραγικό ως προς το περιεχόμενό του νομοσχέδιο, αλλά και ως προς τη διαδικασία του κατεπείγοντος με την οποία η Νέα Δημοκρατία το έφερε προς συζήτηση και ψήφιση. Το τραγικότερο, ωστόσο, όλων είναι η αλαζονεία που επιδεικνύει προκλητικά η Κυβέρνηση, αφού όχι μόνο δεν υπολογίζει τη γνώμη της Αντιπολίτευσης, όχι μόνο δεν λαμβάνει υπ’ όψιν τους φορείς που κλήθηκαν και προσήλθαν σε συνεδρίαση της επιτροπής και οι οποίοι τάχθηκαν στο σύνολό τους ενάντια στο νομοσχέδιο αυτό, καταθέτοντας πολυσέλιδα υπομνήματα τα οποία ως φαίνεται τα πετάξατε στον κάλαθο των αχρήστων, αλλά αδιαφορείτε και για τους ίδιους τους πολίτες τους οποίους αποκλείσατε ουσιαστικά από τη διαβούλευση, αφού αποφασίσατε να διαρκέσει μόλις οκτώ ημέρες αντί της προβλεπόμενης από τον νόμο για το επιτελικό κράτος προθεσμίας των δύο εβδομάδων. Πρόκειται δηλαδή για ένα ακόμα πολυνομοσχέδιο προσχηματικό για το οποίο ακολουθήθηκε και πάλι η γνωστή κυβερνητική τακτική του ευτελισμού της διαδικασίας της δημόσιας ανοικτής διαβούλευσης και γενικότερα της υπονόμευσης του δημοσίου διαλόγου και της λειτουργίας του κοινοβουλίου.

Το ίδιο πράξατε και με το master plan της ολλανδικής εταιρείας που αφορά στη διαχείριση των υδάτων της Θεσσαλίας για το οποίο δόθηκε νέα παράταση στη διαβούλευση, μετά την αρχική διαβούλευση - παρωδία που έγινε στην αγγλική γλώσσα του σχεδίου αυτού, και το οποίο βρισκόταν παράλληλα σε διαβούλευση με το παρόν νομοσχέδιο, αποδεικνύοντας και πάλι την προχειρότητα και την επιδερμικότητα με την οποία αντιμετωπίζετε ζητήματα μείζονος σημασίας για την κοινωνία. Δεν κρατάτε δηλαδή ούτε τα προσχήματα. Αδιαφορείτε επιδεικτικά για την αρχή της καλής νομοθέτησης, εσείς που θεωρείστε οι άριστοι και άρτιοι της Κυβέρνησης της Νέας Δημοκρατίας.

Επιπλέον, για το παρόν νομοσχέδιο για την πλήρη εφαρμογή του απαιτούνται τουλάχιστον εβδομήντα επτά υπουργικές αποφάσεις και δύο προεδρικά διατάγματα χωρίς να ορίζονται με σαφήνεια και ακρίβεια τι θα προβλέπουν. Ούτε και τίθεται προθεσμία έκδοσής τους, γεγονός που γεννά πολλά ερωτηματικά για το τελικό περιεχόμενό τους.

Η συμπεριφορά αυτή και ο τακτικισμός της Κυβέρνησης εγείρει πολλές και σοβαρές ανησυχίες ως προς τις συνέπειες του νομοσχεδίου αυτού και εξηγώ: Για τη διαχείριση των υδάτων της Θεσσαλίας προφανέστατος σκοπός σας είναι να φτιάξετε την ανώνυμη εταιρεία με την επωνυμία Οργανισμός Διαχείρισης Υδάτων Θεσσαλίας Ανώνυμη Εταιρεία, η οποία θα λειτουργεί σύμφωνα με τους κανόνες της ιδιωτικής οικονομίας. Αυτή η διάταξη είναι κομμένη και ραμμένη στις προτάσεις του master plan το οποίο παρά την κατακραυγή της κοινωνίας όχι μόνο δεν το αποσύρατε, αλλά το υιοθετήσατε κιόλας απροκάλυπτα. Είναι ξεκάθαρο λοιπόν ότι με το άρθρο 3 ιδιωτικοποιείται το νερό το οποίο αντιμετωπίζεται ως εμπόρευμα, αδιαφορώντας για τις αρνητικές συνέπειες στην κοινωνία, στις οικογένειες και στους αγρότες. Ενώ με το άρθρο 4 νομοθετείτε τις διατάξεις του καταστατικού της εταιρείας έτσι όπως βολεύει και σύμφωνα πάντα με τα προβλεπόμενα στο master plan.

Και μπορεί να διατείνεστε ότι ο «ΟΔΥΘ Α.Ε.» θα λειτουργεί χάριν του δημοσίου συμφέροντος, λες και ο κόσμος δεν αντιλαμβάνεται τις αληθινές προθέσεις, όμως τα άρθρα 3 και 12 του καταστατικού σάς διαψεύδουν, αφού αν και το μετοχικό κεφάλαιο του φορέα ανέρχεται σε 1.000.000 ευρώ, καλύπτεται εξ ολοκλήρου από το ελληνικό δημόσιο και ενσωματώνεται σε μία ονομαστική μετοχή ισόποσης αξίας κυριότητας του ελληνικού δημοσίου, παρ’ όλα αυτά δεν ορίζεται ρητά το αμεταβίβαστο της ονομαστικής μετοχής, ενώ προβλέπεται η δυνατότητα ρύθμισης κάθε σχετικού με το μετοχικό κεφάλαιο ζητήματος μέσω κοινής υπουργικής απόφασης. Είναι προφανής λοιπόν ο σκοπός σας, γι’ αυτό μη λέτε ότι δεν πρόκειται για ιδιωτικοποίηση, όταν μάλιστα κατά ρητή πρόβλεψη στο άρθρο 3 παράγραφος 4 του παρόντος σχεδίου νόμου η εταιρεία αυτή θα υπάγεται συμπληρωματικά στις διατάξεις περί ανωνύμων εταιρειών.

Το νερό, επαναλαμβάνουμε, είναι δημόσιο αγαθό. Σύμφωνα με το ευρωπαϊκό δίκαιο και την ελληνική νομολογία το νερό δεν είναι εμπορικό αγαθό, αλλά αποτελεί κληρονομιά που πρέπει να προστατεύεται και να τυγχάνει κατάλληλης μεταχείρισης. Έχει εξάλλου κριθεί με απόφαση της ολομέλειας του Συμβουλίου της Επικρατείας, την 190/2022, ότι είναι αντισυνταγματική η μεταβίβαση των μετοχών του ελληνικού δημοσίου στην ΕΥΔΑΠ και ΕΥΑΘ στην Ελληνική Εταιρεία Δημόσιων Συμμετοχών και Περιουσίας, διασφαλίζοντας έτσι τον δημόσιο χαρακτήρα των υπηρεσιών ύδρευσης και αποχέτευσης ως ζωτικής σημασίας για το κοινωνικό σύνολο. Αλλά εσείς στον βωμό της ιδιωτικοποίησης θυσιάζετε τα πάντα ακόμα και αγαθά ύψιστης σημασίας, τα οποία αντί να προστατεύονται και να εξασφαλίζετε τη βιωσιμότητά τους και την αειφορία τους, τα μετατρέπετε σε εμπόρευμα και αντικείμενο κερδοσκοπίας.

Το άρθρο 10 μάλιστα του καταστατικού προβλέπει ότι οι αμοιβές και τα μπόνους του διοικητικού συμβουλίου της εν λόγω ανώνυμης εταιρείας, της «ΟΔΥΘ» δηλαδή, που θα διορίζετε εσείς χωρίς κανένα αξιοκρατικό κριτήριο, θα φτάνουν στο 85% των αποδοχών του προέδρου του Αρείου Πάγου και μάλιστα χωρίς το διοικητικό συμβούλιο να έχει ατομική ευθύνη απέναντι σε τρίτους, δηλαδή στους πολίτες. Δεν διστάζετε σε τίποτα.

Καταργείτε με το άρθρο 6 τους οργανισμούς εγγείων βελτιώσεων στη Θεσσαλία, μετατρέποντας απροκάλυπτα το εργασιακό καθεστώς του μόνιμου προσωπικού σε καθεστώς ιδιωτικού δικαίου αορίστου ή ορισμένου χρόνου. Μιλάμε για φορείς με τεράστια εμπειρία, που αποδεδειγμένα διαχειρίζονται σωστά τους υδάτινους πόρους και μάλιστα χωρίς να επιβαρύνουν τον κρατικό προϋπολογισμό. Εσείς, αντί να ενισχύσετε τους οργανισμούς αυτούς, προχωράτε στην κατάργησή τους.

Τώρα ως προς την κατάργηση και προστασία των δασών με το παρόν νομοσχέδιο η Κυβέρνησή σας προωθεί σχήματα με αυτοσκοπό τα μεγάλα κέρδη, μετατρέποντας επί της ουσίας τη διαχείριση των δασών σε καθαρή επιχειρηματική δραστηριότητα. Ειδικότερα με το άρθρο 20 προβλέπεται η σύσταση υβριδικών συνεργατικών σχημάτων με κύκλο εργασιών των συμμετεχόντων στα 5.000.000 ευρώ ή 3.000.000 ευρώ, αναλόγως. Όπως γίνεται αντιληπτό, οι οικονομικές αυτές απαιτήσεις θα εξαναγκάσουν τους δασικούς συνεταιρισμούς και τα κοινοπρακτικά σχήματα να συνδεθούν με εταιρείες κολοσσούς, οι οποίες εκμεταλλευόμενες την τεχνογνωσία των συνεταιρισμών θα τους οδηγήσουν σε συνθήκες άνισης μεταχείρισης και οικονομικής εξαθλίωσης.

Η διαχείριση των δασών θα πρέπει να έχει συλλογικό και κοινωνικό χαρακτήρα με προσανατολισμό την αειφορία του περιβάλλοντος, την προστασία και την αποκατάσταση της βιοποικιλότητας και φυσικά την κοινωνική και οικονομική ισότητα με τη συμμετοχή της τοπικής κοινωνίας σε συνεταιριστικά σχήματα με σκοπό και την κοινωνική και επαγγελματική ένταξη ατόμων ευάλωτων ειδικών ομάδων του πληθυσμού.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, επιτρέψτε, παρακαλώ, να ανακοινώσω το σχολείο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής είκοσι οκτώ μαθήτριες και μαθητές και δύο εκπαιδευτικοί συνοδοί από το 1ο Δημοτικό Σχολείο Άνω Λιοσίων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ευχαριστώ, κύριε συνάδελφε.

**ΚΟΜΝΗΝΟΣ ΔΕΛΒΕΡΟΥΔΗΣ:** Παρακαλώ, κύριε Πρόεδρε.

Ερχόμαστε τώρα στον εξορθολογισμό της χωροταξικής και πολεοδομικής πολιτικής. Θα μου επιτρέψετε να ξεκινήσω με ένα μικρό μέρος στην αναφορά του ίδιου του Υπουργού, του κ. Σκυλακάκη, κατά την πρώτη συνεδρίαση της αρμόδιας επιτροπής. «Η ελληνική πολιτεία», λέει κύριος Υπουργός, «έχει πλήρως αποτύχει στο θέμα των αυθαιρέτων δεκαετίες. Έχουμε κάνει εκατομμύρια νομιμοποιήσεις. Ποτέ δεν σταματήσαμε τη νέα αυθαίρετη δόμηση».

Η παραδοχή σας, κύριε Υπουργέ, ότι η νοσηρή αυτή κατάσταση συνεχίζεται για περισσότερα από σαράντα χρόνια μπορεί να είναι ειλικρινής, σεβαστό, είναι όμως ταυτόχρονα και εξοργιστική, διότι δεν σας απαλλάσσει ως κυβέρνηση από τις τεράστιες ευθύνες. Απλά βάζει στο κάδρο της πλήρους αποτυχίας μαζί με εσάς και τις υπόλοιπες κυβερνήσεις του ΠΑΣΟΚ, του ΣΥΡΙΖΑ, που κυβέρνησαν τη χώρα μας.

Ας έρθω όμως στα πιο πρόσφατα. Αφού λέτε ότι δεν ευθύνεστε εσείς για τα σαράντα χρόνια απραξίας, θα πρέπει τουλάχιστον να μας εξηγήσετε για ποιον λόγο στα τελευταία πέντε χρόνια της δικής σας διακυβέρνησης δεν εφαρμόσατε ούτε κατ’ ελάχιστο τα προβλεπόμενα στο ν.4495/2017 για την καταπολέμηση της αυθαίρετης δόμησης. Για ποιον λόγο απαξιώσατε τις υπηρεσίες δόμησης, ενώ δεν κάνατε απολύτως τίποτα για να διενεργηθούν οι υποχρεωτικοί δειγματοληπτικοί έλεγχοι στο 30% των χορηγούμενων οικοδομικών αδειών και στις αυθαίρετες κατασκευές που τακτοποιούνται; Το αποτέλεσμα ποιο είναι; Οι άδειες αυτές και η τακτοποίηση των αυθαιρέτων δεν ελέγχθηκαν ποτέ και έτσι αναπόφευκτα δημιουργήσατε και μια νέα γενιά χιλιάδων αυθαιρέτων. Ενδεικτικό επίσης φαινόμενο της διαχρονικής κυβερνητικής σας απραξίας είναι το γεγονός ότι τα πολυδιαφημιζόμενα τοπικά και περιφερειακά παρατηρητήρια ελέγχου δόμησης του υφιστάμενου νόμου του 2017 ποτέ δεν συγκροτήθηκαν και δεν στελεχώθηκαν ουσιαστικά, τα οποία έρχεστε σήμερα με το υπό ψήφιση νομοσχέδιο να τα καταργήσετε τελείως.

Συνεχίζοντας λοιπόν τους άστοχους πειραματισμούς, επιλέγετε να ακολουθήσετε μια λογική κρατικού υπερσυγκεντρωτισμού με την κατάργηση των παρατηρητηρίων αυτών, και αντί να ενισχύσετε τις πολεοδομίες της τοπικής αυτοδιοίκησης με το κατάλληλο και επιστημονικά καταρτισμένο προσωπικό, με το άρθρο 53 του συγκεκριμένου σχεδίου νόμου μεταφέρετε την αρμοδιότητα ελέγχου της αυθαίρετης δόμησης στη Γενική Διεύθυνση Σώματος Επιθεωρητών και Ελεγκτών του Υπουργείου Περιβάλλοντος και Ενέργειας.

Το υπό συζήτηση σχέδιο νόμου προβλέπει στο άρθρο 57 τη δημιουργία και τήρηση διαδικτυακού χαρτογραφικού πληροφοριακού συστήματος γεωεντοπισμού αυθαιρέτων στο Υπουργείο Περιβάλλοντος ή στο Τεχνικό Επιμελητήριο Ελλάδος με τη χρήση drones και αεροφωτογραφίων και τη διασύνδεση με το ηλεκτρονικό σύστημα «e-άδειες». Ενώ είναι αδιαμφισβήτητα θετική η χρήση της τεχνολογίας, εμείς και πάλι δεν μπορούμε να δηλώσουμε αισιόδοξοι για την αποτελεσματικότητα του συγκεκριμένου μέτρου, δεδομένου ότι και στον υφιστάμενο νόμο του 2017 προβλέπεται μεν η διαδικτυακή ψηφιακή πλατφόρμα ορθοφωτοχαρτών με την λειτουργία σχετικού συστήματος τηλεπισκοπικής περιοδικής χαρτογράφησης η οποία όμως δεν ενεργοποιήθηκε και δεν αξιοποιήθηκε ποτέ. Και ενώ εκφράσαμε τις εύλογες απορίες μας και στην αρμόδια επιτροπή, δυστυχώς για μια ακόμη φορά δεν πήραμε τις οφειλόμενες απαντήσεις, γιατί νομίζω ότι και εσείς δεν είστε τόσο αισιόδοξοι για αυτό που θέλετε να πετύχετε.

Στη συνέχεια του σχεδίου νόμου προβλέπονται κατεδαφίσεις αυθαιρέτων με διαδικασίες εξπρές με προτεραιότητα, σύμφωνα με το άρθρο 69, στα νέας γενιάς αυθαίρετα κτίσματα που κατασκευάστηκαν μετά την 1η Ιανουαρίου του 2024. Από την 1η Ιανουαρίου μέχρι σήμερα μπορεί να κατασκευαστεί ένα οικοδόμημα;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** «Και μετά».

**ΚΟΜΝΗΝΟΣ ΔΕΛΒΕΡΟΥΔΗΣ:** «Και μετά», εντάξει.

Δεν ξέρω βέβαια από πού αντλεί την αισιοδοξία της η Κυβέρνησή σας μιλώντας για διαδικασίες εξπρές και με ποιον τρόπο δεν θα καταλήξουν και πάλι σε φιάσκο όταν υπάρχουν ανεκτέλεστα πρωτόκολλα κατεδάφισης ακόμα και για σαράντα πέντε χρόνια.

Εσείς μας διορθώσατε στην επιτροπή. Ομολογώ, κύριε Υπουργέ, ότι δεν το γνώριζα ότι είναι τόσα πολλά τα χρόνια για πρωτόκολλα κατεδάφισης. Εμείς είχαμε πει στην επιτροπή ότι γνωρίζουμε μέχρι δέκα χρόνια.

Με το άρθρο 76 τώρα συστήνονται τα ειδικά κλιμάκια ελέγχου της αυθαίρετης δόμησης αποτελούμενα τουλάχιστον από δύο μέλη υπαλλήλους οι οποίοι θα προέρχονται είτε από τις αναφερόμενες δημόσιες υπηρεσίες είτε από ιδιώτες ελεγκτές δόμησης, οι οποίοι σημειωτέον θα ελέγχουν κατασκευές σε περιοχές που δραστηριοποιούνται και οι ίδιοι επαγγελματικά. Αυτό, όπως καταλαβαίνουμε, ελλοχεύει τον κίνδυνο εμφάνισης φαινομένων σύγκρουσης συμφερόντων.

Με τη διάταξη του άρθρου 91 ανατίθεται σε ανεξάρτητο μηχανικό και όχι σε κάποια δημόσια αρχή ο έλεγχος και η έγκριση μελετών για την υλοποίηση έργων διαμόρφωσης κοινόχρηστων και κοινωφελών χώρων και μάλιστα μέσα σε μόλις πέντε μέρες με ό,τι αυτό συνεπάγεται για την επάρκεια και την αξιοπιστία του ελέγχου.

Στο σημείο αυτό θα αναφερθώ και στην ανάγκη επαναφοράς της ρύθμισης αυθαιρέτων κατηγορίας 5 που αποδεδειγμένα έχουν κτιστεί πριν από τις 28-7-2011 για να σταματήσει επιτέλους η ομηρία χιλιάδων ιδιοκτητών, οι οποίοι είτε δεν πρόλαβαν είτε δεν είχαν την οικονομική δυνατότητα τη συγκεκριμένη χρονική περίοδο να τακτοποιήσουν τα ακίνητά τους.

Θα ήθελα επίσης να τονίσω ότι στο συγκεκριμένο σχέδιο νόμου για μια ακόμη φορά δεν υπάρχει καμμία ειδική ευνοϊκή πρόβλεψη στα μέτρα περί αυθαιρέτων και κατεδαφίσεων για τα ακίνητα των πολύτεκνων οικογενειών. Αν η Κυβέρνηση νοιάζεται πραγματικά για τη στήριξη της πολύτεκνης οικογένειας, σας καλούμε, κύριε Υπουργέ, όπως το κάναμε και στην αρμόδια επιτροπή, αλλά δυστυχώς νιώθουμε ότι απευθυνόμαστε εις ώτα μη ακουόντων, να αναλογιστείτε τις μεγάλες στεγαστικές ανάγκες των πολυτέκνων και να δείξετε μια ιδιαίτερη ευαισθησία, μεριμνώντας για τις αναγκαίες ρυθμίσεις.

Ως προς την ενότητα «Ασφάλεια της ενέργειας» δεν σας κρύβω ότι μπερδευτήκαμε ή μάλλον εσείς μπερδευτήκατε καθώς θα έπρεπε να μιλάτε για ανασφάλεια ενέργειας. Συγκεκριμένα το παρόν νομοσχέδιο προκαλεί μεγάλη σύγχυση. Δηλαδή ενώ η Κυβέρνηση Νέας Δημοκρατίας έχει δώσει απόλυτη προτεραιότητα στην προώθηση των ΑΠΕ, όπως είναι οι πλωτοί φωτοβολταϊκοί σταθμοί, τα υπεράκτια αιολικά πάρκα, την ίδια στιγμή επιβάλλει μέτρα περιορισμού παραγωγής σταθμών ΑΠΕ, επειδή, όπως αναφέρεται στο παρόν νομοσχέδιο, υπάρχει έλλειψη διαθέσιμου ηλεκτρικού χώρου. Αυτό αποδεικνύει περίτρανα ότι η Κυβέρνηση αναιρεί τον ίδιο της τον εαυτό, όπως επίσης και ότι αδυνατεί να διαχειριστεί τα υπερφορτωμένα δίκτυα με αποτέλεσμα να εγκυμονεί κίνδυνος για όλο το σύστημα. Όμως με αυτόν τον αναβλητικό τρόπο δεν επιλύεται το μεγάλο πρόβλημα που εσείς δημιουργήσατε με τα τεράστια αιολικά πάρκα και τις μεγάλες μονάδες φωτοβολταϊκών που εμφανίζονται παντού εν μια νυκτί σε καλλιεργήσιμες εκτάσεις υψηλής μάλιστα παραγωγικότητας, σε βοσκότοπους, σε καμένες περιοχές, σε δάση ακόμα, ακόμα και σε χαρακτηρισμένους τόπους «NATURA».

Θα έπρεπε πρωτίστως να έχετε προβλέψει την ανάγκη αποθήκευσης της παραγόμενης ενέργειας, αντί να προσπαθείτε τώρα να θεραπεύσετε το σοβαρό πρόβλημα της ενεργειακής ανασφάλειας και όχι ασφάλειας. Αλλά προφανώς και δεν το θέλετε, γιατί αν υπήρχε δυνατότητα αποθήκευσης, τότε δεν θα χρειαζόταν να στήνονται όλα αυτά τα τεράστια αιολικά και φωτοβολταϊκά πάρκα και εν γένει οι σταθμοί παραγωγής ενέργειας. Εσείς τα προωθείτε παρ’ όλο που επιφέρουν τεράστιες αρνητικές επιπτώσεις στο περιβάλλον και στη βιοποικιλότητα.

Επίσης πολλά ερωτηματικά και ανησυχίες γεννούν και οι διατάξεις των άρθρων 127 έως 130 για τη λειτουργία της Ελληνικής Διαχειριστικής Εταιρείας Υδρογονανθράκων και Ενεργειακών Πόρων, καθώς θα μπορεί να συστήνει εταιρείες ειδικού σκοπού, αλλά και να συμμετέχει σε κεφάλαιο υφιστάμενων ή ιδρυόμενων επιχειρήσεων για ενεργειακά έργα, να δανειοδοτεί τέτοιες επιχειρήσεις, να εγγυάται υπέρ αυτών, ακόμη και να εκδίδει ομολογιακά δάνεια. Κανείς λοιπόν δεν εγγυάται για το πού θα οδηγήσουν οι διατάξεις στο παρόν νομοσχέδιο, καθώς αποκρύπτουν πολλά και παραπέμπουν σε υπουργικές αποφάσεις-«φαντάσματα».

Για τους ανωτέρω λόγους είναι προφανές ότι είμαστε απέναντι σε τέτοιου είδους πολιτικές της Κυβέρνησης που ελλοχεύουν κινδύνους για τα δημόσια αγαθά, το περιβάλλον και εν γένει για την κοινωνία μας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Καλείται τώρα από τους Σπαρτιάτες ο ειδικός αγορητής κ. Ιωάννης Κόντης.

Παρακαλώ, κύριε συνάδελφε, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ολοκληρώνουμε σήμερα τη συζήτηση του νομοσχεδίου αυτού. Και δεν θα σταθώ στην ολιγοήμερη διαβούλευσή του, η οποία σχολιάστηκε από όλους τους συναδέλφους.

Θα πούμε λοιπόν, ότι αρχικά βλέπουμε να στήνεται αυτό το νέο σχήμα του «ΟΔΥΘ» στη Θεσσαλία, το οποίο είναι νομικό πρόσωπο ιδιωτικού δικαίου. Σίγουρα στην αρχική του μορφή θα υπάρχει συμμετοχή του κράτους, όπως διαβεβαιώνει ο κύριος Υπουργός, ολική συμμετοχή μάλλον. Όμως, όπως ξέρουμε και όπως έχουμε δει στην πράξη, σε όλες τις προηγούμενες περιπτώσεις που συνέβη το ίδιο, στο τέλος είδαμε να ιδιωτικοποιούνται τελείως. Το ίδιο έγινε με τα αεροδρόμιά μας, με το αεροδρόμιο του Ελληνικού, το ίδιο έγινε με τη ΔΕΗ, τον ΟΤΕ, με άλλες βέβαια παράλληλες μεθοδεύσεις.

Πάντως στο τέλος ο μοναδικός ζημιωμένος είναι το ελληνικό δημόσιο που έχασε τις εταιρείες αυτές. Θυμάμαι ότι για το αεροδρόμιο έλεγαν ότι δεν πρόκειται να πωληθεί το 51%, το ίδιο με τη ΔΕΗ και τελικά με διάφορους τρόπους ο υπερδιευθυντής που μπήκε τα τελευταία χρόνια σαν ειδικός της ΔΕΔΔΗΕ και της ΔΕΗ εκεί, ποιος ήταν, μπόρεσε και πούλησε και την ιδιοκτησία του δημοσίου.

Η εποπτεία και υλοποίηση των σχεδίων διαχείρισης της λεκάνης απορροής, τα αντιπλημμυρικά έργα και η προστασία μάλλον θα είναι υπευθυνότητα του ΟΔΥΘ. Ταυτόχρονα όμως, θα είναι και ο πάροχος των υδάτων από την άρδευση που θα προκύπτουν και που γνωρίζουμε στη Θεσσαλία, το 85% των αρδευτικών προερχομένων από άρδευση υδάτων, προορίζονται για γεωργικές παραγωγές, γιατί ο Θεσσαλικός Κάμπος είναι ο μεγαλύτερος κάμπος παραγωγής στην Ελλάδα. Και αυτό είναι ένα θέμα το οποίο θα ενέχει αβεβαιότητα στο θέμα των τιμών του νερού που θα υπάρχουν στο μέλλον και δεν θα είναι εξασφαλισμένες, διασφαλισμένες μάλλον.

Σίγουρα υπάρχει ένα πρόβλημα εκεί με τη μέτρηση και την τιμολόγηση του νερού μέχρι σήμερα και είναι γνωστό αυτό. Διότι η μέτρηση γίνεται όχι βάσει του όγκου του νερού, αλλά βάσει των εκτάσεων παραγωγής. Και αυτό σίγουρα θα πρέπει να μπει σε λογικά πλαίσια, να υπάρξει ένας ορθολογισμός εκεί. Όμως αυτό δεν σημαίνει ότι θα πρέπει να πάμε στο άλλο άκρο και να τιμολογούμε πλέον, κάποτε, ανεξέλεγκτα, το νερό το οποίο χρειάζεται για τις καλλιέργειες μας.

Δεν θεσμοθετείται η υποχρέωση συνεργασίας του ΟΔΥΘ με κρατικούς φορείς, όπως η ΕΑΓΜΕ, ούτε υποχρεούται να διαθέτει τα δεδομένα στο Εθνικό Δίκτυο Παρακολούθησης. Και οι ΤΟΕΒ μέχρι τώρα, παράλληλα με τους ΟΕΒ -παρά τις οικονομικές δυσκολίες που είχαν οι ΤΟΕΒ, σαν ιδιωτικός φορέας- έχουν αναπτύξει μια τεχνογνωσία και με την παράλληλη γνώση της ιδιομορφίας του εδάφους, της ποικιλομορφίας του εδάφους των περιοχών, έχουν επιλύσει όλα αυτά τα χρόνια, από το ’58 που υπάρχουν διαχρονικά, τα προβλήματα που αναφαίνονταν, όχι μόνο αρδευτικά, στην περίοδο άρδευσης, αλλά και καθ’ όλο το έτος.

Το νερό είναι δημόσιο αγαθό και μέχρι τώρα το έχουν διαχειριστεί σωστά με ένα πρόγραμμα άρδευσης, το οποίο προσαρμόζουν ανάλογα με τις καλλιέργειες που έχουν και με την εποχή που το χρησιμοποιούν.

Η δυνατότητα άμεσης παρέμβασης σε όλο το δίκτυο που προκύπτει από τη γνώση της μορφολογίας της περιοχής, δημιούργησε γενικά στους παραγωγούς ένα αίσθημα ασφάλειας -σε όλους τους παραγωγούς των οργανισμών- και εμπιστοσύνη στο θέμα της λειτουργίας των δικτύων. Μέχρι τώρα μην ξεχνάμε ότι μόνοι τους προέβησαν σε μεγάλο μέρος στην αποκατάσταση του δικτύου από τις ζημιές του «Ντάνιελ» και του «Ηλίας». Το ίδιο έγινε και το 2020 με την προηγούμενη θεομηνία.

Οι οργανισμοί, λοιπόν, αυτοί έχουν ανάγκη στήριξης –παρ’ ότι είναι πολλοί και πραγματικά είναι πάνω από τετρακόσιοι πενήντα στο σύνολο και υπάρχει πολυπλοκότητα στη διαχείρισή τους- αλλά όχι διάλυσης, στο μεγάλο αυτό θέμα της διαχείρισης του νερού στη Θεσσαλία με δημιουργία εποπτικών φορέων που θα βοηθήσουν στο αντικείμενο τους ΟΕΒ, λειτουργία τεχνικών υπηρεσιών από αρμόδιους που επίσης θα συνδράμουν, αφού έως σήμερα η λειτουργία τους δεν ήταν όσο αποτελεσματική θα έπρεπε να είναι. Και μιλάω για τους ΟΕΒ, θέλουν βελτίωση.

Θα πρέπει να υπάρχει ένας ενιαίος κανονισμός άρδευσης. Οι υπάλληλοι της Διεύθυνσης Υδάτων της Αποκεντρωμένης Διοίκησης στη Θεσσαλία και Στερεά Ελλάδα και οι υπάλληλοι της Περιφέρειας Θεσσαλίας από μόνιμοι μετατρέπονται τελικά σε ΙΔΑΧ, με μελλοντικό πιθανό αποτέλεσμα την ευκολότερη απόλυσή τους.

Θα πρέπει να εκσυγχρονιστεί το σύστημα, ειδικά στον έλεγχο των αντλιοστασίων και θυροφραγμάτων και ει δυνατόν να γίνεται από ένα κεντρικό χώρο με μια μορφή τηλεδιοίκησης. Θα πρέπει να κάνουμε καινούργια εγγειοβελτιωτικά έργα σε ένα βάθος τριακονταετίας ή και περισσότερο και προσαρμογή στα νέα καιρικά δεδομένα τα οποία -άλλος λίγο, άλλος περισσότερο- παραδεχόμαστε ότι υπάρχουν.

Αυτό που πρέπει να προσέξουμε, όπως είπαμε, είναι η πιθανή αύξηση της τιμής του νερού. Πηγαίνοντας στα δάση, όπως στην πρόβλεψη του νομοσχεδίου για τα δάση μας, η διαχείρισή τους θα πρέπει να είναι παράλληλη με την ανάγκη της διατήρησης της μορφής της υπαίθρου και της αναζωογόνησης της, της διάρκειάς της και της αναπαραγωγής των δέντρων μας.

Η βιοποικιλότητα και οι ζώντες οργανισμοί που κινούνται, που ζουν στα δάση μας, είναι αναγκαίοι, γιατί για να επιβιώσει η μορφή που έχει το δάσος, η ύπαιθρος και όλο γενικά το biodiversity, η βιοποικιλότητα χρειάζεται από τις μέλισσες μέχρι τα πουλιά μέχρι τα ζώα, μέχρι το οτιδήποτε μπορεί να υπάρχει και να ζει εκεί. Είναι και ο τρόπος που θα μπορέσουμε να κρατήσουμε τους πολίτες σε ορεινές και απομακρυσμένες περιοχές.

Η Ευρωπαϊκή Επιτροπή μέσα από τα σχέδια Rural Pact, προωθεί ενέργειες σε τοπικά επίπεδα ανάλογα με την περιοχή, τη διαφορετικότητα και την προσαρμογή στα νέα καιρικά δεδομένα. Και θα πρέπει στο στρατηγικό σχέδιο της ορεινότητας που έχουμε, να συμπεριλάβουμε τη διαχείριση των δασών. Ειδικά για τις ορεινές και απομονωμένες περιοχές, στα συνεργατικά σχήματα θα πρέπει να επικρατεί ο τοπικός χαρακτήρας και να συμμετέχουν οι κάτοικοι των περιοχών, οι οποίοι και αυτοί έχουν γνώση ιδιαίτερη είτε των δασών είτε των ορέων. Θα πρέπει να είναι βασικοί, πραγματικοί συμμέτοχοι, οι οποίοι θα προσφέρουν με τη γνώση που έχουν σε μέγιστο βαθμό και θα δώσουμε τη δυνατότητα να αναπτύξουν με τον τρόπο τους, να εκμεταλλευτούν το δασικό οικοσύστημα και με ένα μοναδικό κριτήριο, να το συντηρούν στη μορφή που υπάρχει, να προστατεύουν από πυρκαγιές, να εκμεταλλεύονται τη βιομάζα, η οποία είτε είναι ξερόκλαδα είτε είναι άλλη μορφή που φεύγει από τα δέντρα και παραμένει συσσωρευμένη εκεί. Και είναι όντως ένας μεγάλος κίνδυνος και υπεύθυνος για τις πυρκαγιές που έχουμε δει τα τελευταία χρόνια. Επίσης, με τον τρόπο αυτό, να παράγουν και πόρους στις τοπικές κοινωνίες και να μπορούν να τα εκμεταλλεύονται αυτοί, όχι με τη συμμετοχή μεγάλων ομίλων, οι οποίοι θα μπουν συνεταιρικά μέσα στους συνεταιρισμούς αυτούς. Και βλέπουμε ότι από τα ποσά που απαιτούνται θα είναι όντως μεγάλες εταιρείες. Θα μπορέσουν να το κάνουν αυτοί μόνοι τους, οι κάτοικοι των περιοχών, όπως γινόταν έως σήμερα, είτε μέσα από υβριδικά συνεργατικά σχήματα με τη συμμετοχή των δασικών συνεταιρισμών και τοπικών συνεταιρισμών, για τη συλλογή των παραπάνω προϊόντων που δημιουργούν τη βιομάζα.

Τα δασαρχεία μας είναι μια παλιά ιστορία που τη συζητάμε πολλά χρόνια ότι θα πρέπει να ανανεωθούν, να γίνουν προσλήψεις, να χωριστούν σε τομείς τα δάση μας ή δυνατόν ανά δασαρχείο, να είναι κοντά οι δασικές κοινότητες συνεταιριστικών επιχειρήσεων και να αναλαμβάνουν συνεργασία με τους τοπικούς συνεταιρισμούς στην υλοτομία, τους εμβολιασμούς των δέντρων, τη συντήρηση, τη σήμανση των μονοπατιών. Πρέπει και να υπάρχει -προσωπικά για μένα πιστεύω ότι είναι η καλύτερη λύση- ένα ειδικό σώμα, όπως ήταν παλιά η αγροφυλακή ή να αναβαθμιστεί το δασαρχείο με ανθρώπους, οι οποίοι θα περιφρουρούν τη λαθροϋλοτομία, θα προστατεύουν από φωτιές, θα δημιουργούν παρατηρητήρια, αλλά θα κυνηγάνε ακόμα και το παράνομο κυνήγι, όπου συμβαίνει και θα συμμετέχουν γενικά στην κοινότητα, θα ενημερώνουν τα σχολεία και τους τοπικούς πληθυσμούς για το τι συμβαίνει με τα δάση και τι πρέπει να γίνεται για την προστασία των δασών.

Η χρηματοδότηση αυτή μπορεί να είναι από χρήματα της Ευρωπαϊκής Ένωσης που δίνονται γι’ αυτό τον λόγο, τα οποία δεν είναι πολλά. Δεν απαιτούνται πολλά χρήματα για να συμβεί μία ορθολογική, μια σωστή αντιμετώπιση και ένας σωστός χωρισμός αρμοδιοτήτων εκεί που πρέπει να υπάρχει.

Στον τομέα και το τμήμα των αυθαιρέτων που προβλέπουν τα άρθρα του νομοσχεδίου, εμείς εστιάζουμε ότι πρέπει να υπάρξει πρόβλεψη για τις πολύτεκνες οικογένειες. Αυτή τη στιγμή είμαι εμφανέστατο το πρόβλημα της στέγης στην Ελλάδα. Και θα πρέπει, όχι να χτίζουν αυθαίρετα, κύριε Υπουργέ, αλλά τα αυθαίρετα που ήδη υπάρχουν να μην τα κατεδαφίσουμε αυτή τη στιγμή όπου τα εντοπίσουμε. Γιατί δυστυχώς η χώρα μας έχει πρόβλημα υπογεννητικότητας. Υπάρχουν άνθρωποι οι οποίοι με δυσκολία κάνουν παιδιά, τα οποία δεν μπορούν να αναθρέψουν. Και νομίζουμε ότι δεν είναι πρόβλημα ειδικά στην Ελλάδα ένα αυθαίρετο. Γιατί τα αυθαίρετα δεν είναι μέσα στις πόλεις, κυρίως είναι έξω από αυτές. Και θα πρέπει να αφήσουμε τους ανθρώπους αυτούς, –επαναλαμβάνω- τους πολύτεκνους, ή ειδικές κατηγορίες πολιτών, όπως είναι οι ΑΜΕΑ. Έχουμε δει να προβαίνουν σε εξώσεις τώρα πλέον ακόμα και ανθρώπων ανάπηρων, υπερηλίκων.

Θα πρέπει να προστατέψουμε άλλους ευάλωτους πολίτες, να υπάρξει μια κοινωνική μέριμνα και όχι η αυστηρή τήρηση του νόμου, ο οποίος λέει «κατεδάφιση όλων των αυθαιρέτων». Θα πρέπει να έχουν τη δυνατότητα να υπαχθούν κάποιοι, εάν μπορούν, στον ν.4495 του 2017, ενώ όσοι έχουν ενταχθεί να έχουν δυνατότητα επέκτασης ανάλογα με τις σημερινές ανάγκες διαβίωσης. Γιατί σήμερα έχουν αλλάξει οι ανάγκες διαβίωσης και τα δεδομένα απ’ αυτά που είχαμε πριν χρόνια.

Στο θέμα της ενεργειακής ασφάλειας και των ανανεώσιμων πηγών ενέργειας θα πρέπει να δοθεί οπωσδήποτε δυνατότητα γενικότερης επέκτασης του προγράμματος «Φωτοβολταϊκά στη Στέγη» και όχι διακοπή του και να επιτρέπεται σε μεγαλύτερη γκάμα πολιτών, όπως γίνεται στην Ευρωπαϊκή Ένωση. Βλέπουμε ότι η αυτοπαραγωγή είναι η βάση της ενεργειακής στρατηγικής στην Ευρωπαϊκή Ένωση και διατυπώνεται ή μέσω του «RePowerEU», που είναι εκμετάλλευση της ηλιακής ενέργειας, ή άλλων προγραμμάτων.

Παρ’ όλα αυτά, εμείς στην Ελλάδα έχουμε ένα πολύ μικρό ποσοστό για τα οικιακά συστήματα αυτοκατανάλωσης, και τώρα θα το περιορίσουμε τελείως, το οποίο είναι τουλάχιστον 3% με 4% από τα ήδη εγκατεστημένα φωτοβολταϊκά, ενώ την ίδια στιγμή στην Ευρωπαϊκή Ένωση το ποσοστό αυτό είναι 70%: 36% είναι οικιακά φωτοβολταϊκά και 34% εμπορικά και βιομηχανικά. Δηλαδή, στη χώρα μας είναι περίπου τετρακόσια μεγαβάτ στο σύνολο των περίπου εννιά ή δέκα γιγαβάτ των διασυνδεδεμένων φωτοβολταϊκών συστημάτων αντίθετα από την Ευρωπαϊκή Ένωση, που υποχρεώνει τα μέλη της να δώσουν στους πολίτες και τις επιχειρήσεις το δικαίωμα της πρόσβασης στο ηλεκτρικό δίκτυο Red2 και EMD2.

Στο πρόγραμμα «ΑΠΟΛΛΩΝ» πρέπει να μπορούν να ενταχθούν οι ενταγμένοι από τα κοινωνικά τιμολόγια Α΄ και Β΄ και οι πολύτεκνες οικογένειες, που είναι στο Γ΄. Οι σταθμοί ΑΠΕ πρέπει να εγκαθίστανται από την ενεργειακή κοινότητα πολιτών και στη Θεσσαλία να δοθεί προτεραιότητα για την έγκριση της μετεγκατάστασης των πλημμυρισμένων φωτοβολταϊκών σταθμών.

Ο ΔΕΔΔΗΕ -το είδα αυτό σε ένα σχόλιο- δηλώνει αδυναμία στον τρόπο χειρισμού της μετεγκατάστασης αυτής. Θα πρέπει σίγουρα -μπορεί και να έχει προβλεφθεί πλέον σήμερα- να βοηθήσουμε να γίνει αυτό πραγματικότητα.

Αυτά είναι γενικά τα δεδομένα στην κατανάλωση στα φωτοβολταϊκά. Σήμερα η αυτοπαραγωγή στην Ελλάδα λειτουργεί μέσω του ενεργειακού συμψηφισμού, του Net Metering, και ταυτόχρονα υπάρχει αναμονή για την εφαρμοστική απόφαση του ν.5037 του 2023, που θα προσδιορίζει τον τρόπο του ενεργειακού συμψηφισμού: Χρεώσεις, περιορισμοί, περιεχόμενο, διαδικασίες, κατάρτιση συμβάσεων, συμψηφισμοί κ.λπ.. Και αυτό θα αφορά το Net Billing.

Θα πρέπει, λοιπόν, να βάλουμε σε εφαρμογή αυτό τον νόμο, που ήδη χρονίζει, και να κοιτάξουμε τι άλλο μπορούμε να προσφέρουμε στις φτωχές πλέον και δύσκολο να επιβιώσουν ελληνικές οικογένειες. Αν όχι στις πόλεις μας, τουλάχιστον στα χωριά, την ύπαιθρο ή όπου είναι δυνατόν στις πόλεις μας, στο θέμα της ιδιωτικής χρήσης φωτοβολταϊκών.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ευχαριστούμε και για τη συνέπεια στον χρόνο.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαέξι μαθητές και μαθήτριες και δύο εκπαιδευτικοί συνοδοί από το 14ο Δημοτικό Σχολείο Αθήνας «Δημήτρης Πικιώνης».

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ολοκληρώνουμε τον κύκλο των εισηγητών και αγορητών με την εισηγήτρια από την Πλεύση Ελευθερίας κ. Καραγεωργοπούλου.

Παρακαλώ, κυρία συνάδελφε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ, κύριε Πρόεδρε.

«Αρχή σοφίας η των ονομάτων επίσκεψις». Το είπε ο Αντισθένης. Το λέμε κι εμείς, για να σας θυμίσουμε, κύριε Υπουργέ, ότι από τη θέση εξουσίας που κατέχετε η σε βάθος γνώση των πραγμάτων που αποτελούν περιεχόμενο αυτού του πολυνομοσχεδίου δεν δικαιολογεί την ανυπαρξία ανάλογων, εύχρηστων και δίκαιων λύσεων στα εξόχως σημαντικά αντικείμενα του περιεχομένου του.

Η ομολογία σας κατά την τελευταία συνεδρίαση της επιτροπής ότι λάβατε υπ’ όψιν εκατόν εννέα σχόλια από τα πεντακόσια πενήντα έξι συνολικά της διαβούλευσης των οκτώ ημερών καταδεικνύει την ολιγωρία, την προχειρότητα που διαλαμβάνουν το σύνολο των διατάξεων, που εκπληρώνουν με αοριστία και ασάφεια την με κάθε τρόπο τήρηση οροσήμου του Ταμείου Ανάκαμψης στο πλαίσιο της καλούμενης κατ’ ευφημισμό πράσινης μετάβασης στο άγημα των επόμενων δόσεων.

Το γεγονός επίσης ότι υπό την πίεση των εργαζομένων σε οργανισμούς που καταργούνται ή μεταφέρονται στον Οργανισμό Διαχείρισης Υδάτων Θεσσαλίας Ανώνυμη Εταιρεία αναφερθήκατε στο αυτονόητο δικαίωμα της διατήρησης της προϋπηρεσίας τους δεν μας πείθει για τις προθέσεις σας συνολικά και για το τελικό αποτέλεσμα. Γιατί δεν νοείται, κύριε Υπουργέ, να αντιλαμβάνεστε, μετά τον καταιγισμό των καταγγελιών στη διάρκεια των συνεδριάσεων της επιτροπής ως φυσική συνέπεια της νομοθετικής πρωτοβουλίας, ότι παραβιάζετε συνταγματικούς κανόνες, καθιστώντας το μόνιμο προσωπικό δημοσίων υπαλλήλων που μέχρι σήμερα εργάζονται στη Διεύθυνση Υδάτων Θεσσαλίας της Γενικής Διεύθυνσης Χωροταξικής και Περιβαλλοντικής Πολιτικής της Αποκεντρωμένης Διοίκησης Θεσσαλίας Στερεάς Ελλάδας έρμαιο σχέσεων εργασίας ιδιωτικού δικαίου αορίστου χρόνου.

Αν η πρόθεσή σας είναι να κατευνάσετε προσωρινά τις αντιδράσεις των εργαζομένων με τεχνάσματα του λόγου, εδώ θα είμαστε, κύριε Υπουργέ, και θα περιμένουμε να δούμε πώς θα διαμορφώσετε τις νέες συνθήκες, που ήδη θα έπρεπε να αφορούν σε σχέδιο συγκεκριμένο, σχέδιο ορισμένο, όχι σε προθέσεις.

Δεν είναι οι ζωές των ανθρώπων αντικείμενο διαλογισμού. Και αποδείχθηκε πως κάθε άλλο παρά λειτουργείτε ως συντεταγμένη πολιτεία με σχέδιο και όραμα που στηρίζεται στους πυλώνες «οικονομία - κοινωνία – περιβάλλον».

Μπείτε για λίγο στη θέση των Θεσσαλών, των εργαζόμενων στον πρωτογενή τομέα, των κατοίκων, των ανθρώπων που είδαν μπροστά στα μάτια τους να χάνονται οι συγγενείς τους, οι φίλοι τους, τα ζώα τους, οι περιουσίες τους, από αιτία προκληθείσα από την επέλαση των πλημμυρικών φαινομένων.

Η Πλεύση Ελευθερίας με ομάδες βρέθηκε κοντά στους κατοίκους των περιοχών που καταστράφηκαν. Στη Γιάννουλη, τον Άγιο Θωμά, το Στεφανοβίκειο, τον Βόλο, τον Πλατύκαμπο, τον Βλοχό, τη Φαρκαδόνα κάθε μήνα κλιμάκιο από την Πλεύση Ελευθερίας και κυρίως η Πρόεδρος της Πλεύσης Ελευθερίας Ζωή Κωνσταντοπούλου βρέθηκαν στα σημεία, έχουν έρθει σε επαφή με τους κατοίκους και ακόμα συζητούν για τα προβλήματά τους, τα άλυτα από την Κυβέρνησή σας.

Επίσης, στο πλαίσιο συζήτησης για τα θέματα της Θεσσαλίας, όταν η Πρόεδρός μας δήλωσε πως ο Βόλος δεν έχει πόσιμο νερό, δηλώθηκε από την κ. Αγαπηδάκη ότι πόσιμο νερό ο Βόλος δεν είχε και πριν. Αυτά μας λέτε . Αυτός είναι ο τρόπος που αντιμετωπίζετε τους Θεσσαλούς!

Τι να πει κανείς βέβαια και για τις Σταγιάτες του Βόλου, για το ηρωικό χωριό που αντιστέκεται στις φασιστικές προθέσεις του δημάρχου του, με τη σύμπνοια τη δική σας και την αμέριστη συμπαράσταση του κ. Αγοραστού, να υφαρπάξουν το πολύτιμο νερό τους, το πολύτιμο νερό της πηγής τους, της Κρύας Βρύσης!

Η Ζωή Κωνσταντοπούλου αντιστέκεται και βρίσκεται συνεχώς σε δικαστικούς αγώνες ατέρμονους, με όλο το σύστημα απέναντί της, προκειμένου να υπερασπιστεί αυτό το πολύτιμο δημόσιο κοινό αγαθό, το νερό.

Ας θυμηθούμε την αλυσίδα των γεγονότων. Οι κακοκαιρίες «Ντάνιελ» και «Ηλίας» έπνιξαν τον κάμπο τον Σεπτέμβριο του 2023. Τον Οκτώβριο του 2023 η Ελληνική Ένωση Τραπεζών ανακοίνωσε ότι χρηματοδοτεί μελέτη για την ανάκαμψη του θεσσαλικού κάμπου και η δική σας Κυβέρνηση ορίζει ως ανάδοχο της μελέτης αυτής την ολλανδική εταιρεία «HVA», στην οποία έχουν δραστηριοποιηθεί στελέχη που συνδέονται με την Κυβέρνησή σας.

Η μελέτη εστιάζει στην προσπάθεια αποκατάστασης, στηριγμένη σε ακριβά έργα, ταμιευτήρες και είκοσι τρία φράγματα.

Για τη στελέχωση του φορέα προβλέπονται ανταγωνιστικές αμοιβές, με -άκουσον, άκουσον!- budget 3 εκατομμυρίων ευρώ, που θα προσελκύσουν κορυφαίους μάνατζερ της αγοράς.

Στο master plan, μάλιστα, της συγκεκριμένης εμπορικής εταιρείας προτείνεται η δημιουργία ιδιωτικού φορέα που θα αναλάβει να συντονίσει και εφαρμόσει τον σχεδιασμό για την ανάκαμψη του Θεσσαλικού Κάμπου, εξέλιξη που, όπως φαίνεται, οδηγεί και στη διαχείριση υδάτων με κερδοσκοπική βούληση, στηριζόμενη σε κανόνες ιδιωτικού δικαίου.

Εντύπωση, επίσης, προκαλεί η επιμέλεια της εμπορικής αυτής ολλανδικής εταιρείας να ανασύρει από το χρονοντούλαπο το μεγάλο κατασκευαστικό έργο της εκτροπής του Αχελώου.

Λιγότερο από έναν μήνα μετά, η Κυβέρνηση εμφανίζει σχέδιο νόμου που δρομολογεί την ίδρυση ιδιωτικού οργανισμού που θα αναλάβει τα νερά της Θεσσαλίας. Δημιουργείτε έναν φορέα που, κατά παρέκκλιση της ισχύουσας νομοθεσίας για τη διαχείριση των υδάτων, η οποία είναι ενσωμάτωση στο Εθνικό Δίκαιο των ευρωπαϊκών οδηγιών, όπως η 2000/60, διαχειρίζεται το υδατικό δυναμικό της Θεσσαλίας, ενώ ταυτόχρονα είναι και πάροχος υπηρεσιών ύδατος για το αρδευτικό νερό -αφού σε αυτόν μεταφέρονται οι ΤΟΕΒ- και ελεγκτής -αφού μπορεί να επιβάλλει και πρόστιμα- αλλά και υποκαθιστά το στενό δημόσιο, αφού αδειοδοτεί τις χρήσεις νερού. Υιοθετείτε ένα σύστημα που αποτελεί την ομολογία σας, την αποδοχή της αδυναμίας σας να αντιμετωπίσει τις πρωτοφανείς κλιματικές καταστροφές που έπληξαν τα τελευταία χρόνια τη Θεσσαλία.

Η διεθνής εμπειρία από την ανάθεση της διαχείρισης του νερού σε Α.Ε. διδάσκει πως αυτή η διάταξη επιφέρει κατ’ ελάχιστον μεγάλη αύξηση της τιμής του νερού, έως και πάνω από 250%, που στην Ελλάδα με το πολύ φθηνό νερό, με μια μετριοπαθή εκτίμηση, μπορεί να είναι αναμενόμενος αυτός ο υπερτετραπλασιασμός της τιμής του νερού.

Εγκατάλειψη, επίσης, πλημμελής συντήρηση και μειωμένες επενδύσεις στη συντήρηση και στον εκσυγχρονισμό των δικτύων. Εξάλλου, σύμφωνα με το κοινό δελτίο Τύπου των περισσότερων περιβαλλοντικών οργανώσεων, η έκθεση της ολλανδικής εταιρείας χαρακτηρίστηκε από τα εξής στοιχεία μετά: Καταστροφές βλάστησης με τεράστιες κατασκευαστικές επεμβάσεις, που έχουν αποδειχθεί εκτός από εξαιρετικά δαπανηρές και καταστροφικές, καθώς προτείνει είκοσι τρία φράγματα με εκβάθυνση ποταμών και με επιμονή πιέζει για την εκτροπή του Αχελώου. Επιχειρεί την αγνόηση της κλιματικής κρίσης, χωρίς να προτείνει εκείνες τις λύσεις που οφείλουν να ανασυγκροτήσουν και να θωρακίσουν την αγροτική παραγωγή που απειλείται.

Διαχείριση υδάτινων οικοσυστημάτων με σκοπό το κέρδος: Προβάλλεται ως μόνη λύση η διοίκηση των υδάτινων πόρων της Θεσσαλίας και η επιβολή προστίμων. Θα τιμωρήσετε τους κατοίκους, επειδή τους συνέβη αυτό που τους συνέβη. Προτείνεται η ιδέα μιας τέτοιας διαχείρισης, με κανόνες ιδιωτικής οικονομίας, που θα εφαρμοστεί πρωτοπόρα στους κατεστραμμένους Θεσσαλούς, χωρίς βεβαίως αντιστάσεις, με τη λογική του ότι οι αντιστάσεις τους έτσι και αλλιώς είναι απομειωμένες εξαιτίας της καταστροφής τους, καθώς ακόμα αναζητούν στέγη, ακόμη αναζητούν το πώς θα ξεκινήσουν τις επαγγελματικές δραστηριότητές τους, έχοντας χάσει το βιός τους, την περιουσία τους, τα ζώα τους.

Η έκθεση αυτή υπολείπεται σοβαρά σε σχέση με τις προδιαγραφές μελετών που ανατίθενται από το ελληνικό δημόσιο στο πλαίσιο εφαρμογής του σχετικού Ενωσιακού Δικαίου. Στερείται επιστημονικής τεκμηρίωσης και ως εκ τούτου, εγκυρότητας και απευθύνεται -ακόμα περισσότερο ένας λόγος που στοιχειοθετεί όλου αυτού του είδους τη μεθόδευση- στους αγρότες στην αγγλική γλώσσα. Καμμία πρόσβαση, δηλαδή, στην πληροφορία.

Ποιοι είστε εσείς συνολικά που δήθεν αγωνιάτε, ωστόσο, για την προστασία του περιβάλλοντος και την υγεία των πολιτών; Μόλις χθες, παραστήκατε στο σχετικό δικαστήριο που συνέβη ανάμεσα στους εκπροσώπους του Υπουργείου, στη διοίκηση της Πολεοδομίας και στους Δήμους Τανάγρας και Δήμου Ωρωπού, όπως και στο σχετικό Περιφερειακό Συμβούλιο, υποστηρίζοντας ως προς τον πρώτο Χώρο Υγειονομικής Ταφής Επικίνδυνων Βιομηχανικών Αποβλήτων στον ήδη επιβαρυμένο τόπο της Τανάγρας, στον ήδη επιβαρυμένο Ασωπό -τον οποίο είχατε υποχρέωση να έχετε εξυγιάνει και τον οποίο ακόμα και σήμερα επιμένετε να επιβαρύνετε- τα μεγάλα συμφέροντα και τις μεγάλες εταιρείες, οι οποίες θα εγκαταστήσουν ένα ακόμη σύστημα με υποδοχή επικίνδυνων τοξικών βιομηχανικών αποβλήτων όχι μόνο από όλη την Ελλάδα, αλλά και από τρίτες χώρες.

Ο δε εκπρόσωπος του Υπουργείου σας δήλωσε σε αυτό το Περιφερειακό Συμβούλιο με θράσος, αλλά και απίστευτο κυνισμό, ότι ακόμα και αν διαχυθούν τα τοξικά απόβλητα στο περιβάλλον, το χώμα είναι ικανό να τα συγκρατήσει. Το ξέρει καλά ο ειδήμων του Υπουργείου σας αυτό. Και, μάλιστα, αυτό συμβαίνει σε εποχή κλιματικής κρίσης, με τα πλημμυρικά φαινόμενα να είναι τόσο έντονα που καταλήγει να είναι τραγικό να ακούγονται αυτά από χείλη Κυβερνητικού Εκπροσώπου.

Σε ό,τι αφορά τη διαχείριση των δασών, επιμένετε στην είσοδο ιδιωτών για την απόληψη της βιομάζας από τα δάση και μάλιστα, με κρατική επιδότηση, την οποία βαφτίζετε «ολοκληρωμένη διαχείριση των δασικών οικοσυστημάτων». Το νομοσχέδιο αναφέρεται στα σχήματα που θα αναλάβουν τον καθαρισμό των δασών και την εκμετάλλευση της ξυλείας και στις διαδικασίες ανάθεσης του καθορισμού, δηλαδή στους Δασικούς Συνεταιρισμούς Εργασίας, ΔΑΣΕ, που πληρούν συγκεκριμένες προϋποθέσεις ή σε σχήματα στα οποία θα συμμετέχουν ως μέρη οι ΔΑΣΕ με συνολικό ποσοστό 50% και λοιπά φυσικά ή νομικά πρόσωπα ιδιωτικού τομέα, με συνολικό ποσοστό 50%. Στα υβριδικά συνεργατικά σχήματα θα μπορούν να συμμετέχουν και νομικά πρόσωπα για εκμετάλλευση της βιομάζας προς παραγωγή ενέργειας, θερμικής ηλεκτρικής βιοενέργειας.

Και αυτά συμβαίνουν, ενώ η Δασική Υπηρεσία καταρρέει λόγω τραγικής υποστελέχωσης, ενώ πάνω από το 50% των δασικών οικοσυστημάτων της χώρας δεν διαθέτει διαχειριστικές μελέτες. Οι ξυλέμποροι, αυτοί που στο νομοσχέδιο καλούνται «υβριδικά σχήματα», θα λυμαίνονται το σύνολο των κρατικών δασών και όχι μόνο της βιομάζας και μάλιστα, με κρατική επιδότηση, ενώ παράλληλα, απαξιώνεται το σύνολο των εργαζομένων στα δάση, μετατρέποντας αυτούς σε πρωτοκολλητές των επιχειρηματιών, διαλύοντας την ήδη υποβαθμισμένη Δασική Υπηρεσία.

Το 1998, ο διαχωρισμός της πρόληψης από την καταστολή και η μεταφορά της δασοπυρόσβεσης στην Πυροσβεστική Υπηρεσία αποτέλεσαν πλήγμα βαρύ και καταστροφή για τα δάση, τους εργαζομένους σε αυτά, αλλά και για όλο τον ελληνικό λαό. Τώρα, με την πλήρη εκχώρηση της διαχείρισης των κρατικών δασών στους επιχειρηματίες, οδηγούμαστε σε ένα θεσμοθετημένο καθεστώς ληστρικής εκμετάλλευσης των δασών, στην υπογραφή μιας ληξιαρχικής πράξης που πιστοποιεί έναν προαναγγελθέντα θάνατο.

Παράλληλα, εξεδόθη πριν από λίγο καιρό η πρώτη εγκύκλιος και ακολούθησαν άλλες δύο, που αποδεικνύουν την προχειρότητα με την οποία επεξεργάζεστε το πολύ σοβαρό ζήτημα του Κανονισμού Πυροπροστασίας Ακινήτων, με έναν σχεδιασμό που ενεργοποιεί έναν νόμο που ψηφίστηκε πριν από έναν χρόνο περίπου, ενημερώνοντας τους πολίτες ότι πρέπει άμεσα να συνταχθούν μελέτες, τις οποίες θα καταθέσουν σε μια νέα ηλεκτρονική πλατφόρμα και αν αυτό δεν το κάνουν μέχρι προθεσμίας 31 Μαΐου -και άλλη μια προθεσμία υπάρχει μέχρι τις 10 Ιουνίου- θα έχουν σοβαρές κυρώσεις.

Αλήθεια, βρήκατε έναν τρόπο, αφ’ ενός, να δημιουργείτε έναν τρόπο εσόδου από καταγγελίες σε όλους τους τομείς -είτε είναι στο φορολογικό είτε είναι σε σχέση με τα αυθαίρετα είτε είναι σε σχέση με τα δάση- και από την άλλη, εκβιάζετε και αποφαίνεστε σε σχέση με τόσα σοβαρά ζητήματα έναν μήνα πριν τελειώσει η προθεσμία, μια προθεσμία η οποία, όταν πλέον ξεπεραστεί, οι πολίτες θα είναι υπόλογοι απέναντι στο κράτος με αυστηρά πρόστιμα.

Ο Κανονισμός Πυροπροστασίας Ακινήτων κινείται στη σωστή κατεύθυνση. Όμως, υπάρχουν αστοχίες, υπάρχουν σημεία χρήζοντα διευκρινίσεων κυρίως στο τι θεωρείται εύφλεκτο και τι όχι. Η προχειρότητα και πάλι είναι κάτι που αφορά και αυτό τον τομέα.

Το νομοσχέδιο - μαμούθ των εκατόν τριάντα δύο άρθρων, με την άκρως ελλιπή αιτιολόγηση των προτεινομένων αλλαγών, κατέστησε σαφές για άλλη μια φορά ότι η πολιτεία επιδεικνύει ως μόνο τρόπο νομοθέτησης την κακή νομοθέτηση, ως μόνο τρόπο δημοσίου διαλόγου τον ευτελισμό της διαδικασίας της δημόσιας διαβούλευσης. Και να υπενθυμίσουμε, ωστόσο, ότι στη δημοκρατία και η διαδικασία είναι ουσία, γιατί επί της ουσίας του νομοσχεδίου, προτείνεται μεταξύ άλλων μια νέα δομή για τον έλεγχο της αυθαίρετης δόμησης. Πώς; Διά της συγκέντρωσης των οικείων αρμοδιοτήτων σε ένα κεντρικό επίπεδο στο Υπουργείο. Για ποιον λόγο; Ποια η αιτιολογική βάση; Ποια ανάλυση δεδομένων οδηγεί στην αναγκαιότητα κατάργησης της σημερινής δομής και στην αντικατάστασή της με ένα συγκεντρωτικό σύστημα; Έχουν ήδη εφαρμοστεί οι προβλεπόμενες πολιτικές ελέγχου, οι ισχύουσες από το 2011; Έχουν εντοπιστεί τα προβλήματα που προκύπτουν, έτσι ώστε να κριθούν ότι χρήζουν αντικατάστασης, ως ατελέσφορες;

Από την έναρξη ισχύος του ν.4495, αν και έχουν εκδοθεί χιλιάδες άδειες, δεν έχουν ελεγχθεί, παρά το γεγονός ότι έπρεπε κατά νόμον υποχρεωτικά να διενεργείται δειγματοληπτικός έλεγχος της νομιμότητας των επιβαλλομένων μελετών και στοιχείων στο 30% των οικοδομικών αδειών, οι οποίες χορηγούνται χωρίς προέγκριση, καθώς και σε αυθαίρετες κατασκευές που τακτοποιούνται. Εκτός αν εννοείτε επιτυχία και τακτοποίηση την αυθαίρετη πέργκολα που έχετε αναγάγει σε έννομο αγαθό προστασίας του δομημένου περιβάλλοντος.

Εισάγετε τον θεσμό του ελέγχου με drones και των καταγγελιών από πολίτες- ξανά η καταγγελία, το καταδοτικό κράτος σε ετοιμότητα- που προϋποθέτουν την καταβολή παραβόλου, ασχέτως αν επιστρέφεται στην περίπτωση που αυτές κριθούν αληθείς, τη συμβολή μηχανικού δικηγόρου για μια προτεραιοποιημένη καταγγελία, και αυτά σε μια πλατφόρμα διαχείρισης του ΤΕΕ και πάλι, το οποίο ταυτόχρονα είναι και συνδικαλιστικό όργανο των μηχανικών, δηλαδή με εμφανή και υπαρκτή την πιθανότητα σύγκρουσης συμφερόντων. Ο πολίτης από την άλλη και πάλι είναι έτοιμος να χρηματοδοτήσει τις πλέον στοιχειώδεις διαδικασίες ελέγχου, ειδικά από τη στιγμή που η πολιτεία έχει αποδυναμώσει τον προληπτικό έλεγχο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Όταν για μιας τέτοιας σοβαρότητας αλλά και μεγέθους νομοθέτημα γίνεται σύντμηση του χρόνου διαβούλευσης, ακόμα και της ελάχιστης διάρκειας των δύο εβδομάδων που προβλέπει ο νόμος, σε μόλις οκτώ ημέρες, γίνεται άμεσα αντιληπτό από τους κυβερνωμένους ότι η πολιτεία, το ΥΠΕΝ εν προκειμένω, καθιστά σαφές ότι αδιαφορεί πλήρως για κάθε έννοια ουσιαστικής νομοθέτησης, ουσιαστικής διαβούλευσης. Στο ίδιο συμπέρασμα καταλήγει κανείς διαβάζοντας και την προκαταρκτική αιτιολογική έκθεση στην ανάλυση συνεπειών ρύθμισης που συνοδεύει το σχέδιο νόμου, η οποία δεν περιέχει οποιαδήποτε τύπου ανάλυση και τεκμηρίωση των προτεινόμενων ρυθμίσεων.

Και ένα σχόλιο τελευταίο -και κλείνω- για τη διάταξη των Ανανεώσιμων Πηγών Ενέργειας. Παρατηρείται ότι παραχωρείται διαρκώς χώρος στους επενδυτές των μεγάλων κεφαλαίων. Από τους φορείς δεχτήκατε οξεία κριτική για την ανάγκη δημιουργίας πεδίου ανάπτυξης μικρών ενεργειακών κοινοτήτων, αλλά και για την απουσία πρόνοιας ενθάρρυνσης προώθησης μικρών τοπικών παραγωγών.

Σημείο προσοχής και ενδεικτικό της προχειρότητας που περιβάλλει τη στόχευσή σας είναι ότι αδιαφορείτε πλήρως για τις καταγγελίες των αγροτών σε Στερεά Ελλάδα και Θεσσαλία για το γεγονός ότι ΔΕΔΔΗΕ και ΑΔΜΗΕ δεν ενημερώνουν καν για τον βαθμό κατάληψης της γης υψηλής παραγωγικότητας από φωτοβολταϊκά, γεγονός που θέτει σε κίνδυνο το μέλλον εκατοντάδων στρεμμάτων γης που θυσιάζονται στον βωμό των φωτοβολταϊκών πάρκων. Θα αποτελεί ζήτημα η εύρεση καλλιεργήσιμης γης, χωραφιών, αλλά και τα εναπομείναντα θα επηρεάζονται άμεσα από τη θέση τους σε κλοιό πάνελ. Η ανησυχία των αγροτών είναι έκδηλη, η απουσία της πολιτείας είναι εμφανής.

Σας ευχαριστώ πολύ και για την ανοχή.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθήτριες και μαθητές και δύο εκπαιδευτικοί συνοδοί τους από το 1ο Δημοτικό Σχολείο Άνω Λιοσίων (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, διακόπτουμε τη συνεδρίαση επί του νομοσχεδίου για να εισέλθουμε στη συζήτηση για τις αντιρρήσεις αντισυνταγματικότητας οι οποίες έχουν κατατεθεί. Έχουν κατατεθεί αντιρρήσεις αντισυνταγματικότητας από το κόμμα του ΣΥΡΙΖΑ και από τη Νέα Αριστερά. Οπότε τον λόγο αρχικώς έχουν οι δύο λέγοντες, ο κ. Κόκκαλης από το κόμμα του ΣΥΡΙΖΑ και ο κ Τζανακόπουλος από τη Νέα Αριστερά.

Κύριε Κόκκαλη, είναι πέντε τα λεπτά που δικαιούνται όλοι οι ομιλητές. Θα υπάρχει η σχετική ανοχή. Παρακαλώ από τη θέση σας ξεκινάτε εσείς.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, προβάλλουμε αντιρρήσεις όσον αφορά την αντισυνταγματικότητα των άρθρων 3 έως 13 του υπό κρίση και κατάθεση και προς ψήφιση νομοσχεδίου. Τι επιδιώκει η Κυβέρνηση με τα εν λόγω άρθρα; Επιδιώκει να αμβλύνει τις συνέπειες της κλιματικής αλλαγής. Έκτακτα καιρικά φαινόμενα με καταστροφικές συνέπειες καθιστούν δυσχερή την καθημερινότητα των πολιτών στη Θεσσαλία. Για αυτόν τον λόγο προτείνει τη σύσταση μιας ανωνύμου εταιρείας, λειτουργούσας με αρχές ιδιωτικής οικονομίας. Πριν την κατάθεση του συγκεκριμένου νομοσχεδίου είχαμε την προτροπή-σύσταση από την ολλανδική εταιρεία για τη δημιουργία αυτής της εταιρείας. Σκοπός της εν λόγω εταιρείας είναι η εκπόνηση των στρατηγικών μελετών για τη διαχείριση των υδάτων, για τη διαχείριση των σχεδίων διαχείρισης κινδύνου πλημμύρας, αλλά και λεκάνης απορροής. Επίσης, για τον σκοπό αυτόν δύναται να συνάπτει προγραμματικές συμφωνίες με ΟΤΑ και με διάφορους φορείς.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Κυρίες και κύριοι συνάδελφοι, εν προκειμένω, τα έννομα αγαθά τα οποία προστατεύονται είναι αφ’ ενός η διαχείριση των υδάτων σε ένα διαμέρισμα για το οποίο το νερό είναι ο βασικός κινητήριος μοχλός για την τοπική οικονομία, αφ’ ετέρου όμως και τα δικαιώματα στη ζωή, το δικαίωμα στην προστασία της ζωής, της υγείας, της ασφάλειας και της περιουσίας των Θεσσαλών πολιτών, διατάξεις και δικαιώματα τα οποία προστατεύονται από τα άρθρα 2, 5, 21 και 22 του Συντάγματος.

Γίνεται λόγος, κύριε Υπουργέ, κυρίες και κύριοι της Κυβέρνησης, για ιδιωτικοποίηση ή μη του νερού. Νομίζω ότι είναι λάθος αυτή η διαφορά. Ο τίτλος και η κουβέντα είναι: η Κυβέρνηση παραδίδει το δικαίωμα στην προστασία της ζωής, της ασφάλειας και της περιουσίας, αλλά και της διαχείρισης του νερού σε μία ανώνυμη εταιρεία.

Χαρακτηριστικό παράδειγμα είναι τα σχέδια διαχείρισης κινδύνου πλημμύρας. Τα σχέδια διαχείρισης κινδύνου πλημμύρας προστατεύουν όλους τους Θεσσαλούς πολίτες είτε είναι αγρότες είτε είναι συνταξιούχοι είτε είναι υπάλληλοι. Τα σχέδια διαχείρισης κινδύνου πλημμύρας φιλοδοξούν να προστατέψουν τον Θεσσαλό πολίτη από τις ενδεχόμενες πλημμύρες. Συνεπώς φιλοδοξούν να προστατεύσουν το έννομο αγαθό, το οποίο προστατεύεται από το Σύνταγμα που έχει να κάνει με τη ζωή. Φιλοδοξούν να προστατεύσουν αυτά τα σχέδια, την περιουσία, αλλά και την ασφάλεια των Θεσσαλών πολιτών.

Και το ερώτημα είναι: Το δικαίωμα για την προστασία αυτών των εννόμων αγαθών είναι στον στενό πυρήνα της κρατικής εξουσίας ή όχι; Εάν είναι αρνητική η απάντηση, ότι αυτά τα δικαιώματα προστασίας της ζωής, της υγείας, της περιουσίας αλλά και της διαχείρισης του νερού δεν είναι στο στενό πυρήνα της κρατικής εξουσίας, τότε μπορούσε να πει κάποιος ότι είναι συμβατή η ίδρυση αυτής της ανωνύμου εταιρείας. Επειδή, όμως, αυτά τα δικαιώματα έχουν άμεση σχέση και τελούν υπό την κρατική προστασία του κράτους, είναι ευθέως αντισυνταγματική η ίδρυση αυτής της ανωνύμου εταιρείας.

Εν συνεχεία, σύμφωνα με το άρθρο 3 παράγραφος 2 του υπό κρίση νομοσχεδίου, ο Οργανισμός Διαχείρισης Υδάτων Θεσσαλίας λειτουργεί χάριν του δημοσίου συμφέροντος σύμφωνα με τους κανόνες της ιδιωτικής οικονομίας, υπό την εποπτεία του Υπουργείου Περιβάλλοντος και Ενέργειας.

Σας διαβάζω απόσπασμα από την απόφαση 190 του 2022 και 191 του 2022, η οποία έκρινε για την ΕΥΔΑΠ και την ΕΥΑΘ: «Όπως συνάγεται περαιτέρω από τις ίδιες συνταγματικές διατάξεις, ανεξαρτήτως εάν η συμμετοχή του δημοσίου στο μετοχικό κεφάλαιο της ΕΥΔΑΠ δύναται να είναι και έμμεση, διά της παρεμβολής άλλου νομικού προσώπου, πάντως το δημόσιο, με την κατοχή του μετοχικού κεφαλαίου και τη διαχείριση της δημόσιας αυτής επιχείρησης, δεν επιτρέπεται να επιδιώκει, προεχόντως ή παραλλήλως, οικονομικούς ή άλλους σκοπούς, έστω και υπαγορευόμενους από το ευρύτερο δημόσιο συμφέρον, όταν οι σκοποί αυτοί ανταγωνίζονται ή θέτουν σε κίνδυνο την αξιούμενη αδιάλειπτη και υψηλής ποιότητας παροχή των υπηρεσιών ύδρευσης». Συνεπώς το Συμβούλιο της Επικρατείας πηγαίνει και ένα βήμα παρακάτω.

Σας ακούσαμε στις επιτροπές, κύριε Υπουργέ, να λέτε «πού είδατε την ιδιωτικοποίηση;». Να επαναλάβω ότι η ιδιωτικοποίηση είναι το μέσο όταν το μετοχολόγιο είναι 100% στο δημόσιο. Το Συμβούλιο της Επικρατείας θέτει συμπλεκτική προϋπόθεση πως εκτός από το μετοχολόγιο, πρέπει το δημόσιο να ασκεί και -όχι «ή»- αποφασιστικές αρμοδιότητες. Όμως, αυτές οι αποφασιστικές αρμοδιότητες έχουν εκχωρηθεί στον Οργανισμό Διαχείρισης Υδάτων Θεσσαλίας.

Εν κατακλείδι, κύριε Υπουργέ, σας ανέφερα ένα συγκεκριμένο παράδειγμα. Τα σχέδια διαχείρισης κινδύνου πλημμύρας απειλούν όλους τους Θεσσαλούς, ναι ή όχι; Απειλούν.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε παρακαλώ.

**ΒΑΣΙΛΕΙΟΣ ΚΟΚΚΑΛΗΣ:** Προστατεύουν τη ζωή και την περιουσία; Ναι. Σε ποιον παραδίδετε αυτό το δικαίωμα; Στην ανώνυμη εταιρεία. Όχι; Τα σχέδια διαχείρισης κινδύνου πλημμύρας ο Οργανισμός Διαχείρισης Υδάτων Θεσσαλίας θα τα εκπονεί και θα τα υλοποιεί.

Είναι η επίσημη παραδοχή -και κλείνω, κύριε Πρόεδρε- εκτός από την ανικανότητα του κράτους -διότι παραδέχεστε επίσημα ότι δεν μπορείτε να προστατεύσετε τη ζωή, την ασφάλεια την περιουσία αλλά και το νερό στη Θεσσαλία- ότι είστε πλέον και επικίνδυνοι για τη Θεσσαλία, διότι η ευθύνη για τυχόν μη ύπαρξη έργων αντιπλημμυρικών δεν μπορεί να αναζητηθεί πουθενά. Με συγκεκριμένο άρθρο απαλλάσσονται της ευθύνης όλα τα μέλη του διοικητικού συμβουλίου.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Κόκκαλη.

Θα δώσω τώρα τον λόγο στον κ. Τζανακόπουλο από τη Νέα Αριστερά.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ, κύριε Πρόεδρε.

Θα ήθελα πρώτα ένα σχόλιο, κύριε Υπουργέ, αν είναι εύκολο, ακόμα και αν διαφωνείτε ή θεωρείτε ότι τα επιχειρήματα της Αντιπολίτευσης είναι έωλα, δείξτε τουλάχιστον έναν σεβασμό απέναντι στους ομιλητές. Διαρκώς χειρονομείτε, γελάτε, ειρωνεύεστε. Θα παρακαλούσα, αν μη τι άλλο, σε αυτή τη διαδικασία να επιδεικνύουμε έναν στοιχειώδη σεβασμό σε όποιον, εν πάση περιπτώσει, θέλει να εκφράσει μια αντίρρηση σε σχέση με την κυβερνητική πολιτική, η οποία μάλιστα αφορά και τη συνταγματικότητα συγκεκριμένων διατάξεων.

Έχουμε καταθέσει αυτή την ένσταση αντισυνταγματικότητας, διότι έχουμε πάρα πολλές επιφυλάξεις και προβληματισμούς αν τα άρθρα 3 έως 13 που συστήνουν τον «ΟΔΥΘ Α.Ε.», είναι πράγματι σε συμφωνία με το Σύνταγμα ή αν η ίδρυση αυτού του οργανισμού και η παραχώρηση συγκεκριμένων αρμοδιοτήτων για εγγειοβελτιωτικά και αντιπλημμυρικά έργα έρχεται σε αντίθεση με το Σύνταγμα.

Προσέξτε ποιο είναι το κομβικό επιχείρημα και θα ήθελα ο κύριος Υπουργός, αλλά και ο αντιλέγων εκ μέρους της Νέας Δημοκρατίας, εκ μέρους της Συμπολίτευσης, να απαντήσει σε αυτό και όχι σε άλλα επιχειρήματα. Όπως έχει κριθεί από το Συμβούλιο της Επικρατείας, η ανάθεση δραστηριοτήτων που ανήκουν στον σκληρό πυρήνα του κράτους, δηλαδή η ασφάλεια, η δημόσια τάξη, η δικαιοσύνη, η εθνική άμυνα δεν μπορούν παρά να ασκούνται άμεσα από το κράτος.

Τι σημαίνει «άμεσα»; Από την με τη στενή έννοια διοίκηση, η οποία δεν μπορεί να παραχωρείται ή να ορίζεται ότι το έργο της εκτελείται από όργανα τα οποία βρίσκονται υπό την απλή εποπτεία του αρμόδιου Υπουργού. Δεν μπορεί, για παράδειγμα, να υπάρξει ένα νομικό πρόσωπο ιδιωτικού δικαίου, το οποίο θα ασκεί δραστηριότητες αστυνόμευσης ή φύλαξης κρατουμένων ή δραστηριότητες που σχετίζονται με την άμυνα της χώρας. Το επιχείρημα συνεχίζει ως εξής: Η κλιματική αλλαγή, όπως είναι πλέον επιστημονικά αποδεδειγμένο, δεν αφορά έναν μελλοντικό κίνδυνο ασφάλειας του κράτους. Αντίθετα, είναι μια παρούσα και ενεργή πραγματικότητα.

Βασίμως, λοιπόν, ισχυρίζομαι ότι η αντιμετώπιση της κλιματικής αλλαγής με όλα όσα αυτό συνεπάγεται για την ίδια την ασφάλεια εθνικών υποδομών, κρατικών και ιδιωτικών περιουσιών, δεν είναι μια ακόμα δραστηριότητα ανάμεσα στις άλλες, αλλά πλέον υπό το φως των εξελίξεων και υπό το φως της ενεργούς και παρούσας κλιματικής κρίσης, η οποία οδήγησε τα προηγούμενα χρόνια σε τεράστιες πυρκαγιές, οδήγησε τα προηγούμενα χρόνια σε αλλεπάλληλες φυσικές καταστροφές, οι οποίες είχαν να κάνουν με τον «Ντάνιελ», είχαν να κάνουν με άλλες εξαιρετικού χαρακτήρα, αν θέλετε, φυσικές εκδηλώσεις, ανήκουν πλέον αποκλειστικά και μόνο στον σκληρό πυρήνα του κράτους και δεν μπορούν να ανατίθενται σε οργανισμούς, οι οποίοι βρίσκονται απλώς και μόνο υπό την εποπτεία των αρμόδιων Υπουργείων. Αυτό είναι το κεντρικό επιχείρημα. Μην απαντήσετε σε άλλο.

Επικουρικά, έχω επίσης την άποψη ότι με τα άρθρα 3 έως 13 μεταφέρονται αρμοδιότητες από την αποκεντρωμένη διοίκηση προς μία ανώνυμη εταιρεία. Αυτό είναι συζητήσιμο συνταγματικά για το αν και κατά πόσο μπορεί να συμβεί. Όμως, η μεταφορά αρμοδιοτήτων από την περιφέρεια προς μία ανώνυμη εταιρεία, η οποία πλέον υπάγεται στην εποπτεία του Υπουργείου, εκτιμώ ότι είναι ευθέως αντίθετη με το άρθρο 102 του Συντάγματος και θα εξηγήσω γιατί.

Πράγματι, η νομοθετική εξουσία έχει τη δυνατότητα να κρίνει αν συγκεκριμένες αρμοδιότητες θα ανήκουν στην με τη στενή έννοια δημόσια διοίκηση ή θα μεταφέρονται στην τοπική αυτοδιοίκηση. Αυτό όμως που δεν έχει τη δυνατότητα να κάνει είναι να ακολουθεί την αντίστροφη πορεία. Δηλαδή, εφόσον έχει παραχωρήσει συγκεκριμένες αρμοδιότητες στην τοπική αυτοδιοίκηση -και εν προκειμένω έχουμε παραχώρηση συγκεκριμένων αρμοδιοτήτων που αφορούν τα εγγειοβελτιωτικά και τα αντιπλημμυρικά έργα στις περιφέρειες- δεν έχει τη διακριτική ευχέρεια να ακολουθήσει την αντίστροφη πορεία, δηλαδή να αφαιρέσει αρμοδιότητες από την αυτοδιοίκηση και να τις μεταφέρει στην εποπτεία της κεντρικής διοίκησης και μάλιστα υπό τη μορφή ενός νομικού προσώπου ιδιωτικού δικαίου.

Αυτά είναι τα δύο κεντρικά επιχειρήματα που, κατά τη γνώμη μου, υποστηρίζουν τις σοβαρές επιφυλάξεις που έχουμε για την συνταγματικότητα των άρθρων 3 έως 13.

Σας ευχαριστώ πάρα πολύ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Τζανακόπουλο.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα μαθήτριες και μαθητές και τρεις συνοδοί εκπαιδευτικοί από το Γενικό Λύκειο Σκάλας Ωρωπού.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα ως αντιλέγων έχει ο κ. Πλεύρης και στη συνέχεια θα μιλήσουν οι Κοινοβουλευτικοί Εκπρόσωποι με την αντίστροφη σειρά των κομμάτων.

Ορίστε, κύριε Πλεύρη, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ:** Ευχαριστώ, κύριε Πρόεδρε.

Θα ήθελα να καλέσω τους συναδέλφους να δουν τις σελίδες 17-19 της Επιστημονικής Υπηρεσίας της Βουλής, γιατί πιστεύω ότι απαντά σε μεγάλο βαθμό στις ενστάσεις που έχουν τεθεί.

Η ένσταση που έχει τεθεί από τον κ. Κόκκαλη, δηλαδή από τον ΣΥΡΙΖΑ, έχει να κάνει με το ότι η διαχείριση των υδάτων αποτελεί παράγοντα που είναι στον σκληρό πυρήνα της κρατικής εξουσίας ως έκφραση κυριαρχίας και υπό αυτή την έννοια δεν μπορεί να παραχωρηθεί με κανέναν τρόπο σε οποιοδήποτε νομικό πρόσωπο αν αυτό δεν είναι δημοσίου δικαίου. Βέβαια, με αυτή τη λογική δεν θα μπορούσαμε να συζητήσουμε για φορείς που ήδη υφίστανται, όπως είναι η διαχείριση υδάτων στη Θεσσαλονίκη που είναι ανώνυμη εταιρεία.

**ΝΙΚΟΛΑΟΣ ΠΑΠΠΑΣ:** Έχει φύγει από το Υπερταμείο με αλλεπάλληλες αποφάσεις.

**ΑΘΑΝΑΣΙΟΣ ΠΛΕΥΡΗΣ:** Το Συμβούλιο της Επικρατείας έχει λύσει στο σύνολό τους αυτά τα θέματα, δηλαδή τα θέματα της άμυνας, της δημόσιας τάξης και της δικαιοσύνης. Αυτοί οι παράγοντες αποτελούν έκφραση της κυριαρχίας του κράτους και είναι οι μοναδικοί τομείς που δεν μπορούν να ανατεθούν σε άλλα νομικά πρόσωπα δημοσίου δικαίου.

Αντιθέτως, η νομολογία έχει αποδεχθεί παγίως ότι η διαχείριση αγαθών με κοινωνικό πρόσωπο, στα οποία ρητώς αναφέρεται και η ύδρευση, μπορεί να ανατεθούν σε άλλα νομικά σχήματα πέραν του δημοσίου δικαίου -αναφέρομαι στην απόφαση 191/2022- εάν πληρούνται δύο προϋποθέσεις: το ελληνικό δημόσιο να ασκεί εποπτεία επ’ αυτής, δηλαδή του νομικού μορφώματος που θα έχει διαμορφωθεί, αλλά να έχει και τη μετοχική σύνθεση.

Στη συγκεκριμένη περίπτωση, ο φορέας ο οποίος δημιουργείται έχει αφ’ ενός ως μέτοχο το δημόσιο κατά 100% και αφ’ ετέρου ασκεί εποπτεία το Υπουργείο. Γι’ αυτό η επιστημονική έκθεση της Βουλής καταλήγει ρητώς ότι υπό το φως των ανωτέρω, οι προτεινόμενες διατάξεις με τις οποίες προβλέπεται η ίδρυση του ΟΔΥΘ με τη μορφή νομικού προσώπου ιδιωτικού δικαίου και ειδικότερα ανώνυμης εταιρείας και τίθενται οι διατάξεις του καταστατικού και του τρόπου λειτουργίας εναρμονίζονται πλήρως με τις ανωτέρω κρίσεις του Συμβουλίου της Επικρατείας.

Ας δούμε, όμως, τι λέει ο κ. Τζανακόπουλος που αξίζει να απαντήσουμε. Ο κ. Τζανακόπουλος γνωρίζοντας προφανώς αυτό το πρόβλημα, αλλά και τη νομολογία, λέει ότι θα πρέπει πλέον να αντιμετωπίσουμε το θέμα αυτών των καταστάσεων της κλιματικής αλλαγής όχι με τους όρους διαχείρισης υδάτων, όπως ήταν μέχρι τώρα, αλλά εξασφαλίζοντας ασφάλεια. Και για να εξασφαλίσουμε ασφάλεια θα πρέπει ουσιαστικά να πάμε στον σκληρό πυρήνα του κράτους, στον οποίο δεν μπορούν να ανατεθούν. Αυτό θεωρώ ότι πάσχει παρ’ όλο που ακούω τη νομική ανάπτυξη, όπως την έχει κάνει. Ωστόσο, θεωρώ ότι πάσχει, αξιότιμε κύριε συνάδελφε, γιατί πάλι το Σύνταγμα αναφέρεται περιοριστικά όχι στο πώς θα διαχειριζόμαστε καλύτερα τα πράγματα ή αν αποτελούν κίνδυνο, αλλά αναφέρεται σε αρχές που είναι έκφραση κυριαρχίας του κράτους. Γι’ αυτό στην πραγματικότητα μιλάει απλά για δικαιοσύνη, για δικαστήρια και για αστυνομία. Άρα πηγαίνει στον σκληρό πυρήνα της έκφρασης κυριαρχίας. Σε κάθε περίπτωση δε και δεδομένου ότι ο φορέας ο οποίος δημιουργείται είναι φορέας στον οποίο τη μετοχική σύνθεση έχει μόνο το δημόσιο και εποπτεύεται από το αντίστοιχο Υπουργείο, δεν γεννάται κανένα θέμα ως προς τη λειτουργία.

Εάν αντίστοιχα αποδεχόμασταν τη θέση την οποία έφερε η Νέα Αριστερά μέσω του κ. Τζανακόπουλου, θα έπρεπε τότε να επαναπροσδιορίσουμε και όλους τους άλλους φορείς που υπάρχουν και να πούμε ότι πλέον είναι αντισυνταγματικοί και πρέπει να γυρίσουν στο κράτος. Άρα αυτή τη στιγμή δεν τίθεται κανένα θέμα. Ο φορέας ελέγχεται από το δημόσιο, η μετοχική του σύνθεση είναι σύνθεση δημοσίου και δεν είναι στον σκληρό πυρήνα του κράτους, όπως παγίως έχει αποφανθεί η νομολογία του Συμβουλίου της Επικρατείας και είναι στις διαδικασίες και στις εξουσίες που έχει διακριτική ευχέρεια ο νομοθέτης να διαθέσει.

Με το ίδιο αυτό σκεπτικό, δεν ευσταθεί και ο δεύτερος όρος που αναφέρετε για την αντισυνταγματικότητα, διότι, όπως ο νομοθέτης έχει τη δυνατότητα και να εκχωρεί αρμοδιότητες, αλλά και να λαμβάνει αυτές τις αρμοδιότητες, αντιστοίχως λαμβάνοντας αυτές τις αρμοδιότητες η κεντρική διοίκηση, μπορεί κατά τον ίδιο τρόπο ακολουθώντας την νομολογία του Συμβουλίου της Επικρατείας, να δημιουργήσει τα αντίστοιχα νομικά πρόσωπα τη στιγμή που τα εποπτεύει και ελέγχει τη μετοχική τους σύνθεση.

Υπό αυτές τις έννοιες, θεωρούμε ότι οι ενστάσεις αντισυνταγματικότητας, όπως αυτές προβάλλονται, δεν ευσταθούν και γι’ αυτόν τον λόγο θα πρέπει να κριθούν αβάσιμοι οι όροι οι οποίοι τίθενται και η επιχειρηματολογία που έχει αναπτυχθεί και προφανώς να απορριφθεί η ένσταση αντισυνταγματικότητας, όπως έχει εισαχθεί.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Πλεύρη.

Τον λόγο έχει η Κοινοβουλευτική Εκπρόσωπος της Πλεύσης Ελευθερίας κ. Καραγεωργοπούλου.

Ορίστε, κυρία συνάδελφε, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Πρόεδρε, η Πλεύση Ελευθερίας στηρίζει τις ενστάσεις αντισυνταγματικότητας. Εξάλλου, στοιχείο της ιδρυτικής διακήρυξης της Πλεύσης Ελευθερίας είναι η προστασία του δημόσιου χαρακτήρα του νερού.

Στην Πλεύση Ελευθερίας υπερασπιζόμαστε το δικαίωμα στο νερό με πάρα πολλές δράσεις. Ενδεικτικά θα αναφερθώ και πάλι, όπως είπα και πριν στην εισήγησή μου, στην υπεράσπιση των κατοίκων των Σταγιατών Μαγνησίας όσον αφορά το νερό το οποίο θίγεται όλα αυτά τα χρόνια, από το 2020, με τις φασιστικές μεθόδους του Δημάρχου Αχιλλέα Μπέου. Η Ζωή Κωνσταντοπούλου ως δικηγόρος, αλλά και ως Πρόεδρος της Πλεύσης Ελευθερίας, στέκεται στο πλευρό τους μαχόμενη στα δικαστήρια ακριβώς για τη μη ιδιωτικοποίηση του καθαρού νερού της Κρύας Βρύσης, του νερού που τροφοδοτεί το χωριό τους. Αυτή είναι μία από τις πολλές δράσεις της Πλεύσης Ελευθερίας.

Όμως, πέρα και έξω από αυτό, το νομοσχέδιο βρίθει σημείων αντισυνταγματικότητας στα περισσότερα άρθρα. Στα άρθρα 103 και 104 θίγεται η μονιμότητα των εργαζομένων σε οργανισμούς οι οποίοι είτε καταργούνται είτε μεταφέρονται στο νέο νομικό πρόσωπο ιδιωτικού δικαίου.

Στην εισήγησή μου είπα περισσότερα για την αντισυνταγματικότητα της σύστασης αυτού του νομικού προσώπου, με το οποίο πρακτικά επιχειρείται η απομείωση των αρμοδιοτήτων των υφιστάμενων δημόσιων φορέων για τη διαχείριση των πολύτιμων υδάτινων πόρων, που είναι κοινά αγαθά, με τη σύσταση εταιρείας που δημιουργείται με τους κανόνες της ιδιωτικής οικονομίας και τη μεταφορά σε αυτή της Διεύθυνσης Υδάτων της Θεσσαλίας, της Γενικής Διεύθυνσης Χωροταξικής και Περιβαλλοντικής Πολιτικής της Αποκεντρωμένης Διοίκησης Θεσσαλίας Στερεάς Ελλάδας. Πρόκειται για μια νομοθετική επιλογή που αντίκειται, επίσης, στο άρθρο 101 του Συντάγματος, ενώ φυσικά παραβιάζεται κατάφωρα και το άρθρο 24 του Συντάγματος σε ό,τι αφορά την προστασία του περιβάλλοντος συνολικά με την ανάθεση της διαχείρισης και της προστασίας των δασών από το κράτος σε συγκεκριμένες εταιρείες.

Είναι, πραγματικά, σκανδαλώδες το γεγονός ότι δεν αποσύρθηκε αυτό το πολυνομοσχέδιο, ενώ παραβιάζει το Σύνταγμα σε πάρα πολλές διατάξεις του, μεταξύ των οποίων και σε αυτές τις οποίες αναφέρθηκα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς την κ. Καραγεωργοπούλου.

Τον λόγο έχει ο κ. Κόντης από τους Σπαρτιάτες.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κι εμείς δεν έχουμε να πούμε πολλά σχετικά με αυτό, αφού θεωρούμε ότι το νερό είναι το βασικό περιουσιακό στοιχείο που έχει ο ελληνικός λαός, περιουσιακό στοιχείο το οποίο δεν πρέπει να υπόκειται σε κανέναν περιορισμό. Πιστεύουμε, λοιπόν, ότι στο μέλλον ελλοχεύει ο κίνδυνος να ιδιωτικοποιηθεί, ακόμη και αν αυτή τη στιγμή δεν είναι εμφανές κάτι τέτοιο. Οπότε, τασσόμαστε υπέρ αυτής της πρότασης.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κόντη.

Το λόγο έχει ο κ. Βρεττός από τη Νίκη.

**ΝΙΚΟΛΑΟΣ ΒΡΕΤΤΟΣ:** Κυρίες και κύριοι συνάδελφοι, ερχόμαστε να καταθέσουμε τη θέση του Δημοκρατικού Πατριωτικού Κινήματος - Νίκη επί της ένστασης αντισυνταγματικότητας, σύμφωνα με το άρθρο 101 του Κανονισμού της Βουλής, κατά του σχεδίου νόμου που έχει ρυθμίσεις για την αντιμετώπιση των πολυεπίπεδων επιπτώσεων της κλιματικής αλλαγής στους τομείς της προστασίας και διαχείρισης των υδάτων, των υδάτων της Θεσσαλίας, της διαχείρισης και προστασίας των δασών, της αστικής ανθεκτικότητας και πολιτικής, της καταπολέμησης της αυθαίρετης δόμησης χτίζοντας πολυώροφα κτήρια πέρα από τους συντελεστές και της ενεργειακής ασφάλειας, για να μη μείνει παραπονούμενη.

Ξέρετε κάτι; Ξεκινώ με ένα πολιτικό σχόλιο. Το παράδοξο θα ήταν να φέρει νομοσχέδιο η Κυβέρνηση της Νέας Δημοκρατίας και να μην έχει ουσιαστικό και βάσιμα αιτιολογημένο πρόβλημα αντισυνταγματικότητας.

Το ξεπούλημα αδιάκριτα, άμεσα και εντατικά, όλων των κρατικών δομών, υπηρεσιών και κοινωνικών αγαθών, όπως είναι το νερό, είναι μια βασική πολιτική της Νέας Δημοκρατίας και είναι η απόλυτη αποτύπωση για εμάς της έννοιας της αντισυνταγματικότητας του νομοσχεδίου μόνο και μόνο για αυτή την πολιτική της επιλογή. Πόσω μάλλον όταν δεν έχουν περάσει μάλιστα ούτε δύο χρόνια από τις Αποφάσεις 190 και 191, με τις οποίες το Σ.τ.Ε. ακύρωσε τα σχέδια της Κυβέρνησης της Νέας Δημοκρατίας, που μέσω του ΤΑΙΠΕΔ θέλησε το κοινωνικό αγαθό με ανταποδοτικά χαρακτηριστικά να το μετατρέψει σε κερδοσκοπικό αντικείμενο. Όμως, σε ό,τι εμπόδισε το Σ.τ.Ε. το πονηρό το παλικάρι, η Κυβέρνηση, βρήκε άλλο μονοπάτι και με πρόσχημα τον «Ντάνιελ» και την κλιματική κρίση επανέφερε το σχέδιο ξεπουλήματος του νερού, δημιουργώντας έναν φορέα μετά από μελέτη των Ολλανδών που χρηματοδότησε η φιλάνθρωπη, αγαθοεργή και ανθρωπιστική σύνοδος των Ελλήνων τραπεζιτών. Έτσι, με αυτό το πρόδρομο σχήμα της ΟΔΥΘ ως πιλοτικό πρόγραμμα για τις επερχόμενες πέντε, έξι νέες εταιρείες διαχείρισης των νερών σε όλη την ηπειρωτική και νησιωτική Ελλάδα παρακάμπτει και γράφει στα παλιά της υποδήματα τις αποφάσεις του Σ.τ.Ε..

Δεν θα επιχειρηματολογήσω για το αν το νερό είναι κοινωνικό αγαθό και αν προστατεύεται απόλυτα από τις συνταγματικές διατάξεις των άρθρων -ακούστηκε από έμπειρους νομικούς- 2, 5, 21, 22, όπως και δεν θα επιχειρηματολογήσω και για το ότι μέσα από τα παραπάνω άρθρα είναι εμφανής η υποχρέωση του κράτους στον άμεσο έλεγχο και όπως και στις άλλες ρυθμιστικές, κανονιστικές αδειοδοτήσεις, τιμολογήσεις και λοιπές αρμοδιότητες κυρωτικές, οι οποίες είναι αποκλειστικές και μόνο κατά το Σύνταγμά αρμοδιότητες του ελληνικού κράτους.

Όμως, όλες αυτές τις κρατικές υποχρεώσεις κατά το Σύνταγμα η Κυβέρνηση με το παρόν νομοσχέδιο τις παραχωρεί ανεμπόδιστα στον «ΟΔΥΘ Α.Ε.», κρατώντας απλώς και μόνο μία απλή εποπτεία, εποπτεία κατακερματισμένη ανά τομέα και Υπουργό. Πώς θα δουλέψει αυτό; Έτσι και αλλιώς, δεν την ενδιαφέρει από ό,τι φαίνεται να δουλέψει.

Συγκεκριμένα, στο άρθρο 2 προβλέπεται η Α.Ε. του ΟΔΥΘ να λειτουργεί υπέρ του δημοσίου συμφέροντος αλλά με κανόνες ιδιωτικής οικονομίας -ωραίο, θα το καταφέρετε, έχετε καταφέρει τόσα πολλά!- τους οποίους μάλιστα αυτούς κανόνες ιδιωτικής οικονομίας θα εποπτεύει ο Υπουργός Περιβάλλοντος και Ενέργειας, κάτι δηλαδή σαν την επόπτευση του κ. Καραμανλή στην «HELLENIC TRAIN» που οδήγησε στο ομαδικό έγκλημα των Τεμπών.

Αντίστοιχου επιπέδου αναποτελεσματικές και αντιλαϊκές όσον αφορά τις πολιτικές εποπτείας θα ασκεί ο Υπουργός Αγροτικής Ανάπτυξης και Τροφίμων για τα δίκτυα εγγείων βελτιώσεων και ο Υπουργός Υποδομών και Μεταφορών, επίσης, θα ασκεί εποπτεία στον «ΟΔΥΘ Α.Ε.» για τα αντιπλημμυρικά έργα.

Όπως προκύπτει, όμως, από την έως τώρα λειτουργία της εποπτείας των Υπουργείων, των Υπουργών στις Α.Ε. του δημοσίου, ακόμη και όταν ήταν μονομέτοχος το ελληνικό δημόσιο -όπως προκύπτει από την απόφαση της ολομέλειας του Συμβουλίου της Επικρατείας του 2014 να μη χρειάζεται, γιατί τελειώνει ο χρόνος- καθίσταται αβέβαιη η παροχή προσιτών υπηρεσιών κοινής ωφέλειας. Γιατί η μετατροπή της δημόσιας επιχείρησης σε ιδιωτική Α.Ε. που λειτουργεί σύμφωνα με το δίκαιο των ανωνύμων εταιρειών έχει ως σκοπό το κέρδος.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Γι’ αυτούς, επομένως, τους αυταπόδεικτους και ισχυρούς λόγους με νομολογία και αποφάσεις του Σ.τ.Ε., εμείς υποστηρίζουμε την ένσταση αντισυνταγματικότητας, τονίζοντας, όμως -και κλείνω, κύριε Πρόεδρε- επικουρικά ότι η απόφαση ιδιωτικοποίησης μέσω της ΟΔΥΘ του νερού απομακρύνει τη χώρα μας από αρκετούς από τους δεκαεπτά στόχους για να αλλάξουμε τον κόσμο μας, όπως αυτοί έχουν διακηρυχθεί από τον ΟΗΕ για βιώσιμη ανάπτυξη παγκοσμίως. Και αυτοί οι στόχοι είναι οι εξής: Ο πρώτος στόχος είναι η μηδενική φτώχεια, η καταπολέμηση της μηδενικής φτώχειας, η ανάδειξη της μηδενικής φτώχειας, ο έκτος στόχος είναι το καθαρό νερό και η αποχέτευση, που όταν μπαίνει το κέρδος πολλές φορές η κοινή πείρα αποδεικνύει ότι δεν συμβαδίζουν αυτές οι παροχές με το κέρδος. Ο δέκατος στόχος είναι οι λιγότερες ανισότητες, αλλά όποιος δεν μπορεί να πληρώνει το νερό δεν θα έχει πρόσβαση. Ο δέκατος έκτος στόχος είναι η ειρήνη, η δικαιοσύνη και οι ισχυροί δεσμοί και ο δέκατος έβδομος στόχος είναι η συνεργασία για τους στόχους. Έτσι όπως πάει η Κυβέρνηση, δεν επιθυμεί τη συνεργασία, επομένως όλοι οι προηγούμενοι στόχοι δεν μπορούν να επιτευχθούν, σύμφωνα με το παρόν νομοσχέδιο.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Βρεττό.

Τον λόγο έχει ο κ. Τζανακόπουλος από τη Νέα Αριστερά.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ και πάλι.

Οφείλω να πω το εξής: Κατ’ αρχάς, δεν ανέπτυξα προφανώς το σύνολο των ενστάσεων αντισυνταγματικότητας που μπορούν να υποβληθούν για το παρόν νομοσχέδιο και δεν είναι, βέβαια, δυνατόν να εξαντληθεί η συναφής συζήτηση για τη συνταγματικότητα ή μη των διατάξεων μέσα σε αυτή την πάρα πολύ σύντομη διαδικασία. Φαντάζομαι ότι κατά τη διάρκεια της συζήτησης του νομοσχεδίου θα έχουμε τη δυνατότητα να αναπτύξουμε και περαιτέρω τα επιχειρήματα.

Να αναφέρω απλώς ότι υπάρχουν αντισυνταγματικότητες κατά τη γνώμη μας και σε ό,τι αφορά τις σχέσεις εργασίας των υπαλλήλων των Διευθύνσεων, οι οποίες μεταφέρονται στον ΟΔΥΘ. Παρά το γεγονός ότι ο κύριος Υπουργός έχει πει ότι θα φέρει σχετική νομοτεχνική βελτίωση, αυτή τη νομοτεχνική βελτίωση δεν την έχουμε δει και σε κάθε περίπτωση έχουμε την εκτίμηση ότι η μεταφορά Γενικών Διευθύνσεων που ανήκουν στην Αποκεντρωμένη Διοίκηση και Γενικών Διευθύνσεων που ανήκουν στην Περιφέρεια στον ΟΔΥΘ θέτει ζητήματα -πολύ σοβαρά ζητήματα- αντισυνταγματικότητας.

Επίσης, έχουμε την αίσθηση ότι τα υβριδικά σχήματα με τη συμμετοχή ιδιωτών για τη διαχείριση των δασών -κατά τη γνώμη μας- επίσης παραβιάζουν το άρθρο 24.

Όμως, επιτρέψτε μου να επανέλθω στα αρχικά μου επιχειρήματα. Ο αντιλέγων εκ μέρους της Νέας Δημοκρατίας, ο κ. Πλεύρης, απέφυγε, όταν αναφέρθηκε στις αρμοδιότητες, όταν αναφέρθηκε στα πεδία αποκλειστικής αρμοδιότητας του στενού πυρήνα του κράτους, μία λέξη. Τι είπε; Είπε «δημόσια τάξη», είπε «δικαιοσύνη», είπε «εθνική άμυνα». Ποια λέξη απέφυγε; Απέφυγε τη λέξη «ασφάλεια». Εντέχνως απουσιάζει η λέξη «ασφάλεια» και από την έκθεση της Επιστημονικής Υπηρεσίας της Βουλής, γιατί ακριβώς αυτό θα έθετε μια σειρά από ζητήματα για τα οποία ενδεχομένως να μην έχει επιληφθεί ακόμα το Συμβούλιο της Επικρατείας. Όμως, νομίζω ότι είναι βάσιμοι οι λόγοι που επικαλούμαστε, ότι δηλαδή η διαχείριση των υδάτων σε ό,τι αφορά τα αντιπλημμυρικά και τα εγγειοβελτιωτικά έργα πλέον και υπό το φως της κλιματικής αλλαγής εμπίπτουν στο πεδίο της ασφάλειας για πάρα πολλούς λόγους, τους οποίους επιχείρησα να εξηγήσω στην αρχική μου τοποθέτηση. Και δεν θεωρώ ότι με καλύπτει ή μας καλύπτει η επιχειρηματολογία του κ. Πλεύρη, ο οποίος, όμως, μας έδωσε και μια πολύ καλή ιδέα.

Θα ήταν ένας νομικός τρόπος αυτός να επιχειρήσουμε την επιστροφή στον δημόσιο τομέα δεκάδων υπηρεσιών και οργανισμών και αυτό πράγματι, κύριε Πλεύρη, είναι μια ιδέα την οποία θα αξιοποιήσουμε στο μέλλον, έτσι ώστε να μπορέσουμε να υπηρετήσουμε τον συγκεκριμένο πολιτικό σκοπό.

Κλείνω με αυτό: Ως προς το δεύτερο επιχείρημα του κ. Πλεύρη, τι είπα στην αρχική μου τοποθέτηση; Προφανώς ανήκει στη διακριτική ευχέρεια της νομοθετικής εξουσίας να παραχωρεί ή να μην παραχωρεί αρμοδιότητες στην τοπική αυτοδιοίκηση. Αφ’ ης στιγμής, όμως, μια αρμοδιότητα έχει παραχωρηθεί, δεν είναι στην απόλυτη διακριτική ευχέρεια της διοίκησης να αφαιρεί αυτή την αρμοδιότητα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Εν πάση περιπτώσει, το αν και κατά πόσο είναι συνταγματική αυτή η αντίστροφη κίνηση που κάνει σήμερα ο κύριος Υπουργός θα κριθεί. Διότι, κάνω την εκτίμηση, κύριε Υπουργέ, ότι αυτό το οποίο επαγγέλλεστε, δηλαδή η ταχύτητα στην εκτέλεση συγκεκριμένων έργων, ακριβώς λόγω της οριακής αντισυνταγματικότητας των άρθρων τα οποία προτείνετε, θα υποστεί τεράστιες καθυστερήσεις, εξαιτίας σειράς νομικών και δικαστικών διαμαχών, οι οποίες θα ανοίξουν στο Συμβούλιο της Επικρατείας με το παρόν νομοσχέδιο

Άρα και από άποψη αποτελεσματικότητας η οριακότητα της νομοθέτησης δεν θα είναι αυτή την οποία επαγγέλλεστε, παρά το γεγονός ότι υπάρχει η έντονη κοινωνική πίεση αλλά και η πίεση για τη θωράκιση της χώρας από τις συνέπειες της κλιματικής αλλαγής, που είναι πίεση ασφυκτική, θα έλεγε κανείς, με δεδομένο ότι πλησιάζουμε και σε ένα καλοκαίρι το οποίο θα είναι εξαιρετικά δύσκολο. Άρα δεν νομίζω ότι θα επιτύχετε αυτό το οποίο επαγγέλλεστε, δηλαδή την αποτελεσματικότητα και στην ταχύτητα εκτέλεσης των συγκεκριμένων έργων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω να κλείσω με αυτό. Το βασικό μας ζήτημα δεν είναι νομικό. Και θέλω να επιμείνω με ένταση σε αυτό. Το βασικό μας ζήτημα είναι ιδεολογικό και πολιτικό. Υπάρχει μια σαφής διαχωριστική γραμμή μεταξύ της Κυβέρνησης και των πολιτικών και ιδεολογικών συντεταγμένων οι οποίες ορίζουν τη Νέα Αριστερά.

Ποια είναι η διαφορά; Η διαφορά είναι ότι ανεξαρτήτως των νομικών περιπλοκών ή «περικοκλάδων», όπως θα έλεγε ο Ευκλείδης Τσακαλώτος, που δεν τα μπορεί και πάρα πολύ τα νομικά, ανεξαρτήτως όλων αυτών, λοιπόν, η Κυβέρνηση πιστεύει βαθιά στην αποτελεσματικότητα της ελεύθερης αγοράς να επιλύει τα προβλήματα της κοινωνίας. Ο κ. Σκυλακάκης ίσως να είναι από τους πιο επίμονους και φανατικούς οπαδούς της ελεύθερης αγοράς, η οποία, ωστόσο, εάν κοιτάξει κανείς την κατάσταση του κόσμου σήμερα, φαίνεται ότι και ως ιδεολογική, εάν θέλετε, τοποθέτηση αλλά και ως προς τα πολιτικά αποτελέσματα που παράγει είναι μια χρεοκοπημένη ιδεολογία. Είναι μια ιδεολογία αγκύλωσης στο παρελθόν της ανθρωπότητας.

Από την άλλη μεριά, υπάρχει μια πολιτική και ιδεολογική άποψη, που λέει ότι η συλλογική διαχείριση των δημοσίων πραγμάτων οφείλει ακριβώς να βρίσκεται υπό τον δημόσιο έλεγχο, υπό τον έλεγχο μιας κοινωνίας η οποία διαλέγεται και συναποφασίζει και όχι να βρίσκεται υπό τον έλεγχο μιας αόρατης χειρός, η οποία σαν τη θεία πρόνοια θα έρθει να επιλύσει όλα τα προβλήματα της ανθρωπότητας.

Αυτή είναι η πολιτική και ιδεολογική σύγκρουση εδώ και ως προς αυτό θέλω να είμαι απολύτως πεντακάθαρος: Δεν πρόκειται ποτέ να υποστηρίξουμε αυτή την παρωχημένη και χρεοκοπημένη ιδεολογία του κ. Σκυλακάκη και της Κυβέρνησης της Νέας Δημοκρατίας.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Τζανακόπουλο.

Τον λόγο έχει ο κ. Κωνσταντίνος Χήτας από την Ελληνική Λύση.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Θα είμαι πολύ σύντομος. Ούτως ή άλλως, οι ενστάσεις αντισυνταγματικότητας που υποβάλλονται -υποβάλλουμε ή υποβάλλονται- κάθε φορά εδώ στη Βουλή κρίνονται από την ίδια την κυβερνητική πλειοψηφία που φέρνει το νομοσχέδιο. Άρα, ουσιαστικά, λυπάμαι που το λέω, είναι χαμένος χρόνος. Δηλαδή, δεν υπάρχει καμμία αγωνία ως προς την κατάληξη της ένστασης αντισυνταγματικότητας.

Τι κάνουμε, δηλαδή, κάθε φορά; Ζητούμε από την ίδια την Κυβέρνηση να ομολογήσει ότι λειτουργεί αντισυνταγματικά, κάτι το οποίο είναι αδύνατο, φυσικά, να συμβεί.

Θα επιμείνουμε για άλλη μια φορά και θα αναφέρουμε, με αφορμή τη σημερινή συζήτηση, ότι σε ένα κράτος -από τα ελάχιστα κράτη, είναι και η Ελλάδα- όπου δεν υπάρχει συνταγματικό δικαστήριο, δηλαδή δεν υπάρχει ουσιαστικός θεματοφύλακας του Συντάγματος, ανθεί η νομοθετική αντισυνταγματική ασυδοσία. Αν είναι δυνατόν! Δηλαδή, είναι όπως περιμένουμε, για παράδειγμα, από την Κυβέρνηση να στείλει τον εαυτό της στη δικαιοσύνη για το θέμα των Τεμπών. Αυτά, απλά, δεν γίνονται.

Επί της ένστασης αντισυνταγματικότητας του νομοσχεδίου, οφείλουμε να ομολογήσουμε την έντονη ανησυχία μας, για τη σύσταση νομικού προσώπου ιδιωτικού δικαίου με την επωνυμία «Οργανισμός Διαχείρισης Υδάτων Θεσσαλίας Α.Ε.». Με την ίδρυση της ανωτέρω εταιρείας, όπως και με τη δημιουργία ανεξάρτητων αρχών, η Κυβέρνηση ουσιαστικά τι κάνει; Πετάει τη μπάλα των ευθυνών στην εξέδρα και το μόνο που κάνει είναι να δημιουργεί νέες θέσεις, για να «βολέψει», να τακτοποιήσει δικούς της ανθρώπους.

Ένα κράτος με κύριο γνώμονα το συμφέρον των πολιτών και όχι τη δημιουργία πλαισίου αποποίησης ευθυνών δεν λειτουργεί και δεν μπορεί να λειτουργεί μέσα σε πλαίσια δημιουργίας ανωνύμων εταιρειών, καθώς το νερό αποτελεί κληρονομιά των επόμενων γενεών και όχι κάποιου είδους εμπορικό προϊόν, όπως το φαντάζεται η Κυβέρνηση.

Η Κυβέρνηση, λοιπόν, εκμεταλλευόμενη το πρόβλημα της ύδρευσης του Θεσσαλικού Κάμπου, βάζει στην ουσία σε εφαρμογή το σχέδιο της ιδιωτικοποίησης του νερού και αυτό είναι το βασικό κρυπτόμενο, εάν θέλετε, σε όλο αυτό το νομοσχέδιο.

Στο καταστατικό της υπό σύσταση ανώνυμης εταιρείας, βλέπουμε πως υπάρχουν σοβαρές ελλείψεις διασφάλισης του δημοσίου συμφέροντος. Μιλάμε, δηλαδή, για ένα νομοσχέδιο, το οποίο πρέπει να αποσυρθεί άμεσα. Παρεκκλίνει της ισχύουσας νομοθεσίας και δημιουργεί περισσότερα προβλήματα από αυτά, που τελικώς προσπαθεί να επιλύει.

Η Κυβέρνηση αδυνατεί -και κλείνω- να νομοθετήσει με γνώμονα το συμφέρον των πολιτών και την προστασία του περιβάλλοντος και δημιουργεί ανώνυμες εταιρείες, ώστε το έργο της να περιοριστεί στους διορισμούς -και μόνο εκεί- διοικητικών συμβουλίων.

Αν και δεν έχει κανένα νόημα, κύριε Πρόεδρε, εμείς θα στηρίξουμε τις ενστάσεις αντισυνταγματικότητας. Το τέλος το ξέρετε, είναι γνωστό σε όλους, θα απορριφθούν, αλλά πραγματικά θεωρούμε ότι περιέχει στοιχεία αντισυνταγματικότητας και θα την στηρίξουμε.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Οι προτάσεις αντισυνταγματικότητας από τη μεριά του ΣΥΡΙΖΑ αλλά και της Νέας Αριστεράς θεωρούν ότι κάποια από τα άρθρα του υπό συζήτηση νομοσχεδίου είναι αντίθετα με το Σύνταγμα, άρα και με τη νομολογία του Σ.τ.Ε..

Επιτρέψτε μου να θέσω ορισμένα ρητορικά ερωτήματα προς όλους και ιδιαίτερα για τους «εραστές» -υποκριτικά «εραστές»- που θεωρούν ότι το νερό στον καπιταλισμό είναι κοινωνικό αγαθό.

Αλήθεια, είναι σύμφωνο με το Σύνταγμα το να παραχωρούνται υδάτινες πηγές σε εταιρείες εμφιάλωσης νερού; Γιατί οι εταιρείες εμφιάλωσης νερού πωλούν αυτό το νερό; Με σκοπό το κέρδος. Άρα είναι εμπόρευμα. Πώς συμβιβάζεται αυτό με το Σύνταγμα και τη νομολογία του Σ.τ.Ε.;

Δεύτερον, πως επιτρέπεται η εταιρεία ύδρευσης Αθηνών, η ΕΥΔΑΠ, να είναι ανώνυμη εταιρεία και να έχει συγκεκριμένο μετοχολόγιο, στο οποίο, όπως λέει στο πρόσφατο, στα νομικά πρόσωπα ανήκει το 30,26%. Τα νομικά πρόσωπα, λοιπόν, που συμμετέχουν στο μετοχολόγιο της ΕΥΔΑΠ διασφαλίζουν τον κοινωνικό χαρακτήρα του νερού;

Τρίτο ζήτημα. Πώς όλα αυτά τα χρόνια, ακόμη και τα μνημονιακά χρόνια, η ΕΥΔΑΠ έδινε μέρισμα στους μετόχους; Πού το έβρισκε το μέρισμα; Όλα τα χρόνια έδινε, ακόμη και στα χρόνια των μνημονίων. Και μάλιστα, το 2016, ενώ το κέρδος ανά μετοχή ήταν 0,23 λεπτά, έδωσε μέρισμα 0,49 λεπτά του ευρώ. Έδωσε, λοιπόν, στους μετόχους το κέρδος του 2016 και των προηγούμενων χρόνων, που είχαν ανακεφαλαιοποιηθεί αυτά τα κέρδη. Από πού προήλθαν αυτά τα κέρδη;

Πώς είναι δυνατόν, λοιπόν, η ΕΥΔΑΠ αλλά και η ΕΥΑΘ να είναι εισηγμένες στο χρηματιστήριο; Τι διασφαλίζεται; Το χρηματιστήριο διασφαλίζει ότι το νερό είναι κοινωνικό αγαθό; Δηλαδή, ο ναός του καπιταλιστικού τζόγου και της κερδοσκοπίας διασφαλίζει το νερό ως κοινωνικό αγαθό;

Και η ΕΥΑΘ της Θεσσαλονίκης πάλι έχει ένα αντίστοιχο μετοχολόγιο με νομικά πρόσωπα και μάλιστα το 5% των μετοχών ανήκει στη γαλλική πολυεθνική «SUEZ». Όλα αυτά είναι με βάση το Σύνταγμα ως κοινωνικό αγαθό και τη νομολογία του Συντάγματος; Και πώς επιτρέπει το Σύνταγμα αλλά και το Συμβούλιο της Επικρατείας να παραχωρείται σε ιδιώτη το σύγχρονο φράγμα που έγινε στη Ρόδο, στη θέση Γαδουρά;

Το 2017, λοιπόν, αυτό το φράγμα, που υδρεύει σχεδόν όλο το νησί, και η διαχείρισή του παραχωρήθηκαν, μετά από διεθνή διαγωνισμό, στην εταιρεία «ΑΚΤΩΡ Α.Ε.»; Δηλαδή, θέλετε να μας πείτε ότι η εταιρεία «ΑΚΤΩΡ Α.Ε.», η «SUEZ» και τα υπόλοιπα νομικά πρόσωπα διασφαλίζουν το νερό ως κοινωνικό αγαθό;

Τα λέμε, λοιπόν, όλα αυτά, γιατί έτσι επιβεβαιώνεται ότι το νερό είτε παρέχεται από ανώνυμη εταιρεία είτε από εταιρεία υπό δημόσιο έλεγχο είτε από ιδιωτική εταιρεία, είναι εμπόρευμα στον καπιταλισμό. Και, βέβαια, στο συγκεκριμένο νομοσχέδιο γίνεται ένα βήμα περαιτέρω στην εμπορευματοποίηση αλλά και στην ιδιωτικοποίηση με την εταιρεία που δημιουργείται.

Έτσι, λοιπόν, θεωρούμε ότι είναι υποκριτικό το αίτημα και των δύο, ΣΥΡΙΖΑ και Νέας Αριστεράς, γιατί και ως κυβέρνηση υλοποίησαν την πολιτική εμπορευματοποίησης των υδάτινων πόρων αλλά και ως κόμματα της Αντιπολίτευσης αποδέχονται την πολιτική της Ευρωπαϊκής Ένωσης, που η ίδια η πολιτική της Ευρωπαϊκής Ένωσης θεωρεί το νερό ως εμπόρευμα, γιατί λέει ότι πρέπει να τιμολογείται το νερό στο όνομα της επάρκειας, της κτήσης, της αποκατάστασης και της μη σπατάλης του. Να, λοιπόν, γιατί λέμε ότι είναι υποκριτικό.

Βεβαίως, ως ΚΚΕ, κύριε Πρόεδρε, παρά το ότι μπορεί να φαίνεται αντιφατικό, εμείς θα ψηφίσουμε αυτές τις δύο προτάσεις στο όνομα της αντιλαϊκότητας των διατάξεων που έχει το συγκεκριμένο νομοσχέδιο, γιατί είναι σε βάρος της ικανοποίησης των λαϊκών αναγκών, γιατί κάνει ένα περαιτέρω βήμα στην εμπορευματοποίηση, όχι μόνο των υδάτινων πόρων αλλά και των υποδομών που σχετίζονται με τη διαχείριση των υδάτινων πόρων, που είναι η ύδρευση, η άρδευση, η αποχέτευση, αλλά και η αντιπλημμυρική προστασία. Το νομοσχέδιο υλοποιεί ξεκάθαρα τη βαθιά αντιλαϊκή πολιτική της Ευρωπαϊκής Ένωσης, υπηρετώντας τους σχεδιασμούς του κεφαλαίου, τους οποίους τους διασφαλίζει σε κάθε περίπτωση το αστικό κράτος.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Καραθανασόπουλο.

Τον λόγο έχει ο κ. Κατρίνης από το ΠΑΣΟΚ.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Πρόεδρε, εμείς έχουμε ζητήσει ήδη την απόσυρση των άρθρων 3 έως 13. Έχουμε καταθέσει και αίτημα ονομαστικής ψηφοφορίας για τα άρθρα αυτά, για τα οποία εύλογα εγείρεται ζήτημα αντισυνταγματικότητας. Κυρίως, όμως, είναι άρθρα που επιδέχονται έντονης και σφοδρής πολιτικής κριτικής και γι’ αυτό εμείς ζητάμε την απόσυρση, εξαιτίας της παντελούς έλλειψης στοιχειώδους διαβούλευσης κατά τη συζήτηση αυτών που προτείνουν, για το γεγονός ότι αυτομάτως καθιστούν αναποτελεσματική την αυτοδιοίκηση και της αφαιρούν αρμοδιότητες και, βεβαίως, για την έλλειψη εμπιστοσύνης απέναντι στον στενό πυρήνα του κράτους και ενός επιστημονικού δυναμικού που το απαρτίζει.

Δεν είναι, όμως, η κριτική μόνο σε αυτά τα σημεία. Η κριτική είναι για τα αντιπλημμυρικά έργα που δεν έγιναν και μάλιστα κάποια από αυτά βγήκαν από το Ταμείο Ανάκαμψης πριν την πρωτοφανή καταστροφή του «Ντάνιελ», για τους αντιπλημμυρικούς χάρτες που δεν επικαιροποιήθηκαν, για τις ανεπάρκειες της Πολιτικής Προστασίας, που είναι πρωτοφανείς, εγκληματικού χαρακτήρα, την ώρα της καταστροφής στη Θεσσαλία.

Έφταιγε, άραγε, για όλα αυτά η απουσία του φορέα που συστήνει σήμερα η Κυβέρνηση; Και εδώ υπάρχουν κάποια εύλογα ερωτήματα. Για ποιον λόγο δημιουργεί η Κυβέρνηση αυτό τον φορέα; Τι μας λέει; Μας λέει ότι πέντε χρόνια ήταν αναποτελεσματικό το κράτος, μετά από πέντε χρόνια διακυβέρνησης του κ. Μητσοτάκη και λειτουργίας του επιτελικού κράτους;

Είναι επικοινωνιακή, άραγε, ή πολιτική η επιλογή μετά από κάθε φυσική καταστροφή να συστήνετε έναν φορέα; Τι αντιλαμβάνονται οι πολίτες, όταν ακούν για σύσταση νέων φορέων, νέων οργανισμών, μετά από κάθε καταστροφή που εσείς τη βαφτίζετε ευκαιρία; Νέες τοποθετήσεις στελεχών, πλήρως ελεγχόμενων από το Μέγαρο Μαξίμου, νέες μπίζνες πάνω δυστυχώς στα συντρίμμια και στην καταστροφή. Καμμία αρμοδιότητα στην αυτοδιοίκηση, καμμία ενίσχυση με πόρους και μέσα για θέματα που υπάγονται στη δική της ευθύνη και διαχείριση και όχι στην ευθύνη του Μεγάρου Μαξίμου. Γιατί τελικά αυτή η εταιρεία, κύριε Πρόεδρε, θα λογοδοτεί στο Μέγαρο Μαξίμου και όχι στους πολίτες της Θεσσαλίας ως οφείλει, γιατί απέναντι σε αυτούς θα πρέπει να είναι υπόλογη. Πολίτες τους οποίους η Κυβέρνηση εκβίασε στις εκλογές αυτοδιοίκησης, πήρε όμως την απάντηση που έπρεπε.

Εδώ, όμως, κύριε Πρόεδρε, δεν έχουμε απλώς μεταφορά ευθυνών και ρόλων από το κράτος σε ιδιωτικά συμφέροντα. Μακάρι, να ήταν μόνο αυτό! Έχουμε ουσιαστικά την ιδιωτικοποίηση του κράτους από το σύστημα -το τονίζω, από το σύστημα- διακυβέρνησης Μητσοτάκη που θέλει να ελέγχει τα πάντα. Αποδυναμώνει την τοπική αυτοδιοίκηση, την περιφερειακή αυτοδιοίκηση, την αποκεντρωμένη διοίκηση, γιατί; Διότι θέλει να έχει τον πλήρη και απόλυτο έλεγχο των πάντων. Αυτό είναι το πνεύμα όχι μόνο των άρθρων αυτού του νομοσχεδίου και των άρθρων, για τα οποία εγείρεται, επαναλαμβάνω, εύλογα ζήτημα συνταγματικότητας, αλλά είναι το πνεύμα κάθε νομοσχεδίου που φέρνετε, γιατί αυτό που σας χαρακτηρίζει είναι το τρίπτυχο: αδιαφάνεια, έλεγχος των πάντων και βεβαίως απουσία λογοδοσίας.

Θα μας πείτε, λοιπόν, και θα επικαλεστείτε την Επιστημονική Υπηρεσία της Βουλής και την έκθεση που λέει ότι εφόσον διατηρείται ο κρατικός έλεγχος, δεν υπάρχει ζήτημα αντισυνταγματικότητας, κάνοντας μάλιστα αναφορά και στην απόφαση 191/2022, σε σχέση με τη μεταφορά της ΕΥΑΘ στην Ελληνική Εταιρεία Συμμετοχών και Περιουσίας. Θα μας πείτε, επίσης, ότι το Σύνταγμα λέει ότι εφόσον διασφαλίζεται το κοινωνικό αγαθό της παροχής και διαχείρισης του ύδατος, δεν έχει σημασία η νομική μορφή. Ελάτε, όμως, που την ώρα που επικαλείστε αυτό, έρχεστε στον νόμο και ενώ μας λέτε ότι είναι μοναδικός μέτοχος το δημόσιο, άρα εξ αυτού διασφαλίζεται ο κρατικός έλεγχος, που είναι συνταγματική επιταγή και είναι στην απόφαση του Σ.τ.Ε., εσείς οι ίδιοι στο άρθρο 3, όπου προσδιορίζετε τη μετοχική σύνθεση της εταιρείας, μας παραπέμπετε στο άρθρο 12 παράγραφο 1, όπου τι λέτε; Λέτε ότι με μία κοινή υπουργική απόφαση -άρα δευτερογενή νομοθεσία-, μεταξύ άλλων, μπορείτε να ρυθμίζετε κάθε ζήτημα σχετικό με το μετοχικό κεφάλαιο. Άρα εδώ αυτό το οποίο επικαλείστε ως επιχείρημα, ότι δηλαδή είναι μοναδικός μέτοχος το δημόσιο και άρα εξ αυτού ασκεί τον πλήρη έλεγχο της διαχείρισης των υδάτων, εσείς προβλέπετε ότι στο μέλλον, όχι μέσω αλλαγής στο νομοθετικό σώμα, αλλά με κοινή υπουργική απόφαση μπορεί να αλλάξει ακόμα και το μετοχικό κεφάλαιο.

Εδώ μιλάμε για έναν καινοφανή τρόπο νομοθέτησης, κύριε Πρόεδρε. Δεν υπάρχει προηγούμενο τέτοιου σχήματος και είναι λογικό να μην υπάρχει και η εμπιστοσύνη απέναντι σε αυτούς που εισηγούνται αυτή τη νομοθετική ρύθμιση και προφανώς, η προσπάθεια ελέγχου του στρατηγικού σχεδίου ανάπτυξης της πολύπαθης Θεσσαλίας από τον ασφυκτικό κλοιό του Μαξίμου μας βρίσκει πολιτικά -και όχι μόνο- αντίθετους.

Καταλήγω, λέγοντας ότι δεν υπάρχει καμμία εγγύηση -το είπα και πριν- για το πώς αυτός ο φορέας, που σήμερα εμφανίζει ως μοναδικό μέτοχο το δημόσιο, δεν θα μετατραπεί σε έναν φορέα ο οποίος στο μέλλον θα ελέγχεται κατά πλειοψηφία από ιδιωτικά συμφέροντα, με τη δική σας υπογραφή και δική σας πολιτική απόφαση και προφανώς, εναντίον κάθε επιταγής και πρόβλεψης του Συντάγματος.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κατρίνη.

Τον λόγο έχει ο κ. Παππάς, ο Κοινοβουλευτικός Εκπρόσωπος από τον ΣΥΡΙΖΑ.

**ΝΙΚΟΛΑΟΣ ΠΑΠΠΑΣ:** Ευχαριστώ πολύ, κύριε Πρόεδρε.

Συζητούμε για ένα ζήτημα, στο οποίο, κυρίες και κύριοι της Νέας Δημοκρατίας και κύριε Σκυλακάκη, έχετε ηττηθεί κατά κράτος ιδεολογικά, πολιτικά και συνταγματικά. Και λέω και για εσάς, κύριε Σκυλακάκη, και για την πτέρυγα της Νέας Δημοκρατίας, η οποία πιστεύει στις ιδιωτικοποιήσεις νυν και αεί και εις τους αιώνας των αιώνων. Το ζήτημα της ιδιωτικοποίησης των υδάτων άνοιξε επί κυβέρνησης Σαμαρά.

Τότε το Συμβούλιο της Επικρατείας είπε ότι πρέπει να φύγουν μετοχές της ΕΥΔΑΠ από το ΤΑΙΠΕΔ και να περάσουν ξανά στο δημόσιο για να μην υπάρχει ούτε μειοψηφία με δικαίωμα αρνησικυρίας και ότι το ζήτημα της διαχείρισης των υδάτων ανήκει στον σκληρό πυρήνα του κράτους. Εκεί επικεντρώνεται η δική σας επιχειρηματολογία.

Προσέξτε, γιατί το λέει αυτό το Συμβούλιο της Επικρατείας; Διότι, όπως είπαν και οι καθηγητές Κουτράκης και Ζερεφός προ ημερών σε κοινή συνεδρίαση των Επιτροπών Περιβάλλοντος και Κοινωνικών Υποθέσεων, η χώρα μας θα υποστεί συνέπειες από την κλιματική αλλαγή, από την κλιματική κρίση και θα έχει και πλημμύρες και πυρκαγιές και τα φαινόμενα που είδαμε και τις τελευταίες μέρες.

Αυτή, λοιπόν, είναι μία συζήτηση στην οποία επικεντρώνεται εντέχνως ο κ. Σκυλακάκης όλες αυτές τις μέρες που εγείρονται ζητήματα αντισυνταγματικότητας από όλες τις πλευρές. Είναι προφανές ότι εκφεύγει του σκληρού πυρήνα του κράτους με τη δική σας ρύθμιση.

Υπάρχει όμως και κάτι άλλο, που με απόλυτη ευκρίνεια και πάρα πολύ συγκεκριμένα ανέπτυξε ο λέγων εκ μέρους του ΣΥΡΙΖΑ - Προοδευτική Συμμαχία που έβαλε και τα ζητήματα της αντισυνταγματικότητας. Είναι το ζήτημα του στόχου της εταιρείας.

Κύριε Σκυλακάκη, ακούσατε τον Κοινοβουλευτικό Εκπρόσωπο της Πλειοψηφίας; Επικαλέστηκε ο κ. Πλεύρης τις αποφάσεις 190/2022 και 191/2022 για την ΕΥΔΑΠ και την ΕΥΑΘ.

Κύριε Πλεύρη, χάρηκα πάρα πολύ που σας άκουσα να την επικαλείστε, αλλά θα έπρεπε να ζητήσετε από τον κ. Σκυλακάκη να αποσύρει τη διάταξη. Θα σας εξηγήσω γιατί. Θα σας διαβάσω επακριβώς τι λέει η διάταξη νόμου που φέρατε και τι λένε οι αποφάσεις 190/2022 και 191/2022. Τι λέει η διάταξη νόμου; Προσέξτε γιατί εδώ μπαίνουμε στην ουσία του σκοπού της εταιρείας: «Ο «ΟΔΥΘ Α.Ε.» λειτουργεί χάριν του δημοσίου συμφέροντος, σύμφωνα με τους κανόνες ιδιωτικής οικονομίας». Επαναλαμβάνω: Λειτουργεί χάριν του δημοσίου συμφέροντος, σύμφωνα με τους κανόνες ιδιωτικής οικονομίας.

Κυρίες και κύριοι της κοινοβουλευτικής Πλειοψηφίας, ακούσατε τον Κοινοβουλευτικό σας Εκπρόσωπο να επικαλείται την απόφαση 190 του Συμβουλίου της Επικρατείας του 2022. Τι λέει αυτή, κύριε Πλεύρη; Ότι «δεν επιτρέπεται ο φορέας που διαχειρίζεται τα ύδατα να επιδιώκει προεχόντως ή παραλλήλως οικονομικούς ή άλλους σκοπούς, έστω υπαγορευμένους από το ευρύτερο δημόσιο συμφέρον, όταν αυτοί οι σκοποί αυτοί ανταγωνίζονται ή θέτουν σε κίνδυνο την αξιούμενη αδιάλειπτη και υψηλή ποσότητα και ποιότητα υδάτων».

Κύριε Σκυλακάκη, απαντήστε και μία φορά για το ζήτημα του σκοπού της εταιρείας.

Γιατί προέκυψε, λοιπόν, αυτή η απόφαση; Διότι δεν συμμορφωνόσασταν. Γι’ αυτή την απόφαση συνεκλήθη και η Επιτροπή Συμμόρφωσης του Σ.τ.Ε., κύριε Πλεύρη. Είχε βγει, δηλαδή, η απόφαση που σας καλούσε να πάρετε τις μετοχές της ΕΥΔΑΠ και της ΕΥΑΘ από το Υπερταμείο και δεν την εφαρμόσατε για μήνες και αναγκάστηκε το Συμβούλιο της Επικρατείας να βγάλει εκ νέου απόφαση και να σας πει «συμμορφωθείτε».

Το Συμβούλιο της Επικρατείας έρχεται, λοιπόν, να πει ότι όχι μόνο αξιώνει να είναι ο έλεγχος των υδάτων στον σκληρό πυρήνα του κράτους, αλλά και σε φορέα που δεν έχει άλλο σκοπό από την αδιάλειπτη παροχή ικανής ποσότητας και ποιότητας νερού στον πληθυσμό. Και εσείς με τη διάταξη περιγράφετε τόσο ρητά, που φαίνεται και από τη σελήνη, φορέα που έχει και άλλους σκοπούς. Εκεί, λοιπόν, μαζί με το γεγονός ότι δεν εμπίπτει στον σκληρό πυρήνα του κράτους, όπως επαρκώς ανέλυσε ο συνάδελφος κ. Κόκκαλης, θεμελιώνεται η αντισυνταγματικότητα της συγκεκριμένης διάταξης, η οποία είναι κραυγαλέα και θα πρέπει προληπτικά η Βουλή να την ακυρώσει. Καλώ τον κ. Σκυλακάκη να αποσύρει τη συγκεκριμένη διάταξη, ακούγοντας και τα εκπληκτικά δι’ εμέ σχόλια και την επίκληση της συγκεκριμένης απόφασης του Συμβουλίου της Επικρατείας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παππά.

Ολοκληρώνουμε τη συζήτηση για την ένσταση αντισυνταγματικότητας με τον Υπουργό Περιβάλλοντος και Ενέργειας κ. Σκυλακάκη.

Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριοι συνάδελφοι, συγχωρήστε με, αλλά βρίσκω αυτή τη συζήτηση ελαφρώς σουρεαλιστική.

**ΕΥΑΓΓΕΛΙΑ ΛΙΑΚΟΥΛΗ:** Ε, όχι!

**ΝΙΚΟΛΑΟΣ ΠΑΠΠΑΣ:** Όχι ειρωνείες.

Κύριε Πρόεδρε, να τον ανακαλέσετε στην τάξη.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Τόση ώρα σας ακούγαμε με πολύ σεβασμό. Παρακαλώ να έχετε και εσείς τον αντίστοιχο σεβασμό.

**ΝΙΚΟΛΑΟΣ ΠΑΠΠΑΣ:** Εξαντλήθηκε ο σεβασμός μόλις τελειώσαμε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, ας περάσουμε στην ουσία.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Γιατί είναι σουρεαλιστική αυτή η συζήτηση;

Πρώτον, διότι την ένσταση την καταθέτουν δύο κόμματα, που προέρχονται από μια διάσπαση ενός κόμματος, τα οποία έχουν στο ενεργητικό τους ή στο παθητικό τους ακριβώς την απόφαση του Συμβουλίου της Επικρατείας για την αντισυνταγματικότητα. Η αντισυνταγματικότητα προέκυψε για δικό σας νόμο, όχι για νόμο αυτής της Κυβέρνησης. Είναι λίγο σουρεαλιστικό αυτό, δεν νομίζετε; Δεν πρέπει να κάνετε μία αυτοκριτική, να πείτε «εμείς που είμαστε υπαίτιοι για μία απόφαση αντισυνταγματική γι’ αυτό το ίδιο θέμα της ιδιωτικοποίησης του νερού ερχόμαστε και κάνουμε ένσταση αντισυνταγματικότητας»; Έχει έναν κάποιον σουρεαλισμό. Κανείς δεν μπορεί να το αρνηθεί αυτό.

Τι λέει, όμως, αυτή η απόφαση; Θα σας διαβάσω πώς ξεκινάει σε ένα κομμάτι της: «Η παροχή υπηρεσιών ύδρευσης και αποχέτευσης στην περιοχή πρωτευούσης και Θεσσαλονίκης δεν συνιστά δραστηριότητα αναπόσπαστη από τον πυρήνα της κρατικής εξουσίας». Δεν συνιστά. Το ακούτε, κύριε Τζανακόπουλε;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Είναι άλλο θέμα.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Εντάξει, άλλο θέμα.

Το ίδιο το Σ.τ.Ε., λοιπόν, λέει ότι δεν συνιστά δραστηριότητα αναπόσπαστη από τον πυρήνα της κρατικής εξουσίας η παροχή υπηρεσιών ύδρευσης και αποχέτευσης.

Πάμε τώρα στην ουσία. Τι είναι αυτός ο οργανισμός; Ελέγχεται από το δημόσιο; Για να καταλάβετε πόσο ελέγχεται από το δημόσιο, το δημόσιο και η τοπική αυτοδιοίκηση βάζει διοικητικό συμβούλιο, που πρέπει να ακολουθεί τους κανόνες του δημόσιου λογιστικού και των προσλήψεων, υπάγεται στο μεσοπρόθεσμο, το σχέδιο το στρατηγικό του εγκρίνεται από την Κυβέρνηση, το σχέδιο δράσης ετησίως εγκρίνεται πάλι από την Κυβέρνηση, από τους Υπουργούς. Αυτό, λέει, είναι απλή εποπτεία και δεν ελέγχεται από το δημόσιο! Στα σοβαρά το λέμε αυτό τώρα ή για να υπηρετήσουμε κομματικές σκοπιμότητες σε μία εποχή κλιματικής κρίσης που δεν θα έπρεπε να το κάνουμε αυτό;

Και έρχομαι να απαντήσω και σε δύο πιο συγκεκριμένα θέματα, για τα σχέδια διαχείρισης λεκάνης απορροής και για τα σχέδια διαχείρισης κινδύνου πλημμύρας, που τα έθεσε ο κ. Κόκκαλης. Ποιος τα εγκρίνει αυτά τα σχέδια με βάση τη νομοθεσία και αυτόν τον νόμο; Ο Υπουργός Περιβάλλοντος. Είναι αναθέτουσα αρχή και υποβάλλει τα σχέδια στο κεντρικό κράτος που τα εγκρίνει. Συνεπώς για ποιον πυρήνα κρατικής εξουσίας μιλάτε; Σοβαρολογείτε; Στα σοβαρά τα λέτε αυτά; Τι να σας πω;

Όσο για τον στοιχειώδη σεβασμό, επειδή ακούω και τη Νέα Αριστερά, να πω το εξής: Καταθέσατε εδώ μία ένσταση αντισυνταγματικότητας όπου δεν γράφετε καν ποια άρθρα του Συντάγματος παραβιάζονται. Ο στοιχειώδης σεβασμός πρέπει να έχει και μία στοιχειώδη αποτελεσματικότητα πολιτική. Δηλαδή η ένσταση αντισυνταγματικότητας που λέει ότι παραβιάζεται το Σύνταγμα είναι -πώς να σας το πω;- ελαφρώς αστήρικτη, γιατί εδώ ακολουθούμε μια νομική διαδικασία. Εγώ νομικός δεν είμαι, είμαι οικονομολόγος. Εδώ όμως έχουμε τόσους συναδέλφους νομικούς. Η ένσταση αντισυνταγματικότητας είναι κατ’ εξοχήν νομική διαδικασία. Δεν κάνετε τον κόπο να βάλετε τα άρθρα που παραβιάζονται και μου λέτε για στοιχειώδη σεβασμό; Ο σεβασμός είναι ουσιαστική έννοια, δεν είναι τυπική έννοια. Αυτή είναι η πραγματικότητα.

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΠΑΠΠΑΣ:** Για τον σκοπό της εταιρείας, κύριε Υπουργέ;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Γράφει εδώ στο νομοσχέδιο ποιος είναι ο σκοπός της εταιρείας.

Ο σκοπός της εταιρείας: Η εκπόνηση στρατηγικής και η εφαρμογή των μέτρων προστασίας, η ποιοτική και ποσοτική κατάσταση των επιφανειακών υδάτων, η εκπόνηση των σχεδίων για τη λεκάνη απορροής κ.λπ., ενέργειες για τον σχεδιασμό και λειτουργία των εγγειοβελτιωτικών έργων, συγκέντρωση και παρακολούθηση των υδρολογικών, μετεωρολογικών δεδομένων.

Όλοι αυτοί είναι ο σκοπός της εταιρείας. Έχει πουθενά σκοπό το κέρδος;

**ΝΙΚΟΛΑΟΣ ΠΑΠΠΑΣ:** Ιδιωτική οικονομία;

**ΠΡΟΕΔΡΕΥΩΝ (Ιωάννης Πλακιωτάκης):** Σας ακούσαμε. Αφήστε τον Υπουργό.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Σκοπό το κέρδος έχουν η ΕΥΔΑΠ και η ΕΥΑΘ που το Συμβούλιο της Επικρατείας έχει κρίνει ότι είναι συνταγματικό να έχουν σκοπό το κέρδος. Απολύτως συνταγματικό. Και επί της δικής σας διακυβέρνησης παρέμειναν εισηγμένες εταιρείες με σκοπό το κέρδος. Κι έρχεστε να κάνετε ένσταση αντισυνταγματικότητας; Είναι σουρεαλιστικό. Τι να σας πω;

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, ολοκληρώθηκε η συζήτηση κατά το άρθρο 100 παράγραφος 2 του Κανονισμού της Βουλής για το θέμα της αντισυνταγματικότητας που ετέθη.

Κυρίες και κύριοι συνάδελφοι, οι αποδεχόμενοι την ένσταση αντισυνταγματικότητας παρακαλώ να εγερθούν.

(Εγείρονται οι αποδεχόμενοι την ένσταση)

Προφανώς δεν ηγέρθη ο απαιτούμενος αριθμός Βουλευτών από το Σύνταγμα και τον Κανονισμό της Βουλής.

Συνεπώς η ένσταση αντισυνταγματικότητας απορρίπτεται.

Προχωράμε τώρα στον κατάλογο των ομιλητών.

Τον λόγο έχει η κ. Ασημίνα Σκόνδρα από τη Νέα Δημοκρατία.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε σήμερα ένα νομοσχέδιο σύγχρονο, τολμηρό και καλά σταθμισμένο, απολύτως συμβατό με τη στρατηγική επιλογή της Κυβέρνησης για την επίτευξη της κοινωνικής ευημερίας μέσω της ευημερίας του οικοσυστήματος.

Άλλωστε τις αποφάσεις της Κυβέρνησης καθοδηγεί η σύγχρονη πραγματικότητα της περιβαλλοντικής κρίσης και η συνακόλουθη ανάγκη γρήγορων και γενναίων προσαρμογών με την υιοθέτηση καινοτόμων και αποτελεσματικών λύσεων σε όλα τα ζητήματα.

Στη λογική αυτή οι ρυθμίσεις για την προστασία των δασών προβλέπουν νέες διαχειριστικές μελέτες για όλα τα δάση της επικράτειας, επιδότηση λήψης δασικής βιομάζας, την αδελφοποίηση των δασών του βορρά και του νότου, τα υποχρεωτικά μέτρα αντιπυρικής προστασίας, τη συνεργασία των δασικών συνεταιρισμών με εταιρείες και φυσικά, την ενίσχυση της δασικής υπηρεσίας.

Στόχος της μεταρρύθμισης είναι να υιοθετηθούν αντιλήψεις και να θεσπιστούν διαδικασίες, μέσω των οποίων θα προκύπτουν σταθεροί πόροι που θα υπηρετούν ανταποδοτικά την προστασία και την ανάπτυξη των δασών μας. Όσο η κλιματική κρίση εντείνεται οι κοινωνίες και η πολιτεία πρέπει να απαντήσουν, δημιουργώντας πόλεις ανθεκτικές και θωρακισμένες απέναντι στα ακραία φαινόμενα που πυκνώνουν.

Η ανάγκη της εξασφάλισης περισσότερων ελεύθερων χώρων στο πυκνοδομημένο αστικό περιβάλλον μπορεί να εξυπηρετηθεί από τη δόμηση κτηρίων με μικρότερη κάλυψη των οικοπέδων και σε μεγαλύτερα ύψη, ανάλογα με τον συντελεστή δόμησης της περιοχής.

Στην ίδια λογική, αντιμετωπίζεται αυστηρά η αυθαίρετη δόμηση με την εισαγωγή του ενιαίου ηλεκτρονικού συστήματος καταγγελιών. Η κατεδάφιση των αυθαιρέτων παίρνει «σάρκα και οστά» σε συντομότερους χρόνους, ενώ εισάγεται και η δυνατότητα της οικειοθελούς κατεδάφισης εκ μέρους του ιδιοκτήτη με οικονομικά κίνητρα.

Κυρίες και κύριοι συνάδελφοι, ως προς τη διαχείριση των υδάτων της Θεσσαλίας προβλέπεται η ίδρυση ειδικού φορέα εποπτευόμενου από το κράτος, με έσοδα που προέρχονται από κρατικούς και ευρωπαϊκούς πόρους. Αποστολή του είναι η προστασία και η σωστή διαχείριση των υδάτων της Θεσσαλίας, καθώς και η εποπτεία και η υλοποίηση των στρατηγικών σχεδίων, ο συντονισμός και η συνεχής επίβλεψη της εφαρμογής των σχεδίων αυτών και τέλος, η χορήγηση αδειών χρήσης ύδατος.

Ο ΟΔΥΘ θα είναι οργανισμός δημοσίου συμφέροντος και μόνο αυτό θα υπηρετεί. Η διοίκησή του ορίζεται από το κράτος και η μορφή του θα είναι νομικό πρόσωπο ιδιωτικού δικαίου, ακριβώς για να μπορεί να δρα με την ευελιξία και την ταχύτητα που επιβάλλουν κάθε φορά οι συνθήκες. Ταυτόχρονα, θα αποτελεί σημαντικό βραχίονα της πολιτείας στην υλοποίηση μελετών και έργων που σχετίζονται με τη διαχείριση των υδάτων και την αντιμετώπιση πλημμυρικών φαινομένων, την άρδευση, την πραγματοποίηση αποστραγγιστικών έργων κ.ο.κ..

Η πρωτοβουλία αυτή της Κυβέρνησης προβλέπει, σχεδιάζει, οργανώνει και αναπτύσσει έναν σύγχρονο και αποτελεσματικό μηχανισμό προστασίας, διαχείρισης και αξιοποίησης των υδάτων της Θεσσαλίας και θα περίμενε κανείς από την Αντιπολίτευση, εάν βέβαια αυτή ήταν υπεύθυνη, να συνεισφέρει χρήσιμες ιδέες και βελτιωτικές προτάσεις.

Ως άνθρωπος που υπηρέτησα πολλά χρόνια τον αγροτικό τομέα και γνωρίζοντας τις ανάγκες του διαχρονικά, ως μια πρώην αυτοδιοικητικός και ως Βουλευτής, βεβαίως, Καρδίτσας, άρα και γνώστης γενικότερα και καθολικότερα των προβλημάτων, μπορώ να σας διαβεβαιώσω ότι η συνολική διαχείριση των υδάτων είναι αδήριτη ανάγκη και νομίζω ότι και όσοι είχαν προβληματισμούς επ’ αυτού θα αναθεωρούσαν μετά τη βιαιότητα των πλημμυρικών φαινομένων που έβγαλαν στην επιφάνεια χρόνια προβλήματα και δυσλειτουργίες.

Σας διαβεβαιώ, επίσης, ότι επί σειρά ετών διεκδικούσαμε ενιαίου φορέα διαχείρισης των υδάτων στη Θεσσαλία, διότι εμείς εκεί αντιμετωπίζουμε το εξαιρετικό φαινόμενο τον μισό χρόνο να πλημμυρίζουμε και να πνιγόμαστε και τον άλλο μισό η περιοχή μας να αργοπεθαίνει από την ξηρασία.

Τώρα πια πρέπει να δούμε κατάματα την αλήθεια, ότι οι πενήντα τρεις ΤΟΕΒ και ο ένας ΓΟΕΒ που υπάρχουν στην Θεσσαλία αφ’ ενός, δεν έχουν την υποδομή και την τεχνοοικονομική οργάνωση να ανταποκριθούν στις ανάγκες που διαμορφώνονται και αφ’ ετέρου, διαφέρουν μεταξύ τους σε κανόνες και στρατηγική.

Και είναι εντυπωσιακό πως ακόμη και μετά τις καταστροφικές πλημμύρες «Ιανού», «Ντάνιελ» και «Ηλία» που έζησε η Θεσσαλία, εσείς στην Αντιπολίτευση επιμένετε στη μονότονη, αριστερή, αναχρονιστική, αρτηριοσκληρωτική σας τάση για δήθεν ιδιωτικοποίηση του νερού και τα συναφή.

Επιβεβαιώνετε συνεχώς την κοντόφθαλμη, μονολιθική ιδεολογία σας, την απόλυτη προσήλωση στο κομματικό συμφέρον και την πλήρη αδιαφορία σας για τους Θεσσαλούς. Δεν σας νοιάζει καθόλου αν με τα σημερινά δεδομένα οι Θεσσαλοί αγρότες μπορούν να καλλιεργήσουν, αν μπορούν να αρδεύσουν, αν, εν τέλει, μπορούν να επιβιώσουν. Και, φυσικά, αδιαφορείτε και για το περιβάλλον, το οποίο κινδυνεύει, καθώς ήδη η υφαλμύρωση του υδροφόρου υπογείου ορίζοντα έχει ξεκινήσει.

Και αν φτάσαμε ως εδώ, συνάδελφοι της Αντιπολίτευσης, έχετε ευθύνη, γιατί όχι μόνο ποτέ δεν συμφωνήσατε, αλλά ορθώνατε και εμπόδια με κάθε τρόπο για να αποτρέψετε τη μερική εκτροπή του Αχελώου και των σχετικών έργων και φραγμάτων. Διότι, αν τα έργα αυτά είχαν ολοκληρωθεί, θα λειτουργούσαν και ως αντιπλημμυρικά, σώζοντας ζωές και περιουσίες. Παράλληλα θα είχε προφυλαχθεί και ο υδροφόρος ορίζοντας, αλλά και οι αγρότες μας θα καλλιεργούσαν με πολύ χαμηλότερο κόστος και με επάρκεια νερού. Γι’ αυτό τα κροκοδείλια δάκρυά σας περισσεύουν. Αφήστε στην άκρη την υποκρισία.

Το νερό, συνάδελφοι, αποτελεί δημόσιο αγαθό και η προσπάθεια της Κυβέρνησης στρέφεται στην καλύτερη διαχείριση των υδάτινων πόρων επ’ επωφελεία πάντα της κοινωνίας. Αυτή είναι η αλήθεια και η πραγματικότητα. Βέβαια εσείς με την πραγματικότητα δεν έχετε και την καλύτερη σχέση.

Κυρίες και κύριοι συνάδελφοι, σύμφωνα με τις διατάξεις του νομοσχεδίου η νέα αρχιτεκτονική του χώρου των ανανεώσιμων πηγών ενέργειας αποβλέπει στην πριμοδότηση έργων υπό ανάπτυξη κάτω από συγκεκριμένες προϋποθέσεις. Επέρχονται αλλαγές στο πλαίσιο της αυτοπαραγωγής και καθορίζονται ρητά οι περιπτώσεις εκείνες όπου θα εξακολουθήσει να ισχύει το net metering, όπως και οι αλλαγές στον τρόπο αποζημίωσης των μικρότερων έργων ΑΠΕ.

Τέλος, δημιουργείται το πρόγραμμα «ΑΠΟΛΛΩΝ» για τη μείωση του ενεργειακού κόστους των ευάλωτων νοικοκυριών, των Οργανισμών Τοπικής Αυτοδιοίκησης και Γενικών Οργανισμών Εγγείων Βελτιώσεων των Δημοτικών Επιχειρήσεων Ύδρευσης και Αποχέτευσης. Αντικείμενο του προγράμματος είναι η κάλυψη του συνόλου ή μέρους των ενεργειακών αναγκών μέσω της εγκατάστασης σταθμών ανανεώσιμων πηγών ενέργειας.

Συνάδελφοι της Αντιπολίτευσης, χρόνια τώρα αυτοσυστήνεστε ως θεματοφύλακες της οικολογικής συνείδησης, όμως το περιβάλλον δεν προστατεύεται ούτε διαφυλάσσεται με θεωρίες. Το αποδεικνύει η ιδεολογική μυωπία και η πολιτική μικροψυχία. Διαφυλάσσεται με στρατηγική, σχεδιασμό και κοιτάζοντας πάντα στο μέλλον. Η Κυβέρνηση Μητσοτάκη κοιτάει μπροστά. Εσείς, δυστυχώς, κοιτάτε πίσω. Οι εξελίξεις τρέχουν προς τα εμπρός. Εσείς τρέχετε προς τα πίσω. Αλλάξτε κατεύθυνση και, αν θέλετε, ακολουθήστε μας.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Ασημίνα Σκόνδρα.

Τον λόγο έχει ο Κοινοβουλευτικός Εκπρόσωπος της Νέας Αριστεράς, ο κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Κύριε Σκυλακάκη, αν έχετε την ευγενική καλοσύνη να με ακούσετε, θέλω να σας ρωτήσω, λόγω της σχέσης που έχετε με την οικογένεια Μητσοτάκη εδώ και πάρα πολλά χρόνια, να ρωτήσετε τον κύριο Πρωθυπουργό αν θέλει να πάρει πίσω την πρότασή του ότι μόνο στην Ελλάδα γίνονται καταλήψεις. Και θέλω να σας ρωτήσω αν έχετε παρακολουθήσει τι γίνεται στις Ηνωμένες Πολιτείες αυτή την τελευταία εβδομάδα, τι γίνεται στο Κολούμπια, στο Χάρβαρντ, στο Στάνφορντ, στο Γέιλ, όπου Αμερικανοί, Παλαιστίνιοι, Εβραίοι φοιτητές θέλουν να σταματήσει αυτός ο πόλεμος.

(Χειροκροτήματα από την πτέρυγα της Νέας Αριστεράς)

Θέλω να σας ρωτήσω όταν ο Πρωθυπουργός σας είπε ότι στηρίζουμε το Ισραήλ χωρίς μεγάλο ανθρωπιστικό κόστος, αν θεωρείτε τώρα, δύο μήνες μετά, ότι έχουμε μεγάλο ανθρωπιστικό κόστος. Πόσοι Παλαιστίνιοι, πόσα παιδάκια πρέπει να σκοτωθούν, πριν αποφασίσετε ότι το ανθρωπιστικό κόστος είναι μεγάλο;

Οι Εβραίοι φοιτητές που είναι στις καταλήψεις αυτή τη στιγμή στις Ηνωμένες Πολιτείες έχουν πλήρη επίγνωση για τον αντισημιτισμό και τι δηλητήριο είναι και έχουν και τη μεγάλη μας υποστήριξη. Συγχρόνως όμως έχουν και πλήρη επίγνωση ότι δεν είναι αντισημιτισμός να κάνεις κριτική στην Κυβέρνηση του Ισραήλ. Ξέρουν μάλιστα ότι η εργαλειοποίηση του αντισημιτισμού είναι βοηθός του αντισημιτισμού.

Άρα θα μας πείτε πότε θα αποφασίσετε να είστε Ευρωπαίοι και να αλλάξετε αυτή την Ευρώπη; Έχετε την αίσθηση ότι αυτή η Ευρώπη κάνει το καθήκον της σε σχέση με τον πόλεμο στην Γάζα; Κατανοείτε ότι εσείς του Λαϊκού Κόμματος πρωτίστως έχετε την ευθύνη για αυτό που γίνεται και ότι η Ευρώπη δεν κάνει τίποτα να σταματήσει όλες αυτές τις χιλιάδες παιδάκια που σκοτώνονται κάθε μέρα; Και όταν στο τέλος έχει σταματήσει αυτός ο πόλεμος δεν θα έχει ευθύνη μόνο η Χαμάς και ο Νετανιάχου, αλλά θα έχετε ευθύνη και εσείς γιατί δεν κάνατε κάτι όταν χρειαζόταν για να σταματήσει αυτός ο πόλεμος.

Έχετε ηθική ευθύνη για αυτό που γίνεται. Δεν θα το ξεχάσει ο ελληνικός λαός. Γιατί ο ελληνικός λαός δεν είναι ό,τι λέει η Αμερική είναι και η σωστή πολιτική. Ο ελληνικός λαός έχει αλληλεγγύη με τους Παλαιστίνιους και δεν θα συγχωρέσει ούτε εσάς ούτε το Ευρωπαϊκό Λαϊκό Κόμμα, που δεν έκανε τίποτα για αυτή την τραγωδία, για αυτή τη συλλογική τιμωρία μικρών παιδιών!

(Χειροκροτήματα από την πτέρυγα της Νέας Αριστεράς)

Επιστρέφω, αγαπητοί συνάδελφοι και συναδέλφισσες, στο νομοσχέδιο. Τι θα έπρεπε να γίνει στη Θεσσαλία; Η Νέα Αριστερά από την πρώτη στιγμή είπε ότι αυτό που χρειαζόμαστε είναι η Θεσσαλία να έχει έναν μεγάλο φορέα όχι ιδιωτικού τομέα, αλλά δημοσίου τομέα, στο πρότυπο του Ρούσβελτ τη δεκαετία του 1930, το Tennessee Valley Authority. Ο Ρούσβελτ μετά τη μεγάλη ύφεση του 1929 φτιάχνει έναν φορέα που έχει όλες τις αρμοδιότητες και συμμετέχουν όλοι σε αυτόν. Συμμετέχει το Πανεπιστήμιο Θεσσαλίας; Συμμετέχουν τα επιμελητήρια; Συμμετέχουν τα οικολογικά κινήματα; Ποιοι συμμετέχουν, κύριε Σκυλακάκη;

Και, σας παρακαλώ, σταματήστε αυτό το ύφος που έχετε, που θεωρείτε ότι μπορείτε να κοροϊδεύετε. Κοροϊδέψατε και τον αντιπρόσωπο του ΣΥΡΙΖΑ και τον αντιπρόσωπο της Νέας Αριστεράς. Θα σας θυμάται ο ελληνικός λαός, κύριε Σκυλακάκη, όχι μόνο για αυτά που κάνετε, αλλά και για το ύφος σας και για την αλαζονεία σας. Να ξέρετε ότι καμμιά φορά η αλαζονεία είναι χειρότερη και από τις πράξεις που οδηγούνται από την αλαζονεία.

Άρα θα έπρεπε να ήταν ένας μεγάλος φορέας, ο οποίος αυτός φορέας θα τα σχεδίαζε όλα: και το νερό και την αγροτική παραγωγή και τις υποδομές, ποιες υποδομές χρειάζονται, ποιες υποδομές ήταν λάθος και χρειαζόμαστε νέες υποδομές. Θα μπορούσε αυτό να ενεργοποιήσει όλη τη δυναμική της Θεσσαλίας για ένα αναπτυξιακό σχέδιο.

Εσείς τι κάνετε; Αρχίσατε, όπως αρχίσατε και ως Υπουργός υπεύθυνος και για το Ταμείο Ανάκαμψης, με αστεία διαβούλευση οκτώ-εννέα ημέρων. Έχετε αναγούλα για τη λέξη διαβούλευση. Θυμάστε την κριτική που σας έκανε όλη η Αντιπολίτευση για το Ταμείο Ανάκαμψης, όταν ακόμα και ο Μάριο Ντράγκι της ιταλικής κυβέρνησης είχε κάνει μια σοβαρότατη διαβούλευση για το πού θα πάνε τα λεφτά. Αλλά εσείς, τίποτα, ούτε στο Ταμείο Ανάκαμψης κάνατε διαβούλευση ούτε τώρα, για να γίνει ένας φορέας που πραγματικά ενσωματώνει όλα τα ενδιαφερόμενα μέρη.

Ιδρύετε μια ανώνυμη εταιρεία που ρητά είναι εκτός δημοσίου και λειτουργεί με κριτήρια ιδιωτικής οικονομίας για τη διαχείριση των υδάτων της Θεσσαλίας. Μεταφέρετε δημόσιες εξουσίες σχετικές με τη διαχείριση του νερού άρδευσης, της κατασκευής και της διαχείρισης υποδομών της αγροτικής ανάπτυξης. Η εταιρεία αυτή θα είναι ταυτόχρονα πάροχος υπηρεσιών ύδατος για το αρδευτικό νερό και ελεγκτής, αφού μπορεί να επιβάλλει πρόστιμα, ενώ παράλληλα υποκαθιστά το στενό δημόσιο, αφού αδειοδοτεί τις χρήσεις νερού. Στη διοίκηση του οργανισμού μόνο δύο εκπρόσωποι της Περιφέρειας Θεσσαλίας.

Πριν από λίγο ο Δημήτρης Τζανακόπουλος στη συζήτηση αντισυνταγματικότητας έβαλε τη μεγάλη διαχωριστική γραμμή ανάμεσα στην Αριστερά και τη Δεξιά, ανάμεσα στη δύναμη του ιδιωτικού τομέα και του δημοσίου τομέα.

Μίλησα ως νομικός, με όλο τον σεβασμό που ξέρουν όλοι ότι έχω για τους νομικούς. Τώρα θα μιλήσω ως οικονομολόγος. Θα ξέρετε, κύριε Σκυλακάκη, ότι οι οικονομολόγοι έχουν πολλές φορές βάλει κάποιο τρίλημμα. Θα θυμάστε το τρίλημμα για τη Νομισματική Ένωση και τις σταθερές συναλλαγματικές ισοτιμίες. Λένε οι οικονομολόγοι ότι δεν μπορεί να έχεις συγχρόνως σταθερές συναλλαγματικές ισοτιμίες, αυτόνομη νομισματική πολιτική και ελευθερία στην κίνηση κεφαλαίων.

Θα θυμάστε τον Ντάνι Ρόντρικ, από το Πανεπιστήμιο Χάρβαρντ, που είχε βάλει ένα άλλο τρίλημμα, που έχει μεγάλη σημασία για την αναπτυξιακή πολιτική, ότι δεν μπορείς να έχεις συγχρόνως δημοκρατία, εθνική κυριαρχία και απεριόριστη παγκοσμιοποίηση.

Εγώ θέλω να σας βάλω ένα άλλο τρίλημμα. Ότι δεν μπορεί να έχεις συγχρόνως ποιότητα, καθολικότητα και κερδοφορία στα δημόσια αγαθά. Να το ξαναπώ, μήπως το σημειώσετε και μου απαντήσετε. Δεν μπορεί να έχεις συγχρόνως και ποιότητα του νερού -για παράδειγμα- και καθολικότητα για το ποιος παίρνει το νερό και ιδιωτική κερδοφορία.

Και θα ήθελα να μελετήσετε την ιδιωτικοποίηση του νερού στη Μεγάλη Βρετανία. Ξέρετε πριν από δύο εβδομάδες ήταν ο ετήσιος αγώνας κωπηλασίας ανάμεσα στην Οξφόρδη και το Κέιμπριτζ. Και διαμαρτυρήθηκαν όλοι ότι έγινε ο αγώνας στον Τάμεση σαν να ήταν βόθρος. Αυτό ήταν το αποτέλεσμα της ιδιωτικοποίησης του νερού. Θα μου πείτε, εμείς δεν ιδιωτικοποιούμε το νερό, μακριά από εμάς. Μπορεί να θέλουμε να ιδιωτικοποιήσουμε τη ΔΕΗ, που το κάναμε σε άλλες μορφές ενέργειας, μπορεί να ιδιωτικοποιούμε σταδιακά το Εθνικό Σύστημα Υγείας, αλλά, για όνομα του Θεού, δεν θέλουμε να ιδιωτικοποιήσουμε το νερό.

Και ποιο είναι το επιχείρημα; Ότι αυτή η ανώνυμη εταιρεία έχει όλες τις μετοχές στο δημόσιο. Και ποιος μάς εξασφαλίζει, με τη γνωστή σας στρατηγική του σαλαμιού, όπως βλέπουμε στο Εθνικό Σύστημα Υγείας, ότι σε δύο χρόνια δεν θα μπορεί να αλλάξετε και να πείτε ότι 40% αυτών των μετοχών δεν μπορούν να πάνε στον ιδιωτικό τομέα; Αυτή είναι η βασική διαχωριστική γραμμή ανάμεσα στην Αριστερά και τη Δεξιά.

Εμείς πιστεύουμε -και το πιστεύαμε και πριν από τη χρηματοπιστωτική κρίση και πριν από την πανδημία και πριν από την ενεργειακή κρίση- ότι ο δημόσιος τομέας είναι μέρος της λύσης και όχι του προβλήματος. Εμείς πιστεύαμε ότι αυτό που έχουμε, τα κοινά, πρέπει να τα προστατεύσουμε.

Έρχεται αυτή η τριπλή κρίση και ενισχύει αυτά τα επιχειρήματα. Αυτό που καταλάβαμε στην πανδημία είναι πόσο σημαντικό είναι το Εθνικό Σύστημα Υγείας. Και δεν είναι απάντηση σε μελλοντικές πανδημίες ότι θα έχουμε απογευματινά ιατρεία. Και δεν είναι απάντηση στις μελλοντικές χρηματοπιστωτικές κρίσεις ότι δεν κάνουμε τίποτα να ρυθμίσουμε το χρηματοπιστωτικό σύστημα και το αφήνουμε να λειτουργεί σχεδόν όπως λειτουργούσε πριν από το 2009.

Είναι από τις μεγάλες διαχωριστικές γραμμές ανάμεσα στην Αριστερά και στη Δεξιά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και τελειώνω με αυτό, κύριε Πρόεδρε.

Τη δική σας Κυβέρνηση θα τη θυμούνται οι Έλληνες και οι Ελληνίδες για πολλά πράγματα. Θα τη θυμούνται για το πώς μειώσατε τη δημοκρατία. Θα σας θυμάται για την έλλειψη εθνικής υπόστασης για το θέμα των Τεμπών. Θα σας θυμάται για τις υποκλοπές.

Αλλά νομίζω πιο πολύ απ’ όλα τη δικιά σας Κυβέρνηση θα τη θυμούνται οι Έλληνες και οι Ελληνίδες, γιατί δεν υπήρχε ποτέ μετά από το 1974 μια κυβέρνηση που έκανε τόσα πολλά για τόσους λίγους σε τόσο σύντομο χρόνο. Για αυτόν τον λόγο θα σας θυμάται ο ελληνικός λαός.

(Χειροκροτήματα από την πτέρυγα της Νέας Αριστεράς)

Και για αυτό εμείς ως Νέα Αριστερά βάζουμε το θέμα πρώτο για την ειρήνη και για Ευρώπη της ειρήνης. Βάζουμε πρώτα την Ευρώπη που αντιμετωπίζει τις ανισότητες, γιατί έχουμε πειστεί ότι, αν δεν αντιμετωπιστούν οι ανισότητες, απλώς ο πλανήτης δεν θα σωθεί, αν δεν υπάρχει η αντιμετώπιση αυτή. Και εμείς της Νέας Αριστεράς βάζουμε τρίτο θέμα την πράσινη μετάβαση.

Σας ευχαριστώ πάρα πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Τσακαλώτο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα μαθήτριες και μαθητές και τέσσερεις συνοδοί εκπαιδευτικοί από το Δημοτικό Σχολείο Εκπαιδευτήρια «Ροδίων Παιδεία».

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στην κ. Ραλλία Χρηστίδου και στη συνέχεια θα μιλήσουν η κ. Λιακούλη, ο κ. Συντυχάκης και ο κ. Κοτίδης.

Κυρία Χρηστίδου, έχετε τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, με έναν απόλυτα υποκριτικό τίτλο περί αντιμετώπισης δήθεν της κλιματικής κρίσης και προστασίας των υδάτων και των δασών, η Κυβέρνηση σήμερα εισηγείται στην Ολομέλεια της Βουλής των Ελλήνων ένα πολυνομοσχέδιο, ένα πολυνομοσχέδιο πλήρους ιδιωτικοποίησης των κοινών φυσικών πόρων.

Επτά μήνες μετά την καταστροφή της Θεσσαλίας, έρχεστε σήμερα να δώσετε τη χαριστική βολή στη δημόσια διαχείριση του φυσικού πλούτου της χώρας με έναν καταφανώς αντισυνταγματικό τρόπο, καθώς συστήνετε ανώνυμη εταιρεία διαχείρισης των υδάτων που θα λειτουργεί με κανόνες της αγοράς και θα εποπτεύεται μόνον από τα συναρμόδια Υπουργεία. Ουσιαστικά δηλαδή παραχωρείτε τη διαχείριση, την προστασία και τη χρήση των υδάτων σε ιδιώτες.

Τα σχέδια διαχείρισης λεκανών απορροής και κινδύνου πλημμύρας, που μέχρι τώρα εκπονούσε το ΥΠΕΝ και είμαστε υπόλογοι στην Ευρώπη για αυτά, αποφασίσατε ότι η καλύτερη πρακτική είναι να τα πραγματοποιεί μια ιδιωτική εταιρεία και, μάλιστα, αποσπασματικά, για μία περιφέρεια, ενώ το Ενωσιακό Δίκαιο επιβάλλει τη συνολική διαχείριση των υδάτων.

Επιπλέον, μεταφέρετε τη Διεύθυνση Υδάτων Θεσσαλίας στην ανώνυμη εταιρεία και, κατά παρέκκλιση κάθε διάταξης, μεταφέρετε και το προσωπικό και τα τυχόν χρηματοδοτούμενα έργα. Δηλαδή μετακινείτε μονίμους υπαλλήλους σε μία Α.Ε. και αλλάζετε το εργασιακό καθεστώς σε ΙΔΑΧ.

Αλήθεια υπάρχει κανένας εδώ μέσα -ή έξω στους πολίτες που μας ακούνε- που να πιστεύει ότι χρειάζεται συνταγματολόγος για να απαντήσει για αυτή τη διάταξη; Τι λέει η νομολογία του Συμβουλίου της Επικρατείας; Η κατ’ ουσίαν μετατροπή της δημόσιας επιχείρησης σε ιδιωτική που λειτουργεί με γνώμονα το κέρδος καθιστά αβέβαιη τη συνέχειά της εκ μέρους της παροχής προσιτών υπηρεσιών κοινής ωφελείας και δη υψηλής ποιότητας, η οποία δεν εξασφαλίζεται πλήρως με την κρατική εποπτεία. Σας το είπε. Το λέει το Συμβούλιο της Επικρατείας. Χρειάζεστε και εδώ συνταγματολόγο για να σας κάνει επεξήγηση;

Σαν να μην αρκούσαν όλα αυτά, η ανώνυμη εταιρεία θα χρηματοδοτείται από το κράτος, θα εκμεταλλεύεται δημόσια περιουσία, θα πληρώνεται για τις υπηρεσίες που θα προσφέρει από το κράτος και θα μπορεί να λαμβάνει ανταποδοτικές εισφορές, τέλη και πρόστιμα από τους πολίτες και τους δήμους. Δηλαδή όλες τις υπηρεσίες που θα έπρεπε να παρέχει το κράτος θα τις προσφέρει μια Α.Ε. και θα τις πληρώνει το δημόσιο. Πάρα πολύ ωραία!

Με τις προτεινόμενες διατάξεις, αναθέτετε στην ΕΥΑΘ και στην ΕΥΔΑΠ την αντιπλημμυρική προστασία των πόλεων και των πολιτών. Μέχρι σήμερα, οι περιφέρειες και οι δήμοι υπέγραφαν συμβάσεις με την ΕΥΑΘ και την ΕΥΔΑΠ για εργασίες ή μελέτες με την ευχή του δημοσίου. Τώρα τι γίνεται; Μεταβιβάζετε την ευθύνη της αντιπλημμυρικής προστασίας στις ίδιες τις ανώνυμες εταιρείες με αβέβαια αποτελέσματα, εφόσον δεν θα είναι σίγουρο πως μπορούν να ανταποκριθούν και πιθανώς θα χρειαστεί να αναθέτουν σε νέες εργολαβίες.

Με την κλιματική κρίση όμως σε πλήρη εξέλιξη, ανησυχούμε ιδιαίτερα για το πώς η ΕΥΔΑΠ και η ΕΥΑΘ θα εμπλακούν σε ευθύνες που δεν τους αναλογούν. Το ζήτημα της αντιπλημμυρικής θωράκισης χρειάζεται να εξετασθεί με σοβαρότητα και χρειάζονται συναινέσεις όλων των εμπλεκομένων.

Πάμε τώρα στην προστασία των δασών. Αντί να ενισχύσετε τη Δασική Υπηρεσία ώστε σε συνεργασία με τους δασικούς συνεταιρισμούς να διαχειρίζεται τα δάση, μεταφέρετε και εδώ τη διαχείριση σε ιδιώτες, χωρίς την εμπλοκή της τοπικής κοινωνίας και χωρίς αυστηρά κριτήρια προς την αντιπυρική προστασία, ειδικά για τις προστατευόμενες περιοχές.

Κυρίες και κύριοι συνάδελφοι, εμείς είμαστε απολύτως ξεκάθαροι. Τον έλεγχο πρέπει να τον έχουν οι δασικές υπηρεσίες και να υπάρχουν αυστηρές προδιαγραφές και για τις εταιρείες που θα συμμετέχουν και για τον τρόπο διαχείρισης των δασών.

Πάμε παρακάτω. Εισάγετε τους όρους «αστική πολιτική» και «ανθεκτικότητα», χωρίς συνεκτικό όμως στρατηγικό σχεδιασμό και εθνική χωρική στρατηγική, προωθώντας επιμέρους εθνικές στρατηγικές, δημιουργώντας καταμερισμούς σε πολεοδομικό και χωροταξικό επίπεδο, για να ενισχύσετε τη δική σας ευελιξία, χωρίς προστασία του πολίτη και του περιβάλλοντος. Με αυτό προκαλείται ουσιαστικά η ανατροπή του ν.4495 του 2017, χωρίς ουσιαστική τεκμηρίωση και χωρίς να μας εξηγήσετε με ποια πολιτική θα τον αντικαταστήσετε.

Στο μεταξύ, νέα αυθαίρετα δημιουργούνται, δεν διενεργούνται καν δειγματοληπτικοί έλεγχοι που προβλέπει ο νόμος, η επιβολή των κυρώσεων αλλά και οι κατεδαφίσεις μετατίθενται διαρκώς στο μέλλον και πιο μετά και πιο μετά και πιο μετά.

Σε αυτό, λοιπόν, το πλαίσιο που σας περιγράφω, αντί η προτεραιότητα για το ΥΠΕΝ να είναι η εφαρμογή της υφιστάμενης πολιτικής, αρκείται στο να προτείνει μια νέα πολιτική, στην οποία μάλιστα σχεδόν εκμηδενίζεται ο κρίσιμος ρόλος της τοπικής αυτοδιοίκησης.

Επιτρέψτε μου κλείνοντας, κύριε Πρόεδρε, να αναφερθώ σε κάτι που θεωρώ ότι είναι πάρα πολύ κρίσιμο. Στο συγκεκριμένο νομοσχέδιο ολοκληρώνεται, κυρίες και κύριοι συνάδελφοι της κυβερνητικής πλειοψηφίας, το στρατηγικό χτύπημα στην ενεργειακή δημοκρατία.

Αφού αφήσατε τις εταιρείες ενέργειας να αισχροκερδούν δημιουργώντας υπέρογκα χρέη, κάνετε σήμερα λόγο για ΑΠΕ, εξυπηρετώντας ουσιαστικά τους εργολάβους που θα εγκαθιστούν ΑΠΕ, ενώ θα έπρεπε να επενδύονται στην ανάπτυξη των ενεργειακών κοινοτήτων για τη μείωση του κόστους ενεργειακών αναγκών, δίνοντας πρόσβαση σε ελεύθερο χώρο στο δίκτυο και στοχευμένες χρηματοδοτήσεις.

Αντιθέτως, αφού οι ενεργειακές κοινότητες δεν μπορούν να βρουν χώρο στο δίκτυο και καταργείτε τον εικονικό ενεργειακό συμψηφισμό, βρίσκετε μία νέα λύση, για να κρατήσετε την ενεργειακή παραγωγή στα χέρια λίγων, μέσω ενεργειακών κοινοτήτων πολιτών, δίνοντας χώρο σε έργα μεγάλων παραγωγών ΑΠΕ τα οποία θα παρέχουν ενέργεια στις ενεργειακές κοινότητες πολιτών.

Σήμερα ξεπουλάτε τον φυσικό πλούτο της χώρας και τη δημόσια περιουσία. Όμως, κάνετε και κάτι ακόμα πιο επώδυνο. Κλείνω με αυτό, κύριε Πρόεδρε. Καταδικάζετε μια ολόκληρη περιφέρεια σε αφανισμό. Και μιλάω για τη Θεσσαλία. Και φαίνεται πως μέχρι σήμερα κανένας και καμμία από εσάς δεν έχει κατανοήσει τι συνέβη εκεί πριν από μερικούς μήνες. Η μοναδική προοπτική που δίνετε σε αυτούς τους ανθρώπους εκεί είναι να φύγουν από τον τόπο τους.

Να είστε, όμως, πραγματικά σίγουροι πως δεν θα το επιτρέψουν ούτε εκείνοι ούτε οι υπόλοιποι πολίτες. Αν δεν θέλετε να ακούσετε σήμερα εμάς, που είναι σίγουρο, πολύ σύντομα θα ακούσετε τη φωνή εκείνων που εξοντώνετε.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμετην κ. Χρηστίδου.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα επτά μαθήτριες και μαθητές και τέσσερις συνοδοί εκπαιδευτικοί από το 46ο Δημοτικό Σχολείο Ηρακλείου Κρήτης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Λιακούλη από το ΠΑΣΟΚ.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Σκυλακάκη, δεν περίμενα από εσάς να μιλήσετε στο Σώμα με τέτοια απαξίωση για ένα τέτοιο ζήτημα, το οποίο μάς καίει, μας πονάει, δημιουργεί σε εμάς ζητήματα επιβίωσης, ειδικά στους Θεσσαλούς. Έχουμε ευαισθητοποιηθεί απολύτως, γιατί βλέπουμε ότι έχουμε καταστραφεί ολοσχερώς. Είμαστε βουτηγμένοι ακόμη στη λάσπη. Μας έχετε ξεχάσει επτά μήνες μετά και μας μιλάτε για σουρεαλισμό. Εσείς μιλάτε σε εμάς για σουρεαλισμό;

Αφού, λοιπόν, μιλάτε εσείς για σουρεαλισμό, θα σας πω εγώ ποιο είναι το τοπίο και θα κρίνετε εσείς αν είναι σουρεαλιστικό ή όχι το τοπίο στη Θεσσαλία, κύριε Υπουργέ. Δεν νομίζω ότι ήρθατε και πολλές φορές να δείτε. Στο γραφείο σάς το περιγράφουν μάλλον μέσα από φωτογραφίες. Θα σας πω εγώ, λοιπόν, που είμαι κάθε μέρα εκεί.

Τι έγινε στη Θεσσαλία τον Σεπτέμβρη του 2023; Να σας θυμίσω, κυρίες και κύριοι συνάδελφοι και κύριε Υπουργέ; Καταποντιστήκαμε! «Κιβωτός του Νώε» λέγατε ότι έγινε η Θεσσαλία. Πρωτοφανές! Πήγατε στην αρχή να υπερκεράσετε βέβαια το θέμα, λέγοντας ότι αυτό ήταν ένα πρωτοφανές φαινόμενο, όντως, και δεν μπορούσε να αντιμετωπιστεί.

Όχι. Πρωτοφανές ήταν, να αντιμετωπιστεί μπορούσε. Γιατί δεν αντιμετωπίστηκε; Γιατί πιαστήκατε στον ύπνο. Απλά πράγματα! Δεν λειτουργήσατε σε ό,τι αφορά τα αντιπλημμυρικά έργα και στο κεντρικό κράτος και στις περιφερειακές σας δομές. Χρεοκοπήσατε τη Θεσσαλία. Δεν ήσασταν εντάξει στον χάρτη των αντιπλημμυρικών έργων που αναρτήθηκε στην Ευρωπαϊκή Ένωση και στην αρμόδια επιτροπή και ήρθαν και πρόστιμα και έρχονται και άλλα. Αποδείχτηκε ότι δεν κάνατε σωστά τη δουλειά σας, μαζί με τον «Ιανό». Και, βεβαίως, όλα αυτά τα πλήρωσε η Θεσσαλία και οι άνθρωποι. Δεκαεπτά άνθρωποι! Γιατί δεν μιλάμε μόνο για τις λίμνες και δεν μιλάμε μόνο για τα ποτάμια, μιλάμε και για δεκαεπτά ανθρώπινες ζωές που χάθηκαν απ’ αυτή την ιστορία. Καταστράφηκαν υποδομές, σπίτια, περιουσίες, καλλιέργειες, τα πάντα. Θεσσαλία, λοιπόν, ώρα μηδέν!

Τι έγινε από τότε μέχρι σήμερα; Απολύτως τίποτα! Ποιο ήταν το κομβικό σημείο; Εδώ είμαστε, κυρίες και κύριοι συνάδελφοι. Γιατί συζητάμε σήμερα; Για ιδιωτική εταιρεία την οποία φτιάχνετε για να διαχειριστείτε το νερό στη Θεσσαλία, γιατί χάσατε τις περιφερειακές εκλογές. Γι’ αυτό! Δεν φτιάχνεται ποτέ ο ΟΔΥΘ, κύριε Σκυλακάκη. Δεν φτιάχνεται.

Θα βάζατε έναν φορέα διαχείρισης υδάτων ο οποίος θα συνεπικουρούσε το έργο της Περιφέρειας Θεσσαλίας, αλλά δεν κέρδισε ο Αγοραστός και κέρδισε ο Κουρέτας. Θέμα πρώτο. Διότι αν τον Κουρέτα τον θέλατε και αν την περιφέρεια τη θέλατε και τη νέα περιφερειακή αρχή, που δεν είναι «ομογάλακτη», δική σας, τότε θα τον βάζατε και στο Διοικητικό Συμβούλιο του ΟΔΥΘ. Στον ΟΔΥΘ πώς τον βάλατε; Βάλατε το θεσμικό πρόσωπο του περιφερειάρχη;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):**…(Δεν ακούστηκε).

**ΕΥΑΓΓΕΛΙΑ ΛΙΑΚΟΥΛΗ:** Μην τα λέτε σε μένα, είμαι νομικός.

Τι βάλατε; Για πείτε μας. Δεκατρία άτομα βάλατε -βάλατε δεκατρία;-, παχυλά αμειβόμενα κιόλας. Είδα και τον πίνακα των αμοιβών. Καλά τα πήγατε εκεί. Προσέξτε. Στο Μέγαρο Μαξίμου χαμός θα γίνει μετά την ψήφιση του νομοσχεδίου. Δεν θα ξέρετε ποιον «ομογάλακτο» να τακτοποιήσετε στο διοικητικό συμβούλιο. Άλλος πονοκέφαλος από εκεί, αλλά δεν θα είναι δικός σας, θα είναι του επικεφαλής σας, φαντάζομαι, του κυβερνήτη.

Σε ό,τι αφορά τα υπόλοιπα, βάλατε θεσμικά το πρόσωπο του περιφερειάρχη μέσα στο διοικητικό συμβούλιο;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Δύο...

**ΕΥΑΓΓΕΛΙΑ ΛΙΑΚΟΥΛΗ:** Βάλατε δύο άτομα από την περιφέρεια. Σας μιλάω για τον θεσμικό ρόλο του περιφερειάρχη, για να μην κοροϊδευόμαστε πίσω από τις λέξεις, κύριε Σκυλακάκη. Προσπαθείτε να μας κοροϊδέψετε, λοιπόν.

Σταθμός οι εκλογές! Και αφού, λοιπόν, δεν κερδήθηκαν οι εκλογές, μετά αρχίσατε να απεργάζεστε το σχέδιο «πώς θα μπορέσουμε να διαχειριστούμε τα πάντα». Όταν λέμε τα πάντα, όχι μόνο το νερό. Για τα νερά, κυρίες και κύριοι συνάδελφοι, στο όνομα των νερών, κυρίες και κύριοι συνάδελφοι, διαχείριση όλου του στρατηγικού πλαισίου στη Θεσσαλία! Τα στρατηγικά σχέδια, τα αντιπλημμυρικά σχέδια, τα νερά και τα πάντα! Ό,τι έρπει, κουνιέται και πετάει! Τα πάντα θέλετε, λοιπόν, να τα διαχειρίζεστε.

Τι κάνατε από τότε μέχρι σήμερα για τη Θεσσαλία; Το απόλυτο μηδενικό και αφήσατε τη Θεσσαλία στην ώρα μηδέν. Ούτε καν την αρωγή για την οποία προχθές άκουγα στο Μουζάκι τον κύριο Πρωθυπουργό να απολογείται στους ανθρώπους που ήταν εκεί ότι «θα πρέπει να επισπεύσω τον μηχανισμό» -λέει- και ούτω καθεξής.

Τι κομβικό, λοιπόν, αφού χάσατε και στην περιφέρεια τις εκλογές, κάνατε ακόμα; Αναθέσατε στην ολλανδική εταιρεία να κάνει master plan.

Ποια ήταν αυτή η ολλανδική εταιρεία, στην οποία ήταν και CEO ένας κ. Γρηγόρης Δημητριάδης; Τι έκανε αυτή η εταιρεία, λοιπόν;

Αυτή η εταιρεία, λοιπόν, η οποία διαχειρίστηκε μόνο στην Αφρική, στην Ασία και στη Νοτιοανατολική Αμερική σχέδια, ασχολήθηκε με τη Θεσσαλία και δεν είχε ασχοληθεί ποτέ ξανά με την Ευρώπη.

Φανταστείτε, κυρίες και κύριοι συνάδελφοι: Αυτή ήταν η εταιρεία. Πώς την επιλέξατε; Με ποια κριτήρια επιλέξατε αυτή την εταιρεία, την ολλανδική; Ποιο ήταν το μείγμα της τεχνογνωσίας, της επιστημοσύνης και του καλού παραδείγματος; Κανένα. Τι ήταν αυτό που παρουσίασε η ολλανδική εταιρεία ως master plan; Ήταν αυτό που παρουσίασε και έμεινε η Θεσσαλία άναυδη!

Όμως, αυτές είναι λεπτομέρειες δικές σας. Οι δικοί σας οι ομογάλακτοι, οι φορείς, κατ’ αρχάς, είναι απέναντι στο master plan των Ολλανδών, το ΤΕΕ, το ΓΕΩΤΕΕ, τα επιμελητήρια, η περιφέρεια, η τοπική αυτοδιοίκηση, αλλά αγρόν ηγοράζατε! Δεν σας ενδιαφέρουν! Λεπτομέρειες είναι, ασήμαντα μυρμηγκάκια! Τι να κάνουν μπροστά στον ελέφαντα, που είστε εσείς!

Όμως, εμείς βλέπουμε τον ελέφαντα στο δωμάτιο, ο οποίος υπάρχει, και επεκτείνουμε τη φωνή των Θεσσαλών από το Βήμα αυτό και σας λέμε, λοιπόν, κύριε Υπουργέ και κύριοι της Κυβέρνησης, ότι αυτό δεν μπορεί να περάσει έτσι. Πάτε να εφαρμόσετε ένα παράδειγμα που δεν έχει γίνει ποτέ στον κόσμο, ένα παράδειγμα μείγματος αφρικανικής και ασιατικής χώρας στη Θεσσαλία.

Και να σας πω, κύριε Υπουργέ, εκτός του ότι φτιάχνετε τον ΟΔΥΘ, ο οποίος είναι με μετοχικό κεφάλαιο -σας τα είπε και ο εισηγητής μας και ο Κοινοβουλευτικός μας Εκπρόσωπος-, αυτό το μετοχικό κεφάλαιο, προσέξτε, μπορείτε να το αλλάξετε, ναι ή όχι;

Πείτε στον κόσμο, κύριε Σκυλακάκη, εσείς που είστε και αυθόρμητος και αγαπάτε και τα ρεύματα και τις τεχνοτροπίες. Πριν μας είπατε για τον σουρεαλισμό. Για να δούμε τώρα ποιος είναι ρεαλιστής και ποιος είναι ο σουρεαλιστής, εγώ ή εσείς;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Πείτε, λοιπόν: Αλλάζει το μετοχικό κεφάλαιο; Μπορείτε με μια αύξηση μετοχικού κεφαλαίου να έρθει πλήρως στον ιδιώτη η διαχείριση των στρατηγικών αντιπλημμυρικών σχεδίων και του νερού ως παρόχου, ελεγκτή και ελεγχόμενου μαζί και στα δύο πεδία, ναι ή όχι;

Ναι, λοιπόν. Ναι. Σιωπάτε τώρα, δεν έχετε να μας πείτε τίποτα ούτε να μας καθυβρίσετε, όπως πριν.

Όμως, εγώ θα σας πω το εξής, κύριε Υπουργέ. Δεν με αντέχετε, ε; Λέτε στον κύριο Πρόεδρο να με διακόψει!

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, κυρία Λιακούλη!

**ΕΥΑΓΓΕΛΙΑ ΛΙΑΚΟΥΛΗ:** Την ανοχή σας, λοιπόν, κύριε Πρόεδρε. Ολοκληρώνω σε δευτερόλεπτα.

Δεν αντέχετε ότι ο CEO, ο κ. Γκουζούρης -προχθές στο «MONEY REVIEW» διάβαζα μια συνέντευξή του- έλεγε πώς βλέπει το master plan των Ολλανδών, τη Θεσσαλία. Και τι μας είπε; Εκτός από φιστίκια και μάνγκο και όλα τα τοιαύτα -αυτά στους παραδοσιακούς καλλιεργητές της Θεσσαλίας-, μας μίλησε για ένα παράδειγμα ρυζιού που εφαρμόστηκε στην Ασία, εφαρμόστηκε στην Αφρική, εκατοντάδων χιλιάδων εκτάσεων, όπου μπορεί, όπως λέει, να δει μέσα από νέο όραμα την περιοχή της Θεσσαλίας.

Λοιπόν, ακούστε: Τα πράγματα είναι απλά, λόγια σταράτα και λόγος ευθύς. Πάτε να κάνετε στη Θεσσαλία με αυτά και με αυτά ένα πείραμα και τους Θεσσαλούς πάτε να τους μετατρέψετε σε πειραματόζωα. Ξεχάστε το. Δεν υπάρχει καμμία απολύτως περίπτωση. Έχετε απέναντι τους ανθρώπους, τους κατοίκους, τους παραγωγούς μας. Έχουμε τα περισσότερα ΠΟΠ προϊόντα. Είναι το περιβόλι του ουρανού η Θεσσαλία. Πάμε για ρεκόρ προϊόντων με αναγνώριση γεωγραφικής ένδειξης. Είμαστε ποιοτικοί παραγωγοί. Αυτό ξέρουμε να κάνουμε από γενιά σε γενιά και θα το κάνουμε με τον καλύτερο τρόπο.

Δεν θα σας δώσουμε την ευκαιρία να αποτελέσει αυτό σχέδιο family affairs ούτε βεβαίως business as usual -αυτό ξεχάστε το- πάνω στον πόνο τον δικό μας, πάνω στον τρόπο με τον οποίο εσείς διαχειριστήκατε με τους Ολλανδούς σας, τους οποίους χρηματοδότησε η Ένωση Τραπεζών με το διόλου ευκαταφρόνητο ποσό, κυρίες και κύριοι συνάδελφοι, των 970 εκατομμυρίων ευρώ, χωρίς ΦΠΑ. Σωστά το θυμάμαι; Καλά τα θυμάμαι;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Είναι 970.000 ευρώ.

**ΕΥΑΓΓΕΛΙΑ ΛΙΑΚΟΥΛΗ:** Μάλιστα, 970.000 ευρώ εκτός ΦΠΑ. Και όλα αυτά δώρο στη Θεσσαλία. «Φοβού τους Δαναούς και δώρα φέροντες»!

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Λιακούλη.

Θα ήθελα να ανακοινώσω στο Σώμα ότι η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Κοινωνικής Συνοχής και Οικογένειας: «Αναμόρφωση του προγράμματος ‘‘Στέγαση και Εργασία για τους αστέγους’’ και άλλες ρυθμίσεις για τη βελτίωση των υπηρεσιών κοινωνικής πρόνοιας - Σύσταση οριζόντιων υποστηρικτικών υπηρεσιών του Υπουργείου Κοινωνικής Συνοχής και Οικογένειας και άλλες διατάξεις».

Επίσης, ο Βουλευτής κ. Μιχαήλ Χουρδάκης ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς η Βουλή ενέκρινε τη ζητηθείσα άδεια.

Θα δώσω τώρα τον λόγο στον Πρόεδρο της Νέας Αριστεράς, τον κ. Αλέξη Χαρίτση.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δυστυχώς, δεν είναι μόνο η αφρικανική σκόνη που δημιουργεί μια αποπνικτική ατμόσφαιρα στη χώρα μας -για την οποία, βεβαίως, πρέπει να πω ότι τα αντανακλαστικά σας για μια ακόμη φορά ήταν απολύτως ανεπαρκή για την προστασία της δημόσιας υγείας και του πληθυσμού-, αλλά είναι και όσα θλιβερά ζήσαμε χθες εδώ, στο ελληνικό Κοινοβούλιο, με τον ξυλοδαρμό Βουλευτή, που μας θύμισαν και το όχι τόσο μακρινό παρελθόν, με τη Χρυσή Αυγή εδώ μέσα στα κοινοβουλευτικά έδρανα.

Και θέλω να πω κάτι το οποίο είναι πολύ σημαντικό για εμένα, είναι πολύ σημαντικό για τη Νέα Αριστερά, για την ταυτότητά μας, για τις αξίες μας. Επειδή άκουσα χθες και σήμερα το πρωί σε τηλεοπτική συνέντευξη τον Πρόεδρο των Σπαρτιατών να μας εξαπολύει μια χυδαία επίθεση, εμείς, λοιπόν, θα πούμε ότι, ναι, είμαστε αντιφασίστες και είμαστε υπερήφανοι που είμαστε αντιφασίστες.

(Χειροκροτήματα από την πτέρυγα της Νέας Αριστεράς)

Είμαστε περήφανοι που δώσαμε τη μάχη μέσα και έξω από τη Βουλή, έτσι ώστε η ναζιστική συμμορία της Χρυσής Αυγής να μπει στη φυλακή και να μπει φραγμός και στο κόμμα-μαριονέτα του Ηλία Κασιδιάρη.

(Χειροκροτήματα από την πτέρυγα της Νέας Αριστεράς)

Άκουσα τον Πρόεδρο των Σπαρτιατών να μας αποκαλεί «μειοδότες».

Επειδή, όμως, κύριε Στίγκα, ξέρουμε ιστορία, ξέρουμε ποιοι ήταν μειοδότες. Μειοδότες ήταν οι πολιτικοί σας πρόγονοι από την Κατοχή των δωσίλογων μέχρι τη χουντική τραγωδία της Κύπρου.

(Χειροκροτήματα από την πτέρυγα της Νέας Αριστεράς)

Η άκρα Δεξιά είναι η παράταξη που έχει οδηγήσει αυτόν τον τόπο, αυτή τη χώρα σε εθνικές τραγωδίες.

Σας επιστρέφω, λοιπόν, τον χαρακτηρισμό και σας αφήνω να επιλέξετε σε ποια κόμματα θα δίνετε εσείς συγχαρητήρια, σε αυτά τα κόμματα τα οποία αποφεύγουν να καταθέσουν υπόμνημα για τον αποκλεισμό σας στον Άρειο Πάγο, σε αυτά τα κόμματα τα οποία έχουν υποψήφιους Ευρωβουλευτές οι οποίοι μιλούν για ευπρόσδεκτες ψήφους.

Ε, λοιπόν, για εμάς οι δικές σας ψήφοι δεν είναι ευπρόσδεκτες! Για εμάς είστε ανεπιθύμητοι!

(Χειροκροτήματα από την πτέρυγα της Νέας Αριστεράς)

Επανέρχομαι στα θλιβερά των τελευταίων ημερών. Είχαμε μέσα σε όλα τα θλιβερά και την έκθεση-κόλαφο του Στέιτ Ντιπάρτμεντ με τα θέματα του κράτους δικαίου στην Ελλάδα. Ο Υπουργός Εξωτερικών έφτασε να μιλήσει πάλι για τις κακές ΜΚΟ που κάνουν καταγγελίες.

Μπορεί να σας φαίνεται περίεργο εκεί, στην Κυβέρνηση, αλλά στις σύγχρονες δημοκρατίες και σε ένα κράτος δικαίου, όταν γίνονται καταγγελίες από φορείς, από οργανισμούς, από συλλογικότητες, αυτές λαμβάνονται υπ’ όψιν από την πολιτεία, εκτός των άλλων, και για τον έλεγχο και τη λογοδοσία σε σχέση με την ποιότητα της δημοκρατίας, σε σχέση με την ποιότητα του κράτους δικαίου.

Τα θλιβερά, όμως, δυστυχώς, συνεχίζονται και συνεχίζονται και στο πεδίο της οικονομίας, εκεί που η Κυβέρνηση Μητσοτάκη έχει το θράσος να πανηγυρίζει. Και έρχονται σήμερα οι «FINANCIAL TIMES» και τι λένε; Λένε, κατ’ αρχάς, ότι οι Έλληνες έχουν γίνει -προσέξτε, δεν ήταν, έχουν γίνει- οι δεύτεροι φτωχότεροι στην Ευρώπη των είκοσι επτά. Ξεπερνάμε μόνο τη Βουλγαρία. Αυτό λένε σήμερα οι «FINANCIAL TIMES». Είναι, βεβαίως, τα γνωστά στοιχεία της EUROSTAT.

Λένε οι «FINANCIAL TIMES» ότι αυτό είναι κάτι καινούργιο για την Ελλάδα. Και τι άλλο λένε όμως; Λένε και κάτι ακόμα χειρότερο. Λένε ότι η διαφορά με την τελευταία, τη Βουλγαρία, μειώνεται ραγδαία και δεν είναι παράλογο να περιμένει κανείς ότι η Ελλάδα σύντομα θα είναι η φτωχότερη χώρα της Ευρωπαϊκής Ένωσης. Αυτά λένε οι «FINANCIAL TIMES».

Τα καταθέτω στα Πρακτικά.

(Στο σημείο αυτό ο Πρόεδρος της Κοινοβουλευτικής Ομάδας της Νέας Αριστεράς κ. Αλέξης Χαρίτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό είναι το οικονομικό θαύμα της Κυβέρνησης Μητσοτάκη. Θερμά συγχαρητήρια! Αλλά βεβαίως την Κυβέρνηση δεν την απασχολούν όλα αυτά. Εσείς έχετε υπηρετήσει άλλα πράγματα. Αν έπρεπε να σκεφτώ μια ατάκα που χαρακτηρίζει το πολιτικό πνεύμα της παρούσας Κυβέρνησης, αυτή δεν θα ήταν άλλη από το «ποτέ μην αφήνεις μια ευκαιρία, μια ευκαιρία κρίσης να πάει χαμένη» που έχει πει ο Ουίνστον Τσώρτσιλ.

Τα πέντε αυτά χρόνια, λοιπόν, που η χώρα κυβερνάται από τη Νέα Δημοκρατία κάθε κρίση είναι και μία ευκαιρία για τον κ. Μητσοτάκη και την Κυβέρνησή του για την εφαρμογή με ακόμα πιο επιθετικούς όρους της ήδη υφιστάμενης ατζέντας της Κυβέρνησης σε μια νέα συγκυρία.

Αυτή η Κυβέρνηση δεν προσαρμόζεται στις κρίσεις που τη βρίσκουν. Οι κρίσεις πρέπει να προσαρμόζονται στην ατζέντα της Νέας Δημοκρατίας. Έτσι έγινε με την πανδημία: η κρίση αποτέλεσε ευκαιρία για την πριμοδότηση της ιδιωτικής υγείας σε πείσμα της πραγματικότητας. Έτσι έγινε με την ενεργειακή κρίση: η κρίση αποτέλεσε αφορμή για την επιδότηση του ιδιωτικού ολιγοπωλίου στην ενέργεια. Η πραγματικότητα προσαρμόζεται στη Νέα Δημοκρατία και όχι η Νέα Δημοκρατία στην πραγματικότητα. Έτσι, λοιπόν, γίνεται και με την κλιματική αλλαγή.

Η Νέα Δημοκρατία όταν εκλέχθηκε το 2019 είχε μια σκληρή ατζέντα ιδιωτικοποιήσεων και περιορισμού του θεσμικού πλέγματος περιβαλλοντικής προστασίας της χώρας. Η ένταση των φαινομένων που απορρέουν από την κλιματική κατάρρευση σε πλανητικό επίπεδο ήταν εξαρχής η αφορμή, στο όνομα, υποτίθεται, του περιβάλλοντος, να ξηλωθούν όλοι οι θεσμικοί περιβαλλοντικοί κανόνες, να ξηλωθούν οι φορείς προστατευόμενων περιοχών, να επιτραπεί η οικονομική εκμετάλλευση περιοχών «NATURA», να αποδοθεί στον ιδιωτικό τομέα η εποπτεία και ο έλεγχος της περιβαλλοντικής νομιμότητας.

Εκεί, λοιπόν, που ο λαός μας, εκεί που η πατρίδα μας βιώνει μια ανείπωτη σειρά από καταστροφές, από κρίσεις, ο κ. Μητσοτάκης βλέπει μια ατελείωτη σειρά από οικονομικές ευκαιρίες. Εκεί που εμείς βλέπουμε τα καμένα δάση της Εύβοιας, της Θράκης, της Ρόδου, ο κ. Μητσοτάκης βλέπει αφορμές για αντιμεταρρυθμίσεις, που εμβαθύνουν το ίδιο μοντέλο ανάπτυξης που μας έφερε ως εδώ.

Έτσι, δυστυχώς, λειτουργεί η Κυβέρνηση της Νέας Δημοκρατίας. Και έτσι λειτούργησε και λειτουργεί και σήμερα και για την περίπτωση της ανείπωτης καταστροφής που έπληξε τον Θεσσαλικό Κάμπο τον Σεπτέμβρη του 2023, καταστρέφοντας ανθρώπινες ζωές, καταστρέφοντας το 15% της ζωικής παραγωγής της χώρας μας, καταστρέφοντας περισσότερο από το 2% του ΑΕΠ της χώρας μας και ξεριζώνοντας χιλιάδες συμπολίτες μας από το σπίτι τους.

Σε αυτόν τον όλεθρο, λοιπόν, σε αυτόν τον όλεθρο που βίωσε η Θεσσαλία, ο κ. Μητσοτάκης διέγνωσε ένα ακόμα business opportunity. Το σημερινό σχέδιο νόμου υποτίθεται ότι αθροίζει ετερόκλητα μέτρα για την αντιμετώπιση κλιματικής αλλαγής. Στην πραγματικότητα, όμως, αποδεικνύει τον κυνικό τρόπο με τον οποίο το κυβερνητικό επιτελείο στέκεται απέναντι στο περιβάλλον, απέναντι στους πολίτες αυτής της χώρας και, επί του προκειμένου, απέναντι στους αγρότες της Θεσσαλίας και τις οικογένειές τους.

Η εισηγήτριά μας και οι Βουλευτές μας έχουν αναφερθεί αναλυτικά στα πολλά προβληματικά σημεία του νομοσχεδίου, αλλά νομίζω ότι εκεί που πρέπει να δοθεί ιδιαίτερο βάρος, εκεί που έχετε πραγματικά ξεπεράσει τον εαυτό σας είναι στο θέμα της διαχείρισης των υδάτων στη Θεσσαλία.

Από πού να το πρωτοπιάσει κανείς; Από πού να το πιάσει κανείς; Από το γεγονός ότι ανατέθηκε μια τόσο σοβαρή μελέτη, που αφορά το μέλλον της Θεσσαλίας, χωρίς επιστημονικές προδιαγραφές και χωρίς κριτήρια; Εντάξει, φροντίσατε να χρηματοδοτηθεί μελέτη από αλλού, για να μην έχετε θέματα με τη νομοθεσία για τις δημόσιες συμβάσεις. Αλλά πραγματικά με τι κριτήρια επελέγη τελικά αυτή η εταιρεία; Θα μας το εξηγήσετε; Πρόκειται για μια εταιρεία εμπορική, που δραστηριοποιείται στις πρώην ολλανδικές αποικίες, με παραχωρήσεις γαιών για μαζικές καλλιέργειες και εμπόριο.

Από πού αλλού να το πιάσει κανείς, όμως; Να το πιάσει από το γεγονός ότι την ώρα που το κείμενο της μελέτης είναι, υποτίθεται, στη διαβούλευση, που δεν έχει ολοκληρωθεί, εσείς παίρνετε τμήμα αυτού του κειμένου της διαβούλευσης, αυτής της μελέτης, και το φέρνετε εδώ για νομοθέτηση;

Γιατί βιάζεστε βεβαίως; Ποια είναι η πρεμούρα να φέρετε για νομοθέτηση τη σύσταση του Ενιαίου Φορέα Διαχείρισης των Υδάτων στη λεκάνη απορροής της Θεσσαλίας; Άλλη μια ωραιότατη ευκαιρία για τον κ. Μητσοτάκη και σε αυτή την καταστροφή: εμπορευματοποίηση του νερού και του αρδευτικού νερού. Γιατί ναι μεν ο κ. Μητσοτάκης όταν βρίσκεται στην Ευρώπη θέλει να καλλιεργεί το προφίλ του μπροστάρη στην αντιμετώπιση της κλιματικής αλλαγής, αλλά, όταν έρχεται εδώ, όταν έρχεται στη Θεσσαλία, λειτουργεί ως αρνητής της κλιματικής αλλαγής και της επιστήμης.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Σήμερα, λοιπόν, η Κυβέρνηση οργανώνει τη θωράκιση, υποτίθεται, της Θεσσαλίας με γνώμονα το δικό της επικοινωνιακό τέχνασμα. Δηλαδή τι μας λέει; Μας λέει ότι ανάλογα φαινόμενα θα ξανασυμβούν μετά από χίλια χρόνια. Γιατί μόνο αν πιστεύεις ότι ο «Ντάνιελ» δεν θα σε ξαναβρεί, τότε μόνο πράγματι μπορείς να προχωρήσεις σε μια παρέμβαση για την ανασυγκρότηση της Θεσσαλίας μόνο ως προς την αποκατάσταση της παραγωγής και όχι για τη θωράκιση της περιοχής, που θα πληγεί εκ νέου το επόμενο διάστημα από ίδια ή παραπλήσια φυσικά φαινόμενα. Και μόνο με αυτή τη λογική εξηγείται και το γεγονός ότι η υλοποίηση του master plan των Ολλανδών δεν εκκινεί από τα αναγκαία αντιπλημμυρικά έργα, τα οποία σύμφωνα με τη μελέτη προβλέπεται να εκκινήσουν το 2028, αλλά από τη διαχείριση του νερού.

Κυρίες και κύριοι συνάδελφοι, μέχρι σήμερα η στρατηγική αδυναμία της Κυβέρνησης να αντιμετωπίσει την κλιματική καταστροφή που έπληξε τη Θεσσαλία έχει υπάρξει πρωτοφανής. Σήμερα, όμως, η Κυβέρνηση έρχεται με μια μαγική λύση στα χέρια, με μια λύση για το αδιέξοδο για το οποίο η ίδια έχει θέσει τον εαυτό της και τη Θεσσαλία. Και η λύση αυτή ποια είναι; Η λύση έχει όνομα: ιδιωτικοποίηση των υδάτινων οικοσυστημάτων, ιδιωτικοποίηση της διαχείρισης και της εμπορίας των υδάτινων πόρων της Θεσσαλίας.

(Χειροκροτήματα από την πτέρυγα της Νέας Αριστεράς)

Κύριε Υπουργέ, στα όρια του χιούμορ εσείς είπατε ότι είστε ο νέος Γεράσιμος Αρσένης -έτσι δεν είπατε;-, που κάνει κρατικοποιήσεις προβληματικών επιχειρήσεων, εννοώντας τους δημοτικούς ΟΕΒ και τα χρέη τους, που κληρονομεί ο νέος φορέας. Μας λέτε, λοιπόν, κύριε Υπουργέ, ότι οι μετοχές της νέας ανώνυμης εταιρείας που συστήνετε με το παρόν νομοσχέδιο ανήκουν εξ ολοκλήρου στο δημόσιο και άρα αυτό αποτελεί εγγύηση της λειτουργίας με όρους δημοσίου συμφέροντος.

Βέβαια, προβλέπετε και αύξηση του μετοχικού κεφαλαίου. Και δεν μας λέτε πώς θα γίνει αυτή η αύξηση μετοχικού κεφαλαίου. Δεν μας λέτε τη διαδικασία. Δεν μας λέτε και τον τρόπο, τον οποίο τον αφήνετε να καθοριστεί με μεταγενέστερη υπουργική απόφαση. Όχι στη νομοθετική εξουσία, δηλαδή, αλλά στην εκτελεστική, στην Κυβέρνηση.

Γιατί, λοιπόν, δεν προσθέτετε σε αυτή την εξουσιοδοτική ρύθμιση κάτι που να διασφαλίζει ότι δεν θα εισχωρήσει ιδιώτης μέσα από τη διαδικασία αύξησης του μετοχικού κεφαλαίου; Κάντε τώρα μία νομοτεχνική βελτίωση για το συγκεκριμένο ζήτημα. Όχι, όμως, δεν το κάνετε, γιατί αυτό το οποίο φτιάχνετε είναι ένας φορέας ο οποίος θα λειτουργεί με ιδιωτικοοικονομικούς όρους.

Προσέξτε. Εδώ δεν πρόκειται για μια ανώνυμη εταιρεία του δημοσίου που λειτουργεί υποστηρικτικά ή παρέχει υπηρεσίες στο ίδιο το δημόσιο. Εδώ πρόκειται για μια ανώνυμη εταιρεία που θα ασκεί εμπορική δραστηριότητα. Και το να είναι ένα αγαθό δημόσιο σημαίνει ότι διατίθεται, σημαίνει ότι είναι προσβάσιμο με μη εμπορικά κριτήρια.

(Στο σημείο αυτό κτυπάει το κουδούνι λήξεως του χρόνου ομιλίας του Προέδρου της Κοινοβουλευτικής Ομάδας της Νέας Αριστεράς)

Ποια θα είναι η βασική λειτουργία του νέου φορέα; Η τιμολόγηση του νερού άρδευσης στη Θεσσαλία και στον Θεσσαλικό Κάμπο, ερήμην ακόμα και της ΡΑΑΕΥ, της ανεξάρτητης αρχής, τιμολόγηση που βέβαια στο σημερινό νομοσχέδιο δεν υπάρχει καμμία απολύτως εγγύηση ότι θα γίνεται στη βάση της καθολικής, της συνεχούς, της ποιοτικής και περιβαλλοντικά βιώσιμης παροχής των υπηρεσιών ύδρευσης, άρδευσης, αποχέτευσης και περιβαλλοντικής προστασίας σε ολόκληρο τον λαό της Θεσσαλίας.

Μήπως, όμως, για να βγαίνουν και οι υπέρογκοι μισθοί που προβλέπονται για τα μέλη του διοικητικού συμβουλίου, θα γίνεται και αύξηση στα τιμολόγια; Πόσες φορές πάνω θα είναι αυτή η αύξηση; Θα είναι δύο φορές επάνω; Θα είναι τρεις φορές επάνω; Θα είναι πέντε φορές επάνω; Και ποιος θα πληρώσει το κόστος αυτής της αύξησης των τιμολογίων, αυτό το κόστος το οποίο θα είναι δυσβάστακτο για τον παραγωγό της Θεσσαλίας;

Θα μετακυλιστεί αυτό το κόστος τελικά. Θα μετακυλιστεί στο τελικό προϊόν. Θα μετακυλιστεί στο ράφι. Θα το πληρώσει τελικά αυτό το κόστος ο Έλληνας καταναλωτής. Αυτός θα είναι το θύμα της σημερινής σας αντιμεταρρύθμισης.

(Χειροκροτήματα από την πτέρυγα της Νέας Αριστεράς)

Γιατί το νομοσχέδιο αυτό, κύριοι της Κυβέρνησης, δεν βλέπει πολίτες, δεν βλέπει αγρότες και παραγωγούς, δεν βλέπει ευάλωτους, δεν βλέπει χαμηλά εισοδήματα.

Πρέπει βεβαίως να πούμε ότι η ιστορία αυτή δεν ξεκινάει σήμερα. Η πολιτική της Κυβέρνησης για το νερό είναι μια πολιτική -να πούμε- τολμηρή. Μόνο που είναι σκληρά, νεοφιλελεύθερα, τολμηρή αυτή η πολιτική. Η ίδια η συγκρότησή της ΡΑΑΕΥ από τη Νέα Δημοκρατία ήταν ένα αποφασιστικό βήμα στη διαμόρφωση μιας ανταγωνιστικής αγοράς στον χώρο του νερού. Άλλωστε η Κυβέρνηση έχει δηλώσει ότι πήρε ιδέες από το αντίστοιχο ιταλικό μοντέλο και συνεργάστηκε μάλιστα με αρμοδίους από την Ιταλία για το συγκεκριμένο θέμα. Τι συμβαίνει, όμως, στην πράξη και στο ιταλικό μοντέλο δεν μας το λέει αυτό η Κυβέρνηση. Γιατί και εκεί υπάρχουν καταγγελίες για αύξηση των τιμολογίων, υπάρχουν καταγγελίες για ιδιωτικοποιήσεις.

Αυτό το οποίο θέλω να πω είναι ότι η Κυβέρνηση ξεκίνησε να υλοποιεί το σχέδιό της για την ιδιωτικοποίηση του νερού πριν από την καταστροφή του «Ντάνιελ». Έτσι έγινε άλλωστε ιστορικά, έτσι έγινε και σε άλλους κλάδους. Έτσι έγινε στις τηλεπικοινωνίες, έτσι έγινε στην ενέργεια και έτσι προσπαθούσε να κάνει μέχρι σήμερα η Νέα Δημοκρατία και με το νερό και με την έλευση, βεβαίως, του «Ντάνιελ» η Κυβέρνηση το πάει το πράγμα παρακάτω.

Το χειρότερο, όμως, είναι ότι η σύσταση αυτού του νέου ενιαίου φορέα είναι μια πράξη υφαρπαγής των υδάτινων πόρων από τις τοπικές κοινωνίες και όχι μόνο επειδή δεν ακολουθεί ένα μοντέλο αποκέντρωσης, έτσι όπως και το ίδιο το Σύνταγμα ορίζει, με έναν φορέα που την αρμοδιότητα θα την έχει η Περιφέρεια της Θεσσαλίας, ενώ το κεντρικό κράτος θα διατηρεί έναν επιτελικό και στρατηγικό ρόλο, αυτά δηλαδή που τα λέμε ήδη από την περίοδο του «Καλλικράτη», αλλά και επειδή προϋπόθεση για τη δημιουργία ενός τέτοιου φορέα θα έπρεπε να είναι το κριτήριο της δημοκρατικής λογοδοσίας και της περιβαλλοντικής βιωσιμότητας, στο οποίο θα έπρεπε τον πρώτο λόγο να τον έχουν οι ίδιες οι τοπικές κοινωνίες. Εδώ όμως δυστυχώς έχουμε έναν φορέα στον οποίο οι τοπικές κοινωνίες δυστυχώς υποεκπροσωπούνται.

Και εν κατακλείδι, ο νέος φορέας είναι αυτός που θα κληθεί να υλοποιήσει έναν σχεδιασμό που, αν και τυπικά είναι αρμοδιότητά του, του ίδιου του φορέα, να τον υλοποιήσει, στην πραγματικότητα ο σχεδιασμός αυτός είναι ήδη γνωστός. Είναι ο σχεδιασμός της μελέτης των Ολλανδών.

Κυρίες και κύριοι της Κυβέρνησης, κύριε Υπουργέ, όσες περικοκλάδες, όσες βαθυστόχαστες και βαρύγδουπες φράσεις και αν χρησιμοποιήσετε για να μας πουλήσετε την εμπειρία της εταιρείας αυτής σε χώρες του τρίτου κόσμου, εδώ βρισκόμαστε στην Ευρώπη και αυτό σημαίνει ότι η χώρα μας διέπεται και δεσμεύεται από την ευρωπαϊκή νομοθεσία.

(Χειροκροτήματα από την πτέρυγα της Νέας Αριστεράς)

Είναι δυνατόν να γίνεται μελέτη που δεν λαμβάνει υπ’ όψιν την οδηγία-πλαίσιο για το νερό και την οδηγία για τις πλημμύρες;

Όλα αυτά όμως βεβαίως έχουν δευτερεύουσα σημασία, σε σχέση με την κεντρική ιδέα του master plan. Όλοι οι επιστημονικοί φορείς της χώρας ομονοούν ότι η μελέτη της εν λόγω εταιρείας ανακυκλώνει την υφιστάμενη εγχώρια γνώση για τα προβλήματα του Θεσσαλικού Κάμπου, υπογραμμίζοντας όμως τρεις προϋπάρχουσες πολιτικές προτεραιότητες της Κυβέρνησής σας. Ποιες είναι αυτές οι προτεραιότητες;

Πρώτον, η δημιουργία ενός κεντρικού φορέα για την εμπορευματοποίηση και ιδιωτικοποίηση του νερού, που μας καλείτε σήμερα εδώ, στην Εθνική Αντιπροσωπεία, να εγκρίνουμε.

Δεύτερον, η ολική επαναφορά του σχεδίου για την εκτροπή του Αχελώου. Τόσες φορές το Συμβούλιο της Επικρατείας το έχει απορρίψει, αλλά η Κυβέρνηση προσπαθεί να το επαναφέρει μέσω τρίτων, να το επαναφέρει από το παράθυρο, να μας το φέρει μέσω της Ολλανδίας.

Και, τρίτον, η στήριξη του πιο πρόχειρου σχεδιασμού για την αλλαγή καλλιεργειών στην περιοχή, σχέδιο που υπολείπεται κατά πολύ της υφιστάμενης εγχώριας επιστημονικής γνώσης γύρω από το θέμα.

Κι εδώ, μέσα σε όλα αυτά, έρχεται πρόσφατα και ένα δημοσίευμα, το οποίο είναι -αν θέλετε- το κερασάκι στην τούρτα. Ο διευθύνων σύμβουλος της ολλανδικής εταιρείας σε συνέντευξή του δηλώνει ότι η ίδια η εταιρεία, αυτή η εταιρεία που έκανε τη μελέτη, έχει έτοιμο και δικό της επενδυτικό σχέδιο για μαζική παραγωγή συγκεκριμένων προϊόντων, στην οποία παραγωγή η ίδια εταιρεία θα κάνει τον ενδιάμεσο!

(Χειροκροτήματα από την πτέρυγα της Νέας Αριστεράς)

Επειδή, εντάξει, εδώ δεν είμαστε ακόμα Αφρική και η συμφωνία δεν μπορεί να γίνει απευθείας με το κράτος, ο διευθύνων σύμβουλος προτείνει τη δημιουργία μεγάλων συνεταιρισμών, αλλά η κατεύθυνση της καλλιέργειας έχει δοθεί ήδη από το master plan. Δηλαδή, μιλάμε τώρα σοβαρά; Δώσατε τέτοια μελέτη για το μέλλον της Θεσσαλίας και της αγροτικής παραγωγής στον Θεσσαλικό Κάμπο σε εταιρεία που θέλει να επενδύσει η ίδια στον Θεσσαλικό Κάμπο; Δηλαδή, την έννοια της σύγκρουσης συμφερόντων την έχετε ακουστά;

(Χειροκροτήματα από την πτέρυγα της Νέας Αριστεράς)

Κύριε Υπουργέ, εδώ δεν είμαστε αποικία. Δεν μπορεί να αντιμετωπίζεται ο Θεσσαλικός Κάμπος με τη λογική της μελετοκατασκευής. Εδώ πια ανοίγουν ζητήματα όχι απλώς και μόνο που μπορεί να υπάρχει -να το δεχτώ εγώ- το στοιχείο του υποκειμενισμού, ζήτημα επιστημονικής επάρκειας, ζήτημα εθνικής επάρκειας εταιρείας, αλλά εδώ ζήτημα εγκυρότητας της μελέτης εγείρεται λόγω σύγκρουσης συμφερόντων.

Κυρίες και κύριοι συνάδελφοι, το υδατικό πρόβλημα της Θεσσαλίας το γνωρίζουμε όλοι εδώ και χρόνια. Οι αγρότες βλέπουν σήμερα τη ζωή τους να καταστρέφεται από τις πλημμύρες, αλλά η πληγή και η απειλή υπήρχε και χθες από την υπεράντληση των υδάτων, όλα διαφορετικά κεφάλια της ίδιας λερναίας ύδρας της περιβαλλοντικής κρίσης που βιώνουμε, προϊόντα με διαφορετικό τρόπο το καθένα της επιμονής σε ένα μοντέλο ανάπτυξης και εκμετάλλευσης του ανθρώπου και της φύσης που σήμερα έχει φτάσει -για να μην πω ότι έχει ξεπεράσει ήδη- τα όριά του.

Η βασική απάντηση που πρέπει να δοθεί σήμερα από την πολιτεία στο υδατικό πρόβλημα της Θεσσαλίας δεν είναι μόνο η καλύτερη διαχείριση του νερού. Η λύση βρίσκεται στον στρατηγικό σχεδιασμό σχετικά με την αλλαγή των καλλιεργειών της περιοχής και στο ολοκληρωμένο σχέδιο αντιπλημμυρικής προστασίας, το οποίο η Κυβέρνηση σήμερα δεν εκπονεί.

Επείγει η ολοκλήρωση όλων των έργων που προβλέπει το σχέδιο διαχείρισης της λεκάνης απορροής Θεσσαλίας, με έμφαση στα πολλά, μικρά έργα ορεινής υδρονομίας. Η αγροτική παραγωγή, το είδος των καλλιεργειών είναι το επόμενο βήμα, το οποίο όμως δεν μπορούμε να το δούμε μόνοι μας. Πρέπει να το δούμε μαζί με τους ίδιους τους αγρότες, όχι ερήμην τους.

(Χειροκροτήματα από την πτέρυγα της Νέας Αριστεράς)

Αυτό, όμως, βεβαίως έχει και μια άλλη προϋπόθεση: Ένα κράτος που έχει τους πόρους, που έχει τα εργαλεία, για να σχεδιάζει δημόσια πολιτική στον χώρο, όχι μόνο δηλαδή σχέδια αντιπλημμυρικής θωράκισης και σχέδια έγκαιρης προειδοποίησης κινδύνων, αλλά και δασικούς χάρτες και κτηματολόγιο και τοπικά χωρικά σχέδια και σχέδια διαχείρισης δασών και οριοθετήσεις ρεμάτων και φορείς περιβαλλοντικής προστασίας περιοχών και λοιπά και λοιπά. Χρειάζεται κοινώς ένα αναπτυξιακό κράτος.

Κυρίες και κύριοι συνάδελφοι, δεν μπορούμε να επιστρέψουμε σε ένα μαγικό παρελθόν αγροτικής παραγωγής, σαν να μην είναι παρούσες οι συνέπειες της κλιματικής αλλαγής. Δεν μπορούμε, όμως, να κάνουμε και αλλαγή στις υφιστάμενες καλλιέργειες χωρίς διαβούλευση με την τοπική κοινωνία, χωρίς τη συναίνεση των καλλιεργητικών κοινοτήτων, χωρίς τη συμμετοχή των αγροτών στα νέα συστήματα διοίκησης. Κοινώς δεν μπορούμε να αλλάξουμε τον κόσμο, όπως τον οραματίστηκε η αγαπημένη σας Μάργκαρετ Θάτσερ, σαν ένα πικρό ποτήρι που πρέπει να το πιούμε και ας μην το θέλουμε, όπως μας λέει η μελέτη των Ολλανδών που μας φέρατε.

Δυστυχώς, πραγματικά δυστυχώς, η κλιματική ευαλωτότητα της Ελλάδας εντείνεται και επιτείνεται και από την ποιότητα και από τις προτεραιότητες του πολιτικού προσωπικού που διαχειρίζεται την τύχη της χώρας. Διότι η σημερινή Κυβέρνηση προσθέτει στις διαχρονικές ευθύνες της ελληνικής πολιτείας τις καθυστερήσεις να δημιουργήσουμε εργαλεία διαχείρισης των περιβαλλοντικών πόρων, προσθέτει τα δικά της πισωγυρίσματα της δικής της μεροληπτικής αντίληψης ότι καλός νόμος είναι ο νόμος που εξυπηρετεί αύριο τον δικό τους επενδυτή και πέραν τούτου ουδέν.

(Χειροκροτήματα από την πτέρυγα της Νέας Αριστεράς)

Γι’ αυτό και η Κυβέρνηση της Νέας Δημοκρατίας και ο κ. Μητσοτάκης προσωπικά είναι επικίνδυνοι για τη συλλογική μας ασφάλεια.

(Χειροκροτήματα από την πτέρυγα της Νέας Αριστεράς)

Κυρίες και κύριοι συνάδελφοι, μίλησα για τη Θεσσαλία όχι βεβαίως γιατί στο υπόλοιπο νομοσχέδιο διαπιστώνουμε συγκλίσεις με την Κυβέρνηση. Τραγωδία είναι και το υπόλοιπο νομοσχέδιο. Έχουμε την ιδιωτικοποίηση της διαχείρισης των υδάτων, την υπονόμευση των ενεργειακών κοινοτήτων προς όφελος ιδιωτικών επενδύσεων και μέτρα περιβαλλοντικής, υποτίθεται, προστασίας, όπως οι απάτητες παραλίες που γράφονται στο πόδι, χωρίς καν τις στοιχειώδεις θεσμικές προϋποθέσεις, ώστε να οδηγήσουν σε μια ανθεκτική προστασία του περιβαλλοντικού πλούτου. Όμως, η περίπτωση της Θεσσαλίας, η καταστροφή της Θεσσαλίας είναι ενδεικτική και αποκαλυπτική του μέλλοντος που προοιωνίζεται για τη χώρα μας με τη σημερινή Κυβέρνηση.

Εξάλλου, είναι ομολογημένο και στην ίδια τη μελέτη των Ολλανδών, αλλά έχει ειπωθεί και από επίσημα υπουργικά χείλη, ότι αυτό το οποίο παίζεται σήμερα δεν είναι απλώς και μόνο η διαχείριση του νερού στη Θεσσαλία. Αυτό το οποίο παίζεται σήμερα είναι η πιλοτική εφαρμογή ενός συνολικού μοντέλου διαχείρισης του νερού, ενός μοντέλου ιδιωτικοποίησης του νερού, που θα επεκταθεί σε ολόκληρη τη χώρα.

(Χειροκροτήματα από την πτέρυγα της Νέας Αριστεράς)

Γι’ αυτό κι εμείς καταθέσαμε και ένσταση αντισυνταγματικότητας. Σας τα εξήγησε πολύ αναλυτικά και τεκμηριωμένα ο Βουλευτής μας Δημήτρης Τζανακόπουλος. Δυστυχώς ανοίγεται μία πύλη, μία κερκόπορτα, θα έλεγα, για την ιδιωτικοποίηση δραστηριοτήτων που, κατά τη γνώμη μας, ανήκουν στον σκληρό πυρήνα της κρατικής λειτουργίας. Βεβαίως, όπως και να έχει, αυτά τα ζητήματα θα κριθούν τελικά από τα δικαστήρια, καθώς η οριακή συνταγματική νομοθέτηση θα ανοίξει μια τεράστια δικαστική μάχη που στην πραγματικότητα θα ναρκοθετήσει και την ίδια τη διαδικασία της αποκατάστασης των πληγών στη Θεσσαλία.

Το μέλλον, λοιπόν, κυρίες και κύριοι συνάδελφοι, προμηνύεται εξαιρετικά δυσοίωνο αν δεν φύγει ο κ. Μητσοτάκης και η Νέα Δημοκρατία. Πρόκειται για ένα μέλλον στο οποίο θα βιώνουμε τις επιπτώσεις της κλιματικής κρίσης, τις οποίες βεβαίως δεν θα τις βιώνουμε όλοι με τον ίδιον τρόπο, την ίδια ένταση και την ίδια βαρύτητα. Οι συνέπειές τους θα αναδεικνύουν τις θεμελιώδεις κοινωνικές, περιφερειακές και ενδοπεριφερειακές ανισότητες μέσα στην κοινωνία μας.

Μιλάω για μέλλον, αλλά στην πραγματικότητα δεν πρόκειται για μέλλον, γιατί το μέλλον είναι ήδη παρόν, ένα παρόν το οποίο ήρθε για να μείνει, καθώς η κλιματική κρίση αποτελεί πλέον τη νέα κανονικότητα των κοινωνιών μας και η ερημοποίηση από τα διαδοχικά κύματα διάβρωσης των εδαφών, ξαφνικών πλημμυρών, εξάντλησης των υδάτινων αποθεμάτων, υπερθέρμανσης και πυρκαγιών θα είναι η πλέον σταθερή απειλή για την ασφάλεια των πόλεων και της υπαίθρου της χώρας μας. Το μέλλον αυτό με τη συγκεκριμένη πολιτική προβλέπεται ζοφερό. Είναι ένα μέλλον το οποίο για να το αντιμετωπίσουμε πρέπει να θέσουμε τη θωράκιση της χώρας, τη θωράκιση των κατοίκων της, τη θωράκιση της παραγωγής, τη θωράκιση του περιβάλλοντος ως πρώτη επείγουσα προτεραιότητα.

Το πρόταγμα, λοιπόν, της δίκαιης πράσινης μετάβασης, το πρόταγμα της κλιματικής δικαιοσύνης είναι σήμερα πιο επίκαιρο από ποτέ. Είναι επίκαιρο, αλλά και αναγκαίο και απολύτως επείγον. Είναι ένα πρόταγμα κρίσιμο, είναι ένα πρόταγμα καθοριστικό, ένα πρόταγμα υπαρξιακό για το παρόν το δικό μας και για το μέλλον των παιδιών μας. Κι εμείς γι’ αυτό το πρόταγμα θα παλέψουμε.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς ευχαριστούμε.

Τον λόγο έχει τώρα ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Φάμελλος.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Οφείλω, δυστυχώς, να ξεκινήσω την ομιλία μου καταθέτοντας τα συλλυπητήριά μας στον συνάδελφο Γιάννη Καλλιάνο για την απώλεια του πατέρα του με αυτόν τον τραγικό τρόπο, που, σε συνδυασμό με τη λειτουργία του ΕΣΥ, ήρθε στη δημοσιότητα τις τελευταίες μέρες. Όμως, νομίζω ότι η πρώτη τοποθέτηση εκ μέρους της Κοινοβουλευτικής Ομάδας του ΣΥΡΙΖΑ πρέπει να αναφερθεί στο χθεσινό πρωτοφανές περιστατικό βιαιοπραγίας εντός της Βουλής.

Καταδικάζουμε απόλυτα τη βία, τόσο τη λεκτική βία όσο και τη χειροδικία, αλλά και τις απειλές ιδιαίτερα μέσα στο Κοινοβούλιο, γιατί προσβάλλουν τη δημοκρατία και τη λειτουργία της Βουλής, αλλά και την πολιτική και δίνουν ένα πολύ άσχημο μήνυμα στην κοινωνία. Καταδικάζουμε την ακροδεξιά, τις μεθόδους της και τις απόψεις της, που τρέφουν και υποδαυλίζουν τη βία και το μίσος και στοχεύουν επί της ουσίας στην καταπάτηση των ανθρωπίνων δικαιωμάτων και στην παραβίαση των κανόνων δημοκρατίας. Και νομίζω ότι είναι υποχρέωση όλων μας να πούμε από τη μεριά των κομμάτων του δημοκρατικού τόξου ότι καταδικάζουμε και τη στοχοποίηση Βουλευτών, οι οποίοι επέλεξαν να τοποθετηθούν με βάση το συνταγματικό τους δικαίωμα, την υποχρέωσή τους και τον όρκο τους σε ένα νομοσχέδιο που αφορά την ισότητα στον γάμο, δηλαδή τα ανθρώπινα δικαιώματα, κάτι αυτονόητο.

Επιπλέον, μας βρίσκει κάθετα αντίθετους και η έμμεση απειλή που ακούσαμε χθες από το στόμα του κ. Βελόπουλου προς τους Βουλευτές, εργαλειοποιώντας μάλιστα τη θρησκευτική πίστη. Άρα διπλό το παράπτωμα. Είναι μια αντιδημοκρατική πρακτική, που προσβάλλει και τη δημοκρατία και τη θρησκεία. Ο μισαλλόδοξος λόγος και οι απειλές ούτε μας αγγίζουν ούτε μας τρομάζουν, αλλά μας κάνουν πιο δυνατούς.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και έχουμε ξεκάθαρο μέτωπο απέναντι και στην ακροδεξιά αλλά και στον φασισμό. Εξάλλου, ο Στέφανος Κασσελάκης δήλωσε σήμερα ότι οι νεοναζί ψηφοφόροι δεν μας αφορούν, είναι έξω από τον κόσμο, από τον πολιτισμό και τις αξίες του ΣΥΡΙΖΑ. Και καλά έκανε ο Αλέξης ο Χαρίτσης και εκ των υστέρων, μετά τη δήλωση του Στέφανου Κασσελάκη, αναφέρθηκε σε αυτό.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτό, εξάλλου, περιείχε και η δήλωσή μας για το θέμα του αποκλεισμού των Σπαρτιατών από το ψηφοδέλτιο των ευρωεκλογών, για να μη γίνονται και υποκριτικά παιχνίδια και να μην κουνάνε κάποιοι το δάχτυλο.

Στο σημείο αυτό, θα ήθελα να μιλήσω ξεκάθαρα. Κουνάει το δάχτυλο ο Κυβερνητικός Εκπρόσωπος. Μην ξεχνάμε ότι είναι το ίδιο πρόσωπο που είναι υπόλογο για την παράνομη χρήση προσωπικών δεδομένων, η οποία έγινε, όπως ο ίδιος παραδέχτηκε, την περίοδο που ήταν Γραμματέας της Νέας Δημοκρατίας, για την παραβίαση και του Συντάγματος και του νόμου και των ευρωπαϊκών κανόνων.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Επιπλέον, τα λάθη αυτής της Κυβέρνησης, η δική σας τριπλή αποτυχημένη νομοθέτηση οδήγησε στο να συμμετέχει ένας νεοναζί εγκληματίας στις δημοτικές εκλογές της Αθήνας από όπου ξεκίνησε η δημοκρατία. Μην ξεχνάτε ότι είστε υπεύθυνοι γι’ αυτό, όπως επίσης και για την τελική συμμετοχή των Σπαρτιατών στις εθνικές εκλογές, που, ευτυχώς, η ποινική δίωξη του Αρείου Πάγου ελέγχει αυτή τη στιγμή την εκλογή τους στην ελληνική Βουλή. Από δικά σας παραθυράκια και λάθη μπήκαν. Επίσης, και η συμμετοχή στις ευρωεκλογές δεν είχε εξασφαλιστεί από τα τρία αποτυχημένα νομοθετήματα της Νέας Δημοκρατίας, για να μη θυμηθώ τις συναντήσεις του κ. Γεραπετρίτη με ανώτατο δικαστικό για το ίδιο θέμα.

Όλα αυτά είναι γνωστά, όπως επίσης γνωστό είναι και ποιοι άλλοι ψήφισαν. Και αναφέρομαι στο ΠΑΣΟΚ - Κίνημα Αλλαγής και στις λανθασμένες, περιορισμένες τροπολογίες. Δεν ήταν πολιτική σας ευθύνη, ήταν εισήγηση της Κυβέρνησης. Όμως, αυτά πρέπει να τα επιλύουμε μετά και να έχουμε ορθή στάση, γιατί βλέπουμε να εκπέμπονται κατηγορίες μόνο και μόνο για τις εντυπώσεις. Δεν είμαστε εδώ για τις εντυπώσεις. Πρέπει να κάνουμε μέτωπο απέναντι στην ακροδεξιά.

Ας το πούμε και λίγο διευρυμένα. Το χάιδεμα της ακροδεξιάς είχε να κάνει και με το τι γινόταν τότε που ψηφιζόταν η Συμφωνία των Πρεσπών. Θυμάστε τις απειλές, απειλές σωματικές, απειλές βίας και κατά των σπιτιών Βουλευτών του ΣΥΡΙΖΑ. Αποδοχή, όμως, μιας ακροδεξιάς αντίληψης είναι και όταν δέχεσαι Υπουργοί και Βουλευτές να μην ψηφίζουν νόμο για το δικαίωμα στον γάμο. Αυτό είναι κλείσιμο του ματιού προς την ακροδεξιά. Πρώτα απ’ όλα, τροφοδοτεί την προσβολή της πολιτικής.

Είναι ευθύνη, λοιπόν, και χρέος όλων μας να έχουμε ένα μέτωπο απέναντι στην ακροδεξιά, στον φασισμό, σε όλες τις εκφράσεις, στις αντιλήψεις και στις συμπεριφορές και να στηρίξουμε τη δημοκρατία και τις αξίες της.

Οφείλω, όμως, να έρθω στο νομοσχέδιο, κύριε Πρόεδρε, γιατί ποιος θα περίμενε μία ακραία υποκρισία και έλλειψη σεβασμού στην κοινωνία, να εκμεταλλευθεί η Κυβέρνηση την καταστροφή στη Θεσσαλία, την καταστροφή από τις μεγαλύτερες που έχει βιώσει η χώρα μας τα τελευταία χρόνια, για να στήσει μία ανώνυμη εταιρεία που θα λειτουργεί κατά παρέκκλιση κάθε κανόνα του δημοσίου. Για να τακτοποιήσετε τις μπίζνες των δικών σας παιδιών -γιατί αυτό νομοθετείτε σήμερα- και να παραπλανήσετε τους πολίτες της Θεσσαλίας, ενώ ακόμα δεν έχει ολοκληρωθεί η καταβολή των αποζημιώσεων. Νομοσχέδιο που κατατέθηκε, ενώ ακόμα ήταν σε διαβούλευση το σχέδιο και της ολλανδικής εταιρείας;

Πολύ σωστά το περιέγραψε ο Περιφερειάρχης της Θεσσαλίας: Έχουμε ένα νομοσχέδιο παράνομο, ένα νομοσχέδιο πρόχειρο, ένα νομοσχέδιο σε λάθος κατεύθυνση και ένα νομοσχέδιο που ανοίγει τον δρόμο στην εκμετάλλευση και το πλιάτσικο και στη Θεσσαλία και στη δημόσια περιουσία, όπως εξάλλου γίνεται παντού στη θητεία του κ. Μητσοτάκη. Αυτός είναι ο στόχος τους και ο σκοπός τους.

Θέλετε να απορρυθμίσετε την πολιτεία, για να μπορείτε μετά να την αποδομείτε, τη φτωχαίνετε, για να μπορέσετε μετά να την κατακρίνετε, και θέλετε να αγνοούνται όλοι οι κανόνες, για να τακτοποιούνται οι δικοί σας, οι κολλητοί σας. Παραβιάζετε την ευρωπαϊκή νομοθεσία και σε αυτό το νομοσχέδιο, το είπε και ο περιφερειάρχης, το είπαν και οι μη κυβερνητικές περιβαλλοντικές οργανώσεις.

Έχετε ισχυρές αποδείξεις αντίθεσης με το Σύνταγμα σε πολλά σημεία και σε αυτά που θέσαμε στην ένσταση αντισυνταγματικότητας, όσον αφορά τη διαχείριση του νερού και του δημόσιου χαρακτήρα της διαχείρισης του νερού. Δείτε λίγο την έκθεση της Επιστημονικής Υπηρεσίας της Βουλής, γιατί αναφερθήκατε σε αυτή, τι λέει για τα θέματα των εργασιακών δικαιωμάτων, του πολεοδομικού σχεδιασμού, των διακρίσεων, των διάφορων παραθύρων που ανοίγετε, αλλά και για το ζήτημα της ισονομίας των πολιτών. Αναφέρομαι στα ΚΟΤ και στο πρόγραμμα «ΑΠΟΛΛΩΝ», τα διαβάσαμε σήμερα.

Πώς το φέρνετε εδώ το νομοσχέδιο; Πρώτα από όλα, με μισή διαβούλευση. Ο νόμος λέει «δύο εβδομάδες», το φέρατε σε μία βδομάδα. Γιατί; Μια δικαιολογία δεν έχουμε ακούσει, κάτι. Γιατί παραβιάσατε δικό σας νόμο; Δεν λάβατε υπ’ όψιν έναν άλλον νόμο, τον ν.5013, το Εθνικό Συμβούλιο Πολυεπίπεδης Διακυβέρνησης. Η ΚΕΔΕ μάς κατήγγειλε εδώ στη Βουλή σε επίσημη συνάντηση ότι μετά την κατάθεση του νομοσχεδίου είχαν συνεδρίαση του Υπουργείου Εσωτερικών. Και έρχεται ο κ. Σκυλακάκης -προφανώς με συμπαραστάτες και τον κ. Ταγαρά και την κ. Σδούκου- να βάλει ακόμα ένα λιθαράκι στην αποδόμηση της περιβαλλοντικής νομοθεσίας, όπως έκαναν και ο κ. Χατζηδάκης και ο κ. Σκρέκας. Μία σφραγίδα έχουν όλα αυτά: Κυριάκος Μητσοτάκης.

Είναι κορυφαίο το θέμα της Θεσσαλίας στο νομοσχέδιο. Αυτός ήταν ο λόγος που από την πρώτη στιγμή σάς ζητήσαμε να αποσυρθούν τα συγκεκριμένα άρθρα, αλλά δεν υποτιμώ τα υπόλοιπα ζητήματα: των αυθαιρέτων, της διαχείρισης των δασών, τις παρεμβάσεις στην αγορά ενέργειας. Έχουν πολύ αρνητικές προβλέψεις αυτές οι ρυθμίσεις.

Όμως, θέλω να ξεκινήσω με τη Θεσσαλία, γιατί καταγγείλαμε από την πρώτη μέρα αυτό που πάτε να κάνετε. Ποιο ακριβώς είναι το σχέδιο της Κυβέρνησης, για να είναι κατανοητό; Αντί να προχωρήσουν έργα που συστηματικά και με ευθύνη σας καθυστερούν τουλάχιστον από το 2018 -γιατί εδώ και πέντε χρόνια και εσείς, ως Κυβέρνηση, αλλά και ο εκλεκτός σας, ο πρώην Περιφερειάρχης, ο κ. Αγοραστός-, δεν προχωράτε τα έργα που είναι νόμιμα σχεδιασμένα και στο πλαίσιο σχεδιασμού που προβλέπει η Ευρώπη, τώρα δημιουργείτε μια ανώνυμη εταιρεία, που το λέτε μέσα στο νομοσχέδιο ότι θα λειτουργεί κατά παρέκκλιση κάθε διάταξης που αφορά το δημόσιο, τις εταιρείες του δημοσίου και τα έργα.

Να ρωτήσω λίγο κάτι: Γιατί τότε έχουμε τους κανόνες; Γιατί δεν τους καταργείτε; Πρέπει να μας πείτε: Ή είναι κακοί οι κανόνες ή είναι κακή η παρέκκλιση, δεν μπορεί να ισχύουν και τα δύο. Θέλουμε, λοιπόν, μία απάντηση από τη Νέα Δημοκρατία: Εφόσον νομοθετείτε να λειτουργεί κατά παρέκκλιση αυτή η ανώνυμη εταιρεία -γιατί λέτε ότι αυτό δίνει ευελιξία και πρέπει να λύσουμε ένα επείγον πρόβλημα και επειδή πάρα πολλά είναι τα μεγάλα προβλήματα που θέλουν γρήγορη λύση στην Ελλάδα-, να μας πείτε αν θα καταργήσετε όλους τους κανόνες του δημοσίου ή αν κάνετε κάτι εδώ για να δημιουργήσετε παραθυράκι. Να διαλέξετε, δεν γίνεται να ισχύουν και τα δύο, απλή λογική.

Και μάλιστα, δεν είναι μόνο για τη Θεσσαλία. Ο κ. Αυγενάκης έχει παραδεχτεί -και πολλοί ακόμα το έχουν πει- ότι αυτό το μοντέλο θέλετε να το εφαρμόσετε και σε άλλες περιοχές, δηλαδή θέλετε να κάνετε μια μηχανή παρεκκλίσεων. Να το πω, όμως, όπως πραγματικά το καταλαβαίνει η κοινωνία; Ένα πάρτι παρεκκλίσεων θέλουν να κάνουν για τα «γαλάζια» παιδιά εις βάρος και των πολιτών και του περιβάλλοντος και της αυτοδιοίκησης και των υδατικών πόρων και της ασφάλειας και της πολιτικής προστασίας.

Έρχεται τώρα ο κ. Σκυλακάκης και μας λέει: «Πώς τολμάτε και τα λέτε αυτά; Εμείς υπερασπιστήκαμε τον δημόσιο χαρακτήρα και νομοθετήσαμε στη διαχείριση του νερού ότι η ΕΥΑΘ και η ΕΥΔΑΠ επιστρέφουν στο δημόσιο». Ναι, γιατί το κάνατε; Θυμάστε;

Επειδή μάλλον έχετε κοντή μνήμη, κυρίες και κύριοι Βουλευτές, το Συμβούλιο Επικρατείας διέταξε τη Νέα Δημοκρατία να το κάνει αυτό και ξέρετε γιατί; Γιατί προσπάθησε πολλές φορές να παρακάμψει αποφάσεις του Συμβουλίου Επικρατείας. Δηλαδή το Συμβούλιο Επικρατείας έλεγε «δημόσιος ο χαρακτήρας των επιχειρήσεων διαχείρισης νερού» και προσπαθούσαν με διάφορα τερτίπια και του κ. Σταϊκούρα -τότε στο Υπουργείο Εθνικής Οικονομίας ήταν Υπουργός- να το παρακάμψουν. Αμφισβητεί κανείς κάτι τέτοιο;

Καταθέτω, λοιπόν, για να μην αμφισβητεί κανείς τις αποφάσεις του Συμβουλίου Συμμόρφωσης του Συμβουλίου της Επικρατείας. Ξέρετε, το Συμβούλιο Συμμόρφωσης είναι αυτό που βλέπει όταν η πολιτεία δεν υλοποιεί αποφάσεις και επιβάλλει. Εδώ, λοιπόν, επιβάλλει το Συμβούλιο Επικρατείας στη Νέα Δημοκρατία να ασκήσει αυτό που τώρα ήρθε και υπερηφανεύεται. Το καταθέτω στα Πρακτικά.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί, όμως, κάνει το άσπρο μαύρο η Νέα Δημοκρατία; Γιατί; Γιατί θέλει να στηρίξει μία επιλογή τέτοια; Λέει ο κ. Σκυλακάκης ότι το κάνει για ευελιξία, εγώ να το δω και αυτό, να το απαντήσω. Αναρωτιέμαι: Ευελιξία δεν ήταν η απόφαση του κ. Σταϊκούρα στη νέα του υπουργική θέση μία τροπολογία του Σεπτεμβρίου, όπου είχε επίσπευση των έργων πάλι με παρεκκλίσεις; Αν ήθελε ευελιξία η Νέα Δημοκρατία για να κάνει έργα -έργα!- προς όφελος των υδατικών πόρων και της προστασίας κατά των πλημμυρών, δεν θα μπορούσε να το κάνει έτσι; Εγώ θα έλεγα αν εξασφάλιζε ταυτόχρονα τον σχεδιασμό και τη διαφάνεια -γιατί δεν τα εξασφάλιζε αυτά η τροπολογία του κ. Σταϊκούρα- θα μπορούσε να είναι μία λύση για την ευελιξία του κ. Σκυλακάκη. Δεν είναι, λοιπόν, για λόγους ευελιξίας.

Για ποιον λόγο, λοιπόν, έρχεστε να νομοθετήσετε με βάση μία μελέτη -προσέξτε!- χωρίς επιστημονική βάση, που έγινε από μία εμπορική εταιρεία; Και αυτό παράλογο. Ακόμα και να δεχτώ ότι μια εμπορική εταιρεία χωρίς επιστημονική βάση θα κάνει μία μελέτη, να το δεχτώ. Ενώ η μελέτη είναι σε διαβούλευση, έρχεστε και νομοθετείτε ένα τμήμα.

Να τα πούμε λίγο απλά; Και ίσως να τα πούμε και λίγο λαϊκά, δεν είναι κακό αυτό: Πουλήσατε το παραμύθι της ολλανδικής εταιρείας, για να σβήσετε τις δικές σας ευθύνες για τις πλημμύρες! Γιατί είναι ένα παραμύθι, δυστυχώς, προς τον λαό της Θεσσαλίας, που υποφέρει. Πουλήσατε ένα παραμύθι!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Επιλέξατε μία εταιρεία η οποία δεν έχει επιστημονικό παρελθόν σε αυτό το αντικείμενο, είναι μια εμπορική εταιρεία, εμπορική εταιρεία του Άμστερνταμ και δεν είναι μελετητική εταιρεία, αλλά είναι «επενδυτές» -μέσα σε εισαγωγικά το βάζω αυτό- με βιογραφικό σε αποικίες στην Αφρική και στην Ινδονησία και αρκετή διεθνή βιβλιογραφία για τα αρνητικά αποτελέσματα. Το περιβόητο μοντέλο των Ολλανδών είναι ένα μοντέλο αγροτικής ανάπτυξης που παίρνει μικρές περιουσίες, μικρή αγροτική γη και δημιουργεί μία αποικιοκρατική διαχείριση, κάνει δηλαδή τον μικρό παραγωγό υπάλληλο.

Κύριε Κόκκαλη, αυτό θέλουν να κάνουν στη Θεσσαλία, να κάνουν τους Θεσσαλούς αγρότες χρεοκοπημένους, είτε να ξεπουλήσουν τη γη τους είτε να γίνουν υπάλληλοι σε μία αποικιοκρατική εταιρεία των Ολλανδών. Και προσέξτε τώρα: Το μοντέλο αυτό που εφαρμόζεται στον Τρίτο Κόσμο -κακώς, να το πούμε και αυτό, γιατί δημιουργεί προσφυγιά, φτώχεια και παραβίαση των ανθρωπίνων δικαιωμάτων- έρχεστε και το χρηματοδοτείτε. Θέλετε να δούμε λίγο πώς; Ένωση Ελλήνων Τραπεζών 940.000 ευρώ, με διαγωνισμό; Όχι, βέβαια, κατ’ ανάθεση, στο Μαξίμου πιθανά τούς είπαν «να τα δικά μας παιδιά, ορίστε, δώστε το!», στην εταιρεία των αποικιοκρατών ή του πρώην αποικιοκρατικού παρελθόντος.

Είναι, όμως, μόνο αυτό; Όχι, κυρίες και κύριοι Βουλευτές, δεν είναι μόνο αυτό.

Καταθέτω, λοιπόν, στη Βουλή ένα νέο έγγραφο, το οποίο λέει ότι την ίδια περίοδο που δόθηκαν 940.000 ευρώ στην εταιρεία των Ολλανδών, το Υπουργείο του κ. Σκυλακάκη έδωσε 180.000 ευρώ σε άλλες μελετητικές εταιρείες, για να μελετήσουν και να καταγράψουν τις επιπτώσεις των πλημμυρών. Δηλαδή δεν φτάνει που τους έδωσαν 940 χιλιάρικα από την Ένωση Τραπεζών, πληρώσαμε ως πολιτεία και άλλα 180 χιλιάρικα, για να γίνει η μελέτη που πιθανόν απαιτείται, αλλά δεν έπρεπε να την κάνουν οι επιστήμονες της ολλανδικής εταιρείας;

Παρακαλώ, κρατήστε το για τα Πρακτικά.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ενώ ταυτόχρονα τρέχει και η αναθεώρηση του σχεδίου διαχείρισης -με βάση την οδηγία 2000/60, που είναι η κανονική μελέτη που πρέπει να κάνει η χώρα μας, και ενώ η χώρα μας έχει παραπεμφθεί ήδη στο Ευρωπαϊκό Δικαστήριο γιατί αυτή η μελέτη για τη διαχείριση των υδάτων έπρεπε να ολοκληρωθεί το 2021, όπως και η μελέτη για τον σχεδιασμό διαχείρισης κινδύνων πλημμύρας-, έχουμε το εξής: μια συρραφή τίτλων έργων χωρίς υδραυλικά ισοζύγια, χωρίς δεδομένα -άλλη μελέτη τα μαζεύει-, χωρίς συγκριτική αξιολόγηση των έργων. Πού βρίσκονται, λοιπόν, όλα αυτά τα επιστημονικά δεδομένα; Μάλλον πρέπει να πάμε να τα βρούμε στις αποικίες, τις πρώην αποικίες των Ολλανδών, εφόσον τα σχέδιά τους πλέον φεύγουν από τις αποικίες ή τις πρώην αποικίες και μεταφέρονται στη Θεσσαλία.

Είναι γεγονός ότι έχετε αποκτήσει εμπειρία σε τέτοιες σχέσεις με αποικιοκρατική διαχείριση. Το κάνατε με την «ΕΛΛΗΝΙΚΟΣ ΧΡΥΣΟΣ» στη Χαλκιδική και τώρα φέρνετε το μοντέλο αυτό στην κατεστραμμένη Θεσσαλία. Δεν φτάνει η καταστροφή, θα χάσουν και περιουσίες και εισόδημα.

Μας λέτε ότι δεν είναι ιδιωτικοποίηση. Μάλιστα, να το δούμε και αυτό, γιατί τα συζητήσαμε όλα τα σενάρια. Αφού δεν είναι ιδιωτικοποίηση, γιατί είναι Α.Ε.; Είναι ένα ερώτημα. Αφού δεν είναι ιδιωτικοποίηση, γιατί είναι Α.Ε. και γιατί δεν ακολουθεί τους κανόνες του δημοσίου; Δηλαδή, μας λέτε ότι δεν είναι ιδιωτικοποίηση, παρ’ ότι κάνετε Α.Ε., και δεν ακολουθεί τους κανόνες του δημοσίου. Επειδή έχει τη μετοχή το δημόσιο. Ε, δεν φτάνει αυτό.

Εμείς λέμε -και να έλθει να συγκριθούμε, δεν είναι εδώ ο κ. Σκυλακάκης, μπαινοβγαίνει, αλλά να το ακούσουν οι Υφυπουργοί- να κάνουμε έναν φορέα του δημοσίου που να είναι εντός του δημοσίου ως δημοσίου δικαίου και, μιας και είναι Βουλευτής εδώ της Θεσσαλίας, να είναι ένας φορέας της περιφέρειας. Να έχει η Περιφέρεια Θεσσαλίας και όλες οι περιφέρειες της Ελλάδας όλη την ευθύνη και για τη διαχείριση υδατικών πόρων και την πρόληψη πυρκαγιών και για τα έργα. Και να χρηματοδοτήσουμε την Περιφέρεια Θεσσαλίας, γιατί το έχει ανάγκη η κοινωνία της Θεσσαλίας, για να κάνει όλα αυτά τα έργα, τα οποία δεν πρόκειται να γίνουν με την ανώνυμη εταιρεία των φίλων σας των Ολλανδών. Δεν πρόκειται να γίνουν.

Εμείς ξέρουμε ότι ποτέ δεν ήταν πρόβλημα η ευελιξία, η πολιτική βούληση ήταν. Η πολιτική βούληση και οι ανθρώπινοι οικονομικοί πόροι. Και ξέρετε γιατί το ξέρουμε; Γιατί σε δύσκολες συνθήκες, όταν αφήσατε χρεοκοπημένη την Ελλάδα, εμείς το καταφέραμε. Και το καταφέραμε γιατί; Και Σχέδιο Διαχείρισης Λεκανών Απορροής είχαμε σε ΦΕΚ -4682/12/2017- με χρεοκοπία τότε στην Ελλάδα και Σχέδιο Διαχείρισης Κινδύνου Πλημμύρας είχαμε με ΦΕΚ -2685/7/2018- και όλα αυτά έγιναν επί κυβέρνησης ΣΥΡΙΖΑ. Και χάρτη πλημμύρας είχαμε, που περιλάμβανε τις περιοχές που πλημμύρισαν στην κακοκαιρία «Ντάνιελ», που δεν τον χρησιμοποιήσατε και τον καταθέσαμε εδώ στη Βουλή.

Άρα, όταν υπάρχει πολιτική βούληση, ακόμα και με στενότητα πόρων, η Ελλάδα τα καταφέρνει. Εσείς συντηρείτε μια εικόνα ότι η Ελλάδα δεν μπορεί να τα καταφέρει. Και ξέρετε γιατί; Για να ξεπουλήσετε τη δημόσια περιουσία και τα συμφέροντα της χώρας. Αυτός είναι ο μόνος δικός σας στόχος.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και είναι πράγματι επικίνδυνο το ότι, ενώ υπήρχε σχεδιασμός, δεν το λάβατε υπ’ όψιν. Γιατί τότε οι υπηρεσίες πολιτικής προστασίας είχαν τους χάρτες πλημμύρας και δεν τους χρησιμοποίησαν στον «Ντάνιελ» για να ενημερώσουν την κοινωνία. Και θα σας καταθέσω ακόμη μία απόδειξη. Έκαναν τον σχεδιασμό διαχείρισης νερού στο σχέδιο αναθεώρησης, που επίκειται η κύρωσή του. Έκανε η ολλανδική εταιρεία master plan. Όλα αυτά ήταν αναγκαία;

Εγώ θα καταθέσω την εφαρμογή προγράμματος μέτρων, Σχεδίων Διαχείρισης Κινδύνων Πλημμύρας, Αθήνα 2022. Είναι Κυβέρνηση της Νέας Δημοκρατίας. Μέσα σε αυτό, λοιπόν, περιλαμβάνεται ότι η πρώτη προτεραιότητα -το έλεγε από τότε, πριν τις πλημμύρες- ήταν να γίνει ο σχεδιασμός, το master plan -πόσες φορές το έχετε ακούσει και πόσα λεφτά έχουν πληρώσει- και το master plan το πραγματικό, για τον αντιπλημμυρικό κίνδυνο, στο ίδιο τεύχος αναγράφεται ότι θα πάει στο Πρόγραμμα Δημοσίων Επενδύσεων και ότι μάλλον θα χρηματοδοτηθεί την περίοδο 2021 - 2027. Αυτά είναι τα παιχνίδια που γίνονται. Το πραγματικά αναγκαίο εργαλείο δεν έχει γίνει και δεν πρόκειται να γίνει. Παραπέμπεται και αυτό στις καλένδες, ενώ θα μπορούσαμε να το λύσουμε αυτό από το 2018, που έκανε τότε τον σχεδιασμό ο ΣΥΡΙΖΑ και έβαλε τότε σε προτεραιότητα αυτό το master plan.

Το καταθέτω στα Πρακτικά.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ξέρετε τι βρήκαμε στη μελέτη της ολλανδικής εταιρείας; Ότι, όταν συγκροτηθεί αυτός ο φορέας, ο ΟΔΥΘ, θα κάνει ακόμα ένα master plan. Σε δουλειά να βρισκόμαστε! Κατά τα λοιπά, ο κ. Μητσοτάκης στο Μουζάκι είπε ότι συγκρίνουμε την κατάσταση με τις πλημμύρες στο Ντουμπάι. Τώρα να σας πω την αλήθεια, δεν γνωρίζω. Στο Ντουμπάι είχαν σχέδιο διαχείρισης κινδύνου πλημμύρας στα συρτάρια τους έξι χρόνια; Γιατί είναι λίγο ντροπή για τους κατοίκους της Θεσσαλίας να λέτε τέτοιες φθηνές δικαιολογίες. Διότι είχατε στα συρτάρια σας τη βάση σχεδιασμού. Δεν κάνατε τα έργα ούτε ενημερώσατε τους πολίτες. Ούτε προφανώς είχε προηγηθεί στο Ντουμπάι μια πλημμύρα, όπως ο «Ιανός», για να ξέρετε τι μέτρα πρέπει να λάβετε. Γιατί είχατε δυστυχώς και μια προηγούμενη τραγική εμπειρία.

Μην παραπλανάτε, λοιπόν, τις κοινωνίες, που έχουν υποφέρει. Δεν εφαρμόζεται ο κανόνας επιστήμης, δεν εφαρμόζονται οι ευρωπαϊκές οδηγίες, αυτό που προβλέπεται για τον ΟΔΥΘ, δεν προβλέπεται ο κοινωφελής χαρακτήρας. Κάνετε μια ανώνυμη εταιρεία που δεν προβλέπεται ότι θα λειτουργεί, παραδείγματος χάριν, χωρίς κερδοσκοπική κατεύθυνση, όχι στη διανομή κερδών, ως προς τους μισθούς. Γιατί ξέρετε τι προβλέπεται στο νομοσχέδιο και στη μελέτη της ολλανδικής εταιρείας; Ότι είναι υποχρεωμένοι οι καταναλωτές -δηλαδή, οι αγρότες της Θεσσαλίας, δεν φτάνουν αυτά που έχουν τραβήξει- να πληρώνουν τους χρυσούς μισθούς των golden boys που θέλετε να φέρετε, κατά παρέκκλιση του κανόνα προσλήψεων, κατά παρέκκλιση του κανόνα αμοιβής, με παραπάνω αμοιβές από τον Γενικό Γραμματέα Υπουργείου.

Αυτό προβλέπουν στο νομοσχέδιο και μετά μας λένε ότι δεν είναι ιδιωτικοποίηση. Με χρυσά κουτάλια θα τρώνε στον ΟΔΥΘ. Εις βάρος των αγροτών, όμως, και των πολιτών της Θεσσαλίας, οι οποίοι υποχρεούνται διά νόμου να πληρώνουν τους χρυσούς μισθούς των γαλάζιων παιδιών που θα φέρει ο κ. Σκυλακάκης και ο κ. Μητσοτάκης στον ΟΔΥΘ. Αυτό είναι. Δεν προβλέπει πουθενά η νομοθεσία ότι θα υπάρχει η πρόσβαση σε καλής ποιότητας και επάρκεια νερού το οποίο είναι ευρωπαϊκή οδηγία. Δεν προβλέπει ότι ο κανονισμός τιμολόγησης θα πρέπει να κατεβάζει τα κοστολόγια. Αντίθετα. Αυτά θα είναι αυξημένα κοστολόγια με τους προβλεπόμενους μισθούς.

Ταυτόχρονα, θα είναι και δημόσια υπηρεσία ως προς τις λειτουργίες στο επίπεδο του ΤΟΕΒ-ΓΟΕΒ, θα διαχειρίζεται τα εγγειοβελτιωτικά έργα, θα βγάζει τα τιμολόγια, θα ελέγχει και θα επιβάλλει και τις κυρώσεις. Γιάννης κερνάει, Γιάννης πίνει, δηλαδή. Ε, αυτό δεν το λέτε και καλή νομοθέτηση. Δεν υπάρχουν, λοιπόν, οι ευρωπαϊκές αρχές σε αυτό που φέρνετε. Αντίθετα, θα αυξάνεται το κόστος και θα πληρώνουν τα νοικοκυριά και οι αγρότες.

Θα μας πουν τώρα «μην ανησυχείτε, η Ρυθμιστική Αρχή Αποβλήτων, Ενέργειας και Υδάτων θα τα ελέγχει». Έλα, όμως, που φέρνουν τροπολογία ότι επειδή δεν είναι επαρκής η ρυθμιστική αρχή και προς το παρόν τα τιμολόγια ΕΥΑΘ και ΕΥΔΑΠ θα τα εγκρίνει πάλι ο Υπουργός. Στο άρθρο 19. Στο νομοσχέδιο μέσα, δηλαδή, παραδέχονται ότι δεν είναι επαρκής η ρυθμιστική αρχή. Θυμάστε που μας λέγανε ότι θα κάνουν φοβερή ρυθμιστική αρχή; Το παραδέχονται ότι δεν έχουν επάρκεια.

Μα, εδώ παραδέχθηκαν, ο κ. Σκυλακάκης, ότι όταν έφεραν αυτό το νομοσχέδιο δεν είχαν άποψη για το πώς θα διαχειριστούν το θέμα του εργασιακού καθεστώτος των υπαλλήλων. Εντός της επιτροπής μάς είπε ότι μεταφέρονται οι υπάλληλοι, δεν ξέρουμε, όμως, σε τι καθεστώς, θα το δούμε μέχρι την Ολομέλεια να φέρουμε μία ρύθμιση. Δηλαδή, έρχονται οι άριστοι σε μία τραγικά υποβαθμισμένη περιοχή από καταστροφές να αλλάξουν ακόμη και το καθεστώς των υπαλλήλων που δουλεύουν στον ΤΟΕΒ-ΓΟΕΒ και στις υπηρεσίες της αποκεντρωμένης διοίκησης και της περιφέρειας, χωρίς να ξέρουν ποιο είναι το καινούργιο και το έφεραν αυτό το νομοσχέδιο και λένε ότι είναι φοβερή καινοτομία. Τι να πω! Είναι προχειρότητα, ενώ υποφέρουν άνθρωποι σε εκείνη την περιοχή.

Εφόσον επείγει η κατάσταση στη Θεσσαλία -θέλω να σας θυμίσω και κάτι ακόμα- και εφόσον δεν υπάρχει ενιαίος σχεδιασμός έργων, διότι σας είπα άλλος ο σχεδιασμός που προβλέπει η οδηγία 2000/60 και που ετοιμάζεστε να κυρώσετε, άλλος ο σχεδιασμός των Ολλανδών, άλλος ο σχεδιασμός της περιφέρειας, εμείς καταθέσαμε ένα αίτημα. Για πείτε και εσείς, Βουλευτές της Θεσσαλίας, το καταθέσαμε στις 14 Μαρτίου, να κάνουμε συζήτηση στην Επιτροπή Παραγωγής, Εμπορίου και Περιβάλλοντος για τα τρία σχέδια για να δούμε τι θα γίνει στη Θεσσαλία, για να βοηθήσουμε ως Βουλή. Το αρνηθήκατε. Έχουν περάσει έξι εβδομάδες. Αρνηθήκατε να συζητήσουμε στη Βουλή για τα έργα ανόρθωσης της Θεσσαλίας και κατά τα άλλα μας λέτε ότι νοιάζεστε. Και τελικά, θα κάνουν και ένα τέταρτο σχέδιο τα «γαλάζια παιδιά», όταν αναλάβουν τη διοίκηση του ΟΔΥΘ.

Ξέρετε, δεν τα λέμε εμείς αυτά, τα λένε οι ίδιοι. Ο διευθύνων σύμβουλος της εταιρείας σε πρόσφατη συνέντευξή του στο «Trikala Opinion», το οποίο θα καταθέσω, παραδέχεται και αποκαλύπτει ότι αυτό που θέλουν να κάνουν, είναι να αποκτήσουν εκτάσεις στη Θεσσαλία και να μεταφέρουν το μοντέλο των πρώην αποικιών.

Το καταθέτω και αυτό, κύριε Πρόεδρε.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί το λένε ξεκάθαρα και αυτό δημιουργεί τρόμο στην περιοχή. Αυτό πρόκειται να συμβεί. Δεν θα μπορέσουν να καλλιεργούν είτε λόγω κοστολογίων είτε λόγω των φερτών υλικών είτε λόγω των εγγειοβελτιωτικών υποδομών, θα αναγκάζονται να ξεπουλήσουν ή να δουλεύουν ως εργάτες στην HVA. Αυτή είναι η κατάσταση από τον εκπρόσωπο της εταιρείας, ο οποίος απ’ ό,τι είδαμε στο βιογραφικό του, ήταν και σύμβουλος σε δημόσιο οργανισμό επί κυβέρνησης Σαμαρά - Βενιζέλου. Να τα ψάξουμε λίγο και αυτά, διότι βρίσκουμε σιγά-σιγά διάφορα. Τι προτείνει ο ΣΥΡΙΖΑ, για να το ξεκαθαρίσουμε. Το νερό είναι δημόσιο αγαθό, η διαχείρισή του παραμένει στο δημόσιο και θέλουμε οι περιφέρειες της χώρας στο πλαίσιο της περιφερειακής ανάπτυξης και αποκέντρωσης να έχουν την ευθύνη της διαχείρισης των έργων και της ασφάλειας των πολιτών. Αυτό θέλουμε να κάνουμε. Συμφωνείτε ή όχι; Είναι απλή η πρόταση. Και εσείς που θα πάτε στις περιφέρειές σας, να απαντήσετε: Να έχουν κάποια «γαλάζια παιδιά» με αδιαφάνεια και παρεκκλίσεις διαχείριση ή να έχει η Περιφέρεια Θεσσαλίας, η Περιφέρεια Στερεάς Ελλάδας και οι περιφέρειες των υπολοίπων περιοχών δυτικής Ελλάδας, όπου βλέποντας τους συναδέλφους μου αναφέρομαι σε αυτές τις περιπτώσεις;

Δημόσια έργα, δημόσιος φορέας, χαμηλό κόστος πρόσβασης στο αγαθό του νερού, προστασία περιβάλλοντος, διαφάνεια και όχι να μπλέξουμε σε δικαστικούς αγώνες και κυκεώνες στο Συμβούλιο της Επικρατείας, όπου με μεγάλη βεβαιότητα θα πάει αυτό το νομοσχέδιο.

Να αναφερθώ, όμως, κύριε Πρόεδρε για λίγο και στα υπόλοιπα ζητήματα, γιατί κατάφερε το Υπουργείο Περιβάλλοντος να μαζέψει σε ένα νομοσχέδιο όλες τις μαύρες σελίδες της Νέας Δημοκρατίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα μου επιτρέψετε να σας διακόψω για μισό λεπτό να κάνω την ανακοίνωση του σχολείου;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ – Προοδευτική Συμμαχία):** Ναι, βέβαια, κύριε Πρόεδρε, να τους καλωσορίσουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τέσσερις συνοδοί εκπαιδευτικοί από το 5ο Γενικό Λύκειο Κέρκυρας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Συνεχίστε, κύριε συνάδελφε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ – Προοδευτική Συμμαχία):** Ευχαριστώ.

Είπα, λοιπόν, ότι κατάφερε να μαζέψει σε ένα νομοσχέδιο αρκετές από τις μαύρες σελίδες. Δεν είναι όλες, έχει πολλά ακόμα. Θα μπορούσαμε να συζητάμε για μέρες για το Υπουργείο Περιβάλλοντος γιατί γίνεται μια κατεδάφιση κυριολεκτικά.

Από τη μια μεριά στα νερά είδαμε καταστροφές, έλλειψη προστασίας, έλλειψη σχεδίων, Ευρωπαϊκό Δικαστήριο.

Η μόνη λύση για τα κεφάλαια του ΟΔΥΘ είναι η απόσυρση. Δεν υπάρχει καμμία άλλη επιλογή. Και αντισυνταγματικά ζητήματα και απαράδεκτες εξελίξεις μας περιμένουν.

Στα δάση τώρα, που είναι το άλλο κεφάλαιο, τι έχουμε για πέντε χρόνια; Προσέξτε. Δασικοί χάρτες; Τους ψάχνουμε. Στελέχωση υπηρεσιών; Μόνο υποσχέσεις. Θυμάμαι τον κ. Αμυρά, που όλο υποσχέσεις ήταν. Ακόμη περιμένουμε δασικούς υπαλλήλους. Σχεδιασμός; Δεν υπάρχει. Πρόληψη πυρκαγιών; Δεν εφαρμόζεται. Τραγικές πυρκαγιές! Και ο κ. Σκυλακάκης τώρα ανακάλυψε ότι λείπουν οι διαχειριστικές μελέτες.

Επειδή η Νέα Δημοκρατία δεν ανέλαβε την προηγούμενη εβδομάδα, είναι πέντε χρόνια κυβέρνηση και επειδή είχαμε την ευθύνη να επικαιροποιήσουμε τότε τις διαχειριστικές μελέτες στις προδιαγραφές τους, η ερώτηση είναι απλή: Γιατί δεν τις κάνατε πέντε χρόνια; Δηλαδή, έρχεστε τώρα να πείτε, «Τι κρίμα, λείπουν οι διαχειριστικές», για να βάλετε ιδιώτες μέσα στα δάση; Είναι απολύτως παράλογο, δεν φθάνει ως δικαιολογία να το ακούσει κανένας. Πέντε χρόνια δεν κάνετε διαχειριστικές μελέτες στα δάση, δεν εφαρμόζετε σχέδιο πρόληψης πυρκαγιών και τώρα λέτε να μπουν ιδιωτικές εταιρείες και μάλιστα με μεγάλο τζίρο. Μην μπει κανένας μικρός, μόνο μεγάλοι! Μάλιστα. Φοβερή σύλληψη! Εν τω μεταξύ κάηκαν η Εύβοια, η Αττική, ο Έβρος, η Ροδόπη, η Ρόδος, η Δαδιά. Πού θα πάμε έτσι; Πέρυσι τρέχατε και δεν φθάνατε με το μπάχαλο που προκαλέσατε και θρηνήσαμε και θύματα. Δεν είναι θέμα άγνοιας, είναι θέμα επιλογής.

Παράδειγμα: Μας μιλάτε τώρα για ένα μοντέλο παραγωγής με βάση τη βιομάζα. Να θυμίσω κάτι απλό. Η εθνική στρατηγική για τα δάση ολοκληρώθηκε το 2018 με σύμφωνη γνώμη όλων των κομμάτων και όλων των υπηρεσιών. Το προέβλεπε αυτό. Γιατί δεν το κάνατε πέντε χρόνια; Είχε και στόχο. Ήταν 1% του ΑΕΠ από τα δάση. Γιατί δεν το υλοποιήσατε; Και τώρα μας κάνετε τους έξυπνους;

Αντί να προωθούνται οι συνεταιρισμοί και οι άνθρωποι της υπαίθρου, για να δουλέψουν, έρχεστε με σχήματα, που εταιρείες-κολοσσοί θα μπαίνουν και θα κάνουν κουμάντο στα δάση, όχι φυσικά για κοινωνικό όφελος, αλλά για επιχειρηματικό όφελος. Δεν το λένε αυτό μόνο ο ΣΥΡΙΖΑ, οι δασικοί υπάλληλοι, όχι, το λέει ο κ. Μπένος. Ο κ. Μπένος, που τον βάλατε στο συντονισμό της Εύβοιας, σας το επισημαίνει στη διαβούλευση με δημόσια τοποθέτησή του.

Ιδιώτες, λοιπόν, αντί για συνεργατικά σχήματα. Υποτίμηση και της επιστήμης και των δασικών υπηρεσιών. Για ποιον λόγο τα κάνετε όλα αυτά; Για να αφήσετε να μπει ο ιδιωτικός τομέας, κατεδαφίζετε το δημόσιο.

Πάμε τώρα στα αυθαίρετα. Είναι εδώ ο κ. Ταγαράς, είναι μάλλον και στην ύλη του την πολιτική. Την ίδια απορρυθμιστική λειτουργία βλέπουμε και στα αυθαίρετα. Δηλαδή, ύστερα από πέντε χρόνια απουσίας, μας φέρνετε μία νέα δομή στο Υπουργείο για τον έλεγχο της αυθαίρετης δόμησης.

Να ρωτήσω: Τον ν.4495/2017 τον θυμάστε; Τότε νομοθετήθηκαν από τον ΣΥΡΙΖΑ η λειτουργία του Παρατηρητηρίου Δόμησης και τα περιφερειακά παρατηρητήρια, δηλαδή και το κεντρικό και τα περιφερειακά. Μάλιστα, να σας πω και κάτι; Το ψήφισε η Νέα Δημοκρατία, δεν το υλοποίησε όμως. Είχαν παραλάβει μάλιστα το 2019 και εγκεκριμένες προσλήψεις για διακόσια πενήντα στελέχη, εγκεκριμένες προσλήψεις στον προγραμματισμό του τότε Υπουργείου, για να στελεχώσουν τα παρατηρητήρια, τα οποία τι θα έκαναν; Έλεγχο των αυθαιρέτων. Δεν το υλοποίησαν. Ήταν έτοιμες οι υπουργικές αποφάσεις και η πλατφόρμα για τις καταγγελίες του ελέγχου των αυθαιρέτων και μάλιστα με ένα υποχρεωτικό ποσοστό δειγματοληπτικών ελέγχων, για να μη γίνονται και διάφορες υπόγειες διαδρομές. Δεν λειτουργεί τίποτα, ούτε η πλατφόρμα ούτε τα παρατηρητήρια. Έτσι, ξέρετε, θα είχαμε εικόνα τι γίνεται στη χώρα. Τώρα δεν έχουμε εικόνα τι γίνεται.

Τώρα τι λένε; Παίρνουμε την αρμοδιότητα αυτή και από τους δήμους και από τις περιφέρειες -πάλι «αδυνατίζουν» την αυτοδιοίκηση- και τα πάμε στο Υπουργείο. Προσέξτε τώρα το περίεργο. Τα πάτε στο σώμα επιθεωρητών. Το σώμα επιθεωρητών -να το πω και αυτό- επί ΣΥΡΙΖΑ είχε γίνει ειδική γραμματεία, την οποία καταργήσατε το 2019. Δίνετε αρμοδιότητες, δηλαδή, και αναγορεύετε ως σημαντική μία δομή, που καταργήσατε ως ειδική γραμματεία κα σταματήσατε και τις προσλήψεις που είχαν προγραμματιστεί. Για να καταλάβετε, γιατί το κάνουν; Διότι θα πουν: «Το πάμε στο σώμα ελεγκτών, δεν έχει στελέχη, θα βάλουμε ιδιώτες». Αυτό είναι το σχέδιό τους. Αυτό θα κάνουν και στα αυθαίρετα. Αδύναμη η πολιτεία ξανά. Γιατί, χωρίς πολιτεία, δεν γίνεται έλεγχος.

Αποσπασματικά, λοιπόν, κάνετε παρεμβάσεις αεριτζίδικες. Και εδώ θέλω να πω το εξής, επειδή ήρθε και μία απαράδεκτη τροπολογία. Το ίδιο ακριβώς παιχνίδι κάνετε και με τα ύψη κτηρίων στο νέο οικοδομικό κανονισμό. Δώσατε τη δυνατότητα παραβίασης των ρυθμίσεων που έχουν αρκετές περιοχές της Ελλάδας και ξαφνικά βλέπουμε να «σηκώνονται» κτήρια δύο ορόφους παραπάνω από τα γειτονικά τους. Και αυτό είναι ευθύνη της Κυβέρνησης και αυτής της πολιτικής ηγεσίας του Υπουργείου. Τώρα φέρνετε μία τροπολογία, που ξανά παραβιάζει τις ρυθμίσεις των τοπικών -ας το πω έτσι- προεδρικών διαταγμάτων.

Δώσατε, λοιπόν, οριζόντια μπόνους. Προσέξτε τώρα την υποκρισία. Προεκλογικά αφαίρεσαν από τα μπόνους ύψους που είναι σε όλη την Ελλάδα τρεις περιοχές. Θέλετε να σας πω ποιες; Το Ψυχικό, τη Φιλοθέη και την Εκάλη. Το ερώτημα είναι, γιατί;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Πείτε μας γιατί, πείτε μας μία δικαιολογία. Δηλαδή, άλλη περιοχή της χώρας μας δεν έχει πρόβλημα με το ύψος κτηρίων; Έχουν μόνο στο Ψυχικό, στη Φιλοθέη και στην Εκάλη;

Εμείς, για να πούμε την αλήθεια, θα θέλαμε να μην εφαρμοστεί πουθενά. Πουθενά να μην υπάρχουν παρεκκλίσεις ύψους. Δεν είναι τυχαίο βέβαια αυτό.

Ταυτόχρονα, έχετε υποβαθμίσει τις υπηρεσίες δόμησης των δήμων, δεν έχουν στελέχη για να κάνουν έλεγχο και γίνεται πάρτι στην αγορά. Πάρτι κυριολεκτικά! Τα είκοσι τέσσερα μέτρα γίνονται τριάντα δύο. Δεν ξέρω, εάν το κατανοείτε. Ξαφνικά βλέπουν να «σηκώνονται» κτήρια δύο ορόφους ψηλότερα σε πολλές περιοχές της Ελλάδας, όπως και στη Θεσσαλονίκη έχουμε στα Κωνσταντινουπολίτικα, στην Πυλαία, αλλά και εδώ σε πάρα πολλές περιοχές. Ξεκίνησε η ένταση, εάν δεν κάνω λάθος, από τον Άλιμο και τη Βάρη, Βούλα, Βουλιαγμένη και μετά μπήκαν η Γλυφάδα και η Κηφισιά. Έχω δει πάρα πολλούς δημάρχους να καταθέτουν ένσταση για το ζήτημα αυτό. Γιατί; Δίνετε κάποια ρουσφέτια ξεκάθαρα σε εργολαβικά συμφέροντα στις περιοχές αυτές, προκαλείτε τώρα ένα πρόβλημα δικαίου, γιατί κάποιοι πήγαν, αγόρασαν οικόπεδα, έκαναν αντιπαροχές, συμβόλαια. Ένα μπάχαλο γίνεται, «σηκώθηκαν» κάποια ήδη. Και τώρα θέλετε να πάρετε τα αυθαίρετα στο ΥΠΕΝ, που δεν έχει στελέχη, γιατί; Για να διαχειρίζεστε απευθείας και κεντρικά τα ρουσφέτια σας. Και αυτό αφορά και τους παρόντες Υφυπουργούς, δυστυχώς.

Αυτό είναι πρόβλημα πολιτικό. Πολιτικά πρέπει να το επιλύσετε αυτό. Είναι απαράδεκτο, όπως και η νέα ρύθμιση που φέρατε με τροπολογία. Εξάλλου, τι να τον κάνετε τον έλεγχο, αφού γίνεται ήδη πάρτι έξω; Γι’ αυτό τον λόγο καθυστερείτε τα τοπικά πολεοδομικά σχέδια. Είχαν ξεκινήσει από την κυβέρνηση ΣΥΡΙΖΑ. Δεν πρόκειται να γίνει ούτε ένα μέχρι να τελειώσει το Ταμείο Ανάκαμψης. Ούτε ένα δεν θα έχει προεδρικό διάταγμα μέχρι το τέλος του 2025. Εδώ θα είμαστε. Γεροί να είμαστε, να σας το θυμίσουμε!

Η χώρα, όμως, θα χρεοκοπήσει χωρίς σχεδιασμό. Το ίδιο γίνεται παντού. Γι’ αυτό δεν προχωρούν και άλλα ειδικά χωροταξικά, όπως για τις ανανεώσιμες πηγές ενέργειας και για τον τουρισμό. Δεν προχωρούν, σέρνονται εδώ και χρόνια. Γιατί; Για να υπάρχουν φωτογραφικές ρυθμίσεις και ειδικά πολεοδομικά. Έτσι έχουν βρει τη λύση. Δεν σας ενδιαφέρει ο σχεδιασμός, γιατί το τίμημα τελικά το πληρώνουν ο πολίτης, το περιβάλλον, η χώρα, αλλά όχι οι κολλητοί σας. Και το πληρώνουν πλέον και οι αυτοδιοικητικοί. Γιατί από τους δήμους παίρνετε και τους πόρους για το θέμα των αυθαιρέτων. Γιατί; Για να τα μοιράζετε κεντρικά, χωρίς διαφάνεια. Και τους φορτώνετε και με έξοδα και με προβλήματα.

Προσέξτε τώρα, η νέα έμπνευση -εδώ έχετε σπάσει ρεκόρ- είναι αυτός ο έλεγχος πυροπροστασίας ακινήτων. Εδώ τώρα έχει γίνει το «έλα να δεις»! Ξαφνικά, στις 15 Μαρτίου, βγαίνει η εγκύκλιος με τις αρμοδιότητες της αυτοδιοίκησης και των πολιτών. Γιατί λέω αρμοδιότητες των πολιτών; Ευθύνη των πολιτών, είναι το σωστό. Γιατί, χωρίς να παίρνει καμμία ευθύνη η πολιτεία για την πυροπροστασία των ακινήτων, τα φορτώνουν στον πολίτη και στους δήμους, που δεν έχουν υπηρεσίες, ξαφνικά και χωρίς να το μάθει και κανένας. Για κάτι που λήγει στις 10 Μαΐου, εάν δεν κάνω λάθος, βγάζετε διόρθωση στις 19 Απριλίου. Δηλαδή, ενώ «έτρεχε» ένα μήνα η εγκύκλιος των αρίστων, τώρα την αλλάζετε. Άρα δεν πρόκειται να βγει άκρη με αυτό. Και φυσικά η καταπολέμηση της αυθαίρετης δόμησης είναι και αυτή χαμένη μάχη.

Κλείνω, κύριε Πρόεδρε, με το χάος των ενεργειακών. Είναι εδώ και η Υφυπουργός, θα τα ακούσει. Τα ακούει και από την αγορά βέβαια, ό,τι δικαιολογίες και να βρει.

Εδώ, λοιπόν, έρχεται η Κυβέρνηση να ξεψηφίσει κάτι που ψήφισε πριν από λίγο καιρό. Έτσι παραβιάζει κανόνες αξιοπιστίας και δικαίου στην αγορά. Δηλαδή, δίνει χρονοδιαγράμματα για τις ταρίφες, παραδείγματος χάριν, και έρχεται τώρα και αλλάζει το χρονοδιάγραμμα. Τι λέει σε έναν επενδυτή -μικρό, μεσαίο ή μεγάλο, δεν έχει σημασία-, «Είχες τη δυνατότητα μέχρι το τέλος του χρόνου να υλοποιήσεις μία ρύθμιση, τώρα η προθεσμία έρχεται την 1η Μαΐου».

Πού το έχετε ακούσει αυτό ξανά; Μέχρι τώρα ξέραμε ότι δίνουν παρατάσεις, τώρα μαζεύουν τον χρόνο. Γιατί όμως; Γιατί δεν υπάρχει σχεδιασμός και δεν υπάρχει ηλεκτρικός χώρος. Ξέρετε τι σημαίνει αυτό πρακτικά; Όσοι πίστεψαν στις μεγάλες διακηρύξεις του κ. Χατζηδάκη για «επενδυτική άνοιξη» στις ανανεώσιμες πηγές ενέργειας -και η κ. Σδούκου εκεί ήταν τότε, σε άλλο ρόλο- ήρθαν και έκαναν αιτήσεις, πιθανώς και σχεδιασμό επενδύσεων και δάνεια και τώρα τους λένε: «Δεν έχουμε τι να κάνουμε την ενέργεια, πετάξτε την στη θάλασσα».

Έρχεστε, λοιπόν, σήμερα να νομοθετήσετε περιορισμούς στην παραγωγή. Δηλαδή, ο άλλος έχει επενδύσει, έχει τις άδειες ή έχει κατασκευάσει το έργο ή έχει επενδύσει στις μελέτες και τώρα του λέτε: «Δεν μας νοιάζει πόση ισχύ εγκατέστησες, θα πουλάς λιγότερη». Και εάν έχει πάρει δάνειο; Και εάν έχει αγοράσει γη; Και εάν έχει συμβόλαια; Δεν θα μας ενδιαφέρει. Θα δούμε, θα κάνουμε μία επιτροπή και θα δούμε πώς μετά θα κόβουμε την ενέργεια. Έτσι, αλλάζετε και τις προθεσμίες, αλλάζετε και τις άδειες σύνδεσης με το δίκτυο, που έχουν πάρει μερικοί. Τώρα το μπάχαλο είναι ανεξέλεγκτο. Δεν σας ενδιαφέρει, εάν ανατρέπονται προγραμματισμοί επιχειρήσεων. Πρέπει να μας πείτε πότε κάνατε λάθος; Κάνατε λάθος, όταν τους καλούσατε να κάνουν επενδύσεις και τους δώσατε τις υποσχέσεις για περιβαλλοντικές άδειες ή άδειες σύνδεσης ή τώρα που τα κόβετε. Γιατί τώρα τα κόβετε.

Αλλάζετε και τη ρύθμιση του net-metering με το net-billing, ενώ το net-billing δεν είναι έτοιμο, γιατί αργήσατε να ενσωματώσετε τις ευρωπαϊκές οδηγίες. Ούτε σε αυτό δεν είστε επαρκείς, να ενσωματώσετε γρήγορα μια ευρωπαϊκή οδηγία!

Και μέσα σε όλα αυτά προσέξτε τη μεγάλη εικόνα: Η χώρα μας, κυρία Σδούκου, έχει εθνικό σχεδιασμό για την ενέργεια και το κλίμα για το 2030; Όχι. Είναι σε διαβούλευση, αλλά κρυφή. Δεν το μαθαίνουν όλοι, δεν έχει βγει σε εμάς. Δεν το ξέρει ούτε η Βουλή. Κάποιοι λίγοι το ξέρουν. Συνομιλεί με την Ευρωπαϊκή Ένωση. Το έχουν δει το ΕΣΕΚ μία φορά, θα τελειώσουν πιθανά τη συνεννόηση και μετά θα μας το φέρουν για να μάθουμε και εμείς τον εθνικό σχεδιασμό για το 2030. Αυτή είναι η κατάσταση της χώρας. Το λέω αυτό επειδή μιλάμε για τα μεγάλα.

Δεύτερον, έχει μήπως η χώρα ειδικό χωροταξικό για τις ΑΠΕ; Όχι βέβαια, δεν έχει επικαιροποιημένο σχέδιο. Όπου θέλει ο καθένας! Γιατί; Για να χωροθετήσουν πρώτα τα έργα και μετά να μας φέρουν το νέο χωροταξικό, όταν δεν θα υπάρχουν νέα έργα πια και ενώ έχουμε άδειες που έχουν δοθεί περισσότερες από τις ανάγκες που έχουμε για το 2030. Κατανοείτε τι δυσφήμιση των ΑΠΕ και της πράσινης μετάβασης είναι αυτό και τι αδιέξοδο στην αγορά;

Εμείς είμαστε υπέρ της πράσινης μετάβασης, αλλά έρχονται οι επιτήδειοι «άριστοι» και έχουν κάνει μπάχαλο την αγορά και ταυτόχρονα δεν είναι μόνο η έλλειψη σχεδιασμού, είναι ότι φέρνει μια απόφαση ο κ. Σκρέκας -προφανώς την ξέρετε, κυρία Σδούκου, ήσασταν στο Υπουργείο- μια Παρασκευή 12 Αυγούστου, λίγο πριν το Δεκαπενταύγουστο, και μοιράζει ρουσφετολογικά τις άδειες των έργων ΑΠΕ. Και σου λέει: Δεν θα πάρεις με τη λογική όποιος ήρθε πρώτος, παίρνει την άδεια ή βάσει επάρκειας χώρου. Θα πάρουν πρώτα οι μεγάλοι, μία πρώτη κατηγορία, λέει. Από τον Αύγουστο του 2022 είναι στην πρώτη κατηγορία. Δεν πρόκειται να φτάσουν σε άλλη, γιατί δεν υπάρχει ηλεκτρικός χώρος. Μάλιστα πρόκειται για μία τόσο πρόχειρη υπουργική απόφαση που την έχουν αλλάξει δύο φορές.

Η αγορά, όμως, ξέρετε τι λέει, κυρία Σδούκου; Ότι κάποιοι συνεργάτες πολύ κοντά στο Υπουργείο έχουν ωφεληθεί από την υπουργική απόφαση και κάποια funds που ασχολούνται με πολλά οικονομικά θέματα στην Ελλάδα. Για ψάξτε λιγάκι ποιοι έχουν ωφεληθεί. Ο ΑΔΜΗΕ στη συνάντηση των επιτροπών μάς είπε ότι ακόμα βρίσκεται στην κατηγορία 6 από τις δέκα που έχει η Α΄. Άρα στη Γ΄, που είναι τα έργα των ΟΤΑ, δεν πρόκειται να φτάσουμε ποτέ. Δεν ξέρω αν το έχετε καταλάβει, αλλά έβαλαν στην πρώτη κατηγορία όλα τα «φωτογραφικά» και στην δεύτερη και την τρίτη τα υπόλοιπα.

Μας λέει τώρα η Κυβέρνηση -θα το πει η κ. Σδούκου- ότι πολλές ενεργειακές κοινότητες έχουν σύνδεση. Ναι, όλες αυτές, όμως, πιθανόν να είναι εμπορικές. Οι κοινότητες λαϊκής βάσης, όπως μας είπαν και οι φορείς, παραμένουν στον αέρα, όπως στον αέρα είναι και οι ενεργειακές κοινότητες δυτικής Μακεδονίας. Θα κάνουν μάλλον τροπολογία, γιατί και αυτές τις πέταγαν απ’ έξω. Από την άλλη βέβαια δεν λείπουν οι χατιρικές ρυθμίσεις. Βρήκαμε μία για την Εύβοια στο άρθρο 121. Κι άλλα «φωτογραφικά παραθυράκια», κυρία Σδούκου. Έχετε μεγάλη εμπειρία σε αυτό. Είναι, όμως, απαράδεκτο να έχουμε το μείζον αδιέξοδο, το οποίο είναι ότι έχουμε υπερβεί στα έργα που έχουν και οριστική προσφορά σύνδεσης κατά 5 GW τον στόχο του 2030. Αυτό είναι απολύτως παράλογο.

Από την άλλη η αποθήκευση είναι μηδενική. Θα μπορούσαν οι ΑΠΕ να συνδεθούν με αποθήκευση. Με συγχωρείτε, κύριε Πρόεδρε, αλλά εδώ τώρα μιλάμε για το απόλυτο μπάχαλο. Δεν έχει κάνει κάτι για την αποθήκευση το Υπουργείο και η κ. Σδούκου εδώ και πέντε χρόνια. Τι κάνατε; Βγάλατε μια αδειοδοτική διαδικασία, δηλαδή πώς θα δίνονται οι άδειες, ενώ είχαν βγει κάποιες, και υποχρεώσατε την Ρυθμιστική Αρχή Ενέργειας να τις πάρει πίσω, για να τις ξαναεκδώσει, αλλά δεν υπάρχει ρυθμιστικό πλαίσιο για την αποθήκευση, δεν υπάρχει δηλαδή σχεδιασμός και πλαίσιο για την αγορά της αποθήκευσης, όπως υπάρχει, για παράδειγμα, για την αγορά ενέργειας, το λεγόμενο «Χρηματιστήριο Ενέργειας» και με αδιαφάνεια και αιφνιδιασμούς κάνετε διάφορες τακτοποιήσεις. Και έχετε το θράσος να λέτε ότι έχετε εστιάσει στην αποθήκευση.

Η αγορά, όμως, ξέρει ότι δεν υπάρχει πλαίσιο. Μέχρι να ολοκληρωθεί -πού μπορεί να φτάσει και το τέλος του 2025 γιατί είναι έργα που συνδέονται με το χρονοδιάγραμμα του Ταμείου Ανάκαμψης- θα πετάμε ενέργεια στη θάλασσα -δεν ξέρω αν το έχετε κατανοήσει ακριβώς αυτό που γίνεται- και οι επενδυτές θα πετάνε τα λεφτά τους στη θάλασσα. Αυτή είναι η Κυβέρνηση της Νέας Δημοκρατίας.

Το τελευταίο που έχουν φέρει είναι το «ΑΠΟΛΛΩΝ», που είναι δήθεν ένα πρόγραμμα για την αυτοδιοίκηση -το έχουν πολυδιαφημίσει- το οποίο έγινε χωρίς την αυτοδιοίκηση, η οποία ενημερώθηκε κατόπιν εορτής, όπως μας εί σε συνάντηση που είχαμε. Και προσέξτε, έρχεται ένα πρόγραμμα για την ενέργεια της αυτοδιοίκησης, όταν αυτό το Υπουργείο με τη ρήτρα αναπροσαρμογής χρεοκόπησε τις ΔΕΥΑ και τώρα θέλει να τις ιδιωτικοποιήσει. Αυτό το Υπουργείο είναι και δήθεν φέρνει ένα μέτρο για την αυτοδιοίκηση.

Η αυτοδιοίκηση θέλει τροποποιήσεις στο «ΑΠΟΛΛΩΝ». Θα τις κάνετε; Δεν έχει καμμία σχέση αυτό το πρόγραμμα με την ενεργειακή δημοκρατία. Προσέξτε τι λέει: Δεν μας ενδιαφέρει η αυτοδιοίκηση και οι κοινότητες ως παραγωγοί, μας ενδιαφέρουν ως καταναλωτές. Θα μας δώσετε τις καταναλώσεις που θέλετε, για να τις δώσουμε εμείς σε κάποιους. Σε ποιους, ψάξτε και βρείτε το. Έξυπνοι είμαστε όλοι και όλες σε αυτή την Αίθουσα.

Θα τακτοποιήσουν, λοιπόν, κάποια συμβόλαια παραγωγής, θα τα φορτώσουν στην αυτοδιοίκηση και σε καταναλωτές και θα τους πληρώσουν -προσέξτε- και τον ΕΛΑΠΕ. Ξέρετε τι σημαίνει αυτό; Από ένα λογαριασμό που παρέλαβαν πλεονασματικό, ενώ τον είχαν χρεοκοπήσει το 2015, και ήδη πάλι οδηγείται σε χρεοκοπία -δεν μπορείτε να το διαψεύσετε, κυρία Σδούκου, έχουν γίνει ήδη προαναγγελίες γι’ αυτό- θα χρεώσουν περισσότερο κόστος στο λεγόμενο ΕΤΜΕΑΡ για να χρηματοδοτούν το ΕΛΑΠΕ. Αυτό είναι δύσκολο να το κατανοήσει κανείς πράγματι. Σε αυτά κρύβονται. Είναι ξεκάθαρο ότι έχετε κάνει κακή διαχείριση και τελικά το μάρμαρο θα το πληρώσουν οι καταναλωτές. Παλιά μου τέχνη κόσκινο!

Η Κυβέρνηση αυτή χρησιμοποιεί την πράσινη μετάβαση ως σύνθημα -θέλει πολλή προσοχή αυτό- για να εξυπηρετήσει τους δικούς της, ακόμη και στις καταστροφές, αλλά η πράσινη μετάβαση πρέπει να είναι προτεραιότητα στην Ελλάδα και στην Ευρώπη για να μην υποχωρήσει και ο στόχος. Όμως, προσέξτε, μια άδικη πράσινη μετάβαση, όπως αυτή που ζούμε στην Ελλάδα, δίνει ελάχιστα στην κοινωνία, δίνει πολλά σε πάρα πολλούς, αλλά μεγαλώνει τις ανισότητες, διαιωνίζει τα ολιγοπώλια και δεν αξίζει ούτε στη χώρα μας ούτε στην Ευρώπη.

Το νομοσχέδιο, λοιπόν, αυτό, κυρίες και κύριοι Βουλευτές, δεν έχει καμμία σχέση με την πράσινη μετάβαση, δεν έχει καμμία σχέση με την κλιματική κρίση, έχει μόνο με την τακτοποίηση κολλητών και ιδιαίτερα «γαλάζιων παιδιών» εις βάρος ακόμα και περιοχών που έχουν καταστραφεί, όπως είναι η Θεσσαλία.

Εμείς έχουμε θέσει τους όρους για μια κοινωνικά δίκαιη μετάβαση, για την επίτευξη των κλιματικών στόχων, αλλά και για προστασία της βιοποικιλότητας. Δεν υπάρχει προστασία του περιβάλλοντος, αλλά υποβάθμιση και του αστικού και του φυσικού περιβάλλοντος με αυτό το νομοσχέδιο. Θέλουμε ενεργοποίηση των πολιτικών που άφησε στα αζήτητα η κυβέρνηση Μητσοτάκη το 2019. Είναι προφανές ότι για κάτι τέτοιο απαιτείται πολιτική βούληση. Η Κυβέρνηση δεν την έχει την πολιτική βούληση. Η πολιτική βούληση μπορεί να βρεθεί μόνο μέσα από πολιτική ανατροπή και η πολιτική ανατροπή μπορεί να δώσει ήδη ένα σινιάλο στις ευρωεκλογές που έρχονται.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Θα ακολουθήσει ο κ. Συντυχάκης, αλλά έχει ζητήσει τον λόγο για μια μικρή παρέμβαση ο Κοινοβουλευτικός Εκπρόσωπος του ΠΑΣΟΚ, ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Θέλω και εγώ να ενώσω τη φωνή μου ως εκπρόσωπος του ΠΑΣΟΚ με τον μόλις κατελθόντα Πρόεδρο της Κοινοβουλευτικής Ομάδας του ΣΥΡΙΖΑ τον κ. Φάμελλο και τον κ. Χαρίτση, όσον αφορά το αναγκαίο μέτωπο που πρέπει να υπάρχει απέναντι στην ακροδεξιά σε όλες τις εκφάνσεις της. Βεβαίως πρέπει να έχουμε συγκρούσεις με την ακροδεξιά, αλλά δεν μπορούμε να έχουμε σύγκρουση με την πραγματικότητα. Και το λέω αυτό γιατί η χθεσινή απόφαση του Αρείου Πάγου ελήφθη γιατί σε αυτόν εδώ τον χώρο ψηφίστηκε μία νομοθετική ρύθμιση στην οποία το ΠΑΣΟΚ είχε ενστάσεις, κατέθεσε τη δική του οπτική και θεωρεί ότι συνδιαμόρφωσε την τελική νομοθετική ρύθμιση, βάσει της οποίας επαναλαμβάνω ότι εκδόθηκε η χθεσινή απόφαση. Το λέω αυτό, γιατί ο κύριος Φάμελλος έψεξε το ΠΑΣΟΚ γιατί ψήφισε αυτή τη ρύθμιση. Ναι, αλλά αν δεν υπήρχε αυτή η ρύθμιση, δεν θα είχαμε αυτή την απόφαση, το ΠΑΣΟΚ το οποίο κατέθεσε υπόμνημα για το κόμμα του κ. Κασιδιάρη προ των εκλογών του Μαΐου του 2023, το ΠΑΣΟΚ που ήταν το μόνο κόμμα που κατέθεσε πρόταση νόμου για να απαγορευθεί η συμμετοχή της δημοτικής παράταξης του κ. Κασιδιάρη, αλλά η Κυβέρνηση εκώφευσε και το ΠΑΣΟΚ το οποίο βεβαίως κατέθεσε και πρόσφατα υπόμνημα για το θέμα της συμμετοχής των Σπαρτιατών στον Άρειο Πάγο. Άρα το μέτωπο κατά της ακροδεξιάς, με όλες τις εκφράσεις και εκφάνσεις, πρέπει να είναι σταθερό και αδιαπραγμάτευτο σε όλα τα επίπεδα.

Και θέλω να διαβεβαιώσω όλους όσοι θεωρούν ότι στα ζητήματα της δημοκρατίας δεν πρέπει να συγκροτούμε μέτωπα, αλλά να κάνουμε μικρόψυχη και μικροκομματική κριτική, για ένα πράγμα: ότι δεν θα ακούσετε από κανένα στέλεχος ή υποψήφιο του ΠΑΣΟΚ ότι οι ψήφοι ακροδεξιών κομμάτων είναι ευπρόσδεκτες στη δική μας πολιτική παράταξη.

Ευχαριστώ.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Αυτό το πολυνομοσχέδιο και μάλιστα με μία μόλις εβδομάδα στη διαβούλευση δείχνει την αγωνία και τη βιασύνη της Κυβέρνησης της Νέας Δημοκρατίας να προχωρήσει με γοργούς ρυθμούς την υλοποίηση απαιτήσεων των επιχειρηματικών ομίλων για να κερδοσκοπήσουν σε νέα πεδία σε βάρος των λαϊκών αναγκών. Αφορά το νερό, τις ΑΠΕ, τα δασικά οικοσυστήματα, την οικιστική δόμηση και άλλα πολλά, όλα όσα απαιτεί το υπερμνημόνιο της Ευρωπαϊκής Ένωσης, το γνωστό Ταμείο Ανάκαμψης, προκειμένου να εκταμιευτούν η τέταρτη και πέμπτη δόση, για να εισρεύσει ζεστό χρήμα για τα «πράσινα» κοράκια, τη λεγόμενη «πράσινη μετάβαση» την προσαρμογή στην κλιματική αλλαγή.

Στον Προκρούστη της πλήρους ιδιωτικοποίησης σειρά έχει ένα εξίσου σημαντικό κοινωνικό αγαθό, όπως είναι το νερό. Βέβαια οι κυβερνήσεις χρόνια τώρα έχουν παραδώσει στους επιχειρηματικούς ομίλους τις πηγές νερού σε ολόκληρη τη χώρα. Τώρα περνάμε στη φάση της φουλ ιδιωτικοποίησης.

Αντί για διασφάλιση φθηνού, ελεγμένου, ποιοτικού νερού για τον λαό, φθηνό και επαρκές για τις ανάγκες άρδευσης των καλλιεργειών, η Κυβέρνηση μετατρέπει τους ΤΟΕΒ και τους ΓΟΕΒ σε κοινή ανώνυμη εταιρεία, ξεκινώντας πιλοτικά από τη Θεσσαλία, με στόχο να επεκταθεί σε όλη τη χώρα, ενώ ετοιμάζεται για τη συγχώνευση των δημοτικών επιχειρήσεων ύδρευσης και αποχέτευσης, σύμφωνα με τα αντίστοιχα πρότυπα για την απελευθέρωση αγοράς ενέργειας.

Εκτός από το Κομμουνιστικό Κόμμα Ελλάδας, όλα τα υπόλοιπα κόμματα, που πίνουν νερό στο όνομα της Ευρωπαϊκής Ένωσης και θα ζητήσουν την ψήφο του λαού την 9η Ιούνη, ευθυγραμμίζονται απόλυτα με την ευρωπαϊκή οδηγία-πλαίσιο 2060 για την πλήρη εμπορευματοποίηση του νερού, της χρήσης του, των υποδομών του, των εργασιών συντήρησης δικτύου, την εκτόξευση των τιμολογίων, τον δραστικό περιορισμό της διάθεσης του νερού στον αγροτικό τομέα.

Είναι η κατάλληλη στιγμή τώρα ο λαός για να τους τιμωρήσει, ψηφίζοντας Κομμουνιστικό Κόμμα Ελλάδας.

Η Κυβέρνηση βέβαια προχωρά ακάθεκτη στην επίσπευση υλοποίησης των απαιτήσεων των ενεργειακών ομίλων. Το αφήγημά της είναι ότι για να προχωρήσει αυτή η τεράστια μπίζνα των ανανεώσιμων πηγών ενέργειας και να προχωρήσει η απολιγνιτοποίηση, πρέπει να διαμορφωθεί το απαραίτητο ευνοϊκό επενδυτικό περιβάλλον, δηλαδή μικρό ρίσκο και περισσότερα εξασφαλισμένα κέρδη για τους καπιταλιστές.

Αυτό το βαφτίζει η Κυβέρνηση εθνικό στόχο για να θολώσει τις πραγματικές επιδιώξεις της λυκοσυμμαχίας της Ευρωπαϊκής Ένωσης, των επιχειρηματικών ομίλων και να πάρει τη συγκατάθεση του λαού σε αυτό το περιβαλλοντικό έγκλημα.

Όσα νομοσχέδια, όσες ευρωπαϊκές οδηγίες και μέτρα και αν νομοθετούν στο ευρωπαϊκό και ελληνικό Κοινοβούλιο, οι αντιφάσεις που γεννάει ο καπιταλιστικός τρόπος παραγωγής με θεό το κέρδος, που ποδοπατά τις ανάγκες των ανθρώπων, δεν μπορεί να τις ξεπεράσει.

Η χώρα μας, τα νησιά μας και ειδικά, η Κρήτη είναι με τα «μπούνια» σε όλους αυτούς τους σχεδιασμούς, με το παραμύθι ότι δήθεν η Κρήτη αλλάζει για όλους με το χρήμα της Ευρωπαϊκής Ένωσης. Και η αλήθεια είναι ότι αλλάζει μεν, όμως αλλάζει για τα κέρδη των λίγων σε βάρος των αναγκών των πολλών.

Από το σύνολο των περιοχών με ολική προτεραιότητα η Κρήτη έχει το 32% και κατέχει την πρώτη θέση. Αποτελεί ενεργειακό κόμβο με την επένδυση του καλωδίου ενεργειακής διασύνδεσης με το ηπειρωτικό δίκτυο να ολοκληρώνεται και ήδη τα αρπακτικά της ενέργειας να προωθούν πρότζεκτ τεραστίων πάρκων ανανεώσιμων πηγών ενέργειας απ’ άκρη σε άκρη, σχεδόν επτά φορές πάνω από τα υφιστάμενα, ενώ η ζήτηση από τα λαϊκά νοικοκυριά υπολείπεται της παραγωγής ηλεκτρικής ενέργειας, πράγμα που οδηγεί σε κορεσμό των δικτύων και στην αδυναμία αποθήκευσης.

Κι ενώ θα μπορούσε να αυξηθεί η ζήτηση με τιμές χαμηλότερες στη λαϊκή κατανάλωση, προτιμάτε την προστασία των κερδών των επενδυτών, κάνοντας περικοπές και βάζοντας κόφτες. Μέχρι τώρα ήδη έχουν κατοχυρώσει δικαίωμα διασύνδεσης παραγωγοί ηλεκτρικής ενέργειας από ΑΠΕ σε άλλα 15 έως 16 GW, που αθροιστικά μαζί με τα υφιστάμενα φτάνουν στα 28, ενώ οι αιτήσεις που έχουν υποβληθεί για έκδοση νέων προσφορών σύνδεσης είναι συνολικά 42,6 GW.

Χαρακτηριστικό μάλιστα είναι ότι από το 2019 έως το 2023 η ανάπτυξη των ΑΠΕ αυξήθηκε κατά 50% περίπου 6 GW, δηλαδή ένα 1 GW τον χρόνο. Στην κυριολεξία πέφτουν δισεκατομμύρια ευρώ για τη μετατροπή κάθε σπιθαμής γης και θάλασσας σε επενδυτικό ενεργειακό σκουπιδότοπο και μάλιστα, κάνοντας επίκληση την προστασία του περιβάλλοντος και την αντιμετώπιση της κλιματικής αλλαγής.

Η δίκαιη πράσινη μετάβαση αποδείχθηκε η μεγαλύτερη εξαπάτηση του λαού, ένα σχεδιασμένο έγκλημα για το οποίο όλοι σας έχετε βάλει το χεράκι σας τόσο στο ευρωπαϊκό κοινοβούλιο όσο και στην ελληνική Βουλή.

Θυμίζω την υπερψήφιση από Νέα Δημοκρατία, ΣΥΡΙΖΑ, ΠΑΣΟΚ για την επίσπευση με fast track διαδικασίες της εγκατάστασης ανεμογεννητριών, ηλιοθερμικών σταθμών, φωτοβολταϊκά και αποθηκευτικά πάρκα χιλιάδων στρεμμάτων, εγκαταστάσεις υπεράκτιων θαλάσσιων πάρκων ακόμα και σε χαρακτηρισμένες περιοχές «NATURA», γεωπάρκα, οικότοπους, αρχαιολογικούς χώρους και σπήλαια, καταστρέφοντας ασύλληπτο πλούτο, όπως για παράδειγμα ανοικτά της Ελούντα, δίπλα στη Σπιναλόγκα, στις Δυονησάδες, στην Ελάσα, στο Βάι, στο οροπέδιο Λασιθίου, στα Αστερούσια Όρη, αίροντας κάθε εμπόδιο.

Αυτή η αντίφαση, δηλαδή ψίχουλα για τον λαό, έργα αντιπλημμυρικής, αντιπυρικής, αντισεισμικής προστασίας μη επιλέξιμα και από την άλλη, χρήμα με τη σέσουλα για τις «πράσινες» μπίζνες που βγαίνουν από τη φορολογία των λαών είναι η πολιτική της Ευρωπαϊκής Ένωσης, όπου όλα υποτάσσονται και υπηρετούν το δόγμα κόστος-όφελος. Η λογική κόστους-οφέλους είναι κοινός τόπος όλων σας. Αυτό εξηγεί γιατί ψηφίσατε από κοινού και προωθήσατε είτε από θέση κυβέρνησης είτε από θέση αντιπολίτευσης όλο το νομοθετικό πλαίσιο που πέρασε στην Ευρωπαϊκή Ένωση για την απολιγνιτοποίηση ως το τέλος του 2028, ίσως και νωρίτερα.

Γι’ αυτό και από κοινού ψηφίσατε τη λεγόμενη ευρωπαϊκή «πράσινη συμφωνία», τον ευρωπαϊκό νόμο για το κλίμα, όλους τους δήθεν «πράσινους», αλλά καταστροφικούς για τον λαό και το περιβάλλον και πολλαπλά κερδοφόρους για το κεφάλαιο στόχους ως το 2050.

Γι’ αυτό και από κοινού ψηφίσατε το Ταμείο Ανάκαμψης και τους κανονισμούς για τους ίδιους πόρους της Ευρωπαϊκής Ένωσης, προκειμένου να αντλήσει κεφάλαια, για να πριμοδοτήσει τις επενδύσεις των μονοπωλιακών ομίλων.

Από κοινού υπερψηφίσατε με την ίδια ζέση στο Ευρωπαϊκό Κοινοβούλιο το «Fit for 55», δηλαδή προσαρμογή στη μείωση εκπομπών αερίων κατά 50% έως το 2030 που προβλέπει «πράσινα» χαράτσια, προβλέπει «πράσινους» δασμούς σε εισαγόμενα προϊόντα, προβλέπει επέκταση του εμπορίου ρύπανσης στις θαλάσσιες και τις αεροπορικές μεταφορές και όλα αυτά θα γυρίσουν στην πλάτη των εργατικών λαϊκών στρωμάτων.

Ο ένας, λοιπόν, έκοβε κι ο άλλος έραβε στο Ευρωπαϊκό Κοινοβούλιο, όπως και εδώ στη χώρα μας με το χρηματιστήριο της ενέργειας και τους δύο πανομοιότυπους σχεδιασμούς με την ίδια επωνυμία: εθνικό σχέδιο για το κλίμα που επεξεργάστηκε η μεν κυβέρνηση του ΣΥΡΙΖΑ το 2018 και αυτή της Νέας Δημοκρατίας το 2022, με βάση το λεγόμενο ευρωπαϊκό νόμο για το κλίμα.

Κλείνοντας, κύριε Πρόεδρε, να πω ότι το ΚΚΕ είναι αντίθετο στην εμπορευματοποίηση των κοινωνικών αγαθών, όπως η ενέργεια, το νερό, οι μεταφορές, η υγεία, η παιδεία. Γι’ αυτό και απορρίπτει αυτούς τους σχεδιασμούς στο σύνολό τους. Γι’ αυτό και καταψηφίζει το συγκεκριμένο σχέδιο νόμου.

Υπάρχει άλλος δρόμος; Βεβαίως και υπάρχει, αυτός της τεράστιας πλειοψηφίας των καταπιεσμένων που παράγουν τον πλούτο, σπάζοντας τα δεσμά της Ευρωπαϊκής Ένωσης και του κεφαλαίου.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Κοτίδης έχει τον λόγο από την Ελληνική Λύση και αμέσως μετά ο κ. Κωτσός.

Ο κύριος Υπουργός ζήτησε επίσης τον λόγο κάποια στιγμή.

**ΒΑΣΙΛΕΙΟΣ ΚΟΤΙΔΗΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, με την εισαγωγή προς ψήφιση του νέου νομοσχεδίου η Κυβέρνηση φιλοδοξεί να αντιμετωπίσει τις πολυεπίπεδες επιπτώσεις της κλιματικής αλλαγής στα ύδατα, τα δάση, τις πόλεις και την ενεργειακή ασφάλεια.

Η χώρα μας, ειδικά μετά την καταστροφική επέλαση του «Ντάνιελ», που βύθισε ένα τεράστιο μέρος του Θεσσαλικού Κάμπου κάτω από το νερό, είναι υποχρεωμένη να δράσει άμεσα για να προλάβει και να απαλύνει τις ολοένα και μεγαλύτερες προκλήσεις που θα εμφανίζονται συχνότερα. Δυστυχώς και σε αυτόν τον τομέα η Κυβέρνηση ακολουθεί την ίδια συνταγή που έχει για όλα τα προβλήματα. Τα αναθέτει σε ιδιώτες.

Ειδικά στη Θεσσαλία που αντιμετωπίζει τεράστιο πρόβλημα, προβλέπεται η σύσταση του Οργανισμού Διαχείρισης Υδάτων Θεσσαλίας Ανώνυμη Εταιρεία, μιας καθαρά ιδιωτικών συμφερόντων ανωνύμου εταιρείας. Μάλιστα, η συγκεκριμένη εταιρεία θα εφαρμόσει κατά γράμμα την επιστημονική μελέτη ολλανδικής εταιρείας, στην οποία ανατέθηκε η εκπόνηση μελέτης για την κατάσταση στη Θεσσαλία.

Η ολλανδική εταιρεία δραστηριοποιείται σε πρώην ολλανδικές αποικίες στη Νοτιοανατολική Ασία και την Αφρική, στην ανάπτυξη έργων τροπικής καλλιέργειας, τη διαχείριση γεωργικών εκτάσεων και την εμπορία προϊόντων, όπως η ζάχαρη.

Το γεγονός και μόνο ότι η μελέτη για τη Θεσσαλία ανατέθηκε σε ολλανδική εταιρεία που ασκεί δραστηριότητα σε πρώην αποικίες είναι τουλάχιστον περίεργο. Ίσως έτσι κάπως μας αντιμετωπίζετε και εμάς, κύριε Υπουργέ, ως πολίτες μιας κάποιας αποικίας. Και ποιο είναι το πιο ευτράπελο; Η μελέτη τέθηκε σε δημόσια διαβούλευση ταυτόχρονα με το νομοσχέδιο στην αγγλική και όχι στην ελληνική γλώσσα. Ποιος είναι ο λόγος; Υπάρχει εξήγηση; Είμαστε τελικά κυρίαρχη χώρα ή όχι; Στη μελέτη, βεβαίως, δεν μετείχε καν το Πανεπιστήμιο Θεσσαλίας, που έχει έμπειρους και άξιους επιστήμονες. Προφανώς, οι πρώην αποικιοκράτες Ολλανδοί ξέρουν καλύτερα από εμάς τις ανάγκες της ελληνικής γης.

Φυσικά δεν σας ενδιαφέρει ούτε ο Θεσσαλικός Κάμπος, ούτε το περιβάλλον. Με δική σας ευθύνη η Ευρωπαϊκή Επιτροπή τον Μάρτιο παρέπεμψε τη χώρα μας στο Δικαστήριο της Ευρωπαϊκής Ένωσης, γιατί δεν ολοκλήρωσε την αναθεώρηση του σχεδίου διαχείρισης των κινδύνων πλημμύρας, όπως απαιτεί η οδηγία 2007/60 για τις πλημμύρες και των σχεδίων διαχείρισης λεκανών απορροής ποταμών, σύμφωνα με την οδηγία 2000/60 για τα ύδατα. Έτσι εξηγείται και η σπουδή σας για να φέρετε αυτό το σχέδιο νόμου.

Χαρακτηριστικό παράδειγμα της αγωνίας σας προς ιδιωτικοποίηση των πάντων αποτελούν οι ΤΟΕΒ. Με πρόσχημα ότι κάποιες εξ αυτών είναι χρεοκοπημένες προβαίνετε και στην ιδιωτικοποίηση γαιών, όπως στο Νομό Ημαθίας. Αντί να τις εξυγιάνετε, δηλαδή, προτιμάτε την εύκολη πλέον λύση του ξεπουλήματος.

Φιλοδοξείτε με το παρόν νομοσχέδιο να υπάρχει περαιτέρω διείσδυση των ανανεώσιμων πηγών ενέργειας. Στόχος σας, όπως φαίνεται, είναι η φθηνή και καθαρή ενέργεια με σεβασμό στο περιβάλλον. Προφανώς, όμως, έχετε ελλιπή ενημέρωση. Το φθηνό ενεργειακό κόστος αποτελεί όνειρο για τον Έλληνα, ο οποίος μάλιστα τη μετάβαση αυτή στις ανανεώσιμες πηγές ενέργειας, τη συγχρηματοδοτεί από την τσέπη του. Είμαστε σε σχέση με το κόστος ζωής μας η ακριβότερη ενεργειακά χώρα στην Ευρώπη.

Αλήθεια, οι ανεμογεννήτριες που έχουν φυτρώσει σαν μανιτάρια στις κορυφές των ελληνικών βουνών είναι συμβατές με το περιβάλλον; Καταστρέφουν τεράστια κομμάτια δάσους, όπως και την πανίδα και τη χλωρίδα του γύρω τόπου. Με διάρκεια ζωής τα είκοσι με είκοσι πέντε χρόνια όλα αυτά τα τερατουργήματα, ποιος και με τι κόστος θα τα αφαιρέσει από εκεί που βρίσκονται αυτή τη στιγμή; Τη χρονική στιγμή που η Γερμανία επαναλειτουργεί μονάδες παροχής ενέργειας με άνθρακα και λιγνίτη με σκοπό τη μείωση του ενεργειακού κόστους για τους πολίτες τους, εμείς πουλάμε σε ευτελή τιμή τα αποθέματα λιγνίτη στα γειτονικά βαλκανικά κράτη και εισάγουμε από αυτά ηλεκτρική ενέργεια. Να γελάσουμε ή να κλάψουμε;

Μετά τα βουνά, κύριε Υπουργέ, αποφασίσατε να ασχοληθείτε και με τις ελληνικές θάλασσες. Πλωτά φωτοβολταϊκά, αιολικά πάρκα είναι ο προσεχής μεγάλος στόχος σας. Άλλωστε ο φορολογούμενος πληρώνει. Κάπου εδώ κολλάει και η ανακήρυξη των περίφημων θαλασσίων πάρκων, αν φυσικά μας αφήσουν και το επιτρέψουν οι Τούρκοι. Θα τους βλέπουμε να εκμεταλλεύονται τον κρυμμένο ενεργειακό θησαυρό του Αιγαίου, αλλά εμείς θα φουσκώνουμε από εθνική υπερηφάνεια ότι σώζουμε, δήθεν, το περιβάλλον. Δυστυχώς ούτε το περιβάλλον σώζουμε ούτε το βιοτικό επίπεδο του Έλληνα διασώζουμε, οδηγώντας το με μαθηματική ακρίβεια σε περαιτέρω φτωχοποίηση.

Καλά το σχέδιο «ΑΠΟΛΛΩΝ» για τη μείωση του ενεργειακού κόστους των ΔΕΥΑ, ΤΟΕΒ, ΓΟΕΒ, δημοσίων κτηρίων,καθώς και ο μηχανισμός αποζημίωσης μονάδων ανανεώσιμων πηγών ενέργειας και συμπαραγωγή ηλεκτρισμού θερμότητας υψηλής απόδοσης για πρόσθετες περικοπές που επιβαρύνουν λόγω της τεχνικής αδυναμίας, εφαρμογής αναλογικού επιμερισμού των περιορισμών. Αλλά δεν θα υπάρξει αντίκτυπος αυτών στην τσέπη μας. Όλα αυτά είναι ουτοπίες. Έχουμε μάλιστα τόσο κοντόφθαλμη ενεργειακή πολιτική που δεν συζητάμε σοβαρά για εναλλακτικές μορφές ενέργειας.

Γεωθερμία και πυρηνική ενέργεια, οι καθαρότερες μορφές ενέργειας θα έπρεπε να είναι αντικείμενα ευρέος διαλόγου, ώστε να μην εξαρτάται μελλοντικά η χώρα μας από τις γειτονικές βαλκανικές χώρες.

Κύριε Πρόεδρε, κύριοι Υπουργοί, κυρίες και κύριοι συνάδελφοι, το κατατεθέν νομοσχέδιο φιλοδοξεί να βάλει τέλος στο εκτεταμένο φαινόμενο της ρευματοκλοπής, που φυσικά πληρώνουν οι συνεπείς πολίτες. Δεν γνωρίζετε δηλαδή, ποιοι είναι υπεύθυνοι γι’ αυτή την πρακτική; Ασφαλώς και γνωρίζετε. Εν κατακλείδι πρόκειται για μια πρόχειρη και αποσπασματική προσπάθεια που ούτε το περιβάλλον βοηθάει ούτε δίνει λύσεις στο ενεργειακό πρόβλημα της χώρας. Ας ελπίσουμε να μην έχουμε και εκπλήξεις με την άνοδο της τιμής του νερού, γιατί παρά τις διαβεβαιώσεις σας δεν είστε και βράχοι συνέπειας και σταθερότητας λόγων και έργων.

Κύριε Υπουργέ, ό,τι και να κάνετε, το μόνο που επιδιώκετε είναι η ιδιωτικοποίηση των πάντων. Θα μας βρείτε απέναντί σας με θέσεις και προτάσεις με μόνο όφελος αυτό του ελληνικού λαού. Τις προτάσεις και τις θέσεις αυτές τις έχει η Ελληνική Λύση. Έχετε αποτύχει δυστυχώς σε έναν ακόμη τομέα.

Ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Κωτσός και αμέσως μετά η κ. Βολουδάκη.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κυρίες και κύριοι Υφυπουργοί, αγαπητές και αγαπητοί συνάδελφοι, θα μου επιτρέψετε ως Θεσσαλός και ως άνθρωπος που έχω ασχοληθεί με το υδατικό ζήτημα της Θεσσαλίας πάνω από τριάντα χρόνια, να εκφράσω τις θερμές μου ευχαριστίες προς την ηγεσία του Υπουργείου Περιβάλλοντος, που επιτέλους ένα πάγιο αίτημα όλων των Θεσσαλών υλοποιείται, η δημιουργία δηλαδή ενιαίου φορέα διαχείρισης των υδατικών πόρων της Θεσσαλίας.

Και ξέρετε το υδατικό ζήτημα της Θεσσαλίας δεν προσφέρεται ούτε για επιδερμική αντιμετώπιση και προσέγγιση, ούτε για μεγαλοστομίες ούτε και για μικροκομματική εκμετάλλευση. Είναι ένα σοβαρότατο θέμα με πολλές παραμέτρους, πολυπαραγοντικό που ταλαιπωρεί το πιο παραγωγικό, το πιο δυναμικό γεωγραφικό διαμέρισμα της χώρας μας εδώ και πάρα πολλά χρόνια.

Πρωτοεξελέγην νομαρχιακός σύμβουλος το 1994. Εκείνο τον Σεπτέμβρη έγινε μια μεγάλη πλημμύρα, που αν θυμάστε είχε κατακλύσει περιοχές, όπως η Μεταμόρφωση. Στη συνέχεια ακολούθησε μια περίοδος μακράς ξηρασίας. Και μπορεί σήμερα να συζητούμε για τη Θεσσαλία λόγω των πλημμυρών και των καταστροφικών συνεπειών αυτών, αλλά προϋπήρχε των πλημμυρών ένα άλλο τεράστιο ζήτημα που κινδύνευσε να μετατρέψει τη Θεσσαλία σε έρημο. Και εννοώ τις περιόδους της ξηρασίας.

Το υδατικό έλλειμμα της Θεσσαλίας, αγαπητές και αγαπητοί συνάδελφοι, στον υπόγειο υδροφόρο ορίζοντα ξεπερνά τα τρία δισεκατομμύρια κυβικά μέτρα νερό. Και ξέρετε τι σημαίνει αυτό λόγω της υπεράντλησης των υπόγειων υδάτων; Ότι κυρίως η ανατολική πλευρά της Θεσσαλίας κινδυνεύει με ερημοποίηση λόγω της υφαλμύρωσης των εδαφών της. Και ο ενιαίος φορέας διαχείρισης των υδατικών πόρων έρχεται να δημιουργήσει έναν επιτελικό, έναν φορέα που θα διαχειρίζεται τα νερά της Θεσσαλίας συνολικά και θα συντονίζει όλες τις προσπάθειες είτε σε περίοδο που έχουμε πλημμυρικά φαινόμενα είτε σε περίοδο που έχουμε έντονη ξηρασία είτε και σε κανονικές περιόδους. Και γιατί είναι σημαντικός αυτός ο φορέας διαχείρισης; Και γιατί είναι απαίτηση όλων των Θεσσαλών;

Στη διαχείριση των υδάτων στη Θεσσαλία και φαντάζομαι σε όλη την Ελλάδα εμπλέκονται πάρα πολλοί φορείς και αλληλεπικαλύπτονται, η περιφέρεια, οι δήμοι οι ΤΟΕΒ, ο ΓΟΕΒ. Και ξέρετε λόγω της αλληλοεπικάλυψης και λόγω και των αλληλοσυγκρουόμενων συμφερόντων, πάρα πολλές φορές υπήρξε πολεμικό κλίμα στη διαχείριση των υδάτων και κυρίως πότε; Όταν είχαμε έλλειψη, όταν δεν είχαμε τη δυνατότητα από τον κύριο ταμιευτήρα, τη λίμνη Πλαστήρα, να καλύψουμε τις αρδευτικές ανάγκες του συνόλου της Θεσσαλίας. Διαμάχες που ξεκινούσαν από την περιοχή της λίμνης Πλαστήρα που επέμενε -και ορθώς- για την τήρηση του οικολογικού ορίου στη λίμνη Πλαστήρα ως έναν οικότοπο, βιότοπο με τεράστια αξία τουριστική, περιβαλλοντική για την περιοχή αλλά και από την απαίτηση των πεδινών περιοχών για περισσότερο νερό για να καλυφθούν οι αρδευτικές ανάγκες του καλοκαιριού.

Και τότε σας πληροφορώ υπήρχε έντονο πολεμικό κλίμα ανάμεσα στους εμπλεκόμενους φορείς είτε τους δημάρχους είτε την περιφέρεια είτε τους ΤΟΕΒ, είτε και τα συλλογικά σχήματα των αγροτών. Και βέβαια ήρθε και ο «Ιανός» και ο «Ντάνιελ» πάλι τον Σεπτέμβρη -αυτή είναι η περίοδος που στη Θεσσαλία παρατηρούνται τα έντονα πλημμυρικά φαινόμενα- για να δημιουργήσει πρόσθετο πρόβλημα και να αναδείξει ένα άλλο σημαντικό σημείο, πέρα από τη διαχείριση κατά τις περιόδους που έχουμε λειψυδρία, τη διαχείριση των νερών κατά την περίοδο των πλημμυρικών φαινομένων.

Και εδώ, πάλι ο ενιαίος φορέας διαχείρισης θα έχει σημαντικότατο ρόλο και σημαντικότατη αξία, γιατί θα είναι υπεύθυνος για τη διαχείριση των νερών, την υλοποίηση των απαραίτητων έργων, για να μπορέσουμε να αποτρέψουμε αυτού του είδους τα φαινόμενα να είναι τόσο καταστροφικά, όπως συνέβη με τον «Ιανό» και με τον «Ντάνιελ», που σημειώνω εδώ ότι με τον «Ντάνιελ», στη Θεσσαλία, έπεσαν οκτώ δισεκατομμύρια κυβικά μέτρα νερού. Και μάλιστα, από ό,τι λένε οι ειδικοί, ακόμη και ο Δούναβης, με την τεράστια δυνατότητα απορροής που έχει, θα ήθελε δεκαπέντε ημέρες να κάνει απορροή αυτά τα νερά.

Και ορθώς η Κυβέρνηση επέλεξε να γίνει μια ολοκληρωμένη μελέτη, ένα στρατηγικό σχέδιο για την αντιπλημμυρική θωράκιση της Θεσσαλίας, αλλά και τη διαχείριση των υδατικών πόρων μέσα από μια εγνωσμένης αξίας εταιρεία, την ολλανδική εταιρεία. Διότι, πραγματικά, απαιτείται πολύ προσεκτική, πολύ ειδική μελέτη για την αντιμετώπιση αυτού του ζητήματος.

Τη, δε, περίοδο της ξηρασίας ήταν έντονο το αίτημα των Θεσσαλών -και ακόμη παραμένει- για μερική μεταφορά νερών από τον άνω ρου του Αχελώου προς τη Θεσσαλία, για να καλυφθεί αυτό το τεράστιο υδατικό έλλειμμα. Διότι η Θεσσαλία είχε το θλιβερό προνόμιο το καλοκαίρι να διψάει και τον χειμώνα να πνίγεται.

Και βεβαίως, επειδή άκουσα τον κ. Φάμελλο, τον επικεφαλής της Κοινοβουλευτικής Ομάδας του ΣΥΡΙΖΑ, δεν ξεχνά κανείς την προσπάθεια πολιτικής παρέμβασης το 2017 στη συγκρότηση των σχεδίων διαχείρισης της λεκάνης απορροής του Πηνειού. Με δική του, προσωπική εντολή και του κ. Γκανούλη, του Ειδικού Γραμματέα Διαχείρισης Υδατικών Πόρων, παρενέβησαν στην επιστημονική ομάδα, προκειμένου να εξαιρεθεί από τα σχέδια διαχείρισης της λεκάνης απορροής του Πηνειού η μεταφορά νερού από τον άνω ρου του Αχελώου προς τη Θεσσαλία.

Αγαπητές και αγαπητοί συνάδελφοι, θα ήθελα να σας καλέσω στο συγκεκριμένο ζήτημα να σκεφτείτε ως Θεσσαλοί και όχι ως νεοδημοκράτες, συριζαίοι, πασόκοι ή από οποιοδήποτε άλλο κόμμα, να αντιληφθείτε το τεράστιο πρόβλημα που αντιμετωπίζει η Περιφέρεια Θεσσαλίας -ξαναλέω, μια από τις μεγαλύτερες παραγωγικές περιοχές για την ελληνική οικονομία- από τη μη ορθή διαχείριση των υδατικών πόρων.

Και βέβαια, είμαι από εκείνους που υποστηρίζουν ότι οι ενιαίοι φορείς διαχείρισης των υδατικών πόρων θα πρέπει να είναι ανά λεκάνη απορροής και όχι ανά περιφέρεια. Και προφανώς, ο Φορέας Διαχείρισης Υδατικών Πόρων της Θεσσαλίας θα αποτελέσει πιλότο για τη διαχείριση των υδάτων και σε άλλες περιφέρειες και σε άλλες περιοχές. Και λέω ότι πρέπει να είναι ανά λεκάνη απορροής, γιατί σε πάρα πολλά ποτάμια συστήματα -κυρίως, του Αχελώου- δεν εμπλέκεται μόνο μία περιφέρεια. Ο Αχελώος διατρέχει τη Θεσσαλία, τη δυτική Ελλάδα και καταλήγει στο Ιόνιο Πέλαγος. Δεν είναι, προφανώς, αρμοδιότητα και ευθύνη μόνο μιας περιφέρειας να διαχειριστεί τη συγκεκριμένη λεκάνη απορροής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εδώ να σημειώσω και την εξαιρετική προσέγγιση που έχει το νομοσχέδιο ως προς τη διαχείριση, τη διασφάλιση και την ανάδειξη του δασικού πλούτου, κυρίως μέσα από την απομάκρυνση της σχολάζουσας βιομάζας που υπάρχει μέσα στα δάση μας και των δασικών υπολειμμάτων από τις ξυλεύσεις που γίνονται, που αποτελούν μια βόμβα στα θεμέλια των δασών μας, διότι είναι εύφλεκτα και αποτελούν και πρώτη ύλη για τις πολύ μεγάλες πυρκαγιές.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κύριε συνάδελφε.

**ΓΕΩΡΓΙΟΣ ΚΩΤΣΟΣ:** Και βέβαια, κύριε Υπουργέ, θα πρέπει να δούμε -και τελειώνω- τη λειτουργία των δασαρχείων. Παλαιότερα, τα δασαρχεία ήταν αναπτυξιακοί μηχανισμοί που δημιουργούσαν οικονομία, ανάπτυξη στις ορεινές περιοχές μέσα από τα προγράμματα ορεινής οικονομίας. Πλέον, έχουν καταστεί καταγγελτικοί και ανασταλτικοί μηχανισμοί, χωρίς να προσφέρουν το παραμικρό στις τοπικές κοινωνίες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΓΕΩΡΓΙΟΣ ΚΩΤΣΟΣ:** Τελειώνω, κύριε Πρόεδρε.

Πρέπει, λοιπόν, να δούμε πώς θα στελεχωθούν, πώς θα εξελιχθούν και ποια θα είναι η λειτουργία τους επ’ ωφελεία των δασών, των ορεινών περιοχών και των κατοίκων τους.

Σας καλώ για μία ακόμη φορά να σκεφτείτε, πάνω από όλα, ως Θεσσαλοί, να βάλετε τον εαυτό σας στη θέση των Θεσσαλών, πριν πάρετε την απόφαση για το τι θα ψηφίσετε. Σας καλώ να ψηφίσετε το συγκεκριμένο νομοσχέδιο, διότι πραγματικά, προσφέρει σημαντικές υπηρεσίες.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Βολουδάκη.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε σήμερα στην Ολομέλεια ένα πολυνομοσχέδιο αναγκαίου χαρακτήρα, που εισάγει μεταρρυθμίσεις, με βασικό στόχο την αντιμετώπιση των επιπτώσεων της κλιματικής κρίσης, με τρεις κυρίως προσεγγίσεις.

Πρώτον, προτείνεται η προστασία των υδάτων, των δασών και γενικότερα, του φυσικού περιβάλλοντος μέσω στρατηγικού σχεδιασμού και εξειδικευμένης διαχείρισης, ώστε να αντιμετωπιστούν φαινόμενα αλληλοκάλυψης αρμοδιοτήτων και της συνακόλουθης αδυναμίας αντιμετώπισης κρίσιμων ζητημάτων. Για αυτόν ακριβώς τον λόγο, προβλέπεται ο εκσυγχρονισμός του πλαισίου λειτουργίας του Οργανισμού Φυσικού Περιβάλλοντος και Κλιματικής Αλλαγής, αλλά και η επικαιροποίηση της δασικής νομοθεσίας.

Δεύτερον, προτείνεται η δημιουργία βιώσιμων και ανθεκτικών αστικών περιοχών, που θα μπορούν να αντιμετωπίσουν κινδύνους και τις όποιες προκλήσεις και κρίσεις, όπως, για παράδειγμα, την αντιμετώπιση της αυθαίρετης δόμησης, μιας πρόκλησης που απαιτεί άμεση δράση για τη διατήρηση του φυσικού περιβάλλοντος και την κατοχύρωση της ασφάλειας των πολιτών.

Είναι αλήθεια ότι δεν έχουμε διαχρονικά πετύχει την αντιμετώπιση της αυθαίρετης δόμησης. Ωστόσο, εν όψει και των πολυεπίπεδων συνεπειών της κλιματικής κρίσης, χρειάζεται μια νέα προσέγγιση για να μη συνεχιστεί το φαινόμενο αυτό.

Η ανθεκτικότητα του δομημένου περιβάλλοντος είναι μια πρόκληση που πρέπει να κερδίσουμε, κυρίως για το επίπεδο ζωής των πολιτών. Στο πλαίσιο αυτό, προβλέπεται η Εθνική Στρατηγική Αστικής Ανθεκτικότητας, για την οποία θα συνταχθούν αντίστοιχα σχέδια, ώστε να εντοπιστούν τα προβλήματα και να αντιμετωπιστούν προς όφελος όλης της κοινωνίας.

Τρίτον, προβλέπεται η εκπόνηση προγράμματος για τη μείωση του ενεργειακού κόστους στα ευάλωτα νοικοκυριά και Οργανισμούς Τοπικής Αυτοδιοίκησης, ενώ περιλαμβάνονται και ρυθμίσεις για την προσαρμογή του θεσμικού πλαισίου των ΑΠΕ στις ραγδαία μεταβαλλόμενες συνθήκες, με στόχο την ενεργειακή ασφάλεια και την προστασία των ευάλωτων κοινωνικών ομάδων.

Μία εξίσου σημαντική ρύθμιση αφορά στο πρόγραμμα «ΑΠΟΛΛΩΝ», δυνάμει του οποίου τα ευάλωτα νοικοκυριά, ΟΤΑ, ΤΟΕΒ, ΓΟΕΒ θα μπορούν να δημιουργούν μια ενεργειακή κοινότητα, ώστε να επιτευχθεί μείωση στα τιμολόγιά τους. Είναι μια ρύθμιση η οποία έχει σαφώς κοινωνικό πρόσημο.

Η ανάγκη να αντιμετωπιστεί το υψηλό ενεργειακό κόστος απαιτεί νέες προσεγγίσεις, καθώς οι υφιστάμενες διατάξεις δεν φαίνονται να είναι επαρκείς και αυτό έρχεται να αντιμετωπίσει η συγκεκριμένη αυτή ρύθμιση. Γνωρίζουμε όλοι μας, δυστυχώς, ότι η κλιματική κρίση, την οποία αντιμετωπίζει πλέον ολόκληρος ο πλανήτης, έχει προκαλέσει σοβαρές και επείγουσες προκλήσεις που απαιτούν αποτελεσματική και στοχευμένη αντίδραση.

Οι υπάρχουσες διαδικασίες αντιμετώπισης αυτών των προβλημάτων δεν επαρκούν και χρήζουν άμεσης αναμόρφωσης. Συγχρόνως, αντιμετωπίζουμε σημαντικές δυσχέρειες στη διαχείριση των δασικών πόρων και την εκμετάλλευση των δημοσίων δασών, με αποτέλεσμα να αυξάνονται οι πιθανότητες φυσικών καταστροφών, ειδικά εν όψει της αντιπυρικής περιόδου. Και για τα ζητήματα αυτά, το παρόν σχέδιο νόμου εισάγει ένα αναλυτικό, αλλά και σαφές πλαίσιο.

Κυρίες και κύριοι συνάδελφοι, με αφορμή τη συζήτηση αυτού του σχεδίου νόμου, που θα λειτουργήσει προστατευτικά για το φυσικό περιβάλλον και υπηρετεί το δημόσιο συμφέρον, θα ήθελα να θέσω στον Υπουργό και άλλο ένα ζήτημα, για το οποίο έχω υποβάλει και σχετική ερώτηση στους αρμόδιους Υπουργούς, για τη διατήρηση των ΤΟΕΒ της Περιφερειακής Ενότητας Χανίων και της διαφύλαξης του κοινωνικού τους χαρακτήρα.

Πρόκειται για οργανισμούς που είναι υποδείγματα, αυτοχρηματοδοτούνται από τις εισφορές των μελών, παρέχουν σημαντικό αρδευτικό έργο χωρίς να επιβαρύνουν το περιβάλλον και έχουν, μάλιστα, συστήσει μαζί με την Περιφέρεια Κρήτης ενεργειακή κοινότητα για τη μείωση του ενεργειακού κόστους. Μέσω των εγγειοβελτιωτικών έργων εξυπηρετούν δυναμικές καλλιέργειες, ενισχύουν την τοπική παραγωγή και οικονομία και δεν επιβαρύνουν τον κρατικό προϋπολογισμό, παρά μόνο σε περιπτώσεις φυσικών καταστροφών. Μάλιστα, είναι οικονομικά βιώσιμοι και δεν έχουν αρρύθμιστες οφειλές. Τα μέλη αυτών, με διαρκή παρουσία και ενασχόληση, καταφέρνουν καθημερινά να αντιμετωπίζουν τα προβλήματα των αγροτών άμεσα, χωρίς να επιβαρύνουν τους πόρους των ΟΤΑ και της κεντρικής κυβέρνησης.

Αυτός ο ρόλος τους πρέπει να διαφυλαχθεί και ειδικά σήμερα, όπου οι προκλήσεις στην πρωτογενή παραγωγή είναι πολλές και δυσεπίλυτες.

Συνοψίζοντας, θα ήθελα να σημειώσω ότι με το υπό συζήτηση νομοσχέδιο παρέχονται τα κατάλληλα εργαλεία, ώστε να προλαμβάνονται και να αντιμετωπίζονται οι συνέπειες της κλιματικής κρίσης, να μειωθεί το ενεργειακό κόστος για τα νοικοκυριά, να προσαρμοστεί το θεσμικό πλαίσιο των ΑΠΕ βάσει των πραγματικών δεδομένων, ώστε να πετύχουμε την αποτελεσματική διαχείριση των ενεργειακών πόρων της βιώσιμης ενέργειας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τονλόγο έχει τώρα ο κ. Δημοσχάκης και αμέσως μετά ο κ. Καππάτος.

Κύριε Δημοσχάκη, ορίστε.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, συζητούμε ένα πολυνομοσχέδιο καινοτόμο και απαραίτητο για τη διαχείριση και αντιμετώπιση των επιπτώσεων της κλιματικής κρίσης, βελτιώνοντας τη θέση της Ελλάδας στην ευρωπαϊκή και παγκόσμια ενεργειακή σκακιέρα.

Τα ακραία φυσικά φαινόμενα, όπως οι πλημμύρες που έπληξαν τη Θεσσαλία και κατά καιρούς πλήττουν τον Έβρο, κατέδειξαν την ανάγκη οι περιοχές να μελετώνται ενιαία και να διαχειρίζονται ανά υδατικό διαμέρισμα από ενιαίο φορέα, αποτελεσματικό και βιώσιμο.

Κυρίες και κύριοι, τα ιδιαίτερα χαρακτηριστικά του Έβρου και η γεωμορφολογία του αποτελούν, μεν, μία ευλογημένη φυσική προίκα, ωστόσο τον καθιστούν ευάλωτο ειδικά λόγω του ποταμού Έβρου και των τεσσάρων παραποτάμων του ένθεν και ένθεν των συνόρων, με έντονες πλημμύρες. Κάθε δέκα χρόνια περίπου σημειώνονται πρωτόγνωρες και απίστευτες καταστρεπτικές πλημμύρες, οι οποίες ολοκληρώνουν τον κύκλο τους με μία φονική ζωονόσο, προκαλώντας σημαντικές και κοστοβόρες επιπτώσεις στον αγροτικό και κτηνοτροφικό κόσμο της περιοχής και όχι μόνο.

Για τον λόγο αυτό έχει ψηφιστεί και εγκριθεί από το Υπουργείο Υποδομών το σχέδιο διαχείρισης κινδύνων πλημμύρας λεκάνης απορροής του ποταμού Έβρου, εντός του οποίου προβλέπονται μελέτες και μέτρα πρόληψης, προκειμένου να διασφαλιστεί η αντιπλημμυρική θωράκιση της περιοχής. Αναμένεται το εν λόγω σχέδιο να ενταχθεί στις πολιτικές αντιμετώπισης των θεομηνιών και να τεθεί σε τροχιά υλοποίησης.

Κύριε Υπουργέ, υπενθυμίζω το μείζον ζήτημα της ανανέωσης της ισχύουσας ελληνοβουλγαρικής συμφωνίας διάρκειας εξήντα ετών, η οποία εκπνέει το τρέχον έτος. Θα πρέπει να ανανεωθεί άμεσα, όπως σας επισήμανα στις επαναλαμβανόμενες επισκέψεις μου και συναντήσεις μας, καθώς διασφαλίζεται η διοχέτευση σημαντικού όγκου ύδατος στην ελληνική πλευρά μέσω των βουλγαρικών φραγμάτων, εν όψει δε και της νέας αρδευτικής περιόδου.

Επιπρόσθετα, με την παρούσα νομοθετική ρύθμιση θεσπίζεται μία οργανωμένη αντιμετώπιση και διαχείριση των δασών μας, προκειμένου να ζωντανέψουν μέσα από την εκμετάλλευση, διασφαλίζοντας τη συστηματική αποσυμφόρηση της ανεξέλεγκτης συσσωρευμένης βιομάζας, ενώ περιλαμβάνονται διατάξεις για την ενίσχυση της δασικής πυροπροστασίας, όπως χαρακτηριστικά η ανανέωση των συμβάσεων με σχέση εργασίας ιδιωτικού δικαίου ορισμένου χρόνου του προσωπικού που προσελήφθη μετά τις πυρκαγιές του 2021 και του 2023, αξιοποιώντας τους δασεργάτες σε περιπτώσεις μεγάλων πυρκαγιών, όπου καλούνται άμεσα να δημιουργήσουν μεγάλες αντιπυρικές ζώνες.

Ο Νομός Έβρου, πέραν των πλημμυρικών φαινομένων, έρχεται αντιμέτωπος με την ανησυχητική αύξηση της συχνότητας των πυρκαγιών, με αποκορύφωμα την πύρινη λαίλαπα του Αυγούστου του 2023. Για τον λόγο αυτό, προτείνω τεκμηριωμένα να υιοθετηθεί ο νομός ως πρότυπο εφαρμογής του δόγματος συνολικής πολιτικής προστασίας, θεραπεύοντας τις εγγενείς χρόνιες αδυναμίες, και να υπαχθεί λόγω των στρατηγικών του πλεονεκτημάτων σε πρώτη προτεραιότητα του κράτους. Να αποτελέσει ουσιαστικά πεδίο δοκιμών και να καταστεί πρότυπο διαχείρισης και πρόληψης εκτάκτων αναγκών, που θα εφαρμοστεί σε όλη τη χώρα.

Σημαντική είναι και η προβλεπόμενη θέσπιση του προγράμματος «ΑΠΟΛΛΩΝ», με στόχο τη μείωση του ενεργειακού κόστους των ευάλωτων νοικοκυριών, των Οργανισμών Τοπικής Αυτοδιοίκησης, των ΤΟΕΒ, του ΓΟΕΒ, σε ό,τι αφορά την Ανατολική Μακεδονία και Θράκη αλλά και των δημοτικών επιχειρήσεων ύδρευσης και αποχέτευσης σε ολόκληρη τη χώρα.

Κύριε Υπουργέ, θα ήθελα να μεταφέρω την έντονη ανησυχία, αλλά και τον προβληματισμό και τη διεκδίκηση των αγροκτηνοτρόφων του Έβρου αναφορικά με το θεσπιζόμενο ανώτατο όριο μέγιστης επιδότησης για τους δικαιούχους που δραστηριοποιούνται στους τομείς της πρωτογενούς παραγωγής γεωργικών προϊόντων, με αποτέλεσμα να ζητείται επιστροφή μέρος του ποσού που έλαβαν ως επιδότηση, με επιπρόσθετη υποχρέωση καταβολής της εισφοράς αναδρομικών για τα έτη 2022 και 2023. Θα ήταν χρήσιμη μια δεύτερη ματιά για το εν λόγω αίτημα, στηρίζοντας τον πρωτογενή τομέα, ο οποίος αποτελεί τον κύριο μοχλό ανάπτυξης του εθνικά ακριτικού νόμου.

Η τοπική κοινωνία αναμένει με αγωνία τη συμπερίληψη της γνωστής τροπολογίας σε νόμο, προκειμένου να δοθεί νέα -διετής πλέον είναι το αίτημά μας- χρονική παράταση για την έκδοση του οριστικού ρυθμιστικού προεδρικού διατάγματος, που θα αφορά το καθεστώς λειτουργίας του Δέλτα του Έβρου και τις παντοειδείς χρήσεις του εθνικού δρυμού, κρατώντας εν ζωή τις εκεί καλύβες, με στόχο τη βελτίωση, σε αρμονία με τη φύση και τα σύνορα, οι οποίες ως γνωστόν -εγώ το υπογραμμίζω και το πιστεύω- συνιστούν προωθημένα στρατιωτικά φυλάκια επιτήρησης και φρούρησης της ευαίσθητης περιοχής.

Όσοι δραστηριοποιούνται, όπως ψαράδες, κυνηγοί, αγροκτηνοτρόφοι, ιδιοκτήτες καλυβών, επισκέπτες στο Δέλτα του Έβρου συμβάλλουν στην καθημερινή και επί εικοσιτετράωρου βάσεως ανθρώπινη παρουσία και δραστηριότητα.

Σε αυτή την προσπάθεια θα πρέπει το κράτος μέσω των υπηρεσιών του και των νομοθετικών του πρωτοβουλιών να είναι αρωγός και να τον μετεξελίξει πραγματικά σε επισκέψιμο προορισμό. Τα οφέλη θα είναι σημαντικά.

Κυρίες και κύριοι, με το παρόν πολυδιάστατο νομοσχέδιο επιτυγχάνεται η έγκαιρη αντιμετώπιση προβλημάτων που δημιουργούνται από την κλιματική αλλαγή, η ασφαλής, διαφανής και βέλτιστη διαδικασία ανάπτυξης, προστασίας και διαχείρισης του δασικού μας πλούτου, η αποτελεσματική και ενιαία καταπολέμηση της αυθαίρετης δόμησης, η ενίσχυση της αντιμετώπισης του υψηλού ενεργειακού κόστους και τέλος, η ενίσχυση και η αναβάθμιση των ανανεώσιμων πηγών ενέργειας. Για όλους αυτούς τους λόγους, υπερψηφίζω το νομοσχέδιο και σας ευχαριστώ για την προσοχή σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς ευχαριστούμε.

Τον λόγο έχει ο κ. Καππάτος και μετά ο κ. Σπάνιας.

Κύριε Καππάτο, ορίστε.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι -καμμία συνάδελφος-, σήμερα βρισκόμαστε ενώπιον μιας καθοριστική στιγμής για το περιβάλλον και την ενεργειακή μας ασφάλεια.

Το υπό συζήτηση νέο νομοσχέδιο στοχεύει να αντιμετωπίσει με συστηματικό και εξειδικευμένο τρόπο τις πολυεπίπεδες συνέπειες της κλιματικής αλλαγής. Η ανάγκη για δράση είναι επιτακτική, καθώς η Θεσσαλία και άλλες περιοχές μας υποφέρουν από ραγδαίες περιβαλλοντολογικές αλλαγές που επηρεάζουν τις ζωές χιλιάδων συμπολιτών μας.

Το νομοσχέδιο που καταθέτουμε έχει τρεις κύριους στόχους: Την προστασία αλλά και βιώσιμη διαχείριση πόρων, την αστική και πολεοδομική βελτίωση και τέλος, την ενεργειακή ασφάλεια και την υποστήριξη των ευάλωτων ομάδων.

Αναλυτικότερα, ενισχύονται οι πολιτικές για τη διαχείριση των υδατικών πόρων και των δασών, καθώς η ανάγκη για ορθολογικότερη χρήση και προστασία τους είναι πιο κρίσιμη από ποτέ. Εκσυγχρονίζουμε τις διαδικασίες εκμετάλλευσης των δημόσιων δασών και ενισχύουμε τη λειτουργία του Οργανισμού Φυσικού Περιβάλλοντος και Κλιματικής Αλλαγής.

Ακόμη με τον εν λόγω νομοσχέδιο δημιουργούνται πιο ανθεκτικές και βιώσιμες αστικές περιοχές που μπορούν να αντέξουν και να ανακάμψουν από κλιματικές κρίσεις και άλλες προκλήσεις. Επιπροσθέτως, η καταπολέμηση της αυθαίρετης δόμησης είναι, επίσης, κεντρική προτεραιότητα στις προσπάθειές μας, με σκοπό τη βελτίωση της δομής των αστικών μας περιβαλλόντων.

Τέλος, αναπτύσσεται ένα πρόγραμμα για τη μείωση του ενεργειακού κόστους, ιδιαίτερα για τις ευάλωτες κοινωνικές ομάδες, τα νοικοκυριά και τις δημόσιες επιχειρήσεις, ενώ παράλληλα προωθείται η ανάπτυξη και ο εκσυγχρονισμός των ανανεώσιμων πηγών ενέργειας για την εύρυθμη λειτουργία της αγοράς ενέργειας.

Στεκόμαστε, λοιπόν, ενώπιον ενός στρατηγικού σχεδίου που ανοίγει νέους δρόμους προς μια βιώσιμη και παραγωγική μελλοντική κατεύθυνση για τη χώρα μας. Το νομοσχέδιο αποτελεί ένα στρατηγικό σχέδιο που ανοίγει νέους δρόμους προς μια βιώσιμη και παραγωγική μελλοντική κατεύθυνση για τη χώρα μας, στοχεύοντας στην ολοκληρωμένη προστασία και διαχείριση των φυσικών πόρων μας, προάγοντας την περιβαλλοντολογική ανάπτυξη και την κοινωνική ευημερία.

Κύρια σημεία του σχεδίου περιλαμβάνουν την ίδρυση ενός καινοτόμου οργανισμού, του Οργανισμού Διαχείρισης Υδάτων Θεσσαλίας Ανώνυμη Εταιρεία, ο οποίος θα συντονίζει τις προσπάθειες για την αποτελεσματική διαχείριση των υδάτινων πόρων στην περιοχή, ενώ επικαιροποιείται η νομοθεσία για τα δάση με στόχο την καλύτερη προστασία και διαχείριση του δασικού πλούτου μας.

Με τη σύσταση υβριδικών συνεργατικών σχημάτων ενισχύουμε τη δυνατότητα των τοπικών κοινοτήτων να διαχειρίζονται τα δάση με τρόπο που να ανταποκρίνεται, τόσο στις παραγωγικές ανάγκες, όσο και στην προστασία τους. Αυτό συνεπάγεται την εφαρμογή σύγχρονων διαχειριστικών τακτικών που επιτρέπουν την ανάκτηση της βιοποικιλότητας και την αποτροπή των επιπτώσεων των κλιματικών αλλαγών.

Παράλληλα, για να θωρακίσουμε ακόμη περισσότερο τα δάση μας, ενισχύουμε την ικανότητά μας για άμεση και μαζική κινητοποίηση των δασεργατών και του εξοπλισμού τους σε οποιοδήποτε σημείο της χώρας χρειαστεί, ώστε να αντιμετωπίσουμε αποτελεσματικά τις δασικές πυρκαγιές και να δημιουργήσουμε αντιπυρικές ζώνες. Ενισχύουμε ακόμη τη θέση και τον ρόλο των ήδη υπαρχόντων οργανισμών στην προστασία των υδάτινων πόρων και επεκτείνουμε τις δυνατότητες διαχείρισης των αστικών περιοχών για να γίνουν πιο ανθεκτικές στις κλιματικές αλλαγές και να διατηρούν την ταυτότητά τους.

Ιδιαίτερα σημαντικό σημείο του νομοσχεδίου είναι η ενίσχυση της προσβασιμότητας για τα άτομα με αναπηρία και η βελτίωση της διαδικασίας καταπολέμησης της αυθαίρετης δόμησης, διασφαλίζοντας την αποτελεσματική εφαρμογή των μέτρων προστασίας του περιβάλλοντος. Για τον σκοπό αυτό θα εφαρμοστούν αυστηρές διαδικασίες για τον άμεσο εντοπισμό, έλεγχο και εξάλειψη νέων παράνομων κατασκευών, ενώ θα δώσουμε προτεραιότητα στην κατεδάφιση των πιο πρόσφατων και επικίνδυνων αυθαίρετων έργων, λαμβάνοντας υπ’ όψιν κριτήρια, όπως η πολεοδομία, η χωροταξία και η περιβαλλοντολογική επίδραση.

Εισάγουμε, επίσης, τον θεσμό του ειδικού επιθεωρητή που θα έχει κεντρικό και θεσμικό ρόλο στην προσπάθεια αυτή. Ο ειδικός επιθεωρητής θα είναι υπεύθυνος για την άμεση αντίδραση σε περιπτώσεις αυθαίρετης δόμησης και θα εγγυάται την ταχεία επέμβαση και την επιβολή του νόμου.

Κλείνοντας, δεν θα μπορούσα να μην σταθώ στο πρόγραμμα «ΑΠΟΛΛΩΝ», το οποίο θα προσφέρει ενίσχυση στην ενεργειακή ασφάλεια και θα διευρύνει τη χρήση ανανεώσιμων πηγών ενέργειας, μειώνοντας το ενεργειακό κόστος για ευάλωτες ομάδες και Οργανισμούς της Τοπικής Αυτοδιοίκησης. Η θεσμοθέτηση του προγράμματος «ΑΠΟΛΛΩΝ» έρχεται να ενισχύσει την ενεργειακή ανεξαρτησία και να μειώσει το ενεργειακό κόστος, καθιστώντας το περιβάλλον μας πιο ανθεκτικό και τις πόλεις μας πιο βιώσιμες. Η προώθηση της χρήσης ανανεώσιμων πηγών ενέργειας αποτελεί φυσικά πάντα ένα βήμα προς την εξασφάλιση μιας πράσινης και παραγωγικής οικονομίας.

Κυρίες και κύριοι συνάδελφοι, σήμερα, μέσα από τη συζήτηση αυτού του σχεδίου νόμου, αναδείξαμε όχι μόνο τις προκλήσεις που μας περιμένουν, αλλά και τις λύσεις που μπορούμε να προσφέρουμε. Έχουμε επισημάνει την ανάγκη για δράση, για αναβάθμιση των υφιστάμενων δομών και για ενίσχυση των πολιτικών που θα μας φέρουν σε ένα μέλλον πιο ασφαλές, πιο δίκαιο και πιο βιώσιμο.

Σε αυτή την προσπάθεια το σχέδιο νόμου δεν αποτελεί μόνο ένα νομοθετικό πλαίσιο, αλλά το ορόσημο μιας νέας εποχής για την Ελλάδα. Αποτελεί ευκαιρία για τη χώρα μας να ηγηθεί, να είναι πρωτοπόρος στην υιοθέτηση οικολογικών και καινοτόμων πρακτικών που θα προάγουν τη βιωσιμότητα και τη διαφάνεια. Η αναβάθμιση των ανανεώσιμων πηγών ενέργειας και η καταπολέμηση της αυθαίρετης δόμησης δεν είναι απλώς τεχνικές παρεμβάσεις, αλλά δείγματα μιας βαθιάς και αδιάσειστης πολιτικής βούλησης. Αυτή η βούληση, που σήμερα δοκιμάζεται, καλείται να αποτελέσει τον φάρο που θα φωτίσει τον δρόμο προς ένα μέλλον που θα κληροδοτηθεί στα παιδιά μας και στις επόμενες γενιές και έναν κόσμο που η πρόοδος, η ασφάλεια και η ευημερία δεν είναι προνόμιο των λίγων, αλλά κατάκτηση για όλους. Έχουμε τη δύναμη και την ευθύνη να ενεργήσουμε. Ας δράσουμε, λοιπόν, με θάρρος, με αποφασιστικότητα και με συνείδηση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθήτριες και μαθήτριες και δύο εκπαιδευτικοί συνοδοί τους από το 3ο Γυμνάσιο Ρόδου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο κ. Σπάνιας. Και θα ακολουθήσει ο κύριος Υπουργός, ο οποίος έχει ζητήσει να μιλήσει.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα για το σχέδιο νόμου του Υπουργείου Περιβάλλοντος και Ενέργειας: «Ρυθμίσεις για την αντιμετώπιση των πολυεπίπεδων επιπτώσεων της κλιματικής αλλαγής». Πρόκειται για ένα πολυνομοσχέδιο που συμπεριλαμβάνει σημαντικές μεταρρυθμίσεις για την προστασία του περιβάλλοντος, ένα ζήτημα που αναδείχθηκε μετά τα πρωτοφανή φυσικά φαινόμενα στη Θεσσαλία. Ήταν η ανάγκη επαναδιαστασιολόγησης όλων των τεχνικών έργων. Όπως, επίσης, οι περιοχές που αλληλεξαρτώνται να μελετώνται μαζί, σαν ένα σύνολο, με βάση τα υδρολογικά τους χαρακτηριστικά και να διαχειρίζονται ανά υδατικό διαμέρισμα από έναν φορέα που θα μπορεί να λειτουργεί ενιαία.

Βάσει, λοιπόν, αυτών δημιουργείται ο ΟΔΥΘ, ο Οργανισμός Διαχείρισης Υδάτων Θεσσαλίας Α.Ε., συγκεντρώνοντας όλες τις αρμοδιότητες των φορέων που θα απορροφήσει υπό την εποπτεία του Υπουργείου Περιβάλλοντος. Γίνεται καθολικός διάδοχος όλων των ΟΕΒ Θεσσαλίας, με σκοπό την εκπόνηση, τη διαχείριση, την εποπτεία, την υλοποίηση, τον συντονισμό, τη συνεχή επίβλεψη της εφαρμογής των στρατηγικών σχεδίων, την παρακολούθηση της στάθμης των επιφανειακών και υπόγειων υδάτων, των αντιπλημμυρικών και εγγειοβελτιωτικών και δικτύων άρδευσης έργων και τη διαχείριση των υδάτων Θεσσαλίας, παρακολουθώντας τα υδρολογικά και μετεωρολογικά δεδομένα.

Διαθέτει σχέδιο διαχείρισης λεκάνης απορροής ποταμού και σχέδιο διαχείρισης κινδύνου πλημμύρας του Υδατικού Διαμερίσματος της Θεσσαλίας. Μπορεί να συμμετάσχει σε επιχειρήσεις, να καταρτίζει τις μελέτες, να συνάπτει συμβάσεις με τους ΟΤΑ Α΄ και Β΄ βαθμού, να εισηγείται σχέδια νομοθετικών πράξεων, να οργανώνει σεμινάρια εκπαίδευσης του πληθυσμού και κάθε τι άλλο για την επίτευξη του σκοπού του. Έδρα του ορίζεται ο Δήμος Λαρισαίων. Διαθέτει παραρτήματα στον Βόλο, στα Τρίκαλα και την Καρδίτσα.

Κατά παρέκκλιση κάθε άλλης γενικής ή ειδικής διάταξης, μεταφέρεται στον οργανισμό ως σύνολο αρμοδιοτήτων, θέσεων και προσωπικού, η Διεύθυνση Υδάτων Θεσσαλίας της Γενικής Διεύθυνσης Χωροταξικής και Περιβαλλοντικής Πολιτικής της Αποκεντρωμένης Διοίκησης Θεσσαλίας-Στερεάς Ελλάδας. Το προσωπικό που απασχολούνταν στη διεύθυνση καθίσταται αυτοδικαίως προσωπικό του οργανισμού και κατατάσσονται με την ίδια σχέση εργασίας. Το ίδιο ακριβώς ισχύει για όλους τους άλλους υπαλλήλους κάθε διεύθυνσης και οργανισμού που απορροφάται από τον ΟΔΥΘ και κατόπιν διαλύεται.

Εδώ έχουμε κάποια παράπονα από τους υπαλλήλους των ΤΟΕΒ, Υπουργέ μου, οπότε πρέπει να το διευκρινίσουμε αναλυτικά.

Αλλάζει ο τρόπος αντιμετώπισης εκμετάλλευσης και διαχείρισης των δασικών οικοσυστημάτων μας με τη δυνατότητα αποσυμφόρησης της συσσωρευμένης βιομάζας. Συστήνονται υβριδικά συνεργατικά σχήματα, που μετέχουν δασικοί συνεταιρισμοί εργασίας με 50% ποσόστωση, και φυσικά ή νομικά πρόσωπα του ιδιωτικού τομέα με 50% ποσοστό, όπως συμμετέχουν επίσης νομικά πρόσωπα που δραστηριοποιούνται στην αξιοποίηση βιομάζας για παραγωγή προϊόντων ξύλου, όπως είναι τα πέλετ, και περιγράφονται επακριβώς οι όροι και οι προϋποθέσεις για την οργάνωση και τη δομή τους.

Ομοίως ορίζονται οι όροι και οι υποχρεώσεις για την ανάθεση της διαχείρισης και εκμετάλλευσης δημοσίων δασών, σύμφωνα με τις οικείες διαχειριστικές μελέτες. Η δασική υπηρεσία αναβαθμίζεται και επανέρχονται οι δασικοί υπάλληλοι, αναλαμβάνοντας την επίβλεψη όλων των παρεμβάσεων. Αξιοποιούνται οι δασεργάτες και οι δασικοί συνεταιρισμοί που ενεργοποιούνται για τη δημιουργία αντιπυρικών ζωνών σε περιπτώσεις μεγάλων πυρκαγιών.

Δίνεται ποσοστό των καυσόξυλων με χαμηλό τίμημα σε μόνιμους κατοίκους των τοπικών κοινοτήτων με προτεραιότητα τις ευπαθείς ομάδες και ποσοστό στους οικείους ΟΤΑ, οι οποίοι με αυτό μειώνουν δημοτικά τέλη των μόνιμων κατοίκων τους.

Επικαιροποιείται η δασική νομοθεσία και το πλαίσιο λειτουργίας του Οργανισμού Φυσικού Περιβάλλοντος και Κλιματικής Αλλαγής. Γίνονται παρεμβάσεις στη χωροταξική και πολεοδομική πολιτική που αφορά την αστική και πολιτική προσβασιμότητα, όπως και τομεακές εθνικές στρατηγικές, ενίσχυση της προσβασιμότητας, υποστήριξη της διοικητικής διαδικασίας για έλεγχο αυθαιρέτων και καταγγελιών.

Ενοποιείται η διαδικασία εντοπισμού ελέγχου και καταπολέμησης της αυθαίρετης δόμησης. Αποσαφηνίζονται οι διατάξεις του νέου οικοδομικού κανονισμού.

Δημιουργείται κεντρική υπηρεσία στο Υπουργείο, όπου ειδικός επιθεωρητής αξιοποιώντας τη σύγχρονη τεχνολογία, τη λειτουργία αυτόματου συστήματος και χρησιμοποιώντας δορυφορικές λήψεις drones εντοπίζει άμεσα κάθε νέο αυθαίρετο κτίσμα.

Δημιουργούνται ανθεκτικές αστικές περιοχές που μπορούν να απορροφήσουν κινδύνους από πάσης φύσεως χρήσεις διατηρώντας τις δομές και την ταυτότητα τους και παράλληλα εξασφαλίζοντας την καθημερινότητα των πολιτών.

Ενισχύεται η προσβασιμότητα των ατόμων με αναπηρία.

Προωθείται το πρόγραμμα «ΑΠΟΛΛΩΝ», που προβλέπει την αξιοποίηση μεγάλων επενδύσεων σε ΑΠΕ για την αντιμετώπιση του ενεργειακού κόστους των ΟΤΑ και των ευάλωτων πολιτών.

Δημιουργούνται οι συνθήκες για ηλεκτρικό χώρο, τη λειτουργία της αγοράς ενέργειας και της Δημόσιας Εταιρείας Συμμετοχών Ανεξάρτητου Διαχειριστή μεταφοράς ηλεκτρικής ενέργειας.

Καθιερώνεται η τηλεποπτεία και τηλεδιαχείριση μεγάλου αριθμού σταθμών ανανεώσιμων πηγών ενέργειας από τον Διαχειριστή του Ελληνικού Δικτύου Διανομής Ηλεκτρικής Ενέργειας.

Θεσπίζονται αυστηρά μέτρα για τις ρευματοκλοπές και για τους στρατηγικούς κακοπληρωτές.

Η χώρα μας δημιουργεί το πλαίσιο για την ανάπτυξη υπεράκτιων αιολικών πάρκων και με τον τρόπο αυτό επιπλέον η Ελληνική Διαχειριστική Εταιρεία Υδρογονανθράκων και Ενεργειακών Πόρων μπορεί να προβεί σε όλες εκείνες τις ενέργειες για την ανάπτυξή τους.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη καταθέτει ένα ακόμα σχέδιο νόμου που πραγματικά τολμά και αλλάζει τα δεδομένα, δημιουργώντας νέες προοπτικές ανάπτυξης για τη χώρα. Θίγει ζητήματα που αφορούν την ορθολογική διαχείριση των υδάτων, τη θεσμική κατοχύρωση νέου οργανισμού, θεσπίζει την ενεργειακή διαχείριση των δασικών οικοσυστημάτων, υπάρχει ριζική αλλαγή στον εντοπισμό αυθαιρέτων. Ενισχύεται η προσβασιμότητα των ατόμων με αναπηρία. Δημιουργεί πλαίσιο ανθεκτικότητας των πόλεων. Προωθεί τις ανανεώσιμες πηγές ενέργειας, το πρόγραμμα «ΑΠΟΛΛΩΝ».

Η καινοτομία, η ψηφιακή τεχνολογία, ο εξορθολογισμός και οι μεταρρυθμιστικές τομές αποτελούν προτεραιότητα αυτής της Κυβέρνησης που μένοντας πιστή στις δεσμεύσεις της απέναντι στον ελληνικό λαό συνεχίζει να βρίσκει λύσεις σε θέματα που εγκλώβιζαν τον Έλληνα πολίτη για μια σειρά ετών. Η Ελλάδα, κυρίες και κύριοι, αλλάζει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Υπουργός έχει τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, κυρίες και κύριοι συνάδελφοι, ακούστηκαν πολλά σε αυτή την συνεδρίαση. Φοβάμαι ότι τα περισσότερα που ακούστηκαν δεν έχουν σχέση με το νομοσχέδιο.

Κατ’ αρχάς ακούστηκε κατ’ εξακολούθηση ότι είναι ένα νομοσχέδιο ιδιωτικοποίησης, ενώ στην πραγματικότητα αν κάνει κάτι είναι ότι κρατικοποιεί το μόνο κομμάτι ιδιωτικής διαχείρισης του νερού που υπήρχε στη Θεσσαλία, που είναι οι περίφημοι ΓΟΕΒ, που στην πραγματικότητα, όπως ανακαλύψαμε, ένας σημαντικός αριθμός εξ αυτών δεν λειτουργούν ή δεν λειτουργούν με τρόπο που να αρμόζει στο έργο που θα έπρεπε να επιτελέσουν.

Επίσης, υπάρχει η αιτίαση της αντισυνταγματικότητας. Την απαντήσαμε ο κ. Πλεύρης και εγώ, ενώ όλοι γνωρίζουμε ότι ανώνυμες εταιρείες, όπως η ΕΥΔΑΠ και η ΕΥΑΘ που διαχειρίζονται το νερό, είναι απολύτως συνταγματικές με βάση τη νομολογία και του Συμβουλίου της Επικρατείας.

Θα αποφύγω λοιπόν να μπω περαιτέρω στις αιτιάσεις της Αντιπολίτευσης γιατί –ειλικρινά σας το λέω- δεν βρήκα ότι έχουν εμβαθύνει στο συγκεκριμένο νομοσχέδιο. Είπαν περισσότερο, με αφορμή αυτό το νομοσχέδιο, πράγματα που ήθελα να πουν: από τη Γάζα μέχρι οτιδήποτε άλλο μπορεί να φανταστεί ο νους του ανθρώπου.

Το νομοσχέδιο αυτό είναι ένα νομοσχέδιο για την κλιματική κρίση και το πρώτο που πρέπει να πούμε γι’ αυτή την κρίση είναι ότι θα την έχουμε κοντά μας, ανεξάρτητα του τι θα κάνουμε από πλευράς μείωσης αερίων του θερμοκηπίου, για τα επόμενα τριάντα ή σαράντα χρόνια. Έτσι όπως βλέπω εδώ τους συνομιλητές μας, το πιο πιθανό είναι ότι θα την έχουμε κοντά μας όσο ζούμε. Και θα την έχουμε επιδεινούμενη, θα γίνεται χειρότερη.

Η Θεσσαλία –μέρος του νομοσχεδίου είναι και για τη Θεσσαλία- είναι μία περιοχή που θα πληγεί εξαιρετικά σκληρά. Ο «Ντάνιελ» ήταν ένα φαινόμενο χιλίων ετών στο προηγούμενο κλίμα. Το κλίμα έχει αλλάξει. Δεν ξέρουμε πότε θα έρθει ο επόμενος. Μπορεί να έρθει σε έξι μήνες, μπορεί να έρθει σε πέντε χρόνια. Δεν το ξέρουμε. Δεν υπάρχουν επαρκή στοιχεία στο νέο κλίμα, για να ξέρουμε τι θα συμβεί. Αυτό καθιστά απολύτως επείγουσα την παρέμβασή μας.

Όμως, δεν είναι μόνο η Θεσσαλία και δεν είναι μόνο ο «Ντάνιελ». Είναι πολύ βαθύτερα και μεγαλύτερα τα προβλήματα που φέρνει αυτή η κλιματική κρίση και το πιο σημαντικό από τα προβλήματα που φέρνει είναι το εξαιρετικά υψηλό κόστος που θα έχουν αυτά τα φαινόμενα –είτε κάνουμε πρόληψη και το περιορίσουμε κάπως είτε δεν κάνουμε και θα είναι εκρηκτικό γιατί θα διαχειριζόμαστε καταστροφές- στις επόμενες δεκαετίες. Αλλά το κόστος έχει αρχίσει. Δεν είναι ότι θα έρθει το κόστος. Ο «Ντάνιελ» κόστισε 2% του ΑΕΠ και έχουμε πληρώσει το μισό τοις εκατό -ας πούμε- του ΑΕΠ έως τώρα. Το μεγαλύτερο κομμάτι των πληρωμών και της ζημιάς που έχει επέλθει, θα έρθει στο επόμενο διάστημα.

Και δεν είναι μόνο ο «Ντάνιελ». Ο «Ντάνιελ» είναι ένα μέρος της κλιματικής κρίσης. Η κλιματική κρίση θα έχει λειψυδρία στην ανατολική κυρίως Ελλάδα –αλλά κανείς δεν σου βάζει σφραγίδα για οτιδήποτε-, θα έχει ερημοποίηση –που θα είναι συνδυασμός της λειψυδρίας και των καταστροφικών πυρκαγιών-, θα έχει μεγάλους καύσωνες, οι οποίοι δεν θα διαρκούν δέκα μέρες –μπορεί να διαρκούν έναν μήνα, σαράντα μέρες, κανείς δεν ξέρει τι επιφυλάσσει το κλίμα-, θα έχει τις μεγάλες πυρκαγιές, οι οποίες θα είναι όλο και συχνότερες γιατί τα δάση δεν θα έχουν υγρασία.

Είδατε τι συνέβη στην Πιερία. Ο ανώμαλος χειμώνας που είχαμε, που δεν ήταν χειμώνας σε πολλούς μήνες, οδήγησε σε χαμηλή υγρασία και η χαμηλή υγρασία κάνει τα δάση ευάλωτα σε πολύ περισσότερες εποχές του χρόνου και σε πολύ περισσότερες περιοχές. Τα δάση της Πίνδου τα θεωρούσαμε και τα θεωρούμε ως τώρα απρόσβλητα λόγω υγρασίας. Δεν ξέρουμε πότε θα πάψουν να είναι απρόσβλητα.

Αυτή λοιπόν η κλιματική κρίση απαιτεί μια τελείως διαφορετική συμπεριφορά από αυτή που είδα σήμερα στο Κοινοβούλιο. Αυτό το νομοσχέδιο είναι ένα μεταρρυθμιστικό νομοσχέδιο, που προσπαθεί να απαντήσει στην κλιματική κρίση.

Τι σημαίνει «μεταρρύθμιση» -γιατί είναι μια πολύ παρεξηγημένη λέξη. Μεταρρύθμιση στην πραγματικότητα σημαίνει αύξηση της αποτελεσματικότητας ενός συστήματος. Αυτό είναι μεταρρύθμιση. Μεταρρύθμιση είναι όταν κάνουμε κάτι πιο αποτελεσματικά απ’ ό,τι πριν. Η μεταρρύθμιση δεν είναι κατ’ ανάγκη προς μία κατεύθυνση. Μπορεί μια μεταρρύθμιση να αυξάνει την αποτελεσματικότητα, αν μεταφέρει πόρους και εξουσίες στην τοπική αυτοδιοίκηση, μπορεί να τη μειώνει, μπορεί και το αντίστροφο να ισχύει, αν δεν είναι καταλληλότερη η τοπική αυτοδιοίκηση για τη συγκεκριμένη άσκηση αρμοδιότητας για λόγους που θα εξηγήσω στη συνέχεια.

Μεταρρύθμιση μπορεί να σημαίνει ιδιωτικοποίηση, μπορεί να σημαίνει και κρατικοποίηση, αν οι ιδιωτικοί φορείς στη συγκεκριμένη λειτουργία δεν είναι αποτελεσματικοί και υπάρχουν λόγοι να πιστεύουμε ότι το κράτος μπορεί να είναι αποτελεσματικότερο σε αυτές τις λειτουργίες.

Χρειάζονται οι μεταρρυθμίσεις στους τομείς που θίγει αυτό το νομοσχέδιο; Είμαστε ικανοποιημένοι με τον τρόπο που διαχειριζόμαστε εδώ και δεκαετίες τα νερά στη Θεσσαλία; Υπάρχει κανένας, έστω ένας, που να πει ότι τις τελευταίες δεκαετίες γίνεται καλή διαχείριση του νερού στη Θεσσαλία; Δεν πιστεύω να υπάρχει ούτε ένας σε αυτή την Αίθουσα που να το ισχυριστεί. Τι μπορεί να γίνει εν όψει της ερημοποίησης και των «Ντάνιελ»; Σημειώνω ότι ο «Ντάνιελ» έχει τη μοχθηρία –προκαλεί, δηλαδή, μεγάλες πλημμύρες- εξαιτίας του γεγονότος ότι το χώμα όταν γίνεται μια μεγάλη πλημμύρα παύει να μπορεί να απορροφήσει το νερό, να μη στέλνει το μεγαλύτερο κομμάτι του νερού στον υδροφόρο ορίζοντα, με αποτέλεσμα και να έχουμε τεράστιες πλημμύρες, αλλά και το νερό στο τέλος να καταλήγει στη θάλασσα και όχι στον υδροφόρο ορίζοντα. Αυτό ως σημείωση για την αντίφαση μεταξύ ερημοποίησης και πλημμυρών που είναι πλασματική.

Η Θεσσαλία, λοιπόν, έχει κακή διαχείριση των υδάτων. Και άλλες περιοχές έχουν κακή διαχείριση των υδάτων, αλλά πουθενά ο συνδυασμός διαχείρισης και κρισιμότητας δεν είναι τόσο επείγον όσο στη Θεσσαλία.

Τι κάνει το νομοσχέδιο σε σχέση με τον ΟΔΥΘ; Κάνει δύο πράγματα: Πρώτον, μαζεύει όλες τις αρμοδιότητες για τη διαχείριση του νερού σε έναν φορέα, ο οποίος είναι αυστηρά κρατικός. Εδώ θα ήθελα να σας πω ότι σκεφτόμουν το εξής: Τι θα έλεγε ένας CEO, ένας επικεφαλής μεγάλης εταιρείας, αν ερχόταν ένα στέλεχος και του έλεγε ότι έχω μια μεγαλοφυή ιδέα και θέλω να γίνουμε εμείς διαχειριστές των νερών της Θεσσαλίας; Τότε ο CEO θα ρωτούσε το μεγαλοστέλεχος το εξής: Δεν μου λες, λεφτά από πού θα παίρνουμε; Θα του απαντήσει, από τους αγρότες της Θεσσαλίας. Πιστεύεις πραγματικά ότι θα παίρνουμε λεφτά από τους αγρότες της Θεσσαλίας; Τι συμβαίνει ως τώρα σε αυτή τη διαχείριση; Ε, είναι κάτι ΟΕΒ εκεί πέρα και χρωστάνε μερικές δεκάδες εκατομμύρια. Και τι άλλο όφελος μπορεί να έχουμε; Αν γίνουν πλημμύρες, θα μας κυνηγάνε οι πάντες, διότι τις καταστροφές θα τις χρεωθούμε ως αδυναμία λειτουργίας.

Φαντάζεστε τώρα στα σοβαρά ότι υπάρχει ο οποιοσδήποτε που να ενδιαφέρεται να αναλάβει αυτό το άχθος σε αυτή την κρίση που έρχεται και ότι αυτή είναι μια θαυμάσια ιδέα για να βγάλουν λεφτά ιδιώτες; Άντε να τον βρείτε, γιατί δεν υπάρχει κανένας. Δεν υπάρχει ούτε ένας που να ενδιαφέρεται να αναλάβει να διαχειριστεί τα νερά σε μία περιοχή που από τη διαχείριση των νερών πήρε μόνο χρέη. Όπου ενεπλάκη ο ιδιωτικός τομέας, δηλαδή η ΔΕΗ στην προκειμένη περίπτωση, μόνο χρέη πήρε. Διότι εδώ έχεις διαχείριση των νερών, η οποία γίνεται με δημιουργία χρεών δεκάδων εκατομμυρίων ηλεκτρικού που δεν πληρώνονται. Αυτό γίνεται.

Συνεπώς και για να είμαστε σοβαροί, εδώ προσπαθούμε να μαζέψουμε τις αδυναμίες ενός πολυπλόκαμου κράτους το οποίο είχε τέσσερα, πέντε πλοκάμια συν ένα κομμάτι ιδιωτικού τομέα φτιαγμένου προ πολλών δεκαετιών -τη δεκαετία του ‘50 είναι που φτιάχτηκαν οι ΟΕΒ-ΤΟΕΒ- που έχει πάψει να λειτουργεί τουλάχιστον στη συγκεκριμένη περιοχή.

Υπάρχουν άλλες περιοχές που οι ΤΟΕΒ είναι καλοί, ενώ υπάρχουν και κάποιοι ΤΟΕΒ στη Θεσσαλία που είναι, επίσης, καλοί. Τους βρήκαμε και συνεργαστήκαμε μαζί τους και τους δώσαμε και χρήματα. Όμως, από τους πενήντα περίπου ΤΟΕΒ της Θεσσαλίας, οι δεκαπέντε εμφανίστηκαν να συζητήσουν. Οι άλλοι έψαχναν τα έγγραφα νομιμοποίησης και δεν ξέρω αν τα έχουν βρει ακόμα. Αν τα βρουν, ενδεχομένως να μας ενημερώσουν. Όμως, δεν έχουν έρθει ακόμη να μας ενημερώσουν τι συμβαίνει στην περίπτωσή τους.

Εδώ, λοιπόν, λέμε να υπάρξει ένας φορέας ισχυρός και κατά το δυνατόν ευέλικτος. Άλλωστε γι’ αυτό και όλη αυτή η ιστορία. Λόγω του επείγοντος του χαρακτήρα, δηλαδή, πρέπει να βρούμε ένα μείγμα φορέα που να έχει ευελιξία, αλλά και την ισχυρή παρουσία του κράτους, χωρίς την οποία δεν σώζονται τα νερά της Θεσσαλίας. Το πρόβλημα του νερού της Θεσσαλίας δεν μπορούμε να το διαχειριστούμε, όχι να το λύσουμε. Δεν υπάρχει καν διαχείριση χωρίς ισχυρή παρουσία του κράτους. Και αυτό το λέει κάποιος που έχει πλήρη εμπιστοσύνη στις δυνάμεις της αγοράς, όταν είναι κατάλληλες οι συνθήκες και η περιοχή. Εδώ το περιβάλλον είναι τελείως εχθρικό για να λειτουργήσουμε με αυτόν τον τρόπο. Αυτή, λοιπόν, είναι η φύση αυτού του πρώτου κομματιού που αφορά τον ΟΔΥΘ. Και σας διαβεβαιώ ότι αν ήσασταν στη δική μας θέση, θα κάνατε ακριβώς το ίδιο! Έχω μία αμφιβολία για το αν θα τολμούσατε να κρατικοποιήσετε τους ΟΕΒ-ΤΟΕΒ. Έχω μία αμφιβολία γι’ αυτό. Για όλα τα άλλα είμαι βέβαιος ότι θα κάνατε ακριβώς το ίδιο.

Πάμε τώρα να δούμε το δεύτερο κομμάτι, γιατί έχουμε αδικήσει το νομοσχέδιο, έτσι όπως το χειριστήκαμε. Υπάρχει μία υποσημείωση που αφορά τη μεταβίβαση των ομβρίων από τους δήμους στην ΕΥΔΑΠ και στην ΕΥΑΘ. Αυτό το κάνουμε για τον εξής λόγο. Ας πούμε, ο μη γένοιτο, ότι έχουμε έναν «Ντάνιελ» στην Αττική ή στη Θεσσαλονίκη. Αν κοιτούσατε τα μετεωρολογικά μια μέρα πριν τον «Ντάνιελ», θα βλέπατε ότι οι μετεωρολόγοι έλεγαν ότι αυτή η φοβερή καταστροφή θα χτυπήσει Κορινθία, Στερεά και Θεσσαλία και όχι ακριβώς τα κομμάτια που χτύπησε. Κανείς δεν μας εγγυάται ότι ο επόμενος «Ντάνιελ» δεν θα κάνει μια στροφή και δεν θα καθίσει στην Αττική.

Ας δούμε, λοιπόν, τι πρόβλημα θα έχουμε στην Αττική που είναι το ίδιο που είχαμε και στη Θεσσαλία και το οποίο είναι ένα αντικειμενικό πρόβλημα, όταν έχεις νερό και τοπική αυτοδιοίκηση. Εάν κάποιος δήμος για οποιονδήποτε λόγο δεν διαχειρίζεται καλά τα δικά του όμβρια, αυτό δεν αφορά αυτόν τον δήμο, αλλά όλο το σύστημα. Μπορεί να τιναχτεί όλο το σύστημα στον αέρα, διότι αν μπλοκάρει κάπου το νερό, πλημμυρίζει παντού. Δεν πλημμυρίζει μόνο εκεί που μπλόκαρε. Αυτό ανακαλύψαμε στη Θεσσαλία.

Τι είναι, λοιπόν, το λογικό που πρέπει να κάνουμε εδώ; Να έρθουμε και να δώσουμε τη δυνατότητα να υπάρξει μια ενιαία διαχείριση των ομβρίων και στο μέλλον να πάμε και σε ενεργητική διαχείριση των ομβρίων. «Ενεργητική διαχείριση» σημαίνει να μπορούμε με βάση τη σύγχρονη τεχνολογία -με αλγόριθμους και με τη δυνατότητα να παρεμβαίνουμε στη ροή του νερού- να κατευθύνουμε το νερό, ώστε να περιορίζουμε τα πλημμυρικά φαινόμενα, να απλώνεται το νερό. Αυτό, όμως, θέλει ενιαία διαχείριση.

Πάω τώρα στα δάση. Θέλω, λοιπόν, να σας περιγράψω την πραγματικότητα, γιατί την ξεχνάμε. Ποιος διαχειρίζεται τα δάση σήμερα; Η απάντηση είναι πως τα περισσότερα κανείς. Δεν υπάρχουν διαχειριστικές μελέτες σε πάνω από το 50% των δασών.

**ΚΑΛΛΙΟΠΗ ΒΕΤΤΑ:** Πέντε χρόνια είχατε.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Όσον αφορά τα πέντε χρόνια που λέτε, θα σας πω ότι τόσα είχατε κι εσείς.

Πόσο κοστίζουν, λοιπόν, αυτές οι διαχειριστικές μελέτες; Περίπου 80 εκατομμύρια. Τις βάλαμε ήδη στο ΕΣΠΑ και σήμερα που μιλάμε μπορώ να ανακοινώσω στο Σώμα ότι για πρώτη φορά -για πρώτη φορά!- έχουμε ανατεθειμένες μελέτες για όλα τα δάση της Αττικής, ενώ ανατέθηκαν και για τα δάση της Ηλείας, της Αρκαδίας και για μία, δύο ακόμη περιοχές. Στην επόμενη φάση θα προωθήσουμε διαχειριστικές μελέτες παντού.

Όμως, δεν είναι μόνο ότι δεν έχουμε διαχειριστικές μελέτες -οι οποίες, ειρήσθω εν παρόδω, θα γίνουν με νέες προδιαγραφές, αφού είχαμε να πειράξουμε αυτές τις προδιαγραφές από τη δεκαετία του ΄60-, αλλά ότι και εκεί που υπάρχει διαχείριση και μελέτες, αφήνεται μέσα το υπόλειμμα της βιομάζας.

Το ξέρετε αυτό, κύριοι συνάδελφοι, που προασπίζεστε τα δάση; Ξέρετε ότι εκεί όπου υπάρχουν παραγωγικά δάση, όπου υπάρχουν δασικοί συνεταιρισμοί, το υπόλειμμα της βιομάζας μένει όλο μέσα και γίνεται το υπόλειμμα προσάναμμα;

Αυτά τα δάση ποιος θα τα υπερασπιστεί; Λέμε για την κοινωνική οικονομία. Πού υπάρχουν ΔΑΣΕ; Απάντηση: Να σας πω πού δεν υπάρχουν, από τη Θεσσαλία και κάτω υπάρχει ένας για δείγμα, είκοσι άτομα δηλαδή. Στο 50%, 60% των ελληνικών δασών υπάρχουν είκοσι άτομα από πλευράς δασικών συνεταιρισμών. Δεν υπάρχουν! Δεν υπάρχουν δασεργάτες.

Πάμε, λοιπόν: Δεν έχουμε δασεργάτες στα μισά δάση, δεν έχουμε διαχείριση, έχουμε μία αδύναμη Δασική Υπηρεσία που τώρα ενισχύεται, θα πάρει πεντακόσιους ανθρώπους δασολόγους, άλλους χίλιους διακόσιους προσωρινούς, ΙΔΟΧ και τα λοιπά.

Και κάτι άλλο: Σε αυτά τα δάση δεν είναι ότι δεν υπάρχει διαχείριση τώρα, το λέω και στο ΠΑΣΟΚ που κυβέρνησε και αυτό επαρκώς τις τελευταίες δεκαετίες. Τα δάση μας δεν έχουν διαχείριση εδώ και σαράντα, πενήντα χρόνια. Σαράντα, πενήντα χρόνια δεν έχουν διαχείριση και αυτό το γεγονός έχει οδηγήσει σε μία –πώς να το πούμε;- συσσώρευση της καύσιμης ύλης με τρόπο εφιαλτικό, που όταν συνδυάζεται με την κλιματική κρίση οδηγεί σε απίστευτες πυρκαγιές, τις λεγόμενες «μέγα-πυρκαγιές».

Τι λέει τώρα αυτό το νομοσχέδιο και πώς πάμε να αντιμετωπίσουμε –δεν λέω να λύσουμε, γιατί όποιος θα έλεγε να λύσουμε το πρόβλημα, θα ήταν μακριά νυχτωμένος- να προσπαθήσουμε να μετριάσουμε τις επιπτώσεις της καταστροφής;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα χρειαστώ κάποιο χρόνο ακόμα, κύριε Πρόεδρε, όπως όλοι φαίνεται εδώ.

Τι πάμε να κάνουμε; Πάμε να βάλουμε αυτά τα υβριδικά σχήματα, που είναι μείγμα εταιρειών που έχουν μακροχρόνιο ενδιαφέρον για το ξύλο και τη βιομάζα, που ζουν δηλαδή από την πρώτη αυτή ύλη, ώστε να υπάρχει ενδιαφέρον, δασικών συνεταιρισμών, για να υπάρχει αυτή η ώσμωση με τις τοπικές κοινωνίες και το κριτήριο παύει να είναι η μεγιστοποίηση των πόρων του Δημοσίου.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Σήμερα όλοι οι διαγωνισμοί που πραγματοποιούνται, γίνονται με κριτήριο ποιος θα δώσει τα πιο πολλά λεφτά για να πάρει το ξύλο. Αυτή τη στιγμή δια νόμου παύει αυτή η προτεραιοποίηση. Και λέμε 40% του διαγωνισμού θα κριθεί από το αν πάρεις τη βιομάζα έγκαιρα, 40% θα κριθεί από τον όγκο της βιομάζας που θα πάρεις σε σχέση με αυτό που θα σου πει η Δασική Υπηρεσία. Διότι όταν πάμε στους διαγωνισμούς, ή όταν πάτε στα δάση, θα ανακαλύψετε ότι αφήνουμε το μεγαλύτερο κομμάτι, γιατί έχει κόστος να βγάλεις αυτή τη βιομάζα απέξω και μετά ερχόμαστε και παίρνουμε λεφτά από τους ρύπους -τα μόνα λεφτά που είναι κάπως διαθέσιμα για προσαρμογή στην κλιματική αλλαγή- και τα βάζουμε μαζικά για να φύγει αυτή η βιομάζα από τα δάση ως επιδότηση με βάση τον όγκο της υπολειπόμενης βιομάζας και βάζουμε δύο μηχανισμούς πιστοποίησης για να ξέρουμε ότι δεν γίνεται η ιστορία. Θα κάνει πιστοποίηση και η Δασική Υπηρεσία και ιδιώτες-πιστοποιητές, οι οποίοι θα πιστοποιούν όλη την αλυσίδα μέχρι την τελική κατανάλωση του ξύλου.

Και ταυτόχρονα, φτιάχνουμε ένα εθελοντικό σύστημα δημιουργίας ρύπων, που λέμε με βάση την ευρωπαϊκή νομοθεσία ότι αν μπαίνουν τα δάση σε διαχείριση, αυτό μας δίνει με βάση το LULUCF δυνατότητα να δίνουμε ρύπους, να δημιουργούμε δηλαδή πρόσθετα έσοδα που θα πληρώνουν μεγάλες εταιρείες, επειδή εμείς διαχειριζόμαστε τα δάση, ή εμείς θα αναδασώνουμε ή εμείς θα δασώνουμε. Και αυτοί οι πόροι πάλι θα ξαναγυρνούν πίσω στα δάση.

Αυτή είναι αυτή η μεταρρύθμιση, συν κάτι αυτονόητο, να μπορούμε -σε εισαγωγικά- να επιστρατεύουμε και να αμείβουμε σωστά τους δασεργάτες, όταν υπάρχει μια μεγάλη πυρκαγιά και να έρχονται μαζικά από όλη την Ελλάδα για να βοηθάνε με ένα έτοιμο σύστημα.

Και πάω στο τελευταίο, τα αυθαίρετα, γιατί τα άλλα θα τα εξηγήσουν οι αρμόδιοι Υφυπουργοί, τα ενεργειακά και τα πολεοδομικά. Τα αυθαίρετα είναι κατ’ εξοχήν ένα θέμα που με έχει απασχολήσει και θέλω να σας εξηγήσω γιατί και πώς δρούμε στα αυθαίρετα. Ποια είναι η διαπίστωση στα αυθαίρετα; Η διαπίστωση είναι ότι το κράτος, η πολιτεία ως σοβαρός ρυθμιστής της νόμιμης δόμησης έχει εδώ και δεκαετίες αποτύχει παταγωδώς. Και το μόνο που έχει κάνει κάθε φορά που φέρνει μια νομοθεσία για αυθαίρετα είναι ότι κατά σύστημα έχει μία μαζική νομιμοποίηση και μία ανεκπλήρωτη υπόσχεση. Μαζική νομιμοποίηση, ανεκπλήρωτη υπόσχεση! Και η ανεκπλήρωτη υπόσχεση είναι ότι θα σταματήσουμε να κτίζουμε καινούργια, τραβάμε και κόκκινες γραμμές. Και όπως και στην περίπτωση των δασών, όπου προστατεύουμε το νομικό δάσος, αλλά το πραγματικό καίγεται, έτσι και εδώ πέρα τραβάμε κόκκινες γραμμές στην άμμο και έρχεται το επόμενο κύμα στην παραλία της Κουρούτας, λέω εγώ ένα παράδειγμα, γιατί έβλεπα τον κ. Κατρίνη μπροστά μου, αλλά δεν είναι η Κουρούτα η χειρότερη, γι’ αυτό και την είπα…

**ΜΙΧΑΗΛ ΚΑΤΡΙΝΗΣ:** Είναι νόμιμα εκεί όλα, κύριε Υπουργέ!

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Μπορώ να σκεφτώ και χειρότερα πράγματα.

Έρχεται, λοιπόν, το κύμα και τα σαρώνει.

Ποια είναι η ουσία; Τι πρέπει να κάνουμε; Για να είμαστε σοβαροί έναντι του Συμβουλίου της Επικρατείας, το οποίο κάνει κατενάτσιο εδώ και δεκαετίες -κατενάτσιο κάνει το Συμβούλιο της Επικρατείας- τι πρέπει να κάνουμε; Να σταματήσουμε τη νέα αυθαίρετη δόμηση παντού, χωρίς εξαίρεση. Είναι κατάλληλη για αυτή τη δουλειά η τοπική αυτοδιοίκηση, οι τοπικοί φορείς; Όχι, γιατί για κάθε πέντε δημάρχους που ενδεχομένως θα είχαν αυτή τη βούληση -δεν έχω συναντήσει πολλούς στη ζωή μου, αλλά επειδή είμαι καλοπροαίρετος άνθρωπος υποθέτω ότι αυτή είναι η αναλογία- θα υπήρχε και ένας ο οποίος για παράδειγμα -όπως υπάρχει και ένας που δεν στέλνει ποτέ λογαριασμούς νερού- θα ενθάρρυνε να γίνονται αυθαίρετα. Από την ώρα που αυτά θα γίνονταν χωρίς ισχυρή παρουσία του κεντρικού κράτους, δεν έχεις αποτέλεσμα, συν επειδή τα λεφτά μάς λείπουν, πρέπει να αξιοποιούμε την τεχνολογία. Εδώ τώρα έχουμε έναν πολύ απλό τρόπο να αξιοποιήσουμε την τεχνολογία -πάρα πολύ απλό- να πάρουμε δορυφορικές φωτογραφίες από 1ης Ιανουαρίου 2024 -που τις έχουμε ήδη παραγγείλει- να πάρουμε το e-Άδειες που έχει οτιδήποτε είναι νόμιμο και προστίθεται και οτιδήποτε καινούργιο να το ελέγχουμε, χωρίς να βασιστούμε στον μηχανικό που θα έχει προσλάβει το Παρατηρητήριο για να πάει να δει, αν του έχει κάνει κάποιος καταγγελία, ή αν είχε μία επιφοίτηση του Αγίου Πνεύματος να πάει ή να μην πάει, να βασιστούμε στην πραγματικότητα. Και στην πραγματικότητα, από την ώρα που θα δώσεις εντολή για να γίνει ένας έλεγχος αυθαιρέτων -και μάλιστα σε μικτά κλιμάκια- δεν υπάρχει περίπτωση αυτό το αυθαίρετο να μην καταγραφεί ως αυθαίρετο. Μετά έρχεται η κατεδάφιση.

Ποιο είναι το πρόβλημα της κατεδάφισης; Το ξέρουμε όλοι, αλλά μπορούμε να κρυφτούμε πίσω από το δάχτυλό μας. Το πρόβλημα είναι ότι όταν πας με πρωτόκολλα σε μία περιοχή, έχεις πρωτόκολλα από τη δεκαετία του 1970 ανεκτέλεστα μέχρι τώρα. Τι συμβαίνει στην περιοχή; Μαζεύονται όλοι, διότι τους αφορά όλους πια και σε εμποδίζουν. Τι λέμε, λοιπόν, για να σταματήσει αυτή η ιστορία; Ότι κατ’ αρχάς πάμε και ανυπερθέτως προτεραιοποιούμε τα καινούργια. Τα καινούργια δεν έχουν πολιτική κάλυψη -και ελπίζω να μην αποκτήσουν κιόλας, ελπίζω!- έτσι ώστε κατ’ αρχάς να σταματήσουμε τα καινούργια, τα οποία λέμε δεκαετίες τώρα ότι θα τα σταματήσουμε. Το περίφημο το θυμόσαστε; «Αν το πληρώσεις, μπορείς να το σώσεις»! Η εμπειρία έλεγε και ότι αν δεν το πληρώσεις, μπορούσες να το σώσεις. Διότι αυτά τα αυθαίρετα της δεκαετίας του 1970 που ο Τρίτσης έλεγε ότι «αν το πληρώσεις, μπορείς να το σώσεις», σωσμένα είναι, δεν τα κατεδάφισε κανείς και έχουν περάσει σαράντα χρόνια. Τα αυθαίρετα στις οικιστικές πυκνώσεις που είναι πάνω από ενενήντα χιλιάδες δεν τα έχουμε μετρήσει ποτέ, ούτε εσείς, ούτε εσείς, ούτε εμείς. Δεν τα καταγράψαμε. Γιατί δεν τα καταγράψαμε, κύριοι συνάδελφοι; Γιατί δεν ξέραμε τι να κάνουμε μετά την καταγραφή. Τι θα την κάναμε την καταγραφή; Ενενήντα χιλιάδες σπίτια!

Αν δεν τελειώσουμε με τη νέα αυθαίρετη δόμηση, δεν έχει ελπίδα η χώρα να αποκτήσει σοβαρή πολεοδομική πολιτική. Δεν μπορεί να έχουμε αυθαίρετο δίπλα και μετά να πάμε να λέμε στον άνθρωπο της εκτός σχεδίου περιοχής: «Ξέρεις, πρέπει να μαζευτείς. Δεν πρέπει να χτίσεις εκεί», αυτό, εκείνο, διότι σου λέει αυτός: «Μα καλά, εμένα ήρθες να πεις που έχω νόμιμη άδεια, σπίτι, πρόσωπο; Να κατεδαφίσεις πρώτα τον άλλον». Πας και λες στον εντός σχεδίου: «Όχι, δεν θα χτίσεις εδώ. Πρέπει να έχεις χαμηλότερο ύψος». Θα σου απαντήσει: «Εμένα ήλθες να το πεις, που αφήνεις τα αυθαίρετα»;

Κάποια στιγμή, για να αποκτήσουμε σοβαρή πολεοδομική πολιτική, επιτέλους, με την κλιματική αλλαγή να επελαύνει, πρέπει να αποφασίσουμε ως Σώμα να γκρεμίζουμε οτιδήποτε καινούργιο και να αρχίσουμε, γκρεμίζοντας και κοιτώντας τι μπορεί να γίνει στο παρελθόν προ του 2011, να διορθώνουμε την κατάσταση.

Δεν θα μπω στα άλλα κεφάλαια, γιατί έχει ξεπεραστεί ο χρόνος και δεν θέλω να καταχραστώ την ανοχή του Προέδρου, θα πω μόνο ότι κάνουμε σημαντικά πράγματα και στο Απόλλων και με τον ηλεκτρικό χώρο, αλλά θα τα πουν και οι αγαπητοί συνάδελφοι, καθώς και για τις λοιπές πολεοδομικές διατάξεις που είναι σημαντικές.

Αυτό που θέλω να πω κλείνοντας είναι ότι η κλιματική κρίση μας φέρνει ενώπιον δημοσιονομικών και πραγματικών προβλημάτων, τα οποία θα εξουθενώσουν την ελληνική πολιτεία και τις άλλες χώρες της Ευρώπης και τις υπόλοιπες χώρες του πλανήτη. Διότι θα πρέπει να πληρώσουμε ταυτόχρονα ένα τεράστιο κόστος πράσινης μετάβασης, για να σταματήσουμε τα χειρότερα και να πληρώνουμε ταυτόχρονα ένα πολύ μεγάλο κόστος προσαρμογής, δηλαδή, τις καταστροφές και τις πολιτικές πρόληψης.

Συνεπώς πρέπει να γίνουμε αφάνταστα πιο αποτελεσματικοί και με λύπη λέω ότι αυτή η συζήτηση στη Βουλή σήμερα δεν είχε αυτόν τον χαρακτήρα. Δεν είχε έναν χαρακτήρα συνειδητοποίησης -ως τώρα τουλάχιστον- της βαρύτητας των προβλημάτων που έχουμε μπροστά μας, το πώς αυτά τα προβλήματα δεν αφορούν ένα κόμμα ή έναν ή μία κυβέρνηση, αλλά θα είναι διαχρονικά. Και επειδή αργά ή γρήγορα -όλοι κυβερνάνε, λέει η εμπειρία- θα τα βρούμε μπροστά μας, για να τα λύσουμε, χρειάζεται να συζητάμε τα ουσιαστικά θέματα και όχι να κάνουμε συζητήσεις ανεμόμυλων. Και εδώ να πω κάτι, οι συζητήσεις ανεμόμυλων που αφορούσαν τον Δον Κιχώτη είχαν ένα ελαφρυντικό: Ότι ο Δον Κιχώτης διάβαζε πολλά ιπποτικά βιβλία.

Μπορώ να σκεφτώ ότι μπορεί και κάποιοι Δον Κιχώτες να διαβάζουν πολλά μαρξιστικά βιβλία, αλλά η πραγματικότητα είναι ότι αν δεν κοιτάμε τα πραγματικά προβλήματα, δεν τα αναγνωρίζουμε και δεν τα συζητάμε ως οργανωμένη κοινωνία στο Κοινοβούλιο, δεν υπάρχει ποτέ περίπτωση να τα λύσουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθητές και μαθήτριες και τρεις εκπαιδευτικοί συνοδοί από το 3ο Γυμνάσιο Ρόδου (δεύτερο τμήμα).

Η Βουλή σάς καλωσορίζει. Σας ευχόμαστε καλή πρόοδο και καλό Πάσχα!

(Χειροκροτήματα απ’ όλες τις πτέρυγες της Βουλής)

**ΒΑΣΙΛΕΙΟΣ ΚΟΚΚΑΛΗΣ:** Κύριε Πρόεδρε, τον λόγο, παρακαλώ.

**ΠΡΟΕΔΡΕΥΩΝ (Αθανάσιος Μπούρας):** Μισό λεπτό κύριε Κόκκαλη γιατί είχα ένα διάλογο από τότε που μου κάνατε νόημα ότι θέλετε παρέμβαση. Μας έχουν ειδοποιήσει από το κόμμα μέχρι τις τέσσερις θα ήσασταν, όπου να ΄ναι έρχεται ο κ. Παππάς.

**ΒΑΣΙΛΕΙΟΣ ΚΟΚΚΑΛΗΣ:** Τι τέσσερις και είκοσι, κύριε Πρόεδρε; Αφού δεν είναι εδώ ο κ. Παππάς.

**ΠΡΟΕΔΡΕΥΩΝ (Αθανάσιος Μπούρας):** Εξάλλου τον λόγο τώρα θα πάρει -γιατί βλέπω ότι έχει ζητήσει και μπήκε στην Αίθουσα- ο Πρόεδρος της Κοινοβουλευτικής Ομάδος του ΠΑΣΟΚ - Κινήματος Αλλαγής…

**ΒΑΣΙΛΕΙΟΣ ΚΟΚΚΑΛΗΣ:** … (Δεν ακούστηκε).

**ΠΡΟΕΔΡΕΥΩΝ (Αθανάσιος Μπούρας):** Όχι, μη διαμαρτύρεσθε, οι Πρόεδροι όταν ζητούν τον λόγο, προηγούνται. Ήλθε τώρα.

**ΒΑΣΙΛΕΙΟΣ ΚΟΚΚΑΛΗΣ:** … (Δεν ακούστηκε).

**ΠΡΟΕΔΡΕΥΩΝ (Αθανάσιος Μπούρας):** Εγώ έκανα προσπάθεια, αλλά μου λέει η γραμματεία ότι έχουν αυτή την ενημέρωση. Λύστε το θέμα με το κόμμα, ο Υπουργός δεν θα φύγει. Αυτό που θέλατε να κάνετε παρέμβαση, θα το κάνετε μετά. Εγώ δεν έχω καμμία αντίρρηση, αλλά τώρα θα δώσω τον λόγο στον Πρόεδρο της Κοινοβουλευτικής Ομάδος του ΠΑΣΟΚ - Κινήματος Αλλαγής κ. Ανδρουλάκη.

Ορίστε, κύριε Πρόεδρε, έχετε τον λόγο.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι Βουλευτές, θα ήθελα να ξεκινήσω την ομιλία μου αποτίοντας φόρο τιμής στον Γιώργο Γεννηματά. Μια πολύ μεγάλη προσωπικότητα που έφυγε σαν σήμερα από τη ζωή, ακριβώς πριν από τριάντα χρόνια. Έναν πολιτικό που ταυτίστηκε με το πιο πολύτιμο αγαθό για έναν άνθρωπο, την υγεία. Ο Γιώργος Γεννηματάς μαζί με τον Παρασκευά Αυγερινό και βέβαια τον Ανδρέα Παπανδρέου υπήρξαν οι βασικοί εμπνευστές και αρχιτέκτονες του Εθνικού Συστήματος Υγείας.

Το ΕΣΥ υπηρέτησε για δεκαετίες τον ελληνικό λαό, μειώνοντας ανισότητες και μάλιστα κατά τη διάρκεια της πανδημίας –πρόσφατα, αυτής της παγκόσμιας πρόκλησης- ήταν αυτό που κράτησε όρθια την κοινωνία μας. Θα περίμενε κάποιος μετά από αυτή την επώδυνη περιπέτεια για την ανθρωπότητα, την Ελλάδα και τον ελληνικό λαό να υπάρξει ένας ιδιαίτερος σχεδιασμός του ταμείου ανάκαμψης, ενός ταμείου που δημιούργησε η Ευρωπαϊκή Ένωση για την πανδημία, ώστε η ελληνική Κυβέρνηση να στηρίξει αυτό το βασικό πυλώνα του κοινωνικού κράτους τη δημόσια υγεία, αλλά αντ’ αυτού, η Κυβέρνηση κάνει συνεχιζόμενα μπαλώματα, εξυπηρετώντας ισχυρά ιδιωτικά συμφέροντα που έχουν δημιουργήσει ένα ολιγοπώλιο στην ιδιωτική περίθαλψη, όπως λέει και η Τράπεζα της Ελλάδος.

Δεν είναι τυχαίο ότι ο ελληνικός λαός πληρώνει τις δεύτερες μεγαλύτερες ιδιωτικές δαπάνες υγείας σε όλη την Ευρωπαϊκή Ένωση. Μας ξεπερνάει μόνο η Βουλγαρία. Για μας, για την παράταξή μας -και το λέω αυτό τριάντα χρόνια μετά το θάνατο του μεγάλου πολιτικού Γιώργου Γεννηματά- παραμένει ισχυρή προτεραιότητα η αναγέννηση του Εθνικού Συστήματος Υγείας. Έχουμε τεράστιο χρέος απέναντι στον ελληνικό λαό, τη μεσαία τάξη και τους πιο αδύναμους Έλληνες.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Κυρίες και κύριοι Βουλευτές, η χθεσινή μέρα και τα όσα συνέβησαν στον χώρο του Κοινοβουλίου, είναι μια ντροπή. Είναι μια ντροπή για τον κοινοβουλευτισμό, όταν κάποιοι -δήθεν- εκπρόσωποι του ελληνικού λαού ανταλλάσσουν χυδαίες εκφράσεις, ανεπίτρεπτες, εντός της Αίθουσας του Κοινοβουλίου και χειροδικούν στο περιστύλιο. Τίποτα δεν μπορεί να δικαιολογήσει αυτές τις απαράδεκτες εικόνες. Το μόνο που κάνουν, είναι να μειώνουν την αξιοπιστία της πολιτικής, να μειώνουν την εμπιστοσύνη του ελληνικού λαού στους πολιτικούς και στη Βουλή.

Όμως, δεν υπάρχει δικαιολογία και για Βουλευτές, όπως ακούσαμε, να παρακινούν για βία εντός των εκκλησιών. Είδαμε τι έγινε, πριν από μερικές μέρες στην Καβάλα. Το καταδικάσαμε απερίφραστα. Όπως δεν μπορεί να γίνει αποδεκτό πολιτικοί αρχηγοί να αποφασίζουν, λες και είναι τροχονόμοι της θρησκείας, ποιοι μπορούν να πάνε στις εκκλησίες και ποιοι δεν μπορούν να πάνε στις εκκλησίες και μάλιστα αυτές τις άγιες μέρες για την Ορθοδοξία. Θέλω να πω ότι είναι οι ίδιοι που δεν δίστασαν να προσβάλλουν τη χριστιανική πίστη, πουλώντας -δήθεν- επιστολές του Ιησού. Και ερωτώ πραγματικά την επίσημη ελληνική Εκκλησία: Είναι ή δεν είναι αιρετικό κάποιος για λίγα ψηφαλάκια να πλαστογραφεί ακόμα και το επίσημο δόγμα της ορθόδοξης πίστης; Γιατί στο τέλος θα τρελαθούμε. Κάποια πράγματα έχουν όριο και δυστυχώς, κάποιοι μέσα σε αυτή την Αίθουσα έχουν ξεπεράσει τα όρια, υπονομεύοντας τον ορθό λόγο, υπονομεύοντας αρχές, αξίες και παραδόσεις του ελληνικού λαού.

Πριν από μερικές ημέρες είχαμε την επέτειο από το πραξικόπημα της 21ης Απριλίου, που κατέληξε στη μεγάλη εθνική τραγωδία της Κύπρου. Πενήντα χρόνια από τη Μεταπολίτευση, είναι καθήκον όλων των δημοκρατικών δυνάμεων να προστατεύσουμε τον κοινοβουλευτισμό, όχι όμως μόνο με λόγια, αλλά με πράξεις, καθημερινά, με την πολιτική και δημόσια μας συμπεριφορά, με τις πολιτικές μας πρωτοβουλίες.

Χθες, λοιπόν, ο Άρειος Πάγος, με την απόφασή του, απέκλεισε από τις ευρωεκλογές ένα κόμμα-περιτύλιγμα και όχημα της εγκληματικής οργάνωσης της Χρυσής Αυγής, τους πολιτικούς οπαδούς του νεοναζισμού και της χούντας των συνταγματαρχών. Είναι μία απόφαση, για την οποία συμβάλαμε και εμείς με το υπόμνημα που καταθέσαμε. Άλλωστε, η αντιπαράθεση με τον φασισμό και την απανθρωπιά είναι αξιακή και δεν βασίζεται σε εκλογικούς και μικροκομματικούς υπολογισμούς.

Γι’ αυτό τον λόγο, καταθέσαμε συγκεκριμένη νομοθετική πρόταση και στις περιφερειακές και δημοτικές εκλογές, που όμως η Κυβέρνηση τότε απέρριψε, γιατί πίστεψε ότι δεν τη βόλευε πολιτικά.

Όσον αφορά τώρα στην παρέα του κ. Κασσελάκη, δεν θα σταματήσει να μας εκπλήσσει, από ό,τι φαίνεται, το επόμενο διάστημα. Από την κρουαζιέρα με το κότερο ενημερώνει ότι δεν θέλει τις ψήφους των Σπαρτιατών και λίγο μετά, ο υποψήφιος Ευρωβουλευτής και ξάδελφός του δηλώνει ότι είναι ευπρόσδεκτες οι ψήφοι των ακροδεξιών του περιτυλίγματος της Χρυσής Αυγής.

Δεν καταθέσατε υπόμνημα για τους Σπαρτιάτες. Όταν πιεστήκατε, καταθέσατε μία δήλωση για όλα αυτά και τα συγχαρητήρια από τον Κοινοβουλευτικό Εκπρόσωπο του καταδικασμένου εγκληματία Κασιδιάρη προς το κόμμα σας ήταν αποκαλυπτικά. Είχατε, μάλιστα, το θράσος να μας εγκαλέσετε, επειδή κάναμε το καθήκον μας απέναντι στους νεοναζιστές εγκληματίες, καταθέτοντας το υπόμνημά μας στην ώρα του και όχι εκπρόθεσμα και για επικοινωνιακούς λόγους. Από ό,τι φαίνεται, για κάποιους το βαρέλι δεν έχει πάτο.

Όμως, δεν είστε μόνο εσείς. Είχαμε και τη μαρτυριάρα κ. Χριστοφιλοπούλου, η οποία τι αποκάλυψε; Αποκάλυψε αυτό που είπα από την πρώτη στιγμή, ότι η ένταξη του κ. Μπελέρη στο ευρωψηφοδέλτιο της Νέας Δημοκρατίας δεν είχε ούτε εθνικά ούτε ευρωπαϊκά κίνητρα, ότι ο κ. Μητσοτάκης έδειξε μέγιστη ασέβεια στην ελληνική εθνική μειονότητα της Βορείου Ηπείρου και ότι την εργαλειοποιεί, διότι τον κ. Μπελέρη τον χρειαζόμαστε εκεί που τον ψήφισαν οι ομογενείς, Δήμαρχο της Χειμάρρας και όχι υποψήφιο Ευρωβουλευτή της Νέας Δημοκρατίας.

Τι είπε, λοιπόν, η μαρτυριάρα κ. Χριστοφιλοπούλου; Είπε ότι τον εντάξαμε στο ψηφοδέλτιό μας, για να πάρουμε ψήφους από την ακροδεξιά και να σταματήσουμε τις διαρροές. Αυτό δείχνει ότι πάρα πολύ σοβαρά θέματα, όπως είναι οι δημοκρατικοί θεσμοί, τα ανθρώπινα δικαιώματα, αλλά και τα εθνικά μας ζητήματα τα χειρίζεστε με έναν ποταπό τρόπο, με μόνο κίνητρο, με μόνο στόχο την εκλογική σας επιρροή.

Κυρίες και κύριοι συνάδελφοι, πάμε στο θέμα που συζητούμε σήμερα, το νομοσχέδιο σχετικά με τις ρυθμίσεις για την αντιμετώπιση των πολυεπίπεδων επιπτώσεων της κλιματικής κρίσης, της κλιματικής αλλαγής. Θα ήθελα να επικεντρωθώ σε δύο σημεία, ξεκινώντας από τη χθεσινή φιέστα του κ. Μητσοτάκη για το πρόγραμμα «ΑΙΓΙΣ». Ως Ευρωβουλευτής αγωνιούσα, βλέποντας τις επιπτώσεις της κλιματικής κρίσης, και πάλεψα για να ενισχυθεί όλη η Ευρώπη με εναέρια μέσα, για να ανοίξει η νέα γραμμή παραγωγής των Καναντέρ, για να γίνει πραγματικότητα αυτή η δυνατότητα και να καλυφθούν οι ανάγκες όλων των χωρών και ιδιαίτερα των ευρωπαϊκών χωρών της Μεσογείου.

Και με δική μου πρωτοβουλία πετύχαμε δύο από αυτά τα Καναντέρ που θα αγοράσουμε ως χώρα να είναι με 100% χρηματοδότηση του ευρωπαϊκού μηχανισμού πολιτικής προστασίας, όπως επίσης με ευρωπαϊκή χρηματοδότηση να μπορούμε να επισκευάσουμε τα παλαιότερα Καναντέρ που διαθέτουμε.

Συνεπώς γνωρίζω πάρα πολύ καλά την αξία αυτής της πρωτοβουλίας, την αξία της ενίσχυσης της χώρας μας με αυτά τα σύγχρονα εναέρια μέσα. Έχουμε χρέος να πάμε προς αυτή την κατεύθυνση, για να στηρίξουμε και τις ηρωικές προσπάθειες του Πυροσβεστικού Σώματος, των εποχικών πυροσβεστών, που δίνουν αγωνιώδεις μάχες κάθε χρόνο με τις φλόγες σε όλη την Ελλάδα.

Όμως, αυτό που έχω επισημάνει από την πρώτη στιγμή και στη διάρκεια της συζήτησης που κάναμε τότε για την κύρωση της συμφωνίας για τα νέα πυροσβεστικά αεροπλάνα είναι ότι οι φωτιές σβήνονται τον χειμώνα. Αυτό λένε όλοι οι διακεκριμένοι επιστήμονες. Πρέπει, λοιπόν, να επενδύσουμε πολύ περισσότερο από ό,τι επενδύουμε σήμερα στην πρόληψη.

Να θυμίσω ότι πέρυσι είχαμε τα περισσότερα εναέρια μέσα παρά ποτέ, περισσότερα από κάθε άλλη φορά. Παρ’ όλα αυτά, είχαμε έναν από τους χειρότερους απολογισμούς ιστορικά σε καταστροφές. Πάνω από ένα εκατομμύριο εξακόσιες χιλιάδες στρέμματα καμένης γης σε όλη την Ελλάδα. Ήταν μάλιστα χαρακτηριστικό, όπως επεσήμανα και τότε, ότι είχαμε τις λιγότερες εστίες από άλλες χώρες, αλλά είχαμε πολύ περισσότερα καμένα στρέμματα, αναλογικά πάντα με την έκτασή μας.

Συνεπώς τα μέσα πυρόσβεσης και ιδιαίτερα τα εναέρια μέσα είναι απαραίτητα, αλλά από μόνα τους δεν αρκούν. Δεν αρκούν, για να αντιμετωπίσουμε την κλιμάκωση της κλιματικής αλλαγής και τις επιπτώσεις της.

Η φετινή χρονιά, προφανώς, θα είναι δυσκολότερη από κάθε άλλη χρονιά. Και φαίνεται, αφού πολύ νωρίς έχουμε πολύ μεγάλες πυρκαγιές και καταστροφές σε πολλά σημεία της χώρας. Άρα η κλιματική κρίση, η κλιματική αλλαγή είναι ένα δεδομένο. Δεν μπορεί για εσάς, συγχρόνως, να είναι ένα μεγάλο άλλοθι, ώστε να πετάτε τη μπάλα στην κερκίδα. Έχουμε χρέος να προετοιμαστούμε με τον καλύτερο δυνατό τρόπο, με βέλτιστες πρακτικές άλλων ευρωπαϊκών χωρών σε επίπεδο πρόληψης, ώστε η κλιματική κρίση να αντιμετωπιστεί αναλόγως και όχι να κλαίμε πάνω από τα καμένα, όπως κάνετε, πολλές φορές και με θεωρίες συνωμοσίας -είδαμε τι έγινε στη Δαδιά το καλοκαίρι- σηκώνοντας τα χέρια ψηλά. Έχετε χρέος μπροστά σε αυτήν τη μεγάλη πρόκληση να προετοιμάσετε σωστά το κράτος μας.

Πέρυσι, λοιπόν, στη Δαδιά, ψάχνατε δικαιολογίες σε θεωρίες συνωμοσίας.

Από τη χθεσινή ομιλία του Πρωθυπουργού έλειψε κάθε ίχνος αυτοκριτικής. Τι έγινε λάθος στο σχεδιασμό; Τι πρέπει να κάνουμε φέτος σε επίπεδο πρόληψης, για να πάμε καλύτερα από ότι πέρυσι; Όταν όμως δεν μιλάς με στοιχεία και συνωμοσιολογείς για επικοινωνιακούς λόγους, γιατί να ζητήσεις συγγνώμη; Γιατί να πεις κάτι, το οποίο να είναι ρεαλιστικό και αντικειμενικό;

Τι συνέβη στη Δαδιά πέρυσι; Η φύση χτυπούσε το καμπανάκι για πέντε χρόνια. Στη Ροδόπη και στον Έβρο είχαμε τη μεγαλύτερη αύξηση ξηρασίας σε όλη την Ελλάδα. Έλεγε, λοιπόν, η φύση, πέντε χρόνια «προετοιμαστείτε» και δεν κάνατε τίποτα! Γι’ αυτό καταστράφηκε η Δαδιά, γι’ αυτό έκαιγε τόσες πολλές εβδομάδες, γι’ αυτό ήταν η μεγαλύτερη πυρκαγιά της Ευρώπης. Ούτε ένα συγγνώμη, όμως, για το ότι αφήσατε απροετοίμαστο αυτό το κόσμημα του φυσικού πλούτου της χώρας μας.

Ακούγαμε τότε τον κ. Σκέρτσο να λέει ότι ήταν συντονισμός της κλιματικής κρίσης με τη μεταναστευτική κρίση. Αν είναι δυνατόν να τα λέμε αυτά εν έτει 2023 και 2024, όταν έχουμε τόσο ακραία καιρικά φαινόμενα και πρέπει με ορθό λόγο να προετοιμάσουμε τις δομές του κράτους.

Το νομοσχέδιο που φέρνετε σήμερα δεν μου δημιουργεί περισσότερες ελπίδες. Η πρότασή σας, ουσιαστικά, τι είναι; Η παραχώρηση συγκεκριμένων δασών σε μεγάλα οικονομικά συμφέροντα, με στόχο την οικονομική τους αξιοποίηση και πολύ λιγότερο με στόχο την προστασία τους. Δεν διασφαλίζετε την αειφορία αυτών των οικοσυστημάτων, την κυκλική οικονομία. Για τον λόγο αυτόν έχουμε προτείνει συγκεκριμένες αλλαγές, που διορθώνουν την ουσία του νομοθετικού κειμένου που έχετε φέρει.

Oι προτάσεις μας αφορούν, τόσο τη νομική και τεχνική περιγραφή του είδους των εργασιών που μπορούν να ανατίθενται σε υβριδικά σχήματα, τα οποία πρέπει να μπορούν να είναι και συνεταιρισμοί, αλλά και στον εποπτικό ρόλο της Δασικής Υπηρεσίας, που τον θεωρούμε πάρα πολύ κρίσιμο λόγω της εμπειρίας τους.

Επίσης, το άλλο πολύ σημαντικό που φέρνετε σήμερα, είναι η δημιουργία του Οργανισμού Διαχείρισης Υδάτων Θεσσαλίας, που συστήνεται ως νομικό πρόσωπο ιδιωτικού δικαίου, αλλά στο οποίο ανατίθενται αρμοδιότητες που ανήκουν στον σκληρό πυρήνα του κράτους.

Ο οργανισμός αυτός είναι απάντησή σας στις μεγάλες καταστροφές του περασμένου Σεπτεμβρίου, που στοίχισαν τη ζωή σε δεκαεπτά ανθρώπους, κατέστρεψαν ολόκληρα χωριά και προκάλεσαν τεράστιες ζημιές σε υποδομές, σπίτια, περιουσίες και επιχειρήσεις. Ακόμα και σήμερα αγρότες και κτηνοτρόφοι της Θεσσαλίας, που έχουν υποστεί φαραωνικές καταστροφές, καθώς χιλιάδες στρέμματά τους βρέθηκαν κάτω από το νερό και πολλές κτηνοτροφικές μονάδες καταστράφηκαν, δεν έχουν στον ήλιο μοίρα. Αυτή είναι η πραγματικότητα, όσο κι αν θέλετε να την κρύψετε κάτω από το χαλί. Η κατάτμηση εδαφών και η ρύπανση από ορυκτά καύσιμα, λιπαντικά και άλλες χημικές ουσίες, έχουν επηρεάσει την υγεία εδαφικών οικοσυστημάτων.

Την ίδια στιγμή και ενώ χιλιάδες αγρότες, κτηνοτρόφοι και επιχειρηματίες έχουν καταστραφεί, οι αποζημιώσεις, πλην ορισμένων εξαιρέσεων αρχικών προκαταβολών, καθυστερούν απελπιστικά. Από την πρώτη στιγμή είχα επισημάνει ότι η οικονομική και κοινωνική ανασυγκρότηση της Θεσσαλίας δεν μπορεί να γίνει στο σκοτάδι και με αποσπασματικές παρεμβάσεις. Απαιτείται ένα ολοκληρωμένο και ενιαίο σχέδιο, που δεν θα περιορίζεται μόνο σε έργα υποδομής, αλλά θα περιλαμβάνει όλα τα θέματα που αφορούν την παραγωγή, τις επιχειρήσεις, το κοινωνικό κράτος και την απασχόληση. Για τον λόγο αυτόν εξαρχής είχαμε προτείνει τη δημιουργία ενός ανεξάρτητου φορέα που θα δουλέψει με το σύστημα των ομάδων διοίκησης έργου, κάτι που είχε συμβεί και στους Ολυμπιακούς Αγώνες για να επιταχύνουμε την επίτευξη των στόχων, ουσιαστικά μια task force σε ευρωπαϊκά πρότυπα. Μάλιστα τότε είχα συναντήσει και την αρμόδια Επίτροπο που μου είχε υπογραμμίσει τα γραφειοκρατικά ζητήματα. Γι’ αυτό επιμέναμε ότι αυτή η πρόταση της task force ήταν η μόνη λύση.

Ποια ήταν η απάντηση του Πρωθυπουργού; Την έκανα, λέει, την task force. Την έχουμε κάνει, λέει, στο Μέγαρο Μαξίμου. Και ποια ήταν τα αποτελέσματα που έφεραν;

Βλέπει, λοιπόν, ο πολίτης της Θεσσαλίας ποια ήταν τα αποτελέσματα των δεσμεύσεων του κ. Μητσοτάκη. Ελάχιστα θετικά αποτελέσματα. Ακόμη και σήμερα χωριά και χιλιάδες πολίτες της Θεσσαλίας δεν μπορούν να σχεδιάσουν το μέλλον τους. Αυτό είναι απόλυτα δική σας ευθύνη, είναι ευθύνη του επιτελικού κράτους, που μαζεύει όλες τις αρμοδιότητες στο Μαξίμου. Ούτε Υπουργεία υπάρχουν, ούτε περιφέρειες υπάρχουν, ούτε δήμοι υπάρχουν, ούτε επιμελητήρια υπάρχουν. Υπάρχει μόνο ο Μητσοτάκης και η παρέα του. Αυτά είναι τα αποτελέσματα του επιτελικού κράτους, κύριοι της Νέας Δημοκρατίας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Τι φέρνετε, λοιπόν, σήμερα; Καμμία ουσιαστική συμμετοχή περιφέρειας, δήμων, θεσμικών φορέων. Ούτε ταχύτητα διασφαλίζετε ούτε διαφάνεια διασφαλίζετε, που ήταν οι δικές μας προτεραιότητες. Μια ανώνυμη εταιρεία είναι, η οποία ελέγχεται απολύτως από τους εκπροσώπους του κράτους και όπου όλοι οι άλλοι έχουν ρόλο θεατή και κυρίως η περιφέρεια και οι δήμοι στους οποίους αναφέρεστε.

Είναι η πρώτη φορά; Όχι βεβαίως. Το ίδιο πρότυπο ακολουθήσατε και στην «Αναπτυξιακή» του Δήμου της Αθήνας. Όποιους αυτοδιοικητικούς δεν τους ελέγχετε, τους περιφρονείτε, τους οδηγείτε στην γωνία, στην απαξίωση, τους αποψιλώνετε από συγκεκριμένες αρμοδιότητες και εξουσίες.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Το κάνατε, όπως είπα, και με τον Δήμο της Αθήνας. Λίγο πριν αναλάβει ο κ. Δούκας, είχατε αυτή τη στρατηγική. Τα ίδια κάνετε τώρα και με τον περιφερειάρχη Θεσσαλίας κ. Κουρέτα. Χρηματοδοτείτε τον ΟΔΥΘ, αντί της Περιφέρειας Θεσσαλίας, για πολλές κατηγορίες έργων, ώστε να υποβαθμίσετε τον ρόλο και να μειώσετε τις αρμοδιότητες της περιφέρειας. Στον οργανισμό αυτόν μάλιστα ανατίθεται με κανόνες ιδιωτικής οικονομίας η διαχείριση των υδάτων της Θεσσαλίας κατά παρέκκλιση της ισχύουσας νομοθεσίας, ενώ ταυτόχρονα είναι και πάροχος υπηρεσιών ύδατος για το αρδευτικό νερό και ελεγκτής, υποκαθιστώντας και εδώ το κράτος, καθώς θα μπορεί να αδειοδοτεί τις χρήσεις του νερού.

Αγαπητοί συνάδελφοι, είναι χαρακτηριστικό ότι ενώ η διαχείριση υδάτων βάσει των αποφάσεων του Συμβουλίου της Επικρατείας ανήκει στο κράτος και δεν επιτρεπόταν να ανατεθεί ούτε καν στις αιρετές περιφέρειες, τώρα εσείς τις εκχωρείτε σε μια ιδιωτική εταιρεία, της οποίας δεν είναι δεδομένο ότι το δημόσιο θα είναι για πάντα ο μοναδικός μέτοχος. Και αυτό ας το σημειώσουν οι πολίτες της Θεσσαλίας για τους μακροπρόθεσμους σχεδιασμούς του Μεγάρου Μαξίμου.

Ο μόνος σας στόχος εντέλει είναι να ελέγξετε απόλυτα την επόμενη μέρα στη Θεσσαλία και κυρίως τον αναπτυξιακό χάρτη, αφού μέσω αυτής της εταιρείας θα καθορίσετε το στρατηγικό σχέδιο ανάπτυξης και μέσω των αδειοδοτήσεων του νερού ποιες καλλιέργειες θα επιτρέπονται και ποιες όχι.

Για εσάς, λοιπόν, δεν υπάρχουν ούτε περιφέρειες, ούτε δήμοι, ούτε φορείς. Όλα στο επιτελικό κράτος, όλα στην παρέα του Μεγάρου Μαξίμου, όλα στον κ. Μητσοτάκη. Αυτό, λοιπόν, δεν είναι αποδεκτό από εμάς ούτε ως κουλτούρα διακυβέρνησης ούτε ως πολιτικό αποτέλεσμα.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Βέβαια δεν περίμενα κάτι περισσότερο από την Κυβέρνηση της Νέας Δημοκρατίας και προσωπικά από τον Πρωθυπουργό διότι, ό,τι και να λέμε, ό,τι και αν συμβαίνει στην κοινωνία, εσείς πολύ απλά γυρίζετε την πλάτη. Η αλαζονεία σας έχει χτυπήσει κόκκινο όχι μόνο στο θέμα της Θεσσαλίας, αλλά ακόμη και στο θέμα που αφορά κάθε Έλληνα, κάθε Ελληνίδα, κάθε νοικοκυριό: το θέμα της ακρίβειας.

Πραγματικά ήταν εντυπωσιακό να βλέπω τον Πρωθυπουργό να πανηγυρίζει για τη δουλειά που έχει κάνει η Κυβέρνηση της Νέας Δημοκρατίας στον τομέα της ακρίβειας. Ο Πρωθυπουργός σε ένα διάστημα δώδεκα μηνών έχει τουλάχιστον τρεις φορές πει ότι τα δύσκολα της ακρίβειας είναι πίσω. Ο Πρωθυπουργός πανηγυρίζει για τα επιτεύγματα της Κυβέρνησής του στο ζήτημα της ακρίβειας. Για το μόνο που μπορείτε να πανηγυρίζετε είναι ότι κάνατε την Ελλάδα πρωταθλητή Ευρώπης στην ακρίβεια.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Είχαμε τον μήνα Μάρτιο υπερτετραπλάσια αύξηση του ρυθμού του πληθωρισμού σε σχέση με τον μέσο όρο της Ευρωπαϊκής Ένωσης στα τρόφιμα. Μόνο γι’ αυτό μπορείτε να πανηγυρίζετε. Κάνατε την Ελλάδα πρωταθλητή Ευρώπης στην ακρίβεια.

Και βέβαια όλα αυτά σε μια εποχή πάρα πολύ δύσκολη, γιατί η ακρίβεια δεν είναι μόνο στα τρόφιμα. Είναι στα ενοίκια, είναι στην υγεία, είναι στην παιδεία των παιδιών. Έχετε κάνει τη ζωή του ελληνικού λαού πάρα, μα πάρα πολύ δύσκολη. Μια χώρα με χαμηλούς μισθούς και με τεράστια ακρίβεια. Αυτό είναι το πολιτικό έργο της Νέας Δημοκρατίας και πιστεύω ότι στις 9 Ιουνίου θα πάρετε μήνυμα αποδοκιμασίας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Ο τόπος χρειάζεται ισχυρή και σοβαρή Αντιπολίτευση. Είμαστε εδώ γι’ αυτόν ακριβώς τον ρόλο, για να προτείνουμε λύσεις απέναντι στην αλαζονεία της διακυβέρνησής σας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Πρόεδρε.

**ΒΑΣΙΛΕΙΟΣ ΚΟΚΚΑΛΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Κόκκαλη, έχετε τον λόγο για τρία λεπτά για παρέμβαση.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, αναφέρατε στην ομιλία σας κάποια πράγματα, για τα οποία θέλω να σας υποβάλω μια ερώτηση και μία παρατήρηση όσον αφορά την αντισυνταγματικότητα.

Απαξιώσατε βέβαια με τον κλασικό τρόπο αυτά τα οποία λέει η Αντιπολίτευση. Σας ανέφερα στην πρωτολογία μου, όταν ανέπτυξα την ένσταση αντισυνταγματικότητας ένα χαρακτηριστικό παράδειγμα: τα σχέδια διαχείρισης κινδύνου πλημμύρας. Αυτά φιλοδοξούν να προστατεύσουν τη ζωή και την ασφάλεια όλων των Θεσσαλών πολιτών. Πήρατε τον λόγο και είπατε: «Μα, ο Υπουργός θα τα εγκρίνει».

Σας ρωτώ, μπορείτε ως Υπουργός, αφού έχει εκπονηθεί το σχέδιο διαχείρισης κινδύνου πλημμύρας, να ασκήσετε έλεγχο νομιμότητας ή έλεγχο σκοπιμότητας; Να το πούμε πιο απλά: Μπορείτε να το γυρίσετε πίσω; Μπορείτε να το κάνετε αυτό;

Δεύτερον, κάνατε κάποια σχόλια όσον αφορά αυτούς που θα αναλάβουν τη διαχείριση των νερών. Κύριε Υπουργέ, τα λέτε σοβαρά τώρα αυτά; Έχετε ένα ελαφρυντικό ότι δεν γνωρίζετε από την αγροτική παραγωγή και το τι έγινε πραγματικά στη Θεσσαλία. Δηλαδή, είναι να τους λυπηθούμε τους ανθρώπους αυτούς; Οποίος ελέγχει το νερό, θα ελέγχει και τη γη, κύριε Υπουργέ. Ξέρετε τι θέλουν στη Θεσσαλία αυτοί οι οποίοι τους αναθέσατε το master plan; Το λέει ο Διευθύνων Σύμβουλος κ. Γκουτζούρης: «Θέλουμε να κάνουμε μεγάλα θερμοκήπια και μπορούμε να κάνουμε επενδύσεις». Δηλαδή, δουλέψετε αγρότες και θα σας τα πουλάμε εμείς. Να τους λυπηθούμε;

Το master plan της ολλανδικής εταιρείας το γνωρίζουν οι Βουλευτές της συμπολίτευσης; Στη σελίδα 42 λέει ότι τα έργα τα αντιπλημμυρικά στη Θεσσαλία ξεκινάνε από το 2028 και τελειώνουν το 2040. Συμφωνεί η Κυβέρνησή σας και οι Βουλευτές που θα ψηφίσουν αύριο, τα έργα στη Θεσσαλία να ξεκινήσουν το 2028;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Τον λόγο έχει ο κύριος Υπουργός, για μία σύντομη παρέμβαση.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Πολύ σύντομα θα απαντήσω στην ερώτηση.

Ο ΣΔΛΑΠ -έτσι λέγεται- εγκρίνεται σήμερα με τη διαδικασία της παραγράφου 5 του άρθρου 7 του ν.3199/2003, που ισχύει. Λέει –τώρα διαβάζω τον νόμο-: «Με πράξη υπουργικού συμβουλίου, ύστερα από γνώμη του Υπουργού Περιβάλλοντος και Ενέργειας», συνεπώς υπάρχει πράξη υπουργικού συμβουλίου για την έγκριση. Σύμφωνα με την παράγραφο 6 του ίδιου άρθρου: «Με απόφαση του Υπουργού Περιβάλλοντος και Ενέργειας είναι δυνατόν να εγκρίνονται διορθώσεις λεπτομερειακού χαρακτήρα που βελτιώνουν ή επεξηγούν διατάξεις ΣΔΛΑΠ, χωρίς να τροποποιούν το ουσιαστικό τους περιεχόμενο ή αποκαθιστούν ανομοιομορφίες και ασυμβατότητες».

Συνεπώς, βεβαίως και μπορούμε ως κράτος, είτε να το απορρίψουμε, είτε να το ξανά στείλουμε πίσω, είτε να το διορθώσουμε. Εάν το κράτος δεν συμφωνεί με ένα σχέδιο, αφού έχει γίνει όλη η υπόθεση, προφανώς μπορεί να το στείλει πίσω. Διότι, η δυνατότητα της έγκρισης είναι στη διακριτική μας ευχέρεια. Είναι εισηγητικός ο χαρακτήρας του ΟΔΥΘ.

Επειδή κάνατε την παρεξήγηση σαν να έχουν πάει οι Ολλανδοί να έχουν αγοράσει τον ΟΔΥΘ -το οποίο δεν πουλάει κανείς και είναι δημόσιο- και να κάνουν έλεγχο του νερού, το ξαναείπαμε -πόσες φορές να το πούμε;- ο ΟΔΥΘ είναι κρατικός. Το σχέδιο δράσης του, το στρατηγικό του σχέδιο εγκρίνεται από τους Υπουργούς. Είναι πιο κρατικός από την ΕΥΔΑΠ. Για να καταλάβετε είναι δέκα φορές πιο κρατικός από την ΕΥΔΑΠ. Διότι η ΕΥΔΑΠ είναι και εισηγμένη και εγώ πρέπει να κοιτώ και αυτόν τον διπλό χαρακτήρα.

Εδώ δεν μιλάμε για εισηγμένη εταιρεία, η οποία είναι απολύτως συνταγματική με βάση το ΣΤΕ. Εδώ μιλάμε για κρατικό φορέα με διορισμό όλης της διοίκησης από το κράτος, με εξαίρεση τέσσερις από την τοπική αυτοδιοίκηση -αλλά και από το κράτος είναι-, με ρητή έγκριση του σχεδίου δράσης, των στόχων, του στρατηγικού σχεδίου από το κεντρικό κράτος και με έλεγχο προσλήψεων και προϋπολογισμού από το Γενικό Λογιστήριο. Για τι σόι ιδιωτικό τομέα μου αραδιάζετε τόση ώρα και έχουμε φάει όλη αυτή την ώρα να συζητάμε σε ένα τεράστιας σημασίας νομοσχέδιο γι’ αυτό το θέμα;

**ΒΑΣΙΛΕΙΟΣ ΚΟΚΚΑΛΗΣ:** Συγγνώμη που σας απασχολούμε! Σας κουράσαμε! Συγγνώμη!

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Όχι, δεν με κουράσατε!

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει για μια παρέμβαση ο Κοινοβουλευτικός Εκπρόσωπος της Ελληνικής Λύσης κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Δεν θα έπαιρνα τον λόγο αν στην ομιλία του Προέδρου του ΠΑΣΟΚ του κ. Ανδρουλάκη, που προηγήθηκε, τα επιχειρήματά του ήταν πολιτικά, γιατί πολύ απλά θα διαφωνούσαμε πολιτικά και η ζωή συνεχίζεται. Ο καθένας έχει την άποψή του. Υπάρχει, όμως, μία εμμονή του Προέδρου του ΠΑΣΟΚ να αναφέρεται όχι πολιτικά και να διαφωνεί με την Ελληνική Λύση, αλλά να αναφέρεται σε προσωπικό επίπεδο και να ασχολείται με το επάγγελμα του Προέδρου μας κ. Βελόπουλου.

Πρώτον, να ξεκινήσουμε ένα-ένα, κακώς τσουβάλιασε ο κ. Ανδρουλάκης στην αναφορά του για τα όσα χτεσινά κτηνώδη έλαβαν χώρα στη Βουλή των Ελλήνων.

Κύριε Ανδρουλάκη, θύτες και θύματα δεν είναι το ίδιο πράγμα. Μην τσουβαλιάζετε. Αντιλαμβανόμαστε το άγχος σας το προεκλογικό, το δημοσκοπικό και ότι νιώθετε και την ανάσα μας από πίσω σας, αλλά δεν είναι καλό να τσουβαλιάζετε.

Δεύτερον. Επίσης, δεν είναι καλό να λέτε ψέματα. Είπατε ότι πουλούσε ο Πρόεδρός μας και εμπορεύονταν σε μια περίοδο που δεν ήταν καν Βουλευτής. Τι να εκμεταλλευτεί; Όταν συνέβη αυτό το γεγονός, δεν ήταν καν Βουλευτής. Άρα τι όφελος δημοσκοπικά ή ψηφοθηρικά είχε τότε; Πείτε μας λίγο τι είχε; Άρα είπατε και άλλη μια φορά ψέματα.

Τρίτον, έχετε μία εμμονή, όπως είπα και πριν, να ασχολείστε με το επάγγελμα του Προέδρου μας, αντί να ασχολείστε με τις πολιτικές μας. Να ρωτήσω εγώ, λοιπόν, τώρα τι δουλειά κάνετε εσείς; Ο δικός μας ο Πρόεδρος, λοιπόν, έχει αυτό το επάγγελμα. Εσείς τι δουλειά κάνετε; Πείτε μας τι δουλειά κάνετε εσείς. Έχετε ακούσει ποτέ να λέμε εμείς: «Το ΠΑΣΟΚ του ανεπάγγελτου Ανδρουλάκη»; Όχι! Εμείς λέμε: «Το ΠΑΣΟΚ του χρέους, των funds, του χρηματιστηρίου ενέργειας». Αυτά λέμε. Δεν λέμε εμείς ότι είναι ανεπάγγελτος ο Ανδρουλάκης και ότι είναι ανεπάγγελτος ο Ανδρουλάκης συνέχεια! Εμείς μιλάμε πολιτικά. Θα μιλήσετε ποτέ πολιτικά; Δηλαδή, το κόμμα που λειτουργεί με δύο και τρία ΑΦΜ και μισό δισεκατομμύριο χρέη, θα μιλήσει πολιτικά πότε ή θα μιλάει πάντα για το επάγγελμα του Προέδρου μας; Μιλήστε μια φορά. Το έχουμε μαράζι.

Πάλι λοιπόν. Πάτε χέρι-χέρι με τη Νέα Δημοκρατία και τον ΣΥΡΙΖΑ. Γιατί εμείς μιλάμε πολιτικά και τι λέμε; Λέμε ότι μαζί εσείς φέρατε τα funds στην Ελλάδα, εσείς ψηφίσατε και φέρατε το χρηματιστήριο ενέργειας, τη ρήτρα αναπροσαρμογής. Λέτε τόσα χρόνια που κυβερνήσατε τη χώρα αυτή όχι στις εξορύξεις, στην υπερφορολόγηση. Μαζί ψηφίσατε τον γάμο των ομοφυλοφίλων. Μαζί ψηφίσατε την νομιμοποίηση χιλιάδων μεταναστών εν μια νυκτί. Αυτές είναι οι πολιτικές τις οποίες εμείς στηλιτεύουμε και διαφωνούμε με εσάς. Και μιλάμε πολιτικά. Είδατε τι ωραία που είναι να μιλάτε πολιτικά και να μην λέτε ό,τι να ‘ναι και να ασχολείστε σε πολιτικό επίπεδο;

Ξαναλέω, εμείς δεν λέμε ότι είστε ανεπάγγελτος. Μιλάτε, λοιπόν, εσείς, το κόμμα που κράτησε όρθιο και ζωντανό τον Κυριάκο Μητσοτάκη πριν από δύο μήνες, όταν είχαμε την ευκαιρία να ρίξουμε την Κυβέρνηση με τον γάμο των ομοφυλοφίλων, και μιλάτε εσείς για εμάς!

Ακούστε κάτι και κλείνω. Αντιλαμβανόμαστε το άγχος σας, γιατί έχετε βαλτώσει πολιτικά, κομματικά, δημοσκοπικά, τα πάντα. Δεν είναι καλός σύμβουλος στο άγχος, αλλά από ό,τι καταλαβαίνουμε ζείτε με το άγχος. Επειδή η 9η του Ιούνη πλησιάζει, ένα πράγμα θα σας πούμε: Αγχωθείτε κι άλλο.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ο Κοινοβουλευτικός Εκπρόσωπος του ΠΑΣΟΚ έχει τον λόγο.

**ΧΡΗΣΤΟΣ ΚΕΛΛΑΣ:** Θα μιλήσει κανένας Βουλευτής, κύριε Πρόεδρε, ή να φύγουμε;

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, τηρούμε τον Κανονισμό. Γιατί έχετε τέτοια βιασύνη, κύριε Κέλλα;

**ΧΡΗΣΤΟΣ ΚΕΛΛΑΣ:** Γιατί φωνάζετε να μιλήσει όποιον βλέπετε από το περιστύλιο.

**ΠΡΟΕΔΡΕΥΩΝ (Αθανάσιος Μπούρας):** Όταν πάρετε τον λόγο, απαντήστε του.

**ΜΙΧΑΗΛ ΚΑΤΡΙΝΗΣ:** Κατ’ αρχάς, δεν είναι η σειρά σας. Είναι η σειρά του κ. Γκίκα. Άλλο αν έχετε κάνει εσωτερική αλλαγή…

**ΧΡΗΣΤΟΣ ΚΕΛΛΑΣ:** Μην παρεμβαίνετε στα εσωτερικά μας!

**ΜΙΧΑΗΛ ΚΑΤΡΙΝΗΣ:** …μια και κάνετε και παραίνεση!

**ΠΡΟΕΔΡΕΥΩΝ (Αθανάσιος Μπούρας):** Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, όλοι έχουν τοποθετηθεί δημοσίως και μέσα από τα μέσα ενημέρωσης και ο ελληνικός λαός μπορεί να βγάλει εύκολα τα συμπεράσματά του για το ποιος είπε, πότε και τι.

Μιλούν κάποιοι για εμμονή όταν δεν υπάρχει ούτε μία ομιλία του Προέδρου της Ελληνικής Λύσης -επειδή ξέρετε έχω ένα «βίτσιο», είμαι τακτικός θαμώνας του Κοινοβουλίου και παρακολουθώ τους πολιτικούς αρχηγούς ως εκ του ρόλου μου- στην οποία να μην αναφερθεί εναντίον του ΠΑΣΟΚ. Και μιλούν για εμμονή. Προσέξτε λίγο.

**ΚΩΝΣΤΑΝΤΙΝΟΣ ΧΗΤΑΣ:** Πολιτικά!

**ΜΙΧΑΗΛ ΚΑΤΡΙΝΗΣ:** Μια λοιπόν και θέλουν κάποιοι να μιλήσουμε με πολιτικά επιχειρήματα, γιατί εμείς πολιτικά επιχειρήματα αναπτύσσουμε, θέλω να ρωτήσω τους εκπροσώπους και τον Πρόεδρο της Ελληνικής Λύσης -ο οποίος, επειδή επίσης είμαι τακτικός θαμών, αν δεν κάνω λάθος μιλάει σχεδόν εννέα στα δέκα νομοσχέδια, ακόμα και σε κυρώσεις συμβάσεων, διεθνείς συμβάσεις παίρνει τον λόγο- για ποιο λόγο δεν πήρε τον λόγο να μιλήσει σήμερα, να μας πει την πολιτική του άποψη, μια και θέλει να μιλήσουμε πολιτικά για την απόφαση του Αρείου Πάγου που απαγορεύει τη συμμετοχή στο κόμμα των Σπαρτιατών στις επικείμενες ευρωεκλογές, ο κατά τα άλλα λαλίστατος Πρόεδρος της Ελληνικής Λύσης;

Μήπως είναι συμπτωματικό ή τυχαίο ότι μία ακόμα φορά από τις λίγες -οφείλω να το αναγνωρίσω ότι μας ταλαιπωρεί καθημερινά με σαραντάλεπτες ομιλίες εκτός περιεχομένου, όμως μιλάει καθημερινά- που θυμάμαι ότι δεν ζήτησε και δεν πήρε τον λόγο είναι όταν στην Ολομέλεια ψηφίζαμε την τροπολογία που απαγορεύει σε κόμματα που σχετίζονται με εγκληματικές οργανώσεις να συμμετάσχουν σε εθνικές εκλογές; Πάλι τότε ο κ. Βελόπουλος δεν ζήτησε να πάρει τον λόγο;

Άρα, εδώ θα μιλάμε πολιτικά. Και όσοι νομίζουν ότι θα δοξαστούν κρυπτόμενοι, να ξέρουν ότι δεν τους παρακολουθούμε μόνο εμείς εδώ, εντός της Αιθούσης και θα τους ξεμπροστιάζουμε πάντα πολιτικά, αλλά τους παρακολουθούν και Έλληνες πολίτες, τους αξιολογούν και έρχεται η ώρα της κρίσης.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Εγώ σας ευχαριστώ.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε…

**ΠΡΟΕΔΡΕΥΩΝ (Αθανάσιος Μπούρας):** Κύριε Χήτα, σας παρακαλώ τώρα. Περιμένουν εναγωνίως οι Βουλευτές. Το πινγκ πονγκ…

Είπατε ό,τι θέλατε να πείτε, πήρατε μία απάντηση…

**ΚΩΝΣΤΑΝΤΙΝΟΣ ΧΗΤΑΣ:** Σέβομαι τη διαδικασία. Θα απαντήσω μετά στην ομιλία μου.

**ΠΡΟΕΔΡΕΥΩΝ (Αθανάσιος Μπούρας):** Εγώ κάνω μία έκκληση, γιατί ξέρετε και το Βουλευτήριο είναι για τους Βουλευτές. Το έχουμε μετατρέψει σε ομιλίες Αρχηγών, όχι ότι δεν δικαιούνται, αλλά εν πάση περιπτώσει και οι Βουλευτές κάτι πρέπει να κάνουν. Εξάλλου εδώ είναι ο χώρος των Βουλευτών, το Βουλευτήριο. Γι’ αυτό πάμε στον κατάλογο. Παράκληση θερμή να εφαρμόζουμε και να τηρούμε το χρόνο και καλώ στο Βήμα…

**ΧΡΗΣΤΟΣ ΚΕΛΛΑΣ:** Εμένα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Δεν είστε εσείς, κύριε Κέλλα.

**ΧΡΗΣΤΟΣ ΚΕΛΛΑΣ:** Εγώ είμαι, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Δεν είναι ενημερωμένο το Προεδρείο.

**ΧΡΗΣΤΟΣ ΚΕΛΛΑΣ:** Είναι ενημερωμένος ο κατάλογος, κύριε Πρόεδρε, με τον κ. Κωνσταντινόπουλο.

**ΠΡΟΕΔΡΕΥΩΝ (Αθανάσιος Μπούρας):** Εγώ δεν έχω τέτοια ενημέρωση. Με συγχωρείτε. Πού είναι ο κ. Γκίκας;

**ΧΡΗΣΤΟΣ ΚΕΛΛΑΣ:** Ανέβηκε στη Διάσκεψη των Προέδρων.

**ΠΡΟΕΔΡΕΥΩΝ (Αθανάσιος Μπούρας):** Κοιτάξτε, δεν μπορείτε να παίρνετε τον λόγο, αν δεν σας καλεί ο Πρόεδρος και αυτή τη στιγμή, κύριε Κέλλα, ανεβήκατε και εγώ δεν ξέρω πού είστε. Δεν έχω καμμία τέτοια ενημέρωση.

Τον λόγο λοιπόν έχει ο κ. Κέλλας, αλλά άλλη φορά να ενημερώνετε το Προεδρείο.

**ΧΡΗΣΤΟΣ ΚΕΛΛΑΣ:** Μα, έχει ενημερωθεί το Προεδρείο. Ο κ. Κωνσταντινόπουλος το έχει γράψει, μπροστά ήμουν.

**ΠΡΟΕΔΡΕΥΩΝ (Αθανάσιος Μπούρας):** Εντάξει, έχετε τον λόγο.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε.

Κύριοι Υφυπουργοί, κυρίες και κύριοι συνάδελφοι, η κλιματική κρίση είναι δυστυχώς εδώ και μας δείχνει με τον πιο εμφατικό τρόπο τις πολυεπίπεδες συνέπειές της, με ακραία καιρικά φαινόμενα, με καταστροφές ζωικού και φυτικού κεφαλαίου, με απώλειες περιουσιών και κόπων ολόκληρης ζωής.

Εμείς στη Λάρισα και στη Θεσσαλία δυστυχώς μετράμε ακόμα τις πληγές του «Ντάνιελ» με πολλά χωριά, αγροτικές εκτάσεις, κατοικίες και επιχειρήσεις να παραμένουν μέχρι και σήμερα πλημμυρισμένα, με σοβαρότατες οικονομικές συνέπειες για τους πλημμυροπαθείς και την τοπική κοινωνία.

Η Κυβέρνηση της Νέας Δημοκρατίας και ο Κυριάκος Μητσοτάκης προσωπικά στάθηκε από την πρώτη στιγμή δίπλα στους πληγέντες και δεσμεύτηκε ότι θα προχωρήσει σε μια ολιστική αντιμετώπιση του μείζονος προβλήματος της κλιματικής αλλαγής, όπως και το κάνει. Τμήμα του συνολικού σχεδίου της Κυβέρνησης για την κλιματική αλλαγή αποτελεί το παρόν νομοσχέδιο του Υπουργείου Περιβάλλοντος και Ενέργειας.

Πρόκειται για ένα πολυνομοσχέδιο με πέντε ενότητες, που περιλαμβάνουν σημαντικές μεταρρυθμίσεις για την προστασία του περιβάλλοντος, αφενός μεν για την ορθολογική διαχείριση των υδάτων σε περιοχές που επλήγησαν από την κλιματική αλλαγή και για τη διαχείριση των δασικών οικοσυστημάτων της χώρας και αφετέρου για την αντιμετώπιση της αυθαίρετης δόμησης στο δομημένο περιβάλλον, καθώς και όλων των θεμάτων που άπτονται της ενεργειακής ασφάλειας.

Κυρίες και κύριοι συνάδελφοι, τα αλλεπάλληλα πρωτοφανή καιρικά φαινόμενα κατέδειξαν την ανάγκη, πρώτον οι περιοχές να μελετώνται ενιαία, με βάση τα υδρολογικά τους χαρακτηριστικά, δεύτερον να επαναδιαστασιολογηθούν όλα τα κοινόχρηστα τεχνικά έργα και τρίτον να υπάρξει μια ολοκληρωμένη διαχείριση ανά υδατικό διαμέρισμα από έναν ενιαίο φορέα. Το υδατικό διαμέρισμα της Θεσσαλίας είναι το πρώτο στο οποίο θα ληφθούν άμεσα, ενιαία και στοχευμένα μέτρα προς αυτή την κατεύθυνση.

Με το παρόν νομοσχέδιο συστήνεται νομικό πρόσωπο ιδιωτικού δικαίου με τη μορφή Ανώνυμης Εταιρείας, με την επωνυμία «Οργανισμός Διαχείρισης Υδάτων Θεσσαλίας Α.Ε.», ΟΔΥΘ. Η σύσταση του οργανισμού που λειτουργεί χάριν του δημοσίου συμφέροντος και βρίσκεται υπό την εποπτεία του Υπουργείου Περιβάλλοντος εντάσσεται στην προσπάθεια ανασυγκρότησης της Θεσσαλίας, που αποτελεί και προσωπικό στοίχημα του Πρωθυπουργού, όπως ο ίδιος έχει τονίσει, πράγμα το οποίο αποδεικνύεται άλλωστε και έμπρακτα.

Ο ΟΔΥΘ με έδρα τον Δήμο Λαρισαίων αναλαμβάνει την εκπόνηση και την παρακολούθηση της εφαρμογής των σχεδίων διαχείρισης λεκανών απορροής ποταμών, των σχεδίων διαχείρισης κινδύνων από πλημμύρες, καθώς και την εκπόνηση master plan των έργων που απαιτούνται για την αντιπλημμυρική προστασία.

Παράλληλα, είναι υπεύθυνος για το σχεδιασμό, την κατασκευή και τη συντήρηση αντιπλημμυρικών έργων, αλλά και για τη συντήρηση και τη διοίκηση των εγγειοβελτιωτικών έργων του δικτύου άρδευσης, αφού με το σχέδιο νόμου γίνεται καθολικός διάδοχος όλων των Οργανισμών Εγγείων Βελτιώσεων της Θεσσαλίας. Γι’ αυτό άλλωστε και προβλέπεται η αποπληρωμή των χρεών των ΟΕΒ προς τις επιχειρήσεις ηλεκτρισμού.

Το μετοχικό κεφάλαιο του ΟΔΥΘ ανέρχεται στο 1.000.000 ευρώ και καλύπτεται εξ ολοκλήρου από το ελληνικό δημόσιο. Το Διοικητικό Συμβούλιο του ΟΔΥΘ έχει τετραετή θητεία. Αποτελείται από δεκατρία τακτικά μέλη και συγκροτείται με κοινή απόφαση των Υπουργών Ενέργειας, Περιβάλλοντος, Υποδομών και Μεταφορών και Αγροτικής Ανάπτυξης ως προς τα όργανα της διοίκησης.

Όλα τα σχετικά με τη λειτουργία και τη διοίκηση του οργανισμού, τα έσοδά του, την οικονομική του διαχείριση και εποπτεία, την κατάρτιση σχεδίου δράσης, τη σύσταση εξαμελών τοπικών γνωμοδοτικών επιτροπών που επιλύουν θέματα, αναφορικά με τη διαχείριση των υδατικών πόρων, την αξιολόγηση των οργάνων διοίκησης, το προσωπικό του, τις προγραμματικές του συμβάσεις και τα μνημόνια συνεργασίας, προβλέπονται ρητά και διεξοδικά στα άρθρα 3 έως 13 του νομοσχεδίου, για να μην υπάρχει καμμία σκιά.

Ολοκληρώνοντας την αναφορά μου στον ΟΔΥΘ, θα ήθελα να ευχαριστήσω τον Υπουργό, τον κ. Σκυλακάκη, που με την παρέμβασή του στην αρμόδια επιτροπή, όπου είχα αναδείξει τις αδικίες σε βάρος των υπαλλήλων του ΟΕΒ, ως προς την αναγνώριση προϋπηρεσίας, τη μισθολογική κατάσταση, αλλά και τη μεταχείρισή τους σε περίπτωση κατάργησης του ΟΔΥΘ, αναγνώρισε τα δίκαια αιτήματα των εργαζομένων και κατέθεσε την κατάλληλη νομοθετική ρύθμιση στο παρόν νομοσχέδιο που αίρει τις υφιστάμενες αδικίες. Άλλη μια απόδειξη ότι η Κυβέρνηση και ευήκοα ώτα έχει, αλλά και γρήγορα αντανακλαστικά.

Στην ίδια λογική της ολοκληρωμένης διαχείρισης το νομοσχέδιο δίνει τη δυνατότητα μεταβίβασης της ευθύνης διαχείρισης για τα όμβρια ύδατα σε ό,τι αφορά φρεάτια και αγωγούς στην ΕΥΔΑΠ και την ΕΥΔΑΘ, καθώς και λήψη οριζόντιων μέτρων προστασίας των υδάτων με Κοινή Απόφαση Υπουργών. Δίνεται έτσι η δυνατότητα ενιαίου σχεδιασμού αντιμετώπισης των πλημμυρικών φαινομένων σε Αθήνα και Θεσσαλονίκη.

Εκτός όμως, κυρίες και κύριοι συνάδελφοι, από τις πλημμύρες πρέπει να αντιμετωπίσουμε και τους κινδύνους των πυρκαγιών που ιδίως τους καλοκαιρινούς μήνες μαστίζουν τη χώρα μας.

Το υπό εξέταση νομοσχέδιο αλλάζει τη φιλοσοφία της αντιμετώπισης των δασών πρώτον, με οργανωμένη διαχείριση, δεύτερον με συστηματική αποσυμφόρηση της ανεξέλεγκτης συσσωρευμένης βιομάζας, τρίτον με προώθηση της συνεργασίας δασικών συνεταιρισμών και ιδιωτικών επιχειρήσεων, με σκοπό την εκποίηση βιομάζας για παραγωγή προϊόντων ξύλου και τέταρτον, με τη δημιουργία συστήματος ενεργοποίησης των Δασικών Συνεταιρισμών Εργασίας σε περίπτωση μεγάλων πυρκαγιών, όπου οι δασεργάτες θα καλούνται άμεσα να δημιουργήσουν μεγάλες αντιπυρικές ζώνες, αλλά και μέσα από την επικαιροποίηση της δασικής νομοθεσίας, με σκοπό τη βέλτιστη προστασία και διαχείριση του δασικού πλούτου.

Παράλληλα, το νομοσχέδιο επιχειρεί να περιορίσει δραστικά το μείζον διαχρονικό πρόβλημα της αυθαίρετης δόμησης στη χώρα μας, που βάζει και αυτό το λιθαράκι του στα ακραία κλιματικά φαινόμενα. Αυτό το κάνει μέσω της δημιουργίας ισχυρής κεντρικής υπηρεσίας του Υπουργείου Περιβάλλοντος και Ενέργειας και με την πρόβλεψη της θέσης ειδικού επιθεωρητή, ο οποίος, αξιοποιώντας τη σύγχρονη τεχνολογία -αεροφωτογραφίες, drones, δορυφορικές λήψεις κ.λπ.-, θα μπορεί να προβαίνει σε ταχύτατη καταγραφή, έλεγχο και τελικά, σε άμεση κατεδάφιση κάθε νέου αυθαίρετου κτίσματος, ώστε να σταματήσει η βιομηχανία νομιμοποίησης αυθαιρέτων.

Τέλος, το νομοσχέδιο θεσμοθετεί εθνική στρατηγική αστικής ανθεκτικότητας, επικαιροποιεί τον Νέο Οικοδομικό Κανονισμό, θεσπίζει το πρόγραμμα «ΑΠΟΛΛΩΝ» που αποσκοπεί στη μείωση του ενεργειακού κόστους των ευάλωτων νοικοκυριών και προβλέπει την αξιοποίηση μεγάλων επενδύσεων σε ανανεώσιμες πηγές ενέργειας.

Κυρίες και κύριοι συνάδελφοι, η κλιματική κρίση μάς αφορά όλους και η αντιμετώπισή της πρέπει να είναι ολιστική, άμεση και καίρια. Το παρόν σχέδιο νόμου έχει αδιαμφισβήτητα θετικό περιβαλλοντικό αποτύπωμα και θέτει την περιβαλλοντική και ενεργειακή μας πολιτική σε στέρεες βάσεις. Γι’ αυτό και σας καλώ να το υπερψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Κέλλα για τη συνέπεια στον χρόνο.

Να καλέσω τώρα στο Βήμα τον Βουλευτή της Νέας Δημοκρατίας κ. Στέφανο Γκίκα.

Παράκληση θερμή, παράκληση και της Γραμματείας, αλλαγές δεν γίνονται, παρά μόνο αμοιβαίες πάντα μεταξύ δύο συναδέλφων προκειμένου να διευκολυνθούν, και μόνο από το Προεδρείο. Έγινε μια σύγχυση πριν από λίγο, η οποία καλό είναι να μην ξανασυμβεί. Εγώ άλλον θα εκφωνούσα και άλλος θα ερχόταν στο Βήμα. Έτσι συνέβη πριν από λίγο. Να μην επαναληφθεί αυτό. Πάντα διευκολύνουμε. Πάντα το Προεδρείο διευκολύνει και δίνει τη δυνατότητα σε κάποιους συναδέλφους αμοιβαίως να αλλάζουν. Αυτή είναι η διευκόλυνση.

Ορίστε, κύριε Γκίκα, έχετε τον λόγο.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, πολλές φορές έχουμε συζητήσει και σε αυτή την Αίθουσα για τις επιπτώσεις της κλιματικής κρίσης, που πλέον η ανθρωπότητα καλείται να αντιμετωπίσει σοβαρά και συντονισμένα.

Χθες υπό την παρουσία του Πρωθυπουργού Κυριάκου Μητσοτάκη έγινε μία παρουσίαση του προγράμματος «ΑΙΓΙΣ» της πολιτικής προστασίας, ένα πρόγραμμα το οποίο ξεπερνάει τα 2,1 δισεκατομμύρια ευρώ, ένα πρόγραμμα το οποίο θωρακίζει τη χώρα στην αντιμετώπιση των συνεπειών της κλιματικής κρίσης, ενισχύει τις υποδομές, τον τεχνικό εξοπλισμό και φυσικά, ενσωματώνει νέες τεχνολογίες και καινοτομίες στη μάχη για την πρόληψη, καταστολή και αποκατάσταση των φυσικών καταστροφών.

Να πούμε εδώ ότι είναι Απρίλιος και έχουμε ξεπεράσει τις χίλιες πυρκαγιές, κάτι το οποίο προκαλεί, βεβαίως, μεγάλο προβληματισμό και ανησυχία. Επίσης, αν προσθέσουμε ότι ο φετινός χειμώνας ήταν ο ζεστότερος όλων των εποχών, καταλαβαίνουμε ότι προμηνύεται μια δύσκολη αντιπυρική περίοδος. Βεβαίως, ό,τι ήταν δυνατόν να γίνει από πλευράς του κράτους, από πλευράς προετοιμασίας για να αντιμετωπίσει την κλιματική αυτή κρίση την παρούσα περίοδο έχει γίνει. Δεν θέλω να μπω σε λεπτομέρειες.

Θέλω να πω, όμως, ότι ιδιαίτερα σημαντικό για το επίπεδο πρόληψης είναι ένα πρόγραμμα το οποίο χειρίζεται το Υπουργείο Περιβάλλοντος, που είναι το πρόγραμμα «AntiNero», το οποίο έχει έναν προϋπολογισμό πάνω από 300 εκατομμύρια και το οποίο, πραγματικά, έχει βοηθήσει σε αρκετές περιπτώσεις.

Επί τη ευκαιρία, θέλω να ευχαριστήσω το Υπουργείο, διότι μέσω αυτού του προγράμματος καθαρίστηκε επιτέλους το δάσος του Μον Ρεπό στην πόλη της Κέρκυρας μετά από εξήντα χρόνια. Μετά από εξήντα χρόνια, το τονίζω αυτό. Είναι πολύ σημαντικό βήμα.

Βεβαίως, με αυτό το πρόγραμμα διανοίγονται στα δάση μας νέες αντιπυρικές ζώνες, γίνονται καθαρισμοί δασών, παρέχεται ειδική προστασία στα κρίσιμα εδαφικά οικοσυστήματα και εκπονούνται και αντιπυρικά σχέδια για κρίσιμα, επίσης, οικοσυστήματα.

Να πούμε εδώ ότι η Ελλάδα έχει συμβάλει σημαντικά, στο ποσοστό τουλάχιστον που της αναλογεί, για την αντιμετώπιση της κλιματικής κρίσης. Ήδη από το 2005 μειώνουμε και έχουμε καταφέρει να μειώσουμε τις εκπομπές αερίων κατά 43% και την παραγωγή ηλεκτρικής ενέργειας από άνθρακα κατά σχεδόν 90%. Αυτό είναι ένα πάρα πολύ σημαντικό, θα έλεγα, επίτευγμα.

Όπως είπε, πράγματι, και χθες ο Πρωθυπουργός, έχουν προσδιοριστεί είκοσι μία δράσεις που ξεπερνούν τα 780 εκατομμύρια ευρώ, με σκοπό την προστασία της υγείας των θαλασσών. Μάλιστα, το επανέλαβε αυτό και πρόσφατα στο «Our Ocean Conference». Ήταν μια πάρα πολύ σημαντική εκδήλωση για τα θέματα περιβάλλοντος.

Σε όλα αυτά -είναι και πάρα πολλά άλλα- έρχεται να προστεθεί και το νομοσχέδιο που συζητάμε σήμερα. Οι πολλαπλές και διαδοχικές φυσικές καταστροφές που αντιμετωπίζει η χώρα μας τα τελευταία χρόνια ανέδειξαν την ανάγκη συντονισμένης δράσης από το στάδιο σχεδιασμού αντιμετώπισης του κινδύνου μέχρι το στάδιο της επιχείρησης. Σε αυτό, λοιπόν, το πλαίσιο ορθώς η ηγεσία του Υπουργείου Περιβάλλοντος προχωρά στη σύσταση ενός ενιαίου συντονιστικού φορέα για τη διαχείριση των υδάτων στο υδατικό διαμέρισμα της Θεσσαλίας, που χτυπήθηκε τόσο βάναυσα από το φαινόμενο «Ντάνιελ».

Με ένα ευρύ φάσμα αρμοδιοτήτων και με πολυμερή εκπροσώπηση -που έχει σημασία αυτό- ο Οργανισμός Διαχείρισης Υδάτων Θεσσαλίας θα συγκεντρώσει τις κατακερματισμένες αρμοδιότητες άλλων φορέων και θα έχει τον εποπτικό ρόλο στον σχεδιασμό και στην υλοποίηση των αντιπλημμυρικών έργων.

Μια που μιλάμε και για θέματα υδάτων, θεωρώ δεδομένο ότι το Υπουργείο Περιβάλλοντος, τουλάχιστον στον τομέα που του αναλογεί, θα προχωρήσει τα έργα ύδρευσης της Κέρκυρας, που κάποια από αυτά βρίσκονται σε αναμονή. Αυτό, βεβαίως, είναι ένα θέμα για το οποίο θα επανέλθουμε σύντομα.

Επανέρχομαι στη διαχείριση των δασών με το πρόγραμμα «AntiNero». Αν ρωτήσετε δασολόγους και πυροσβέστες, θα σας πουν ότι είναι ανάγκη να παρέμβουμε προληπτικά στα δάση, για να μειώσουμε το καύσιμο φορτίο. Ακριβώς αυτή τη διαδικασία έρχεται, βεβαίως και με το πρόγραμμα «AntiNero», το Υπουργείο Περιβάλλοντος να κάνει και περαιτέρω να αξιοποιηθούν ενεργειακά αυτά τα υλικά της βιομάζας και της καύσιμης ύλης.

Για να προχωρήσει βεβαίως αυτό το σχέδιο, πρέπει να βρεθεί ικανός αριθμός δασεργατών. Τέσσερις με πέντε χιλιάδες περίπου δασεργάτες που υπάρχουν, δεν επαρκούν, ενώ τα κεφάλαια των δασικών συνεταιρισμών επίσης δεν επαρκούν. Δίνεται, λοιπόν, η δυνατότητα μέσω αυτού του νομοσχεδίου, σύμπραξης δασικών συνεταιρισμών και ιδιωτικών επιχειρήσεων, μέσω της θεσμοθέτησης υβριδικών σχημάτων συνεργασίας που εκποιούν βιομάζα για παραγωγή προϊόντων ξύλου –πέλλετ- ή ακόμα και παραγωγή ενέργειας, που είναι, επίσης, μια σημαντική διαδικασία.

Η σύμπραξη του ιδιωτικού και κοινωνικού τομέα, η οποία επιπλέον επιδοτείται, στοχεύει στον πολλαπλασιασμό των επενδύσεων και στην προσέλκυση ανθρώπινου δυναμικού για την όσο το δυνατόν μεγαλύτερη αποσυμφόρηση των δασών από την υπερβάλλουσα καύσιμη ύλη, η οποία βεβαίως αυξάνει και τον κίνδυνο των μεγάλων πυρκαγιών στις μέρες μας. Βέβαια, όλες οι παραπάνω εργασίες δεν θα γίνονται ανεξέλεγκτα, αλλά κάτω από την εποπτεία της Δασικής Υπηρεσίας, η οποία θα ελέγχει τα στάδια των αρχικών μελετών, της ανάθεσης και βεβαίως της έγκρισης.

Παράλληλα ενισχύονται και οι τοπικές κοινωνίες και ιδιαίτερα οι ευπαθείς ομάδες, καθότι υπάρχει η πρόβλεψη δυνατότητας προμήθειας με χαμηλό τίμημα ποσοστού των καυσόξυλων που παράγονται από τους αναδόχους.

Κλείνω με μια κουβέντα για τα ζητήματα της αυθαίρετης δόμησης. Για πολλές δεκαετίες τα αυθαίρετα κτίσματα αποτελούν συνώνυμο του πελατειακού κράτους και της παρανομίας. Το Υπουργείο με τις διατάξεις που εισάγει, προσπαθεί να βάλει ένα τέλος σε αυτή την ανομία και βεβαίως προτάσσοντας τις κατεδαφίσεις των νέων αυθαίρετων κτισμάτων, κινείται προς την απόλυτα σωστή διαδικασία.

Θεωρώ ότι οι πολλές διατάξεις αυτού του νομοσχεδίου είναι προς την θετική κατεύθυνση. Είναι μια γενναία προσπάθεια την οποία κάνει το Υπουργείο Περιβάλλοντος για να διορθώσει κακώς κείμενα δεκαετιών. Και βεβαίως πρέπει νομίζω να τύχει της επιδοκιμασίας όλων των πτερύγων της Βουλής.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ για τη συνέπεια στον χρόνο.

Τον λόγο τώρα έχει ο Βουλευτής της Νέας Δημοκρατίας κ. Σπυρίδων Κουλκουδίνας.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Σας ευχαριστώ πολύ, κύριε Πρόεδρε.

Άκουσα με έκπληξη πριν τον κ. Φάμελλο να μας κατηγορεί για τη συμμετοχή του κ. Κασιδιάρη στις δημοτικές εκλογές, σε έναν δήμο τον οποίο τελικώς εμείς χάσαμε καθώς δεν είναι η δική μας επιλογή που διοικεί σήμερα τον Δήμο των Αθηναίων. Αλλά ο κ. Φάμελλος προφανώς ξεχνάει ότι ο ΣΥΡΙΖΑ δεν πρόλαβε να καταθέσει υπόμνημα στον Άρειο Πάγο για τη μη συμμετοχή των Σπαρτιατών στις Ευρωεκλογές, όπως δεν το έκανε και για τις εκλογές του 2023. Επίσης ξεχνάει ότι επί τέσσερα χρόνια δεν μπορούσαν να βρουν μία Αίθουσα για να δικαστεί η Χρυσή Αυγή.

Κυρίες και κύριοι Υπουργοί, κυρίες και κύριοι συνάδελφοι, στα του νομοσχεδίου τώρα. Η μεγάλη πλειοψηφία των Ελλήνων πολιτών, ξέρετε, απορρίπτει το αφήγημα της Αντιπολίτευσης, που στηρίζεται κυρίως στην καταστροφολογία αλλά και σε εκτιμήσεις που διαψεύδονται. Το χειρότερο όμως για την Αντιπολίτευση είναι ότι διαψεύδεται από την ίδια την πραγματικότητα, αφού πρόσφατα ο διεθνής οίκος αξιολόγησης «Standard and Poor's» προχώρησε σε νέα αναβάθμιση της ελληνικής οικονομίας.

Αυτό φυσικά και οφείλεται στη θετική πορεία της ελληνικής οικονομίας, στις μεταρρυθμίσεις και τον υψηλό ρυθμό ανάπτυξης που ξεπερνά το μέσο όρο της Ευρωζώνης. Και όπως τόνισε ο Πρωθυπουργός, η αναβάθμιση των προοπτικών της ελληνικής οικονομίας από σταθερές σε θετικές ανοίγει νέες προοπτικές. Διαμορφώνονται λοιπόν οι προϋποθέσεις για να υπάρξουν νέες αυξήσεις σε μισθούς και συντάξεις. Και δεν χρειάζεται να επισημάνω πόσο σημαντικό είναι το γεγονός ότι η ελληνική οικονομία είχε ρυθμούς ανάπτυξης σχεδόν πενταπλάσιους από το μέσο όρο της ευρωζώνης. Η διατήρηση αυτών των υψηλών ρυθμών ανάπτυξης αποτελεί προϋπόθεση για να συγκλίνουν τα εισοδήματα στην Ελλάδα με τα αντίστοιχα των ευρωπαϊκών χωρών. Και έχουν γίνει πολλά βήματα προς αυτή την κατεύθυνση, όπως διαρκής προϋπόθεση φυσικά είναι και η συνέχεια των μεταρρυθμίσεων.

Και σήμερα στην Ολομέλεια της Βουλής έρχεται ένα νομοσχέδιο με ισχυρό μεταρρυθμιστικό πρόσημο και σημαντικές αλλαγές. Ένα νομοσχέδιο που έχει ως στόχο την αντιμετώπιση των συνεπειών και των επιπτώσεων της κλιματικής κρίσης.

Θεωρώ ιδιαίτερα σημαντικές τις διατάξεις του νομοσχεδίου για την προστασία του φυσικού περιβάλλοντος αλλά και των δασικών οικοσυστημάτων. Ουσιαστικά πρόκειται για μία σημαντική μεταρρύθμιση σε ό,τι έχει σχέση με τη διαχείριση των δασών. Δεν νομίζω να μην έχει εντοπίσει κανείς από εδώ πέρα μέσα το έλλειμμα και τις χρόνιες αγκυλώσεις που υπάρχουν στο ζήτημα της διαχείρισης των δασών. Γι’ αυτό και είναι πολύ σημαντικό το γεγονός ότι μέσα από αυτό το νομοσχέδιο καθιερώνεται πλέον η επιδότηση της απομάκρυνσης της βιομάζας, που συνιστά εύφλεκτη ύλη για τα δάση μας και εγκυμονεί φυσικά πολλαπλούς κινδύνους.

Παράλληλα δίνεται η δυνατότητα διαμόρφωσης ενός νέου μοντέλου συνεργασίας δασικών συνεταιρισμών και ιδιωτικών επιχειρήσεων, προκειμένου να δραστηριοποιούνται από κοινού στην αξιοποίηση αυτής της βιομάζας και τη μετατροπή της σε προϊόντα ξύλου, πέλετ και ενέργειας. Ανοίγονται, λοιπόν, νέες προοπτικές για τους δασικούς συνεταιρισμούς, ενώ τα νέα αυτά μεικτά σχήματα δασικών συνεταιρισμών και ιδιωτικών επιχειρήσεων θα αναλάβουν να εφαρμόσουν σύγχρονες διαχειριστικές μελέτες που θα προστατεύουν τα δάση από φυσικές καταστροφές, αλλά και θα τα καθιστούν παραγωγικά για να αποφέρουν εισόδημα σε όσους δραστηριοποιούνται σε αυτά στο πλαίσιο της κυκλικής οικονομίας, όπως γίνεται σε πολλές ευρωπαϊκές χώρες.

Μέσα από το νομοσχέδιο δίνεται, επίσης, η δυνατότητα μαζικής κινητοποίησης των δασεργατών και των μηχανημάτων τους σε οποιοδήποτε σημείο της χώρας σε περίπτωση μεγάλων δασικών πυρκαγιών. Μέσα, βέβαια, από τους δασικούς συνεταιρισμούς εργασίας θα μπορούν να δημιουργηθούν μεγάλες αντιπυρικές ζώνες όταν ξεσπάσει μια μεγάλη πυρκαγιά και πριν αυτή πάρει ανεξέλεγκτες διαστάσεις.

Στα θετικά του νομοσχεδίου αυτού συμπεριλαμβάνεται και το σχέδιο «ΑΠΟΛΛΩΝ», ένα σχέδιο που θεσμοθετείται προκειμένου να παράγεται φθηνή ηλεκτρική ενέργεια από ανανεώσιμες πηγές ενέργειας. Το πρόγραμμα αφορά σε δήμους που έχουν δημιουργήσει είτε πρόκειται να δημιουργήσουν ή να συμμετέχουν σε ενεργειακές κοινότητες. Σύμφωνα με όσα προβλέπονται ένα μέρος της ηλεκτρικής ενέργειας που θα παράγεται από τα φωτοβολταϊκά πάρκα, θα κατευθύνεται στους ενεργειακά ευάλωτους πολίτες του κάθε δήμου.

Παράλληλα, το υπόλοιπο μέρος θα χρησιμοποιείται για τη μείωση του κόστους ηλεκτροδότησης δημοτικών επιχειρήσεων και υποδομών, όπως είναι οι δημοτικές επιχειρήσεις ύδρευσης και αποχέτευσης, αλλά και οι οργανισμοί εγγείων βελτιώσεων για τα αρδευτικά έργα. Το πρόγραμμα αυτό, λοιπόν, στοχεύει στην καταπολέμηση της ενεργειακής φτώχειας, στην υποστήριξη των ευάλωτων νοικοκυριών, στη μείωση του κόστους της προμήθειας, αλλά και κατανάλωσης ηλεκτρικής ενέργειας για τους δήμους και τις περιφέρειες, ενώ θα οδηγήσει και στη μείωση των ανταποδοτικών τελών που πληρώνουν οι πολίτες.

Παράλληλα, μέσα από τις διατάξεις του νομοσχεδίου θεσπίζονται μέτρα για την αύξηση του διαθέσιμου ηλεκτρικού χώρου με στόχο την αύξηση του μεριδίου των ανανεώσιμων πηγών ενέργειας στην παραγωγή, αλλά και τη μείωση του κόστους του ηλεκτρικού ρεύματος. Το ίδιο ισχύει και για την αξιοποίηση του αιολικού θαλάσσιου δυναμικού της χώρας μας, που θεωρείται το κορυφαίο σε δυναμικότητα στην ανατολική μεσόγειο. Ο στόχος της ενεργειακής μετάβασης αλλά και της ενεργειακής αυτονομίας της χώρας είναι εθνικός, κυρίες και κύριοι συνάδελφοι και επιβάλλει συγκεκριμένες στρατηγικές επιλογές και μεταρρυθμίσεις.

Κυρίες και κύριοι συνάδελφοι, τελειώνω όπως ακριβώς ξεκίνησα. Η χώρα χρειάζεται συνεννόηση. Η χώρα χρειάζεται συνθέσεις. Η πατρίδα μας χρειάζεται τόλμη, πίστη στις αλλαγές και μεταρρυθμίσεις. Η καταγγελτική αντιπολίτευση μιας άλλης εποχής, είναι ένα έργο το οποίο δεν κόβει πλέον πολλά εισιτήρια. Όσοι δεν το αντιλήφθηκαν στις τελευταίες βουλευτικές εκλογές, θα έχουν την ευκαιρία σε λίγο καιρό να το αντιληφθούν. Θα έχουν ευκαιρία να το αντιληφθούν στις εκλογές για το Ευρωπαϊκό Κοινοβούλιο. Γιατί η χώρα πρέπει και θα συνεχίσει στον δρόμο της σταθερότητας και της ανάπτυξης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για την ακρίβεια στον χρόνο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα πέντε μαθήτριες και μαθητές και δύο συνοδοί εκπαιδευτικοί από το 5ο Γυμνάσιο Ιωαννίνων.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Σας ευχόμαστε καλή πρόοδο και καλό Πάσχα!

Τον λόγο έχει ο Βουλευτής του ΠΑΣΟΚ - Κινήματος Αλληλεγγύης, ο κ. Φραγκίσκος Παρασύρης.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, για άλλη μια φορά το Υπουργείο φέρνει ένα πολυνομοσχέδιο, το οποίο αγγίζει τρία κομβικής σημασίας θέματα. Άλλοι θα έλεγαν ότι μπορεί να αγγίζει και πέντε. Ένα είναι αυτό της προστασίας των υδάτων, των δασών και ευρύτερα του φυσικού περιβάλλοντος, τη βιωσιμότητα των αστικών περιοχών και προφανώς τα ενεργειακά. Είναι θέματα τα οποία το καθένα από αυτά θα μπορούσε να αποτελεί ένα αυτοτελές σχέδιο νόμου.

Αντίθετα, για ακόμα μια φορά βλέπουμε την ίδια πρακτική που παρακολουθούμε σε αυτή την κοινοβουλευτική περίοδο. Δεν θα μιλήσω για το περιθώριο διαβούλευσης που δόθηκε, μόνο οκτώ ημερών. Δεν μας ξαφνιάζει, βέβαια, αυτή η συμπεριφορά. Συνάδει με το έλλειμμα διαβούλευσης και διαφάνειας, τουλάχιστον σε σχέση με τα ενεργειακά, που χαρακτηρίζει όλη αυτή την περίοδο διακυβέρνησης της Νέας Δημοκρατίας.

Ξεκινώ πάρα πολύ γρήγορα, γιατί θα μείνω σε τέσσερις ενότητες σε ό,τι αφορούν στα ενεργειακά. Ξεκινώ από το πολυδιαφημισμένο πρόγραμμα «ΑΠΟΛΛΩΝ», το οποίο απαξιώνει ουσιαστικά τον ρόλο των ενεργειακών κοινοτήτων, οι οποίες μέχρι σήμερα αποτελούσαν και θα μπορούσαν να αποτελέσουν ένα όχημα εκδημοκρατισμού για την ενέργεια, τουλάχιστον αυτές οι υγιείς, αυτές που λειτουργούσαν με διαφάνεια και όχι οι «μαϊμού».

Οι ενεργειακές κοινότητες οι οποίες θα δημιουργηθούν με βάση τον «ΑΠΟΛΛΩΝΑ» δεν εμπλέκονται καν στη διαχείριση της παραγόμενης ενέργειας, στον συμψηφισμό και επιμερισμό, καθώς αυτός προβλέπεται να υλοποιείται από τον υπεύθυνο που ορίζουν οι κάτοχοι των σταθμών.

Επιπλέον, παρ’ ότι πρόκειται για το μεγαλύτερο πρόγραμμα συμψηφισμού μέχρι σήμερα, οργανώνεται με τρόπο που δεν περιλαμβάνει τους πολίτες, πέραν των ευάλωτων, ούτε προφανώς την τοπική επιχειρηματικότητα.

Πέραν, λοιπόν, του γεγονότος ότι ο «ΑΠΟΛΛΩΝΑΣ» δεν συμπεριλαμβάνει κρίσιμους κοινωνικούς εταίρους, που θα μπορούσαν να διαφοροποιήσουν το παραγωγικό μοντέλο της χώρας, αλλάζει ουσιαστικά τη φυσιογνωμία των ενεργειακών κοινοτήτων και προφανώς, δημιουργείται κάτι εντελώς διαφορετικό από αυτό που επιτακτικά, εδώ και πάρα πολλά χρόνια, σας λέμε για το πως εμείς σκεφτόμαστε ότι αυτή η πράσινη μετάβαση μπορεί να γίνει δικαιότερη. Εσείς απλά μετατρέπετε τις ενεργειακές κοινότητες από παραγωγούς σε ενεργειακές κοινότητες καταναλωτών. Και αυτή όπως καταλαβαίνετε είναι μια δομική, πυρηνική διαφορά. Γι’ αυτό είμαστε από την αρχή απέναντι σε αυτό το πρόγραμμα.

Να πω εδώ ότι αν κάποιος το αποδεχόταν, είναι εξαιρετικά δύσκολο με βάση τις υπουργικές αποφάσεις τις οποίες παραθέτετε μέσα στο νομοσχέδιο και όλη αυτή τη διοικητική διαδικασία που πρέπει να περάσει, είναι εξαιρετικά δύσκολο να πετύχει το συγκεκριμένο πρόγραμμα.

Πάμε στο δεύτερο θέμα, που αφορά στις περικοπές. Οι περικοπές από μόνες τους αποτελούν ένα στοιχείο, μια ένδειξη της αποτυχίας της ενεργειακής πολιτικής της χώρας. Σήμερα το μεγαλύτερο πρόβλημα στην αγορά των ΑΠΕ είναι η χαμηλή ζήτηση, η έλλειψη ηλεκτρικού χώρου και οι μηδενικές τιμές που οδηγούν στις αναπόφευκτες περικοπές. Οι περικοπές αυτές, προφανώς, πρέπει να βρούμε έναν τρόπο έτσι ώστε να γίνονται επί ίσοις όροις και με διαφάνεια για όλους.

Να πω εδώ ότι δεν είναι πολύς καιρός -είναι ενάμιση με δύο μήνες- που σας λέγαμε ότι πετάμε από το παράθυρο πράσινη ενέργεια, κάντε έναν διαγωνισμό να μπει το αγροτικό ή το βιομηχανικό ρεύμα. Δεν δεχτήκατε, δημιουργήσατε έναν πλασματικό χώρο 1,3 GW και τώρα εξακολουθείτε να κάνετε διείσδυση ΑΠΕ με τρόπο τέτοιο που θα οδηγεί σε περικοπές.

Δυστυχώς, όλο αυτό συμβαίνει. Και πώς πάτε διοικητικά και νομοθετικά να το ρυθμίσετε; Μας λέτε ότι φέτος, που είναι κρίσιμη χρονιά, γιατί έχουν ξεκινήσει από πολύ νωρίς οι περικοπές, μας λέτε ότι από τον Μάιο 2024, σε εννέα μήνες, μια ομάδα διοίκησης έργου θα δώσει την εισήγησή της, δηλαδή του χρόνου, και μέχρι τότε οι περικοπές θα γίνονται με αυτόν τον ανορθόδοξο τρόπο που γίνονται μέχρι σήμερα και θα νομιμοποιηθούν όλα όσα συμβαίνουν μέχρι σήμερα.

Η αποτυχία σε σχέση με τις περικοπές της ενεργειακής πολιτικής είναι εμφανέστατη. Κυβερνάτε τεσσεράμισι χρόνια. Η χώρα έπρεπε να έχει προχωρήσει σε στοχευμένες πολιτικές αποθήκευσης, από την κορυφή μέχρι κάτω, από μεγάλους σταθμούς αποθήκευσης μέχρι τη μέση τάση, μέχρι και στους καταναλωτές. Δυστυχώς, μια τέτοια στρατηγική δεν βλέπουμε να υπάρχει.

Κύριοι συνάδελφοι, τι συμβαίνει μέχρι σήμερα; Μέχρι τις 4.00΄-5.00΄ η ώρα έχουμε περίσσεια πράσινης ενέργειας. Μετά από τις 4.00΄-5.00΄ η ώρα τι κάνουμε; Πετάμε την πράσινη ενέργεια, γιατί μας έχει περισσέψει και δεν μπορούμε να την καταναλώσουμε, και τι κάνουμε; Πληρώνουμε πανάκριβα το φυσικό αέριο, κύριοι συνάδελφοι. Το φυσικό αέριο το πληρώσαμε στα χρόνια της ενεργειακής κρίσης, εξακολουθούμε να το πληρώνουμε και τώρα, επειδή δεν έχουμε στοχευμένη πολιτική αποθήκευσης.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Τρίτο ζήτημα, το net metering. To net metering το οποίο καταργείτε με μια βιασύνη και πάτε στο net billing. Από τον Μάρτιο του 2023 εκκρεμεί αυτή η υπουργική απόφαση. Σας είπαμε ότι εδώ είμαστε θα το συζητήσουμε, αλλά με έναν τρόπο μεταβατικό, όχι με τον τρόπο του «ξαφνικού θανάτου» με τον οποίο επιλέγετε να το κάνετε.

Δυστυχώς, η πρόοδος της αυτοπαραγωγής στην Ελλάδα κινδυνεύει να παγώσει, η οποία τα τελευταία δύο χρόνια αποτέλεσε το πιο ελπιδοφόρο χαρακτηριστικό της ενεργειακής μετάβασης. Η ηλεκτρισμένη ισχύς έργων αυτοπαραγωγής υπερτετραπλασιάστηκε από το 2021 μέχρι σήμερα.

Το τέταρτο σημείο αφορά σε μια σειρά διάσπαρτων φωτογραφικών ρυθμίσεων, παρατάσεις ημερομηνιών, αναβιώσεις έργων των οποίων οι άδειες είχαν ανακληθεί, άρσεις ειδικών περιορισμών, που περιέχονται σε βεβαιώσεις παραγωγού και αφορούν σε έργα αυτοτελούς διασύνδεσης και ασφυκτικούς περιορισμούς χωρίς εξαιρέσεις, όπως στην περίπτωση της Δυτικής Μακεδονίας. Τα έχουμε πει στην επιτροπή και γνωρίζετε ότι οφείλουμε να τα αντιμετωπίζουμε με μια άλλη ματιά. Και μιλάω για το άρθρο 105, όπως επίσης για το άρθρο 110 στην παράγραφο 3, ώστε να μπορεί να αυξηθεί το ανώτατο όριο από τα 200 kW στα 500 kW, γιατί αφορά σε ενεργειακές συχνότητες.

Εμείς το ελάχιστο που έχουμε να κάνουμε, πέρα από την καταψήφιση, είναι ότι έχουμε καταθέσει μια τροπολογία που αυξάνουμε το ειδικό τέλος ΑΠΕ από 3% σε 5% ως ανταπόδοση και ελάχιστη αναγνώριση του φόρτου που σηκώνουν συγκεκριμένες περιοχές στη χώρα, κυρίως στην Εύβοια ή στο Λασίθι στην Κρήτη, έτσι ώστε να έχουν ένα μεγαλύτερο ανταποδοτικό όφελος από την εγκατάσταση μεγάλων σταθμών ΑΠΕ στις περιοχές τους, χωρίς να τους δίνεται η δυνατότητα σε έργα αυτοπαραγωγής.

Να πω ότι κατατέθηκε άλλο ένα νομοσχέδιο από τις 11 και πέρα το βράδυ, άλλο ένα νομοσχέδιο. Είδα, λοιπόν, μια τροπολογία για τους σεισμόπληκτους. Η ενημέρωση που έχω, κύριε Ταγαρά, είναι ότι είναι μια απλή κοροϊδία. Ναι μεν επιταχύνεται μια διαδικασία, αλλά με έναν τρόπο που θα τον αξιολογήσουμε στο πεδίο πως θα λειτουργήσει, αλλά εδώ θα είμαστε να ξέρετε να την επαναξιολογήσουμε, γιατί με τον τρόπο τον οποίο τη νομοθετήσατε δεν έχουμε προλάβει ούτε καν να τη γνωρίζουμε.

Κλείνω. Θέλω να σας πω, κύριοι συνάδελφοι, και το λέω με όλη την ειλικρίνεια, ότι ζούμε μια από τις μεγαλύτερες μεταβολές του παραγωγικού και αναπτυξιακού μοντέλου της χώρας, το οποίο θα καθορίσει τους όρους παραγωγής και διαβίωσης πολλών γενεών στο μέλλον. Δυστυχώς, η γλώσσα που μιλάμε είναι πολύ τεχνική, με αποτέλεσμα μεγάλες αλλαγές να γίνονται στην ενέργεια χωρίς ο κόσμος και η κοινωνία να μπορεί να τις παρακολουθήσει.

Χρέος μας, λοιπόν, είναι αυτή τη μεταβολή να τη θωρακίσουμε με τον δικαιότερο τρόπο και να μην επιτρέψουμε μια ενεργειακή μετάβαση της χώρας να γίνει με όρους συγκεντρωτικούς και να μαζευτεί πάλι σε χέρια λίγων, αλλά να γίνει με όρους συμφιλίωσης και συνεννόησης με την κοινωνία. Να μην πάμε δηλαδή, από το ολιγοπώλιο των ορυκτών καυσίμων στο ολιγοπώλιο της πράσινης ενέργειας και προφανώς, να μην κλωτσήσουμε την ευκαιρία που έχουμε ως χώρα να αλλάξουμε με τρόπο δίκαιο, αποκεντρωμένο και δημοκρατικό το παραγωγικό μας μοντέλο, ώστε η πράσινη οικονομία να γίνει ένα νέο πεδίο έμπνευσης και συλλογικότητας, όπου καταναλωτές, παραγωγοί, αγρότες και βιομηχανία να μπορούν να συμμετέχουν με ίσους όρους.

Ευχαριστώ θερμά.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Τον λόγο έχει ο Βουλευτής του ΣΥΡΙΖΑ - Προοδευτική Συμμαχία κ. Γιώργος Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, το υπό κρίση νομοσχέδιο είναι ένα πολυνομοσχέδιο. Τα κεφάλαιά του θα μπορούσαν και θα έπρεπε να αποτελέσουν αυτοτελή νομοσχέδια, διότι τα θέματα στα οποία αναφέρονται είναι εξαιρετικά σημαντικά. Θα αναφερθώ μόνον στο θέμα των υδάτων και κυρίως, στον τρόπο που αντιμετωπίζεται η καταστροφή στον Θεσσαλικό Κάμπο.

Βέβαια, κοινός παρονομαστής όλων των κεφαλαίων που περιλαμβάνονται στο νομοσχέδιο είναι η ενίσχυση των «μεγάλων και ισχυρών» και, βέβαια, η περιθωριοποίηση της μικρής και μεσαίας επιχειρηματικότητας και του αγροτικού κόσμου.

Κυρίες και κύριοι συνάδελφοι, το νερό είναι συνταγματικά προστατευόμενο δημόσιο κοινωνικό αγαθό, η ίση πρόσβαση στο οποίο αποτελεί κοινωνικό δικαίωμα για όλους, αφού πρόκειται για ζωτικής σημασίας αγαθό για τον άνθρωπο. Προκειμένου αυτό να διασφαλίζεται, η διαχείριση των υδάτων πρέπει να τελεί υπό δημόσιο έλεγχο.

Η κλιματική κρίση είναι παρούσα και όλοι τη βιώνουν, βιώνουν τα αποτελέσματα των όλο και συχνότερων ακραίων καιρικών φαινομένων και της υπερθέρμανσης που οδηγεί στην ερημοποίηση ευρύτερων περιοχών. Χρειάζεται να αλλάξει ο τρόπος διαχείρισης των υδάτων στο πλαίσιο της ευρύτερης προσέγγισης του περιβάλλοντος.

Επιβάλλεται μια σειρά από κρίσιμες παρεμβάσεις στον τρόπο υλοποίησης των δημοσίων και ιδιωτικών υποδομών, στον εξοπλισμό, στα υλικά, στις αγροτικές εκμεταλλεύσεις και στις μονάδες εκτροφής ζώων. Σε αυτό το πλαίσιο δημιουργούνται ανάγκες για τη βελτίωση των υπαρχουσών υποδομών όσον αφορά στη διαχείριση των υδάτων, στο αρδευτικό και στο πόσιμο νερό.

Ταυτόχρονα, δημιουργείται η ανάγκη για πρωτοβουλίες, οι οποίες θα δώσουν κίνητρα για τη βελτίωση της ποσότητας και της ποιότητας του νερού, αλλά και την ανακύκλωσή του όπου αυτό είναι εφικτό.

Είναι γνωστό, ότι σήμερα γίνονται αλλεπάλληλες παρεμβάσεις για τη λήψη νερού με υπερβολικό κόστος άντλησης, γεγονός που έχει προκαλέσει πίεση στις τιμές των παραγωγών, εκτός των άλλων παραγόντων που καθιστούν τις τιμές των παραγωγών εξαιρετικά υψηλές. Αυτές οι παρεμβάσεις έχουν προκαλέσει αντίστοιχη πίεση παντού, αλλά και στα τουριστικά νησιά όπου υπάρχει αγροτική παραγωγή και η κατανάλωση αλλάζει ανά χρονική περίοδο.

Το κόστος του νερού δεν αφορά μόνο στην πόση, στην άρδευση και στον καθαρισμό των μονάδων, αλλά και στην ευζωία των ζώων. Τα επόμενα χρόνια υπολογίζεται ότι η Μεσόγειος θα πληγεί από αλλεπάλληλες ξηρασίες, αλλά και από την άνοδο της στάθμης του νερού. Αυτά αναμένεται να προκαλέσουν περαιτέρω προβλήματα σε αγροτικές και παραλιακές εκτάσεις, σε παραλίμνιες και παραποτάμιες περιοχές.

Η χώρα μας υπολείπεται στην ορθολογική χρήση των υδάτων. Οι νέες τεχνολογίες επιτρέπουν την ορθολογικότερη χρήση τους. Επιβάλλεται το επόμενο διάστημα να συνεχιστούν οι επενδύσεις στο νερό τόσο από πλευράς πολιτείας, κεντρικής και αυτοδιοίκησης, όσο και από πλευράς των ιδιωτών.

Εκτός από τις όποιες δράσεις έχουν ενταχθεί στο πλαίσιο της νέας Κοινής Αγροτικής Πολιτικής, επείγει να υπάρξει ολοκληρωμένος σχεδιασμός για τη διαχείριση των υδάτων, βάσει των νέων δεδομένων που συνδέονται με την κλιματική κρίση. Η Ελλάδα οφείλει να κινηθεί προς την κατεύθυνση εξοικονόμησης νερού με σύγχρονα δημόσια δίκτυα και επενδύσεις, μείωση της σπατάλης του νερού, βελτίωση των πεπαλαιωμένων δικτύων για άρδευση, πολλαπλασιασμό των αρδευτικών έργων και βελτίωση των μεγεθών ανακύκλωσης του νερού και της ποιότητάς του.

Οι καταστροφές στη Θεσσαλία, αλλά και αλλού, αποδεικνύουν ότι χρειάζεται να αλλάξει ο τρόπος διαχείρισης των υδάτων.

Η Θεσσαλία, βέβαια, χρειάζεται ιδιαίτερη αντιμετώπιση, η οποία δεν μπορεί και δεν πρέπει όπως το πράττετε, κύριοι της Κυβέρνησης, να ανατεθεί σε ιδιωτικά συμφέροντα.

Με το υπό συζήτηση νομοσχέδιο είναι προφανές ότι η Κυβέρνηση δεν έχει την πρόθεση ούτε να σχεδιάσει ούτε να υλοποιήσει πολιτικές προστασίας του περιβάλλοντος που θα βασίζονται στις ανάγκες που δημιουργούνται λόγω της κλιματικής κρίσης. Αντιθέτως, η Κυβέρνηση βρίσκει την ευκαιρία να ανοίξει τη δυνατότητα παραχώρησης της διαχείρισης των υδάτων της Θεσσαλίας σε ιδιώτες, σε ιδιωτικά συμφέροντα. Έτσι με το νομοσχέδιο συστήνεται ανώνυμη εταιρεία ΟΔΥΘ που θα διαχειρίζεται τα ύδατα της Θεσσαλίας, η οποία θα λειτουργεί με τους κανόνες της ιδιωτικής οικονομίας και κατά παρέκκλιση των διατάξεων που αφορούν στις δημόσιες συμβάσεις έργων και τις προμήθειες. Και όλα αυτά ενώ οι ΔΕΥΑ υπόκεινται ακόμη στους περιορισμούς περί κρατικών ενισχύσεων, παρ’ ότι υπάρχει γνωμοδότηση περί του αντιθέτου της Κεντρικής Μονάδας Κρατικών Ενισχύσεων.

Επειδή ο ΟΔΥΘ δεν έχει οριστεί ως φορέας γενικής κυβέρνησης θα έχει όλα τα προνόμια σύναψης δημοσίων συμβάσεων χωρίς περιορισμούς, ενώ σε περίπτωση που προκύψουν αυξημένες χρηματοδοτικές ανάγκες, θα αρκεστεί στην έγκριση του συνολικού προϋπολογισμού από το διοικητικό συμβούλιο και ακολούθως την έκδοση ΚΥΑ. Παράλληλα, ο ΟΔΥΘ θα έχει την ελευθερία κινήσεων που έχουν οι ιδιωτικές επιχειρήσεις, αφού θα μπορεί να συμμετέχει σε επιχειρήσεις οποιουδήποτε εταιρικού τύπου και σκοπού, να διενεργεί μελέτες και επιστημονικές έρευνες.

Σκοπός του ΟΔΥΘ είναι η προστασία και διαχείριση των υδάτων στη Θεσσαλία, η εποπτεία και η υλοποίηση των στρατηγικών σχεδίων, ο συντονισμός των μέτρων προστασίας και διαχείρισης και η χορήγηση αδειών χρήσης υδάτων, δηλαδή και η παροχή υπηρεσιών και η σχετική εποπτεία. Πρόκειται για σύγκρουση συμφερόντων.

Με αυτό τον τρόπο, με τον τρόπο που νομοθετείτε και ρυθμίζετε τη λειτουργία του οργανισμού, δεν διασφαλίζεται το δημόσιο συμφέρον και δεν κατοχυρώνονται ρητά ούτε ο κοινωφελής χαρακτήρας του ούτε η καθολική, προσιτή, συνεχής, ποιοτική και περιβαλλοντικά βιώσιμη παροχή των υπηρεσιών ύδρευσης, άρδευσης, αποχέτευσης και περιβαλλοντικής προστασίας.

Τα αποτελέσματα αυτής της ρύθμισης, εν προκειμένω της αντιμεταρρύθμισης, κύριε Υπουργέ, θα αποτυπωθούν σε αυξήσεις στα τιμολόγια του νερού.

Εν κατακλείδι, η διαχείριση, η προστασία και η χρήση των υδάτων στη Θεσσαλία παραχωρούνται σε ιδιωτικά συμφέροντα. Υφαρπάζονται, δηλαδή, στην ουσία οι υδάτινοι πόροι, αποτελώντας προηγούμενο και για την ιδιωτικοποίηση του νερού σε όλη την Ελλάδα, αλλά και όλων των δημοσίων αγαθών.

Όμως, το νερό, κυρίες και κύριοι συνάδελφοι, όπως και τα άλλα δημόσια αγαθά δεν μπορεί να αντιμετωπίζονται ως εμπορεύματα, προϊόντα συναλλαγής, όπως προκύπτει από τις ρυθμίσεις του υπό κρίση νομοσχεδίου, όπως συμβαίνει με τις πολιτικές που ακολουθεί η Νέα Δημοκρατία από τότε που ανέλαβε τη διακυβέρνηση της χώρας. Πρέπει να παραμείνουν δημόσια κοινωνικά αγαθά για όλες τις χρήσεις και για όλους τους πολίτες.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και δύο εκπαιδευτικοί συνοδοί τους από το 5ο Γυμνάσιο Ιωαννίνων (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Σας ευχόμαστε καλή πρόοδο και καλό Πάσχα.

Τον λόγο έχει ο Βουλευτής του ΠΑΣΟΚ - Κινήματος Αλλαγής, ο κ. Στέφανος Παραστατίδης, και αμέσως μετά ζήτησε και θα πάρει τον λόγο ο Κοινοβουλευτικός Εκπρόσωπος του ΠΑΣΟΚ - Κίνημα Αλλαγής, ο κ. Μιχάλης Κατρίνης, και βέβαια, μετά η κ. Βέττα.

Ορίστε, κύριε Παραστατίδη, έχετε τον λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η αλλαγή της κλιματικής πραγματικότητας καθορίζει με τρόπο καταλυτικό τα έθνη, τα κράτη, τις κοινωνίες και τις κοινότητες του πλανήτη μας. Αποτελεί τη σημαντικότερη υπαρξιακή πρόκληση της ανθρωπότητας. Ο βαθμός και κυρίως, η ταχύτητα προσαρμογής μας στις αλλαγές που αυτή επιφέρει την καθιστούν με τα μέχρι στιγμής δεδομένα το σημαντικότερο ορόσημο του αιώνα που διανύουμε, σημαντικότερο και από τις προκλήσεις των δύο Παγκοσμίων Πολέμων, του Ψυχρού Πολέμου και της πυρηνικής απειλής του αιώνα που μας πέρασε.

Το μοντέλο του ανθεκτικού κράτους, των ανθεκτικών πόλεων, των ανθεκτικών κοινωνιών για να μετουσιωθεί από έναν ακόμα εύηχο επιστημονικό όρο σε απτή πραγματικότητα απαιτεί τεράστιες μεταρρυθμίσεις, μεταρρυθμίσεις στις υποδομές, μεταρρυθμίσεις στο ενεργειακό ισοζύγιο, μεταρρυθμίσεις στη διοίκηση των κρατών. Απαιτεί αλλαγή πορείας στο περιεχόμενο και τις προτεραιότητες των εκπαιδευτικών συστημάτων. Απαιτεί, πάνω απ’ όλα, τη βαθιά συνειδητοποίηση όλων ότι η αναστροφή της κλιματικής πραγματικότητας που διαμορφώνεται αλλάζει συθέμελα την πολιτική διαδικασία, τον τρόπο με τον οποίον έχουμε μάθει να νομοθετούμε, ώστε να υπηρετηθεί αυτή η απόλυτη προτεραιότητα. Χρειάζεται μια αλλαγή παραδείγματος.

Κυρίες και κύριοι συνάδελφοι, με το νομοσχέδιο που έρχεται σήμερα προς ψήφιση στη Βουλή, η Κυβέρνηση επιδιώκει νομοθετώντας να αντιμετωπίσει την κλιματική αλλαγή σε τρεις βασικούς τομείς, στην προστασία των δασών, των υδάτων και του φυσικού περιβάλλοντος, στη δόμηση και στην προστασία του αστικού περιβάλλοντος, στη μείωση του ενεργειακού κόστους και στον εκσυγχρονισμό των ΑΠΕ και αυτό μετά από μια τεράστια καταστροφή από τον «Ντάνιελ» στη Θεσσαλία, κατά την οποία συναθροίστηκαν η πρωτόγνωρη ένταση των καιρικών φαινομένων, αλλά και οι διαχρονικές παθογένειες του κρατικού μηχανισμού.

Μήνες, λοιπόν, μετά από αυτή τη δραματική εμπειρία, πώς ανταποκρίνεται η Κυβέρνηση στην ανάγκη για αλλαγή παραδείγματος με το συγκεκριμένο νομοσχέδιο; Τίποτα δεν φαίνεται να την άγγιξε από τη μεγάλη καταστροφή που ρήμαξε ζωές, περιουσίες, υποδομές. Διαπιστώνουμε για μια ακόμα φορά να συσσωρεύονται αντιλήψεις, αλλά και πρακτικές κακής νομοθέτησης. Ένα νομοσχέδιο 123 άρθρων με σημαντικές διατάξεις τέθηκε σε διαβούλευση για μόλις οκτώ ημέρες, χωρίς ειδική αιτιολόγηση της σύντμησης της προθεσμίας που η ίδια η Κυβέρνηση έχει εισάγει. Ιδρύει στη Θεσσαλία έναν φορέα διαχείρισης υδάτων - μαμούθ που θα λειτουργεί υπό τη μορφή ΑΕ, την ίδια στιγμή που εξακολουθεί να βρίσκεται σε δημόσια διαβούλευση το μάστερ πλαν της ολλανδικής εταιρείας.

Τρίτον, αφαιρεί αρμοδιότητες από τις περιφέρειες, συνεχίζοντας την πορεία απαξίωσης της τοπικής αυτοδιοίκησης αντί της ενδυνάμωσής της σε μια περιφέρεια που -τι σύμπτωση ξανά- ο περιφερειάρχης που εξέλεξαν οι πολίτες δεν είναι ο εκλεκτός της Κυβέρνησης.

Τέταρτον, επιλέγει ένα μοντέλο φορέα που θα λειτουργεί με όρους ιδιωτικής οικονομίας και θα έχει ένα τεράστιο εύρος αρμοδιοτήτων, τη στιγμή που τα διεθνή παραδείγματα οδηγούν στο συμπέρασμα ότι τέτοια μοντέλα οδηγούν σε τεράστιες αυξήσεις στο κόστος της ύδρευσης, σε παραμέληση βασικών υποδομών και σε σταδιακή υποχώρηση των κρατικών εποπτικών δομών.

Πέμπτον, αλλάζει συθέμελα το καθεστώς ελέγχου της αυθαίρετης δόμησης, χωρίς να κρίνει απαραίτητο να τεκμηριώσει, να αιτιολογήσει, να κάνει έναν απολογισμό για ποιον λόγο δεν λειτούργησε αποτελεσματικά ο προηγούμενος μηχανισμός υπηρεσιών δόμησης, γιατί δεν συγκροτήθηκαν τα όργανα ελέγχου, γιατί εφαρμόστηκαν πλημμελώς όλες οι προηγούμενες νομοθετικές παρεμβάσεις, γιατί επιλέγεται ένα συγκεντρωτικό καθεστώς ελέγχου αρμόδιο για όλη τη χώρα και βάσει ποιας πολιτικής αποτίμησης πιθανολογείται ότι αυτό θα λειτουργήσει πιο αποτελεσματικά.

Έκτον, αναθέτει αρμοδιότητες διαχείρισης των δημόσιων δασών σε νεοσύστατα υβριδικά σχήματα απαρτιζόμενα από δασικούς συνεταιρισμούς και ιδιώτες με τρόπο που μακροπρόθεσμα ευνοεί τους δεύτερους. Αναθέτει ένα σύνθετο έργο που ανήκει στον στενό πυρήνα της κρατικής διαχείρισης με τρόπο ασαφή και προβληματικό σε σχήματα στα οποία προνομιακό ρόλο θα έχουν οι ιδιωτικές εταιρείες.

Έβδομον, έρχεται -και μάλιστα, με τροπολογία της τελευταίας στιγμής- το μπόνους διόγκωσης των κτηρίων που θα υιοθετούν φιλικές στο περιβάλλον προδιαγραφές, με αποτέλεσμα την αύξηση της οικιστικής παρέμβασης, ενώ η αναγκαία ώθηση για την ανέγερση βιοκλιματικών και εν γένει πράσινων κτηρίων θα πρέπει να συνδεθεί ως προϋπόθεση για την εξάντληση στους ισχύοντες όρους δόμησης και τα όποια επιπλέον κίνητρα να είναι αμιγώς οικονομικά, φορολογικά κ.λπ..

Τέλος, στον χώρο των ΑΠΕ για ακόμα μια φορά «στρώνει το χαλί» σε αυτούς που φιλοδοξούν να διαμορφώσουν ένα νέο ολιγοπώλιο πράσινης ενέργειας που θα συνυπάρχει με το ολιγοπώλιο των ορυκτών καυσίμων. Υπονομεύει κάθε θεσμό που υπηρετεί ένα μοντέλο ενεργειακής δημοκρατίας, όπου τα οφέλη των ΑΠΕ θα διαχέονται στις κοινότητες, στους καταναλωτές-παραγωγούς, στους δημόσιους φορείς, σε κοινωφελείς σκοπούς. Καταστρώνει έτσι ένα μοντέλο, το πρόγραμμα «ΑΠΟΛΛΩΝ», η πολυπλοκότητα του οποίου και η «αρχιτεκτονική» του θα μετατρέψει τις ενεργειακές κοινότητες σε παρίες αντί για κεντρικούς παίκτες του πράσινου ενεργειακού μέλλοντος της χώρας μας.

Κυρίες και κύριοι συνάδελφοι, οι δυνάμεις της συντήρησης που επιχείρησαν να αναβαπτιστούν ως πολυδύναμοι εκσυγχρονιστές επιδιώκουν να εμφανίσουν την αντιμετώπιση των συνεπειών της αλλαγής της κλιματικής πραγματικότητας ως ένα ζήτημα τεχνοκρατικό και πολιτικά ουδέτερο. Η συζήτηση, όμως, για το τι κοινωνίες, τι κράτη, τι δημοκρατίες, τι οικονομίες θα χτίσουμε στον 21ο αιώνα, ώστε η ανθρωπότητα να καταφέρει να διαβεί το κατώφλι του 22ού αιώνα χωρίς να την εξαφανίσουν οι συνέπειες της κλιματικής αλλαγής, είναι βαθιά πολιτική, είναι βαθιά ιδεολογική και θα κριθεί από τις απαντήσεις σε φλέγοντα ερωτήματα.

Ποιος θα επωμιστεί το κόστος της μετάβασης στις πράσινες κοινωνίες; Οι εταιρικοί κολοσσοί ή οι κοινωνίες και οι απλοί άνθρωποι; Ποιοι θα έχουν πρόσβαση στην παραγωγή και χρήση των πράσινων μορφών ενέργειας; Τα καρτέλ των εταιρικών ολιγοπωλίων ή οι ενεργειακές κοινότητες της παραγωγής, της μεταποίησης και κάθε μορφής επιχειρηματικότητας και τα νοικοκυριά; Ποια θα είναι η κεντρική προτεραιότητα των πολιτικών ηγεσιών; Η συσσώρευση νέου πλούτου στους λίγους ή η ενδυνάμωση των πολλών;

Από το ΠΑΣΟΚ, τη δημοκρατική παράταξη, οι απαντήσεις έχουν δοθεί εδώ και πολλά χρόνια, από την Κυβέρνηση επίσης. Καθείς εφ’ ω ετάχθη.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ κι εγώ για την ακρίβεια στον χρόνο.

Θα καλέσω στο Βήμα, όπως ήδη έχω προαναγγείλει, τον Κοινοβουλευτικό Εκπρόσωπο του ΠΑΣΟΚ - Κινήματος Αλλαγής κ. Κατρίνη. Στη συνέχεια τον λόγο θα πάρουν η κ. Βέττα, ο κ. Πουλάς, η κ. Πούλου, η κ. Τζάκρη και αμέσως μετά ο Υφυπουργός κ. Ταγαράς για να τοποθετηθεί επί του νομοσχεδίου, αλλά ταυτόχρονα –σας το λέω για να είστε προετοιμασμένοι- θα αναπτύξει και θα περιγράψει άρθρα της τροπολογίας με γενικό αριθμό 154 και ειδικό 11.

Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το χθεσινό θλιβερό και πρωτοφανές πραγματικά περιστατικό που συνέβη σε αυτήν εδώ την Αίθουσα συνιστά έκπτωση πρωτοφανή των κοινοβουλευτικών αξιών και μπορεί να αξιοποιηθεί μόνο από εχθρούς της κοινοβουλευτικής δημοκρατίας. Αποκαλύπτει, όμως, μέχρι πού μπορεί να φτάσει η κυριαρχία του λαϊκισμού και η υποχώρηση της πραγματικής πολιτικής και αυτό, βεβαίως, πρέπει να μας προβληματίσει όλους και ιδιαίτερα τους Έλληνες πολίτες για το ποιους τελικά στέλνουν εδώ και ποιους επιλέγουν να τους εκπροσωπήσουν και να επιλύσουν τα προβλήματα της χώρας, αλλά και των πολιτών.

Κυρίες και κύριοι συνάδελφοι, η έκθεση του State Department έρχεται να επιβεβαιώσει όλα όσα αναφέρονται στο ψήφισμα του Ευρωπαϊκού Κοινοβουλίου για την παραβίαση των αρχών και των κανόνων του κράτους δικαίου στην Ελλάδα. Παράλληλα, η ισχυρή βούληση της Αρχής Διασφάλισης του Απορρήτου των Επικοινωνιών, παρά τις περί του αντιθέτου παραινέσεις που έγιναν, η ισχυρή βούληση της ΑΔΑΕ να σεβαστεί απόλυτα τη νομιμότητα και να ζητήσει από την ΕΥΠ τον φάκελο και το υλικό της παρακολούθησης του Νίκου Ανδρουλάκη, φέρνει για μια ακόμα φορά την Κυβέρνηση και προσωπικά τον Πρωθυπουργό σε δύσκολη θέση και προφανώς στην Κυβέρνηση είμαι βέβαιος ότι απεργάζονται ήδη τη μεθόδευση που θα ακολουθήσουν και στη συγκεκριμένη περίπτωση για να συγκαλύψουν τις ευθύνες και να εμποδίσουν την αποκάλυψη της αλήθειας.

Θέλω, όμως, να επισημάνω, κύριοι της Κυβέρνησης και της Πλειοψηφίας, ότι δεν θα κυβερνάτε αιώνια. Μην έχετε αυτή την ψευδαίσθηση. Δεν θα έχετε πάντα τη δυνατότητα να συγκαλύπτετε τις υποκλοπές, να συγκαλύπτετε τα Τέμπη, να συγκαλύπτετε τα πάντα.

Κυρίες και κύριοι συνάδελφοι, υποτίθεται ότι το νομοσχέδιο εστιάζει στην αντιμετώπιση των επιπτώσεων της κλιματικής αλλαγής σε μια σειρά από τομείς όπως η διαχείριση υδάτων, δασών, η αστική ανθεκτικότητα, η αυθαίρετη δόμηση, η ενεργειακή ασφάλεια. Εν τέλει, όμως, τίποτα από αυτά δεν αντιμετωπίζει. Μετατρέπει σε νόμο σκοπιμότητες που εκπορεύονται από εμφανή ή και αφανή συμφέροντα.

Αυτές οι νομοθετικές παρεμβάσεις δεν θα είχαν πραγματικά λόγο ύπαρξης αν οι μεταρρυθμίσεις προχωρούσαν και αν η ίδια η Κυβέρνηση ανταποκρινόταν στον ρόλο και στις υποχρεώσεις της. Αλλά, αν ανταποκρινόταν η Κυβέρνηση στον ρόλο και τις υποχρεώσεις της, πώς θα έκανε το Μέγαρο Μαξίμου πελατειακή πολιτική, αν, για παράδειγμα, τα τοπικά πολεοδομικά σχέδια ολοκληρώνονταν ή αν τα χωροταξικά για τις ΑΠΕ δεν εκκρεμούσαν;

Στο θέμα της διαχείρισης των υδάτινων πόρων στη Θεσσαλία θέλει να μας πείσει ότι με τη δημιουργία ενός φορέα ιδιωτικού δικαίου θα δώσει αποτελεσματικές λύσεις και το είπαμε και πριν στη συζήτηση. Αντί, όμως, να ενισχύσει τους υπάρχοντες φορείς, όπως την περιφέρεια, φτιάχνει άλλους. Και, πραγματικά, αναρωτιέμαι -φαντάζομαι αναρωτιούνται πάρα πολλοί- αν αυτόν τον φορέα θα τον είχατε φτιάξει αν είχε εκλεγεί ο κ. Αγοραστός.

Ποιο είναι, όμως, το χειρότερο; Είναι ότι βλέπετε την καταστροφή ως ευκαιρία για να μοιράσετε χρήμα με απευθείας αναθέσεις, με αδιαφάνεια και με ενίσχυση πάντοτε -μα πάντοτε- λίγων και ισχυρών παικτών. Αυτό φαίνεται και στην πολιτική σας για την ενέργεια, με τις διευκολύνσεις με κάθε τρόπο σε γίγαντες της ενέργειας και δυσκολεύετε μικρές και μεσαίες επιχειρήσεις.

Κι αν θέλατε, όπως λέτε, αλλά δεν κάνετε, να ενισχύσετε τις μικρότερες επιχειρήσεις, υπάρχουν συγκεκριμένες παρεμβάσεις που μπορείτε να κάνετε. Θα σας πω ένα παράδειγμα: Πολλές επιχειρήσεις αντιμετωπίζουν καθυστερήσεις στις αδειοδοτήσεις και την παραλαβή υλικών που εμποδίζουν την έγκαιρη ολοκλήρωση των έργων και με βάση τον ν.5037/2023 δεν υπάρχει δυνατότητα υποβολής νέας αίτησης μετά από τη λήξη της αρχικής προσφοράς σύνδεσης.

Εγώ, λοιπόν, σας κατέθεσα τροπολογία, ώστε η διάρκεια ισχύος της προσφοράς σύνδεσης να παραταθεί για ένα διάστημα δεκαοκτώ έως είκοσι τέσσερις μήνες, αναλόγως της περίπτωσης, γιατί έτσι θα επιτρέψετε την ολοκλήρωση των εγκαταστάσεων, μειώνοντας σημαντικά το κόστος για μικρομεσαίες επιχειρήσεις και μικρές και μεσαίες βιομηχανικές μονάδες. Αν όντως, σας ενδιαφέρει. Γιατί μιλάτε από τη μία για ενεργειακή ασφάλεια, όμως, ενεργειακή ασφάλεια χωρίς ενεργειακή δημοκρατία, σημαίνει υψηλό κόστος ενέργειας για καταναλωτές και επιχειρήσεις.

Κυρίες και κύριοι συνάδελφοι, αυτή η Κυβέρνηση υπηρετεί σχεδιασμούς και επιδιώξεις συγκεκριμένων συμφερόντων. Αυτό φάνηκε μέσα από τις προσπάθειες που έκανε, για να μη φορολογηθούν στο πραγματικό τους μέγεθος τα υπερκέρδη των παρόχων ενέργειας. Επιβεβαιώνεται από την απροθυμία που επιδεικνύει η Κυβέρνηση να ελέγξει την αισχροκέρδεια που τροφοδοτεί την ακρίβεια. Μέση τιμή αμόλυβδης στην Ελλάδα πάνω από 2 ευρώ, στα νησιά πάνω από 2,20 ευρώ. Έχουμε την τρίτη ακριβότερη βενζίνη στην Ευρώπη. Και η Κυβέρνηση, όχι μόνο δεν διενεργεί ελέγχους για να περιορίσει φαινόμενα αισχροκέρδειας, αλλά ούτε αντιμετωπίζει λαθρεμπόριο καυσίμων ούτε συζητά για μείωση ειδικών φόρων στα καύσιμα.

Και γιατί δεν το κάνει; Γιατί μέσα από αυτούς τους ειδικούς φόρους και τον ΦΠΑ στηρίζει τα φορολογικά έσοδα και το δημοσιονομικό θαύμα, που μάλιστα σήμερα διαβάζουμε ότι η Ευρωπαϊκή Ένωση κατέθεσε νέα προσφυγή για τα ληξιπρόθεσμα της Κυβέρνησης στα νοσοκομεία. Έτσι βγαίνουν τα νούμερα και τα πλεονάσματα.

Τον Μάρτιο η Ελλάδα έχει τον δεύτερο υψηλότερο πληθωρισμό στα τρόφιμα στην Ευρωζώνη, υπερτριπλάσιο του μέσου όρου της Ευρωζώνης. Και ο κ. Μητσοτάκης μιλά για μειώσεις στις τιμές των τροφίμων, που είναι σαφές ότι μόνο ο ίδιος βλέπει. Πρόσφατα η έκθεση του ΙΟΒΕ απέκλεισε το ενδεχόμενο να πέσει ο γενικός πληθωρισμός κάτω από 3%, όπως προβλέπει η Κυβέρνηση στον προϋπολογισμό. Αυτά βιώνουν οι Έλληνες πολίτες, αυτά βιώνει η ελληνική οικογένεια.

Έρχεται, όμως, παράλληλα και η έκθεση της Κομισιόν να διαλύσει το αφήγημα της Κυβέρνησης. Τι επισημαίνει αυτή η έκθεση; Ότι δεν υπάρχουν παραγωγικές επενδύσεις στην ελληνική οικονομία, που παραμένει μία οικονομία υπηρεσιών. Κάτι που σας λέμε και εμείς, κάτι που σας λέει και η έκθεση της «MOODY’S», κάτι που σας λένε όλοι οι διεθνείς αξιολογητές, αλλά εσείς επιμένετε να μιλάτε για θαύμα, σπαταλώντας τους πόρους του Ταμείου Ανάκαμψης, το οποίο φτιάξατε ή σας φτιάξανε κομμένο και ραμμένο για λίγες και ισχυρές επιχειρήσεις.

Η έκθεση επισημαίνει, επίσης, ότι ο μεγάλος αριθμός των ελληνικών επιχειρήσεων βαρύνεται με μη εξυπηρετούμενα δάνεια, όταν εσείς τολμάτε να μιλάτε για μείωση κόκκινων δανείων. Και, επίσης, ότι ο αριθμός των επιχειρήσεων που δεν μπορούν να βρουν χρηματοδότηση είναι 25% υψηλότερος, σε σχέση με την Ευρώπη. Πολύ απλά, πάνω από εννέα στις δέκα επιχειρήσεις βλέπουν κλειστό το γκισέ των τραπεζών.

Αυτά είναι τα προβλήματα τα πραγματικά, κυρίες και κύριοι συνάδελφοι. Αυτά τα προβλήματα για τα οποία, όμως, η Κυβέρνηση δεν θέλει να συζητάμε γιατί χαλάνε το αφήγημα της, γιατί προσπαθεί με κάθε τρόπο, με κάθε μέσο, να συντηρήσει ένα πολιτικό σύστημα που αποπνέει παρακμή, δημιουργεί απογοήτευση στις ελπίδες των πολιτών, οδηγεί τη χώρα στο τέλμα.

Η Νέα Δημοκρατία αφαιρεί την ελπίδα, αφαιρεί το χαμόγελο, αφαιρεί το όνειρο από τις Ελληνίδες και τους Έλληνες και ταυτόχρονα οικοδομεί έναν ακραίο καθεστωτισμό επιλέγοντας την οξύτητα και την πόλωση. Όμως, οι πολίτες στις 9 Ιουνίου έχουν τη μεγάλη ευκαιρία να σηματοδοτήσουν την αρχή του τέλους αυτού του παρακμιακού πολιτικού σκηνικού.

Και το ΠΑΣΟΚ απευθύνεται σε όλους τους δημοκρατικούς πολίτες. Μιλάει -και θα μιλάει- για τα πραγματικά προβλήματα. Γιατί το ΠΑΣΟΚ θέλει να επιστρέψει στη χώρα η πραγματική πολιτική, η πολιτική που γίνεται στο φως, η πολιτική που βρίσκει λύσεις, η πολιτική που επιτέλους δίνει ελπίδα και προοπτική, η πολιτική που συγκινεί και κινητοποιεί και παρακινεί τους πολίτες. Γιατί, τελικά, όλοι θα συμφωνήσουμε ότι αυτή η πολιτική είναι που αξίζει στους Έλληνες πολίτες.

Σας ευχαριστώ.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Να καλέσω τώρα στο Βήμα τη Βουλευτή, που με υπομονή περιμένει, του ΣΥΡΙΖΑ - Προοδευτική Συμμαχία κ. Καλλιόπη Βέττα.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, το σημερινό νομοσχέδιο αποτυπώνει τη σκληρά νεοφιλελεύθερη πολιτική της Κυβέρνησης και σε αυτό το πεδίο και παράλληλα οξύνει τα προβλήματα στο χώρο του περιβάλλοντος και της ενέργειας, διαιωνίζοντας τις δυστοκίες και τις αντινομίες του.

Πρόκειται για ένα νομοσχέδιο που προσπαθεί να θεραπεύσει φλέγοντα ζητήματα με πρόχειρο και απρόσφορο τρόπο, ενώ στην προμετωπίδα του βρίσκεται η αναγνώριση και η παραδοχή της ανικανότητας του επιτελικού κράτους στο ζήτημα της αντιμετώπισης των συνεπειών από την καταστροφή της Θεσσαλίας. Γι’ αυτή την ασύγγνωστη προχειρότητα και τη νεοφιλελεύθερη εμμονή ζητήσαμε μαζί με πάρα πολλούς φορείς, θεσμικούς και αυτοδιοικητικούς, την απόσυρση του νομοσχεδίου και την επανακατάθεση, μετά από διεξοδική συζήτηση και όχι μιας βδομάδας μόνο διαβούλευση και ενσωμάτωση βέλτιστων πρακτικών τόσο για τη Θεσσαλία όσο και για τα υπόλοιπα εκκρεμή ζητήματα. Δυστυχώς, όμως, δεν εισακουστήκαμε.

Θα σταθώ ελάχιστα στο θέμα της Θεσσαλίας, μιας και οι ενστάσεις που διατυπώθηκαν και από τον Πρόεδρο της Κοινοβουλευτικής Ομάδας του ΣΥΡΙΖΑ, αλλά και από τον εισηγητή μας και από άλλους ομιλητές από το ΣΥΡΙΖΑ - Προοδευτική Συμμαχία αναλύθηκαν διεξοδικά και επαρκέστατα.

Θα μείνω μόνο σε δύο διαπιστώσεις: Η πρώτη είναι ότι οι πολίτες της περιοχής ακόμη δεν έχουν πάρει τη βοήθεια που υποσχέθηκε η Κυβέρνηση για τις ζημιές που έχουν υποστεί από το προηγούμενο καλοκαίρι και τις καταστροφές. Και η δεύτερη διαπίστωση είναι ότι το ιδιωτικό σχήμα που προκρίνετε για τη διαχείριση των υδάτων, πέρα από τις εξόφθαλμες εξυπηρετήσεις των φιλικά προσκείμενων golden boys, αποτελεί και μια δοκιμή για την ιδιωτικοποίηση του νερού πανελλαδικά που έχετε πάντα -μα πάντα- στο πίσω μέρος του μυαλού σας να κάνετε. Και οι δύο διαπιστώσεις αποδεικνύουν ότι η εκχώρηση κρίσιμων αγαθών, παράλληλα με την αδιαφορία για την κοινωνία και τις ανάγκες της, είναι μια πάγια στρατηγική σας θέση.

Ωστόσο, θα επικεντρωθώ σε δύο ζητήματα, λόγω χρόνου, που απασχολούν την περιφερειακή ενότητα Κοζάνης και τη δυτική Μακεδονία, θα έλεγα, συνολικά. Πρόκειται αφ’ ενός για την τηλεθέρμανση και αφ’ ετέρου για τις ενεργειακές κοινότητες και τους μικρούς παραγωγούς. Το ζήτημα της τηλεθέρμανσης -το έχουμε συζητήσει και διεξοδικά στις επιτροπές, κύριοι Υπουργοί- είναι εξόχως σημαντικό σε μια περιοχή με χαμηλότατες θερμοκρασίες που παράλληλα, όπως ορθά αναφέρθηκε από τον Δήμαρχο Κοζάνης στην επιτροπή, είναι μια από τις τέσσερις φτωχότερες περιοχές της Ευρώπης. Ξέρετε πόσο είναι το κόστος της θέρμανσης στην περιοχή μας; Αποτελεί, ίσως, τη σημαντικότερη δαπάνη διαβίωσης για τους πολίτες, καθώς φθάνει έως το 45% του μέσου ετήσιου εισοδήματος.

Οπότε, όπως καταλαβαίνετε, το πρόβλημα είναι μεγάλο και οι λύσεις που πρέπει να δοθούν οφείλουν να είναι επαρκείς και αποτελεσματικές.

Να επαναλάβω για μία ακόμα φορά ότι η τηλεθέρμανση είναι μία αντισταθμιστική παροχή της ΔΕΗ προς την περιοχή, λόγω της μακρόχρονης αξιοποίησης και εκμετάλλευσης των τοπικών πόρων με συχνά βαρύ τίμημα για τους πολίτες και το φυσικό περιβάλλον.

Αυτό που πρέπει να γίνει και που, δυστυχώς, σήμερα δεν έχουμε δει, είναι να διασφαλίσουμε ότι η τηλεθέρμανση πρώτα απ’ όλα θα είναι βιώσιμη με απρόσκοπτη λειτουργία και δεύτερον με προσιτό κόστος, το πιο σημαντικό, για τους πολίτες και τις επιχειρήσεις της δυτικής Μακεδονίας.

Σε αυτή την κατεύθυνση οφείλουμε να υλοποιήσουμε τις προτάσεις των δημοτικών επιχειρήσεων της περιοχής. Παραθέτω: Πρώτα απ’ όλα, παράταση της διάρκειας ισχύος της λειτουργικής ενίσχυσης της ταρίφας από δέκα στα δεκαπέντε έτη. Δεύτερο, αλλαγή τρόπου υπολογισμού της ενίσχυσης, καθώς με τις σημερινές προβλέψεις θα υπάρχει πολύ χαμηλή επιδότηση της τιμής για τους καταναλωτές, γεγονός που θα αυξήσει δραματικά το κόστος της θέρμανσης. Τρίτον, τροποποίηση της πρόβλεψης για ένταξη του νέου συστήματος τηλεθέρμανσης σε ανοιχτό ανταγωνισμό χωρίς προτεραιότητα μετά τη δεκαετία. Τέταρτον, επιμήκυνση θεματικής περιόδου από 1η Οκτώβρη ως τις 31 Μαΐου. Και πέμπτον, μείωση του κόστους αγοράς δικαιωμάτων εκπομπών CO2 μέσω αλλαγής του υπολογισμού.

Σε αντίθετη περίπτωση, αν συνεχιστεί η αλλοπρόσαλλη πολιτική με τις καθυστερήσεις, τα χρηματοδοτικά κενά, την κεντρική αδιαφορία για τα τιμολόγια και τις οφειλές των δημοτικών επιχειρήσεων, το σκοτάδι για το μέλλον της Πτολεμαΐδας 5 -που δεν μας έχει απαντήσει ακόμη τι θα γίνει με την Πτολεμαΐδα 5- τότε το σύστημα θα καταρρεύσει, με ανυπολόγιστες ζημιές για τις δημοτικές επιχειρήσεις τους δήμους και βέβαια, τους πολίτες.

Για το δεύτερο θέμα, τις ενεργειακές κοινότητες και τους μικρούς παραγωγούς το ζήτημα είναι εξίσου κεφαλαιώδες. Οι μικροί επενδυτές ήδη από το 2021 με διάφορες αποφάσεις παραγκωνίζονται συστηματικά από τον ηλεκτρικό χώρο προς όφελος των μεγάλων επιχειρηματικών ομίλων, της ΔΕΗ και των συνεργατών της, εγχώριων και διεθνών. Οι αιτήσεις τους συνεχώς απορρίπτονται, ενώ κάθε προσπάθεια αναβάθμισης συνέργιας και εν τέλει ένταξης, προσκρούει στις κάθε φορά υψηλότερες απαιτήσεις που σκοπεύουν στον στραγγαλισμό των ενεργειακών κοινοτήτων και των μικρών επενδυτών, αλλά και στον κοινωνικό αυτοματισμό εναντίον όσων έχουν μια καλύτερη τύχη σε αυτόν τον άγονο και μάταιο αγώνα.

Ποια είναι η μόνιμη επωδός της Κυβέρνησης; Αναφέρει ότι προκρίνει τους μεγάλους ομίλους για να φτιάξει η οικονομία κλίμακος ώστε να υπάρξει εξοικονόμηση για τους καταναλωτές. Στην πράξη αυτό που συμβαίνει είναι ότι τα μικρά οφέλη από τη μείωση στην οριακή τιμή του κόστους παραγωγής ηλεκτρικής ενέργειας γίνονται κέρδη για τους παρόχους της λιανικής και δεν περνούν ποτέ στο πορτοφόλι των νοικοκυριών και των επιχειρήσεων.

Κυρίες και κύριοι συνάδελφοι, κλείνοντας θέλω να πω το εξής. Η περιοχή μας, η περιοχή της Περιφερειακής Ενότητας Κοζάνης και η Δυτική Μακεδονία συνολικά, βιώνει μια μετάβαση που είναι άδικη και οξύνει τις κοινωνικές ανισότητες. Η βίαιη απολιγνιτοποίηση συμπαρασύρει κάθε ποιοτικό και ποσοτικό δείκτη. Έχουμε ρεκόρ ανεργίας, μετανάστευσης, φτωχοποίησης, δημογραφικής κατάρρευσης και άλλα.

Από την άλλη χωρίς ειδικό χωροταξικό για τις ΑΠΕ μεγάλοι όμιλοι, ντόπιοι, και ξένοι όπως και η ΔΕΗ που ιδιωτικοποιήσατε συμπεριφέρονται σαν φεουδάρχες στην περιοχή μας, χωρίς κανένα σεβασμό στο περιβάλλον, χωρίς κανέναν σεβασμό στις δραστηριότητες των ανθρώπων. Ενώ παράγεται ένας πλούτος, αυτός δεν μένει τελικά στην περιοχή μας, μια περιοχή που όπως σας είπα και προηγουμένως έδωσε τα μάλα για την ενεργειακή επάρκεια της χώρας, αλλά και για την ανάπτυξη της χώρας.

Έστω, λοιπόν, και αυτή τη στιγμή είναι αναγκαίο να υπάρξει μέριμνα για τη τηλεθέρμανσης στις ενεργειακές κοινότητες και τους μικρούς παραγωγούς της δυτικής Μακεδονίας. Περιμένουμε να υιοθετήσετε τα αιτήματα των δημοτικών επιχειρήσεων, αλλά και να φανείτε συνεπής στη δέσμευσή σας στο αίτημα που διατύπωσε ήδη από την πρώτη επιτροπή ώστε να διατηρηθεί το καθεστώς της λειτουργικής ενίσχυσης και να ισχύσει η παράταση για τα εξαιρούμενα έργα στις λιγνιτικές περιοχές. Και βέβαια, να τους δοθεί χώρος, δεν φτάνει μόνο η παράταση για έργα που δεν θα υπάρχουν.

Φοβάμαι ότι πλέον είναι πολύ αργά και ότι η υπόθεση της ενεργειακής δημοκρατίας έχει πλέον ξεθωριάσει. Ωστόσο, είναι χρέος και ευθύνη σας για λόγους ισότητας και ασφάλειας δικαίου να υλοποιήσετε αυτά τα μέτρα στήριξης και μέριμνας για την περιοχή μας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Τον λόγο τώρα έχει ο Βουλευτής του ΠΑΣΟΚ - Κινήματος Αλλαγής ο κ. Ανδρέας Πουλάς.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε πρόεδρε.

Κύριοι Υπουργέ, κυρίες και κύριοι συνάδελφοι, ένα από τα κορυφαία ζητήματα που θα απασχολήσουν την ανθρωπότητα στο άμεσο μέλλον είναι η διαχείριση του νερού και της ενέργειας. Το ζήτημα αυτό συνδέεται άμεσα με την επισιτιστική επάρκεια κάθε χώρας και την ανάπτυξη και εν τέλει με την επιβίωση του πληθυσμού.

Η Κυβέρνηση διαχειρίζεται αυτό το κορυφαίο πρόβλημα με τη γνωστή της τακτική. Από τη μια μεριά φέρνει προς ψήφιση ένα τεράστιο νομοσχέδιο με 132 άρθρα, με ελάχιστο χρόνο διαβούλευσης, ακροβατώντας πάνω στα όρια της κοινοβουλευτικής θεσμιότητας και σε αρμονία με το νεοφιλελεύθερο δόγμα της ενίσχυσης του ιδιωτικού τομέα, χωρίς σχέδιο για τη χώρα και με τρόπο αποσπασματικό και πρόχειρο.

Το παρόν σχέδιο νόμου εισέρχεται στο Κοινοβούλιο με πρόσχημα τη μελέτη των Ολλανδών εμπειρογνωμόνων για την ανοικοδόμηση της Θεσσαλίας που βούλιαξε στις λάσπες μετά τις καταστροφικές πλημμύρες του Σεπτεμβρίου του 2023. Για άλλη μια φορά, όμως, αποδεικνύεται ότι είστε κατώτεροι των περιστάσεων. Ποιο είναι το όραμά σας για την αναγέννηση του θεσσαλικού κάμπου, για την ενίσχυση των αγροτών, για την αποκατάσταση των υποδομών; Κανένας δεν γνωρίζει.

Μόνο μέλημά σας είναι να βάλετε το χέρι στη διαχείριση του νερού μέσα από ένα νέο ιδιωτικό σχήμα, κατά την προσφιλή σας τακτική, που θα αναλάβει το σύνολο των υδατικών και αρδευτικών πόρων της περιοχής. Δημιουργείτε τον Οργανισμό Διαχείρισης Υδάτων για τη Θεσσαλία, ο οποίος θα αποκτήσει τον έλεγχο της ποιότητας των υδάτων και της άρδευσης της περιοχής. Αντί, όμως, της διασφάλισης του δημόσιου χαρακτήρα του ΟΔΥΘ, εισάγετε μια σειρά ρυθμίσεων που δείχνουν πρόθεση ιδιωτικοποίησης του νερού, υπόνοιες που ενισχύονται και από τη γνωστή πολιτική σας εμμονή για μεταφορά κρατικών αρμοδιοτήτων σε ιδιώτες.

Μήπως ο ΟΔΥΘ ως υδροκέφαλο σχήμα, με δεσπόζουσα θέση στην παροχή υπηρεσιών ύδατος, αποτελέσει ένα νέο κυβερνητικό μπούσουλα που θα εφαρμοστεί σε όλη τη χώρα για τον έλεγχο των υδάτων και κατά συνέπεια και της αγροτικής παραγωγής; Μήπως οι τιμές του νερού ακολουθήσουν τις εξοντωτικές τιμές του ρεύματος που έχουν φέρει σε απόγνωση τους παραγωγούς, χωρίς καμμία ουσιώδη βοήθεια από την πολιτεία;

Στο ίδιο πλαίσιο διαχειρίζεστε και την προστασία των δασών και ειδικότερα τις αρμοδιότητες των δασαρχείων. Αντί ενίσχυσης του ρόλου τους, της θεσμικής τους αποκατάστασης με επιπλέον αρμοδιότητες ως τους φυσικούς φορείς προστασίας των δασών, αντί γενναίων προσλήψεων προσωπικού όπως επανειλημμένως σας έχουμε ζητήσει από το ΠΑΣΟΚ, αντί της αναβάθμισής τους στο πλαίσιο της προστασίας από την κλιματική κρίση, εσείς επιλέγετε να ροκανίσετε ακόμα περισσότερο. Τους αφαιρείτε εξουσίες και προσωπικό και αναθέτετε πυρηνικές λειτουργίες του κράτους σε ιδιωτικά σχήματα, χωρίς εχέγγυα αξιοπιστίας αποτελεσματικότητας και λειτουργικότητας. Ήδη τα δασαρχεία αποτελούν από παιδί του ΤΑΙΠΕΔ που πληρώνεται αδρά για να εκτελεί τις αρμοδιότητές του.

Όσον αφορά δε τις διατάξεις του σχεδίου νόμου για την ενέργεια και την προώθηση του net billing, δεν υιοθετείτε ξεκάθαρους όρους. Πρόκειται για ένα ζήτημα που αφορά συνολικά και δομικά την ελληνική κοινωνία που στενάζει κάτω από το ενεργειακό κόστος. Διότι η Κυβέρνησή σας δεν έχει συνεκτική ενεργειακή πολιτική. Είναι παραδομένη στα ενεργειακά ολιγοπώλια και δεν έχει συγκεκριμένο ενεργειακό σχεδιασμό για την επάρκεια της χώρας σε ενέργεια, όπως δεν έχει σχεδιασμό για την επάρκειά της σε τρόφιμα.

Τι έχετε κάνει επί πέντε χρόνια που κυβερνάτε για τη δημιουργία ενεργειακών αποθηκών για τη χώρα; Αυτή τη στιγμή παράγουμε περισσότερη πράσινη ενέργεια η οποία πηγαίνει χαμένη γιατί δεν έχουμε τρόπο αποθήκευσης της.

Κύριοι της Κυβέρνησης, μετά από τη χθεσινή πανηγυρική χωρίς ουσία παρουσίαση του προγράμματος «ΑΙΓΙΣ» της Πολιτικής Προστασίας, έρχεστε με μια τροπολογία λίγο πριν από τα μεσάνυχτα να δείξετε το πόσο σέβεστε και εκτιμάτε το έργο των πυροσβεστών. Το απόγευμα τους χειροκροτάτε, το βράδυ τους εξοντώνετε. Είναι μια τροπολογία που έρχεται μόλις πέντε ημέρες πριν την έναρξη της αντιπυρικής περιόδου να προκαλέσει εύλογη ανησυχία, αναστάτωση και αβεβαιότητα στο πυροσβεστικό προσωπικό και στις οικογένειές τους, δίχως να έχει δοθεί η δυνατότητα στους φορείς που τους εκπροσωπούν να εκφράσουν την άποψή τους ή τις προτάσεις τους.

Η τροπολογία αυτή μας γυρνά δεκάδες χρόνια πίσω, όταν δεν υπήρχε κανονισμός μεταθέσεων για το Πυροσβεστικό Σώμα και το προσωπικό του ήταν έρμαιο στις αυθαίρετες ορέξεις της ηγεσίας. Ξηλώνεται σε μία νύχτα την ισονομία που καθιέρωσε το ΠΑΣΟΚ με τον κανονισμό μεταθέσεων. Ο Αρχηγός του Πυροσβεστικού Σώματος θα μπορεί μόνος, δίχως τη συνταγματικά επιβεβλημένη συνδρομή Υπηρεσιακού Συμβουλίου Μεταθέσεων, με αμφίβολα υποκειμενικά κριτήρια να μετακινεί ανά την επικράτεια προσωπικό λόγω αναγκών, γενικά της αντιπυρικής περιόδου, μη υπολογίζοντας την οικογενειακή και κοινωνική ζωή των πυροσβεστών, αλλά και την οικονομική καταστροφή που θα τους προκαλέσει.

Περαιτέρω με την τροπολογία εισάγεται ακόμα μία σειρά δυσμενών αλλαγών για το πυροσβεστικό προσωπικό, όπως η αύξηση του ορίου ηλικίας κατά δύο έτη, δηλαδή στα πενήντα για την κατοχύρωση της δυνατότητας μη μετάθεσης, το δικαίωμα της διοίκησης να μετακινεί εντός νομού έναν υπάλληλο έως και σαράντα πέντε χιλιόμετρα παράλληλα με την οικονομική αφαίμαξη που υφίσταται, λόγω της μεγαλύτερης χιλιομετρικής απόστασης από την οικία του, η δυνατότητα της διοίκησης να μετακινεί με πρωτοβουλία της έναν πυροσβέστη από την κυρίως υπηρεσία δύο φορές ανά έτος, ενώ υπήρχε μία μέχρι σήμερα, διατηρώντας τον υπάλληλο σε μια διαρκή αβεβαιότητα και ανησυχία με τις πενιχρές απολαβές που λαμβάνει, η επιφόρτιση της ΕΜΟΔΕ με καθήκοντα πεζοπόρων και αερομεταφερόμενων τμημάτων του Πυροσβεστικού Σώματος για τα έτη 2024 - 2025.

Είναι γνωστό ότι το Πυροσβεστικό Σώμα έχει χιλιάδες ελλείψεις σε θέσεις. Ωστόσο τα θέματα επαρκούς στελέχωσης των υπηρεσιών και ασφάλειας των πολιτών δεν επιδέχονται αλχημειών. Πώς περιμένετε από τους πυροσβέστες να αποδώσουν σε ένα τόσο εχθρικό για τους ίδιους και τις οικογένειές τους εργασιακό μεσαίωνα, τη στιγμή που περιμένουμε ένα ιδιαίτερα δύσκολο καλοκαίρι; Επιπλέον, με την τροπολογία που φέρνετε μετά το ΤΑΙΠΕΔ βάζετε και το ΤΕΕ στο παιχνίδι του «ΑΙΓΙΣ» με το αζημίωτο βέβαια.

Για όλους αυτούς τους λόγους που σας προανέφερα ζητάμε την απόσυρση της τροπολογίας.

Κύριε Υπουργέ, η επίμονη νομοθέτηση σας ερήμην της κοινωνίας αν όχι εις βάρος της έχει κοντά ποδάρια. Γι’ αυτό είμαστε απέναντί σας και σε αυτό το σχέδιο νόμου.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Να κάνω μια ανακοίνωση προς το Σώμα.

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού: «Κύρωση της σύμβασης δωρεάς μεταξύ του Υπουργείου Πολιτισμού και του νομικού προσώπου δημοσίου δικαίου με την επωνυμία: «Εθνικό Αρχαιολογικό Μουσείο» ως δωρεοδόχων, και των Σπυρίδωνα Ι. Λάτση και Ντόροθυ, σύζυγος Σπύρου Λάτση, ως δωρητών, σχετικά με τη χρηματοδότηση, εκ μέρους των δωρητών, της εκπόνησης μελετών για την αναβάθμιση και επέκταση του κτηρίου που στεγάζει το Εθνικό Αρχαιολογικό Μουσείο.

Και τώρα καλείτε στο Βήμα η Βουλευτής του ΣΥΡΙΖΑ - Προοδευτική Συμμαχία κ. Γιώτα Πούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θα ξεκινήσω παρατηρώντας ότι σας έχει πιάσει μια μεγάλη βιασύνη να κλείσετε θέματα άρον άρον. Πριν κλείσει η Βουλή για το Πάσχα, φέρνετε στην Ολομέλεια αυτό το νομοσχέδιο μεταξύ άλλων τριών εξίσου σοβαρών. Τα τελευταία πέντε χρόνια, όμως, έχετε μετατρέψει τη Βουλή σε τυπικό όργανο επικύρωσης αποφάσεων, που λαμβάνονται αλλού. Αλλά όχι μόνο στη Βουλή. Το ίδιο συμβαίνει και στα τμήματα νομοθέτησης των Υπουργείων που έχουν καταντήσει απλοί αποδέκτες έτοιμων νομοσχεδίων που συντάσσονται από εταιρείες συμβούλων.

Κάπως έτσι μάλλον εκτοξεύονται οι απευθείας αναθέσεις στα 9 δισεκατομμύρια ευρώ. Φυσικά απορρίψατε την ένσταση αντισυνταγματικότητας που καταθέσαμε. Έχετε, όμως, την εντύπωση, κύριε Υπουργέ, ότι με μια τυπική απόφαση της πλειοψηφίας το ζήτημα είναι λήξαν; Πλανάσθε. Ευτυχώς και αυτό το νομοσχέδιο για να εφαρμοστεί απαιτεί την έκδοση εκατοντάδων διοικητικών πράξεων. Και αν κρίνει κάποιος από τις σφοδρές αντιδράσεις των φορέων της τοπικής αυτοδιοίκησης και της κοινωνίας των πολιτών, που ακούστηκαν και εδώ στη Βουλή κατά την ακρόαση των φορέων, ετοιμαστείτε για πολλές προσφυγές και δικαστικές αποφάσεις, που θα κρίνουν, τελικά, τη συνταγματικότητα του νομοσχεδίου σας. Γιατί η φιλοσοφία του παραβιάζει θεμελιώδεις αρχές που είναι κατοχυρωμένες και στο Σύνταγμά μας.

Κυρίες και κύριοι συνάδελφοι, για την οικονομία του χρόνου θα σταθώ σε τέσσερα σημεία.

Πρώτο σημείο: η σύσταση της ανώνυμης εταιρείας ΟΔΥΘ ΑΕ για τη διαχείριση των υδάτων της Θεσσαλίας. Του πιλοτικού σχήματος δηλαδή, που θέλετε κύριε Υπουργέ, να εφαρμόσετε πανελλαδικά και δεν το έχετε κρύψει άλλωστε. Έχετε ακουστά μήπως την «Thames Water», την ιδιωτική εταιρεία διαχείρισης των υδάτων της ευρύτερης περιφέρειας του Λονδίνου; Είναι ακριβώς το θατσερικό μοντέλο που έχετε είδωλο. Η εταιρεία αυτή λειτούργησε με λογικές μείωσης του κόστους και μεγιστοποίησης του κέρδους και το αποτέλεσμα ήταν πρώτον, το νερό της βρετανικής πρωτεύουσας να είναι κυριολεκτικά μη πόσιμο για δεκαετίες και δεύτερον, να πτωχεύσει η μητρική της εταιρεία πριν από λίγες βδομάδες. Τώρα η βρετανική κυβέρνηση ψάχνει απεγνωσμένα να βρει λύση, αλλά το πιθανότερο είναι ότι η εταιρεία θα κρατικοποιηθεί, δηλαδή με χρήματα των Βρετανών πολιτών.

Έχετε ακούσει, επίσης, ότι πολλές ευρωπαϊκές πόλεις που είχαν ακολουθήσει το δικό σας μοντέλο ιδιωτικοποίησης του νερού, το εγκαταλείπουν βλέποντας τις καταστροφικές συνέπειες και επιστρέφουν τη διαχείριση των υδάτων τους σε δημόσιους φορείς της αυτοδιοίκησης; Θα έπρεπε, βέβαια, να το γνωρίζετε, γιατί εκεί που οι άλλες ευρωπαϊκές χώρες επιστρέφουν σε μοντέλα δημόσιας ιδιοκτησίας και διαχείρισης των υδάτινων πόρων, εσείς έχετε μια διαφορά φάσης. Είστε εκεί όπου βρίσκονταν οι υπόλοιποι Ευρωπαίοι, εδώ και πριν είκοσι με τριάντα χρόνια.

Όταν σας λέμε ότι το νερό δεν είναι εμπόρευμα, αλλά δημόσιο αγαθό δεν το λέμε μόνο επειδή είναι η πολιτική μας θέση, αλλά επειδή είναι πιο λειτουργική και αποτελεσματική μέθοδος διαχείρισης για το κοινό καλό.

Εμφατικά αυτό το απέδειξε η τοπική αυτοδιοίκηση με τις τοποθετήσεις της και συγκεκριμένα με την τοποθέτηση του περιφερειάρχη Θεσσαλίας του κ. Κουρέτα, ο οποίος -τι να πούμε;- δωρεάν σχέδιο καταθέτει ο άνθρωπος και όχι ένα σχέδιο που στοιχίζει πάνω από 1 εκατομμύριο, τόσο πληρώθηκαν οι ειδικοί κατά τα άλλα Ολλανδοί.

«Δεν ιδιωτικοποιούμε το νερό», ισχυρίζεστε. «Η εταιρεία που στήνουμε θα έχει δημόσιο χαρακτήρα». Επιχείρημα ανάξιο σχολιασμού θα έλεγα για όσους θυμούνται την πορεία που είχαν όλοι οι δημόσιοι φορείς που μετατράπηκαν αρχικά σε ανώνυμες εταιρείες, με μέτοχο το δημόσιο και στη συνέχεια εκποιήθηκαν. Το παράδειγμα της ΔΕΗ με τα υψηλόμισθα golden boys τύπου ΣΤΑΣΥ, με αμοιβές της τάξης των 1.000 ευρώ την ημέρα ή 360 χιλιάδων ευρώ το χρόνο, ό,τι προτιμάτε, αλλά και τα επιπλέον μπόνους των στελεχών της δεν αφήνουν ψευδαισθήσεις στους πολίτες. Το ίδιο μοντέλο επιδιώκετε και τώρα, με μια εταιρεία που χωρίς να έχει τα τυπικά και ουσιαστικά επιστημονικά τεκμήρια για μια τέτοια μελέτη, στοχεύει μόνο στο να αναλάβει ως εισπρακτική εταιρεία τη διαχείριση των υδάτων της Θεσσαλίας. Μόνο εκεί έχει εμπειρία η αποικιοκρατική και εμπορική αυτή εταιρεία.

Υπαινιχθήκατε, κύριε Υπουργέ, στις επιτροπές ότι αν προκύψει μια νέα φυσική καταστροφή στη Θεσσαλία, θα έχουμε εμείς την ευθύνη γιατί διαφωνούμε με το σχέδιό σας. Όχι, κύριε Υπουργέ, την ευθύνη την έχετε αποκλειστικά εσείς, λόγω της μη προκλητικότητας, της εγκατάλειψης της υπαίθρου, της πλήρους αδιαφορίας για τις υποδομές που θα προστάτευαν τη Θεσσαλία από τις πλημμύρες του περασμένου φθινοπώρου. Και δεν έχετε καμμία δικαιολογία, γιατί κυβερνάτε πέντε ολόκληρα χρόνια.

Δεύτερο σημείο οι πολεοδομικές διατάξεις σας. Μπορείτε να μας πείτε, κύριε Υπουργέ, πόσα τοπικά πολεοδομικά σχέδια, ειδικά χωρικά σχέδια και μελέτες πολεοδόμησης έχετε εγκρίνει ή έχουν ολοκληρωθεί; Γιατί μετά από πέντε χρόνια είστε ακόμη σε επίπεδο μερικών αναθέσεων. Και φυσικά, δεν ενδιαφέρεστε να βάλετε τάξη ούτε στις χρήσεις γης ούτε στην αυθαίρετη δόμηση. Γι’ αυτό νέα αυθαίρετα δημιουργούνται, δεν διενεργούνται δειγματοληπτικοί έλεγχοι, που προβλέπει ο νόμος και η επιβολή κυρώσεων, αλλά και κατεδαφίσεις με βάση αμετάκλητες δικαστικές αποφάσεις, μετατίθενται διαρκώς στο μέλλον. Και ενώ η αυτοδιοίκηση του Α΄ και Β΄ βαθμού είχε ένα μερίδιο από τα έσοδα της τακτοποίησης των αυθαιρέτων, έρχεστε τώρα και τα αφαιρείτε. Η ΚΕΔΕ είναι αντίθετη, αλλά δεν την ακούτε. Γι’ αυτό επιλέγει με ομόφωνη απόφαση της τον δρόμο των δικαστικών προσφυγών. Έχει προσφύγει πολλές φορές τελευταία, κύριε Υπουργέ.

Συνεχίζετε, όμως, την πολιτική της ανάθεσης των αρμοδιοτήτων στην αυτοδιοίκηση χωρίς τους αντίστοιχους πόρους, αλλά δεν στερείτε την αυτοδιοίκηση μόνο από αυτά τα έσοδα, αφαιρείτε, επίσης, έσοδα από το τέλος διαμονής παρεπιδημούντων. Αντικαθιστάτε την πλατφόρμα που έχει υλοποιήσει ο νυν Υπουργός Ψηφιακής Διακυβέρνησης και τότε Πρόεδρος της ΚΕΔΕ με μια άλλη πλέον, της ΑΑΔΕ, η οποία δεν λειτουργεί, και υποχρεώνετε τους δήμους αντί της προηγούμενης δωρεάν πλατφόρμας να χρησιμοποιούν αυτή της ΑΑΔΕ και να καταβάλλουν σε αυτή το 20%. Ήταν 40%, το περιορίσατε λίγο. Όμως, ο Δήμος Ηρακλείου παραπονείται ότι τέσσερις μήνες μετά δεν έχει εισπράξει τίποτα ακόμη. Γιατί; Γιατί γνωρίζετε όλοι ότι οι ΔΟΥ έχουν δικούς τους ρυθμούς και δικά τους προβλήματα.

Το ίδιο κάνετε και με τις νέες πλατφόρμες για τα μητρώα που αφορούν στην ευζωία των ζώων, τις οποίες αντικαθιστάτε με νέες πλατφόρμες κόστους μερικών εκατομμυρίων. Γενικά δημιουργείτε πλατφόρμες και έτσι φτάσαμε να είμαστε πάλι υπόλογοι στην Ευρωπαία εισαγγελέα για δαπάνη 2,5 δισεκατομμυρίων ευρώ για εκατό –δήθεν- διαγωνισμούς με αθέμιτο ανταγωνισμό και υπερκοστολογημένα έργα.

Τρίτο σημείο, παραδίδετε τη διαχείριση των δασών σε ιδιώτες μεγαλεμπόρους ξύλου και αποκλείετε, και εδώ, την αυτοδιοίκηση από τα συνεργατικά σχήματα. Την έχετε μάλλον στοχοποιήσει, ενώ γνωρίζετε ότι η αυτοδιοίκηση επιτελεί κοινωνικό έργο και καλύπτει ανάγκες ευάλωτων δημοτών, παραδείγματος χάριν με τη δωρεάν διανομή καυσόξυλων που και αυτή τώρα θα τιμολογείται.

Τέταρτο σημείο, το Πρόγραμμα Ηλεκτρικής Ενέργειας από ΑΠΕ για ευάλωτα νοικοκυριά, ΟΤΑ, ΤΟΕΒ, ΔΕΥΑΠ, το λεγόμενο πρόγραμμα «ΑΠΟΛΛΩΝ». Πρώτα αφήσατε τις εταιρείες ενέργειας να αισχροκερδούν, με αποτέλεσμα να έχουν δημιουργηθεί υπέρογκα χρέη σε ΟΤΑ, ΤΟΕΒ και ΔΕΥΑ και αντί να εξυπηρετηθούν κατά προτεραιότητα οι ενεργειακές κοινότητες εξυπηρετείτε πρώτα τους εργολάβους οι οποίοι θα εγκαθιστούν ΑΠΕ και θα πωλούν το ηλεκτρικό ρεύμα σε αυτές. Πρώτα τις υπονομεύετε, τους στερείτε μια βιώσιμη και ανταγωνιστική θέση στο δίκτυο και στη συνέχεια παραδίδετε την ενεργειακή παραγωγή στα χέρια των ολίγων ημετέρων σας, ως συνήθως πράττετε.

Η πρόβλεψή σας στο νομοσχέδιο για την υποχρεωτική ίδρυση ενεργειακών κοινοτήτων πολιτών ανά περιφέρεια δίνει χώρο σε έργα τρίτων που θα μπορούν, μάλιστα, να λαμβάνουν και επενδυτική ενίσχυση από την Ευρωπαϊκή Ένωση με το Εθνικό Πρόγραμμα Ανάπτυξης. Και σε αυτό το πρόγραμμα η ΚΕΔΕ είναι αντίθετη, γιατί οι ωφελούμενοι δεν θα είναι ούτε οι τοπικές κοινωνίες ούτε οι καταναλωτές πολίτες, αλλά τα ίδια καρτέλ ενέργειας που ήδη αισχροκερδούν ανεξέλεγκτα.

Η δε τροπολογία σας, κύριε Υπουργέ, με τίτλο: «Εξορθολογισμός της χρήσης των κινήτρων για την περιβαλλοντική αναβάθμιση και βελτίωση της ποιότητας ζωής σε πυκνοδομημένες και αστικές περιοχές έως την έκδοση των τοπικών πολεοδομικών σχεδίων» -έως πότε άραγε;- είναι ένας πυροσβεστικός συμβιβασμός με σκοπό να κατευνάσει τη διαμάχη μεταξύ δήμων και τεχνικού επιμελητηρίου. Στην ουσία, έρχεστε να διορθώσετε το ένα λάθος με ένα νέο λάθος.

Είμαστε αντίθετοι, όπως και η ΚΕΔΕ και άλλοι επιστημονικοί φορείς, γιατί παραβιάζετε τον ΝΟΚ –τον Νέο Οικοδομικό Κανονισμό- και δεν δίνετε λύση στο θέμα του μπόνους με τα ύψη των κτηρίων. Και σε αυτό, όμως, το Συμβούλιο της Επικρατείας τελικά θα κρίνει τις διατάξεις σας.

Κλείνω επαναλαμβάνοντας το αίτημά μας για την απόσυρση αυτού του νομοσχεδίου. Μην προχωρήσετε. Ακούστε επιτέλους την αυτοδιοίκηση και τους φορείς. Βάλτε επιτέλους το καλό της Θεσσαλίας και όλων των περιοχών της χώρας πάνω από τις κομματικές και ιδεολογικές σας ιδεοληψίες. Δώστε στην αυτοδιοίκηση τους πόρους που χρειάζεται για να ασκήσει τις αρμοδιότητές της. Ενεργοποιήστε τις ενεργειακές κοινότητες ως ενώσεις πολιτών και φορέων, όχι σαν παραρτήματα εταιρειών. Σταματήστε να ενεργείτε σαν εμπορικοί αντιπρόσωποι ιδιωτικών συμφερόντων.

Αυτές δεν είναι προτάσεις, κύριε Υπουργέ; Γιατί συνήθως η επωδός σας είναι ότι δεν κάνει προτάσεις η Αντιπολίτευση. Βεβαίως, ξέρουμε καλά πως δεν πρόκειται να το κάνετε. Όπως είπα και στην αρχή της ομιλίας μου, βιάζεστε να κλείσετε εκκρεμότητες, διότι βλέπετε τη ραγδαία φθορά σας, βλέπετε τα αδιέξοδα που έχετε δημιουργήσει και ανησυχείτε ότι δεν θα είστε σε θέση να διεκπεραιώσετε τα σχέδιά σας για πάρα πολύ ακόμα. Και αυτή είναι η ευχή και η ελπίδα όλο και περισσότερων πολιτών.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Πριν καλέσω τον επόμενο ομιλητή, να σας ενημερώσω για την εξέλιξη της σημερινής συνεδρίασης.

Σήμερα, και πριν από τα μεσάνυχτα όπως υπολογίζουμε, θα ολοκληρωθεί ο κατάλογος των ομιλητών. Όλοι θα μιλήσουν σήμερα. Αύριο θα ξεκινήσει η συζήτηση στις 10.00΄ με τις τοποθετήσεις των Κοινοβουλευτικών Εκπροσώπων –έχει γίνει κάποια συνεννόηση- και τις δευτερολογίες των εισηγητών και των ειδικών αγορητών. Έτσι, με τον χρονοϋπολογισμό που κάνουμε και εφόσον μας βγει, υπολογίζουμε γύρω στις 12.30΄ να ξεκινήσει η ζητηθείσα ονομαστική ψηφοφορία. Έτσι, περίπου στις 13.00΄ -είναι προσεγγιστικοί οι χρόνοι- να ξεκινήσει ο κοινοβουλευτικός έλεγχος.

Καλώ στο Βήμα τον κ. Βασίλειο Κόκκαλη από τον ΣΥΡΙΖΑ - Προοδευτική Συμμαχία. Στη συνέχεια, όπως ήδη έχω πει, θα πάρει τον λόγο ο Υφυπουργός κ. Ταγαράς προκειμένου να τοποθετηθεί και επί του νομοσχεδίου -και για να μην παίρνει τον λόγο και στη συνέχεια- και επί της τροπολογίας με γενικό αριθμό 154 και ειδικό 11.

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αναφέρατε πριν στην ομιλία σας ότι δεν είχε την απαραίτητη βαρύτητα αυτό το νομοσχέδιο. Θα έλεγα, κύριε Υπουργέ, ότι δεν πρέπει να είστε είρωνας και αλαζόνας. Το δείξατε στην απάντηση στην ερώτηση που έκανα ως Κοινοβουλευτικός Εκπρόσωπος.

Να τα πάρουμε από την αρχή τα πράγματα και ήρεμα. Δεν αντιλέγει κανείς ότι η Θεσσαλία θέλει ανασυγκρότηση. Δεν αντιλέγει κανείς ότι η Θεσσαλία θέλει σχέδιο. Το ζητούμενο είναι αν υπάρχει σχέδιο. Ακούσαμε Βουλευτές της συμπολίτευσης να λένε ότι το παρόν νομοσχέδιο είναι τμήμα του σχεδίου της Κυβέρνησης. Προφανώς το κρατάτε κρυφό. Είναι τμήμα, σιγά-σιγά. Το υπόλοιπο ποιο είναι; Το σχέδιο που αφορά στην αποκατάσταση των εδαφών πού είναι; Αργότερα. Το σχέδιο που αφορά στην αποκατάσταση των υποδομών πού είναι; Προφανώς αργότερα. Και πριν από το δικό σας σχέδιο πάντα η εταιρεία που έχει αναλάβει το master plan για τη Θεσσαλία θα σας γνωστοποιεί, θα συστήνει πρώτα τις απαραίτητες παρατηρήσεις που έχει να κάνει και τις προτροπές.

Θέλω να διευκρινίσω κάτι το οποίο έχουμε λησμονήσει. Οι καταστροφικές συνέπειες του «Ντάνιελ» δεν οφείλονται μόνο στο έντονο του φυσικού φαινομένου. Πράγματι ήταν έντονο. Οι καταστροφικές συνέπειες του «Ντάνιελ» οφείλονταν και σε συγκεκριμένες παραλείψεις του προηγούμενου, του δικού σας, περιφερειάρχη, όπως και δικές σας. Δεν πρέπει να το ξεχνάμε ότι ο 2021, μετά από τον «Ιανό», ο Πρωθυπουργός είπε επί λέξει: «Θα θωρακίσουμε τη Θεσσαλία». Τι είδους θωράκιση ήταν αυτή; Την πνίξατε τη Θεσσαλία. Μετά από τον «Ιανό» ο Δήμος Φαρσάλων κατέθεσε για χρηματοδότηση στο Υπουργείο Εσωτερικών μελέτη με τίτλο: «Σχέδια διαχείρισης Λεκάνης της Επαρχίας Φαρσάλων».

Αυτή η μελέτη, κύριε Υπουργέ, απερρίφθη, απεντάχθη από το πρόγραμμα «Αντώνης Τρίτσης». Θα ήταν χρήσιμη αυτή η μελέτη; Θα ήταν χρήσιμη, διότι εάν δεν πλημμύριζαν τα Φάρσαλα πιθανότατα να μην πλημμύριζαν και οι παρακάτω περιοχές. Συνεπώς, αφού είχαμε το έντονο πράγματι φαινόμενο του «Ντάνιελ» σε συνδυασμό και σε άμεση συνάρτηση με τις δικές σας εγκληματικές παραλείψεις και του προηγούμενου περιφερειάρχη, έρχεστε σήμερα και λέτε: «Είμαστε ευχαριστημένοι από τη διαχείριση των υδάτων»; Συγγνώμη, κύριε Υπουργέ, αλλά ποιος κυβερνούσε; «Είμαστε ευχαριστημένοι, είμαστε υπερήφανοι». Έτσι λέτε; Όχι δεν πρέπει να είστε καθόλου υπερήφανοι, καθόλου. Διότι επί ημερών σας παραπέμφθηκε η χώρα μας, λόγω μη επικαιροποίησης του σχεδίου διαχείρισης. Επί ημερών σας. Εσείς υποσχεθήκατε συγκεκριμένα έργα μετά από τον Ιανό τα οποία δεν έγιναν, εσείς υποσχεθήκατε την αντιπλημμυρική θωράκιση της Θεσσαλίας η οποία δεν έγινε. Κι έρχεστε σήμερα εδώ για να μας πείτε κάτι το οποίο γνωρίζουμε.

Πράγματι υπάρχουν ΤΟΕΒ, οι οποίοι οφείλουν. Πρέπει να πάτε στο άλλο άκρο; Σε αυτόν τον φορέα; Ναι, να γίνει φορέας, αλλά με αυτή τη μορφή, χωρίς την αποφασιστική συμβολή της περιφέρειας; Χωρίς. Χωρίς την αποφασιστική συμβολή ή τη συμμετοχή των δήμων; Χωρίς και θέλετε να σας πιστέψουμε.

Προβάλαμε ένσταση αντισυνταγματικότητας και πηγαίνετε την κουβέντα στη λέξη «ιδιωτικοποίηση» ή μη. Ακούστε. Λέμε ότι είναι επικίνδυνο αυτό που κάνετε εξαιτίας του γεγονότος ότι θα διαχειρίζεται μια ανώνυμη εταιρεία. Είστε υπερήφανος που ως κράτος σηκώνετε ψηλά τα χέρια και λέτε δεν μπορώ να προστατεύσω τη ζωή, την ασφάλεια, την περιουσία των Θεσσαλών; Είστε υπερήφανος; Και παραχωρείτε σε μια Α.Ε. να διαχειριστεί αυτά τα δικαιώματα, γιατί είναι δικαίωμα και η περιουσία και η ζωή και η υγεία, όπως και η διαχείριση των υδάτων.

Σας ρώτησα, ως Κοινοβουλευτικός Εκπρόσωπος, εάν έχετε τη δυνατότητα για έλεγχο νομιμότητας ή σκοπιμότητας. Μου διαβάσατε ένα άρθρο, το οποίο -αν θυμάμαι καλά- έλεγε ότι μπορεί να κάνει διορθώσεις το Υπουργείο, χωρίς, όμως, να αλλοιώνει -διορθώστε με - το ουσιαστικό περιεχόμενο. Θα εκπονηθεί το σχέδιο διαχείρισης κινδύνου πλημμύρας από τον ΟΔΥΘ. Αφού εκπονηθεί, στο οποίο δεν θα συμμετέχει το Υπουργείο στην εκπόνηση, το Υπουργείο θα μπορεί να το γυρίσει πίσω; Θα μπορεί. Πείτε, μπορεί να κάνει έλεγχο σκοπιμότητας, γιατί δεν το λέτε; Σας ενημερώνει. Πείτε ότι ναι, μπορεί να κάνει έλεγχο σκοπιμότητας. Θα κάνει; Μπορεί;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Θα κάνει ό,τι αλλαγή θέλει, όπως κάνει και τώρα.

**ΒΑΣΙΛΕΙΟΣ ΚΟΚΚΑΛΗΣ:** Μάλιστα.

Κύριε Υπουργέ, αναφέρω ένα μέτρο. Σχέδια βελτίωσης, νέοι αγρότες. Έναν μήνα, τουλάχιστον, είναι στη διαβούλευση. Και αυτό το νομοσχέδιο, το οποίο αφορά σε όλη τη Θεσσαλία, τις μελλοντικές γενιές, διήρκησε οκτώ ημέρες και είναι όλοι οι φορείς απέναντι. Και θέλετε να μας πείτε ότι σας κουράζουμε και από πάνω, ότι επιμένουμε σε θέματα τα οποία είναι αδιέξοδα.

Πού είναι το σχέδιο, το οποίο έχετε για τη Θεσσαλία; Τα έργα; Πρώτα πρέπει να υπάρχει ένα σχέδιο ολοκληρωμένο για την αντιπλημμυρική θωράκιση της Θεσσαλίας και μετά ο φορέας, όχι, όμως, φορέας Α.Ε..

Γιατί την περιφέρεια δεν την λαμβάνετε υπ’ όψιν; Γνωρίζετε ως Κυβέρνηση εσείς ότι η Περιφέρεια Θεσσαλίας κατέθεσε συγκεκριμένο Πρόγραμμα Αντιπλημμυρικής Θωράκισης της Θεσσαλίας, πλήρως κοστολογημένο και μάλιστα, στα μισά χρήματα; Το γνωρίζετε αυτό; Εάν το γνωρίζετε, γιατί το αποκρύπτετε; Γιατί δεν θέλετε να το μάθετε; Ήρθατε σε διαβούλευση με τις τοπικές κοινωνίες; Ρωτήσατε ως Κυβέρνηση, ΓΕΩΤΕΕ, γεωπονικέ σύλλογε, δήμοι τι λέτε γι’ αυτό; Και θέλετε να μας πείτε ότι αυτό είναι μια μεταρρύθμιση.

Επίσης, θέλετε να μας πείτε ότι δεν έχει σχέση αυτή η εταιρεία -τυπικά δεν θα έχει- με την ολλανδική. Όλως τυχαίως το πρότεινε αυτό, το οποίο ψηφίζουμε τώρα η ολλανδική εταιρεία.

Ακούστε τι ζημιά θα κάνει αυτός ο οργανισμός για το βαμβάκι. Είπατε ως Κυβέρνηση, το είπε ο Υπουργός, ότι εμείς δεν συμφωνούμε με την αντικατάσταση του βαμβακιού. Όλα κι όλα, έτσι είπατε. Μπράβο σας. Θα έρθει, όμως, ο οργανισμός διαχείρισης, αυτός ο φορέας και θα πει: Εγώ δεν διαχειρίζομαι το νερό; Εγώ. Το βαμβάκι, θα πει, είναι υδροβόρο, είναι πολύ υδροβόρο. Ένα χαράτσι, σιγά μην καλλιεργούμε βαμβάκι. Μετά τι θα πείτε;

Αυτό είναι το ολοκληρωμένο σχέδιο, κύριε Υπουργέ, που έχει η Κυβέρνηση να το δείξει στους Θεσσαλούς; Όχι, βέβαια. Είναι μια παραδοχή πλήρους ανικανότητας του κράτους ότι δεν μπορεί να προστατεύσει τους Θεσσαλούς στα δικαιώματα της ζωής, της υγείας, της ασφάλειας, της περιουσίας αλλά και μια ξεκάθαρη απόδειξη ότι πλέον η πολιτική σας είναι και επικίνδυνη.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ

Πριν καλέσω στο Βήμα, όπως ήδη έχω προαναγγείλει, τον Υφυπουργό Περιβάλλοντος και Ενέργειας τον κ. Ταγαρά, να κάνω μια ανακοίνωση από την Κοινοβουλευτική Ομάδα του Κομμουνιστικού Κόμματος Ελλάδας.

«Αθήνα 25-4-2024. Οι υπογράφοντες ζητάμε, σύμφωνα με το άρθρο 72 του Κανονισμού της Βουλής τη διενέργεια ονομαστικής ψηφοφορίας επί της αρχής και επί των άρθρων 3 έως και 12, καθώς και στα άρθρα 20, 23, 24 και 27 του σχεδίου νόμου του Υπουργείου Περιβάλλοντος και Ενέργειας: «Ρυθμίσεις για την αντιμετώπιση των πολυεπίπεδων επιπτώσεων της κλιματικής αλλαγής στους τομείς: α) της διαχείρισης υδάτων, β) της διαχείρισης και προστασίας των δασών, γ) της αστικής ανθεκτικότητας και πολιτικής, δ) της καταπολέμησης της αυθαίρετης δόμησης, ε) της ενεργειακής ασφάλειας»». Οι υπογράφοντες είναι όλοι οι Βουλευτές της Κοινοβουλευτικής Ομάδας του Κομμουνιστικού Κόμματος Ελλάδας.

(Η προαναφερθείσα πρόταση ονομαστικής ψηφοφορίας από την Κοινοβουλευτική Ομάδα του Κομμουνιστικού Κόμματος Ελλάδας, καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 409)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κύριε Ταγαρά, έχετε τον λόγο. Θα σας βάλω τον χρόνο και για την τοποθέτησή σας επί του σχεδίου νόμου, αλλά και για να αναπτύξετε τα άρθρα που σχετίζονται με το Υπουργείο σας, τις τροπολογίες με γενικό αριθμό 154 και ειδικό 11.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρίες και κύριοι συνάδελφοι, άκουσα με πολύ προσοχή και στις επιτροπές, αλλά και σήμερα στην Ολομέλεια τις παρατηρήσεις, προτάσεις που αφορούν στο νομοσχέδιο που συζητούμε.

Βεβαίως, ο Υπουργός έχει αναφερθεί σε πολλά και σημαντικά κομμάτια του νομοσχεδίου. Εγώ συμπληρωματικά σε αυτά θέλω να αναφερθώ σε πιο εστιασμένα κομμάτια του νομοσχεδίου, είναι και τεχνικού χαρακτήρα, αλλά σίγουρα, όμως, επηρεάζουν και το περιβάλλον, αλλά και την ανάπτυξη και άρα αφορούν στην κοινωνία ολόκληρη.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Πριν μπω σε θέματα που αφορούν στο χώρο, γιατί για το χώρο θα μιλήσω και πριν εστιάσω σημειακά με αφορμή τις διατάξεις που αφορούν στον έλεγχο του δομημένου περιβάλλοντος, επιτρέψτε μου -και επειδή τέθηκε και πριν από δύο συναδέλφους- να πω το τι γίνεται με τα χωροταξικά, τα πολεοδομικά και άλλες διατάξεις που αφορούν στην τάξη στο χώρο, μια εκκρεμότητα ιστορικά διαχρονική, διότι εκατό χρόνια, τα κλείσαμε πέρυσι, αυτά στα οποία θα αναφερθώ είναι εκκρεμότητα.

Τα τοπικά και ειδικά πολεοδομικά σχέδια έρχονται να αντικαταστήσουν τα παλιά γενικά πολεοδομικά σχέδια και τα σχέδια χωρικής οικιστικής οργάνωσης ανοικτής πόλης, που έβαζαν τάξη στο χώρο κυρίαρχα στην εκτός σχεδίου περιοχή, χρήσεις γης, όρους δόμησης. Κλιματική αλλαγή για πρώτη φορά διά μέσου αυτών των σχεδίων υπεισέρχεται με επιστημονικές μελέτες που αφορούν στην επιρροή των αλλαγών αλλά και την απαίτηση για την προσαρμογή στην κλιματική κρίση. Επεκτάσεις σχεδίων πόλεων, οριοθετήσεις οικισμών, τάξη παντού. Και επειδή άκουσα πριν ότι δεν έχει γίνει τίποτε, ότι έχει περάσει χρόνος, για την πραγματικότητα μιλάω τώρα και απλώς ενημερώνω το πού βρισκόμαστε για αυτά σήμερα.

Πάνω από 400 εκατομμύρια από το Ταμείο Ανάκαμψης και Ανθεκτικότητας για την οργάνωση του χώρου, για τα τοπικά και ειδικά πολεοδομικά σχέδια σε οκτακόσιες είκοσι έξι δημοτικές ενότητες από τις χίλιες τριάντα πέντε, δηλαδή στο 80% της επικράτειας.

Λάβετε υπ’ όψιν πρόσθετα σε αυτό ότι έγιναν μελέτες οριοθέτησης οικισμών σε πενήντα έναν οικισμούς, εκεί που με αποφάσεις του Συμβουλίου Επικρατείας κατέπεσαν τα όρια λόγω αναρμοδιότητας παλιά νομαρχών και έχουν δημιουργηθεί τεράστια προβλήματα και στις μεταβιβάσεις και σε έκδοση οικοδομικών αδειών, αλλά και σε νομιμότητα των ιδίων των κτηρίων. Μιλάμε για ζώνες υποδοχής συντελεστή, άλλη μια εκκρεμότητα που έρχεται από τα παλιά, για να ορίσει ζώνες υποδοχής συντελεστή σε ογδόντα τρεις δημοτικές ενότητες.

Χαρακτηρισμός δημοτικών δρόμων. Επειδή πολύ έχει παίξει τελευταία με την οικοδομησιμότητα στην εκτός σχεδίου περιοχή πέραν της αρτιότητας, πέραν των χρήσεων γης, των όρων δόμησης, απαραίτητη προϋπόθεση και με απόφαση του Συμβουλίου Επικρατείας, είναι η απαίτηση δρόμου σε κοινόχρηστο δρόμο.

Σε αυτή την περίπτωση είναι εκατόν σαράντα εννέα δημοτικές ενότητες σε όλη τη νησιωτική Ελλάδα πλην Κρήτης και Εύβοιας αυτή τη στιγμή. Και είναι σε εξέλιξη για χρηματοδότηση και για την υπόλοιπη Ελλάδα. Πρώτη φορά ξέρουμε από τους υπάρχοντες εκτός σχεδίου δρόμους ποιοι από αυτοί πολεοδομικά θα θεωρούνται κοινόχρηστοι και επ’ αυτών το πρόσωπο που είναι απαραίτητο για να υπάρχει οικοδομησιμότητα. Είναι κρίσιμο κομμάτι για επενδύσεις, για προστασία περιβάλλοντος. Πρέπει να ξεκαθαρίσει το τοπίο γιατί δημιουργεί πολλές ανασφάλειες.

Όλα αυτά είναι διακόσιες πενήντα επτά συμβάσεις. Από τις διακόσιες πενήντα επτά συμβάσεις, αυτή τη στιγμή είναι συμβασιοποιημένες οι εκατό. Επειδή για όλες έχουν εξελιχθεί οι διαγωνισμοί, είναι σε φάση ολοκλήρωσης για να συμβασιοποιήσουμε και τις υπόλοιπες.

Αντιλαμβάνεστε και μόνο από την έκταση και το μέγεθος αλλά και τη χρηματοδότηση -και λάβετε υπ’ όψιν ότι κυρίαρχα αυτά θα εκδοθούν με προεδρικά διατάγματα για ασφάλεια δικαίου-, τέτοιας έκτασης, σε τέτοιο χρόνο, με τέτοια πίστωση που μας έδωσε τη δυνατότητα το Ταμείο Ανάκαμψης, απλά δεν έχει υπάρξει στο παρελθόν. Αυτό που αναφέρομαι είναι εθνικό στοίχημα και όχι κομματικό. Ξεπερνά και διαπερνά τα κόμματα. Αφορά τον τόπο μας, την προστασία του περιβάλλοντος αλλά και την απαίτηση προσαρμογής στην κλιματική κρίση.

Δύο παρατηρήσεις σε αυτό, ως μεγάλη εικόνα. Η απαίτηση για προσαρμογή στην κλιματική κρίση και για την προστασία του περιβάλλοντος -γνωρίζουμε όλοι μας από τα τελευταία που έχουμε ζήσει- έχει κόστος. Θα πρέπει να δούμε με ποιους καλύτερους προσφερόμενες τρόπους θα βρούμε τα χρήματα όσο πιο γρήγορα μπορούμε να έχουμε την ετοιμότητα για να μπορέσουμε να αντιμετωπίσουμε καταστάσεις σαν και αυτές που έχουμε ζήσει στο πρόσφατο παρελθόν και που εξελίσσονται δυναμικά. Τα βλέπουμε κάθε μέρα.

Τα ανέφερα όλα αυτά για να δείξω τη μεγάλη εικόνα που μέρος αυτής της εικόνας και αυτού του στόχου της τάξης, της προστασίας και της προσαρμογής είναι το κομμάτι που αφορά στον έλεγχο του δομημένου περιβάλλοντος της αυθαίρετης δόμησης. Ο Υπουργός αναφέρθηκε διεξοδικά.

Δύο συμπληρωματικές παρατηρήσεις για τα παρατηρητήρια κλπ.. Κοιτάξτε, πράγματι, ο ν.4495 προέβλεπε μια διαδικασία, ένα στήσιμο μιας δομής για να μπορεί να ανταποκριθεί. Αλλά ας είμαστε ρεαλιστές και εγώ είμαι τέτοιος. Δεν έχει υπάρξει δυνατότητα μέχρι σήμερα στελέχωσης. Άκουσα και ακούσαμε όλοι τον πρόεδρο της ΕΜΔΥΔΑΣ να λέει ότι μόνο για τα παρατηρητήρια θέλουμε πεντακόσιους μηχανικούς. Αλλά δεν είναι μόνο τα ίδια από τα παρατηρητήρια. Πέραν των μηχανικών θέλουμε και διοικητικό προσωπικό. Και δεν είναι μόνο τα παρατηρητήρια που πρέπει να συμμετέχουν και να συμβάλλουν στην επίτευξη του στόχου του ελέγχου του δομημένου περιβάλλοντος και των αυθαιρέτων.

Πιο κυρίαρχο, όμως, είναι η αλλαγή φιλοσοφίας και εξυπηρέτησης του στόχου, η αξιοποίηση των τεχνολογιών με ένα κόστος πολύ μεγάλο που έχουμε τα χρήματα σήμερα για να δημιουργήσουμε μηχανισμό άμεσης -να μην πω αμέσως- αποτύπωσης αυθαιρέτου που πάει να ξεφυτρώσει. Και αυτό είναι η πρώτη σημαντική παρέμβαση με αξιοποίηση τεχνολογιών. Έχουμε τη δημιουργία μηχανισμού και λογισμικού όπου διασταυρώνονται τα στοιχεία μεταξύ των αεροφωτογραφιών, δορυφορικών ή με drones, με όποιον τρόπο από πλευράς τεχνολογίας. Το στίγμα, η συντεταγμένη από αυτή την πληροφορία διασταυρώνεται με τη συντεταγμένη από το σύστημα e-adeies, όπου όταν εκδίδεται μια οικοδομική άδεια ξέρουμε αυτόματα το στίγμα της, τη συντεταγμένη της. Ο έλεγχος και η διασταύρωση των στοιχείων μας δείχνει αν αυτό που βλέπουμε να πάει να φυτρώσει είναι με άδεια ή όχι. Και αυτόματα ενεργοποιείται καθετοποιημένα ο έλεγχος του δομημένου περιβάλλοντος και του αυθαιρέτου.

Άλλη μια σημαντική παρατήρηση. Τα παρατηρητήρια ήταν αυτοτελείς επιτροπές του Υπουργείου Περιβάλλοντος. Όμως εδώ, για να ελέγξεις ένα αυθαίρετο όταν υπεισέρχονται αρμοδιότητες από συναρμόδια Υπουργεία, τι συνέβαινε μέχρι σήμερα; Το κάθε Υπουργείο για το ίδιο αυθαίρετο έκανε τη δική του επιτροπή παράλληλα αλλά όχι ταυτόχρονα και άντε να τελειώσεις τον έλεγχο μέσα από αυτή τη διαδικασία. Για πρώτη φορά προβλέπονται μεικτές επιτροπές. Ανεξάρτητα πού είναι, όσοι έχουν συναρμοδιότητα, συμμετέχουν στην επιτροπή που συγκροτείται και είναι μεικτή και είναι άπαξ και τελειώνει. Δεν θέλω να μπω σε ανάλυση. Περιγράφεται στο νομοσχέδιο. Αυτή είναι μια πρώτη καθετοποιημένη, οριζόντια για να μην αφήνει εκκρεμότητες, για να μπορέσουμε να επιταχύνουμε τον έλεγχο.

Και ερχόμαστε περαιτέρω γιατί ο αρχικός στόχος είναι να βρεις το αυθαίρετο. Αναφέρομαι κυρίαρχα κατά προτεραιότητα για τα νέα αυθαίρετα και θα πω και δύο λέξεις παραπάνω γι’ αυτό. Το επόμενο το οποίο θέλουμε, ποιο είναι; Και ποιος είναι ο στόχος; Να φτάσουμε στην κατεδάφιση. Γι’ αυτόν τον λόγο συνεργάζονται –και το προβλέπει μέσα- με το αρμόδιο Υπουργείο Υποδομών και Μεταφορών. Θα υπάρχουν από πριν εργολαβίες που θα είναι έτοιμες ανά την επικράτεια -και δεν θα είναι μόνο μία- και θα έχουν την ετοιμότητα στα πρωτόκολλα κατεδάφισης που θα φτάνουν για να εκτελεστούν, να εκτελούνται. Δηλαδή, όχι απλά να γράψουμε, όχι απλά να κάνουμε ενστάσεις από επιτροπή σε επιτροπή προσφυγές και να καθυστερούμε. Ό,τι ολοκληρώνεται και τελεσιδικεί θα πηγαίνει και για κατεδάφιση με ετοιμότητα συνεργείου κατεδάφισης και όχι με άγονες προκηρύξεις. Τα γνωρίζω γιατί την αυτοδιοίκηση την έχω υπηρετήσει σε όλα τα επίπεδα της και ξέρω τα αποτελέσματα στο κομμάτι που συζητούμε.

Έρχομαι σε ένα επιπλέον κομμάτι επειδή μιλάμε για αυθαίρετα. Ξέρετε μέχρι και τώρα που μιλάμε, επειδή η κόκκινη γραμμή για τα αυθαίρετα ήταν 28 Ιουλίου του 2011, έτσι δεν ξέρουμε όλοι; Έτσι είναι. Αλλά όσα αυθαίρετα, χωρίς άδεια δηλαδή, γίνονται μετά από την ημερομηνία αυτή, εάν μπορούν να εκδώσουν οικοδομική άδεια γιατί πληρούνται οι προϋποθέσεις, πληρώνουν ένα πρόστιμο και βγάζουν άδεια. Αυτό υπάρχει σε όλα τα χρόνια πριν. Σήμερα που μιλάμε αλλάζει. Δεν θα υπάρχει πλέον δυνατότητα αυθαιρέτου από δω και μπρος που χωρίς άδεια θα κατασκευάζεται και θα έχει το δικαίωμα να νομιμοποιηθεί. Αυτό δεν έχει υπάρξει ξανά. Το αναφέρω ως μια πρόσθετη παρατήρηση σε αυτά τα οποία συζητήθηκαν πριν.

Τώρα θα έρθω σε ένα άλλο κομμάτι. Σε ό,τι αφορά τα ύψη στην τροπολογία 154 και στο άρθρο 1 που αναφέρεται στα ύψη του νέου οικοδομικού κανονισμού, όπου έχει παρατηρηθεί ότι κάποιες συνδυαστικές διατάξεις και συγκεκριμένα του άρθρου 15 παράγραφος 8 και του άρθρου 10 παράγραφος 7 του νέου οικοδομικού κανονισμού, όπου αθροιστικά, προσθετικά σε κάποιες περιπτώσεις δημιουργούν θέμα, είναι από τις αστοχίες σε κάποιες περιοχές με κάποια χαρακτηριστικά.

Γι’ αυτόν το λόγο και παρεμβαίνουμε, όπως θα δείτε, στη διάταξη διορθώνοντας μέχρι το συντελεστή 0,8. Το άρθρο 15 του νέου οικοδομικού κανονισμού, ανάλογα με το συντελεστή δόμησης που έχει κάθε περιοχή, αντιστοιχεί το μέγιστο επιτρεπόμενο ύψος. Εκεί η προσαύξηση αυτού του ύψους -δεν θέλω να μπω σε μεγάλη τεχνική ανάλυση- δημιουργούσε την αστοχία, συνδυαστικά μεταξύ αυτών των διατάξεων.

Γι’ αυτό λέμε ότι μέχρι και τον συντελεστή 0,8 το άρθρο 10 παράγραφος 1 δεν έχει ισχύ. Αυτό σημαίνει -για να καταλάβετε- μείωση ύψους ενός ορόφου 3,25, τρία μέτρα και είκοσι πέντε εκατοστά. Κλιμακώνουμε πάνω από 0,8 μέχρι 1,6. Λέμε ότι το μέγιστο ύψος που θα μπορεί, όταν αξιοποιήσει κάποιος όλα τα κίνητρα μπόνους του νέου οικοδομικού κανονισμού, να είναι μέχρι δυόμισι μέτρα. Βάζουμε πάνω κόφτη και σε όσα είναι πάνω από 1,6, έχουν συντελεστή δόμησης τα τρία μέτρα

Έτσι εξορθολογίζουμε μεταβατικά -γιατί μεταβατικού χαρακτήρα είναι αυτή η διάταξη- και μέχρι να ολοκληρωθούν τα τοπικά σχέδια με προεδρικό διάταγμα, που θα εξειδικεύσουν -αυτό είναι το έλλειμμα- οι οριζόντιες διατάξεις λόγω ελλείμματος του τοπικού σχεδιασμού. Σε κάθε τόπο θα μπορεί -και επειδή είναι με προεδρικό διάταγμα ασφάλεια δικαίου- να έρθει και να εξειδικεύσει τις ιδιαιτερότητες που ισχύουν στην περιοχή, πάσης φύσεως χωρίς διαχωρισμούς, βόρεια, νότια, δυτικά, ανατολικά. Δεν θα κάνω ανάλυση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Λίγο χρόνο παρακαλώ, κύριε Πρόεδρε, αν θέλετε. Επειδή είναι κρίσιμα αυτά τα κομμάτια, ήθελα να τα αναφέρω.

Παράλληλα στο άρθρο αυτό -για να ξεφύγω- βάζουμε το εξής: Όποιος κάνει χρήση των κινήτρων μπόνους θα ελέγχεται πέραν των ελέγχων που υφίστανται οι νέες οικοδομές, όπως ξέρετε, σε τρεις φάσεις, από ελεγκτές δόμησης ανεξάρτητους, όχι τους ίδιους. Και μη μου λέτε γιατί είναι ιδιώτες επειδή μηχανικός είμαι.

Ξέρετε πριν ισχύσει ο ελεγκτής δόμησης πώς έπαιρνε ρεύμα και ποιοι έλεγχοι υπήρχαν; Υπήρχε δυνατότητα με υπεύθυνη δήλωση του ίδιου του επιβλέποντα μηχανικού ότι αναλαμβάνει την ευθύνη πως έχουν εκτελεστεί σωστά και έπαιρνε ρεύμα.

Τώρα είναι τρεις έλεγχοι, στη θεμελίωση, όταν τελειώσει ο σκελετός και η εξωτερική τοιχοποιία και όταν ολοκληρωθεί το κτήριο. Και βάζουμε και έναν τέταρτο. Όσοι χρησιμοποιούν μπόνους κάθε πέντε χρόνια θα ελέγχεται αν τα κριτήρια που τους έδωσαν την προσαύξηση, για να μπορούν να φτιάξουν παραπάνω, ότι τηρούνται. Τα λέω όσο μπορώ πιο περιοριστικά.

Τι άλλο περιλαμβάνει η τροπολογία αυτή; Παράταση προθεσμιών για να δώσουμε τη δυνατότητα για κατοχύρωση κοινοχρήστων χώρων στους δήμους, με δυνατότητα επανεπιβολής λόγω ρυμοτομικής δέσμευσης-απαλλοτρίωσης. Αυτό είναι στο άρθρο 2.

Στο άρθρο 3, η επιτάχυνση διαδικασίας μεταβίβασης μεριδίων οικοδομικών συνεταιρισμών, με την έννοια ότι επέχει πράξη χαρακτηρισμού όλο το τελετουργικό -το θέμα οικοδομικοί συνεταιρισμοί είναι ένα μείζον διαχρονικό θέμα, πενήντα, εξήντα, εβδομήντα χρόνια- για να λύσουμε και εκεί εκκρεμότητες όπως και στις υπόλοιπες που εξελίσσονται.

Και σε ό,τι αφορά το άρθρο 4 για τη διπλή ανάπλαση, είναι ερμηνευτικού χαρακτήρα ρύθμιση. Αφορά τη λεωφόρο Αλεξάνδρας, για να μην υπάρχει θέμα λόγω αλλαγών νομοθεσίας με την άδεια κατεδάφισης και με την εκτέλεση εργασιών κατεδάφισης. Επειδή, λοιπόν, τίθεται θέμα ερμηνευτικό δίνουμε απάντηση για να προχωρήσει, όπως προχωράει η διπλή ανάπλαση και στην άδεια κατεδάφισης που αφορά τον χώρο της λεωφόρου Αλεξάνδρας, αλλά κατ’ επέκταση απελευθερώνει και την έκδοση της άδειας οικοδομής για τις εγκαταστάσεις του νέου γηπέδου του Παναθηναϊκού στο Βοτανικό.

Το τελευταίο αφορά σε παράταση προθεσμιών στο άρθρο 5. Έχει διάφορες παραγράφους για εκπόνηση δημοτικών σχεδίων, για μείωση εκπομπής, παράταση προθεσμιών για υποβολή υπεύθυνης δήλωσης υποχρέωσης πυροπροστασίας ιδιοκτητών -δεν έχει σχέση με το τελευταίο- και παράταση προθεσμιών στους χώρους λιμενικών εγκαταστάσεων για κατασκευές λόγω καθυστέρησης, λόγω συναρμοδιότητας πολλών Υπουργείων σε αυτές.

Να συμπληρώσω σε αυτά και τελειώνω, κύριε Πρόεδρε, ότι δίνουμε παράταση στις άδειες που εκδόθηκαν στα χρόνια της κρίσης και λήγουν τέλος του 2024. Δίνουμε άλλο έναν χρόνο παράταση και τον δίνουμε από τώρα για να μπορεί ο καθένας να διαχειριστεί αυτόν τον χρόνο που υπολείπεται, λαμβάνοντας υπ’ όψιν και την παράταση. Δεν το φέραμε τελευταία στιγμή για να δώσουμε μια πρόσθετη διέξοδο σε όλους αυτούς που ξεκίνησαν τα χρόνια της κρίσης και οι δυσκολίες τούς έφεραν σε αδιέξοδο.

Επίσης άλλη μία παράταση αφορά στα κατά παρέκκλιση γήπεδα εκτός σχεδίου, παράταση όχι για να υποβάλουν και άλλοι για να κατοχυρώσουν δικαίωμα, αλλά για αυτούς που είχαν κατοχυρώσει δικαίωμα για τους όρους δόμησης της παρέκκλισης και έχοντας υποβάλει αίτηση μέχρι τις 9 Δεκεμβρίου του 2022, που θα έπρεπε για να προχωρήσουν στα επόμενα στάδια, ώστε να εκδώσουν την άδεια, να είχαν εκδοθεί οι βεβαιώσεις όρων δόμησης μέχρι το Μάρτιο που μας πέρασε.

Αυτό το οποίο κάνουμε είναι να δώσουμε παράταση σε αυτούς που ανταποκρίθηκαν, στο αίτημά τους και χωρίς υπαιτιότητά τους οι υπηρεσίες δόμησης έχουν καθυστερήσει να εκδώσουν τις βεβαιώσεις όρων δόμησης για να μπορούν αμέσως μετά να εκδώσουν την οικοδομική άδεια, είτε την προέγκριση οικοδομικής άδειας.

Αναφέρθηκα σε τεχνικού χαρακτήρα θέματα αλλά είναι στην επικαιρότητα. Προσπάθησα παρ’ όλο που δεν είναι κατανοητά -το σέβομαι και το αντιλαμβάνομαι- αλλά ήθελα επειδή μας ακούν όμως οι περισσότεροι να δώσω με δύο λέξεις παραπάνω πληροφορίες αλλά και εξηγήσεις για όλα αυτά τα οποία εξελίσσονται. Και θέλω να σας πω ότι είναι πολλά.

Και σε ό,τι αφορά το χώρο επειδή αναφέρθηκε «πώς έχετε υπογράψει;», έχω υπογράψει πέραν των τοπικών και ειδικών πολλά γενικά πολεοδομικά σχέδια και σχέδια χωρικής και οικιστικής οργάνωσης ανοικτής πόλης. Μετά από δέκα χρόνια έφτασαν στο γραφείο μου, μετά από δεκαπέντε, είκοσι χρόνια, αλλά αυτά δεν είναι σχέδια. Αυτά τα οποία καθυστερούν τόσα χρόνια δεν είναι σχέδια γιατί τα δεδομένα που έχουν ληφθεί υπ’ όψιν -σχεδιάζεις μια προοπτική για τριάντα, για πενήντα χρόνια- έχουν ξεπεραστεί πλέον από την καθυστέρηση. Γι’ αυτό και ερχόμαστε τώρα με τα τοπικά και ειδικά να καλύψουμε ένα τεράστιο κενό.

Και θα με θυμάστε. Εύχομαι να ολοκληρωθεί γιατί είναι εθνικό στοίχημα και ο χρόνος είναι λίγος. Αν καταφέρουμε να ολοκληρώσουμε την οργάνωση του χώρου, τάξη παντού, θα απελευθερωθούμε όλοι μας από πολλές πιέσεις αλλά και ανασφάλειες και αυτοί που έχουν ιδιοκτησία θα ξέρουν την αξία αλλά και πώς θα τη διαχειριστούν.

Ευχαριστώ πολύ, κύριε Πρόεδρε, για την ανοχή σας. Ευχαριστώ, κυρίες και κύριοι συνάδελφοι.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Πριν δώσω τον λόγο στον επόμενο ομιλητή, να εγκρίνουμε δύο αιτήματα συναδέλφων.

Οι Βουλευτές κύριοι Νότης Μηταράκης και Σπυρίδων Κυριάκης ζητούν άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η Βουλή ενέκρινε τις ζητηθείσες άδειες.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε, θα ήθελα τον λόγο για την τροπολογία.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ. Θέλω να κάνω κάποιες ερωτήσεις ή και να ζητήσω και εξηγήσεις για την τροπολογία.

Είδαμε και στην κοινοβουλευτική επιτροπή τη σύγκρουση του Προέδρου του ΤΕΕ με την ΚΕΔΕ. Ξέρουμε ότι υπάρχει το σκεπτικό των αποφάσεων του αρμόδιου τμήματος του Σ.τ.Ε. και ρωτάω πρώτον, γιατί δεν περιμένετε την απόφαση της ολομέλειας του Σ.τ.Ε. για να συμμορφωθείτε σε αυτή και σε πόσες και ποιες περιοχές υπάρχουν εκκρεμείς υποθέσεις;

Εδώ γίνεται το εξής. Δεν γίνονται έλεγχοι σε άδειες. Δηλαδή όταν λέτε ότι θα γίνονται έλεγχοι σε φυτεμένο δώμα είναι σαν να μας κοροϊδεύετε. Εδώ λέμε ότι δεν έχει ελεγχθεί τίποτα και θα ελεγχθούν τα φυτεμένα δώματα;

Θέλω να πω ότι αυτή η τροπολογία δεν διορθώνει τίποτα. Υπάρχει και ο άπιστος Θωμάς που λέει πώς θα έχουν εφαρμογή σε περιοχές που έχουν συντελεστή δόμησης μεγαλύτερο του 0,8; Στην Αθήνα για παράδειγμα μόνο στην Πλάκα και στον Ελαιώνα έχουμε κάτω από 0,8 συντελεστή. Όλη η υπόλοιπη Αθήνα έχει υψηλότερους συντελεστές. Άρα δεν βελτιώνει απολύτως τίποτα. Τα δυόμισι με τρία μέτρα μάξιμουμ που δίνει ούτως ή άλλως δεν πάνε παραπάνω γιατί θα τμηθούν από το ιδεατό στερεό. Άρα δεν τροποποιεί τίποτα και μάλλον δεν μπορώ να καταλάβω τι ακριβώς θεωρείτε ότι έχετε κάνει.

Υπάρχει, επίσης, μία απόφαση του Σ.τ.Ε. για τη «RICOMEX» που λέει ότι «το κράτος αποκλειστικά έχει την ευθύνη του ελέγχου ορθότητας των μελετών που συνοδεύουν την οικοδομική άδεια». Αυτή είναι απόφαση του Σ.τ.Ε.. Αντ’ αυτού προβλέπετε ελεγκτές δόμησης να ελέγχουν τη συμβατότητα της οικοδομής, σύμφωνα με τις μελέτες για την οικοδομική άδεια. Άρα πού είναι ο κρατικός έλεγχος;

Και, βεβαίως, στην παράγραφο 4 -και αυτό είναι εντυπωσιακό- του πρώτου άρθρου επεκτείνετε τη διαδικασία απευθείας αναθέσεων. Για ποιον λόγο; Δηλαδή είτε είναι μικρές αναθέσεις είτε είναι μεγάλες αυτό δεν έχει πολλή σημασία. Πάλι μια απέχθεια στις διαδικασίες με διαφάνεια που θέτουν ίσους όρους συμμετοχής.

Κοιτάξτε, κύριε Υπουργέ, δεν έγινε σωστή διαβούλευση στο νομοσχέδιο. Αυτό με τον ΝΟΚ, που έχει ξεσηκώσει όλη τη χώρα, μπορούσε να γίνει μια διαβούλευση και να δοθούν -εγώ έχω να προτείνω- και άλλα κίνητρα, φορολογικά για παράδειγμα. Γιατί έτσι υπάρχει ο κίνδυνος να είναι ένα αντίμετρο για κάποια άλλα κτήρια που μπορούσαν να έχουν μια ενεργειακή αναβάθμιση. Έτσι δεν είναι; Γιατί αυτό το μέτρο; Φάνηκε στην πράξη ότι δεν λειτούργησε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Δεν υπάρχει κάποιο άλλο ερώτημα.

Κύριε Υπουργέ, έχετε τον λόγο. Σύντομα, σας παρακαλώ για να προχωρήσουμε στη διαδικασία.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητή κυρία συνάδελφε, κατ’ αρχάς γιατί το φέρνουμε τώρα και δεν περιμένουμε την απόφαση του Σ.τ.Ε.. Η απόφαση 310 και 293 του Σ.τ.Ε., που αναφέρεται στα μπόνους και στα ύψη, κατ’ αρχάς δεν είναι απόφαση και δεν παίρνει θέση επί των θεμάτων. Τα συζήτησε και τα έχει παραπέμψει στην ολομέλεια. Άρα θα πρέπει να περιμέναμε την απόφαση της ολομέλειας ή να περιμένουμε -την οποία περιμένουμε- για να δούμε όλη την ανάλυση και να γνωρίζουμε όλες τις παρατηρήσεις για να τις αξιολογήσουμε.

Όμως, επειδή αυτό θα πάρει χρόνο -δεν θα είναι αύριο η απόφαση- και ήδη στην αγορά υπάρχει τεράστιο πρόβλημα, γνωρίζετε και εσείς τι θα γίνει, τι θα ληφθεί υπ’ όψιν. Άλλες υπηρεσίες δόμησης δέχονται τα κίνητρα άλλες όχι. Άλλοι δήμαρχοι βγάζουν αποφάσεις να μην εκδίδονται άδειες. Επειδή στην αγορά, λοιπόν, έχει δημιουργηθεί τεράστιο πρόβλημα, είναι μια πρώτη παρέμβαση εξορθολογισμού, μεταβατική, μέχρι να ολοκληρωθούν και τα σχέδια που θα εξειδικεύσουν -το είπα πριν- και παράλληλα, όταν θα βγει η απόφαση του Συμβουλίου Επικρατείας τότε προσεκτικά θα την επεξεργαστούμε να την αξιολογήσουμε και τότε, ναι, να δούμε τον ΝΟΚ και ευρύτερα και όχι μόνο στα κινητά – μπόνους. Εστιάζουμε σε αυτό, λόγω επικαιρότητας και απαίτησης λόγω ρευστότητας. Άρα δεν αποκλείω τίποτε σε αλλαγές αλλά δικαιολογώ την παρέμβασή μας σήμερα.

Σε ό,τι αφορά δε τα υπόλοιπα, κοιτάξτε, είναι ένα θέμα αν βάζουμε ελέγχους. Είναι ένα πρόσθετο θέμα, για να έχουμε και αποτέλεσμα, αν γίνονται αυτοί οι έλεγχοι. Θα συμφωνήσω μαζί σας αλλά για να γίνουν πρέπει να προβλεφθούν. Θέλουμε να δώσουμε και το μήνυμα σε αυτούς που κάνουν χρήση, ότι θα αξιολογηθούν και θα ελεγχθούν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Δεν θέλω να κλέψω άλλο χρόνο, απλώς με αυτές τις παρατηρήσεις ήθελα να τονίσω την αναγκαιότητα άμεσης μεταβατικής ρύθμισης, αλλά και την ανάγκη επαναξιολόγησης συνολικά, με αφορμή αυτόν, τον ΝΟΚ, όπου όταν έχουμε και την απόφαση του Σ.τ.Ε., θα έχουμε και ένα πολύ καλό υλικό ως βάση, για να αξιολογήσουμε τα νέα δεδομένα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Τον λόγο έχει τώρα ο κ. Αθανάσιος Καββαδάς από τη Νέα Δημοκρατία. Θα ακολουθήσει ο κ. Χαρακόπουλος. Μετά η κ. Αλεξοπούλου, η Υφυπουργός Υποδομών και Μεταφορών, για μία τροπολογία θα κάνει μια σύντομη τοποθέτηση.

Έχετε τον λόγο, κύριε Καββαδά.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η Κυβέρνηση έχει καθαρή και ισχυρή εντολή να υλοποιήσει με γρήγορους ρυθμούς τις μεταρρυθμίσεις που οι ίδιοι οι πολίτες ενέκριναν με την ψήφο τους.

Το πολυνομοσχέδιο του Υπουργείου Περιβάλλοντος και Ενέργειας έχει ως στόχο να αντιμετωπίσει τις επιπτώσεις της κλιματικής αλλαγής μέσα από τρεις στρατηγικούς στόχους:

Πρώτον, την προστασία των υδάτων, του δάσους και του φυσικού περιβάλλοντος, με εξορθολογισμό του πλαισίου διαχείρισής τους και βελτίωση της λειτουργίας του Οργανισμού Φυσικού Περιβάλλοντος και Κλιματικής Αλλαγής.

Δεύτερον, τη μείωση του ενεργειακού κόστους με τη θεσμοθέτηση του σχεδίου «ΑΠΟΛΛΩΝ», την ενίσχυση της ενεργειακής ασφάλειας και την ανάπτυξη των ανανεώσιμων πηγών ενέργειας.

Τρίτον, τη δημιουργία των προϋποθέσεων για να ανταποκριθούν με επιτυχία οι αστικές περιοχές στις σύγχρονες προκλήσεις, όπως η κλιματική αλλαγή, η ενεργειακή επάρκεια, η προσβασιμότητα, η ορθή πολεοδόμηση.

Αναλυτικότερα, ως προς τη διαχείριση των υδάτων, η αρμοδιότητα για τα όμβρια ύδατα ανήκει στους δήμους οι οποίοι έχουν την ευθύνη για τις μελέτες και την κατασκευή αγωγών, καθώς και για τις επιδιορθώσεις, τον καθαρισμό, τη συντήρηση και λειτουργία αγωγών και φρεατίων. Πολλές φορές υπάρχει αδυναμία των δήμων να ανταποκριθούν στο έργο. Το αποτέλεσμα; Φραγμένα φρεάτια, πλημμύρες, καταστροφές. Γι’ αυτό και μέσα από το νομοσχέδιο δίνεται η δυνατότητα μεταβίβασης της ευθύνης και της αρμοδιότητας για τα όμβρια ύδατα στην ΕΥΔΑΠ και στην ΕΥΑΘ. Αυτό δημιουργεί τις προϋποθέσεις για ένα ενιαίο δίκτυο υψηλών προδιαγραφών που θα επιτρέπει να αναπτυχθούν δράσεις για την αντιμετώπιση πλημμυρικών φαινομένων από αυτές τις δύο εταιρείες με υψηλή τεχνογνωσία.

Είναι, επίσης, σημαντική η διάταξη με την οποία μεταβιβάζονται οι αρμοδιότητες για τα νερά της Θεσσαλίας, που ανήκουν σε πολλαπλούς φορείς και συχνά αλληλοκαλύπτονταν, σε έναν νέο, ισχυρό και ευέλικτο οργανισμό, τον Οργανισμό Διαχείρισης Υδάτων Θεσσαλίας. Αυτός θα αναλάβει να επιλύσει το μεγάλο πρόβλημα της διαχείρισης των υδάτων στη Θεσσαλία σε όλο το εύρος τους, εφαρμόζοντας έναν ενιαίο κεντρικό σχεδιασμό που είναι απαραίτητος στα αρδευτικά δίκτυα, στα αντιπλημμυρικά και εγγειοβελτιωτικά έργα.

Σε ό,τι αφορά την προστασία και διαχείριση του δασικού πλούτου, το πρόγραμμα «ANTINERO III», συνολικού προϋπολογισμού 500 εκατομμυρίων ευρώ περίπου από το Ταμείο Ανάκαμψης, περιλαμβάνει δασικούς καθαρισμούς, δημιουργία αντιπυρικών ζωνών και διάνοιξη δασικών δρόμων. Μάλιστα, στη Λευκάδα εξασφαλίσαμε περίπου 1 εκατομμύριο ευρώ από το «ANTINERO III» για έργα όπως η συντήρηση του δασικού οδικού δικτύου στα νησιά της Λευκάδας και του Καλάμου, ο καθαρισμός των δασών στο Φρύνι, στον δασικό δρόμο Τσουκαλάδων, το Καλαμίτσι, τον Κάλαμο, τον Άγιο Πέτρο.

Ευχαριστώ τον Υπουργό που έλαβε υπ’ όψιν του τις ανάγκες της Λευκάδας και ικανοποίησε το αίτημά μας προκειμένου να προστατεύσουμε τον φυσικό πλούτο των νησιών μας.

Ακόμα σημαντικότερο είναι ότι οι καθαρισμοί αποτελούν κομμάτι ενός συνολικού πλάνου διαχείρισης των δασών που εξασφαλίζει ότι η βιομάζα και τα προϊόντα καθαρισμού απομακρύνονται, ώστε να μη λειτουργούν ως προσάναμμα αλλά και να μπορεί το δάσος να αναπτυχθεί.

Επιπλέον, επιδιώκεται η αξιοποίηση των προϊόντων από τον καθαρισμό με τη συμμετοχή και επ’ ωφελεία των τοπικών κοινωνιών φτιάχνοντας αυτό που αποκαλείται «οικονομία του δάσους».

Και, βέβαια, τα μέτρα δασικής προστασίας -και όχι μόνο- συμπληρώνει και το μεγάλο πρόγραμμα «ΑΙΓΙΣ» του Υπουργείου Κλιματικής Κρίσης και Πολιτικής Προστασίας, που παρουσιάσθηκε χθες, συνολικού προϋπολογισμού 2,1 δισεκατομμυρίων ευρώ, μέσω του οποίου θα εξασφαλιστούν εναέρια και επίγεια μέσα πυρόσβεσης, συστήματα πρόληψης και γενικά κρίσιμος εξοπλισμός για την καταπολέμηση των πυρκαγιών.

Έρχομαι στον δεύτερο στρατηγικό στόχο στη μείωση του ενεργειακού κόστους μέσα από τη θεσμοθέτηση του σχεδίου «ΑΠΟΛΛΩΝ». Μεταξύ άλλων, προβλέπεται η αξιοποίηση επενδύσεων σε ανανεώσιμες πηγές ενέργειας, ώστε να τροφοδοτούν με φθηνή ηλεκτρική ενέργεια την κατανάλωση μεγάλων ενεργειακών κοινοτήτων οι οποίες θα συσταθούν για την εφαρμογή του προγράμματος. Οι δυνητικά ωφελούμενοι από τη μείωση του ενεργειακού κόστους θα είναι, μεταξύ άλλων, τα ευάλωτα νοικοκυριά, δήμοι και περιφέρειες, δημοτικές επιχειρήσεις ύδρευσης και αποχέτευσης και άλλοι φορείς με υψηλό ενεργειακό κόστος

Επίσης, περιλαμβάνονται μέτρα ενίσχυσης της αυτοπαραγωγής και αυτοκατανάλωσης, που στηρίζονται σε έργα ανανεώσιμων πηγών ενέργειας, ενώ επέρχονται βελτιώσεις στο θεσμικό πλαίσιο ανάπτυξης και λειτουργίας των νέων υπεράκτιων αιολικών πάρκων.

Θετικές είναι, τέλος, οι ρυθμίσεις για την αντιμετώπιση και τον περιορισμό της αυθαίρετης δόμησης, αφού οι αρμοδιότητες για την αυθαίρετη δόμηση μεταβιβάζονται πλέον σε μια ισχυρή κεντρική υπηρεσία του Υπουργείου Περιβάλλοντος και Ενέργειας.

Επιπλέον με τις σύγχρονες τεχνολογίες, με χρήση drones, δορυφορικών λήψεων, αεροφωτογραφιών και ενός συστήματος αυτόματου εντοπισμού κάθε νέου αυθαίρετου κτίσματος, θα μπορεί να γίνεται άμεση καταγραφή, έλεγχος και κατεδάφιση.

Κλείνοντας την ομιλία μου, κύριε Υπουργέ, θα σας ζητήσω και από το Βήμα της Βουλής να εξετάσετε τη διαμόρφωση μιας ορθολογικής, δίκαιης και ρεαλιστικής διάταξης για να δοθεί λύση στο πρόβλημα της δόμησης για τα εκτός σχεδίου οικόπεδα άνω των τεσσάρων στρεμμάτων που δεν έχουν πρόσωπο σε αναγνωρισμένη κοινόχρηστη οδό.

Γνωρίζετε ότι υπάρχει ένα ασαφές και εν πολλοίς άδικο πλαίσιο για τον χαρακτηρισμό και την αναγνώριση κοινόχρηστων δημοτικών οδών, αφού πρόκειται για μικρούς δημοτικούς ή αγροτικούς δρόμους, χωματόδρομους ή για δρόμους που έχουν ασφαλτοστρωθεί ή τσιμεντοστρωθεί από τους δήμους και τις πρώην κοινότητες χωρίς να υπάρχει η απόφαση διοικητικού οργάνου. Έπειτα από την αιφνίδια περσινή απόφαση του Σ.τ.Ε. έχει δημιουργηθεί μεγάλη ανασφάλεια σε χιλιάδες ιδιοκτήτες που θέλουν να αξιοποιήσουν τα ακίνητά τους και αυτή τη στιγμή είναι όμηροι της ισχύουσας διαδικασίας η οποία θα πρέπει άμεσα να βελτιωθεί.

Κυρίες και κύριοι συνάδελφοι, το 2023 ήταν η πιο ζεστή χρονιά στην ιστορία του πλανήτη. Τα ακραία καιρικά φαινόμενα γίνονται όλο και πιο συχνά. Η κλιματική αλλαγή που πλέον είναι ξεκάθαρα κλιματική κρίση δημιουργεί νέες προκλήσεις σε όλο τον κόσμο. Η χώρα μας δεν αποτελεί εξαίρεση. Δυστυχώς, έχουμε αρχίσει να βιώνουμε τις επιπτώσεις της με ακραίες πλημμύρες όπως αυτές στη Θεσσαλία, με πυρκαγιές που ξεκίνησαν πιο νωρίς και μαίνονται ανεξέλεγκτες και πλήττουν ακόμα και παρθένα δάση που η ανομβρία τα έχει κάνει πολύ πιο ευάλωτα στη φωτιά.

Μέσα σε αυτές τις συνθήκες η καλύτερη ρύθμιση της ανθρώπινης δραστηριότητας είναι επιτακτική ανάγκη. Από την ενεργειακή κατανάλωση και τη δόμηση μέχρι τη διαχείριση του νερού της γης και των δασών, η πολιτεία οφείλει να κάνει μεταρρυθμίσεις, να βάλει κανόνες και να φροντίσει να τηρηθούν. Διότι μόνο έτσι θα υπάρξει μέλλον για τη φύση, για τη χώρα, για τα παιδιά μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μάξιμος Χαρακόπουλος από τη Νέα Δημοκρατία

**ΜΑΞΙΜΟΣ ΧΑΡΑΚΟΠΟΥΛΟΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, το μάθημα από τις κρίσεις των τελευταίων χρόνων είναι ότι οφείλουμε να εκσυγχρονίζουμε συνεχώς το θεσμικό μας πλαίσιο, ώστε να αντιμετωπίζουμε αποτελεσματικότερα τις επιπτώσεις τους. Η γεωπολιτική αστάθεια στην ευρύτερη γειτονιά μας δυναμιτίζει τη σταθερότητα στην παγκόσμια αγορά ενέργειας και προκαλεί απρόβλεπτες παρενέργειες στο ενεργειακό κόστος. Ταυτόχρονα η κλιματική κρίση προκαλεί μεγάλες καταστροφές σε υποδομές και περιουσίες και μας υπενθυμίζει ότι αν δεν θωρακιστούμε έγκαιρα και επαρκώς οι συνέπειες είναι απρόβλεπτες.

Το παρόν νομοσχέδιο εμπεριέχει σειρά διατάξεων που επιφέρουν τομές τόσο στην αντιπλημμυρική θωράκιση και τη διαχείριση των υδάτων της λαβωμένης θεσσαλικής γης όσο και στην ενεργειακή ανεξαρτησία των πολιτών. Στη Θεσσαλία μετά τις πλημμύρες υφίσταται το διττό πρόβλημα της αντιπλημμυρικής προστασίας και ταυτόχρονα της αντιμετώπισης της λειψυδρίας. Δυστυχώς ο χρόνος δεν είναι σύμμαχός μας και απαιτείται άμεσα συγκεκριμένο πλάνο ενεργειών με στόχους και χρονοδιαγράμματα. Χρειάζονται τολμηρές αποφάσεις για να διορθώσουμε τα κακώς κείμενα, να αντιμετωπίσουμε μακροχρόνιες εκκρεμότητες όπως η μεταφορά νερού από τον Αχελώο και να υλοποιήσουμε μικρά και μεγάλα έργα με πολλαπλό -όπου είναι εφικτό- χαρακτήρα αντιπλημμυρικό, αρδευτικό, υδρευτικό αλλά και ενεργειακό για την παραγωγή πράσινης φιλικής στο περιβάλλον ενέργειας.

Σε αυτό το πλαίσιο θεωρώ τομή την πρόβλεψη για τη δημιουργία ενός ενιαίου οργανισμού διαχείρισης υδάτων στη Θεσσαλία για να αντιμετωπίσουμε χρόνιες παθογένειες που αναδείχθηκαν με τον «Ιανό» και τον «Ντάνιελ». Και θέλω, κύριε Πρόεδρε, να ευχαριστήσω και από αυτό το Βήμα την ηγεσία του Υπουργείου Περιβάλλοντος και τον Υπουργό πρώτα απ’ όλα τον κ. Σκυλακάκη γιατί εισάκουσε την αγωνία των εργαζομένων που μετακινούνται στον νέο οργανισμό και διασφαλίζει την εργασιακή τους ασφάλεια και ισοτιμία.

Κυρίες και κύριοι συνάδελφοι, ο ΟΔΥΘ ως διάδοχος των ΤΟΕΒ θα πρέπει από τη στιγμή της λειτουργίας του να μπορεί να ανταποκριθεί στις αρδευτικές ανάγκες των Θεσσαλών αγροτών. Αυτό προϋποθέτει να έχουν λυθεί όλα τα ζητήματα λειτουργίας του. Ωστόσο, πολλοί από τους ΤΟΕΒ που θα απορροφηθούν, δεν είναι βέβαιο ότι θα διεκπεραιώσουν τις επιδιορθώσεις των ζημιών από τον «Ντάνιελ» και τον «Ηλίας» μέσα σε ένα χρόνο. Σε σημαντική έκταση του τομέα ευθύνης του ΤΟΕΒ Πηνειού για παράδειγμα εκτιμάται ότι δεν θα έχουν στραγγίξει τα νερά από τις πλημμύρες. Συνεπώς ίσως θα ήταν ασφαλέστερο για την επιτυχή λειτουργία του νέου φορέα και την εξυπηρέτηση των αρδευτικών αναγκών να μην είναι τόσο αυστηρή η πρόβλεψη του ενός έτους για την πλήρη απορρόφηση των ΤΟΕΒ.

Βεβαίως προβλέπεται η ολοκλήρωση των εγγειοβελτιωτικών έργων που έχουν δημοπρατηθεί ή συμβασιοποιηθεί πριν την έναρξη ισχύος του παρόντος νομοσχεδίου. Ωστόσο, κύριε και κυρία Υφυπουργέ, θα πρέπει να υπάρξει αντίστοιχη μέριμνα και για τα έργα στη Θεσσαλία που αν και έχουν ολοκληρωθεί παραμένουν ορφανά. Χαρακτηριστικό παράδειγμα το θυρόφραγμα της Γυρτώνης που συγκρατεί πολύτιμο νερό και για τους αρδευτές των παρακάρλιων περιοχών. Είναι ένα έργο -όπως είπα- ορφανό. Δεν ανήκει σε κανέναν και για να επιτελέσει έναν από τους ρόλους του, την παροχή αρδευτικού νερού, πρέπει κάθε χρόνο στην έναρξη της αρδευτικής περιόδου να αποκαθίστανται οι ζημιές λόγω κλοπών ή έλλειψης συντήρησης.

Και το ερώτημα είναι ποιος θα πληρώσει για αυτές; Ο ΤΟΕΒ Πηνειού που χρειάζεται το νερό αλλά δεν έχει την αρμοδιότητα διαχείρισής του; Η Περιφέρεια Θεσσαλίας ή το Υπουργείο Υποδομών που το κατασκεύασε; Παρόμοια προβλήματα στη διαχείριση και επιπτώσεις στην ανταποδοτικότητα τους έχουν και άλλα έργα.

Συνεπώς θεωρώ ζωτικής σημασίας να υπάρξει πρόβλεψη σε συνεννόηση, βεβαίως, με τα συναρμόδια Υπουργεία και για την παράδοση των ορφανών έργων της Θεσσαλίας στον ΟΔΥΘ.

Τέλος, ένα άλλο ζήτημα είναι η αξιοποίηση από τον νέο οργανισμό των ήδη υπαρχουσών μελετών για διάφορες περιοχές όπως το Δέλτα Πηνειού, που βίωσε την καταστροφή υποδομών από τις πλημμύρες και ταυτόχρονα αντιμετωπίζει έντονο πρόβλημα καταλληλότητας του αρδευτικού νερού λόγω υφαλμύρωσης των υπόγειων υδάτων. Σύμφωνα με φορείς και αγρότες της περιοχής και τη μαρτυρία του τέως Δημάρχου, του πρώην Δήμου Ευρυμενών με έδρα το Ομόλιο, του κ. Δημήτρη Τσιτσέ υφίσταται πλήρης μελέτη από το 2008 για την κατασκευή μικρών φραγμάτων στην περιοχή.

Συνεπώς ο ΟΔΗΘ ως φορέας με αυξημένες αρμοδιότητες πρέπει να εξετάσει και αν η επικαιροποίηση πρόσφατων μελετών μπορεί να χρησιμεύσει για ουσιαστικά έργα σε συγκεκριμένες περιοχές, εκτός και αν πληρώνουμε μελέτες για να καταλήγουν σε ράφια και συρτάρια.

Κυρίες και κύριοι συνάδελφοι, όπως προανέφερα τα τελευταία χρόνια το ενεργειακό κόστος αποτελεί βραχνά για πολλά νοικοκυριά και επιχειρήσεις και δυστυχώς οι διεθνείς συνθήκες δεν ευνοούν τη σταθερότητα στην παγκόσμια αγορά ενέργειας. Το πρόγραμμα «ΑΠΟΛΛΩΝ» που προβλέπεται στο υπό συζήτηση νομοσχέδιο φιλοδοξεί να δώσει ανάσα και σε ευάλωτους πολίτες που δυσκολεύονται να ανταποκριθούν στην αποπληρωμή των λογαριασμών τους, καθώς από την παραγωγή ενέργειας από ΑΠΕ θα προκύπτει συμψηφισμός με την καταναλωθείσα ενέργεια, αρκεί να συμμετάσχουν στην συσταθείσα ενεργειακή κοινότητα.

Είναι μία καινοτομία που θα μειώσει το ενεργειακό κόστος σε πολλά επίπεδα αφού δεν απευθύνεται μόνο στους πολίτες αλλά και σε φορείς, όπως οι Οργανισμοί Τοπικής Αυτοδιοίκησης, οι οποίοι και αυτοί χρειάζονται την έμμεση αυτή συνδρομή για να μπορούν να μειώσουν τα τιμολόγια προς τους δημότες τους. Ειδικά για τη Θεσσαλία όπου το κόστος άρδευσης είναι υψηλό το πρόγραμμα αυτό μπορεί να βοηθήσει σημαντικά, αφού συμμετέχοντες μπορούν να είναι και οι οργανισμοί εγγείων βελτιώσεων με προφανή οφέλη για τους αρδευτές μέλη τους.

Κλείνοντας, κύριε Πρόεδρε, θα ήθελα να επισημάνω για μια ακόμη φορά ότι αυτό το νομοσχέδιο επιφέρει τομές τόσο στα θέματα της ενέργειας όσο και σε ουσιώδη θέματα υδάτων στη Θεσσαλία. Προβλήματα πάντοτε προκύπτουν, αλλά όσο πιο μελετημένες και ξεκάθαρες είναι οι αποφάσεις που παίρνουμε τόσο πιο αποτελεσματικά τα αντιμετωπίζουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

Θα δώσουμε τον λόγο τώρα στην Υφυπουργό Μεταφορών κ. Αλεξοπούλου για να υποστηρίξει μια τροπολογία.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Με την προτεινόμενη τροπολογία του Υπουργείου Υποδομών και Μεταφορών, κυρίες και κύριοι συνάδελφοι, εισάγονται νομοθετικές ρυθμίσεις που κατατείνουν στην εξυπηρέτηση του επιβατικού κοινού, στην εμπέδωση της ασφάλειας και τον εκσυγχρονισμό των μεταφορικών μέσων καθώς και στη δρομολόγηση ψηφιακών διοικητικών πρωτοβουλιών που συμβάλλουν στη μετεξέλιξη της δημόσιας διοίκησης αλλά και των υπόλοιπων εμπλεκόμενων φορέων.

Ειδικότερα με το πρώτο άρθρο της τροπολογίας θεσπίζεται η απαλλαγή από φόρους και τέλη της διάθεσης και παραχώρησης χρήσης τροχαίου υλικού και των παρελκομένων του, ενδεικτικά αναφέρω λεωφορείων και φορτιστών, εάν πρόκειται για ηλεκτρικά από τον ΟΑΣΑ ή τον ΟΣΕΘ προς τους φορείς παροχής συγκοινωνιακού έργου.

Η διάταξη αυτή αποκτά ακόμα μεγαλύτερη αξία εν όψει μάλιστα της δρομολόγησης των τελικών διοικητικών, νομικών και επιχειρησιακών διαδικασιών που αφορούν στη διαδοχική μεταβίβαση από το ελληνικό δημόσιο προς τον ΟΑΣΑ και εν συνεχεία στην παραχώρηση προς χρήση από τον ΟΑΣΑ προς την ΟΣΥ των νέων εκατόν σαράντα ηλεκτρικών αστικών λεωφορείων που θα κυκλοφορήσουν και θα εξυπηρετήσουν τους πολίτες της Αθήνας αμέσως μετά από λίγες εβδομάδες εντός του Μαΐου.

Με το δεύτερο άρθρο ρυθμίζονται ζητήματα σχετικά με την κυκλοφορία οχημάτων ταξί. Στόχος μας αποτελεί η ανανέωση του στόλου των ταξί και η διαμόρφωση του πλαισίου που εξασφαλίζει ποιοτικές μεταφορές προς όλους τους συμπολίτες μας. Γι’ αυτό και η ρύθμιση δεν χορηγείται μια καθολική παράταση. Αντίθετα, με λελογισμένο τρόπο παρέχει τη δυνατότητα κυκλοφορίας για επιπλέον τρεις μήνες για τα οχήματα ταξί για τα οποία έχουν ανασταλεί έως και την 30η Απριλίου 2024, δυνάμει της παραγράφου 3 του άρθρου 61 του ν.5079/2023, η υποχρέωση απόσυρσής τους, καθώς και για εκείνα των οποίων το όριο ηλικίας απόσυρσης συμπληρώνονται από 1-5-2024 έως 31-7-2024.

Αντιμετωπίζονται δύο αντικειμενικές συνθήκες που χρήζουν προστασίας, αφ’ ενός η περίπτωση των συμπολιτών μας που έχουν ήδη παραγγείλει το νέο όχημα, έχουν ήδη καταβάλει προκαταβολή τουλάχιστον 20% της αξίας του για λόγους που αφορούν στην καθυστέρηση παράδοσης των νέων οχημάτων και δεν έχουν καταφέρει να το αποκτήσουν ακόμα, αφ’ ετέρου οι συμπολίτες μας εκείνοι που ετοιμάζονται για τη συνταξιοδότησή τους και δεν πρέπει να αποκλειστούν για τους υπολειπόμενους για τη θεμελίωση του συνταξιοδοτικού τους δικαιώματος μήνες από την εργασία.

Με το τρίτο άρθρο των προτεινόμενων διατάξεων προβλέπεται η αύξηση της χρηματοδότησης του ΟΣΕ για το 2024 και 2025, προκειμένου να προχωρήσουν οργανωμένες δράσεις που αφορούν στην ενίσχυση της ασφάλειας στο σιδηροδρομικό μας δίκτυο. Ο οργανισμός από τον Ιούλιο του 2023 έχει υπογράψει, για πρώτη φορά στην ιστορία του, σύμβαση με το ελληνικό δημόσιο. Η ετήσια χρηματοδότησή του αυξήθηκε από τα 45 εκατομμύρια ευρώ στα 75 εκατομμύρια ευρώ με συγκεκριμένο πλαίσιο λογοδοσίας, ελέγχου πεπραγμένων και, βέβαια, ενημέρωση για την επίτευξη στόχων.

Με την παρούσα ρύθμιση, σε συνεργασία με το Υπουργείο Οικονομικών, εξασφαλίζεται επιπλέον χρηματοδότηση ύψους 25 εκατομμυρίων και συγκεκριμένα 7 εκατομμύρια για το 2024 και 18 εκατομμύρια για το 2025. Η χρηματοδότηση αυτή προορίζεται να καλύψει στοχευμένα ένα πολύ συγκεκριμένο έργο, την αντιμετώπιση του προβλήματος των ισόπεδων διαβάσεων. Αυτή η χρηματοδότηση παρέχει τη δυνατότητα στον ΟΣΕ να προχωρήσει σε ριζική ανανέωση και εκσυγχρονισμό των αυτόματων συστημάτων ισόπεδων διαβάσεων κυρίως στη βόρεια Ελλάδα όπου εντοπίζονται τα μεγαλύτερα ζητήματα, αλλά βέβαια και όχι μόνο.

Τέλος -και σας ευχαριστώ, κύριε Πρόεδρε- με τα άρθρα 4 και 5 επιδιώκεται η έναρξη ισχύος των προβλέψεων του π. δ.71/2019, οι οποίες είναι αναγκαίες για τη θέση σε πλήρη παραγωγική λειτουργία των ηλεκτρονικών συστημάτων ΜΗΤΕ, επιτρέποντας την έγκαιρη ολοκλήρωση της σύμβασης ανάπτυξης του ολοκληρωμένου πληροφοριακού συστήματος διαχείρισης των μητρώων, θέτοντας έτσι σε πλήρη παραγωγική λειτουργία τα ηλεκτρονικά συστήματα και τα μητρώα, εξορθολογίζοντας με τρόπο αποτελεσματικό τη συγκεκριμένη διοικητική διαδικασία.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Πριν περάσουμε στον επόμενο ομιλητή επιτρέψτε μου να σας ανακοινώσω ότι πριν από λίγο κατατέθηκε στο Προεδρείο αίτηση ονομαστικής ψηφοφορίας από τον ΣΥΡΙΖΑ - Προοδευτική Συμμαχία. Το αίτημα ονομαστικής ψηφοφορίας αφορά επί της αρχής το νομοσχέδιο, καθώς και τα άρθρα 1 έως και 13, 20, 23, 24, 27, 103 και 104.

(Η προαναφερθείσα πρόταση ονομαστικής ψηφοφορίας του ΣΥΡΙΖΑ - Προοδευτική Συμμαχία καταχωρίζεται στα Πρακτικά, και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 443-445)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Λαμπρούλης):** Οπότε τώρα καλούμε στο Βήμα τον Κοινοβουλευτικό Εκπρόσωπο από την Πλεύση Ελευθερίας κ. Αλέξανδρο Καζαμία και μετά ακολουθούν οι κ.κ. Τζάκρη, Μιχαηλίδης και Διγενή.

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, πριν δύο μήνες το Ευρωπαϊκό Κοινοβούλιο υιοθέτησε ένα καταδικαστικό ψήφισμα για τις παραβιάσεις του κράτους δικαίου στην Ελλάδα. Αυτό στηρίχτηκε σε μεγάλο βαθμό σε έκθεση της Κομισιόν τον Ιούλιο του 2023 και έκρινε πως η Ελλάδα παραβιάζει τις αρχές του κράτους δικαίου στην Ευρώπη σε παράβαση του θεμελιώδους άρθρου 2 της Συνθήκης της Ευρωπαϊκής Ένωσης.

Τότε πολλοί Υπουργοί και Βουλευτές της Νέας Δημοκρατίας κατέφυγαν σε αστείες προφάσεις ισχυριζόμενοι ότι όλα αυτά προέρχονται από μια μικρή ομάδα Ευρωβουλευτών της Αριστεράς, παρ’ όλο που το ψήφισμα του Ευρωκοινοβουλίου ψηφίστηκε και από μια φιλελεύθερη ομάδα στην οποία ανήκει το κόμμα του κ. Μακρόν, του Γάλλου Προέδρου, ενώ επτά Ευρωβουλευτές του Ευρωπαϊκού Λαϊκού Κόμματος, δηλαδή της Ευρωομάδας στην οποία ανήκει η Νέα Δημοκρατία, επίσης το ψήφισαν. Αλλά και η Κομισιόν στην έκθεση της οποίας στηρίχτηκε σε μεγάλο βαθμό το ψήφισμα ανήκει σε έναν θεσμό της Ευρωπαϊκής Ένωσης που κυριαρχείται από την κεντροδεξιά.

Κι ως να μην έφταναν αυτά, ήρθε προχθές άλλη μια έκθεση κόλαφος για το κράτος δικαίου στην Ελλάδα αυτή τη φορά από το αμερικανικό Στέιτ Ντιπάρτμεντ. Και όπως πολύ καλά γνωρίζουμε το Στέιτ Ντιπάρτμεντ δεν ελέγχεται από μια μικρή ομάδα αριστερών Ευρωβουλευτών που θέλουν να αμαυρώσουν την ελληνική Κυβέρνηση.

Αντιθέτως, επειδή ακριβώς η Ουάσιγκτον είναι ένας στενός σύμμαχος της Ελλάδας, το γεγονός ότι το Στέιτ Ντιπάρτμεντ ασκεί τόσο έντονη κριτική για την κατάσταση του κράτους δικαίου στην Ελλάδα πρέπει να προβληματίσει την Κυβέρνηση ποικιλοτρόπως και ιδιαιτέρως σοβαρά, κάτι που φοβόμαστε ότι δεν έχει γίνει καθόλου.

Ως κόμμα που θέτει τη δημοκρατία, τη δικαιοσύνη, τα δικαιώματα και την ασφάλεια των πολιτών και των ευάλωτων κοινωνικών ομάδων ψηλά και που ενδιαφέρεται για την προάσπισή τους από τις καταχρήσεις της εξουσίας, η Πλεύση Ελευθερίας από την πρώτη στιγμή έκρουσε τον κώδωνα κινδύνου όταν έφτασαν οι σοβαρές καταγγελίες της Κομισιόν και του Ευρωκοινοβουλίου, τονίζοντας ότι ακόμη κι αν δεν τις υιοθετεί κανείς πλήρως στον βασικό τους κορμό παρουσιάζουν μια ανησυχητική εικόνα για την κατάσταση των ελευθεριών στην Ελλάδα και διασύρουν το όνομα της χώρας διεθνώς.

Τόσο η επικεφαλής μας όσο και εγώ τονίζουμε σε κάθε περίπτωση ότι η διαρκής και συστηματική χειραγώγηση των θεσμών από την Κυβέρνηση- ακόμη και σε τεράστιας σημασίας υποθέσεις όπως το έγκλημα των Τεμπών, το σκάνδαλο των τηλεφωνικών παρακολουθήσεων, η διαρροή προσωπικών δεδομένων από το Υπουργείο Εσωτερικών προς Ευρωβουλευτές της Νέας Δημοκρατίας- επιβεβαιώνουν τη διαπίστωση της Ευρωπαϊκής Ένωσης ότι η Ελλάδα αυταρχοποιείται και ότι η Κοινωνία των Πολιτών στη χώρα μας συρρικνώνεται και παρεμποδίζεται. Ανάλογα συμπεράσματα περιέχονται και στην έκθεση του Στέιτ Ντιπάρτμεντ για την Ελλάδα που κυκλοφόρησε προχθές.

Για το σκάνδαλο των παρακολουθήσεων η έκθεση συμπεραίνει ότι η Ελλάδα δεν χρησιμοποιεί λογισμικά υποκλοπών ως μέρος μιας ολοκληρωμένης αυταρχικής πολιτικής. Δηλαδή, δεν πρόκειται για πρακτικές δικτατορικών καθεστώτων. Όμως, διαπιστώνει ότι λογισμικό κατασκοπείας, spyware, predator, χρησιμοποιείται εναντίον δημοσιογράφων, πολιτικών και επιχειρηματιών και εξάγεται σε χώρες με κακές επιδόσεις στα ανθρώπινα δικαιώματα. Αυτά όσον αφορά την ελευθερία της έκφρασης.

Η έκθεση, επίσης, αναφέρει, στη σελίδα 20, ότι έχουν υπάρξει αρκετές αναφορές περί κυβερνητικής διαφθοράς, ενώ λίγο παρακάτω σημειώνει ότι «οι περισσότερες περιπτώσεις διαφθοράς την περασμένη χρονιά αφορούσαν την Αστυνομία».

Άλλο κεφάλαιο αφορά τις σοβαρές ελλείψεις στην προστασία των γυναικών από τη βία, ιδίως όταν αφορά τους βιασμούς και τις γυναικοκτονίες. «Σύμφωνα με έρευνα ειδικών από την Ευρωπαϊκή Ένωση…», λέει η έκθεση του Στέιτ Ντιπάρτμεντ ότι oι βιασμοί και οι γυναικοκτονίες στην Ελλάδα έχουν αυξηθεί το τελευταίο διάστημα. Και στο μυαλό μας όλων ξανάρχονται οι σκηνές από την πρόσφατη δολοφονία της Κυριακής Γρίβα καθώς μιλούσε με το «100» έξω από το Αστυνομικό Τμήμα των Αγίων Αναργύρων.

Υπάρχουν αρκετά άλλα κεφάλαια, αλλά θα αναφερθώ σε εκείνα που κάνουν λόγο για τη βία κατά ευάλωτων και μειονοτικών ομάδων. Η έκθεση κάνει λόγο για ανεπαρκή προστασία των ανθρωπίνων δικαιωμάτων, ιδίως -και διαβάζω πάλι σε εισαγωγικά- «σε εγκλήματα που περιλαμβάνουν τη χρήση βίας που στοχεύει σε μέλη εθνικών, φυλετικών ή εθνοτικών μειονοτικών ομάδων» και, ξανά σε εισαγωγικά, στη «βασανιστική απάνθρωπη μεταχείριση ,ή τιμωρία κρατουμένων στις φυλακές σε μετανάστες και σε αιτούντες άσυλο από τις αρχές επιβολής του νόμου». Και αναφέρει, επίσης, εγκλήματα που περιλαμβάνουν τη βία ή την απειλή βίας που στοχεύει σε άτομα της κοινότητας ΛΟΑΤΚΙ.

Δυστυχώς, όμως, η απάντηση της ελληνικής Κυβέρνησης έδειξε ξανά πόσο αδιαφορεί για την κατάσταση του κράτους δικαίου στη χώρα μας. Μέσω του Υπουργείου Εξωτερικών εξεδόθη ανακοίνωση με την οποία η Κυβέρνηση ισχυρίζεται ότι η έκθεση καταγράφει –λέει- «χωρίς περαιτέρω διερεύνηση καταγγελίες μη κυβερνητικών οργανώσεων». Δηλαδή, για όλα φταίνε οι ΜΚΟ! Βεβαίως, η έκθεση αναφέρεται σε στοιχεία του Ευρωπαϊκού Κοινοβουλίου, του Συμβουλίου της Ευρώπης, στις ελληνικές ανεξάρτητες αρχές, όπως την Αρχή Διαφάνειας, σε ομάδα εμπειρογνωμόνων της Ευρωπαϊκής Ένωσης, στην Ύπατη Αρμοστεία του ΟΗΕ για τους πρόσφυγες. Όμως, δεν έχει σημασία που όλοι αυτοί είναι επίσημοι διεθνείς οργανισμοί και κρατικοί ή διακρατικοί θεσμοί. Αν η ελληνική Κυβέρνηση, για να ξεπλύνει τις τεράστιες ευθύνες της, μπορούσε να μας πει πως και το Στέιτ Ντιπάρτμεντ είναι ΜΚΟ, να είστε σίγουροι πως θα το έκανε.

Σε κάθε περίπτωση εκείνο που καλούνται να προσέξουν οι πολίτες είναι ότι η έκθεση-κόλαφος του Στέιτ Ντιπάρτμεντ δεν είναι μεμονωμένο γεγονός. Αντιθέτως, είναι ένα ακόμη κρίσιμο τεκμήριο προερχόμενο από τους ίδιους τους συμμάχους της Κυβέρνησης, που έρχεται να προστεθεί σε μια σειρά αναφορών και εκθέσεων τον τελευταίο καιρό από τον ΟΗΕ, την Ευρωπαϊκή Κομισιόν και το Ευρωπαϊκό Κοινοβούλιο και επιβεβαιώνουν ότι οι θεσμοί της δημοκρατίας, του πλουραλισμού και του κράτους δικαίου υποβαθμίζονται σοβαρά και συστηματικά από την Κυβέρνηση της Νέας Δημοκρατίας.

Έρχομαι τώρα στο νομοσχέδιο και στη σημαντικότερη αλλαγή που, κατά τη γνώμη μας, επιχειρεί και αυτή δεν είναι άλλη από την ίδρυση ενιαίου φορέα για τη διαχείριση των υδάτων Θεσσαλίας, τον «ΟΔΥΘ Α.Ε.».

Όπως είχα την ευκαιρία να πω αναλυτικότερα στη διάρκεια των συζητήσεων της αρμόδιας επιτροπής, η Πλεύση Ελευθερίας εντοπίζει τέσσερα βασικά προβλήματα στη δομή του Οργανισμού Διαχείρισης Υδάτων Θεσσαλίας χωρίς να αναφερθώ ξανά στο ζήτημα της συνταγματικότητάς του, την οποία αμφισβητήσαμε, νωρίτερα σήμερα, όταν είχαμε τη συζήτηση για την ένσταση αντισυνταγματικότητας του νομοσχεδίου.

Το πρώτο από τα σημεία στα οποία εκφράζουμε επιφυλάξεις αφορά τη φράση του άρθρου 3 του νομοσχεδίου, η οποία αναφέρει πως ο ΟΔΥΘ λειτουργεί, λέει, χάριν του δημοσίου συμφέροντος με τους κανόνες της ιδιωτικής οικονομίας. Εμείς δεν λέμε ότι ιδιωτικοποιείτε τη διαχείριση του νερού. Το νομοσχέδιο εξηγεί ότι ο ΟΔΥΘ θα έχει μια μετοχή, αξίας ενός εκατομμυρίου ευρώ, και ότι αυτή θα ανήκει στο κράτος και ότι τα κέρδη του δεν θα διανέμονται αλλά θα μπαίνουν στο αποθεματικό της επιχείρησης.

Εν τούτοις, θεωρούμε άκρως προβληματική την ιδέα σύστασης ενός κρατικού φορέα που θα λειτουργεί με ιδιωτικοοικονομικά κριτήρια, γιατί σε μια ανώνυμη εταιρεία που θα απολαμβάνει μονοπωλιακό καθεστώς, δηλαδή που δεν θα έχει ανταγωνισμό, το να λειτουργεί αυτή με ιδιωτικοοικονομικά κριτήρια σημαίνει ένα και μόνο πράγμα: ότι θα μετακυλήσετε το κόστος στους καταναλωτές, δηλαδή στους πολίτες. Και γι’ αυτό θέλετε να είναι μια επιχείρηση του δημοσίου που να λειτουργεί με ιδιωτικοοικονομικά κριτήρια. Είμαστε αντίθετοι σε αυτό.

Ταυτοχρόνως, υπάρχει μεγάλη ασάφεια ως προς το λεγόμενο master plan και τη σχέση που έχει αυτό με τον καινούργιο φορέα. Η ίδρυση του φορέα αυτού προέρχεται από ένα master plan της έκθεσης της ολλανδικής εταιρείας HVA, η οποία στο δεύτερο κεφάλαιό της αναφέρει συγκεκριμένα πως μια αντιμετώπιση του προβλήματος των πλημμυρών στη Θεσσαλία απαιτεί τη σύσταση ενός ενιαίου φορέα. Και, βεβαίως, αυτή η έκθεση είναι προβληματική και έχει επικριθεί από αρκετούς φορείς που καλέσαμε στη διαδικασία της ακρόασης φορέων, ιδίως από την εκπρόσωπο της WWF, ως ερασιτεχνική και όχι επαρκώς τεκμηριωμένη.

Όμως, το ζήτημα που προκύπτει στο νομοσχέδιο είναι ότι ο «ΟΔΥΘ Α.Ε.» θα πρέπει κι αυτός, λέει το νομοσχέδιο, να εκπονήσει ένα άλλο master plan για τη Θεσσαλία. Με άλλα λόγια, φαίνεται σαν να μην εμπιστεύεστε εσείς το master plan που εκπόνησε η έκθεση της ολλανδικής εταιρείας την οποία εσείς ζητήσατε. Γιατί χρειάζεται να υπάρχει δεύτερο master plan μετά από το πρώτο; Αυτό είναι ένα ενδιαφέρον ερώτημα το οποίο υποβάλαμε στον κύριο Υπουργό στη διάρκεια των συζητήσεων της επιτροπής και για το οποίο δεν έχουμε λάβει ακόμα απάντηση.

Η τρίτη ένστασή μας αφορά το γεγονός ότι ο «ΟΔΥΘ Α.Ε.» είναι μια επιχείρηση με πάρα πολλές συγκεντρωμένες λειτουργίες. Κατά το νομοσχέδιο αυτός καλείται να εκπονήσει ένα νέο master plan για τη Θεσσαλία και καλείται να το υλοποιήσει. Επίσης, αυτός αναλαμβάνει να ασκεί έλεγχο πάνω στην υλοποίηση του δικού του master plan και, βεβαίως, προβλέπονται στο τέλος μπόνους στα στελέχη του οργανισμού αυτού αν πετυχαίνουν τους στόχους τους οποίους οι ίδιοι έχουν θέσει.

Υπάρχει εδώ, όπως βλέπετε, ένας υπερσυγκεντρωτισμός. Και επειδή ένα από τα πολλά αίτια των αποτυχιών της αντιμετώπισης των φυσικών καταστροφών του καλοκαιριού -δεν ήταν βεβαίως το μόνο αλλά ένα από τα πολλά αίτια- ήταν ο κατακερματισμός στην εκτέλεση ή μάλλον στη μη εκτέλεση των αντιπλημμυρικών έργων, τα οποία, βεβαίως, δεν μπόρεσαν να αντιμετωπίσουν τις πλημμύρες του καλοκαιριού, τώρα φαίνεται να περνάτε στο αντίθετο άκρο, δηλαδή σε έναν υπερσυγκεντρωτισμό ο οποίος φοβόμαστε ότι θα δημιουργήσει ξανά ένα δυσλειτουργικό πλαίσιο αντιμετώπισης της κλιματικής αλλαγής και των πλημμυρών στο μέλλον, αλλά για διαφορετικούς λόγους αυτή τη φορά.

Τέλος, έρχομαι στα θέματα που αφορούν τις σχέσεις εργασίας. Ο νέος φορέας που προβλέπει το νομοσχέδιο, ο «ΟΔΥΘ Α.Ε.», θα έχει πρόεδρο, αντιπρόεδρο, διευθύνοντα σύμβουλο και αναπληρωτή διευθύνοντα σύμβουλο, οι οποίοι θα διορίζονται με πάρα πολύ χαμηλά προσόντα, ανησυχητικά χαμηλά προσόντα.

Το νομοσχέδιο απαιτεί αυτοί να έχουν ένα πτυχίο και μια πενταετή πείρα σε οποιαδήποτε σταδιοδρομία του ιδιωτικού ή του δημοσίου τομέα. Για να διοριστεί ένας πρόεδρος ή ένας διευθύνων σύμβουλος ενός τέτοιου φορέα απαιτείται πολύ μεγαλύτερη πείρα και, επίσης, απαιτείται εξειδικευμένη γνώση στον τομέα τον οποίο ο φορέας καλείται να διαχειριστεί, δηλαδή στη διαχείριση υδάτων. Αυτά λείπουν εντελώς από το νομοσχέδιο. Αντιθέτως, το γεγονός ότι τα προσόντα αυτά είναι χαμηλά και μπορεί κανείς να βρει δεκάδες χιλιάδες υποψηφίους για τις θέσεις αυτές μας κάνουν να φοβόμαστε ότι θα υπάρξουν πελατειακοί διορισμοί.

Επίσης, οι τέσσερις αυτές θέσεις -ο πρόεδρος, ο αντιπρόεδρος, ο διευθύνων σύμβουλος και ο αναπληρωτής διευθύνων σύμβουλος- αναμένεται να παίρνουν μπόνους 15%, κάτι το οποίο θεωρούμε ότι θα δημιουργήσει πελατειακή σχέση ανάμεσα σε αυτούς και στον Υπουργό ο οποίος θα εγκρίνει αν θα πάρουν μπόνους ή όχι. Αυτό μειώνει την ανεξαρτησία της επιχείρησης και, κατά συνέπεια, δημιουργεί ένα πρόβλημα αποτελεσματικότητας στη λειτουργία της.

Την ίδια στιγμή, βεβαίως, οι εργαζόμενοι του σημερινού δημοσίου φορέα, δηλαδή της Διεύθυνσης Υδάτων Στερεάς Ελλάδας Θεσσαλίας που αναλαμβάνει τη διαχείριση υδάτων, θα μεταφερθούν σε μια επιχείρηση που είναι ιδιωτικού δικαίου και η οποία θα λειτουργεί με ιδιωτικοοικονομικά κριτήρια. Ο κύριος Υπουργός, όταν το θέσαμε αυτό στην επιτροπή, είπε πως θα φέρει νομοτεχνική βελτίωση. Ακόμη δεν την έχουμε δει και η πρότασή του να αποσπαστούν αυτοί οι εργαζόμενοι στον νέο φορέα δεν μας πείθει ότι θα υπάρξει πλήρης εγγύηση των εργασιακών τους δικαιωμάτων, δεδομένου ότι είναι εργαζόμενοι του δημοσίου τομέα, οι οποίοι έχουν προσληφθεί με ΑΣΕΠ και οι οποίοι έχουν οργανικές θέσεις εγγυημένες.

Κλείνοντας, κύριε Πρόεδρε, φοβόμαστε ότι η σύσταση αυτού του φορέα πρόκειται να δημιουργήσει ένα μνημείο αναποτελεσματικότητας λόγω του υπερβολικού συγκεντρωτισμού του και του ασαφή χαρακτήρα του ως κρατικού φορέα που προβλέπεται να λειτουργεί με ιδιωτικοοικονομικά κριτήρια. Επίσης, δεδομένου ότι ο φορέας μπορεί να αναθέσει έργα στον ιδιωτικό τομέα ανησυχούμε ότι δημιουργείτε εκεί άλλον έναν κόμβο διαπλοκής δημοσίου- ιδιωτικού τομέα.

Γι’ αυτούς τους λόγους η Πλεύση Ελευθερίας είναι αντίθετη με τη σύσταση αυτού του νέου φορέα και έχει ζητήσει τα σχετικά άρθρα 3 με 13 να αποσυρθούν από το νομοσχέδιο.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καζαμία.

Τον λόγο έχει τώρα η κ. Τζάκρη από τον ΣΥΡΙΖΑ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και μετά κύριε Πρόεδρε, ζητώ τον λόγο για μια παρέμβαση.

**ΠΡΟΕΔΡΕΥΩΝ (Γεώργιος Λαμπρούλης):** Μετά την κ. Τζάκρη. Μάλιστα.

Ορίστε, κυρία συνάδελφε.

**ΘΕΟΔΩΡΑ ΤΖΑΚΡΗ:** Κυρίες και κύριοι συνάδελφοι, ο κ. Σκυλακάκης σήμερα θα πρέπει να αισθάνεται πολύ περήφανος γιατί θα αντιμετωπίσει τις επιπτώσεις της κλιματικής αλλαγής με 132 άρθρα μόλις, παρεμβαίνοντας στους τομείς των νερών, των δασών, της ενεργειακής ασφάλειας, της αστικής ανθεκτικότητας και της καταπολέμησης της αυθαίρετης δόμησης. Σήμερα μας έφερε τέσσερα νομοσχέδια στο πακέτο του ενός για να προκύψουν, βρε αδερφέ, και οικονομίες κλίμακος. Και έρχεται να υλοποιήσει με βιασύνη μάλιστα το πόρισμα μιας ολλανδικής εταιρείας, η οποία –ακούστε- δεν έχει καμμία απολύτως εμπειρία στην αντιμετώπιση των καταστροφών από την κλιματική αλλαγή αλλά δραστηριοποιείται στην εμπορική εκμετάλλευση εκτάσεων γης και μάλιστα στις ολλανδικές αποικίες, έχοντας μάλιστα προκαλέσει ήδη σοβαρά προβλήματα με εξώσεις, με φυλετικά προβλήματα και συγκρούσεις και άλλα προβλήματα υγείας σε πολλές αφρικανικές χώρες.

Κύριε Υπουργέ, τελικά όμως δεν το βάζετε κάτω. Το προσπαθήσατε με την ΕΥΔΑΠ και την ΕΥΑΘ και συνεχίζετε την ίδια αντισυνταγματική διαδρομή, αγνοώντας επιδεικτικά την απόφαση 190 του 2022 του Σ.τ.Ε., η οποία σας είπε ρητά ότι αυτού του είδους οι επιχειρήσεις δεν επιτρέπεται να επιδιώκουν προεχόντως ή παραλλήλως οικονομικούς σκοπούς. Και επανέρχεστε με τον πηχυαίο τίτλο «Εκσυγχρονισμός της προστασίας των υδάτων», όπου με τον όρο εκσυγχρονισμό εννοείτε τον Οργανισμό Διαχείρισης Υδάτων Θεσσαλίας, δηλαδή μια ανώνυμη εταιρεία που θα διαχειρίζεται τα νερά της Θεσσαλίας σύμφωνα με τους κανόνες της ιδιωτικής οικονομίας κατά ρητή μάλιστα διατύπωση του άρθρου 3 παράγραφος 2 του συζητούμενου νομοσχεδίου. Έχω όμως βάσιμες υποψίες, κύριε Υπουργέ, ότι και η τύχη αυτού του νομικού προσώπου θα είναι παρόμοια με αυτή της ΕΥΔΑΠ και της ΕΥΑΘ.

Κυρίες και κύριοι συνάδελφοι της Συμπολίτευσης, έχουμε μπροστά μας μια déjà vu κατάσταση. Πρώτα φτιάχνετε μια ρυθμιστική αρχή, στη συνέχεια δημιουργείτε μία ή περισσότερες ανώνυμες εταιρείες, στη συνέχεια προχωράτε στη μετοχοποίηση και την ιδιωτικοποίησή τους και κάπως έτσι ένα δημόσιο αγαθό καθίσταται εμπόρευμα.

Μετά τις καταστροφικές πλημμύρες της Θεσσαλίας έρχεστε εδώ να μας πείτε, κύριε Υπουργέ, ότι επί της ουσίας για όλο το κακό φταίει το κακό δημόσιο και τώρα μια ιδιωτική εταιρεία θα αναλάβει τα πάντα, τη διαχείριση, την προστασία, τη χρήση των υδάτων, καθώς και τα αντιπλημμυρικά έργα που θα πρέπει να γίνουν στην περιοχή. Εκμεταλλεύεστε την καταστροφή που συνέβη στη Θεσσαλία για να προωθήσετε αυτή την ιδιωτικοποίηση των νερών στη Θεσσαλία, αφού θα περάσουν στα χέρια των παρόχων υπηρεσιών νερού, οι οποίοι θα λειτουργούν με καθαρά ιδιωτικοοικονομικά κριτήρια και καταστροφικά αποτελέσματα, όπως έχει αποδειχθεί, αφού η ιδιωτικοποίηση του νερού, όπου επιχειρήθηκε, υπήρξε οδυνηρή εμπειρία για πολλές χώρες. Στην Πορτογαλία, στη Γαλλία, στην Ιρλανδία η διαχείριση του νερού επανακρατικοποιείται, γιατί αυτό που καταγράφηκε από την περίοδο της ιδιωτικοποίησης ήταν η αύξηση των τιμολογίων με την παράλληλη ελλιπή συντήρηση των δικτύων ύδρευσης.

Συστήνετε, λοιπόν, τον «ΟΔΥΘ Α.Ε.», τον οποίον το ελληνικό δημόσιο «προικίζει» σε πρώτη φάση με ένα εκατομμύριο ευρώ, ο οποίος θα διοικείται από διοικητικό συμβούλιο που θα αμείβεται με υψηλότατους μισθούς. Τρία εκατομμύρια προβλέπετε ετησίως για δέκα τέτοια στελέχη και ένα δικηγόρο. Και το καλύτερο; Η τιμολογιακή πολιτική του «ΟΔΥΘ Α.Ε.», όπως βεβαίως αναμενόταν, αφού γίνεται ανώνυμος εταιρεία θα διαμορφώνεται σύμφωνα με την ανάγκη κάλυψης των αντίστοιχων λειτουργικών δαπανών.

Επιπλέον, στον ΟΔΥΘ μεταφέρονται όλοι οι οργανισμοί εγγείων βελτιώσεων της Θεσσαλίας οι οποίοι καταργούνται ταυτόχρονα με τη μεταφορά. Παράλληλα μεταφέρονται στον ΟΔΥΘ, όπως επίσης αναμένεται, και οι υπάλληλοι των αντίστοιχων υπηρεσιών της περιφέρειας και της αποκεντρωμένης διοίκησης κι έτσι αυτούσια τμήματα του κράτους με «προίκα» κεφάλαιο –και όταν λέω κεφάλαιο δεν εννοώ τίποτα ρευστό, εννοώ πάγιες υποδομές, εξοπλισμό και εργαζόμενους- μεταφέρονται σε μία ανώνυμη εταιρεία.

Επιπλέον, η πρώτη πράξη του «ΟΔΥΘ Α.Ε.» θα είναι η εξόφληση των χρεών των οργανισμών εγγείων βελτιώσεων στους παρόχους ηλεκτρικής ενέργειας με επιδότηση από το κράτος του 75% των συνολικών οφειλών.

Με λίγα λόγια το κράτος, όταν θέλει, βρίσκει χρήματα να εξοφλήσει τα χρήματα των ΟΕΒ προς τους παρόχους ηλεκτρικής ενέργειας προκειμένου να μην υπάρχει καμμία επιβάρυνση στη νέα ανώνυμη εταιρεία όταν για τη συντήρηση των δικτύων αμέσως μετά τον «Ντάνιελ» στη Θεσσαλία ο Υπουργός Αγροτικής Ανάπτυξης έλεγε ότι δεν είχε χρήματα και βιάζεστε να τελειώσετε με το παρόν νομοσχέδιο, ενώ επί πέντε χρόνια δεν επικαιροποιήσατε ούτε το σχέδιο διαχείρισης των πλημμυρών ούτε και τα σχέδια διαχείρισης των λεκανών απορροής των ποταμών. Και το αποτέλεσμα είναι ένα ακόμη success story του επιτελικού κράτους καθώς η χώρα μας παραπέμπεται στο Ευρωπαϊκό Δικαστήριο για τις δικές σας ανεπάρκειες.

Όσον αφορά τα δάση, τα οποία αποτελούν μια από τις βασικότερες πηγές εισοδήματος για τις τοπικές κοινωνίες, είπατε, κύριε Υπουργέ, ότι σήμερα κατεδαφίζετε το υπάρχον σύστημα ελέγχου και μεταφοράς δασικής βιομάζας που θεωρείται ότι είναι η βασική αιτία των πυρκαγιών. Δημιουργείτε προς τούτο υβριδικά σχήματα που είναι αγροτικοί συνεταιρισμοί σε συνεργασία με ιδιώτες, για να βγάλουν από τα δάση τη βιομάζα και να μην καίγονται. Εισάγετε έτσι διά της πλαγίας οδού στη διαχείριση του δασικού πλούτου αυτή τη φορά μεγάλες επιχειρήσεις ξυλοβιομηχάνων, εξυπηρετώντας για μια ακόμη φορά τα μεγάλα συμφέροντα του κλάδου, εξού και το κριτήριο του ετήσιου κύκλου εργασιών, αλλού 5 και αλλού 3 εκατομμύρια ευρώ. Το επιβεβαίωσε, βεβαίως, αυτό και η κ. Γεωργιάδου, μέλος του διοικητικού συμβουλίου της ΠΟΓΕΔΥ, αφήνοντας από την άλλη τη δασική υπηρεσία που διαθέτει την τεχνογνωσία να διαχειρίζεται ολοκληρωμένα και συνολικά το δασικό οικοσύστημα δραματικά υποστελεχωμένη να παρακμάζει και να αργοπεθαίνει, φτάνοντας στα σημερινά αποτελέσματα τα δάση μας να καίγονται με μηδέν μποφόρ ή και να καίγονται πριν ακόμη ξεκινήσει η αντιπυρική περίοδος.

Όσον αφορά τώρα στην ενίσχυση της ενεργειακής ασφάλειας και προώθησης των ΑΠΕ, αφού οι ενεργειακές κοινότητες δεν μπορούν να βρουν χώρο στο δίκτυο και αφού καταργείτε τον εικονικό ενεργειακό συμψηφισμό, τις βάζετε και πρόωρα σε ανταγωνιστικές διαδικασίες ανεξαρτήτως τύπου που σημαίνει προβάδισμα για τους μεγάλους «παίκτες». Στην ουσία θα εξυπηρετούνται οι εργολάβοι, που είναι αυτό το καινούργιο σχήμα που δημιουργείται, που θα αντικαθιστούν τις ΑΠΕ και θα πωλούν το ρεύμα στις ενεργειακές κοινότητες.

Δανείζομαι, βεβαίως, αυτό που είπε ο Δήμαρχος του Αγρινίου -είναι δικός σας Δήμαρχος- ο κ. Παπαναστασίου, ο οποίος έχει κάνει ενεργειακή κοινότητα και περιμένει δύο ολόκληρα χρόνια για να συνδεθεί στο δίκτυο γιατί δεν υπάρχει χώρος όπως αντιλαμβάνεστε -είναι κορεσμένος- αφού έχει καλυφθεί από τους μεγάλους του κλάδου. Είπε χαρακτηριστικά ο άνθρωπος αυτός ότι πουθενά δεν υπάρχει πρόθεση της Κυβέρνησης για να μειωθεί το κόστος ενέργειας στους δήμους και κατ’ επέκταση στα τιμολόγια που πληρώνουν οι δημότες στους δήμους ενώ αυτό θα έπρεπε να είναι πρώτη προτεραιότητα της πολιτείας.

Εν τω μεταξύ, με το πρόγραμμα «ΑΠΟΛΛΩΝ» δημιουργείτε μια ενεργειακή κοινότητα πολιτών, όπου και πάλι προκρίνεται ο συγκεντρωτισμός σε βάρος των αρχών του συνεργατισμού και, ουσιαστικά, οδηγείτε σε αφανισμό ακόμη και τις ήδη λειτουργούσες και υγιείς ενεργειακές κοινότητες.

Κλείνοντας, κύριε Υπουργέ, θα κάνω μια μικρή αναφορά στην αστική πολιτική και στα σχέδια αστικής ανθεκτικότητας που είναι και η αρμοδιότητά σας. Χωρίς να έχετε προβεί μέχρι σήμερα σε κανέναν απολογισμό, εμφανίζετε χωρίς λόγο και αιτία αυτές τις αφηρημένες έννοιες που στην ουσία αποδυναμώνουν το Εθνικό Συμβούλιο Χωροταξίας. Αντικαθιστάτε την υφιστάμενη δομή, δηλαδή τα κεντρικά και περιφερειακά παρατηρητήρια που είχαν εξασφαλισμένο προσωπικό και χρηματοδότηση, χωρίς καμμία αιτιολόγηση και χωρίς να έχετε προχωρήσει σε καμμία επί της ουσίας πολιτική ελέγχου. Προκρίνετε την αστική ευημερία που ταιριάζει απόλυτα με την αύξηση του ύψους κατά τρία μέτρα στα κτήρια, με περισσότερο τσιμέντο δηλαδή, παρά την απόφαση του Ε΄ τμήματος του Σ.τ.Ε. που την έκρινε αντισυνταγματική και αντίθετη με την ευρωπαϊκή νομοθεσία.

Όσον αφορά στο μεγάλο πρόβλημα της αυθαίρετης δόμησης, καμμία από τις πολιτικές ελέγχου τον τελευταίο χρόνο δεν έχει αποδώσει αφού οι όποιοι μηχανισμοί αναπτύχθηκαν, αποδείχθηκαν, κυρίως, εισπρακτικοί. Ωστόσο, είναι φανερό ότι δεν επιθυμείτε να καταστείλετε την αυθαίρετη δόμηση που σε αρκετές περιπτώσεις απειλεί περιβαλλοντικά αγαθά μεγάλης αξίας, αφού ακόμη και για τις καταγγελίες βάζετε διάφορα εμπόδια όπως αυτό το παράβολο των 200 ευρώ.

Κυρίες και κύριοι συνάδελφοι, η Κυβέρνηση της Νέας Δημοκρατίας συνεχίζει ακάθεκτη στον δρόμο που χάραξε τον Ιούλιο του 2019. Ιδιωτικοποιεί τα πάντα προς όφελος των λίγων και εκλεκτών φίλων της και σε βάρος του ελληνικού λαού. Ο σχεδιασμός και η εποπτεία της διαχείρισης των υδατικών πόρων της χώρας αλλά και η εποπτεία των παρόχων υπηρεσιών ύδατος είναι ευθύνη της πολιτείας. Το νερό δεν μπορεί να μετατραπεί σε μια ακόμη μπίζνα δισεκατομμυρίων για λίγους και εκλεκτούς το ίδιο και η διαχείριση των δασών.

Έχουμε για μια ακόμη φορά μια κακή και αναποτελεσματική νομοθέτηση και είναι υποκριτική η στάση της Κυβέρνησης τόσο για την αντιμετώπιση της κλιματικής αλλαγής όσο και για την προστασία του περιβάλλοντος ακόμα και για την ίδια τη Θεσσαλία την πολύπαθη που έχει πληγεί από τις ανείπωτες καταστροφές, για την ίδια την αγροτική γη, για την αγροτική ανάπτυξη και για την επισιτιστική ασφάλεια της χώρας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Τζάκρη.

Τον λόγο έχει η Πρόεδρος της Κοινοβουλευτικής Ομάδας της Πλεύσης Ελευθερίας κ. Ζωή Κωνσταντοπούλου για μια παρέμβαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Θα κάνω την ομιλία μου αύριο. Θέλω παρ’ όλα αυτά σε αυτή τη συνεδρίαση και εν όψει του ότι η συζήτηση του νομοσχεδίου θα συνεχιστεί και αύριο αλλά και εν όψει της κατάστασης στην οποία βρισκόμαστε να κάνω κάποιες παρατηρήσεις σύντομα διότι θεωρώ ότι είμαστε όλοι προ των ευθυνών μας και, κυρίως, οι απόντες. Κύριε Πλεύρη, είστε πάλι δύο Βουλευτές από την Νέα Δημοκρατία, άδεια τα έδρανα.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Δύο, αλλά καλοί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, δύο αλλά καλοί, μου λέτε. Παρ’ όλα αυτά, όμως, είναι απόντες οι υπόλοιποι εκατόν πενήντα έξι και αυτό είναι κάτι πάρα πολύ σοβαρό. Η Βουλή συνεδριάζει κενή, κενές οι επιτροπές …

**ΑΘΑΝΑΣΙΟΣ ΠΛΕΥΡΗΣ:** Δεν είναι υποχρεωμένοι να είναι εδώ όλη την ώρα. Βρίσκονται και σε επιτροπές και αλλού.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχει υποχρέωση; Δεν υπάρχει αυτήν τη στιγμή επιτροπή αλλά και στις επιτροπές που ήμασταν σήμερα, άδειες ήταν οι επιτροπές.

**ΑΘΑΝΑΣΙΟΣ ΠΛΕΥΡΗΣ:** Μαζί ήμασταν επάνω στις επιτροπές.

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εντάξει, λοιπόν, αν θέλετε να το δικαιολογήσετε αυτό. Σε εμένα θα επιτρέψετε να έχω άλλη άποψη και για τον κοινοβουλευτισμό και για τα καθήκοντά μας απέναντι στους πολίτες και για το τι περιμένουν οι πολίτες σε μια χώρα διαλυμένη εντελώς από αβελτηρίες δεκαετιών, από διαφθορά και διαπλοκή ριζωμένες στην κρατική λειτουργία και στην κυβερνητική πράξη. Τι αναμένουν οι πολίτες οι οποίοι έχουν διαπιστώσει ότι ζουν στη χώρα του «πάμε και όπου βγει», στη χώρα όπου νέα παιδιά, εργαζόμενοι και μεγαλύτεροι άνθρωποι, μανάδες, πατεράδες μπαίνουν σε ένα τρένο, που γνωρίζουν οι υπεύθυνοι ότι υπάρχει σοβαρότατος κίνδυνος να συγκρουσθεί, μπαίνουν σε μία διαδικασία όπου γνωρίζουν οι αρμόδιοι ότι τους βάζουν σε κίνδυνο ζωής ή θανάτου και παρ’ όλα αυτά, μία Κυβέρνηση μέχρι σήμερα δεν έχει αναλάβει τις ευθύνες της.

Η Κοινοβουλευτική Ομάδα της Νέας Δημοκρατίας έρχεται μόνο για να χειροκροτήσει τον υπαίτιο κ. Καραμανλή και τον υπαίτιο κ. Μητσοτάκη, δεν έρχεται για τη νομοθετική λειτουργία και την ίδια ώρα και ο Πρωθυπουργός δεν έρχεται στη Βουλή. Συμπληρώνουμε σήμερα δέκα μήνες από τις εκλογές που ανέδειξαν την παρούσα Βουλή και ο Πρωθυπουργός έχει έρθει ελάχιστες φορές στη Βουλή, ελάχιστες, πραγματικά. Νομίζω ότι έχει σπάσει το αρνητικό ρεκόρ απουσίας Πρωθυπουργού από την κοινοβουλευτική διαδικασία. Ίσως να τον ανταγωνίζονται και άλλοι -και θα έχει ενδιαφέρον ποιους θα δείξετε- όμως, είναι ένας Πρωθυπουργός που και αύριο Παρασκευή δεν θα έρθει -για δέκατη έβδομη φορά δεν θα έρθει- να απαντήσει στις επίκαιρες ερωτήσεις μου για τις γυναικοκτονίες, για την ποινικοποίηση της γυναικοκτονίας ως αυτοτελούς αδικήματος. Δεν θα έρθει να απαντήσει στην επίκαιρη ερώτησή μου, που για πολλοστή φορά καταθέτω, για την ασφάλεια στις αερομεταφορές, που είναι πλήρης ανασφάλεια των αερομεταφορών. Δεν θα έρθει να απαντήσει για το κράτος δικαίου. Δεν θα έρθει να απαντήσει για τη γενοκτονία στη Γάζα σε βάρος του παλαιστινιακού λαού και για την ανιστόρητη εξωτερική πολιτική που ασκεί και η ελληνική Κυβέρνηση και η Ευρωπαϊκή Ένωση. Γενικώς δεν θα έρθει να απαντήσει.

Την Κυβέρνηση εκπροσωπεί και τώρα Υφυπουργός. Γενικά στον κοινοβουλευτικό έλεγχο έρχονται να απαντήσουν Υφυπουργοί. Δεν έρχονται κατά κανόνα οι Υπουργοί. Οι Βουλευτές της Νέας Δημοκρατίας δεν κάνουν κοινοβουλευτικό έλεγχο. Είναι μετρημένα στα δάχτυλα τα παραδείγματα κάποιων λίγων Βουλευτών, με τοπικά ζητήματα, που κάνουν έναν υποτυπώδη κοινοβουλευτικό έλεγχο στην Κυβέρνηση.

Ουσιαστικά έχουμε μία ακραία υποβάθμιση της κοινοβουλευτικής λειτουργίας και αυτό είναι καλό να το λέμε και να το θυμόμαστε ιδίως όταν διαπιστώνουμε ότι έχουν ανοίξει διάπλατα οι πόρτες για τη βία, για τη λεκτική βία, για την πρακτική ξεκαθαρίσματος λογαριασμών μέσα στο Κοινοβούλιο. Ας μην εντυπωσιάζονται εκείνοι οι οποίοι διά της απουσίας τους απαξιώνουν συνολικά τη θεσμική λειτουργία του Κοινοβουλίου. Και ας αναληφθεί επιτέλους μία ευθύνη -εγώ τα λέω κάθε εβδομάδα και στη Διάσκεψη των Προέδρων- να υπάρχει μία Βουλή με παρουσία, ζωντανή, με τους Βουλευτές εδώ και όχι ένα φάντασμα Βουλής που νομοθετεί ερήμην.

Ποιοι είναι που θα ψηφίσουν εκατόν τριάντα και παραπάνω άρθρα εφ’ όλης της ύλης; Ποιοι; Οι Βουλευτές της Νέας Δημοκρατίας έρχονται μόνο για να μιλήσουν και φεύγουν. Και έχει εγκαθιδρυθεί και αυτό το ιδιότυπο δικαίωμα που το υπερασπίζονται οι Κοινοβουλευτικοί Εκπρόσωποι, ότι δεν κάνει να περιμένουν κιόλας ακούγοντας άλλους Βουλευτές. Όχι. Πρέπει να έρχονται, να μιλάνε και να φεύγουν. Και άμα περιμένουν ζημιώνονται. Λες και δεν καταβάλλονται αποζημιώσεις στους Βουλευτές για την παρουσία τους.

Η κατάσταση αυτή δεν είναι αποδεκτή από εμάς. Η Πλεύση Ελευθερίας πιστεύει σε μία Βουλή ζωντανή. Γι’ αυτό και είπαμε και το υποσχεθήκαμε και το πράξαμε ότι θα δώσουμε ζωή στη Βουλή. Θα ζωντανέψουμε την κοινοβουλευτική διαδικασία και αυτό κάνουμε. Έξι Βουλευτές είμαστε παρόντες και παρούσες σε όλες τις διαδικασίες και ως Αρχηγός -η μοναδική γυναίκα Αρχηγός Κοινοβουλευτικής Ομάδας- είμαι παρούσα σε όλες τις συζητήσεις και στις επιτροπές.

Σήμερα με φρενήρη τρόπο εισάγονται πάμπολλα άρθρα που αφορούν το περιβάλλον, με ρυθμίσεις βαρύτατα επιζήμιες για το περιβάλλον και βιάζεστε να νομοθετήσετε προκειμένου να υλοποιηθεί η δεύτερη προτροπή μετά το «πάμε και όπου βγει», που είναι το «πάμε και όσα φάμε». «Πάμε και όσα φάμε». Αυτά τα οποία απεργάζεστε στα αλήθεια, είναι οι αναθέσεις έργων που εμπλέκουν κονδύλια του Ταμείου Ανάκαμψης. Αυτά που σας απασχολούν στα αλήθεια είναι πώς θα πετύχετε εκταμιεύσεις κονδυλίων. Καθόλου δε νοιάζεστε για το περιβάλλον και αυτό αποδεικνύεται από την ακραία εγκατάλειψη του περιβάλλοντος.

Και την ίδια ώρα, λεηλατείτε θεσμικές εγγυήσεις του κράτους, όπως είναι η δικαιοσύνη, με το νέο έκτρωμα που σήμερα συζητιόταν στην Επιτροπή Δημόσιας Διοίκησης, Δημόσιας Τάξης και Δικαιοσύνης, το νομοσχέδιο του Υπουργείου Δικαιοσύνης, που θα αποσαθρώσει και θα σμπαραλιάσει, στην κυριολεξία, τη δικαστική λειτουργία στη χώρα.

Οι τοπικές κοινωνίες βράζουν, στο Μεσολόγγι, στη Θήβα, στην Τριφυλία, σε όλη την επικράτεια βράζουν, διότι καταργείτε δικαστήρια. Βράζουν οι δικηγόροι και οι δικηγορικοί σύλλογοι, διότι υπονομεύεται η δικαστική λειτουργία. Βράζει ο κόσμος των δικαστικών λειτουργών, που ήδη υπονομευμένα λειτουργεί σε μία συνθήκη δυστυχώς εξαρτημένης και πολλές φορές εξανδραποδισμένης δικαιοσύνης, που σε πολλές περιπτώσεις, όπως είναι η περίπτωση του Βόλου, φτάνει να ελέγχεται από φαύλες δημοτικές αρχές, όπως είναι η δημοτική αρχή Μπέου. Βράζει, λοιπόν, η δικαιοσύνη γιατί καταργείτε και έναν βαθμό, τα ειρηνοδικεία. Ετοιμάζεστε να ρίξετε μία βόμβα στην πρόσβαση των πολιτών στη δικαιοσύνη, εφαρμόζοντας πρακτικές και τακτικές απόλυτης ακύρωσης της συνταγματικής αρχής της αποκέντρωσης. Διότι, πια, οι πολίτες σε ακόμη περισσότερες γωνιές της πατρίδας μας δεν θα έχουν πρόσβαση σε δικαστήρια και δικαστήρια που μέχρι σήμερα λειτουργούν άψογα θα καταργηθούν ή θα γίνουν μεταβατικά ή θα γίνουν δικαστήρια - φαντάσματα για να προσομοιάζουν στη Βουλή - φάντασμα και την Κυβέρνηση - φάντασμα. Εξήντα Υπουργοί και κάθε φορά έχουμε έναν Υφυπουργό να εκπροσωπεί την Κυβέρνηση. Εκατόν πενήντα οκτώ Βουλευτές και μετρημένοι στα δάχτυλα του ενός χεριού. Τώρα δύο. Μία φορά ήταν μία τσάντα μόνο στα έδρανα της Νέας Δημοκρατίας.

Είναι πολύ σοβαρό αυτό που συμβαίνει και φυσικά η υπονόμευση του κράτους δικαίου πρέπει να ανησυχεί όλους μας, όπως ανησυχεί όλους μας το γεγονός ότι οι πολίτες διαπιστώνουν ότι δεν έχουν πια οι ίδιοι εμπιστοσύνη στη δικαιοσύνη. Το τελευταίο προπύργιο της εμπιστοσύνης της κοινωνικής έχει καταρρεύσει. Και οι παρεμβάσεις της Κυβέρνησης σε υποθέσεις κορυφαίες και στην εθνική υπόθεση του εγκλήματος των Τεμπών είναι αυτές που καταρρακώνουν την εμπιστοσύνη της κοινωνίας στη δικαιοσύνη και δικαίως. Και οι ευσυνείδητοι δικαστικοί λειτουργοί, που δεν ξεπουλούν το καθήκον τους και τη λειτουργική τους ανεξαρτησία, καλούνται να αποκαταστήσουν αυτά που εσείς με τις πρακτικές σας κατακρημνίζετε.

Θα μιλήσω για το πεδίο των υδάτων και το πεδίο των δασών για να πω ότι είναι ντροπιαστικό μετά τις τρομακτικές πυρκαγιές του περασμένου καλοκαιριού για τις οποίες η Πλεύση Ελευθερίας ενημέρωσε εγκαίρως πριν ξεσπάσουν, παρενέβη εγκαίρως -εγώ προσωπικά από την πρώτη μου ομιλία στη Βουλή μίλησα για την πολιτική προστασία και την πυροπροστασία και τη δασοπυροπροστασία- μετά τις βιβλικές πλημμύρες που ανέδειξαν την απόλυτη έλλειψη υποδομών, υποδομών χρυσοπληρωμένων στη Θεσσαλία μετά τον «Ιανό», ο κ. Μητσοτάκης τρεις μέρες πριν το δυστύχημα, το έγκλημα των Τεμπών, 1 δισεκατομμύριο κόμπαζε και χτύπαγε στην πλάτη τον κ. Αγοραστό ότι έδωσε στη Θεσσαλία. Για τι πράγμα; Για ανύπαρκτα, ακατάλληλα, δυσλειτουργικά, επικίνδυνα, φερόμενα, υποτιθέμενα αντιπλημμυρικά έργα. Απάτη δηλαδή. Απάτη σε βάρος και των συμφερόντων του ελληνικού δημοσίου, απάτη σε βάρος των συμφερόντων του ελληνικού λαού, απάτη σε βάρος και των συμφερόντων της Ευρωπαϊκής Ένωσης. Σαφέστατα θα πρέπει να ελεγχθεί και η ίδια η Ευρωπαϊκή Ένωση και η Ευρωπαϊκή Επιτροπή γι’ αυτές τις εκταμιεύσεις, γι’ αυτές τις εγκρίσεις κονδυλίων, για ανύπαρκτα έργα, είτε μιλάμε για τον σιδηρόδρομο, είτε μιλάμε για τα αντιπλημμυρικά, είτε μιλάμε για εθνικές οδούς, είτε μιλάμε για ό,τι άλλο από αυτά τα οποία διαφημίζετε, χρυσοπληρώνετε και στο τέλος οι πολίτες παραλαμβάνουν είτε μακέτες είτε τον λογαριασμό της δικής σας απρονοησίας, αμεριμνησίας, εγκληματικής παράλειψης ενεργειών και συνολικής περιφρόνησης για την ανθρώπινη ζωή, για το περιβάλλον, για το κοινωνικό σύνολο.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Πρόεδρε, φτάσαμε τα δεκαπέντε λεπτά. Αυτό δεν είναι παρέμβαση, με συγχωρείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, μην ανησυχείτε.

**ΠΡΟΕΔΡΕΥΩΝ (Γεώργιος Λαμπρούλης):** Συντομεύετε σας παρακαλώ. Υπάρχουν και οι Βουλευτές που περιμένουν να μιλήσουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε…

**ΠΡΟΕΔΡΕΥΩΝ (Γεώργιος Λαμπρούλης):** Είπατε ότι θα κάνετε μια παρέμβαση. Φυσικά η ανοχή υπάρχει πάντα και επιδεικνύεται από το Προεδρείο. Με συγχωρείτε, φτάσαμε δεκαπέντε λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με συγχωρείτε, με διακόπτετε την ώρα που μιλάω;

**ΠΡΟΕΔΡΕΥΩΝ (Γεώργιος Λαμπρούλης):** Ναι, σας διακόπτω για να σας υπενθυμίσω τον χρόνο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλώς.

**ΠΡΟΕΔΡΕΥΩΝ (Γεώργιος Λαμπρούλης):** Μιλάτε δεκατέσσερα λεπτά και πενήντα δευτερόλεπτα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εξανίστασθε ως Βουλευτής του ΚΚΕ επειδή μιλώ αυτή τη στιγμή;

**ΠΡΟΕΔΡΕΥΩΝ (Γεώργιος Λαμπρούλης):** Θέλετε να συνεχίσετε; Μιλήστε. Εγώ δεν σας στερώ τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μα, σας παρακαλώ. Ως Βουλευτής του ΚΚΕ εξανίστασθε…

**ΠΡΟΕΔΡΕΥΩΝ (Γεώργιος Λαμπρούλης):** Σας υπενθυμίζω ότι κάποια στιγμή θα πρέπει να ολοκληρώσετε, διότι ζητήσατε παρέμβαση και η ομιλία σας θα γίνει αύριο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Λαμπρούλη…

**ΠΡΟΕΔΡΕΥΩΝ (Γεώργιος Λαμπρούλης):** Θέλετε να μιλήσετε; Μιλήστε, λοιπόν, όσο θέλετε. Τι άλλο να σας πω; Εάν δεν μπορούμε να συνεννοηθούμε, λυπάμαι πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Λαμπρούλη, όχι, εγώ δεν συνεννοούμαι σε τέτοιο επίπεδο ούτε και στο επίπεδο που σήμερα δεν είπατε κουβέντα για το γεγονός ότι προγραμματίζεται Τρίτη - Τετάρτη να συζητηθεί…

**ΠΡΟΕΔΡΕΥΩΝ (Γεώργιος Λαμπρούλης):** Δεν θα μου υποδείξετε εσείς το αν θα μιλάω, το πότε θα μιλάω και το πόσο θα μιλάω. Ασχοληθείτε με τα του οίκου σας. Πέστε αυτά που θέλετε να πείτε και σας παρακαλώ πολύ συντομεύετε. Είναι κρίμα. Περιμένουν άλλοι είκοσι συνάδελφοι να μιλήσουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Λαμπρούλη, κύριε Βουλευτή του ΚΚΕ, θα σας πω τα εξής. Πρώτον, εσείς διακόψατε την ομιλία πολιτικού Αρχηγού. Δεύτερον, το κάνετε κατά σύστημα και το κάνετε σε εμένα μόνο.

**ΠΡΟΕΔΡΕΥΩΝ (Γεώργιος Λαμπρούλης):** Κατ’ αρχάς μιλάμε για παρέμβαση. Ζητήσατε παρέμβαση. Δεν κάνετε ομιλία. Σας παρακαλώ πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μη με διακόπτετε παρακαλώ.

**ΠΡΟΕΔΡΕΥΩΝ (Γεώργιος Λαμπρούλης):** Δεν κάνετε ομιλία. Ζητήσατε παρέμβαση. Όπως ξέρετε, έχετε δικαίωμα όλοι οι πολιτικοί Αρχηγοί πεντάλεπτη πρώτη παρέμβαση και δύο τρίλεπτες, φυσικά με την αντίστοιχη ανοχή. Φτάσαμε τα δεκατεσσεράμιση λεπτά, δεκαπέντε σχεδόν λεπτά. Περίμενα κι εσείς να δείξετε μία συγκράτηση στην ομιλία σας για να ακολουθήσουν οι ομιλίες των συναδέλφων Βουλευτών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ακούστε, κύριε Λαμπρούλη…

**ΠΡΟΕΔΡΕΥΩΝ (Γεώργιος Λαμπρούλης):** Εγώ το κλείνω εδώ. Μιλήστε όσο θέλετε και ας κριθούμε όλοι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα θεωρήσετε ότι είναι η ομιλία μου. Εγώ θα αναφερθώ στο ότι…

**ΠΡΟΕΔΡΕΥΩΝ (Γεώργιος Λαμπρούλης):** Είναι ομιλία;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, ναι. Γιατί με εμποδίζετε και δεν θα το επιτρέψω. Θα θεωρήσετε ότι είναι η ομιλία μου. Θα επανέλθω αύριο σε συντομία, όσο μου επιτραπεί.

Εγώ θα επικαλεστώ ότι ο Αντιπρόεδρος του ΚΚΕ, ο κ. Λαμπρούλης παρενέβη την ώρα που έλεγα για το 1 δισεκατομμύριο ευρώ το οποίο επεκαλείτο η Κυβέρνηση Μητσοτάκη ότι δόθηκε μετά τον «Ιανό». Παρενέβητε την ώρα που έλεγα για τα Τέμπη, για τα δάση, για τις πλημμύρες. Είναι η πολλοστή φορά που το κάνετε. Λειτουργείτε κατά σύστημα με έναν τρόπο που είναι πολύ ξεκάθαρος ότι εξυπηρετεί την Κυβέρνηση, η οποία αυτό το αφήγημα θέλει να πλάσει και το υποστηρίζετε, ότι υπάρχει μια ενοχλητική Πρόεδρος Κοινοβουλευτικής Ομάδας, η Ζωή Κωνσταντοπούλου, η οποία μιλάει πολύ και μας ενοχλεί. Και δεν ενοχλεί μόνο την Κυβέρνηση. Ενοχλεί και το ΚΚΕ.

**ΠΡΟΕΔΡΕΥΩΝ (Γεώργιος Λαμπρούλης):** Για σας, λοιπόν, τα χρονοδιαγράμματα ισχύουν για όλους τους άλλους εκτός από εσάς την ίδια. Λυπάμαι πολύ και σας λέω για δεύτερη, για τρίτη ίσως φορά ότι η αντιπαράθεση αυτή που προσπαθείτε ή επιδιώκετε απέναντί μου δεν στοχεύει εμένα προσωπικά. Στοχεύει το Κομμουνιστικό Κόμμα. Αυτός είναι ο καημός σας, αλλά δεν σας βγαίνει και δεν πρόκειται να σας βγει, κυρία Κωνσταντοπούλου.

Συνεχίστε την ομιλία σας, με την αντίστοιχη ανοχή στο πλαίσιο μιας ομιλίας πολιτικού Αρχηγού.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Λαμπρούλη, ακούστε λίγο για να καταλάβετε πολύ καλά.

**ΠΡΟΕΔΡΕΥΩΝ (Γεώργιος Λαμπρούλης):** Δεν θα αντιδικήσω άλλο. Δεν πρόκειται να σας απαντήσω. Εγώ το κλείνω εδώ το θέμα. Συνεχίστε την ομιλία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς δεν κλείνετε κανένα θέμα. Με εμποδίζετε στην ομιλία μου, κάτι που δεν έχετε κάνει σε κανέναν πολιτικό Αρχηγό. Και αυτός ο σεξισμός είναι σύμφυτος με την αντίληψη του Προέδρου σας που είπε ότι οι φοιτήτριες αναζητούν sugar daddies για να τους πληρώνουν τα δίδακτρα. Και γενικώς αυτή η «αντρίλα» την οποία εκφράζετε κι εσείς και ο κ. Παφίλης και εδώ μέσα και στη Διάσκεψη των Προέδρων, θα πρέπει κάποια στιγμή να επισημανθεί. Διότι με αυτό τον τσαμπουκά ότι εσείς μόνον μιλάτε και εσείς μόνο έχετε δικαίωμα να υπερβαίνετε τον χρόνο και ο κ. Παφίλης έχει δικαίωμα να μιλάει πενταπλάσιο χρόνο, χωρίς να τον διακόπτει κανείς…

**ΠΡΟΕΔΡΕΥΩΝ (Γεώργιος Λαμπρούλης):** Αποφασίστε πώς μας θέλετε. Να μιλάμε, όπως είπατε τώρα, ή να μη μιλάμε, όπως μας καταλογίζετε ότι δεν μιλάμε, τάχα, στη Διάσκεψη ή σε συνεδριάσεις και πάει λέγοντας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς τώρα από τη θέση του Αντιπροέδρου…

**ΠΡΟΕΔΡΕΥΩΝ (Γεώργιος Λαμπρούλης):** Προκαλείτε συνεχώς, αντί να μιλήσετε γι’ αυτό που θέλετε να πείτε στο Σώμα κ.λπ..

Συνεχίστε την ομιλία σας. Σας παρακαλώ πολύ. Περιμένουν οι συνάδελφοι να μιλήσουν και οι Κοινοβουλευτικοί ενδεχομένως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Λαμπρούλη, το κάνατε αυτό σε άλλο πολιτικό Αρχηγό;

**ΠΡΟΕΔΡΕΥΩΝ (Γεώργιος Λαμπρούλης):** Προκαλείτε συνεχώς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Προκαλώ;

**ΠΡΟΕΔΡΕΥΩΝ (Γεώργιος Λαμπρούλης):** Προκαλείτε. Είστε προκλητική.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έτσι λένε και στα θύματα bullying.

**ΠΡΟΕΔΡΕΥΩΝ (Γεώργιος Λαμπρούλης):** Κανένας άλλος πολιτικός Αρχηγός δεν το κάνει αυτό.

**ΑΛΕΞΑΝΔΡΟΣ ΚΑΖΑΜΙΑΣ:** Φθάνει να μιλάτε. Είπατε δεν θα μιλήσετε άλλο. Και από τότε που το είπατε, μόνο διακόπτετε. Τι συνέπεια είναι αυτή;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): «**Προκαλείτε συνεχώς», μου είπατε και μου είπατε και κάτι άλλο, που μου το είπαν και οι Υπουργοί και Βουλευτές της Νέας Δημοκρατίας, μάλιστα μου το είπε ο κ. Βορίδης, ότι αρκετά με ανεχτήκατε. Μου το είπατε σε προηγούμενη αντίστοιχη αήθη απεύθυνσή σας. Αρκετά με ανεχθήκατε.

Λοιπόν, ακούστε, κύριε Λαμπρούλη, το Κοινοβούλιο δεν ανήκει ούτε σε εσάς ούτε στον κ. Βορίδη, δεν ανήκει σε κανέναν μας. Το Κοινοβούλιο ανήκει στους πολίτες. Γι’ αυτούς είμαστε εδώ. Και όταν με παρεμποδίζετε να μιλήσω ουσιαστικά παρεμποδίζετε να εκφραστούν οι άνθρωποι τους οποίους εκπροσωπώ και δεν λογίζω ότι εκπροσωπώ μόνο τους ανθρώπους που ψήφισαν την Πλεύση Ελευθερίας, αλλά ολόκληρη την κοινωνία που θέλει κάποια πράγματα να ακούγονται και δεν αρέσκεται στις συναινέσεις, τις περίεργες του να κάνετε δήθεν ότι αντιδράτε, αλλά τελικά να μη μιλάτε, όπως κάνατε για το νομοσχέδιο για τη δικαιοσύνη, που σήμερα περίτρανα συναινέσατε να έρθει Τρίτη - Τετάρτη και να γίνει νόμος του κράτους και δεν αντιδράσατε, ενώ εγώ ζήτησα να μη γίνει αυτό. Οι πολίτες θα μάθουν ό,τι και να κάνετε. Όποιες τακτικές φίμωσης και αν μετέλθετε, οι πολίτες θα μάθουν ότι υπάρχουμε κάποιοι εδώ που επιμένουμε με κόστος και με αυτού του είδους τους προπηλακισμούς, να ακολουθούμε τη συνείδησή μας και υπάρχετε κάποιοι που θεωρείτε ότι εδώ είναι το τσιφλίκι σας, ότι είναι το προνομιακό σας πεδίο και σας ενοχλούμε όσοι δεν μπαίνουμε σε συναινέσεις αυτού του τύπου.

Κατά τα άλλα, επειδή με κατηγορήσατε ότι στόχος μου είναι το ΚΚΕ, θα σας θυμίσω ότι τους Βουλευτές σας τους έχω υπερασπιστεί κατ’ επανάληψη και τον κ. Δελή όταν δέχθηκε επίθεση, το κόμμα σας το έχω υπερασπιστεί όταν δέχθηκε αντικομμουνιστικές επιθέσεις, μέλη σας υπερασπίζομαι στους αγώνες και στα κινήματα και για το περιβάλλον και για τα αγροτικά ζητήματα και για πάμπολλα θέματα. Οπότε αυτού του είδους η προσπάθεια λάσπης, ότι εγώ που ως Πρόεδρος Κοινοβουλευτικής Ομάδας έχω καταδικάσει από αυτό εδώ το Βήμα τις επιθέσεις στο δικό σας κόμμα, δεν πρόκειται να βρουν έδαφος.

Και επειδή σας πιστεύει και σας ψηφίζει κόσμος που είναι ανιδιοτελής και συναισθηματικός και συνειδησιακά αφιερωμένος, τέτοιου είδους πολιτικά παιχνίδια με εμένα δεν θα παίζετε. Διότι εγώ τα ένσημα μου και την πορεία μου την κοινωνική, την κινηματική, την επαγγελματική και την πολιτική την έχω με μόχθο κατακτήσει και δεν θα απολογηθώ σε εσάς.

(Χειροκροτήματα από την πτέρυγα της Πλεύσης Ελευθερίας)

Αφού λοιπόν, κύριε Υφυπουργέ, που θα ήθελα να είναι βέβαια στη θέση σας ο Υπουργός εδώ, απόλαυσε η Κυβέρνηση αυτή την πρωτοφανή επικούρηση απόψε σε αυτό το νομοσχέδιο, αναγκάζοντάς με ουσιαστικά να απαντώ σε από έδρας επιθέσεις και προπηλακισμούς, μέχρι και στη φράση «Προκαλείτε»… Τα ίδια μου είπε και ο κ. Μπούρας ξέρετε όταν επί οκτώ λεπτά μου επιτίθεντο οι Βουλευτές της Νέας Δημοκρατίας. «Προκαλείτε», αυτό λένε και στα θύματα βιασμού και στα θύματα μπούλινγκ και στα θύματα σεξισμού. «Εσύ προκάλεσες». Αυτή είναι η λογική σας και έτσι οδηγήστε να λέτε για τις φοιτήτριες ότι αναζητούν sugar daddies για να πληρώσουν τα δίδακτρα και αντί να το πάρετε πίσω και να πείτε «συγνώμη, άστοχο, εξυπνακισμός για το viral», έρχεστε εδώ και το υπερασπίζεστε όλοι και μια ολόκληρη Κοινοβουλευτική Ομάδα υπερασπίζεται μια τέτοια προσβολή για τις γυναίκες, για τις νέες κοπέλες και για τις φοιτήτριες.

Κύριε Υφυπουργέ, λοιπόν, μετά από αυτή την όχι ανέλπιστη, αλλά προφανώς επιδιωκόμενη στήριξη που είχε η Κυβέρνηση από τον Προεδρεύοντα Αντιπρόεδρο του ΚΚΕ, θα ήθελα να πω τα εξής και θα επανέλθω αύριο.

Πρώτον, έχω επισκεφθεί τη Θεσσαλία ων ουκ έστιν αριθμός φορές από τον Σεπτέμβριο, έχω δει την καταστροφή στο Βλοχό Καρδίτσας, όπου ένα κουφάρι προβάτου για μήνες βρισκόταν -δεν ξέρω αν είναι ακόμα, μέχρι τον προηγούμενο μήνα ήταν- σε μία στέγη, στο πλημμυρισμένο χωριό και οι κάτοικοι δεν είχαν αποζημιωθεί, όπου άνθρωποι έχασαν τη ζωή τους γιατί δεν προνόησε κανείς να σωθούν και δεν ειδοποιήθηκαν, μόνοι τους σώζονταν, τα εγγόνια κουβαλούσαν τους γέροντες και κινητοποιούνταν οι άνθρωποι μεταξύ τους, έχω επισκεφθεί τον Παλαμά Καρδίτσας και είδα την απόγνωση των πυροσβεστών, που δεν είχαν ούτε βάρκα για να επιχειρήσουν, με ακατάλληλα οχήματα και πεπαλαιωμένο εξοπλισμό, έχω επισκεφθεί τη Γιάννουλη Λάρισας, όπου οι άνθρωποι με αγροτικά μηχανήματα περνούσαν για να φτάσουν στις οικίες τους, μέχρι 1.00΄ ώρα, τον Άγιο Θωμά που πλημμύρισαν καταστήματα, οικίες, καταστράφηκαν περιουσίες, τη Φαρκαδόνα τον περασμένο μήνα, όπου δεν έχουν ακόμη αποζημιωθεί οι πληγέντες, το Κεραμίδι, το Κουτσόχερο, όπου μένουν πλημμυροπαθείς σε δομή μεταναστών, σαν φυλακισμένοι και παρακαλάνε για δεύτερο γεύμα, τα κοντέινερ στα οποία μένουν οι πληγέντες από την εποχή του σεισμού, έχω εικόνα και επαφή με τον κόσμο της Θεσσαλίας, με τους αγρότες στον Πλατύκαμπο, στο Στεφανοβίκειο, στην Καρδίτσα, στα Τρίκαλα, στον Βόλο. Έχω εικόνα…

**ΣΤΑΥΡΟΣ ΜΙΧΑΗΛΙΔΗΣ:** …(Δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ξέρω γιατί ενοχλούν αυτά. Δεν θα έπρεπε.

**ΣΤΑΥΡΟΣ ΜΙΧΑΗΛΙΔΗΣ:** Περιμένουμε να μιλήσουμε, κυρία Πρόεδρε.

Σας σεβόμαστε. Σεβαστείτε κι εσείς εμάς!

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σεβαστείτε και εμάς που περιμένουμε από τις 9.00΄. Μιλάτε συνέχεια για τις Κοινοβουλευτικές Ομάδες εδώ και η δική σας Κοινοβουλευτική Ομάδα είναι τρία άτομα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είμαστε συνολικά έξι, κύριε.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ναι αλλά είναι τρία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και είμαστε οι τέσσερις εδώ.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Εντάξει τώρα, σεβαστείτε μας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι είναι αυτό που κάνετε αυτή τη στιγμή; Τι να σας σεβαστώ; Τι εννοείτε; Σοβαρά μιλάτε;

**ΠΡΟΕΔΡΕΥΩΝ (Γεώργιος Λαμπρούλης):** Ελάτε. Μη διακόπτετε.

Συνεχίστε, κυρία Πρόεδρε, να ολοκληρώνουμε.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Και μας κοιτάτε κιόλας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ο κ. Ανδρουλάκης πόσο μιλάει;

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Και δεν μας σέβεστε. Έλεος! Και μιλάτε για μπούλινγκ. Μπούλινγκ δεχόμαστε εμείς από εσάς.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ. Σας παρακαλώ, ηρεμήστε.

**ΑΘΑΝΑΣΙΟΣ ΠΛΕΥΡΗΣ:** Πάντως και οι Βουλευτές θέλουν να μιλήσουν κάποτε.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Θα περιμένουμε να πάει 12.00΄. Σας ευχαριστούμε πολύ, κυρία Πρόεδρε. Μαζί σας.

**ΑΛΕΞΑΝΔΡΟΣ ΚΑΖΑΜΙΑΣ:** Δεν ακούνε αυτοί οι Βουλευτές ποτέ. Μόνο θέλουν να μιλήσουν.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Παρέμβαση είπε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μου λέτε παρακαλώ, κύριε, το όνομά σας;

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Νικολαΐδης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Νικολαΐδη, αυτό που κάνετε είναι πολύ μεγάλη απρέπεια και πιστεύω ότι και ο Κοινοβουλευτικός σας Εκπρόσωπος και ο Αρχηγός σας θα σας εξηγήσουν πόσο μεγάλη απρέπεια είναι αυτό που κάνετε.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ζητώ συγνώμη, αλλά σεβαστείτε μας. Δεν χρειάζεται να μου το πει κανένας. Σέβομαι όλους. Ηθική και αξιοπρέπεια έχω πάνω από όλα, γιατί τη διδάχτηκα από τους γονείς μου. Σας ζητώ συγνώμη. Δεν χρειάζεται να μιλήσει κανένας, αλλά σεβαστείτε κι εμάς, είκοσι οκτώ λεπτά μιλάτε, πέντε γράφει το ρολόι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Νικολαΐδη, δεν ξέρω πού εκλέγεσθε.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Στη Δράμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εμείς δεν έχουμε Βουλευτές στη Θεσσαλία, αλλά έχουμε πολύ μεγάλη αγάπη για τη Θεσσαλία. Και ξέρω ότι έχετε και μία Βουλευτή από τη Θεσσαλία που πολλές φορές μιλάει για τα θέματα. Είναι απρέπεια αυτό που κάνετε. Δεν είναι πάνω από τις ζωές των ανθρώπων της Θεσσαλίας η δική σας ανάγκη να μιλήσετε και να φύγετε μια ώρα αρχύτερα.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Α, δεν είμαι τέτοιος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και δεν είναι πάνω από τους ανθρώπους στη Θεσσαλία και από το δράμα το οποίο ζουν, η δική σας αυτή τη στιγμή πρεμούρα, γιατί έχετε κάτι άλλο να κάνετε.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κάνετε πολύ μεγάλο λάθος. Είναι λάθος αυτό που λέτε.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κύριε Νικολαΐδη, ελάτε.

**ΔΗΜΗΤΡΙΟΣ ΜΑΝΤΖΟΣ:** Κυρία Πρόεδρε, είπε συγγνώμη. Συνεχίζουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Μάντζο, αν είστε Κοινοβουλευτικός Εκπρόσωπος, να εκφραστείτε αν αυτό εκφράζει την Κοινοβουλευτική Ομάδα του ΠΑΣΟΚ.

**ΔΗΜΗΤΡΙΟΣ ΜΑΝΤΖΟΣ:** Μα, ζήτησε συγγνώμη ο συνάδελφος. Προχωρήστε, κυρία Πρόεδρε. Έχει λήξει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η συγνώμη με συνέχεια, δεν είναι συγνώμη.

**ΔΗΜΗΤΡΙΟΣ ΜΑΝΤΖΟΣ:** Αμφίδρομο είναι αυτό. Μη δίνουμε συνέχεια, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ στους πολίτες της Θεσσαλίας θα ξαναπάω και θα τους εξηγήσω ποιοι αντιδρούσαν την ώρα που λέγαμε για τη Θεσσαλία και για τα ύδατα της Θεσσαλίας, ποιοι εμπόδιζαν να ειπωθούν αυτά που πρέπει να ειπωθούν, ποιοι ουσιαστικά δίνουν χέρι βοήθειας στην Κυβέρνηση Μητσοτάκη λέγοντας -αν είναι δυνατόν!- αυτά που λέει ο κ. Γεωργιάδης, κύριε Νικολαΐδη, ότι κάνω εγώ μπούλινγκ σε εσάς, ότι εγώ που προσπαθώ να μιλήσω ως Αρχηγός Κόμματος -o Αρχηγός σας μίλησε χωρίς καμμία παρέμβαση και χωρίς τέτοιου είδους απρέπειες από κανέναν, κι εμείς σεβόμαστε όλες τις Κοινοβουλευτικές Ομάδες- ότι λοιπόν εγώ είμαι που σας κάνω μπούλινγκ όταν προσπαθώ να μιλήσω για τα νερά στη Θεσσαλία, για τους πλημμυροπαθείς.

Μιλώ για τον Βλοχό, για τον Παλαμά, για τον Άγιο Θωμά, για τη Γιάννουλη, για τον Βόλο, για το Στεφανοβίκειο, για τον Πλατύκαμπο, για τη Φαρκαδόνα, για το Κουτσόχερο, για το Κεραμίδι και ενοχλείστε. Μιλώ γι’ αυτά και εξανίστασθε. Ντροπή! Πραγματικά ντροπή.

Ντρέπομαι ειλικρινά που περνάει από το μυαλό σας ότι είναι ανώτερο το δικό σας θέμα να φύγετε από το δράμα των ανθρώπων για τους οποίους έρχεται νομοθεσία και είναι εγκαταλελειμμένοι επτάμισι μήνες και οκτώ μήνες. Ντρέπομαι που δεν συναισθάνεστε ότι αυτή τη στιγμή έρχονται νομοσχέδια με κατεπείγοντα τρόπο, να επιβληθούν στις τοπικές κοινωνίες άρον-άρον για να πάνε διακοπές οι Βουλευτές. Αυτό έχει συμφωνηθεί, να γίνουν όλα άρον-άρον να τελειώσουμε Μεγάλη Τρίτη, Μεγάλη Τετάρτη για να πάνε διακοπές οι Βουλευτές. Αυτή είναι η συμφωνία για την οποία δεν μιλάει κανείς και μιλάμε μόνο εμείς. Μιλάμε για τους πληγέντες και λέτε σας κάνουμε μπούλινγκ;

Κύριε Υφυπουργέ, είναι πολλά τα λεφτά σίγουρα. Είναι πολλά τα λεφτά διαχρονικά και για δεκαετίες που έχουν πέσει στις υποδομές, χωρίς να έχουμε υποδομές, είναι πολλά τα λεφτά τα οποία εκταμιεύονται από το Ταμείο Ανάκαμψης. Είναι τεράστιες οι ευθύνες, και είναι και ποινικές, γι’ αυτά τα χρήματα. Είναι πολλά τα λεφτά για τις λεγόμενες ανανεώσιμες πηγές ενέργειας, που χωρίς σχεδιασμό, αφειδώς, χωροθετούνται. Και τελικά το ζητούμενο είναι εάν θα επικρατήσει το κράτος δικαίου που έχετε υπονομεύσει -και που βλέπω ότι και πολλοί άλλοι δεν κόπτονται για να λειτουργήσει-, εάν θα επικρατήσει η αρχή της διαφάνειας, εάν θα επικρατήσει η δικαιοσύνη και η δημοκρατική λειτουργία ή αν θα επικρατήσουν τα συμφέροντα.

Εγώ, κλείνοντας την ομιλία μου -που ως ομιλία παρακαλώ να τη λογίσετε και θα χρονομετρήσετε και όλες τις διακοπές που έγιναν και θα καταγραφούν- κλείνοντας, λοιπόν, αυτή την ομιλία μου αισιοδοξώ, γιατί μόλις γέμισαν τα θεωρεία από νέα παιδιά, ότι μπορεί εδώ μέσα να είστε εσείς οι λίγοι, που δεν ανέχεστε κιόλας να είστε λίγοι και δεν ανέχεστε να υπάρχουν άλλοι που είναι παρόντες και μιλούν και παρεμβαίνουν. Αλλά υπάρχει μια κοινωνία η οποία περιμένει, η οποία προσμένει, αλλά δεν είναι μόνο θεατής, δρα, και στις 9 Ιουνίου θα θυμηθεί ότι της λέτε ότι πήρατε «λευκή επιταγή» μετά τα Τέμπη, ότι πήρατε 41% μετά τα Τέμπη και ότι αυτό το 41% δήθεν σας νομιμοποιεί για όλα αυτά τα εκτρομακτικά νομοσχέδια που έχετε φέρει. Αυτό το 41% σάς δόθηκε από το 50% που ψήφισε. Τώρα, πιστεύω ότι πολλοί από εκείνους που δεν ψήφισαν θα πάνε στην κάλπη. Δεν θα σας δώσουν λευκή επιταγή για τη ζωή τους και κυρίως δεν θα σας εκχωρήσουν τη ζωή και την ελπίδα τους, γιατί θα παλέψουν, γιατί θα δράσουν, θα παρέμβουν. Και γιατί ξέρουν ότι εμείς, κι εγώ προσωπικά, όση τέτοια στοχοποίηση και αν δεχθώ, όσες τέτοιες εξ Αντιπολιτεύσεως δήθεν επιθέσεις, που υποβοηθούν την Κυβέρνηση, και αν δεχθώ, δεν πρόκειται να καμφθώ, δεν πρόκειται να λυγίσω, δεν πρόκειται να υποστείλω ούτε τη σημαία, ούτε τα πανιά του καραβιού της Πλεύσης Ελευθερίας που θα πάνε πολύ, πολύ, πολύ μακριά, να είστε βέβαιοι.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα δύο μαθήτριες και μαθητές και πέντε συνοδοί καθηγητές από το 3ο Γυμνάσιο Ηγουμενίτσας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, θα ήθελα τον λόγο για να κάνω μια δήλωση.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Η ιστορία μας και η αξιοπρέπειά μας δεν μας επιτρέπει να ασχοληθούμε με τις αθλιότητες της κ. Κωνσταντοπούλου.

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, συνεχίζουμε με τον κατάλογο των ομιλητών. Καλούμε στο Βήμα τον κ. Σταύρο Μιχαηλίδη από το ΠΑΣΟΚ - Κίνημα Αλλαγής.

**ΣΤΑΥΡΟΣ ΜΙΧΑΗΛΙΔΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, τα χθεσινά γεγονότα ήρθαν να επιβεβαιώσουν τις ευθύνες αυτής της Αίθουσας στις βάναυσες αντιδημοκρατικές συμπεριφορές. Όμως, τίποτα δεν είναι τυχαίο, ούτε τα γρονθοκοπήματα μεταξύ Βουλευτών, ούτε η βία εκεί που κάποτε ως νέοι απολαμβάναμε αθλητικές συναντήσεις, ούτε τα απαράδεκτα φαινόμενα στους ναούς, ούτε στη διάλυση του συστήματος ασφαλείας.

Ο κύριος Πρόεδρος της Βουλής των Ελλήνων καταδικάζοντας χθες από τη θέση του την πρωτοφανή, στη σύγχρονη Κοινοβουλευτική Δημοκρατία, συμπλοκή Βουλευτών περιέγραψε την αντικειμενική υπόσταση του εγκλήματος κατά τις πρόνοιες του άρθρου 157 του Ποινικού Κώδικα, προσδιορίζοντας μάλιστα και την απειλούμενη ποινή κάθειρξης ένεκα βίας που ασκείται έναντι του Προέδρου της Δημοκρατίας, της Βουλής, της Κυβέρνησης ή μέλους τους κατά την άσκηση των καθηκόντων τους κ.λπ.. Τι συνιστά άραγε βία εναντίον των ανωτέρων προσώπων; Μόνο τα γκαζάκια; Η σωματική βία; Ο σωματικός πόνος; Η τρομοκρατία; Η ψυχολογική βία; Όλα μαζί; Καθένα ξεχωριστά;

Κυρίες και κύριοι συνάδελφοι, την προηγούμενη βδομάδα, έξι μέρες πριν επειδή αρνήθηκα να ανταποκριθώ σε απαράδεκτο αίτημα κακώς εννοούμενης εξυπηρέτησης, το ίδιο βράδυ ο θιγμένος φανατικός οπαδός του κόμματος ενός από τους χθεσινούς πρωταγωνιστές μπήκε σε ένα λιοκήπι, που με πολύ κόπο επί είκοσι χρόνια προσπαθούσα να δημιουργήσω για τα εγγόνια μου, και έκοψε τα δέντρα από τη ρίζα.

Προχώρησα στις ενδεδειγμένες νομικές διαδικασίες, μήνυση κ.λπ.. Υπέδειξα τον ύποπτο. Μάλιστα, στην κατ’ οίκον έρευνα εντοπίστηκε και παράνομο περίστροφο. Καμμία δημοσιότητα πουθενά στα κανάλια, καμμία ιδιαίτερη ανησυχία από τα επιτελεία της Κατεχάκη η οποία σε άλλες περιπτώσεις ενδεχομένως να έστελνε και τη μισή αντιτρομοκρατική ομάδα. Βουλευτής της Αντιπολίτευσης, Βουλευτής του ΠΑΣΟΚ, αλλά μέτρα, άλλα σταθμά.

Πώς χαρακτηρίζετε αυτή την πράξη, την καταστροφή είκοσι δέντρων; Βία; Απειλή; Τρομοκρατία; Αυτά είναι τα αποτελέσματα της σημερινής δηλητηριασμένης ζωής. Ας αναλογιστούμε τις ευθύνες μας.

Ας πάμε τώρα στο νομοσχέδιο. Είναι απορίας άξιο, κύριε Πρόεδρε, πώς κατάφερε η Κυβέρνηση με ένα νομοσχέδιο που αφορά την αντιμετώπιση των επιπτώσεων της κλιματικής αλλαγής να εγείρει τόσες αντιδράσεις. Μετά από καταστροφή στη Θεσσαλία θα περίμενε κανείς μια ουσιαστική, συναινετική διαβούλευση και κοινοβουλευτική συζήτηση επί του συγκεκριμένου θέματος. Δεδομένου ότι δεν έχει διαμορφωθεί τόσα χρόνια μια υλοποιήσιμη και αποτελεσματική στρατηγική η παρούσα χρονική στιγμή είναι κρίσιμη για τη θωράκιση της χώρας, στο πλαίσιο της κλιματικής αλλαγής. Αντ’ αυτού κατατίθεται προκλητικά ένα νομοσχέδιο που εγείρει σοβαρά θέματα, καθώς για μία ακόμη φορά αναδεικνύεται η πραγματική ατζέντα της Κυβέρνησης. Αποδυνάμωση του ρόλου του δημοσίου τομέα και μάλιστα για τη διαχείριση ενός δημόσιου αγαθού, του νερού, στήριξη ισχυρών συμφερόντων, απαξίωση της τοπικής αυτοδιοίκησης, γιγάντωμα συγκεντρωτισμού.

Το συγκεκριμένο νομοσχέδιο ολοφάνερα αποπνέει ένα αίσθημα αποποίησης ευθυνών της Κυβέρνησης. Το κακό δημόσιο μας έφερε τις καταστροφές στη Θεσσαλία, την καταστροφή των δασών, την αυθαίρετη δόμηση, κ.λπ.. Ποια είναι η λύση; Ολική παράδοση στα μέσα Απριλίου στους ιδιώτες και μέχρι να στηθεί ένα, έστω και μερικώς, ικανοποιητικό σύστημα διαχείρισης, αναρωτιέται κανείς πώς θα αντιμετωπίσει η χώρα ενδεχόμενα ακραία φαινόμενα του καλοκαιριού και του επερχόμενου χειμώνα;

Για να εφαρμοστούν οι πρόνοιες του νομοσχεδίου απαιτούνται τόσες πολλές αποφάσεις που η αποτυχία, δυστυχώς, είναι δεδομένη και η ευθύνη όλη δική σας. Αναζητούμε, βέβαια, αποτελεσματικότητα, ξεχνώντας ότι έχουμε μπροστά μας ευρωεκλογές με ό,τι αυτό σημαίνει για να κλείνουμε πολιτικές δουλειές.

Η εφαρμογή του υπό συζήτηση νομοσχεδίου είναι ένα ζήτημα. Το δεύτερο ζήτημα, για το οποίο δεν έχουν δοθεί απαντήσεις, είναι ποιος είναι ο προγραμματισμός της Κυβέρνησης για τις υπόλοιπες περιφέρειες. Θα εφαρμόσει και σε άλλες δώδεκα περιφέρειες της χώρας το ίδιο μοντέλο για τη διαχείριση του νερού; Και αν ναι, πώς θα γίνει άραγε ο συντονισμός μεταξύ των ανωνύμων εταιρειών, αν ιδρύσει παντού τέτοιες; Οι ανώνυμες εταιρείες θα καθορίζουν μέσω της τιμής του νερού την αγροτική παραγωγή και την τιμολογιακή πολιτική των προϊόντων; Οι Α.Ε. θα καθορίζουν ποιοι θα έχουν πρόσβαση στο νερό και ποιοι και πού θα καλλιεργούν;

Δεν είναι μόνον αυτά. Θα σας φέρω το παράδειγμα που βιώνουμε στον τόπο μας για το πόσιμο νερό, για το νερό γενικότερα, με το οποίο παράδειγμα θα καταδείξω και το πώς διαχειρίζεστε αυτό το πολύτιμο αγαθό, το οποίο θα πρέπει να συνειδητοποιήσουμε ότι πρέπει να το βάλουμε στο υψηλότερο επίπεδο της ατζέντας στον αιώνα που διανύουμε.

Το 2004 η Κυβέρνησης της Νέας Δημοκρατίας θεμελίωσε το μεγαλύτερο έργο που πιστεύαμε ότι θα λύσει το υδρευτικό και αρδευτικό πρόβλημα του τόπου μας, το λεγόμενο φράγμα Κόρης Γεφύρι. Είμαστε στο 2024. Είκοσι χρόνια μετά, κύριε Υπουργέ, με τα τελευταία πέντε χρόνια δικής σας διακυβέρνησης. Θα καταθέσω στα Πρακτικά ένα φωτογραφικό υλικό για να καταλάβετε ότι αυτό το μεγάλο έργο που θα μας δώσει νερό στις βρύσες και νερό στις καλλιέργειές μας ούτε τα χρόνια της διακυβέρνησής σας θα υλοποιηθεί. Είναι ένα απέραντο σκουπιδαριό. Είναι ένας ΧΑΔΑ.

Στην ηλικία μου, κύριε Υπουργέ, δεν έχω πιει νερό από τη βρύση μου ποτέ στον τόπο μου στη Χίο, στο πέμπτο μεγαλύτερο νησί της Ελλάδας, του Αιγαίου. Δεν έχω πλύνει ποτέ τα δόντια μου με νερό της βρύσης. Δεν έχουμε μαγειρέψει ποτέ από νερό της βρύσης. Το κουβαλάμε σαν τους πολίτες υποσαχάριων χωριών με μπιτόνια από τα πηγάδια.

Μπορείτε να διανοηθείτε τη ζωή της πρωτεύουσας, τη ζωή στον τόπο σας χωρίς να ανοίγει η βρύση να τρέχει νερό, έστω για λάτρα; Αυτό είναι ένα μοντέλο, γιατί σας μιλώ για είκοσι χρόνια, για ένα νησί που η ανικανότητα της Κυβέρνησης το έχει καταδικάσει στην υπανάπτυξη και στο μαρασμό. Ναι, με το νερό, διότι έχουν καταστραφεί τα περιβόλια μας του περιβόητου κάμπου, που ενδεχομένως θα έχετε ακούσει, δεν μπορεί να γίνει ούτε μία ξενοδοχειακή μονάδα, δεν μπορούμε να ζήσουμε. Δεν υπερβάλλω.

Δεν θέλω να αναχωματίσω αυτή την παρέμβαση με αυτά τα οποία λέω, είναι η απόλυτη πραγματικότητα. Δεν διαχειρίζεστε καλά τα πράγματα, τα διαχειρίζεστε αποσπασματικά και θα έλεγα με μεγάλη αναλγησία και επιπολαιότητα. Δεν θα ψηφίσουμε φυσικά αυτό το νομοσχέδιο.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Σεμίνα Διγενή από το Κομμουνιστικό Κόμμα Ελλάδας.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ευχαριστώ πολύ, κύριε Πρόεδρε.

Ας συστηθούμε με δυο κουβέντες με αυτό το νομοσχέδιο, τι είναι και τι κάνει. Υλοποιεί τα προαπαιτούμενα του Ταμείου Ανάκαμψης, αυτού του νέου υπερμνημονίου της Ευρωπαϊκής Ένωσης, προκειμένου να εκταμιευτούν η τέταρτη και η πέμπτη δόση. Είναι πολύ απλό.

Είναι, όμως, αδιανόητα προκλητικός ο τρόπος που επιλέγει η Κυβέρνηση κάθε φορά να αντιμετωπίζει κάθε καταστροφή ως επενδυτική ευκαιρία και φυσικά πάντα σε βάρος του λαού, σε βάρος όλων μας.

Το νομοσχέδιο αυτό, που ένα μεγάλο τμήμα του ασχολείται με τα δάση, είναι μια αντιδραστική αναδιάρθρωση στο όνομα της πράσινης μετάβασης και της επιδίωξης της Ευρωπαϊκής Ένωσης για κλιματική ουδετερότητα απέναντι στη λεγόμενη κλιματική κρίση. Η Κυβέρνηση της Νέας Δημοκρατίας συνεχίζει ακάθεκτη το διαχρονικό έγκλημα όλων των προηγούμενων κυβερνήσεων στην εμπορευματοποίηση των δασών.

Ο ΣΕΒ, οι μονοπωλιακοί όμιλοι καλυπτόμενοι από την εκκωφαντική σιωπή όλων των αστικών κομμάτων προχωρούν ακάθεκτοι στο καταστροφικό έργο τους, αυτό της μετατροπής των δασών σε κερδοφόρο αδιέξοδο για τα συσσωρευμένα κεφάλαιά τους. Αυτά εξυπηρετεί αυτό το τερατούργημα που συζητάμε σήμερα. Προβλέπει την εκχώρηση της διαχείρισης και της εκμετάλλευσης των δασών, της κρατικής δασικής περιουσίας στους ξυλοβιομήχανους και ξυλέμπορους.

Τι άλλο κάνει; Εντείνει την εκμετάλλευση των δασών και δεν εξασφαλίζει την προστασία τους από τις πυρκαγιές. Ικανοποιεί απροκάλυπτα την επιδίωξη μεγάλων ξυλοβιομηχανιών και ξυλεμπορικών επιχειρήσεων που από το 2000 σε συνέδρια τους πρότειναν να αναλάβουν τη διαχείριση των δασών και την εκμετάλλευση της βιομάζας. Μάλιστα, ορισμένες από αυτές επιχορηγούν και επιστημονικά συνέδρια που όλως τυχαία έχουν ως αντικείμενο ή προτείνουν την απόληψη της δασικής βιομάζας.

Προβλέπει, επίσης, ότι δικαίωμα συμμετοχής στη διαδικασία ανάθεσης έχουν τα απαράδεκτα «νεοφανή» Υβριδικά Συνεργατικά Σχήματα, στα οποία μπορούν να μετέχουν Δασικοί Συνεταιρισμοί Εργασίας. Ουσιαστικά, φωτογραφίζονται πέντε, δέκα εταιρείες σε όλη την Ελλάδα.

Είναι προφανές ότι η πρόβλεψη συμμετοχής στις επιχειρήσεις αυτές των ΔΑΣΕ είναι μια προσπάθεια ενσωμάτωσής τους στα επιχειρηματικά κοράκια. Τους χρησιμοποιούν ως πρόσχημα για να θολώσουν τα νερά και να ισχυριστούν ότι δεν είναι οι επιχειρηματικοί όμιλοι, αλλά οι ΔΑΣΕ αυτοί στους οποίους δίνουν τη διαχείριση των δασών. Φυσικά, οι ξυλοβιομήχανοι και οι ξυλέμποροι μπορούν να δημιουργήσουν ΔΑΣΕ «μαϊμού» ευκολότατα, που θα κατασκευάσουν οι ίδιοι και θα οδηγήσουν στην περαιτέρω υποταγή τους σε κερδοφόρα σχέδια των ομίλων και στη μετατροπή τους σε εμπορικά παραρτήματά τους. Θα τους χρησιμοποιούν για να πάρουν, δηλαδή, τα κρατικά δάση. Άλλωστε υπάρχει και το ανάλογο νομικό πλαίσιο. Οι ξυλοβιομήχανοι και οι ξυλέμποροι μάλιστα που θα αναλάβουν τη διαχείριση και εκμετάλλευση των δασών θα επιδοτούνται κιόλας ετησίως με κρατικό χρήμα. Για να μην ανησυχούν η Κυβέρνησή τους εξασφαλίζει ότι το ύψος της επιδότησης δεν μεταβάλλεται μέχρι τη λήξη της διάρκειας της ανάθεσης.

Τα δάση, λοιπόν, αντιμετωπίζονται μόνο ως βιομάζα εμπόρευμα και όχι ως οικοσυστήματα. Γιατί άραγε εντατικοποιείται η απόληψη βιομάζας, δηλαδή δέντρα με υλοτομίες, κλαδιά, θάμνοι και άλλα; Γιατί αγνοείται και περιφρονείται η σημασία τους στον εμπλουτισμό των εδαφών με οργανική ουσία, στη στήριξη των εδαφών, στην ισορροπία του υπόγειου υδροφόρου ορίζοντα;

Γιατί άραγε παραβλέπονται οι αρνητικές επιπτώσεις στην άγρια πανίδα και ορνιθοπανίδα από την καταστροφή των βιοτόπων τους; Γιατί προωθείται κάτι τέτοιο; Η απάντηση είναι η εξής: Μα, γιατί η αύξηση της βιομάζας είναι στόχος της Ευρωπαϊκής Ένωσης, ώστε το 2050 να είναι τρίτη στην κατάταξη του ενεργειακού μείγματος στη βιομηχανία.

Στο μεταξύ, η ήδη απαξιωμένη, χωρίς προσωπικό, μέσα και με ελάχιστη χρηματοδότηση δασική υπηρεσία, μετατρέπεται σε υπηρεσία έγκρισης των μελετών, σε παρατηρητή της εκμετάλλευσης της βιομάζας που θα βγάζουν οι όμιλοι από τα δάση, σε πρωτοκολλητή των επιχειρηματικών ομίλων.

Το νομοσχέδιο αναφέρεται και στην εκπόνηση μελετών διαχείρισης δασών από εταιρείες μελετών με επικαιροποιημένες τεχνικές προδιαγραφές, δηλαδή με προσαρμογή τους για να βγαίνουν από τα δάση όσο γίνεται μεγαλύτερες ποσότητες βιομάζας. Πώς αλλιώς θα μπορούσαν να είναι κερδοφόρες οι επιχειρήσεις;

Πάντως προκαλεί εντύπωση ότι ενώ δεν έχει ολοκληρωθεί η διαδικασία επικαιροποίησης των προδιαγραφών τους, ήδη είναι σε εξέλιξη η διαδικασία ανάθεσης των πρώτων διαχειριστικών μελετών σε δάση που βρίσκονται σε Αττική, Στερεά Ελλάδα, Πελοπόννησο και δυτική Ελλάδα. Πρόκειται για οκτώ συμβάσεις συνολικής εκτιμώμενης αξίας περίπου 2,5 εκατομμυρίων ευρώ.

Επισημαίνουμε με την ευκαιρία ότι οι ρυθμίσεις του νομοσχεδίου για τη διαχείριση των υδάτων της Θεσσαλίας σε Α.Ε., θα έχει αρνητικές συνέπειες στον ρόλο και στο μέλλον των δασών. Οι εξελίξεις αυτές επιβεβαίωσαν όσα από καιρό τώρα έχει καταγγείλει το ΚΚΕ σχετικά με την εκχώρηση της διαχείρισης των δασών σε μονοπωλιακούς ομίλους. Ολοκληρώνουν έτσι μια πορεία καταστροφής των δασών, της οποίας σταθμός αποτέλεσε η διάσπαση της διαχείρισης από την προστασία των δασών και της πρόληψης από την καταστολή, με τη μεταφορά της πυρόσβεσης στην Πυροσβεστική Υπηρεσία το 1998.

Η υλοποίηση αυτού του σχεδίου θα οδηγήσει μεσομακροπρόθεσμα σε υποβάθμιση των δασών, με αποτέλεσμα να επηρεαστεί η ποιότητα ζωής και ο υδροφόρος ορίζοντας. Θα ενταθούν τα πλημμυρικά φαινόμενα. Τα εδάφη θα παρασύρονται εύκολα. Θα αυξηθεί ακόμη περισσότερο η τιμή του ξύλου, αλλά και του πέλετ, με επιπτώσεις στην τιμή της ηλεκτρικής ενέργειας.

Οι επιλογές αυτές επιβεβαιώνουν, επίσης, ότι η ολοκληρωμένη διαχείριση και προστασία των δασών δεν μπορεί να σχεδιαστεί, ούτε να υλοποιηθεί, επειδή το αστικό κράτος ως συλλογικός εκφραστής των συμφερόντων των μονοπωλιακών ομίλων, έχει ως μοναδικό κριτήριο την εξυπηρέτηση, τη θωράκιση και τη διεύρυνση των κερδών τους. Οπότε και τα δάση υποτάσσονται αντικειμενικά στις εκμεταλλεύτηκες σχέσεις παραγωγής, στον καπιταλιστικό δρόμο ανάπτυξης.

Για το ΚΚΕ τα δάση είναι κοινωνική, λαϊκή περιουσία και ιδιοκτησία. Η ολοκληρωμένη διαχείριση και προστασία των δασών προϋποθέτει κεντρικό επιστημονικό σχεδιασμό, απαραίτητο για την κάλυψη των λαϊκών αναγκών και της προστασίας του περιβάλλοντος, αλλά και μόνιμο προσωπικό επιστημονικό, τεχνολογικό, δασεργατικό από τις υπηρεσίες που θα έχουν την ευθύνη για την προστασία και τη διαχείριση των δασών.

Κλείνω λέγοντας ότι οι εργαζόμενοι στη Δασική Υπηρεσία μαζί με όλο τον ελληνικό λαό, πρέπει να αγωνιστούν ενάντια στο καταστροφικό έργο κυβερνήσεων και επιχειρηματικών ομίλων για την πλήρη εμπορευματοποίηση των δασών, ενάντια στο σχέδιο έκτρωμα που οδηγεί σε ληστρική εκμετάλλευση των δασών και σε κοστολόγηση ακόμη και του οξυγόνου που αναπνέουμε.

Ευχαριστώ πολύ.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, μπορώ να έχω τον λόγο για λίγα δευτερόλεπτα, πριν ανέβει η επόμενη ομιλήτρια;

**ΠΡΟΕΔΡΕΥΩΝ (Γεώργιος Λαμπρούλης):** Τι θέλετε, κυρία Μανωλάκου;

**ΔΙΑΜΑΝΤΩ ΜΑΝΩΛΑΚΟΥ:** Ο κύριος Υπουργός θα θέλαμε να μας πει ποιες βουλευτικές τροπολογίες δέχεται, για να μπορέσουμε και εμείς να τοποθετηθούμε αύριο στη δευτερολογία.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Το ερώτημα που απευθύνεται, κύριε Υπουργέ, σε εσάς είναι ποιες βουλευτικές τροπολογίες κάνετε δεκτές. Ας ανακοινωθούν σήμερα, για να ετοιμαστούν οι εισηγητές και οι ειδικοί αγορητές για τις αυριανές δευτερολογίες τους ή για τοποθετήσεις αν θέλουν να κάνουν.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Βεβαίως, κύριε Πρόεδρε. Θα το δω και θα απαντήσω.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα η κ. Οικονόμου Θωμαΐς από τη Νέα Δημοκρατία.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, για όσους είμαστε μέλη της Ειδικής Μόνιμης Επιτροπής Περιβάλλοντος, σήμερα το νομοσχέδιο αυτό συνιστά ένα μεγάλο ορόσημο. Και αυτό γιατί αποτελεί τη νομοθετική έκφραση πλήθους προτάσεων τις οποίες επεξεργαστήκαμε το τελευταίο επτάμηνο στο πλαίσιο των εργασιών της αρμόδιας επιτροπής της Βουλής για την προστασία του περιβάλλοντος. Πρόκειται, λοιπόν, για ένα νομοσχέδιο θεματικά ευρύ, αλλά ταυτόχρονα και βαθιά μεταρρυθμιστικό.

Θα εστιάσω στο μέρος εκείνο του νομοσχεδίου που αφορά το νέο σύστημα διαχείρισης των δασών και αξιοποίησης των φυσικών πόρων της πατρίδας μας. Πρόκειται για φυσική συνέχεια επιμέρους πετυχημένων κυβερνητικών πολιτικών δασοπροστασίας που έχει εφαρμόσει η Νέα Δημοκρατία τα τελευταία πέντε χρόνια, όπως τα τρία προγράμματα «Antinero», συνολικού προϋπολογισμού εκατοντάδων εκατομμυρίων ευρώ για την αντιπυρική θωράκιση πάνω από τριακοσίων χιλιάδων στρεμμάτων εκτάσεις, το Εθνικό Σχέδιο Αναδάσωσης, ιδιαίτερα πυρόπληκτων περιοχών όπως ο Έβρος ή η Εύβοια και βέβαια το πρόγραμμα αναβάθμισης του μηχανισμού πολιτικής προστασίας «ΑΙΓΙΣ» ύψους άνω των δύο δισεκατομμυρίων ευρώ, το οποίο ακούσαμε αναλυτικά να παρουσιάζεται χθες από τον αρμόδιο Υπουργό τον κ. Κικίλια παρουσία του Πρωθυπουργού και η προμήθεια σύγχρονων μέσων δασοπυρόσβεσης, συντονισμού, επιτήρησης και ταχείας μεταφοράς προσωπικού και εξοπλισμού στο πεδίο.

Παίρνοντας σαν παράδειγμα την ιδιαίτερη πατρίδα μου την Ευρυτανία, έναν νομό με πυκνή διάσωση και εκτεταμένες δασικές εκτάσεις, είμαι βέβαιη ότι τέτοιες παρεμβάσεις θα έχουν μακροπρόθεσμα μεγάλα οφέλη για τη διατήρηση και την ανάπτυξη των δασών μας. Γι’ αυτό, κύριε Υπουργέ, θα πρέπει στο νέο «Antinero», που σχεδιάζεται στο πλαίσιο του Ταμείου Ανάκαμψης, να προβλεφθούν δράσεις και για την Ευρυτανία με συστηματικούς καθαρισμούς των δασών. Πρέπει, δηλαδή, να περάσουμε στο επόμενο στάδιο μετά την ολοκλήρωση των συντηρήσεων των δασικών δρόμων του νομού μας, επεκτείνοντας το πρόγραμμα απομάκρυνσης καύσιμης ύλης στο σύνολο της περιφερειακής ενότητας μας.

Κυρίες και κύριοι συνάδελφοι, ο δασικός πλούτος και της Ευρυτανίας, αλλά και πολλών από τα πανέμορφα δάση της πατρίδας μας, είναι τεράστιος, αλλά παραμένει εν πολλοίς αναξιοποίητος. Στόχος μας θα πρέπει να είναι η ορθολογική αξιοποίηση των δασών μας, η οποία, όμως, προϋποθέτει βασική κατεργασία του δασικού πλούτου και να γίνεται κοντά στα δάση προέλευσης, με την εγκατάσταση νέων και τον εκσυγχρονισμό των υπαρχόντων υποδομών αξιοποίησης της ξυλείας και επεξεργασίας αυτής.

Όλα αυτά βέβαια απαιτούν δημόσια χρηματοδότηση και ιδιωτικές επενδύσεις βασισμένες σε έναν αναπτυξιακό σχεδιασμό για την παραγωγή και την αξιοποίηση του ξύλου, αλλά και τη δημιουργία εργαστηρίων παραδοσιακής επιπλοποιίας, τη δημιουργία μονάδων ξύλινων δομικών κατασκευών και πολλών άλλων σχετικών τεχνών. Όλα αυτά σε συνδυασμό με την ενεργοποίηση και στήριξη των υφιστάμενων δασικών συνεταιρισμών, οι οποίοι θα προσφέρουν μία ανάσα οικονομικής ανάπτυξης και στήριξης της αειφορικής διαχείρισης των δασών μας.

Κύριοι συνάδελφοι, το παρόν νομοσχέδιο βασίζεται ακριβώς σε αυτή την ολιστική αντίληψη για τη δασοπροστασίας θεωρώντας την ως έναν συνδυασμό μέτρων τα οποία είναι τα εξής: διατήρηση των σύνθετων δασικών οικοσυστημάτων, διαχείριση των πόρων που αυτά προσφέρουν στις τοπικές κοινωνίες και αειφόρος ανάπτυξη των δασών σε αρμονία με τον άνθρωπο.

Εδώ έρχεται το αρμόδιο Υπουργείο, το ΥΠΕΝ, να εισάγει ένα καινοτόμο θεσμό τα Υβριδικά Συνεργατικά Σχήματα, τα οποία θα αναλάβουν μαζί με τους δασικούς συνεταιρισμούς τη διαχείριση και την αξιοποίηση των δασών μας.

Είναι μια οικονομική δραστηριότητα που θα πηγαίνει χέρι χέρι με τη λήψη μέτρων πρόληψης για την ενίσχυση της δασοπροστασίας και τη μείωση των κινδύνων από δασικές πυρκαγιές, οι οποίες ας μην ξεχνάμε ότι δυστυχώς απειλούν εκτός από τα δάση μας και τις τοπικές κοινωνίες.

Για να στηρίξει αυτή την προσπάθεια η πολιτεία δίνει οικονομικά κίνητρα, με την ετήσια επιδότηση των φορέων διαχείρισης, με ποσοστό των εσόδων από την πώληση της βιομάζας που αξιοποιούν, με τη διάθεση ποσοστού της παραγόμενης ξυλείας με χαμηλό τίμημα στους μόνιμους κατοίκους των τοπικών κοινοτήτων των περιοχών διαχείρισης και με την ενίσχυση των οικείων ΟΤΑ -πολύ σημαντικό αυτό- με το 2% επί των ακαθάριστων εσόδων των φορέων διαχείρισης δασών, το οποίο πάλι θα καταλήγει στους πολίτες μέσα από την αναλογική μείωση των δημοτικών τελών τους. Γιατί κάθε πολιτική προστασίας του περιβάλλοντος, για να είναι εφαρμόσιμη και βιώσιμη, θα πρέπει να έχει δίπλα της την τοπική κοινωνία, έτσι ώστε ο άνθρωπος να γίνεται πραγματικά οργανικό μέρος του δασικού οικοσυστήματος.

Θα τελειώσω, κύριε Υπουργέ, λέγοντας ότι αν ζούσαμε σε κάποια άλλη χώρα της Ευρωπαϊκής Ένωσης όλα τα παραπάνω -προφανώς θετικά- θα γίνονταν αποδεκτά χωρίς συζήτηση από τα περισσότερα ευρωπαϊκά κόμματα. Δυστυχώς στην Ελλάδα τα αυτονόητα δεν αποτελούν κοινό πολιτικό τόπο. Γι’ αυτό βλέπουμε την Αντιπολίτευση να καταψηφίζει μαζικά ένα νομοσχέδιο που προστατεύει τόσο το δομημένο όσο και το φυσικό μας περιβάλλον.

Οι ανεπαρκείς εξηγήσεις που ακούστηκαν από τα υπόλοιπα κόμματα γι’ αυτή τη στάση τους, το μόνο για το οποίο μας έπεισαν είναι ότι οι επερχόμενες ευρωεκλογές αποτελούν πεδίο στείρας αντιπολίτευσης. Η Νέα Δημοκρατία, όμως, δεν ενεργεί με μικροκομματικές στοχεύσεις. Συνεχίζουμε να κάνουμε αυτό που μας έχει αναθέσει η μεγάλη κοινωνική πλειοψηφία, δηλαδή να νομοθετούμε υπεύθυνα και να δουλεύουμε συστηματικά για το καλό όλων των Ελλήνων. Αυτό κάνουμε. Αυτό κάνει σήμερα η Νέα Δημοκρατία και γι’ αυτό υπερψηφίζουμε το παρόν νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Δημήτριος Μάντζος από το ΠΑΣΟΚ - Κίνημα Αλλαγής.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σαν σήμερα, τριάντα χρόνια ακριβώς πριν έφευγε από τη ζωή ο Γιώργος Γεννηματάς, ένας μεγάλος οραματιστής πολιτικός, σύμβολο του αγώνα του κινήματός μας, αλλά και της δημοκρατίας μας τελικά, της χώρας μας για ανθεκτικό κοινωνικό κράτος, για σύγχρονο σύστημα υγείας, για στήριξη των πλέον ευάλωτων συμπολιτών, για εθνική συμφιλίωση και για μια πολιτική με τον άνθρωπο στο επίκεντρο, μια πολιτική που προστατεύει τον δημόσιο χαρακτήρα των κοινωνικών αγαθών, πρώτα της υγείας και όχι μόνο αυτής, της υγείας χωρίς τις σημερινές ελλείψεις προσωπικού, χωρίς το 40% των χειρουργικών αιθουσών κλειστό, χωρίς την Ελλάδα δεύτερη στις ιδιωτικές δαπάνες υγείας στην Ευρωπαϊκή Ένωση. Αυτή η παρακαταθήκη του μας εμπνέει και μας δεσμεύει.

Κυρίες και κύριοι συνάδελφοι, κάθε σχέδιο νόμου που αφορά στο φυσικό περιβάλλον θα πρέπει να εμφορείται από μία παραδοχή που σχετίζεται με αυτά που προανέφερα, ότι το φυσικό περιβάλλον, όπως και η υγεία, η παιδεία, η εργασία, ανήκει στην ολότητα και ο μόνος που μπορεί να τη διαχειρίζεται είναι το κράτος, η θεσμική συγκρότηση μιας οργανωμένης κοινωνίας που σέβεται την κοινή περιουσία της και επιθυμεί να την προφυλάξει πρώτα και κύρια από τις καταστροφές, την οικολογική υποβάθμιση και δεύτερον από την ίδια την κερδοσκοπική λειτουργία μιας αρρύθμιστης αγοράς.

Και κάθε συζήτηση εδώ θα πρέπει να επιβεβαιώνει και να ενισχύει τελικά ακριβώς αυτόν τον δημόσιο χαρακτήρα του φυσικού περιβάλλοντος και ιδίως των φυσικών πόρων, αλλά εδώ δυστυχώς απόψε επιβεβαιώνεται για μία ακόμη φορά η εφαρμογή του δόγματος, του μοτίβου της Νέας Δημοκρατίας απέναντι σε καθετί το δημόσιο: υποβάθμιση, απαξίωση, υποκατάσταση.

Αντί να εκσυγχρονίσει το κράτος και τις λειτουργίες του, αντί να δημιουργήσει ένα ευέλικτο και αποτελεσματικό κρατικό μηχανισμό που να μπορεί να επιτελεί αποδοτικά τις αρμοδιότητές του, η Κυβέρνηση της Νέας Δημοκρατίας επενδύει ακριβώς στις παθογένειες και τις αδυναμίες του κράτους για να προωθήσει το δικό της σχέδιο για την επικράτηση του ιδιωτικού επί του δημοσίου, ακόμη και στις αρμοδιότητες που ανάγονται στο στενό πυρήνα των κρατικών λειτουργιών.

Αυτό το στρεβλό, αναχρονιστικό και εντελώς αντίθετο προς την ευρωπαϊκή πραγματικότητα μοντέλο επιβεβαιώνεται και εφαρμόζεται και σήμερα στο συγκεκριμένο σχέδιο νόμου, πρώτα και κύρια στα δάση, εκεί όπου δημιουργείται πράγματι μια ολιγοπωλιακή οικονομία του δάσους, με τους δασικούς συνεταιρισμούς να υποβιβάζονται σε παρακολουθήματα των ισχυρών ιδιωτών που θα εισέλθουν στα υβριδικά σχήματα, με όρους αγοράς, όχι με κριτήριο την προστασία των δασών, αλλά την αξιοποίησή τους προς όφελος των ιδιωτών, άρα προς το σκοπό του κέρδους. Και έτσι το δασικό κεφάλαιο μετατρέπεται σε οικονομικό κεφάλαιο ως βάση ιδιωτικού κέρδους.

Και βέβαια το ίδιο συμβαίνει με το υδατικό κεφάλαιο και μάλιστα στην καρδιά της παραγωγικής Ελλάδας, την ίδια την πολύπαθη Θεσσαλία. Είναι γνωστό και δεν αμφισβητείται πια ότι παρά τον «Ιανό», παρά τους κώδωνες του κινδύνου, η Κυβέρνηση της Νέας Δημοκρατίας δεν κατάφερε να προστατέψει την περιοχή με ανθεκτικά αντιπλημμυρικά έργα. Δεν φρόντισε να έχει επικαιροποιημένα σχέδια και μελέτες αντιπλημμυρικές, να έχει υποβάλει χάρτες. Είμαστε απολογούμενοι στο Δικαστήριο της Ευρωπαϊκής Ένωσης για παραβίαση της σχετικής οδηγίας.

Και σήμερα έρχεται η ίδια Κυβέρνηση με μια νέα επιλογή, σε αρμονία με τις προηγούμενες, να αμφισβητήσει την ίδια πλέον τη νομική φύση του νερού ως δημόσιου αγαθού. Διότι ναι, είναι τέτοια η νομική μορφή του Οργανισμού Διαχείρισης, είναι τέτοιο το μετοχικό κεφάλαιο και τέτοια η διαδικασία τροποποίησης ενδεχομένως της μετοχικής σύνθεσης, που αφήνει πράγματι εντελώς ανοιχτό το ενδεχόμενο μελλοντικής ιδιωτικοποίησης. Είναι πράγματι μία επιλογή πέρα από τα όρια του Συντάγματος και είναι και η πεμπτουσία της υπερσυγκέντρωσης σε πλήρη αντίθεση με το μοντέλο της περιφερειακής ανάπτυξης που τόσο έχουμε ανάγκη ως χώρα.

Απούσα η περιφέρεια. Δεν συμμετέχει ο περιφερειάρχης στον οργανισμό. Δεν συμμετέχει καν το περιφερειακό συμβούλιο, έστω σε ρόλο γνωμοδοτικό, για δύο σωρευτικούς λόγους. Πρώτον, διότι η περιφέρεια δεν ελέγχεται ως πολιτική ηγεσία από την Κυβέρνηση, όπως κάνατε και στην «ΑΝΑΠΛΑΣΗ Α.Ε.» και στο Δήμο Αθηναίων. Και δεύτερον, επιθυμείτε έτσι να συγκεντρώσετε την εξουσία μακριά από τις τοπικές κοινωνίες για να ασκείτε στενό έλεγχο ως Κυβέρνηση.

Αυτή είναι η έννοια του επιτελικού κράτους, μιας κυβέρνησης που λειτουργεί με δομή ανώνυμης εταιρείας, μια σφιχτή διοίκηση εν είδει κλειστού διοικητικού συμβουλίου, δικαιώματα υπογραφής χωρίς αποφασιστικές αρμοδιότητες στην πραγματικότητα στα Υπουργεία, αφανείς μέτοχοι που λαμβάνουν παχυλά μερίσματα και η κοινωνία πλήρως απούσα. Νομοθετείτε για τη Θεσσαλία χωρίς τη Θεσσαλία.

«Ιπτάμενοι Ολλανδοί» προσγειώθηκαν στο Θεσσαλικό Κάμπο και μετά από μήνες έδωσαν ένα πόρισμα, δήθεν σε δημόσια διαβούλευση, στα αγγλικά και η όποια διαβούλευση συνεχιζόταν τυπικά όσο εσείς καταθέτατε το συγκεκριμένο σχέδιο νόμου στη Βουλή. Ο ορισμός της κακής νομοθέτησης και της αλλεργίας στον διάλογο με τις τοπικές κοινωνίες και μάλιστα για ένα αγαθό, το νερό, το οποίο εκτός από επιτακτική ανάγκη όλων των πολιτών, σε μία αγροτική περιοχή, όπως η Θεσσαλία, έχει και ευδιάκριτο παραγωγικό πρόσημο.

Στην Ολλανδία αλήθεια γνωρίζετε πώς γίνεται η διαχείριση των υδάτων; Από δημόσιο οργανισμό, εδώ και έναν αιώνα, με δεκάδες αγρότες χρήστες του νερού στη διοίκηση του οργανισμού.

Θα ήθελα τέλος να επικεντρωθώ σε ένα τμήμα της Θεσσαλίας, τη Μαγνησία και τη λίμνη Κάρλα, μια περιοχή που λειτούργησε ως το σιφόνι ολόκληρης της Θεσσαλίας τον Σεπτέμβριο, συγκεντρώνοντας τεράστιες ποσότητες νερού, με αποτέλεσμα η λίμνη εκεί σήμερα να έχει πολλαπλασιαστεί σε έκταση, ακόμη και σε σύγκριση με το 1960 - 1965 πριν την αποξήρανση, έχοντας πνίξει κυριολεκτικά τις καλλιέργειες.

Ποιο είναι το σχέδιο για την περιοχή; Πώς θα ζήσουν αυτοί οι άνθρωποι με κατεστραμμένη παραγωγή; Τι θα κάνουν μέχρι να μπορέσουν να καλλιεργήσουν ξανά τη γη τους; Αγρότες, κτηνοτρόφοι, επιχειρηματίες, οικογένειες ολόκληρες στο Στεφανοβίκειο, στο Ριζόμυλο και αλλού αντιμετωπίζουν οξύτατο βιοποριστικό αδιέξοδο. Δύο χρόνια υπολογίζεται ότι θα χρειαστούν για να απορρεύσει το νερό μέσω της υπάρχουσας σήραγγας ως τον Παγασητικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω σε ένα λεπτό, κύριε Πρόεδρε. Ευχαριστώ πολύ.

Η Περιφέρεια Θεσσαλίας από τον Ιανουάριο έχει υποβάλει σχέδιο αποστράγγισης, ώστε να αποδοθούν σιγά-σιγά οι καλλιεργήσιμες εκτάσεις, αλλά και η ίδια η στρατιωτική βάση να γίνει γρήγορα επιχειρησιακή ξανά. Ποιος θα το εφαρμόσει αυτό το σχέδιο; Ο ΟΔΥΘ που αγνοεί και θα αγνοεί την περιφέρεια, που δεν θα συνομιλεί μαζί της, δεν θα συνεργάζεται;

Οι αποζημιώσεις καθυστερούν απελπιστικά και δεν υπάρχει καμμία σιγουριά ότι το κακό δεν θα επαναληφθεί. Προχθές οι άνθρωποι στον Βόλο δεν κοιμήθηκαν από τον φόβο επανάληψης της καταστροφής.

Η περίπτωση της Κάρλας, κυρίες κύριοι, αποδεικνύει την πλήρη αποτυχία, τη σκανδαλώδη απρονοησία, τον τρόπο που διαχειριζόταν η Κυβέρνηση και η προηγούμενη περιφερειακή αρχή τα ύδατα, όχι μόνο την ώρα της καταστροφής με τα φράγματα και τα αναχώματα να σπάνε το ένα μετά το άλλο, με το νερό να κατακλύζει τον κάμπο, από τη Γυρτώνη ως τη Μαγνησία. Όμως και προληπτικά, έναν μήνα πριν την κακοκαιρία. 5 Αυγούστου 2023 το νερό στην περιοχή της λίμνης είχε ήδη υπερβεί το όριο συναγερμού. Η λίμνη ήταν ήδη στο κόκκινο επίπεδο κινδύνου μήνες, χρόνια τώρα και η Κυβέρνηση δεν έκανε τίποτα για τη διαχείριση της λεκάνης απορροής.

Ολοκληρώνοντας, το ανοιχτό τραύμα της Θεσσαλίας είναι η πιο πειστική απόδειξη πως η κακοδιαχείριση των φυσικών πόρων, η κυβερνητική και διοικητική ανεπάρκεια, η αλαζονεία της εξουσίας, κοστίζουν ακριβά, πληγώνουν τη χώρα και υποθηκεύουν τις μελλοντικές γενιές. Αυτά τα μαθήματα της κλιματικής κατάρρευσης δεν είναι θεωρητικά. Είναι πρακτικά, επιτακτικά και επείγοντα. Δεν έχουμε άλλο περιθώριο ούτε για δικαιολογίες ούτε για πειράματα. Η κλιματική κρίση είναι επιταγή για δράση, όχι άλλοθι για αδράνεια.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Κεδίκογλου Συμεών από τον ΣΥΡΙΖΑ - Προοδευτική Συμμαχία.

**ΣΥΜΕΩΝ ΚΕΔΙΚΟΓΛΟΥ:** Κύριε Πρόεδρε, σήμερα συζητούμε ένα πολύ σημαντικό, πράγματι, νομοσχέδιο, θα έλεγα ένα πολυνομοσχέδιο, γιατί είναι τέσσερα σε ένα. Θα περίμενα σε ένα θέμα, όπως το περιβάλλον, που πραγματικά επιζητούμε συγκλίσεις, γιατί αφορά το μέλλον όλων μας, να δείξετε παραπάνω κατανόηση και διαβούλευση να υπάρχει πριν έρθει αυτό το νομοσχέδιο.

Είναι χαρακτηριστικό ότι σύσσωμη η Αντιπολίτευση δεν είπε απλά ότι είναι αντίθετη, ότι καταψηφίζει, που είναι, αν θέλετε, και κάτι σύνηθες, αλλά προτείνει και την απόσυρση του νομοσχεδίου. Εγώ στη θέση σας θα είχα προβληματιστεί για αυτό.

Είπε ο Υπουργός ότι οι κυβερνήσεις έρχονται και παρέρχονται, αλλά εμείς είμαστε εδώ για να δώσουμε λύσεις στα προβλήματα. Συμφωνώ, αλλά αν εσείς ήσασταν στην Αντιπολίτευση, θα συμφωνούσαμε ότι για ένα τέτοιο νομοσχέδιο αρκεί μία εβδομάδα διαβούλευσης; Και το πιο παράλογο; Την ώρα που έχετε αναθέσει σε μια εταιρεία μελετών να κάνει το master plan για τη Θεσσαλία…. Παρένθεση εδώ: ΄Οταν άκουσα ότι είναι Ολλανδοί, λέω λογικό είναι, οι Ολλανδοί αιώνες μάχονται με το νερό, έχουν τεχνογνωσία. Όμως αποκαλύπτεται εδώ ότι, τελικά, αυτή η εταιρεία δεν είχε σχέση με τέτοιου είδους καταστροφές. Σε αποικίες ήταν και μάλιστα, έκαναν εμπορικές εκμεταλλεύσεις. Καμμία δουλειά δεν είχαν πάρει στην Ευρώπη. Κλείνω την παρένθεση. Εν πάση περιπτώσει, έχετε πληρώσει και λέτε «φέρτε μας ένα master plan, το οποίο αυτό ακόμη δεν έχει καν μεταφραστεί στα ελληνικά. Αν θέλετε είναι και υποτιμητικό για τη χώρα μας.

Την ίδια ώρα που εμείς περιμένουμε, λοιπόν, αυτά τα συμπεράσματα, φέρνετε εσείς, σαν να μην τα λαμβάνετε καθόλου υπ’ όψιν, το νομοσχέδιο αυτό. Είναι, αυτό είναι ο ορισμός της κακής νομοθέτησης.

Τι λέτε λοιπόν; Λέει ο Υπουργός -και πράγματι, τυπικά μπορεί να μην υπάρχει ιδιωτικοποίηση-, ότι οι μετοχές ανήκουν στο δημόσιο, αλλά υπάρχει μία αλλαγή. Πέστε μου σε ποια κατεύθυνση είναι αυτή η αλλαγή, όταν μιλάμε για ένα νομικό πρόσωπο ιδιωτικού δικαίου, μία ανώνυμη εταιρεία που θα αποφασίζει, με δυνατότητα τιμολόγησης, με επιβολή προστίμων, με μισθούς γενικού γραμματέα και μπόνους 15%, με διαχείριση πλημμυρών; Πέστε μου ποιος εγγυάται ότι δεν θα αλλάξει στο μέλλον η μετοχική σύνθεση, όπως εδώ έγινε με τη ΔΕΗ, με έναν κολοσσό όπως η ΔΕΗ; Ποιος μπορεί να εγγυηθεί ότι στο μέλλον δεν θα είναι κερδοσκοπικός αυτός ο φορέας ή ότι θα παραμείνει για πάντα στο δημόσιο; Με δυο λόγια, το πουλόβερ ξηλώνεται.

Θυμάμαι και την άλλη δήλωση του Υπουργού, που είπε ότι επειδή δεν τα καταφέραν οι ΔΕΥΑ, πάμε σε ΣΔΙΤ, εκτός από Αθήνα και Θεσσαλονίκη. Αφού αφήσατε τους ΔΕΥΑ να καταρρεύσουν οικονομικά, γιατί κανένας δεν τους αποκατέστησε για το υπέρμετρο ενεργειακό κόστος, είναι το γνωστό κόλπο: καταρρέουν και φέρνουμε τους ιδιώτες.

Ε, λοιπόν, εσείς μπορεί να είστε ιδεολογικά συνεπείς με αυτό που πιστεύετε, αλλά για εμάς το νερό είναι δημόσιο κοινωνικό αγαθό που πρέπει να δίνεται δωρεάν, όπως η υγεία, όπως η παιδεία. Σε αυτό δεν σηκώνουμε «ναι μεν, αλλά», δεν σηκώνουμε αστερίσκους. Τελεία και παύλα.

Έρχομαι τώρα στη διαχείριση των δασών. Εδώ κάνετε ένα άλλο υβριδικό σχήμα με 50% από ΔΑΣΕ και 50% που θα είναι ιδιώτες. Όμως, με τους ιδιώτες, που είναι εταιρείες που θα έχουν ένα εταιρικό κεφάλαιο τουλάχιστον τρία εκατομμύρια, σε αυτό το σχήμα οι ΔΑΣΕ δεν μπορούν, ουσιαστικά, ισότιμα να συμμετέχουν, αφού δεν μπορούν να καταβάλουν το 4% της αξίας της σύμβασης. Η ζωή μας λέει -και το ξέρουμε όλοι- ότι όποιος πληρώνει, έχει και το πάνω χέρι. Άρα τι θα γίνουν οι δασικές υπηρεσίες; Το εξάρτημα, το παρακολούθημα των ιδιωτικών αυτών εταιρειών. Και εγώ ρωτάω: Δεν θα είναι έτσι, όταν αυτή τη στιγμή ξέρουμε ότι δεν συμμετέχουν οι δήμοι, δεν έχουμε σχετική πιστοποίηση αυτών των υβριδικών σχημάτων, δεν ξέρουμε αν υπάρχουν αυστηρές προδιαγραφές, ποιες είναι οι υπηρεσίες του Υπουργείου Περιβάλλοντος και Ενέργειας αρμόδιες που θα τις ελέγχουν, δεν έχουμε κριτήρια αειφορίας, όταν δεν γίνεται αναφορά στη διαδικασία εκπόνησης και επικαιροποίησης; Όταν όλα αυτά γίνονται -να το πούμε με δυο απλά λόγια-, ποιος μας λέει ότι δεν θα έχουμε νέες εστίες διαπλοκής και διαφθοράς τοπικές;

Γιατί, βεβαίως, δεν είμαστε σίγουροι όταν ο σκοπός είναι το κέρδος ότι θα παραμένουν στην αφαίρεση της απαραίτητης βιομάζας. Ποιος μας λέει ότι δεν θα προχωρούν πολύ παραπέρα, στην ξύλευση του δάσους, στην εκμετάλλευση του δάσους για το κέρδος; Και μη μου πείτε ότι θα μπορείτε να κάνετε ελέγχους σε απομακρυσμένα σημεία, πάνω στις πλαγιές και τα βουνά.

Τέλος, συνεννοηθείτε με το άλλο αρμόδιο Υπουργείο, της Κλιματικής Αλλαγής, γιατί μπορεί να λέτε για δασικές υπηρεσίες, αλλά όλα τα δασαρχεία ξέρουμε ότι είναι αποψιλωμένα με τρία, πέντε ή έξι άτομα προσωπικό και αυτά πάνω από πενήντα χρόνων.

Ξέρετε τι διαφορά έχει η θεωρία με την πράξη; Στην Εύβοια κάηκαν πεντακόσιες πενήντα χιλιάδες στρέμματα. Μιλάμε για εννιάμισι χιλιάδες στρέμματα για αναδάσωση. Μετά μας ειπώθηκε ότι είναι σε τροχιά σχεδιασμού τα χίλια πεντακόσια. Και τελικά, τι γίνεται αυτή τη στιγμή; Πιλοτικά τα πενήντα στρέμματα. Έχουν περάσει τρία χρόνια και λένε οι επιστήμονες, ότι αφού δεν έγινε στην τριετία και αφού δεν μπήκε μέχρι τον Μάρτιο, που είναι η εποχή για να μπορέσουν να πιάσουν το δεντράκια και να τα κάνετε του χρόνου, κατά 90% δεν θα πιάσουν στον τόπο. Αυτή είναι η πραγματικότητα, για να τα λέμε στεγνά.

Έρχομαι στις ΑΠΕ, τις ανεμογεννήτριες, που ξέρετε ότι από αυτό το πράγμα στην Εύβοια γνωρίζουμε καλά. Θα σας διηγηθώ μια μικρή ιστορία των ανεμογεννητριών της πρώτης γενιάς, αυτών που τα κουφάρια τους σήμερα υπάρχουν και χάσκουν στα βουνά, γιατί κανένας δεν έχει σκεφτεί τι γίνεται μετά, ποιο είναι το επόμενο βήμα, όταν πια έχει περάσει η τεχνολογία και έχουμε περάσει στις άλλες ανεμογεννήτριες, αυτές τις μεγάλες, τις τεράστιες.

Λοιπόν, εκεί πήγαν κάποιοι επενδυτές με σίγουρο κέρδος -επιδότηση γαρ-, φθηνή γη, πλούσιο αιολικό δυναμικό, βρήκαν κάποιους φτωχούς ανθρώπους, κτηνοτρόφους στην πλειοψηφία τους, τους πήραν τη γη, έκαναν τις ανεμογεννήτριες, δώσανε και κάτι ανταλλάγματα στους δήμους τους στυλ «να πάρουμε για την ποδοσφαιρική ομάδα τις φανέλες», «να σας δώσουμε κάποια χρώματα να βάψουν το σχολείο». Τώρα πια δεν χρειάζεται, όμως, να κάνουν ούτε αυτά. Προελαύνουν κανονικά. Έχουν πάει και στον άλλον όμορο δήμο. Μόνο στην Κάρυστο, μία μικρή περιοχή, έχουμε πεντακόσιες πενήντα ανεμογεννήτριες. Πρέπει λίγο, πραγματικά, να σκεφτούμε πόσο είναι αυτή η πράσινη ανάπτυξη, όταν μιλάμε ότι πρέπει να ανοίξουμε δρόμους μέσα στα δάση, για να περάσουν, όταν έχουν τις τεράστιες τσιμεντένιες βάσεις; Τώρα έχουμε και τις μπαταρίες λιθίου. Αλήθεια, τι γίνεται με την ανακύκλωση; Ξέρουμε τι σημαίνει για τον υδροφόρο ορίζοντα, από μελέτες, ξέρουμε ότι είναι εύφλεκτες. Μια σειρά από θέματα, τα οποία πρέπει να τα συζητήσουμε κάποια στιγμή.

Εκεί, λοιπόν, σαν να μη φτάνουν όλα αυτά, δεν υπάρχει κανένας φραγμός. Και ρωτάει ο κόσμος: Πού πήγε αυτή η φέρουσα ικανότητα; Έλεγαν 8%. Πήγαν στο 12%. 20%, 50%; Πόσο πιστεύετε ότι αντέχει ένας τόπος που γίνεται πια η μπαταρία της Ευρώπης. Να το ξέρουμε.

Τώρα φέρνετε, λοιπόν και τα θαλάσσια αιολικά πάρκα και όπως έχει διαρρεύσει, ένα χιλιόμετρο, λέει, από τις ακτές. Σε μία από τις καλύτερες παραλίες, των Αγίων Αποστόλων και από το λιμάνι της Κύμης και θα πάει μέχρι κάτω στον Κάβο Ντόρο, που καταλαβαίνετε τι σημαίνει για την αλιεία, για την ήπια τουριστική ανάπτυξη. Παίρνετε μία εταιρεία κατά παρέκκλιση που θα πραγματοποιεί μετρήσεις και συλλογή δεδομένων για δυνητικές περιοχές ανάπτυξης. Και εγώ ρωτάω: Ποιος θα το ελέγχει αυτό; Ποιος είναι που θα δει τις έρευνες κατά παρέκκλιση; Ή θα γίνει σύμφωνα με το μοντέλο για τις ιχθυοκαλλιέργειες, που ξέρετε ότι γεμίζει όλος ο Ευβοϊκός;

Ακούτε, κύριοι συνάδελφοι, εδώ είναι Γιάννης κερνάει, Γιάννης πίνει, ο ορισμός της σύγκρουσης συμφερόντων. Ο επενδυτής μπορεί να είναι και μελετητής, αν δωρίσει τη μελέτη. Λέει, στο ελληνικό δημόσιο: Σου δίνω τη μελέτη δωρεάν. Την αποδέχεται και αυτή η μελέτη λέει πού και πόσο θα επενδύσει.

Λοιπόν, αυτά πρέπει να τα δούμε σοβαρά και να δώσουμε μία απάντηση στους ανθρώπους. Την ώρα που εμείς εδώ μιλάμε και λέμε για σχέδια επί χάρτου, κάποιοι δεν μπορούν να κοιμηθούν από τον θόρυβο των ανεμογεννητριών, γιατί είναι σε λιγότερο από μισό χιλιόμετρο από τα σπίτια τους. Καταθέτω για τα Πρακτικά την έρευνα που έχει γίνει επίσημα σε οικισμό του Δήμου Κύμης - Αλιβερίου, που λέει ότι πέρα από τα τρία μποφόρ, οκτώ στις δέκα φορές ο θόρυβος είναι πάνω από τα επιτρεπόμενα όρια για την ποιότητα ζωής.

(Στο σημείο αυτό ο Βουλευτής κ. Συμεών Κεδίκογλου καταθέτει για τα Πρακτικά την προαναφερθείσα έρευνα, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνω, κύριε Πρόεδρε, δεν θέλω να καταχραστώ τον χρόνο. Θα ήθελα πολλά να πω για τα αυθαίρετα. Θα ρωτήσω μονάχα πόσους δειγματοληπτικούς ελέγχους έχετε κάνει στη διάρκεια της δικής σας διακυβέρνησης και τι ποσοστό έχετε κατεδαφίσει –προσέξτε- από αυτά που είχαν αμετάκλητες δικαστικές αποφάσεις. Θα μπορούσα επίσης να σας πω για το Τεχνικό Επιμελητήριο που δίνετε τις πλατφόρμες, ότι όπως και να το κάνουμε είναι ένα συνδικαλιστικό όργανο. Άρα θα κληθεί το συνδικαλιστικό όργανο των μηχανικών να καταδικάσει μηχανικούς σε μια καταγγελία για αυθαίρετη δόμηση.

Και τέλος αυτό που λέτε μέσα για τις κατασκευές που είναι στις παραλίες που ξέρετε πολύ καλά ότι μιλάμε για μεγάλο ποσοστό αυτών, θα έχει δικαίωμα αυτός ο οποίος είναι ο αυθαιρέτων να πει ότι παγώνει τη διαδικασία, να πάει στο εφετείο όπου μέσα σε δύο μήνες θα πρέπει να εκδικαστεί. Έτσι όμως θα έχουν περάσει τρεις με τέσσερις μήνες, άρα όλη η τουριστική σεζόν. Άρα δεν έχει κανένα φόβο να αυθαιρετήσει και να το επαναλάβει και στο μέλλον.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής, κ. **ΒΑΣΙΛΕΙΟΣ ΒΙΛΙΑΡΔΟΣ**)

Και θα κλείσω λέγοντας το εξής: Ο αφόρητος -διαβάζω- κυκλοφοριακός συνωστισμός όχι μόνο στις μεγάλες πόλεις αλλά και στις μικρότερες τουριστικές είναι απόδειξη υπερβολικής πληθυσμιακής πυκνότητας, που συνηγορεί υπέρ της γενναίας μείωσης των συντελεστών δόμησης και όχι με οποιοδήποτε δικαιολογία αύξησής τους. Ποιος το λέει αυτό; Ο κ. Στέφανος Μάνος.

Το λέω αυτό για να σας δείξω ότι στην εποχή μας θα μείνει στην ιστορία όχι αυτός που χτίζει, αλλά που γκρεμίζει μέσα στις πόλεις. Λοιπόν μην χρησιμοποιείτε την κλιματική κρίση αλά καρτ. Γιατί η κλιματική κρίση σημαίνει ότι πρέπει να έχουμε πιο δροσερές πόλεις. Δεν αντέχουμε άλλη τσιμεντοποίηση. Δεν μπορούμε να πάμε με πρόσχημα την ανάπτυξη δεκαετίας του ’50 μόνο με τσιμέντο και τουρισμό.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ευχαριστούμε.

**ΣΥΜΕΩΝ ΚΕΔΙΚΟΓΛΟΥ:** Κλείνω, κύριε Πρόεδρε και ευχαριστώ για την ανοχή.

Και αν υπήρχε τότε πράγματι ανάγκη γιατί είχε νεκρώσει η οικοδομή, μην το κάνετε σήμερα, μη συνδέετε το όνομά σας με αλλοίωση του χαρακτήρα των πόλεων. Θα το βρούμε μπροστά μας. Υπάρχει η εξαίρεση για τη Φιλοθέη, το Ψυχικό, την Εκάλη που πραγματικά ένας μέσος νους λέει «γιατί εκεί υπάρχει εξαίρεση και εμένα έρχονται να μου αλλάξουν τη ζωή και τη δόμηση των πόλεων;».

Αυτά, κύριε Πρόεδρε.

Σας ευχαριστώ για την ανοχή.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Κεδίκογλου Τον λόγο έχει ο κύριος Υπουργός για τις τροπολογίες.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ πολύ.

Να πω για τις τροπολογίες, επειδή πρέπει να τοποθετηθώ. Η 152, η 153, και η 154 είναι αποδεκτές. Οι βουλευτικές 145, 147, 148, 149, 150, 151 και 155 δεν γίνονται αποδεκτές. Θέλω, όμως, να πω εδώ ότι υπάρχουν σε κάποιες από αυτές στοιχεία που είναι θετικά. Θέλουν, όμως, περαιτέρω επεξεργασία και σε επόμενο νομοσχέδιο θα τις επεξεργαστούμε και θα τις βάλουμε, όπως παράδειγμα του κ. Χριστοδουλάκη για το θέμα του Πεντελικού Όρους για την απαγόρευση λατόμευσης. Έχει καταθέσει και η κ. Τζάκρη. Ξαναλέω ότι επειδή είναι πολύ εξειδικευμένα θέματα, θέλει περαιτέρω επεξεργασία.

Ευχαριστώ πολύ, κύριε Πρόεδρε και τους συναδέλφους.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, πολύ τον κύριο Υπουργό.

Πριν συνεχίσουμε, έχω να σας ανακοινώσω ότι από τον ΣΥΡΙΖΑ κατατίθεται εκ νέου διορθωμένο το κείμενο της αίτησης ονομαστικής ψηφοφορίας:

«Με βάση το άρθρο 72 του Κανονισμού της Βουλής, εμείς οι Βουλευτές που υπογράφουμε την παρούσα αίτηση, αιτούμεθα τη διενέργεια ψηφοφορίας με ονομαστική κλήση επί της αρχής στο νομοσχέδιο Περιβάλλοντος και Ενέργειας, «Ρυθμίσεις για την αντιμετώπιση των πολυεπίπεδων επιπτώσεων της κλιματικής αλλαγής στους τομείς: α) της διαχείρισης υδάτων, β) της διαχείρισης και προστασίας των δασών, γ) της αστικής ανθεκτικότητας και πολιτικής, δ) της καταπολέμησης της αυθαίρετης δόμησης, ε) της ενεργειακής ασφάλειας» και επί των άρθρων 1 έως και 13, 20, 23, 24, 27, 103, 104 και 105». Έχει συμπληρωθεί με το άρθρο 105 στην ουσία.

(Η προαναφερθείσα πρόταση ονομαστικής ψηφοφορίας του ΣΥΡΙΖΑ - Προοδευτική Συμμαχία, καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 522-524)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Επόμενος ομιλητής είναι ο κ. Σαρακιώτης Ιωάννης, Βουλευτής του ΣΥΡΙΖΑ - Προοδευτική Συμμαχία.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κύριε Πρόεδρε.

Αρχικά δεν μπορώ παρά να σχολιάσω την απάντηση που έδωσε ο Υπουργός ο κ. Σκυλακάκης στην τοποθέτηση το πρωί του κ. Κόκκαλη και του Κοινοβουλευτικού μας Εκπρόσωπου, κ. Παππά, ο οποίος μίλησε για σουρεαλισμό αρκετές φορές και έκλεισε και την ομιλία του, λέγοντας ότι αυτά που αναφέρει ο ΣΥΡΙΖΑ - Προοδευτική Συμμαχία είναι σουρεάλ.

Να πω στον κύριο Υπουργό ότι σουρεαλιστικό είναι το 2014 να καταθέτει στο Ευρωπαϊκό Κοινοβούλιο ερώτηση με τίτλο το κόμμα της Νέας Δημοκρατίας παίρνει νέο δάνειο χωρίς να έχουν εξυπηρετηθεί παλαιότερα χρέη. Στην ερώτηση να αναφέρεις ότι είναι ασύλληπτο το ποσό των 160 εκατομμυρίων ευρώ συνολικά και κλείνοντας να διερωτάσαι πως δεδομένου ότι τα δάνεια της Νέας Δημοκρατίας είναι μη εξυπηρετούμενα και η οφειλή δεν μπορεί να αποπληρωθεί, με βάση ποια εγγύηση εγκρίθηκε αυτό το νέο δάνειο και από ποια τράπεζα. Αυτό είναι σουρεαλιστικό, κύριε Σκυλακάκη, να κάνετε ερώτηση πριν κάποια χρόνια για τα δάνεια της Νέας Δημοκρατίας και σήμερα να είστε Υπουργός του κόμματος που δεν χρωστά 160 εκατομμύρια, αλλά περίπου μισό δισεκατομμύριο ευρώ.

Στα του νομοσχεδίου τώρα, όπου οφείλουμε να ομολογήσουμε ότι διαρκώς, κυρίες και κύριοι της Νέας Δημοκρατίας ξεπερνάτε και τον χειρότερο εαυτό σας. Με κάθε νέα νομοθετική πρωτοβουλία της Κυβέρνησής σας η ασυνέπεια και η ανακολουθία λόγων και έργων σπάνε ένα νέο ρεκόρ. Είναι ενδεικτικό ότι μετά τα πρωτοφανή φαινόμενα και τις καταστροφές στη Θεσσαλία το περασμένο φθινόπωρο ο κ. Μητσοτάκης σε μια ακόμη επικοινωνιακή και μόνο διαχείριση ενός μείζονος ζητήματος της ελληνικής κοινωνίας ανέφερε ότι θα γίνουν οι καταστροφές μια ευκαιρία αναδιάρθρωσης και υποσχέθηκε μεγαλεπήβολα έργα υποδομών και όχι μόνο.

Και σήμερα φέρνετε προς ψήφιση ένα νομοσχέδιο για το οποίο προηγήθηκε μια προσχηματική διαβούλευση λίγων μόλις ημερών, αναδεικνύοντας τον μηδενικό σεβασμό προς τη θεσμική τάξη απαξιώνοντας τόσο τις τοπικές κοινωνίες όσο και τους Οργανισμούς Τοπικής Αυτοδιοίκησης Α΄΄ αλλά και Β΄ βαθμού, που εκπροσωπούν τις κοινωνίες αυτές.

Και σήμερα με το παρόν νομοσχέδιο εισάγετε ρυθμίσεις παραχώρησης της διαχείρισης υδάτινων πόρων σε μία ανώνυμη εταιρεία ενάντια στις αποφάσεις του Συμβουλίου της Επικρατείας. Μια ανώνυμη εταιρεία την οποία προικοδοτείτε πλουσιοπάροχα και προκλητικά με 1 εκατομμύριο ευρώ, εξαίρεση αυτής του ΟΔΥΘ ΑΕ από τη «ΔΙΑΥΓΕΙΑ», δυνατότητα ανάθεσης έργων σε τρίτους και εισήγησης νομοθετικών ρυθμίσεων, απαίτηση για μόλις ένα πτυχίο πανεπιστημίου για τη θέση μέλους στο ΔΣ υψηλότατου μισθούς, καθώς είναι χαρακτηριστικό ότι για δέκα διευθυντές και ένα δικηγόρο προβλέπετε ετήσιο προϋπολογισμό τριών εκατομμυρίων ευρώ, παροχή δυνατότητας εκμετάλλευσης της δημόσιας περιουσίας, λήψης εσόδων για προσφερόμενες υπηρεσίες καθώς και ανταποδοτικών εισφορών, τελών, προστίμων από Οργανισμούς Τοπικής Αυτοδιοίκησης και πολίτες και την ίδια στιγμή και χρηματοδότηση από το κράτος. Δηλαδή ακόμη και τη στιγμή που οι άνθρωποι στη Θεσσαλία προσπαθούν να μαζέψουν τα συντρίμμια τους, το μόνο που σας απασχολεί είναι να βολέψετε κάποιους δικούς σας ανθρώπους και να κατασπαταλήσετε το δημόσιο χρήμα.

Και είναι εξαιρετικά ακατανόητο πώς φτάσατε στις συγκεκριμένες επιλογές όταν ως γνωστόν η Θεσσαλία διαθέτει ήδη σχεδιασμό για τους υδάτινους πόρους, η αναθεώρηση του οποίου ολοκληρώθηκε επί ΣΥΡΙΖΑ το 2017, καθώς και σχεδιασμό διαχείρισης κινδύνου πλημμύρας που ολοκληρώθηκε το 2018 σύμφωνα με την ευρωπαϊκή οδηγία 2007/60. Τα εν λόγω σχέδια έχουν κατατεθεί στην Ευρωπαϊκή Επιτροπή ως όφειλαν προβλέποντας έργα ορεινής υδρονομίας, φράγματα, εγγειοβελτιωτικά έργα και περιφερειακά έργα ταμίευσης, προτάσσοντας έτσι τον εξορθολογισμό της διαχείρισης των υδάτων ο οποίος αποδείχθηκε δυστυχώς αναγκαίος στις περιπτώσεις των κακοκαιριών «Ντάνιελ» και «Ηλίας». Αυτά τα έργα επιλέξατε να αφήσετε στα χαρτιά, αδιαφορώντας για τις τραγικές συνέπειες των πράξεών σας.

Παράλληλα οφείλετε να είχατε προβεί σε αναθεωρήσεις και των δύο σχεδίων που έπρεπε να έχουν ολοκληρωθεί έως το τέλος του 2021. Ωστόσο, δεν υποβάλλατε απολύτως τίποτα στην Ευρωπαϊκή Επιτροπή με τα αποτελέσματα να τα πληρώνουν και να είναι οδυνηρά για τους κατοίκους της πολύπαθης Θεσσαλίας.

Η εξυπηρέτηση των ιδιωτών και συγκεκριμένα των μεγάλων επιχειρηματικών συμφερόντων είναι προφανής και στις διατάξεις αναφορικά με το πρόγραμμα «ΑΠΟΛΛΩΝ» για την παραγωγή ηλεκτρικής ενέργειας για τους δήμους με τις ενεργειακές κοινότητες μη κερδοσκοπικού χαρακτήρα και τα έργα αυτοκατανάλωσης να μένουν χωρίς όρους ουσιαστικά στο σύστημα. Και είναι μνημειώδεις οι παρεμβάσεις και σε αυτή την περίπτωση, καθώς καταργείται ο εικονικός ενεργειακός συμψηφισμός και οι ενεργειακές κοινότητες εισέρχονται πρόωρα ως έρμαια σε ανταγωνιστικές διαδικασίες ανεξαρτήτως τύπου. Περιορίζονται οι ευάλωτοι όσον αφορά τους δικαιούχους του Α και δεν συμπεριλαμβάνονται οι πολύτεκνοι του κοινωνικού οικιακού τιμολογίου Γ.

Οι ωφελούμενοι ενδέχεται να καταβάλλουν χρεώσεις για μέρος της ενέργειας, η οποία συμψηφίζεται υπέρ ΕΛΑΠΕ. Με τις εν λόγω νομοθετικές πρωτοβουλίες σας, με τη πρόβλεψη διμερών συμβάσεων μεταξύ ενεργειακών κοινοτήτων και παραγωγών, με την πρόβλεψη σύστασης μιας ενεργειακής κοινότητας πολιτών ανά περιφέρεια εντός έξι μηνών, η ενεργειακή παραγωγή καταλήγει σταδιακά στα χέρια λίγων και το ερώτημα όλων είναι εύλογο: Στη θεμελίωση τι είδους καθεστώτος στοχεύει η Κυβέρνησή σας, σε τοπικές κοινωνίες ή σε καρτέλ ενέργειας;

Τον συγκεκριμένο δρόμο βέβαια των μεγάλων επιχειρηματικών σχημάτων επί ζημία των μικρών παραγωγών τον χάραξε η Νέα Δημοκρατία αμέσως μετά τις εκλογές του 2019, θυμίζοντας ότι η κυβέρνηση του ΣΥΡΙΖΑ, προκειμένου να συμβάλει στη μείωση του κόστους παραγωγής του πρωτογενούς τομέα, θεσμοθέτησε το πρωτοποριακό τότε νομοθετικό πλαίσιο για τις ενεργειακές κοινότητες, με προτεραιότητα στους αγρότες, τα συνεταιριστικά σχήματα και τις ομάδες παραγωγών.

Ο συγκεκριμένος νόμος τέθηκε από το 2019 εξαρχής στο στόχαστρο της Κυβέρνησης, με αποτέλεσμα μείζονες αλλαγές το καλοκαίρι του ίδιου έτους. Γι’ αυτόν τον λόγο σε όλη την Ελλάδα, εκεί που θα έπρεπε να έχουμε μικρές ενεργειακές κοινότητες από αγροτικά σχήματα, εν τέλει ήρθαν μεγάλοι επιχειρηματικοί όμιλοι και έχουν γεμίσει κάμπους και βουνά με φωτοβολταϊκά. Οι αγρότες εκπαραθυρώθηκαν προς όφελος των μεγάλων ομίλων και με το παρόν νομοσχέδιο τούς δίνετε τη χαριστική βολή.

Κυρίες και κύριοι συνάδελφοι, κάθε σοβαρός κρατικός μηχανισμός εκλαμβάνει τα σκληρά παθήματα μιας φυσικής καταστροφής ως μαθήματα, προκειμένου να λάβουν χώρα βελτιώσεις στο επίπεδο της καταπολέμησης και κυρίως της πρόληψης. Στην περίπτωση, βέβαια, της Κυβέρνησης Μητσοτάκη η καταστροφή θεωρείται ως μια ακόμη ευκαιρία ανερυθρίαστης κατασπατάλησης δημοσίων πόρων και προκλητικής εξυπηρέτησης συμφερόντων.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σαρακιώτη.

Επόμενος ομιλητής ο κ. Μεταξάς Κωνσταντίνος - Βασίλειος, Βουλευτής του Κομμουνιστικού Κόμματος Ελλάδας.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε.

Κυρίες και κύριοι της Νέας Δημοκρατίας, όσο και να προσπαθείτε να βαφτίσετε το κρέας ψάρι -μέχρι και το ότι κρατικοποιείτε τους ΤΟΕΒ είπε ο κ. Σκυλακάκης- το νομοσχέδιο που συζητάμε αποτελεί ένα πραγματικό τερατούργημα, με βασικό στόχο τη διαμόρφωση νέων πεδίων για την κερδοφορία μεγάλων επιχειρηματικών ομίλων, παραδίδοντάς τους τη διαχείριση των υδάτων και των δασών της χώρας, νέες χρυσοφόρες μπίζνες, που θα τις χρυσοπληρώσει ο λαός, υποθηκεύοντας παράλληλα τη ζωή και την ασφάλειά του στις συμπληγάδες του επιχειρηματικού κέρδους στη γνωστή λογική κόστους-οφέλους.

Ιδιαίτερα στο ζήτημα των νερών ξεκινάτε από την κατεστραμμένη Θεσσαλία, που οκτώ μήνες μετά τις πλημμύρες συνεχίζει να είναι πνιγμένη στις λάσπες της στρατηγικής της Ευρωπαϊκής Ένωσης και της διαχρονικής πολιτικής όλων των κυβερνήσεων, που αντιμετωπίζουν την αντιπλημμυρική προστασία σε αυτή την ίδια λογική του κόστους-οφέλους των επιλέξιμων έργων και μη επιλέξιμων έργων, με κριτήριο το αν βγάζουν κέρδη για τους επιχειρηματικούς ομίλους.

Αυτά έπνιξαν τη Θεσσαλία, κύριε Υπουργέ, και όχι οι αστείες δικαιολογίες που αναφέρατε, η πολυδιάσπαση αρμοδιοτήτων, που εξάλλου δικό σας κατασκεύασμα ήταν και αυτό, μιας και εκείνη τη χρονική στιγμή εξυπηρετούσε πιο αποτελεσματικά το μοίρασμα της πίτας αυτών των επιλέξιμων έργων, βάζοντας όμως σε δεύτερη μοίρα τις ανάγκες των κατοίκων, του λαού της περιοχής.

Και τι κάνετε; Διαμορφώνετε μια ανώνυμη εταιρεία, που θα λειτουργεί με τους κανόνες της ιδιωτικής οικονομίας, όπως αναφέρεται στο κείμενο, καταργώντας κάθε δημόσια υπηρεσία που είχε μέχρι τώρα την ευθύνη για τα αντιπλημμυρικά έργα, τα εγγειοβελτιωτικά έργα, τα ποτάμια, τις λίμνες και γενικότερα τα νερά της Θεσσαλίας και τα παραδίδετε σε αυτή την εταιρεία. Και όλες αυτές οι αρμοδιότητες, όπως επίσης αναφέρεται στο κείμενο, θα τις ασκεί με συγκεκριμένες κατευθύνσεις βελτίωσης των οικονομικών αποτελεσμάτων, με απλά λόγια για να βγάζει κέρδη, για να γεμίζουν τα ταμεία της από τα τιμολόγια του νερού και άλλες επιχειρηματικές δραστηριότητες.

Και για κερασάκι στην τούρτα προχωράτε και σε μια άνευ προηγουμένου επίθεση στα δικαιώματα των εργαζομένων, των μόνιμων δημοσίων υπαλλήλων αλλά και των υπαλλήλων των ΤΟΕΒ και του ΓΟΕΒ, οι οποίοι όπως και όλοι οι φορείς εξάλλου εξέφρασαν την αντίθεσή τους στο νομοσχέδιο, ενώ σήμερα μάλιστα προχώρησαν και σε κινητοποιήσεις.

Ευελιξία ζήτησε ο κύριος Υπουργός. Γι’ αυτό συστήνουμε, λέει, ανώνυμη εταιρεία, δεν μπορούν να γίνουν με διαφορετικό τρόπο τα έργα, προφανώς αναζητώντας μια πιο αποτελεσματική μορφή για να επιταχυνθεί η ιδιωτικοποίηση και η εμπορευματοποίηση του νερού.

Και η αντιπαράθεση από μεριάς ΠΑΣΟΚ και ΣΥΡΙΖΑ σε αυτό επικεντρώνεται τελικά, στη μορφή και όχι στην ουσία της πολιτικής που πρέπει να ακολουθηθεί, αποτελώντας και στο ζήτημα που συζητάμε βολικούς αντιπάλους για την Κυβέρνηση, αφού για την ταμπακιέρα, αυτό δηλαδή που καίει τους κατοίκους της Θεσσαλίας, που λέμε το νερό νεράκι, που τρέμει το φυλλοκάρδι μας σε κάθε έντονη βροχόπτωση όπως πριν από λίγες μέρες, σε αυτά έχετε πλήρη συμφωνία.

Βολικότατοι αντίπαλοι για τη Νέα Δημοκρατία, όπως απέδειξε και η συζήτηση για την αντισυνταγματικότητα, που δώσατε την ευκαιρία στον κ. Σκυλακάκη να κουνάει το δάχτυλο, αφού ιδίως εσείς, κύριοι του ΣΥΡΙΖΑ και της Νέας Αριστεράς, επικαλεστήκατε για τη στήριξη της αντισυνταγματικότητας απόφαση του Συμβουλίου της Επικρατείας ενάντια στη ρύθμιση της δικής σας κυβέρνησης, που παρέδωσε την ΕΥΑΘ και την ΕΥΔΑΠ στο Υπερταμείο, την «ΕΥΑΘ Α.Ε.», την «ΕΥΔΑΠ Α.Ε.», με τους μετόχους, τα μερίσματα που μοιράζει, τις πολυεθνικές που συμμετέχουν στο μετοχικό κεφάλαιο των εισηγμένων εταιρειών στο Χρηματιστήριο. Επικλήσεις στον κοινωνικό χαρακτήρα του νερού κάνατε όλοι σας, όταν τα προχωρούσατε αυτά βήμα-βήμα, κυβέρνηση και κυβέρνηση, Νέα Δημοκρατία, ΠΑΣΟΚ και ΣΥΡΙΖΑ.

Η ουσία λοιπόν της εμπορευματοποίησης του νερού και άρα και των μέτρων για την ιδιωτικό-οικονομική λειτουργία των φορέων διαχείρισής του, όποια μορφή και αν επιλέγετε, αποτυπώνεται στη στρατηγική της Ευρωπαϊκής Ένωσης για τα νερά, την οδηγία 60/2000, που έχετε στηρίξει και υλοποιήσει διαδοχικά από κοινού όλοι σας.

«Το ύδωρ δεν είναι εμπορικό προϊόν», γράφει η οδηγία, «αλλά η ύδρευση συνιστά υπηρεσία, όπως οι μεταφορές, η ενέργεια, οι τηλεπικοινωνίες». Και όλοι ξέρουμε, πάρα πολύ καλά, πού πήγαν αυτά. Τιμολογεί το νερό. Τέτοια υπηρεσία πρέπει να είναι, που να τιμολογεί το νερό με τους κανόνες που διαμορφώνουν την τιμή σε κάθε εμπόρευμα, να ιεραρχεί τη μείωση της ζήτησης σε αντιπαράθεση με την αύξηση της προσφοράς, αξιοποιώντας τα εργαλεία της αγοράς γι’ αυτόν τον σκοπό, να τηρεί τη λογική «ο ρυπαίνων πληρώνει», δηλαδή το εμπόριο και των ρύπων σε βάρος του περιβάλλοντος, και ότι πρέπει να ανοίγεται και σε νέα πεδία δραστηριοτήτων για να αβγαταίνουν τα κέρδη, όπως για παράδειγμα με την πράσινη ανάπτυξη, που βέβαια έχει αποδειχθεί μαύρη κι άραχνη για τον λαό και το περιβάλλον.

Αυτά κάνετε και με τα άρθρα για την ΕΥΑΘ και την ΕΥΔΑΠ στο παρόν νομοσχέδιο. Και η οδηγία αυτή της Ευρωπαϊκής Ένωσης για τα νερά, μαζί με την οδηγία 60/2007 για τις πλημμύρες, που ρητά αναφέρει πως η όποια προστασία θα πρέπει να περνάει από τους κόφτες του κόστους και μάλιστα διαφοροποιημένα, με προτεραιότητα στις πλούσιες περιοχές -αυτά λέει- αποτελούν και το βασικό σας, κοινό σας σπίτι, το κοινό σας πλαίσιο, αυτό που στηρίζετε όλοι σας, για να πληρώνει με τραγικό τρόπο ο λαός τα αποτελέσματά του. Και στη Θεσσαλία το πληρώσαμε πολύ ακριβά.

Είναι λοιπόν, τουλάχιστον, αστείο να βγαίνουν στελέχη του ΠΑΣΟΚ και του ΣΥΡΙΖΑ και να εναντιώνονται στο τωρινό νομοσχέδιο, λέγοντας παράλληλα -δικά τους λόγια- «μόνος σοβαρός και θεσμικά ορθός δρόμος για την κλιματική θωράκιση και βιώσιμη διαχείριση των υδάτινων πόρων της Θεσσαλίας είναι η πιστή εφαρμογή των δύο οδηγιών της Ευρωπαϊκής Ένωσης, της οδηγίας πλαίσιο για τα νερά και της οδηγίας πλαίσιο για τις πλημμύρες».

Αυτά λένε, σε ένα μνημείο ωραιοποίησης και υπεράσπισης της βάρβαρης πολιτικής της Ευρωπαϊκής Ένωσης, και θεωρούμε ότι είναι και ζητήματα που πρέπει να τα γνωρίζουν και οι κάτοικοι της Θεσσαλίας, αλλά να αποτελέσουν και κριτήριο ψήφου για τις επερχόμενες ευρωεκλογές, στηρίζοντας τη συνεπή στάση του ΚΚΕ, που αποκάλυψε και εναντιώθηκε στην πολιτική αυτή.

Και είμαστε απέναντί σας, σταθερά, στη Βουλή, στην Ευρωβουλή, στον δρόμο του αγώνα, όταν από κοινού τόσο η Νέα Δημοκρατία όσο και ο ΣΥΡΙΖΑ και το ΠΑΣΟΚ όλα τα προηγούμενα χρόνια ψηφίζατε στην Ευρωπαϊκή Ένωση αυτές τις οδηγίες, τις ενσωματώνατε στην ελληνική νομοθεσία και τις υλοποιούσατε με διάφορους τρόπους και μορφές, βάζοντας βέβαια ο καθένας τη δική του πινελιά.

Είμαστε απέναντί σας και στο σημερινό νομοσχέδιο, που αποτελεί κρίκο μιας μακράς αλυσίδας στη λογική της ιδιωτικοποίησης των νερών, που ξεκινά από το μακρινό 1999, με την κυβέρνηση τότε του ΠΑΣΟΚ και τον διαχωρισμό της υποδομής και της διανομής μέθοδο καρμπόν που αξιοποιήσατε και στον ΟΣΕ, τη ΔΕΗ, τον ΟΤΕ, αυτές τις άλλες εταιρείες, που αποτελούν κι αυτές οι υπηρεσίες, όπως λέει και η οδηγία της Ευρωπαϊκής Ένωσης- με την κυβέρνηση ΣΥΡΙΖΑ και τη μεταφορά της ΕΥΔΑΠ και της ΕΥΑΘ στο Υπερταμείο, την κοινή υπουργική απόφαση για την τιμολόγηση του νερού ως εμπορεύματος και φυσικά με τους νόμους της τωρινής Κυβέρνησης της Νέας Δημοκρατίας, όπως τον περσινό νόμο για την ιδιωτικοποίηση των ΔΕΥΑ μέσω της συγκρότησης της ρυθμιστικής αρχής.

Απαιτούμε, λοιπόν, την απόσυρση του νομοσχεδίου της Κυβέρνησης. Το νερό είναι κοινωνικό αγαθό. Η διαχείρισή του προς όφελος του λαού λέμε -και αυτό φαίνεται και στην πράξη- ότι προϋποθέτει ένα ριζικά διαφορετικό δρόμο ανάπτυξης με κοινωνικοποιημένα τα μέσα παραγωγής, με κεντρικό επιστημονικό σχεδιασμό της οικονομίας, κάτι που τελικά θα κατοχυρώνει στην πράξη τον κοινωνικό χαρακτήρα του νερού.

Στηρίζουμε τους εργαζόμενους και τους αγώνες τους στην περιφέρεια Θεσσαλίας, τους αγώνες των εργαζομένων τους στους ΤΟΕΒ και ΓΟΕΒ, τις κινητοποιήσεις των βιοπαλαιστών αγροτών της περιοχής για να γίνουν πράξη η κατασκευή υποδομών εμπλουτισμού των επίγειων και υπόγειων υδροφορέων, καθώς και η ενεργοποίηση τεχνικών εξοικονόμησης του διαθέσιμου νερού, η αύξηση των αρδευόμενων εκτάσεων για τη στήριξη της εγχώριας αγροτικής και βιομηχανικής παραγωγής, η ύδρευση με ελεγμένο ποιοτικό φθηνό νερό, προστασία του περιβάλλοντος, αντιπλημμυρική θωράκιση και φυσικά εξασφάλιση και διεύρυνση των δικαιωμάτων των εργαζομένων.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μεταξά.

Επόμενος ομιλητής είναι ο κ. Νικολαΐδης Αναστάσιος, Βουλευτής του ΠΑΣΟΚ - Κινήματος Αλλαγής.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Δυστυχώς, τα έδρανα είναι άδεια από την πλευρά κιόλας της Πλεύσης Ελευθερίας που έκανε τόσο ντόρο προηγουμένως η κ. Κωνσταντοπούλου.

Κυρία Υπουργέ, κυρίες και κύριοι συνάδελφοι, συζητάμε σήμερα ένα νομοσχέδιο που φέρνει η Κυβέρνηση της Νέας Δημοκρατίας προς ψήφιση, το οποίο περιλαμβάνει πολλές και ασύνδετες μεταξύ τους ρυθμίσεις. Πρόκειται για ένα νομοσχέδιο χωρίς καμμία συνοχή και θεματική ενότητα.

Συγκεκριμένα, το νομοσχέδιο περιλαμβάνει ρυθμίσεις, που αφορούν στη διαχείριση των υδάτων, στη διαχείριση και προστασία των δασών, στην ενέργεια, στην αυθαίρετη δόμηση και σε άλλα θέματα ιδιαίτερα σοβαρά.

Καταλαβαίνετε, λοιπόν, κύριοι συνάδελφοι, ότι το παρόν νομοσχέδιο δεν συνιστά πρακτική καλής νομοθέτησης και είναι αδύνατο στον χρόνο που έχουμε στη διάθεσή μας να τοποθετηθούμε επί όλων των θεμάτων.

Κυρίες και κύριοι συνάδελφοι, προέρχομαι από μια περιοχή με τεράστια δασική κάλυψη και ξεχωριστό δασικό πλούτο. Οπότε θα ήθελα να σταθώ σε θέματα, που σχετίζονται με τη διαχείριση και προστασία των δασών μας. Θα ήθελα να ενημερώσω το Σώμα πως κυρίως στη βόρεια Ελλάδα υπάρχει έντονη υλοτομική δραστηριότητα από τους δασικούς συνεταιρισμούς εργασίας, οι οποίοι ανταποκρίνονται πλήρως στις διαχειριστικές μελέτες που εκπονούν οι δασικές υπηρεσίες και πραγματοποιούν όλες τις υλοτομικές εργασίες που χρειάζονται για να φέρουν σε πλήρη υλοποίηση τις μελέτες αυτές.

Στις περιοχές, λοιπόν, όπου γίνονται διαχειριστικές μελέτες από τις Δασικές Υπηρεσίες και οι υλοτόμοι δραστηριοποιούνται με βάση τις μελέτες αυτές έχουμε αποτελεσματική διαχείριση των δασών και τελικά μηδενίζεται ο κίνδυνος δασικών πυρκαγιών.

Άρα στις περιοχές που υπάρχει δραστηριότητα των δασικών συνεταιρισμών εργασίας δεν υπάρχει ο λόγος για τη δημιουργία υβριδικών συνεργατικών σχημάτων. Αντιθέτως, κρίνεται απαραίτητη η ενίσχυση των δασικών υπηρεσιών για καλύτερο αποτέλεσμα στη διαχείριση, εκμετάλλευση και προστασία των δασών.

Όπως είναι γνωστό, η γενική διαχείριση των δασών είναι αρμοδιότητα των δασικών υπηρεσιών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι θέλατε πριν; Γιατί μας φωνάξατε; Τι συνέβη;

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κυρία Υπουργέ…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, μιλάει. Μη διακόπτετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αναφέρθηκε σ’ εμάς. Συνέβη κάτι; Γιατί είπε κάτι ότι έκανα ντόρο.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, δεν ακούστηκε κάτι τέτοιο. Θέλετε τον λόγο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι.

**ΠΡΟΕΔΡΕΥΩΝ (Βασίλειος Βιλιάρδος):** Αφήστε τον τότε. Σας παρακαλώ, μη διακόπτετε την ομιλία.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κυρία Υπουργέ, κύριοι συνάδελφοι, ευχαριστώ πολύ για την προσοχή σας.

Οι δασικές υπηρεσίες είναι αυτές που εκπονούν μελέτες διαχείρισης των δασών με ορίζοντα συνήθως τα δέκα έτη και έχουν όλες τις απαραίτητες γνώσεις για τον ορθό προγραμματισμό των υλοτομικών εργασιών. Οι δασικοί συνεταιρισμοί διαθέτουν τα αναγκαία μηχανικά μέσα με σκοπό να εκτελούν τις απαιτούμενες υλοτομικές εργασίες, οι οποίες γίνονται όχι μόνο χωρίς να προκαλούνται καταστροφές στα δάση, αλλά αντίθετα προς όφελος της αειφόρου διαχείρισής τους.

Δηλαδή, κυρία Υπουργέ, οι συνεταιρισμοί είναι οι φύλακες των δασών. Με το παρόν νομοσχέδιο η εκμετάλλευση και η διαχείριση περνάει σε μεγάλες ιδιωτικές εταιρείες με σχήματα στα οποία, σύμφωνα με τις νέες διατάξεις, θα συμμετέχουν οι δασικοί συνεταιρισμοί εργασίας, χωρίς όμως να προβλέπεται η λειτουργία τους επί τουλάχιστον τρία έτη. Αυτό έχει ως αποτέλεσμα να υπάρχει ο κίνδυνος ίδρυσης συνεταιριστικών σχημάτων με μέλη μη επαγγελματίες, που θα εξυπηρετούν μονάχα τις εταιρείες και τους σκοπούς τους με ό,τι συνεπάγεται αυτό.

Από εκεί και πέρα, υπάρχουν και περιοχές με δάση όπου δεν δραστηριοποιούνται δασικοί συνεταιρισμοί. Σε αυτά τα δάση εκτός διαχειριστικής δυνατότητας συσσωρεύεται εύφλεκτη ύλη και προκαλούνται καταστροφικές δασικές πυρκαγιές με ανεπανόρθωτες και δραματικές επιπτώσεις στο περιβάλλον, όπως είχαμε δυστυχώς το προηγούμενο καλοκαίρι.

Πρέπει, λοιπόν, να γίνονται διαχειριστικές μελέτες από τις δασικές υπηρεσίες για όλα τα δάση της χώρας ανεξαιρέτως. Περαιτέρω, πρέπει να υπάρχουν κίνητρα και να δίνονται αμοιβές ανά στρέμμα για τους δασικούς συνεταιρισμούς, έτσι ώστε να γίνονται εργασίες καθαρισμού και να προφυλάσσονται τα δάση μας από πυρκαγιές. Με τον τρόπο αυτό θα γίνει μια πραγματική επένδυση στην πρόληψη, έτσι ώστε να απομακρυνθεί η καύσιμη ύλη από τα δάση και να περιοριστούν όσο το δυνατόν οι κίνδυνοι για πρόκληση πυρκαγιών και ακόμη περισσότερο για την ανεξέλεγκτη επέκτασή τους.

Επομένως, οι παρεμβάσεις στο παρόν νομοσχέδιο πρέπει να είναι προς την κατεύθυνση της ενίσχυσης των υφιστάμενων δασικών συνεταιρισμών και τη δημιουργία κινήτρων για τη σύσταση τέτοιων συνεταιριστικών επιχειρήσεων εκεί που δεν υπάρχουν.

Κυρία Υπουργέ, το επάγγελμα του υλοτόμου έχει ιδιαίτερες δυσκολίες. Όμως, είναι απαραίτητη ειδικά σε περιοχές με μεγάλο δασικό πλούτο, όπως η Δράμα. Για αυτό τον λόγο πρέπει να στηρίξετε τους υλοτόμους μας. Ακούστε τα προβλήματα που σας θέτουν και δώστε λύση. Αποδείξτε ότι σας απασχολεί η εγκατάλειψη της υπαίθρου και ότι θέλετε να μπει ένα τέλος στην ερήμωση των χωριών της επαρχίας.

Κυρία Υπουργέ, χθες συζητήθηκε η επίκαιρη ερώτησή μου για τα προβλήματα, που καλούνται να ξεπεράσουν οι οινοποιοί της Δράμας από την αδειοδότηση φωτοβολταϊκών πάρκων σε τεράστιες εκτάσεις υψηλής παραγωγικότητας μια ανάσα από τους αμπελώνες τους.

Ακόμη, κυρία Υπουργέ, σημαντικά προβλήματα αντιμετωπίζουν και οι κατά τόπους ΤΟΕΒ, τους οποίους οδηγείτε στην εξαφάνιση αντί να τους εντάξετε σε ένα καινοτόμο σχεδιασμό. Με τις κινήσεις σας δείχνετε πως ενδιαφέρεστε για τα μεγάλα συμφέροντα και όχι για όσους ασχολούνται με τη γη, τα δάση, τα νερά και βγάζουν το ψωμί τους με πολύ κόπο και με πολύ ιδρώτα.

Κυρίες και κύριοι συνάδελφοι, τα ζητήματα του περιβάλλοντος απαιτούν σοβαρή αντιμετώπιση, σχέδιο, διάλογο και όχι πρόχειρες ρυθμίσεις και μπαλώματα, που αντιμετωπίζουν επιδερμικά τα επιμέρους ζητήματα. Για την αντιμετώπιση της κλιματικής αλλαγής απαιτούνται σύγχρονες ολοκληρωμένες πολιτικές για την πρόληψη και την προστασία του φυσικού περιβάλλοντος.

Κυρία Υπουργέ, το ΠΑΣΟΚ έχει επανειλημμένα τοποθετηθεί με δέσμη μέτρων και προτάσεων, που αφορούν στην προστασία του περιβάλλοντος ιδίως μέσω της πρόληψης. Δυστυχώς, οι προτάσεις μας δεν έχουν ληφθεί υπ’ όψιν από την Κυβέρνηση. Μετά τις πυρκαγιές φέτος να έχουν ξεκινήσει από τον Απρίλιο πρέπει να καταλάβουμε όλοι ότι δεν πρέπει να χαθεί άλλος χρόνος, διότι πολύ απλά δεν υπάρχει άλλος χρόνος. Για την αντιμετώπιση της κλιματικής αλλαγής πρέπει να ασχοληθούμε σοβαρά όλοι μας. Οφείλουμε, λοιπόν, να προβούμε στις απαιτούμενες ενέργειες και να λάβουμε τα κατάλληλα μέτρα για την προστασία του φυσικού περιβάλλοντος, γιατί εν τέλει αυτό συνιστά τον πραγματικό πλούτο που θα αφήσουμε στα παιδιά μας και στις επόμενες γενιές.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικολαΐδη.

Επόμενος ομιλητής ο κ. Γιάτσιος Ιωάννης, Βουλευτής της Νέας Δημοκρατίας.

**ΙΩΑΝΝΗΣ ΓΙΑΤΣΙΟΣ:** Ευχαριστώ, κύριε Πρόεδρε.

Κύριε Υπουργέ, αγαπητοί συνάδελφοι, έγινε αναφορά από συνάδελφο του ΠΑΣΟΚ για τη χθεσινή εκδήλωση του Υπουργείου Πολιτικής Προστασίας για το πρόγραμμα «ΑΙΓΙΣ». Δεν ήταν κανένας από την Αντιπολίτευση εκεί με εξαίρεση τον κ. Κεδίκογλου από τον ΣΥΡΙΖΑ και αν ήσασταν παρόντες, θα καταλαβαίνατε το τι διεκδικεί, το τι πετυχαίνει η Κυβέρνηση του Κυριάκου Μητσοτάκη και για ποιο λόγο οι Έλληνες πολίτες θα στηρίξουν τη Νέα Δημοκρατία και στις επόμενες εκλογές που έρχονται, στις ευρωεκλογές.

Κύριοι συνάδελφοι του ΣΥΡΙΖΑ, με κανένα νούμερο δεν είστε ευχαριστημένοι. Βέβαια, εσείς συζητάτε μόνο για μειώσεις, το 6% στην υγεία να το κάνουμε 5%.

Η Νέα Δημοκρατία διεκδικεί και πετυχαίνει στόχους. Συγχαρητήρια για τη σημαντική πρωτοβουλία αυτού του νομοσχεδίου που δίνει λύσεις σε πολλές εκκρεμότητες, πολεοδομικές, καθαρισμούς φρεατίων κ.λπ..

Θα ήθελα να αναφερθώ όμως στην ενίσχυση της προσβασιμότητας των ατόμων με αναπηρία και τον εμποδιζόμενων ατόμων. Ξέρετε πάρα πολύ καλά τι σημασία έχει μια επίσκεψη στο δάσος, να επισκεφθείτε τη Βάλια Κάλντα, να επισκεφθείτε τα όμορφα Γρεβενά και να μπορείτε να μπείτε στον φυσικό πλούτο αυτής της περιοχής;

Πρόγραμμα «ΑΠΟΛΛΩΝ», μια σημαντική πρωτοβουλία μείωσης του ενεργειακού κόστους των ΟΤΑ, που σημαίνει περισσότερα έργα προς όφελος της κοινωνίας για τους δήμους, οικονομικά οφέλη για τους δημότες και στήριξη στις ευάλωτες κοινωνικές ομάδες. Αποδεικνύει για ακόμη μια φορά η Νέα Δημοκρατία πόσο φιλολαϊκή παράταξη είναι.

Οργανωμένη διαχείριση του δάσους, καθαρισμός των δασών από τη βιομάζα. Ξέρουμε ότι αυτά τα υλικά αποτελούν «μπαρούτι» για τις συγκεκριμένες περιοχές και οφείλουν να καθαριστούν. Η σύσταση των υβριδικών σχημάτων συνεργασίας επιχειρηματιών και δασικών συνεταιρισμών είναι στη σωστή κατεύθυνση, αρκεί να προστατέψουμε τους δασικούς συνεταιρισμούς και να ξεκαθαρίσουμε το ποιος είναι ο δασεργάτης και με ποιον τρόπο αποκτά ο καθένας την καρτέλα του δασεργάτη.

Σημαντική πρωτοβουλία είναι η δυνατότητα άμεσης ενεργοποίησης των δασικών συνεταιρισμών στις πυρκαγιές και η μεταφορά τους όπου υπάρχει πρόβλημα, γι’ αυτό στη συνεργασία του Υπουργείου Περιβάλλοντος και με άλλα συναρμόδια Υπουργεία να δούμε πώς μπορούν να βγουν προγράμματα που αφορούν και τους δασικούς συνεταιρισμούς, να μπορούν να συμμετέχουν σε αναπτυξιακά προγράμματα, ώστε να μπορέσουν να εξοπλίσουν και να αντικαταστήσουν τον μηχανολογικό τους εξοπλισμό, τα εξαρτήματά τους, τα μηχανήματά τους.

Όλα αυτά είναι σημαντικά, αλλά στην περιοχή των Γρεβενών και σε πάρα πολλά δασαρχεία χρειάζεται η άμεση ενδυνάμωση με προσωπικό στα δασαρχεία, ώστε άμεσα να γίνονται πολλές μελέτες, περισσότερη υλοτόμηση, αύξηση του λύματος, γιατί όλα αυτά είναι προς όφελος και της κοινωνίας και του κράτους, αλλά κυρίως για τους επαγγελματίες, γιατί οι επαγγελματίες, εφόσον υπάρχει η δυνατότητα ξύλευσης, θα μείνουν στον τόπο τους, θα υπάρχουν οικονομικά οφέλη, θα μπορέσουν να στηρίξουν τις οικογένειες τους και δεν θα φεύγει ο κόσμος από την επαρχία. Το δάσος δημιουργεί πλούτο και πρέπει να τους στηρίξουμε, αλλά το μεγαλύτερο όφελος απ’ όλες αυτές τις διαδικασίες, εάν γίνουν, θα είναι η προστασία του δάσους από φωτιά. Το δάσος, όταν καθαρίζεται και κόβεται σωστά, πάντα με την επίβλεψη των αρμόδιων οργάνων των δασαρχείων, θα αναπτυχθεί σωστά, με υγεία, χωρίς να αρρωσταίνει. Φανταστείτε σε ένα χώρο που χωράμε δέκα άτομα να είμαστε πενήντα, ο ένας πάνω στον άλλον.

Η μεγαλύτερη επιτυχία του Υπουργείου, κυρία Υπουργέ, θα είναι εάν μπορέσουμε να χτίσουμε μια σχέση εμπιστοσύνης μεταξύ των δασαρχείων και των πολιτών, γιατί στη συνείδηση των πολιτών τα δασαρχεία και ο τρόπος που λειτουργούν βάσει της νομοθεσίας, λειτουργούν αποτρεπτικά προς το κοινό συμφέρον. Είναι άλλο πράγμα η προστασία του δάσους και άλλο η εγκατάλειψη και η απαγόρευση όποιων ενεργειών στο δάσος. Το δάσος δημιουργεί πλούτο, το δάσος μπορεί να κρατήσει τον κόσμο στην επαρχία, όπως είπα και στην αρχή. Πολύ απλά πρέπει να μπει ένα μέτρο στο τι προσδιορίζεται ως δάσος και τι όχι.

Υπάρχουν διάφορες περιπτώσεις. Στα Γρεβενά υπάρχει ένας ολόκληρος πρώην δήμος που εδώ και πενήντα χρόνια, κυρία Υπουργέ, καλλιεργείται από αγρότες που έχουν επενδύσει σε εξοπλισμό, έχουν επενδύσει σε μηχανήματα, έχουν επενδύσει και μένουν οι οικογένειές τους εκεί και μετά από πενήντα χρόνια το δασαρχείο διεκδικεί αυτές τις αγροτικές εκτάσεις. Πρέπει να το δούμε λίγο, να εφαρμοστεί ο ν.998/1979 με το άρθρο 47 και 47Β, όπως έγιναν οι τροποποιήσεις.

Επίσης, πρέπει να δούμε και το θέμα των διεκδικήσεων του δασαρχείου. Λέει ο νόμος ότι πρέπει να διεκδικήσει μέχρι και τρεις φορές την όποια έκταση. Υπάρχουν εκτάσεις στην περιοχή των Γρεβενών που έχουν βγει οικοδομικές άδειες, έχουν χτιστεί, έχει πληρωθεί ΙΚΑ, έχει δημιουργηθεί πλούτος και αυτοί οι άνθρωποι τώρα δεν μπορούν να μεταβιβάσουν την περιουσία τους στα παιδιά τους, δεν μπορούν να την πουλήσουν σε περίπτωση της όποιας ανάγκης.

Πρέπει να πάρετε την πρωτοβουλία για όλα αυτά τα ζητήματα που είναι ζητήματα καθημερινότητας και θα χτίσουν τη σχέση εμπιστοσύνης δασαρχείου και πολιτείας. Να ξέρετε ότι θα αναγνωριστεί από την κοινωνία μια συνεργασία δασαρχεία-πολίτες-αυτοδιοίκηση.

Υπερψηφίζουμε το νομοσχέδιο. Συγχαρητήρια για την πολύ καλή δουλειά.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γιάτσιο.

Τον λόγο έχει ο κ. Γεώργιος Λαμπρούλης, Βουλευτής του Κομμουνιστικού Κόμματος Ελλάδας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Θα μπορούσαμε να πούμε ως τίτλο του νομοσχεδίου πως μετά την πλημμύρα έρχεται η ευκαιρία για επιχειρηματικά κέρδη, για μπίζνες, αφού στην ουσία βλέπετε την καταστροφή ως ευκαιρία για ανασυγκρότηση στα μέτρα των επιχειρηματικών ομίλων. Με αυτό το κριτήριο εξάλλου συντάχθηκε το περίφημο master plan για τη Θεσσαλία, αφού σε όλες του τις σελίδες αυτό που ξεπροβάλλει είναι η εγκληματική πολιτική του κόστους-οφέλους που άφησε τον κάμπο στο έλεος των πλημμυρών. Η καταστροφή αντιμετωπίζεται ως επενδυτική ευκαιρία, το νερό ως εμπόρευμα και οι αγρότες παραμένουν ακόμα μη αποζημιούμενοι στο σύνολο από τις πλημμύρες του περασμένου Σεπτεμβρίου. Οι αγρότες, λοιπόν, αντιμετωπίζονται ως εμπόδιο που θα πρέπει να παραμεριστεί με το καρότο ή με το μαστίγιο και ακριβώς γι’ αυτό ζητάμε την απόσυρση του συγκεκριμένου νομοσχεδίου, διότι βρίσκεται στην αντίπερα όχθη της ικανοποίησης των αναγκών του λαού, της προστασίας της λαϊκής περιουσίας και κατοικίας, της γεωργικής και κτηνοτροφικής παραγωγής, συνολικά της ζωής της εργατικής τάξης, των βιοπαλαιστών αγροτών, των αυτοαπασχολούμενων, της λαϊκής πλειοψηφίας της Θεσσαλίας.

Προωθείτε σε συνέχεια των προηγούμενων κυβερνήσεων την περαιτέρω εμπορευματοποίηση και ιδιωτικοποίηση του νερού, ενός βασικού αγαθού για τον άνθρωπο, μέσω της διαχείρισής του από μια ανώνυμη εταιρεία. Στην ουσία προωθείτε αυτούσιο το στρατηγικό σχέδιο ανασυγκρότησης της Θεσσαλίας που περιγράφεται στην έκθεση των Ολλανδών. Έτσι, η διαχείριση του νερού μέσω της δημιουργίας της ανωνύμου εταιρείας μετατρέπεται σε εργαλείο συνολικότερων αντιδραστικών αναδιαρθρώσεων σε ολόκληρο το υδατικό διαμέρισμα της Θεσσαλίας, ανοίγοντας διάπλατα τις πόρτες για τη διαχείριση τόσο των υδάτων όσο και των έργων από τους επιχειρηματικούς ομίλους.

Προς αυτή την κατεύθυνση συγκεντρώνονται στην ανώνυμη εταιρεία ευθύνες και αρμοδιότητες που ασκούσαν η τοπική και περιφερειακή διοίκηση. Η ανώνυμη εταιρεία θα αναθέτει μελέτες κατασκευής κάθε είδους σε σχέση με τα νερά, σε εταιρείες-ομίλους που θα εκτελούνται με βάση την κερδοφορία τους. Έχουμε εκχώρηση σε επιχειρήσεις του συντονισμού της συνεχούς επίβλεψης της εφαρμογής των μέτρων, μέχρι και τον έλεγχο και την εφαρμογή των αντιλαϊκών οδηγιών της Ευρωπαϊκής Ένωσης, ενώ η διοίκηση, ο έλεγχος, η συντήρηση και η λειτουργία των εγγειοβελτιωτικών και αντιπλημμυρικών έργων, του δικτύου άρδευσης έμμεσα και της ύδρευσης, δηλαδή τα πάντα, περνάνε στην ανώνυμη εταιρεία και αντίστοιχα οι ΤΟΕΒ και ΓΟΕΒ της Θεσσαλίας, που επίσης αντιδρούσαν στη ρύθμιση του νομοσχεδίου, μεταφέρονται στην ανώνυμη εταιρεία.

Αποτέλεσμα των ανωτέρω είναι η απόλυτη κυριαρχία της ανωνύμου εταιρείας ως φορέα διαχείρισης του νερού στη Θεσσαλία με αποφασιστικό στρατηγικό ρόλο και στην αντιπλημμυρική προστασία.

Και βέβαια με τη δημιουργία της ανωνύμου εταιρείας ανοίγετε τον δρόμο για τη διαφορετική τιμολόγηση του νερού από περιοχή σε περιοχή, μετατρέποντάς το σε ακόμα πιο ακριβοπληρωμένο εμπόρευμα και όπως λέει ο λαός, θα πει το νερό νεράκι.

Έτσι η χρηματοδότηση των επιλέξιμων έργων και η διαχείριση των υδατικών πόρων δεν θα γίνεται με κριτήριο την εξασφάλιση φθηνού και ποιοτικού νερού στον λαό της περιοχής ή την προστασία της περιοχής από πλημμύρες, την εξασφάλιση αρδευτικού νερού στους βιοπαλαιστές αγρότες ή την προστασία της ζωής, της περιουσίας του λαού, της πρωτογενούς παραγωγής ή της προστασίας του περιβάλλοντος. Θα γίνεται με ένα και μοναδικό εγκληματικό κριτήριο, το κόστος-όφελος και των αντοχών της οικονομίας. Είναι ακριβώς το ίδιο κριτήριο, που οδήγησε στο έγκλημα με τις πλημμύρες στη Θεσσαλία και κατ’ επέκταση στο έγκλημα των Τεμπών ή στις τραγωδίες που ζήσαμε με τις πυρκαγιές και τους σεισμούς.

Αντιπλημμυρικές υποδομές, λοιπόν, χωρίς υπερβολές στο κόστος, όπως εξάλλου αναφέρεται στη μελέτη των Ολλανδών, αφού όπως γράφεται οι υπάρχουσες υποδομές θεωρούνται στην πλειοψηφία τους οικονομικά σωστές, καθώς το κόστος κατασκευής τους υπολογίζεται να είναι σχεδόν πάντα μικρότερο από το κόστος επισκευής των ζημιών.

Αυτό και μόνο αποτελεί έμμεση ομολογία ότι η λογική του κόστους-οφέλους και η περίφημη επιλεξιμότητα στις αντιπλημμυρικές υποδομές, έπνιξε τον κάμπο. Όμως, για την ώρα στη Θεσσαλία δεν υπάρχουν καν αναχώματα, αφού παραμένουν κατεστραμμένα από τον «Ντάνιελ», ενώ ο περιφερειάρχης παραδέχθηκε ότι δεν θα είναι έτοιμα ως τον Σεπτέμβρη με τις φθινοπωρινές βροχές. Καλλιεργείται, λοιπόν, παράλληλα ένα κλίμα συναίνεσης με την επικίνδυνη για τον λαό στρατηγική, που διαπνέει την πολιτική της Κυβέρνησης και τη μελέτη των Ολλανδών, ενώ ακόμα εκκρεμεί η συμφωνία μεταξύ Κυβέρνησης και Περιφέρειας Θεσσαλίας για προτεραιοποίηση και έγκριση κονδυλίων για τα άμεσα έργα της αποκατάστασης των αναχωμάτων των ποταμών, της διευθέτησης ρεμάτων και άλλα.

Και είναι αποκαλυπτικό και εξίσου κυνικό αυτό που θεωρεί η μελέτη ως δεδομένο, ότι δεν θα προστατεύεται όλη η Θεσσαλία από πλημμύρες, αφού δεν είναι δυνατόν να προστατευτούν όλες οι περιοχές με λίγους κατοίκους ή με μεμονωμένες εγκαταστάσεις. Μία θεώρηση πλήρως εναρμονισμένη με την οδηγία της Ευρωπαϊκής Ένωσης του 2007 για τις πλημμύρες, όπου ρητά αναφέρεται ότι οι αραιοκατοικημένες περιοχές δεν έχουν την ίδια σημασία με τις πυκνοκατοικημένες και τις οικονομικά σημαντικότερες, ενώ στην ίδια μελέτη αναφέρεται η διαχείριση του υδροφόρου ορίζοντα της Θεσσαλίας, τονίζοντας τον άμεσο και σοβαρό κίνδυνο της έλλειψης νερού και κατά συνέπεια ερημοποίησης της περιοχής.

Βέβαια, αυτό δεν είναι νέο, είναι γνωστό εδώ και χρόνια στη Θεσσαλία. Ποιοι, όμως, στοχοποιούνται από τη μελέτη; Οι αγρότες και όχι βέβαια οι κυβερνήσεις που δεν έκαναν τίποτα τόσα χρόνια για την κάλυψη του υδατικού ελλείμματος. Ποιες, αλήθεια, είναι οι προτάσεις; Η αλλαγή καλλιεργειών, λέει. Μετάβαση, δηλαδή, από καλλιέργειες υψηλών απαιτήσεων σε νερό -μπαμπάκι, καλαμπόκι και άλλα- σε τι καλλιέργειες; Κηπευτικά, φρούτα, που χρειάζονται λιγότερο νερό, αλλά και χώρο, δηλαδή, γη. Έτσι, οι αγρότες θα πρέπει να αλλάξουν γεωργικό εξοπλισμό, που σημαίνει κόστος και να μειώσουν τα στρέμματα που σήμερα καλλιεργούν, ανεξάρτητα από την κατασκευή, για παράδειγμα, ταμιευτήρων νερού στα ορεινά ή αν γίνει μεταφορά υδάτων από τον άνω ρου του Αχελώου.

Μάλιστα, προκειμένου να συμμορφωθούν οι αγρότες προς τις υποδείξεις, προτείνονται μέχρι και μέτρα καταστολής σε βάρος τους: Πρόστιμα, αύξηση της τιμής της κιλοβατώρας για όσους ποτίζουν με γεώτρηση, αφού πρέπει, όπως αναφέρεται, να τεθεί τέλος σε αυτή τη νοοτροπία, όπως λένε και όπως γράφεται, των αγροτών, που μάλιστα ζημιώνουν τους πολλούς. Μιλάμε ξεκάθαρα για επίκληση του κοινωνικού αυτοματισμού, μιας απαράδεκτης τακτικής που ζήσαμε και στο παρελθόν στις περιόδους λειψυδρίας στη Θεσσαλία.

Τα ανωτέρω, σε συνδυασμό με την εναρμόνιση του master plan των Ολλανδών, με την ΚΑΠ, την Κοινή Αγροτική Πολιτική της Ευρωπαϊκής Ένωσης και με την αποκαλούμενη πράσινη και ευφυή γεωργία, έρχονται να επιταχύνουν το ξεκλήρισμα των βιοπαλαιστών αγροτών, τη συγκέντρωση γης και παραγωγής, την ένταση της εμπορευματοποίησης των υδάτων, την αύξηση του κόστους άρδευσης και ύδρευσης, που οδηγούν σε αλλαγή χρήσης της γης στη βάση των επενδυτικών σχεδιασμών στη Θεσσαλία, που μάλιστα και η ίδια η εταιρεία η ολλανδική απεργάζεται.

Είναι προφανές πως η σημερινή Κυβέρνηση της Νέας Δημοκρατίας, όπως και οι προηγούμενες του ΣΥΡΙΖΑ, του ΠΑΣΟΚ, αντιμετωπίζουν το νερό και τη χρήση του ως εμπόρευμα, σε βάρος των λαϊκών στρωμάτων και όχι ως κοινωνικό αγαθό, στο πλαίσιο αυτού του δρόμου ανάπτυξης, του καπιταλιστικού δρόμου ανάπτυξης και στη χώρα μας.

Λύση, λοιπόν, για το λαό δεν μπορεί να αναζητηθεί στη διατήρηση της σημερινής κατάστασης του υποτιθέμενου δημόσιου, που λειτουργεί με ιδιωτικοοικονομικά κριτήρια και έχει ως μοναδικό στόχο την αύξηση του ποσοστού κέρδους ούτε βέβαια σε μάταιες αναζήτησης της δήθεν λιγότερο επώδυνης διαχείρισης, μεταξύ της πλήρους ιδιωτικοποίησης ή των ΣΔΙΤ ή τη σύμπραξη δημοτικών φορέων με ΜΚΟ ή τις λεγόμενες εναλλακτικές, που έχουν όμως έναν κοινό παρονομαστή, την αποδοχή της θυσίας των λαϊκών αναγκών στο βωμό της ανταγωνιστικότητας, δηλαδή της κερδοφορίας των επιχειρηματικών ομίλων.

Η διαχείριση του νερού ως κοινωνικό αγαθό προς όφελος του λαού προϋποθέτει ένα ριζικά διαφορετικό δρόμο ανάπτυξης, με κοινωνικοποιημένα τα μέσα παραγωγής, τη γη, τον επιστημονικό και κεντρικό σχεδιασμό της οικονομίας και εργατικό έλεγχο.

Σε αυτό το πλαίσιο, οι υδάτινοι πόροι, τα εργοστάσια επεξεργασίας νερού, τα δίκτυα άρδευσης - ύδρευσης, η υποδομή αποχέτευσης και επεξεργασίας λυμάτων, οι υδροηλεκτρικοί σταθμοί, θα αποτελούν κοινωνική κρατική ιδιοκτησία και ο ενιαίος κρατικός φορέας διαχείρισης του νερού θα μπορεί να κατοχυρώνει τα νερά ως κοινωνικό αγαθό, να προβλέπει και να ικανοποιεί συγχρόνως το σύνολο των λαϊκών αναγκών και στον τομέα αυτό.

Και κλείνω, κύριε Πρόεδρε, λέγοντας πως ακριβώς σε αυτή την κατεύθυνση χρειάζεται να δυναμώσει η πάλη του εργατικού λαϊκού κινήματος των αγροτών, των αυτοαπασχολούμενων -όχι μόνο στη Θεσσαλία- διεκδικώντας αποφασιστικά και άμεσα φθηνό, ελεγμένο, ποιοτικό νερό για το λαό, μείωση των τιμολογίων, κατάργηση του νομοθετικού πλαισίου εφαρμογής της ευρωενωσιακής οδηγίας για το νερό, της επιχειρηματικής δραστηριότητας, άμεση υλοποίηση των αναγκαίων τεχνικών έργων εξασφάλισης επάρκειας και ορθολογικής διαχείρισης του νερού, χωρίς ΣΔΙΤ, συμβάσεις παραχώρησης, ολοκληρωμένη διαχείριση και προστασία δασών και δασικών εκτάσεων αποκλειστικά από το κράτος, αποκλειστικά κρατική ολοκληρωμένη διαχείριση των υδατικών πόρων που θα αφορά την έρευνα, την προστασία, τη διασφάλιση επάρκειας και αξιοποίησής τους κατά υδατικό διαμέρισμα, με πλήρη και σταθερή εργασία για το σύνολο των εργαζομένων στον τομέα του νερού, κατ’ επέκτασην και στους υπόλοιπους τομείς.

Γι’ αυτούς τους λόγους, κύριε Πρόεδρε, καταψηφίζουμε το νομοσχέδιο και φυσικά έχουμε καταθέσει -όπως γνωρίζετε- και αίτημα ονομαστικής ψηφοφορίας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαμπρούλη.

Επόμενος ομιλητής ο κ. Καλογερόπουλος Δημήτριος, Βουλευτής της Νέας Δημοκρατίας.

**ΔΗΜΗΤΡΙΟΣ ΚΑΛΟΓΕΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, όπως δείχνει ο τίτλος του πολυνομοσχεδίου, συμπεριλαμβάνει σημαντικές μεταρρυθμίσεις για την προστασία του περιβάλλοντος, πολυεπίπεδες επιπτώσεις της κλιματικής αλλαγής στον τομέα διαχείρισης των υδάτων και διαχείριση των δασών, την ανθεκτικότητα στο δομημένο περιβάλλον για την επιφανειακή ενέργεια και ασφάλεια.

Συνολικά, λοιπόν, θέλω να πω το εξής: Προηγουμένως μίλησε ο Υφυπουργός ο κ. Ταγαράς, ο οποίος τα εξήγησε όλα, λεπτομερώς. Και αναφέρομαι στον κ. Ταγαρά, κυρία Υφυπουργέ, διότι ήταν εδώ. Και οφείλω να πω ότι χαίρομαι γιατί είναι συνάδελφος μηχανικός, έχει διατελέσει δήμαρχος, άρα ακούει και στηρίζει την τοπική αυτοδιοίκηση, έχει διατελέσει νομάρχης και σήμερα είναι Υφυπουργός. Και είναι πολύ σημαντικό γιατί έχει έναν συνδυασμό εμπειρίας, που αυτό λέει ότι το πολυνομοσχέδιο συμπεριλαμβάνει σημαντικές μεταρρυθμίσεις για την προστασία του περιβάλλοντος.

Και ας κρατήσουμε όλοι το εξής, ότι μέχρι το 2025 θα έχει υλοποιηθεί η μεγαλύτερη πολεοδομική μεταρρύθμιση από συστάσεως του ελληνικού κράτους. Τι σημαίνει αυτό; Ότι το πρόγραμμα πολεοδομικών και χωροταξικών μεταρρυθμίσεων «Κωνσταντίνος Δοξιάδης», με τα τοπικά και ειδικά πολεοδομικά σχέδια, τις μελέτες καθορισμού ζωνών υποδοχής συντελεστών δόμησης, ΖΥΣ, τις μελέτες οριοθέτησης οικισμών και τις μελέτες για τον χαρακτηρισμό του οδικού δικτύου της χώρας, είναι το εθνικό στοίχημα που καλούμαστε όλοι να κερδίσουμε, πολίτες, τεχνικός κόσμος και αυτοδιοίκηση.

Άρα, λοιπόν, αγαπητοί φίλοι, επανερχόμενος στο θέμα μας λέω το εξής -και μιλάμε πάντα για το θέμα μας, όχι για αλλότρια- ότι το νομοσχέδιο αυτό λέει «όχι» σε νέα αυθαίρετα. Είναι το πρώτο που δεν μιλάει για διαδικασίες νομιμοποίησης αυθαιρέτων. Και μας εξηγεί πώς θα υπάρχει νέα διαδικασία, πώς θα αναγνωρίζονται τα αυθαίρετα με τεχνικό τρόπο, δηλαδή με drones, με την τεχνολογία που υπάρχει σήμερα και παράλληλα δημιουργείται μία νέα γραμματεία επιθεωρητών περιβάλλοντος, η οποία θα είναι άμεσα εκείνη που θα λειτουργεί. Διότι, όπως αντιλαμβάνεστε, οι κατεδαφίσεις δεν γίνονται εύκολα από τους δήμους ούτε γινόντουσαν, γιατί εκεί υπάρχουν άλλα θέματα. Ο καθένας διεκδικεί την ψήφο του μετά στην τοπική κοινωνία.

Αλλά και οι αποκεντρωμένες, όπου είχε πέσει όλο το βάρος, είχαν τη δυστοκία και ακούσατε που είπε ο Υφυπουργός ότι σήμερα θα υπάρχει έτοιμη διαδικασία με προϋπολογισμό. Διότι εγώ ως αποκεντρωμένος, προκειμένου να γκρεμίσουμε, παραδείγματος χάριν, εκείνα τα οποία ήταν στο Σχοινιά, έπρεπε να έχω κοστολογήσει επακριβώς πόσο κοστίζει η κατεδάφιση, να μου τα δώσει το κράτος τα χρήματα αυτά, να κάνω προκήρυξη διαγωνισμού, με αποτέλεσμα να περάσει τόσος χρόνος και να είναι μια διαδικασία η οποία δεν τελείωνε ποτέ.

Γι’ αυτό έχουμε και αυθαίρετα πεντηκονταετίας τα οποία ούτε τα έχουν πειράξει. Καλείς σήμερα την ΥΔΟΜ και της λες ότι έχω αυθαίρετο στην τάδε περιοχή. Επειδή δεν έχει πληθυσμό, δεν έχει κόσμο να εξυπηρετηθεί, το αποτέλεσμα είναι να πηγαίνουν μετά από δύο ή τρεις μήνες. Άρα, αντιλαμβάνεστε λοιπόν ότι υπάρχει μια δυσκολία και μια δυστοκία.

Και θα πρέπει να δούμε διότι από τον νόμο οι δήμοι έχουν την υποχρέωση να έχουν πολεοδομία. Οι πολεοδομίες δεν είναι στελεχωμένες γιατί δεν υπάρχει δυνατότητα πρόσληψης προσωπικού, δηλαδή να κάνουν διαγωνισμό. Θέλω, λοιπόν, να πω ότι στις μεγάλες πόλεις υπολειτουργούν οι πολεοδομίες και δεν είναι πάρα πολλές. Άρα πρέπει να δούμε με τι τρόπο θα διαμορφώσουμε να είναι λειτουργικές και οι άλλες πολεοδομίες. Αυτό πρέπει να το κοιτάξει το Υπουργείο Περιβάλλοντος γιατί το μόνο που κάνει το Υπουργείο Εσωτερικών εποπτεύει τη διαδικασία αυτή, αν θέλουμε πραγματικά η αυτοδιοίκηση να λειτουργήσει καλύτερα.

Διότι, όπως καταλαβαίνετε, δεν έχει ακολουθήσει τον νόμο, με αποτέλεσμα παραδείγματος χάριν στη δυτική Αθήνα να υπάρχει μια πολεοδομία για έξι δήμους και να είναι μόνος ο Δήμος Περιστερίου που να έχει δική του πολεοδομία. Δεν μπορούν να δώσουν ούτε χρήσεις γης, ούτε να υπογράψουν όρους δόμησης, με αποτέλεσμα να ταλαιπωρούνται οι πολίτες επί σειρά ετών. Ούτε να γίνονται συμβόλαια ούτε οτιδήποτε άλλο. Άρα, λοιπόν, αγαπητοί φίλοι είναι πολύ σημαντικό το ότι θα πρέπει με το καινούργιο νομοσχέδιο που θα έρθει να δούμε τη διαδικασία που πρέπει να γίνει.

Όσο για τα αυθαίρετα που λέγαμε, τα αυθαίρετα της νέας γενιάς πρέπει να κατεδαφίζονται άμεσα. Κι αυτό το είδαμε πως συνέβη και στα νησιά τώρα. Άρα, έχουμε ένα παράδειγμα τέτοιο προκειμένου η πολιτεία να προχωρήσει άμεσα και γρήγορα. Διότι δύσκολα κατεδαφίζεις και έχει πολιτικό κόστος. Και πιστεύω αυτή η Κυβέρνηση παίρνει το πολιτικό κόστος για να προχωρήσει στην κατεδάφιση αυθαιρέτων, αν θέλουμε να προστατεύσουμε το περιβάλλον. Αυτό είναι μεγάλο ζόρι.

Και το λέω αυτό διότι θα το δείτε στην πορεία. Υπάρχουν αυθαίρετα. Και είπε ο Υπουργός για να το καταλάβουμε, γιατί τα είπε mot a mot, κομμάτι κομμάτι, ότι κοιτάξτε να δείτε, κύριοι συνάδελφοι, εμείς έχουμε κόκκινη γραμμή το 2011. Εκείνα τα αυθαίρετα, όμως, τα οποία γίνανε μετά και βρίσκονται σε περιοχή όπου υπάρχει δυνατότητα έκδοσης οικοδομικής άδειας τους δίνεται η δυνατότητα να βγάλουν την έκδοση. Όμως, καινούργια τα οποία δημιουργούνται με τίποτα. Ή θα σταματήσουμε πλέον αυτή τη διαδικασία με τα αυθαίρετα ή θα είμαστε πενήντα χρόνια κάθε κυβέρνηση που έρχεται να ανανεώνει τη διαδικασία νομιμοποίησης των αυθαιρέτων τα οποία δημιουργούν πλείστα όσα προβλήματα και στην κοινωνία, αλλά και στο περιβάλλον. Άρα, λοιπόν, αγαπητοί φίλοι η θεσμοθέτηση αυτή που υπάρχει είναι πάρα πολύ σημαντική. Καθορίζεται η χρηματοδότηση, η μεταφορά αρμοδιοτήτων και βεβαίως και οι αποκεντρωμένες διοικήσεις θα έχουν συγκεκριμένα αντικείμενα προς κατεδάφιση.

Από κει και πέρα, αποσαφηνίζεται η βελτίωση του νέου οικοδομικού κανονισμού. Από το 2012 υπήρχε η διαδικασία για το μπόνους του ύψους. Δηλαδή σκεφτείτε ότι αν εμείς στις γειτονιές μας είχαμε ενωμένες τις αυλές μας, τους ακάλυπτους χώρους, θα ήταν ένας πολύ εξαιρετικός κοινόχρηστος χώρος. Και δεν θα είχε γίνει ποτέ. Ή στις πρασιές αν αφήναμε πράσινο.

Άρα έρχεται σήμερα η πολιτεία και σου λέει: Αν εσύ μειώσεις την κάλυψη του οικοπέδου σου κατά 10% έως 25% και αυτός γίνει κοινόχρηστος χώρος και αυτά τα πράγματα τα πάρεις ύψος, όσο όμως επιτρέπει η περιοχή. Προσέξτε γιατί εδώ με τη διαδικασία που υπήρχε για το μπόνους υπήρχαν διατάξεις και τροποποιήσεις που είχαν γίνει, όπου κάποιοι επιτήδειοι, ήταν οι λεγόμενοι «έξυπνοι» και πηγαίνανε σε πολεοδομίες και έπαιρναν τα διπλάσια από αυτά που τους έπρεπε να πάρουν και σε ύψος, με αποτέλεσμα να βγουν και οι δήμοι και οι πολίτες να διαμαρτυρηθούν, με το δίκιο τους. Κι έρχεται η πολιτεία σήμερα και το διορθώνει αυτό. Και σου λέει αυτός ο νόμος ήταν το 2012, την εποχή που είχαμε το πρόβλημα το οικονομικό και δίναμε έξτρα κίνητρα. Σήμερα η οικοδομή, όμως, λειτουργεί. Και γιατί λειτουργεί; Γιατί έχουμε αφαιρέσει το ΦΠΑ, γιατί δίνουμε μπόνους, προσπαθούμε να βοηθήσουμε. Είναι διακόσια και πλέον επαγγέλματα που είναι γύρω από την οικοδομή.

Μην ξεχνάτε ότι αυτή η Κυβέρνηση θεσμοθέτησε τον αναγκαστικό σεισμικό έλεγχο για όλα τα ακίνητα του δημοσίου που δεν είχε γίνει ποτέ, μια πρόληψη για τα σχολεία που πάνε τα παιδιά μας, για τους χώρους συνάθροισης κοινού, για τις εκκλησίες. Άρα, λοιπόν, ξεκίνησαν οι μηχανικοί του Τεχνικού Επιμελητηρίου στην πλατφόρμα που μπήκαν. Διότι εκεί είναι η διαδικασία και το Τεχνικό Επιμελητήριο έχει μπει μπροστά. Είναι πολύ σημαντικό. Δεν μπορεί ο συνάδελφος του ΣΥΡΙΖΑ να λέει προηγουμένως -δεν λέω το επώνυμο, τον ακούσατε- «όμοιος ομοίω αεί πελάζει» για τους μηχανικούς. Δηλαδή, θα καταδικάζονται για το αυθαίρετο οι μηχανικοί; Βεβαίως. Μα, δεν υπάρχει μηχανικός που να υπογράφει αυθαίρετο, αγαπητοί φίλοι. Πάνε οι επιτήδειοι και λένε θα το φτιάξουμε εμείς και θα το τακτοποιήσουμε. Βλέπετε εκείνο που έπεσε στον Πειραιά. Βγάλανε μια άδεια μόνο για βάψιμο και ξεκίνησαν να αφαιρούν τοίχους που ήταν στοιχεία δομικά στήριξης της πλάκας. Αυτό το παιχνίδι θα σταματήσει για να καταλάβει ο κόσμος ότι ό,τι νόμιμο είναι και το σωστό και ό,τι επιτρέπεται.

Τελειώνοντας, δε οι χάρτες, ακόμα και η αναγνώριση των οδών, να μπορούμε επιτέλους να έρθει το καινούργιο νομοσχέδιο, που αφορά την εκτός σχεδίου δόμηση, όπου εκεί παίζεται η περιουσία εκατομμυρίων πολιτών. Προσέξτε. Είναι διάφορες άλλες διαδικασίες, αλλά βέβαια και το περιβάλλον. Πρέπει να υπάρξει μια χρυσή τομή. Αυτό πασχίζει να κάνει αυτή τη στιγμή αυτή η Κυβέρνηση, η οποία λιθοβολείται από παντού. Όλα τα νομοσχέδια τα οποία έρχονται είναι εναντίον. Δεν υπάρχει πρόταση. Δεν μας κάνει αυτό. Τι προτείνετε; Τίποτα άλλο. Είναι ελάχιστες εκείνες οι προτάσεις που γίνονται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω να πω, λοιπόν, αν αυτό είναι ένα θέμα μέχρι τις ευρωεκλογές, πρέπει να καταλάβουμε ότι αυτός ο τόπος δεν σταματά στις ευρωεκλογές. Εκεί ζητάς μια ισχυρή εκπροσώπηση στην Ευρώπη. Η ισχυρή εκπροσώπηση στην Ευρώπη είναι το Λαϊκό Κόμμα. Αν είσαι ισχυρός εκεί, επιτυγχάνεις θέματα με αυτούς που έχουν την πλειοψηφία υπέρ της πατρίδος. Δεν καταγγέλλεις την πατρίδα σου σε ξένα όργανα.

Για να κλείσω, αγαπητοί συνάδελφοι, επειδή είναι και άλλοι που περιμένουν από το πρωί, θέλω να πω λοιπόν ότι αυτό με το ύψος τροποποιείται, αγαπητοί φίλοι. Ταυτόχρονα, θέλω να πω ότι η ρύθμιση που γίνεται για την περιβαλλοντική αναβάθμιση και βελτίωση της ποιότητας ζωής σε πυκνοδομημένες αστικές περιοχές. Εγώ πάντως, σαν μηχανικός τόσα χρόνια, περίμενα αυτά τα ρημάδια τα νέα πολεοδομικά σχέδια, τα οποία τα επιμέρους έρχονται για να ανανεώσουν και να βοηθήσουν τα παλιά γενικά πολεοδομικά σχέδια. Και το λέω αυτό γιατί; Γιατί δεν μπορεί όταν έχεις συγκεκριμένο ύψος, συγκεκριμένο συντελεστή δόμησης να μπορείς να τα καταστρατηγείς. Αυτό είναι ένα θέμα.

Κι επειδή το Συμβούλιο της Επικρατείας φαίνεται ότι θέλει πλέον να βάλει μια τάξη και δεν πιστεύει πλέον την πολιτεία ότι θα κατεδαφίσει ή θα μπει στη διαδικασία να εφαρμόσει τους νόμους, πρέπει να προχωρήσει πλέον η πολιτεία και να δείξει ότι οι νομικές αποφάσεις συμβαδίζουν με τους νόμους και την πραγματικότητα.

Άρα, λοιπόν, εγώ πιστεύω ότι αυτό το νομοσχέδιο είναι τεράστιο, αγαπητοί φίλοι. Δεν αφορά μόνο το συγκεκριμένο κομμάτι που είναι στις καταστροφές που έγιναν -και είναι πολύ σημαντικό- ούτε τον φορέα που δημιουργείται. Κάποιος φορέας πρέπει να γίνει.

Εγώ δεν έχω δει τον εαυτό μου να είμαι κτηματομεσίτης σε μια εταιρεία που λέγεται Νέα Δημοκρατία για να πουλήσουμε την Ελλάδα. Το νερό δεν ιδιωτικοποιείται. Ανήκει στο κράτος, ανήκει στους πολίτες. Το έχουμε πει εκατό φορές. Αυτό πιστεύουμε όλοι μας. Δεν μπορεί να γίνει. Αυτή είναι η άποψή μας, η απόφασή μας. Ας ξεχάσουμε, λοιπόν, τις ιστορίες και τα παραμύθια. Να το κλείνουμε αυτό το θέμα. Να δούμε πώς μπορούμε να βοηθήσουμε τους ανθρώπους με τις καταστροφές που πάθανε και όχι να δηλητηριάσουμε την ιστορία.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε παρακαλώ.

**ΔΗΜΗΤΡΙΟΣ ΚΑΛΟΓΕΡΟΠΟΥΛΟΣ:** Ευχαριστώ πάρα πολύ, κύριε Πρόεδρε.

Παρακαλώ, αγαπητοί συνάδελφοι, όσοι έχετε απόψεις ότι πρέπει να πάμε μπροστά, στηρίξτε το νομοσχέδιο αυτό που είναι πραγματικά εποικοδομητικό.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καλογερόπουλο.

Επόμενος ομιλητής ο κ. Μπουκώρος Χρήστος Βουλευτής της Νέας Δημοκρατίας.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, ευχαριστώ.

Κυρίες και κύριοι συνάδελφοι, ανεβαίνω στο Βήμα για να πούμε δυο-τρία πράγματα για αυτό το περίφημο Οργανισμό Διαχείρισης Υδάτων Θεσσαλίας, ο οποίος είναι πολύ σημαντικός, είναι πολύ ζωογόνος, όχι μόνο για τη Θεσσαλία, αλλά και για ολόκληρη τη χώρα, γιατί θα αποτελέσει μοντέλο διαχείρισης υδάτων.

Βέβαια, το νομοσχέδιο περιλαμβάνει πάρα πολλά ζητήματα κρίσιμης σημασίας και ακούσαμε πολλούς ομιλητές σήμερα να τα αναπτύσσουν. Θα ξεκινήσω από αυτό γιατί, πράγματι, το νερό είναι κρίσιμη παράμετρος για τη ζωή μας, για την παραγωγή μας, για την ύπαρξή μας.

Είναι αλήθεια, κυρίες και κύριοι συνάδελφοι, ότι έχουν περάσει από αυτόν τον τόπο κυβερνήσεις όλων των χρωμάτων, τοπικές αρχές όλων των χρωμάτων και τουλάχιστον στη Θεσσαλία αποτύχαμε στη διαχείριση υδάτων. Όταν χρειαζόμαστε το νερό δεν το έχουμε και όταν δεν το χρειαζόμαστε μας πλημμυρίζει, μας πνίγει και μας καταστρέφει.

Πρέπει να γίνει μια νέα αρχή στη διαχείριση υδάτων και το νομοσχέδιο αυτό ακριβώς κάνει. Και για να συμπληρώσω τον προηγούμενο ομιλητή, αυτές οι φωνές που λένε περί ιδιωτικοποίησης των υδάτων και ψάχνουν να παρασύρουν κόσμο, το ίδιο έκαναν και με τις ΔΕΥΑ. Και τι έγινε εντέλει; Για πρώτη φορά επί των ημερών αυτής της Κυβέρνησης τα τελευταία χρόνια η ΕΥΔΑΠ επέστρεψε στον πλήρη έλεγχο του κράτους που την είχε εκχωρήσει ο ΣΥΡΙΖΑ στο Υπερταμείο.

Ποιοι ομιλούν περί ιδιωτικοποιήσεις υδάτων; Αυτό για μας είναι ξεκάθαρο, είναι ληγμένο. Φορέας δημόσιος για τη διαχείριση των υδάτων της Θεσσαλίας, φορέας δημόσιος που θα αξιοποιήσει τα υπάρχοντα ύδατα, ώστε να υπάρχει επάρκεια στην ύδρευση και κυρίως στην άρδευση. Γιατί η Θεσσαλία παράγει ένα πολύ σημαντικό μέρος του ΑΕΠ και ένα ακόμα σημαντικότερο μέρος των τροφίμων που απαιτούνται για τη χώρα και τον ελληνικό λαό. Πρέπει να είμαστε όλοι επικεντρωμένοι, να μην λαϊκίζουμε προσπαθώντας να παρασύρουμε τους αγρότες. Και εγώ θα πω «ναι», εδώ η ολλανδική εταιρεία προτείνει κάτι που φοβούνται οι πολιτικές δυνάμεις να αγγίξουν. Ποιο είναι αυτό, κύριοι της Αξιωματικής Αντιπολίτευσης; Η μερική μεταφορά υδάτων από τον Αχελώο. Μερική μεταφορά από τον άνω ρου του Αχελώου, καμμία εκτροπή, που θα συμπληρώσει το υδατικό έλλειμμα το οποίο δημιούργησαν και ελλειμματικές πολιτικές αν θέλουμε να είμαστε ειλικρινείς. Γι’ αυτό δεν λένε τίποτε οι της Αντιπολίτευσης, δεν τοποθετούνται, πότε ναι, πότε όχι, η Θεσσαλία έτσι κι αλλιώς, η δυτικοελλαδίτες κάθετα αντίθετοι, θα γίνουν φράγματα, τα φερτά υλικά θα πάνε στις εκβολές του Αχελώου, τρία έργα όμως υπάρχουν από την πλευρά της δυτικής Ελλάδας που γεμίζουν με φερτά τις εκβολές του Αχελώου. Λέμε μισές αλήθειες, οι οποίες όμως είναι μεγάλα ψέματα, κυρίες και κύριοι. Και όταν μιλάμε για το νερό πρέπει να είμαστε ειλικρινείς όλοι. Είμαι ο πρώτος που λέω ότι οι ευθύνες είναι διαχρονικές. Όμως πρέπει να τραβήξουμε μια γραμμή κόκκινη με το κακό μας παρελθόν.

Θα λύσει το πρόβλημα των υδάτων στη Θεσσαλία ο οργανισμός που δημιουργείται, κυρία Υπουργέ; Δεν το γνωρίζω αυτό. Γίνεται μια προσπάθεια και ένας στρατηγικός σχεδιασμός. Αν θέλετε όμως, την άποψή μου για να μπορέσει αυτός ο οργανισμός να επιτελέσει τον ρόλο του, πρέπει στη δευτερογενή νομοθεσία, δηλαδή στις υπουργικές αποφάσεις, στις εγκυκλίους και ό,τι άλλο απαιτηθεί, να τακτοποιηθούν ορισμένα ζητήματα διαδικαστικά και λειτουργικά για να είναι αποδοτικός αυτός ο οργανισμός.

Δείχνοντας αντανακλαστικά πολιτικά υψηλού επιπέδου, η ηγεσία του Υπουργείου Περιβάλλοντος και ο Υπουργός και οι Υφυπουργοί είδαν το θέμα που πάει να δημιουργηθεί με τους εργαζόμενους και των ΤΟΕΒ και των εγγείων βελτιώσεων και των διευθύνσεων υδάτων της αποκεντρωμένης και της αιρετής Περιφέρειας Θεσσαλίας. Και το αντιμετώπισαν το ζήτημα αυτό. Δεν αλλάζει τίποτα μισθολογικά και βαθμολογικά για τους εργαζόμενους που θα πάνε στον νέο οργανισμό. Και αν αποτύχει αυτός ο οργανισμός προβλέπει τι θα γίνει με τους εργαζόμενους, θα επιστρέψουν σε φορείς της γενικής κυβέρνησης. Κατά συνέπεια το θέμα αυτό έληξε.

Κατά την άποψη μου, κυρία Υπουργέ, στη δευτερογενή νομοθεσία φτιάχνεται ένα νοσοκομείο εδώ που θα θεραπεύσει τις ασθένειες του ύδατος. Εκεί θα κάνετε τη διοίκηση, θα κάνετε τα τμήματα, θα κάνετε τις κλινικές. Αυτό που πρέπει να προσέξετε είναι το τμήμα επειγόντων περιστατικών. Μεταφορικά μιλάω. Δηλαδή ποιος θα κάνει την επισκευή της βλάβης όταν αυτή προκύπτει. Αν κάνουμε έναν υδροκέφαλο οργανισμό, όπου μια περιοχή θα παίρνει τηλέφωνο και θα δηλώνει μια βλάβη και ο οργανισμός θα παρεμβαίνει μετά από δέκα μέρες, ο οργανισμός θα αποτύχει, γιατί εδώ μιλάμε για καλλιέργειες που αν μια κρίσιμη περίοδο μείνουν απότιστες, μείνουν χωρίς άρδευση, ενδεχομένως και να καταστραφούν. Αν ο οργανισμός όμως μέσα από τη δευτερογενή νομοθεσία αποκτήσει την ευελιξία της άμεσης παρέμβασης, γιατί αυτά είναι επείγοντα ζητήματα -όπως κάνουν τώρα οι νοικοκυρεμένοι ΤΟΕΒ και νοικοκυρεμένους λέω αυτούς που δεν χρωστάνε και έχουν τα μηχανήματά τους, τα κτήριά τους, τα εργαλεία τους και παρεμβαίνουν αμέσως-, αν αυτό το επιτύχει οργανισμός και παράλληλα έχει διαδικασίες και λειτουργίες τέτοιες που θα οδηγούν σε ορθή διαχείριση των υδάτων και κυρίως διαδικασίες που θα σχεδιάζουν την όλο και καλύτερη διαχείριση των υδάτων, δεν θα φτάσουμε ποτέ ούτε στη λειψυδρία ούτε στην ερημοποίηση.

Να είμαστε ειλικρινείς και καθαροί. Μάγοι και θαυματοποιοί δεν είμαστε. Εδώ ελήφθη από την Κυβέρνηση η πρωτοβουλία να γίνει κάτι με το νερό στη Θεσσαλία και ακούω φωνές και διαμαρτυρίες. Όλοι ταυτοχρόνως, συμφωνούν ότι αποτύχαμε διαχρονικά στη διαχείριση των υδάτων. Τι να κάνουμε; Να παραμείνουμε με σταυρωμένα χέρια μέχρι να γίνει έρημος η Θεσσαλία, επειδή εμείς όταν θα είναι έρημος η Θεσσαλία δεν θα είμαστε σε αυτή τη Βουλή; Τέτοια υποκρισία πια; Τέτοιος στρουθοκαμηλισμός πολιτικός;

Εύχομαι αυτός ο οργανισμός να πετύχει γιατί δεν το χρειάζεται μόνο η Θεσσαλία, κυρία Υπουργέ. Τον οργανισμό αυτόν τον χρειάζεται η χώρα ολόκληρη. Να πάμε σε μια νέα αντίληψη διαχείρισης των υδάτων, μακριά από μικροσυμφέροντα και ανέξοδους και καταστροφικούς πολλές φορές μικροτοπικισμούς. Το νερό είναι ένα ενιαίο αγαθό που ανήκει στο σύνολο των Ελλήνων. Δεν μπορεί η κάθε περιοχή και το κάθε χωριό να λέει «αυτό το νερό είναι δικό μου», γιατί αν ο προηγούμενος πει ότι «αυτός ο δρόμος είναι δικός μου και θα φτάσει μόνο μέχρι την δική μου περιοχή και δεν επιτρέπω να πάει παρακάτω», τι θα γίνει; Ειλικρινά εύχομαι αυτός ο οργανισμός να πετύχει και να αποδειχθεί ζωογόνος για τη Θεσσαλία και για τη χώρα ολόκληρη.

Αναφορικά τώρα με τον ΝΟΚ και την τροπολογία που ήρθε. Τα είπε και ο προλαλήσας συνάδελφος που έχει μακρά εμπειρία και ως μηχανικός, αλλά και στην τοπική αυτοδιοίκηση. Αυτό πρέπει να κάνει η πολιτεία, να έχει νόμους, ώστε να μην δίνει αφορμές στο Συμβούλιο της Επικρατείας για αποφάσεις. Αλλά σε αυτή τη χώρα, εδώ, τι είχαμε διακόσια χρόνια; Είχαμε κτηματολόγιο; Είχαμε δασολόγιο; Είχαμε τοπικά πολεοδομικά σχέδια; Είχαμε αναγνώριση οδών; Είχαμε όρια οικισμών; Τίποτα δεν είχαμε. Γίνονται όλα σε πέντε χρόνια. Θα γίνουν και λάθη. Όμως αυτή η παρέμβαση είναι θεραπευτική, εκλογικεύει τα μπόνους που είχε δώσει ο νόμος του 2012, δεν σταματάει τη δραστηριότητα, αναγνωρίζει τις άδειες που εκδόθηκαν πριν από την τροπολογία και βάζει τα πράγματα σε μια σειρά.

Αυτό προσπαθεί η Κυβέρνηση του Κυριάκου Μητσοτάκη και της Νέας Δημοκρατίας και οι εκατόν πενήντα οκτώ Βουλευτές της Νέας Δημοκρατίας, να βάλουμε τα πράγματα σε μια σειρά. Μην μας εμποδίζετε! Κάντε προτάσεις να τα κάνουμε πιο γρήγορα και καλύτερα. Αυτός είναι ο ρόλος των κομμάτων της Αντιπολίτευσης σε μια χώρα, η οποία αγωνίζεται να βρει τον προσανατολισμό της.

Σας ευχαριστώ πολύ, κυρίες και κύριοι συνάδελφοι. Αυτονόητο, σας ζητώ να στηρίξετε το νομοσχέδιο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπουκώρο.

Επόμενος ομιλητής ο κ. Γιάννης Λοβέρδος, Βουλευτής της Νέας Δημοκρατίας.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Κύριε Πρόεδρε, είναι αργά και καταλαβαίνω ότι όλοι είναι κουρασμένοι. Χθες όμως, ήταν μια μαύρη μέρα για το ελληνικό Κοινοβούλιο. Αυτό εδώ μέσα που ζούμε είναι ο ναός της δημοκρατίας. Κλωτσοπατινάδες στον ναό της δημοκρατίας δεν επιτρέπονται και δεν θα τις επιτρέψουμε, να είμαστε σαφείς. Αυτό που γίνεται, ο χουλιγκανισμός που επικρατεί στην ελληνική κοινωνία, δυστυχώς φαίνεται ότι έρχεται και στη Βουλή. Πρέπει να το σταματήσουμε. Έχουμε χρέος να το σταματήσουμε. Όποτε ανεβαίνω σε αυτό εδώ το Βήμα -επειδή ξέρω ιστορία κάποιοι άλλοι δεν γνωρίζουν και δεν θέλουν να μάθουν-, νιώθω δέος γιατί σε αυτό εδώ το Βήμα είχαν ανέβει από τον Ελευθέριο Βενιζέλο και μετά όλες οι κορυφαίες προσωπικότητες, που διαμόρφωσαν τη σύγχρονη ελληνική δημοκρατία. Και έχουμε ευθύνη όταν βρισκόμαστε πάνω σε αυτό εδώ το Βήμα να συμπεριφερόμαστε υπεύθυνα, αξιοπρεπώς και με σύνεση. Δυστυχώς αυτό δεν γίνεται. Δυστυχώς, υπάρχουν κρούσματα και μέσα στο Κοινοβούλιο που δεν τιμούν τη δημοκρατία, δεν τιμούν την κοινωνία, δεν τιμούν εν τέλει την πατρίδα μας.

Και όλοι εμείς εδώ υπάρχουμε για να υπηρετούμε την πατρίδα, την κοινωνία, τη δημοκρατία και τον κοινοβουλευτισμό. Όποιος δεν το αντιλαμβάνεται δεν έχει θέση μέσα σε αυτή εδώ την Αίθουσα. Έχουμε χρέος ως Κοινοβούλιο -και πολύ περισσότερο, βέβαια, και το Προεδρείο της Βουλής- να προστατεύσουμε την αξιοπρέπεια και το ήθος του κοινοβουλευτισμού. Και είμαι βέβαιος, επειδή γνωρίζω το κοινοβουλευτικό ήθος και της ηγεσίας και της Νέας Δημοκρατίας πρωτίστως και του Προέδρου της Βουλής, αλλά και των περισσοτέρων κομμάτων -δεν μπορώ να πω ότι δεν έχουν ήθος οι ηγεσίες των άλλων κομμάτων, με ορισμένες εξαιρέσεις- έχουμε χρέος να συμπεριφερθούμε υπεύθυνα.

Δεν είμαστε εχθροί, είμαστε πολιτικοί αντίπαλοι. Ερχόμαστε εδώ, καταθέτουμε τις προτάσεις μας και όποιος διαφωνεί εκφράζει τις αντιρρήσεις του. Διαφωνούμε, συμφωνούμε, πάντα όμως με ήθος και αξιοπρέπεια. Αυτό είναι το ζητούμενο. Γιατί εμείς πρέπει να δίνουμε το καλό παράδειγμα στην κοινωνία. Δεν πρέπει να επιτρέπουμε αυτά τα φαινόμενα που βδελυσσόμαστε -του χουλιγκανισμού και του τραμπουκισμού- να αναπαράγονται εδώ μέσα. Ούτε μπορώ να ακούω προσπάθειες που γίνονται από ορισμένους να καπηλευθούν αξίες που εμπνέουν το ελληνικό έθνος, όπως είναι ο Χριστιανισμός και η πατρίδα.

Κανείς δεν είναι πιο χριστιανός από τον άλλο. Και πάντως δεν είναι χριστιανός όποιος ενθαρρύνει να χαστουκίζονται οι πολιτικοί του αντίπαλοι μέσα στις εκκλησίες.

Είμαι χριστιανός ορθόδοξος και κάθε μέρα, ιδίως αυτές τις άγιες ημέρες που ζούμε, θα βρίσκομαι στην εκκλησία είτε αρέσει σε ορισμένους, είτε όχι. Γιατί ο Χριστός είναι ο Θεός της αγάπης, είναι ο Θεός της συμφιλίωσης, είναι ο Θεός της κατανόησης και της συγχώρεσης. Σε αυτόν τον Θεό πιστεύουμε και γι’ αυτό είμαστε περήφανοι.

Κανείς δεν είναι πιο πατριώτης από τον άλλον. Την πατριδοκαπηλία δεν την επιτρέπω σε κανέναν. Σε κανέναν δεν επιτρέπω να υποβαθμίζει τον πατριωτισμό είτε τον δικό μου, είτε του κόμματός μου. Είμαστε περήφανοι που είμαστε Έλληνες και αγωνιζόμαστε για την Ελλάδα.

Έρχομαι τώρα στο νομοσχέδιο το οποίο συζητάμε σήμερα. Απ’ ό,τι κατάλαβα και από την ένσταση αντισυνταγματικότητας, που κατατέθηκε το πρωί, χωρίς νόημα, όπως αποδείχτηκε και από τις περισσότερες ομιλίες που έχουν γίνει από το πρωί, το ζήτημα της διαχείρισης των υδάτων είναι το πρώτο ζήτημα που απασχολεί το Κοινοβούλιο σήμερα με αφορμή αυτό το νομοσχέδιο. Πράγματι, είναι ένα πολύ μεγάλο ζήτημα. Ξέρετε, εδώ και καιρό, όσοι επιστήμονες ασχολούνται -εγώ δεν είμαι- ξέρουν ότι η διαχείριση των υδάτων, όχι μόνο στην Ελλάδα, αλλά παγκοσμίως, θα είναι το νέο μεγάλο στοίχημα για την ανθρωπότητα, μεγαλύτερο και από τη διαχείριση των ενεργειακών πηγών.

Μπορούμε να βρούμε λύσεις σε ό,τι αφορά την ενέργεια, ιδίως χάρη στην ανάπτυξη των ΑΠΕ, των ανανεώσιμων πηγών ενέργειας, που έχουν προσφέρει πάρα πολλά στη διαχείριση αυτού του προβλήματος, αλλά δυστυχώς η κλιματική αλλαγή η οποία είναι σφοδρή, σφοδρότερη από ότι περιμέναμε, οδηγεί με απόλυτο τρόπο στην ερημοποίηση και στη λειψυδρία. Όχι βέβαια στην Ελλάδα. Ελπίζουμε να μην συμβεί στην Ελλάδα.

Όμως, όπως πολύ σωστά είπε προηγουμένως ο φίλος μου Χρήστος Μπουκώρος, επειδή εμείς δεν θα ζούμε όταν αυτά τα φαινόμενα θα έχουν ενταθεί, δεν σημαίνει ότι πρέπει να αφήσουμε παρακαταθήκη στις επόμενες γενιές μια χώρα ρημαγμένη. Αυτό δεν θα το επιτρέψουμε.

Κι αυτό έρχεται, όσο το δυνατόν καλύτερα, να διαχειριστεί το νομοσχέδιο που φέρνει το Υπουργείο Περιβάλλοντος. Είναι άψογος ο τρόπος; Μπορεί και να μην είναι. Έχετε κάποιες καλύτερες ιδέες; Είμαστε εδώ για να τις ακούσουμε με μεγάλο ενδιαφέρον και εφόσον είναι εποικοδομητικές να τις αποδεχτούμε κιόλας. Θα αποδειχθεί στην πράξη τι είναι καλύτερο και τι όχι. Όμως, αυτός ο λαϊκισμός, ότι πάμε να ιδιωτικοποιήσουμε τη διαχείριση των υδάτων -το νερό, όπως λέτε- είναι πέραν για πέραν ψευδής. Είναι όχι μόνο ψευδής, είναι και παράλογος. Εδώ δημιουργείται ένας κρατικός φορέας που θα ελέγχεται από την Κεντρική Κυβέρνηση για τη διαχείριση των υδάτων, όπως πολύ σωστά είπαν και οι προηγούμενοι ομιλητές.

Αυτό που προσπαθούμε να κάνουμε εδώ είναι να δώσουμε έμφαση στην ανάγκη να υπάρχει σωστή εκμετάλλευση των υδάτινων πόρων που δεν είναι απεριόριστη δυστυχώς. Αυτό προσπαθούμε να κάνουμε και θέλουμε τη συνδρομή όλων, γιατί αυτό δεν είναι κομματικό έργο, είναι εθνικό έργο, αφορά την πατρίδα,. Εμείς υπηρετούμε την πατρίδα και όχι κομματικά συμφέροντα. Τα κόμματα είμαστε υποδεέστερα μπροστά στο μέγεθος του προβλήματος που έχει να αντιμετωπίσει η πατρίδα μας.

Υπ’ αυτήν την έννοια σε αυτό το σημείο, λυπάμαι, αλλά η Αντιπολίτευση έχει άδικο, έχει εμμονές, έχει ιδεοληψίες, κατά τη γνώμη μου, και θα πρέπει να τις αλλάξει. Πρέπει όλοι μαζί να συνεργαστούμε γι’ αυτό το μείζον θέμα που είναι εθνικής σημασίας. Είμαστε πάντα ανοιχτοί να δεχθούμε οποιαδήποτε εποικοδομητική πρόταση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λοβέρδο.

Επόμενος ομιλητής ο κ. Ευστράτιος Σιμόπουλος, Βουλευτής της Νέας Δημοκρατίας.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρία και κύριοι συνάδελφοι, θα μιλήσω κυρίως για τον Οργανισμό Διαχείρισης Υδάτων της Θεσσαλίας. Αν και είμαι Βουλευτής Α΄ Θεσσαλονίκης, έχω την εμπειρία, την παλαιότερη, από την παρουσία μου στην κυβέρνηση 2012-2015 για το θέμα της Θεσσαλίας και κατ’ επέκταση για το θέμα της μερικής εκτροπής, της ήπιας εκτροπής των υδάτων του Αχελώου.

Πίστευα και πιστεύω ότι η τοπική αυτοδιοίκηση, όσο και αν αυτό στεναχωρεί κάποιους ανθρώπους της τοπικής αυτοδιοίκησης, δεν έχει τη δυνατότητα να αναλάβει και να εκτελεί έργα αυτής της διάστασης, γιατί η διαχείριση των υδάτων της Θεσσαλίας μέσα σε αυτό το περιβάλλον είναι μια πολύ δύσκολη εξίσωση.

Πιστεύω λοιπόν ότι ένας ευέλικτος οργανισμός ο οποίος θα διοικείται ουσιαστικά από το κράτος και ο οποίος θα είναι μακριά από την τοπική αυτοδιοίκηση -και επιμένω στο μακριά σε όλες τις διαστάσεις-, δηλαδή χωρίς συμμετοχή στο διοικητικό συμβούλιο ή χωρίς συμμετοχή μάλιστα με τρόπο ώστε να μπορούν κάποιες αποφάσεις να λαμβάνονται γρήγορα, μπορεί να δώσει λύσεις.

Είχε δοκιμαστεί αυτό το 2012 - 2015. Είχε δοκιμαστεί για το παραλιακό μέτωπο Αττικής. Μέσα από μια τέτοια διαδικασία είμαστε σήμερα σε θέση να μιλάμε ακόμη και για το Ελληνικό. Μια τέτοια εταιρεία είχε δημιουργηθεί τότε. Βέβαια επρόκειτο για μια εταιρεία της οποίας η επόμενη κυβέρνηση, η κυβέρνηση του ΣΥΡΙΖΑ, διέκοψε τη λειτουργία της. Αυτή η εταιρεία φρόντισε ώστε κάποια πράγματα να πάνε πάρα πολύ γρήγορα και ακόμη και τώρα κάποιες δράσεις που αφορούν το παραλιακό μέτωπο Αττικής έχουν ως βάση τους εκείνη την περίοδο. Ήταν μια περίοδος που ένα σχήμα, μια ανώνυμη εταιρεία υπό κρατικό έλεγχο προχώρησε σε κάποιες δράσεις μακριά από τη γραφειοκρατία της κεντρικής διοίκησης, δράσεις οι οποίες έφεραν αποτέλεσμα.

Εκτός, λοιπόν, από τον Οργανισμό Διαχείρισης Υδάτων Θεσσαλίας, ο οποίος θα κινείται σε μια τέτοια κατεύθυνση, αντίστοιχο θα πρέπει να είναι το εγχείρημα, παραδείγματος χάριν, για το παραλιακό μέτωπο του Θερμαϊκού, μακριά από τις αβελτηρίες της τοπικής αυτοδιοίκησης, με μία διοίκηση η οποία θα έχει άμεση σχέση με τα Υπουργεία, κάτω από έναν έλεγχο 100% του δημοσίου.

Αυτή, λοιπόν, η εταιρεία θα έχει να ασχοληθεί και με ένα πολύ σημαντικό θέμα, το περιβόητο θέμα του Αχελώου. Δεν μιλάμε πια για εκτροπή του Αχελώου, μιλάμε για μια ήπια εκτροπή, μία εκτροπή η οποία είναι περίπου το ένα δέκατο της αρχικής, γιατί έχει γίνει παρέμβαση στο Συμβούλιο της Επικρατείας, στην Ευρωπαϊκή Ένωση για την αρχική εκτροπή η οποία ήταν μεγάλη και αφορούσε περίπου δύο δισεκατομμύρια κυβικά νερό. Τώρα μιλάμε για μία μελετημένη ήπια εκτροπή, της τάξεως του 1/10, η οποία μάλιστα έχει ασχοληθεί πλήρως -η εκτροπή αυτή- και με τη χλωρίδα και την πανίδα της περιοχής. Υπάρχουν μελέτες.

Ας ξεφύγουμε, λοιπόν, από την «ταλιμπανική», θα έλεγα, άποψη για το θέμα αυτό, μία άποψη η οποία είναι εναντίον πλέον του εθνικού συμφέροντος. Και δεν μιλάω μόνο για θέμα περιβάλλοντος. Μιλάω γενικότερα για ένα θέμα, το οποίο αφορά και την προστασία της ίδιας της Θεσσαλίας. Τα έργα τα οποία έρχονται ως συνέχεια αυτής της ήπιας εκτροπής είναι έργα τα οποία θα βοηθήσουν πάρα πολύ την αντιπλημμυρική θωράκιση της Θεσσαλίας.

Ας σκύψουμε στο θέμα αυτό, είναι ένα θέμα με το οποίο προφανώς θα ασχοληθεί ο Οργανισμός Διαχείρισης Υδάτων της Θεσσαλίας και αν ξεφύγουμε από την παραδοσιακή λογική, την οποία προανέφερα, είμαι σίγουρος ότι σε λίγα χρόνια για τις αποφάσεις μας αυτές θα είμαστε περήφανοι και θα έχουμε ξεφύγει από έναν τοπικό ανταγωνισμό, γιατί αν πεις σε κάποιον στην Αιτωλοακαρνανία για εκτροπή του Αχελώου θα χοροπηδήσει. Δεν λέω αυτό. Λέω, μία ήπια εκτροπή, η οποία αφορά, επαναλαμβάνω κύριε συνάδελφε της Αντιπολίτευσης, περίπου το 10%, μία εκτροπή η οποία στην κυριολεξία θα είναι αρωγός στο να βοηθήσουμε πάρα πολύ τη Θεσσαλία, η οποία όπως έχουν πει πολλοί συνάδελφοι εδώ έχει πρόβλημα τον χειμώνα από πλημμύρες και έχει πρόβλημα το καλοκαίρι από την ξηρασία.

Αυτό, λοιπόν, το επίδικο θέμα, το οποίο από το πρωί μας απασχολεί, είναι πάρα πολύ απλό να λυθεί. Ο οργανισμός υπό τον πλήρη έλεγχο του δημοσίου να ξεφεύγει από τα γραφειοκρατικά προβλήματα και η ήπια εκτροπή του Αχελώου.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σιμόπουλο.

Το σωστό πάντως είναι διαχείριση των νερών του Αχελώου και όχι εκτροπή, είναι καλύτερο να το λέει κανείς έτσι.

Επόμενος ομιλητής είναι ο κ. Ζεμπίλης Αθανάσιος, Βουλευτής της Νέας Δημοκρατίας.

**ΑΘΑΝΑΣΙΟΣ ΖΕΜΠΙΛΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, η σωρεία των καταστροφικών γεγονότων που πλήττει τη χώρα μας και τον κόσμο καταδεικνύει ότι βιώνουμε τις επιπτώσεις της κλιματικής κρίσης πολύ νωρίτερα από αυτό που προέβλεπαν οι επιστήμονες πριν λίγα χρόνια. Και απέναντι σε αυτή την επιθετική επέλαση υπάρχουν δύο σχολές πολιτικής αντιμετώπισης, η μία που σταυρώνει τα χέρια και εύχεται να μην τύχει στη βάρδια της το μοιραίο γεγονός και η άλλη που δρα και προλαμβάνει καταστάσεις και είναι ευτύχημα ότι η πολιτική ηγεσία του Υπουργείου Ενέργειας ανήκει στη δεύτερη σχολή. Αυτό αποδεικνύεται και από το παρόν πολυνομοσχέδιο, που αντιμετωπίζει κατά τρόπο συστηματικό τις πολυεπίπεδες επιπτώσεις της κλιματικής κρίσης στα οικοσυστήματα και το δομημένο περιβάλλον.

Ο εισηγητής μας και οι συνάδελφοί μου, ιδιαίτερα από τη Θεσσαλία, αναφέρθηκαν επισταμένως στις διατάξεις του παρόντος. Σε ό,τι με αφορά θα ήθελα να προσεγγίσω τις διατάξεις του σχεδίου νόμου μέσα από τα αλλεπάλληλα καταστροφικά γεγονότα που έπληξαν την πολύπαθη Εύβοια, αλλά και μέσα από το σχέδιο επούλωσης των πληγών που αποτέλεσε μοντέλο και για την υπόλοιπη χώρα. Έτσι στην πρόσφατη ιστορία είχαμε τις φονικές πλημμύρες του Λήλαντα ποταμού το καλοκαίρι του 2020. Ο Λήλαντας ποταμός είναι ο μεγαλύτερος ποταμός της Εύβοιας με περιοδική ροή και με πολύ μεγάλη λεκάνη απορροής. Κατά τις τελευταίες δεκαετίες η κοίτη και το δέλτα του ποταμού καταπατήθηκε, τεμαχίστηκε και οικοδομήθηκε. Είναι χαρακτηριστικό, μάλιστα, ότι η κατάσταση αυτή νομιμοποιήθηκε με νομαρχιακές αποφάσεις περί το 1990, που αναγνώρισαν το νέο οικισμό έως και τις εκβολές του Λήλαντα.

Εδώ δούλεψε το γνωστό δόγμα της νεότερης Ελλάδας, δουλειά του πολίτη και του εργολάβου είναι να αυθαιρετεί και δουλεία της πολιτείας είναι να νομιμοποιεί. Μετά τις πλημμύρες του 2020 το ποτάμι επανήλθε στην αρχική του μορφή που σημαίνει ότι η φύση δεν εκδικείται, απλά λειτουργεί. Και βέβαια ο Λήλαντας δεν είναι η μοναδική περίπτωση. Το ίδιο συμβαίνει σε ολόκληρη τη χώρα, ιδιαίτερα όπου υπάρχουν ποτάμια εποχικής ροής.

Μελέτη του Εθνικού Μετσόβιου Πολυτεχνείου κατέδειξε ότι τα ανοιχτά ρέματα το 1945 είχαν μήκος χίλια διακόσια ογδόντα χιλιόμετρα, ενώ σήμερα είναι μόλις στα τετρακόσια τριάντα τέσσερα. Ιδιαίτερα στη δυτική Αττική, που το είδαμε και στην περίπτωση της Μάνδρας, εδώ η αναλγησία της πολιτείας και των ανεύθυνων πολιτών συναντούν τις απαρχαιωμένες υποδομές και οι νοσηρές νοοτροπίες συναντούν την αυθαίρετη δόμηση, τα μπαζώματα, τη χρονιά τοπική οικολογική υποβάθμιση. Με τη διαφορά, όμως, ότι τώρα είναι παρούσα η κλιματική κρίση που δεν αστειεύεται και δεν συγχωρεί, είναι έτοιμη να πυροδοτήσει το τσουνάμι του φονικού λασπόνερου ή να ανάψει το φυτίλι της πυρκαγιάς. Είναι χαρακτηριστικό ότι μετά τη φονική φωτιά στο Μάτι ο τότε Υπουργός Σπίρτζης έλεγε και ξανά έλεγε ότι θα στείλει τις μπουλντόζες για να κατεδαφίσουν αυθαίρετα, να εκτελέσουν τρεις χιλιάδες διακόσια τελεσίδικα πρωτόκολλα κατεδάφισης στην Αττική με πολλά από αυτά σε ρέματα, δάση και παραλίες. Αντί, όμως, να κατεδαφίσει τα αυθαίρετα, τον είδαμε στο τέλος να νομιμοποιεί τη δέκατη γενιά αυθαιρέτων.

Οι νόμοι αυτοί που ψηφίστηκαν διαχρονικά για την τακτοποίηση και νομιμοποίηση της αυθαίρετης δόμησης δημιουργούσαν κάθε φορά και την επόμενη γενιά των αυθαιρέτων. Και αυτό αποτελεί μια ακόμα παγκόσμια ελληνική πρωτοτυπία. Είναι η ίδια κουλτούρα που σε κάποια κοσμοπολίτικα νησιά αποθράσυνε ορισμένους, ώστε να θεωρούν τον εαυτό τους υπεράνω του νόμου και είναι πολύ σημαντικό ότι η πολιτεία τα δύο τελευταία χρόνια συγκρούεται συστηματικά με τα κυκλώματα και τους μπράβους που λυμαίνονταν παραλίες και περιοχές «φιλέτα» στη Μύκονο και σε άλλα νησιά.

Είναι προφανές συνεπώς ότι για να υπάρξει αλλαγή νοοτροπίας και να εμπεδωθεί κουλτούρα νομιμότητας στην ελληνική κοινωνία που επί δεκαετίες έχτιζε αυθαίρετα, προσδοκώντας να τα δηλώσει για να τα σώσει, χρειάζεται έμπρακτο μήνυμα τέλους εποχής και αρχής μιας άλλης. Αυτό επιχειρεί το παρόν σχέδιο νόμου, που αξιοποιεί τη σύγχρονη τεχνολογία και ένα σύστημα αυτόματου εντοπισμού κάθε νέου αυθαίρετου κτίσματος, ώστε να προβαίνει σε ταχύτερη καταγραφή για την κατεδάφιση.

Αυτό είναι πολύ σημαντικό, γιατί βλέπουμε για πρώτη φορά η πολιτεία να λειτουργεί αυτεπάγγελτα, ενώ μέχρι σήμερα έπρεπε να γίνει επώνυμη καταγγελία από ιδιώτη. Φαίνεται, λοιπόν, ότι το Υπουργείο Ενέργειας είναι αποφασισμένο να κερδίσει ένα δύσκολο στοίχημα, ένα στοίχημα που καμμία Κυβέρνηση μέχρι σήμερα δεν κέρδισε ή, για την ακρίβεια, δεν θέλησε να κερδίσει.

Τώρα σε σχέση με την ανάγκη για τη μελέτη των νέων υδρολογικών χαρακτηριστικών και την ικανότητα των απαιτούμενων τεχνικών έργων, θα ήθελα να κάνω κάποιες παρατηρήσεις μέσα από το μοντέλο των αποκαταστάσεων των καταστροφών στον Λήλαντα και τη βόρεια Εύβοια. Δεν υπάρχει αμφιβολία ότι με τα νέα δεδομένα, απαιτούνται έργα με διαστασιολόγηση ικανή να ανταποκριθεί στην ένταση του φαινομένου. Απαιτούνται άρτιες τεχνικές μελέτες που θα στηρίζονται σε πρωτότυπες αναλύσεις τοπικών συνθηκών και θα εξειδικεύουν τους νέους κινδύνους που εγκυμονεί η απελαύνουσα κλιματική κρίση.

Έτσι το μοντέλο των παρεμβάσεων που επιλέγεται, θα πρέπει να ανταποκρίνεται στη νέα πραγματικότητα και να προκρίνει τη συνεκτικότητα και την ανθεκτικότητα έναντι των υπερπλημμυρικών φαινομένων που μας πλήττουν με μεγαλύτερη συχνότητα από ό,τι στο παρελθόν. Απαιτούνται πλέον στρατηγικής σημασίας έργα, διευθέτησης των πλημμυρικών υδάτων και διαχείρισης των υδατικών πόρων, όπως στην Εύβοια με τα δύο εμβληματικά έργα, το φράγμα Ψαχνών και το φράγμα Σέτας Μανικίων.

Η κλιματική κρίση, συνεπώς, αλλάζει τα υδρολογικά δεδομένα και απαιτεί μια συνολική αναθεώρηση του αντιπλημμυρικού σχεδιασμού της χώρας, όπως αλλάζει και τη φιλοσοφία προστασίας και διαχείρισης των δασικών οικοσυστημάτων. Μετά από τις μεγάλες οικολογικές καταστροφές, όπως στη βόρεια Εύβοια, το νέο δάσος βρίσκεται στο κέντρο μιας ανθρωποκεντρικής, βιώσιμης ανάπτυξης και αειφορίας. Στόχος είναι το νέο δάσος να αποτελέσει τον πρωταγωνιστή της ανασυγκρότησης της βόρειας Εύβοιας και ορόσημο καινοτομίας στον κρίσιμο τομέα της ανθεκτικότητας σε μελλοντικές απειλές, όπως άλλωστε προβλέπουν και οι διατάξεις του παρόντος σχεδίου νόμου, το οποίο σας καλούμε να υπερψηφίσετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζεμπίλη.

Καλείται στο Βήμα η κ. Αντωνίου Μαρία, Βουλευτής της Νέας Δημοκρατίας.

Είναι η τελευταία ομιλήτρια και τη συνεδρίαση θα κλείσει η Υφυπουργός κ. Σδούκου.

**ΜΑΡΙΑ ΑΝΤΩΝΙΟΥ:** Ευχαριστώ, κύριε Πρόεδρε.

Κυρία Υφυπουργέ και κύριοι συνάδελφοι, η σημερινή συζήτηση αφορά ένα εξόχως σημαντικό νομοσχέδιο, το οποίο έρχεται να ενισχύσει το οπλοστάσιο στην κρίσιμη μάχη που δίνουμε απέναντι στο πρόβλημα της κλιματικής αλλαγής, τις συνέπειες του οποίου βιώνουμε με την εμφάνιση των ακραίων καιρικών φαινομένων στη χώρα μας.

Η σπουδαιότητα του συγκεκριμένου πολυνομοσχεδίου, την οποία μπορώ να επικυρώσουν και λόγω της επιστημονικής μου ιδιότητας ως δασολόγου-περιβαλλοντολόγου, εδράζεται στις σημαντικές μεταρρυθμίσεις που αντιμετωπίζουν ριζικά τις πολυεπίπεδες επιπτώσεις της κλιματικής αλλαγής.

Οι μεταρρυθμίσεις αυτές αφορούν: Πρώτον, την προστασία του περιβάλλοντος με τη διαχείριση δασικών οικοσυστημάτων της χώρας και την ορθολογική διαχείριση των υδάτων σε περιοχές που επλήγησαν από την κλιματική αλλαγή. Δεύτερον, την αντιμετώπιση της αυθαίρετης δόμησης σε δομημένο περιβάλλον. Τρίτον, την επίδραση της κλιματικής αλλαγής στον τομέα της ανθεκτικότητας του δομημένου περιβάλλοντος και στον τομέα της ενεργειακής ασφάλειας. Τέταρτον, τη βελτίωση της θέσης της Ελλάδας στην παγκόσμια ενεργειακή σκακιέρα.

Κυρίες και κύριοι συνάδελφοι, όλοι συμφωνούμε ότι η κλιματική αλλαγή είναι η νέα απτή πραγματικότητα που βιώνουμε και αυτό το διδαχθήκαμε, δυστυχώς, με επώδυνο τρόπο. Αυτό το σκληρό δίδαγμα, όμως, το παρόν νομοσχέδιο το μετουσιώνει σε πράξη με την εφαρμογή στοχευμένων μέτρων τα οποία θα έχουν μετρήσιμα αποτελέσματα και θα οδηγήσουν στον επιθυμητό στόχο που είναι η αρτιότερη διαχείριση και αντιμετώπιση της πολυεπίπεδης κρίσης που έχει γεννήσει η κλιματική αλλαγή.

Οφείλουμε να προσαρμοστούμε στα νέα δεδομένα, να γίνουμε πιο ανθεκτικοί και να βρισκόμαστε μπροστά από τις εξελίξεις στον κρίσιμο αυτό τομέα, να έχουμε οργανωμένο σχέδιο και όχι να μένουμε απλοί παρατηρητές των γεγονότων και στη συνέχεια αποτιμητές των καταστροφών. Και αυτό ουσιαστικά αντιμετωπίζει το συγκεκριμένο νομοσχέδιο: Η στοχευμένη και μελετημένη μέχρι και την τελευταία λεπτομέρεια πολιτική. Και είναι αυτό το πολιτικό στοίχημα, η βασική επιδίωξη του Πρωθυπουργού του Κυριάκου Μητσοτάκη, κατά τη δεύτερη τετραετία διακυβέρνησης της Νέας Δημοκρατίας ο πολυδιάστατος εκσυγχρονισμός που δίνει ώθηση στον βηματισμό της χώρας μας στον δρόμο της ανάπτυξης. Ο δρόμος αυτός της ανάπτυξης περνάει και από τις πιο απομακρυσμένες περιοχές.

Στο σημείο αυτό θα ήθελα να ευχαριστήσω την ηγεσία του Υπουργείου Περιβάλλοντος και Ενέργειας, τον Υπουργό, αλλά φυσικά πρωτίστως την Υφυπουργό που είναι παρούσα εδώ, την κ. Σδούκου, που κατόπιν των συσκέψεων εργασίας που πραγματοποιήσαμε, συμπεριέλαβαν στο εν λόγω νομοσχέδιο ρύθμιση που δίνει λύση στο πρόβλημα το οποίο έχει ανακύψει με μια άδεια παραγωγής ηλεκτρικής ενέργειας στο έργο του φράγματος Νεστόριο Καστοριάς.

Σε συγκεκριμένο άρθρο, λοιπόν, του παρόντος νομοσχεδίου προβλέπεται η δυνατότητα έκδοσης υπουργικής απόφασης και παράτασης της προθεσμίας για τη λήψη άδειας παραγωγής για όσο διάστημα απαιτηθεί.

Κυρία Υπουργέ, σας ευχαριστώ θερμά για αυτή την σημαντική ρύθμιση που έρχεται να δώσει λύση σε ένα πρόβλημα τοπικό στην άκρη της Ελλάδας.

Επίσης, ως δασολόγος-περιβαλλοντολόγος, διαπιστώνω με μεγάλη ικανοποίηση ότι εκτός από τη νέα φιλοσοφία που αφορά τη ζωή και την αξιοποίηση του δάσους, το νομοσχέδιο ξαναφέρνει τους δασικούς στη θέση που πρέπει να έχουν μέσα στο δασικό ζήτημα και τους δίνει την επίβλεψη όλων των παρεμβάσεων.

Την ίδια στιγμή επικαιροποιείται η δασική νομοθεσία με σκοπό τη βέλτιστη προστασία και διαχείριση του δασικού πλούτου. Ρυθμίζεται, επίσης, ένα πολύ σοβαρό θέμα, αυτό του εντοπισμού και της κατεδάφισης αυθαιρέτων κατασκευών μέσα σε δασικές εκτάσεις. Όταν για παράδειγμα υπάρχει ένα αυθαίρετο κτίσμα μέσα σε ένα δάσος ή σε ένα ρέμα και γίνεται το ίδιο πρόξενος μεγάλης πλημμυρικής καταστροφής, τότε και ο πιο αδαής βλέπει την άμεση σχέση μεταξύ της αυθαιρεσίας στη δόμηση και των φυσικών καταστροφών.

Και έρχομαι στην κριτική των συναδέλφων της Αξιωματικής Αντιπολίτευσης. Για άλλη μια φορά ακούμε το γνωστό αφήγημα της ιδιωτικοποίησης του νερού στη χώρα μας και ότι «το σχέδιό μας το θέτουμε σε εφαρμογή από τη Θεσσαλία» και άλλα πολλά ωραία. Αυτό που κάνουμε στη Θεσσαλία είναι ένας ισχυρός ευέλικτος οργανισμός με την ονομασία Οργανισμός Διαχείρισης Υδάτων Θεσσαλίας Ανώνυμη Εταιρεία, ο οποίος συγκεντρώνει τις πολυδιάσπαρτες αρμοδιότητες πολλών φορέων -Υπουργείο Περιβάλλοντος και Ενέργειας, Αποκεντρωμένη Διοίκηση, Περιφέρειας, οργανισμοί εγγείων βελτιώσεων- και αναλαμβάνει την εκπόνηση και την παρακολούθηση της εφαρμογής των σχεδίων διαχείρισης λεκανών απορροής ποταμών, των σχεδίων διαχείρισης κινδύνων από πλημμύρες, αλλά αναλαμβάνει και την εκπόνηση του master plan, των έργων που απαιτούνται για την αντιπλημμυρική προστασία.

Ο νέος οργανισμός αναλαμβάνει, επίσης, τον σχεδιασμό, την κατασκευή και τη συντήρηση αντιπλημμυρικών έργων και τη συντήρηση και τη διοίκηση εγγειοβελτιωτικών έργων, του δικτύου άρδευσης, αφού με το σχέδιο νόμου γίνεται καθολικός διάδοχος όλων των οργανισμών εγγείων βελτιώσεων της Θεσσαλίας.

Πώς, λοιπόν, μιλάμε για ιδιωτικοποίηση του νερού, όταν αυτή η εταιρεία είναι ιδιοκτησίας 100% του δημοσίου; Τα μέλη του διοικητικού συμβουλίου ορίζονται κατά τρία τέταρτα από το κεντρικό κράτος και το ένα τέταρτο από την τοπική αυτοδιοίκηση.

Να σας θυμίσω, γιατί ξεχνάτε πολύ εκεί στον ΣΥΡΙΖΑ, τον ν.4389/2016. Είχε μεταβιβάσει το σύνολο των μετοχών κυριότητας της ΕΥΔΑΠ και της ΕΥΑΘ παράρτημα δ΄ άρθρο 197 στο Υπερταμείο. Ουσιαστικά, δηλαδή, είχε βάλει υποθήκη και το νερό για ενενήντα εννέα χρόνια.

Αντιλαμβάνομαι απόλυτα την ανάγκη του ΣΥΡΙΖΑ να πατήσει κάπου για να κάνει αντιπολίτευση, πενήντα μέρες δε και πριν τις ευρωεκλογές. Καλό θα ήταν, όμως, να το κάνει με βάση επιχειρήματα και όχι να καταφύγει σε λαϊκισμούς προκειμένου να προκαλέσει θόρυβο.

Εμείς στη Νέα Δημοκρατία, όπως έχει επισημάνει και ο Πρωθυπουργός Κυριάκος Μητσοτάκης, έχουμε κορωνίδα τη βασική αρχή του δημοκρατικού πολιτεύματος που είναι ο διάλογος με επιχειρήματα και είμαστε ανοιχτοί απέναντι σε κάθε τεκμηριωμένη και σε βελτιωτικές εισηγήσεις.

Να σημειώσω τις θετικές αποτιμήσεις, τις προτάσεις βελτίωσης, αλλά και διαφωνίες, που κατέθεσαν με τις τοποθετήσεις τους οι τριάντα πέντε φορείς που κλήθηκαν σε ακρόαση στην Επιτροπή Παραγωγής και Εμπορίου.

Κυρίες και κύριοι συνάδελφοι, έχουμε μπροστά μας ένα σχέδιο νόμου που αντιμετωπίζει με ορθολογισμό μια σειρά θεμάτων καθοριστικών προς την κατεύθυνση της αντιμετώπισης των πολυεπίπεδων επιπτώσεων της κλιματικής αλλαγής.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε.

Και επειδή αυτές οι επιπτώσεις είναι εθνικές, δεν είναι κομματικές διακρίσεις, μας αφορούν όλους. Σας καλώ να κάνετε την υπέρβαση, να υπερψηφίσετε το συγκεκριμένο νομοσχέδιο, γιατί υπερβαίνει τις κομματικές γραμμές και έχει μία μόνο έννοια, οριοθέτηση και γνώμονα το εθνικό συμφέρον που δεν είναι άλλο από την προάσπιση του ύψιστου ιδανικού της ανθρώπινης ζωής, της ασφάλειας των πολιτών, της προστασίας του δασικού πλούτου και της διασφάλιση αποθεμάτων ενέργειας στη χώρα μας.

Ας πράξουμε έχοντας κατά νου ένα μόνο θέμα, τι χώρα και ποιο μέλλον θέλουμε να παραδώσουμε στα παιδιά μας. Με αυτό το ερώτημα ας πράξουμε και αυτό είναι το μέγιστο βάρος της ευθύνης που έχουμε όλοι μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αντωνίου.

Τον λόγο έχει η Υφυπουργός, η κ. Αλεξάνδρα Σδούκου.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρίες και κύριοι Βουλευτές, ως τελευταία ομιλήτρια νιώθω πολύ μεγάλη χαρά και τιμή που είμαι εδώ για να ενημερώσω και εγώ από πλευράς μου το Σώμα για το υπό συζήτηση νομοσχέδιο και σας ευχαριστώ που είστε εδώ μέχρι τέτοια ώρα, τόσο αργά, για να συζητήσουμε τα σοβαρά ζητήματα που έχει το νομοσχέδιο αυτό.

Είναι ένα νομοσχέδιο που συζητήθηκε πολύ όλες τις προηγούμενες μέρες. Έχει ρυθμίσεις για μία σειρά από θέματα που όμως τα διατρέχει ένα κοινό και κρίσιμο σημείο αναφοράς, ένα νομοσχέδιο που στοχεύει -και το ανέφεραν πολλοί κυρίες και κύριοι Βουλευτές- στην αντιμετώπιση των επιπτώσεων της κλιματικής αλλαγής που έχει αναδειχθεί σε παγκόσμια κλιματική κρίση.

Αυτή την κρίση πρέπει πρώτον, όλοι να συνειδητοποιήσουμε ότι είναι εδώ και θα είναι εδώ μαζί μας τα χρόνια και τις δεκαετίες που έρχονται, όπως ανέφερε και ο Υπουργός κ. Σκυλακάκης. Πρέπει δεύτερον να κάνουμε ό,τι μπορούμε για να την ανασχέσουμε με μέτρα μετριασμού και αποτροπής της κλιματικής αλλαγής και τρίτον πρέπει να λάβουμε κάθε δόκιμο μέτρο για να περιορίσουμε τις υφιστάμενες επιπτώσεις της, να αυξήσουμε την προσαρμοστικότητα και την ανθεκτικότητά μας σε αυτές.

Παρακολούθησα τη συζήτηση με πολλή προσοχή. Δεν είμαι Κοινοβουλευτική, όμως ήταν πολύ ενδιαφέρον για μένα να ακούσω όλες τις συζητήσεις και όλες τις παρεμβάσεις στις επιτροπές και στην Ολομέλεια και αναγνωρίζω ότι ειπώθηκαν και πολλά σημαντικά πράγματα. Αναγνωρίζω επίσης ότι το κοινό ενδιαφέρον όλων -και το εννοώ, όλων- των εκπροσώπων του ελληνικού λαού εδώ μέσα είναι να προαχθεί το συμφέρον των Ελλήνων.

Φοβάμαι, όμως, ότι, αν και είμαι σίγουρη ότι τα κίνητρα όλων είναι τα πλέον αγαθά, η προσέγγιση κάποιων από τους εκπροσώπους της Αντιπολίτευσης κάποιες φορές πάσχει. Φοβάμαι ότι δεν ανταποκρίνονται όλοι στον ίδιο βαθμό στη σοβαρότητα του ζητήματος της κλιματικής αλλαγής. Δεν προσαρμόζουν, δηλαδή, όλοι τον πολιτικό τους λόγο σε ένα θέμα το οποίο είναι υπαρξιακό και είναι υπαρξιακό όχι μόνο για τη χώρα μας, είναι υπαρξιακό για την ανθρωπότητα. Δεν συμφωνούν όλοι για την αναγκαιότητα να ληφθούν άμεσα και γενναία μέτρα, να «σπάσουμε αυγά», να αλλάξουμε κακώς κείμενα μπροστά σ’ αυτό τον σοβαρό και επαπειλούμενο κίνδυνο.

Αντίθετα φοβάμαι πως από κάποιους αντιμετωπίζεται το θέμα της κλιματικής αλλαγής ως μία ακόμα συγκυρία που μπορεί να αποτελέσει πεδίο μικροπολιτικής, ζήτημα δεκτικό υπαινιγμών, ευκαιρία για παιχνίδι εντυπώσεων και όχι ουσίας. Το ζήτημα, κατά τη γνώμη μου, είναι πολύ σοβαρό για να κάνουμε κουβέντα εντυπώσεων και όχι συζήτηση ουσίας. Ίσως να κάνω και λάθος και εύχομαι να διαψεύσετε στην πράξη.

Θα ήθελα να καταθέσω την εμπειρία μου από την κριτική που ακούσαμε αυτές τις μέρες. Πρώτο παράδειγμα. Φέρνουμε με το νομοσχέδιο αυτό ένα πρόγραμμα, που έχουμε ονομάσει «ΑΠΟΛΛΩΝ», το οποίο ουσιαστικά μειώνει το κόστος ενέργειας για τον δημότη, για τον αγρότη, για τον ευάλωτο συμπολίτη μας, γιατί αυτοί ουσιαστικά ωφελούνται από αυτό το πρόγραμμα «ΑΠΟΛΛΩΝ».

Η μείωση του ενεργειακού κόστους του κάθε δήμου έχει, κυρίες και κύριοι, πρόσωπα από πίσω. Έχει ανθρώπους που μέχρι σήμερα πληρώνουν 10 ευρώ και αύριο θα πληρώνουν 5 ευρώ. Το ίδιο και για τους Οργανισμούς Εγγείων Βελτιώσεων, το ίδιο και για τις επιχειρήσεις ύδρευσης. Από πίσω είναι αγρότες που πλήρωναν, είναι καταναλωτές. Αυτό το κόστος είναι που θέλουμε να μειώσουμε με το πρόγραμμα «ΑΠΟΛΛΩΝ» και σε αυτό άκουσα πολλούς να αντιλέγουν.

Ο «ΑΠΟΛΛΩΝ» είναι μία εμβληματική μεταρρύθμιση που μειώνει το ενεργειακό κόστος για τους πολίτες, όπως τόσες πολλές που έχουμε υλοποιήσει από το 2019 που μας έχουν φέρει -επιτρέψτε μου να πω- στην κορυφή της Ευρώπης στην πράσινη ενέργεια και που μας επέτρεψαν επίσης στα χρόνια της κρίσης να μπορέσουμε να κατευθύνουμε τα οφέλη της φθηνής πράσινης ενέργειας, ώστε να είμαστε σε θέση να πληρώνουμε τις επιδοτήσεις για τα πανάκριβα, λόγω του πολέμου, εισαγόμενα ορυκτά καύσιμα.

Σε αυτές τις πολιτικές πώς είναι δυνατόν κάποιοι να ασκούν μονίμως κριτική, κριτική που είναι προσχηματική; Πολλές φορές θα έλεγα ότι είναι αντιφατική και αλληλοαναιρούμενη. Και γιατί την αποκαλώ αυτή την κριτική προσχηματική και αντιφατική; Θα δώσω μερικά παραδείγματα από σχόλια που έγιναν στη συζήτηση του σημερινού νομοσχεδίου.

Ειπώθηκε ότι οι πολιτικές μας στοχεύουν στο να πάνε τα έργα των ανανεώσιμων πηγών ενέργειας στους μεγάλους επενδυτές. Ειπώθηκε ότι αγνοούμε τους μικρούς, ότι οι μικροί παραγκωνίζονται, όπως άκουσα. Είναι ψέμα. Ποτέ δεν είχαμε περισσότερους μικρούς επενδυτές σε ΑΠΕ και σε αυτοκαταναλωτές.

Έχουμε σήμερα, κυρίες και κύριοι Βουλευτές, πάνω από ογδόντα πέντε χιλιάδες μικρούς επενδυτές σε ανανεώσιμες πηγές ενέργειας στις στέγες, στα χωράφια, στα οικόπεδα, δίπλα σε βιοτεχνίες, σε βιομηχανίες. Έχουμε κάνει πράξη αυτό που λέμε ο καταναλωτής να γίνει και παραγωγός. Αυτό είναι ένα παράδειγμα.

Το δεύτερο παράδειγμα είναι οι ενεργειακές κοινότητες. Ακούστηκαν πάρα πολύ οι ενεργειακές κοινότητες, ότι τις πολεμάμε, ότι δεν τις θέλουμε. Θα αναφέρω τα στοιχεία από το ΓΕΜΗ και πάλι. Το 2019 αυτές οι ενεργειακές κοινότητες που εμείς τις πολεμάμε ήταν στον αριθμό των τριακοσίων τριών. Σήμερα αυτές είναι κοντά στις χίλιες πεντακόσιες με τα στοιχεία του ΔΕΔΔΗΕ. Την τελευταία πενταετία έχουν τεθεί σε λειτουργία χίλιες εξακόσιες εξήντα τέσσερις ενεργειακές κοινότητες. Έχουμε άλλα πεντακόσια έντεκα έργα που αυτή τη στιγμή βρίσκονται σε υλοποίηση.

Οι αριθμοί νομίζω ότι μιλούν από μόνοι τους και ρωτώ, είμαστε τελικά με τους μεγάλους επενδυτές ή κάναμε περισσότερα για την ενεργειακή δημοκρατία από κάθε άλλη κυβέρνηση στο παρελθόν;

Άλλο που ακούστηκε τις μέρες αυτές είναι ότι καταργούμε νωρίτερα τις ταρίφες στα έργα ΑΠΕ και τα βάζουμε σε διαγωνισμούς. Και αυτό το κάνουμε. Έτσι και αλλιώς θα γινόταν, με βάση τις ευρωπαϊκές κατευθύνσεις, από το Δεκέμβριο και εμείς το φέρνουμε τον Μάιο. Όμως, από την άλλη μάς κατηγορείτε για το ενεργειακό κόστος, όταν αποδεδειγμένα οι διαγωνισμοί μειώνουν το κόστος ενέργειας για κάθε καταναλωτή, για κάθε πολίτη, για κάθε επιχείρηση.

Ρωτώ λοιπόν ευθέως όσους κάνουν αυτού του επιπέδου την κριτική: Τελικά θέλουν χαμηλότερο ενεργειακό κόστος σήμερα στη χώρα ή δεν θέλουν; Θέλουμε ταρίφες ακριβές ή θέλουμε να μειώσουμε το κόστος ενέργειας για τον Έλληνα καταναλωτή;

Συνεχίζω. Ακούσαμε ότι αυτός ο περιορισμένος ηλεκτρικός χώρος θέτει σε κίνδυνο την επενδυτική άνοιξη των ανανεώσιμων πηγών που εμείς ευαγγελιζόμαστε γιατί δυσκολεύει η πρόσβαση στο δίκτυο. Κατ’ αρχάς αυτή την επενδυτική άνοιξη στις τεχνολογίες μετάβασης στις ανανεώσιμες πηγές και τις μπαταρίες την μαρτυρούν ήδη οι πολύ πετυχημένοι διαγωνισμοί και το επενδυτικό ενδιαφέρον που το ξέρουν όλοι.

Σε κάθε περίπτωση για τον ηλεκτρικό χώρο, αυτή τη ρύθμιση που φέρνουμε για να αυξήσουμε τον ηλεκτρικό χώρο -και πώς θα το κάνουμε αυτό βάζοντας περισσότερες μπαταρίες, περισσότερη αποθήκευση ενέργειας και εισάγοντας τις περικοπές ως απαντήσεις για την υπερπαραγωγή που ακούστηκε κάποια μεσημέρια, που όντως ο ήλιος και ο άνεμος μας δίνουν περισσότερη ενέργεια από όση χρειαζόμαστε- αυτή τη δυνατότητα να έχουμε περισσότερο ηλεκτρικό χώρο εσείς την καταψηφίζετε.

Ξεχνάτε, επίσης, ότι τους διαγωνισμούς για μπαταρίες με χρήματα του Ταμείου Ανάκαμψης, που είχαν τεράστια επιτυχία και είδαν 50% μείωση της κεφαλαιακής επιδότησης από τον πρώτο στον δεύτερο, είναι μία πλήρης απόδειξη ότι ο ανταγωνισμός δουλεύει.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Μιας και μιλάμε για ηλεκτρικό χώρο, έγινε αναφορά και σε επενδύσεις στα δίκτυα. Μα στη δική μας περίοδο είναι που οι επενδύσεις στα δίκτυα έχουν πολλαπλασιαστεί. Στον ΑΔΜΗΕ, στον ΔΕΔΔΗΕ έχουμε επενδυτικά προγράμματα σήμερα πολλών δισεκατομμυρίων για να ανοίξουν νέο χώρο για νέες ανανεώσιμες πηγές.

Ακούστηκε ότι κακώς καταργούμε το net metering, ότι δεν έχουμε ετοιμάσει ακόμη το επόμενο διάδοχο σχήμα, τη στιγμή που σήμερα, μέχρι τις 15 Μαΐου, έχουμε ανοιχτά τα προγράμματα «Φωτοβολταϊκών στη στέγη», «Φωτοβολταϊκό στο χωράφι». Αυτό που δεν καταλαβαίνω είναι ότι όταν συζητάμε και διαβουλευόμαστε, κάποιοι μας λένε «Γιατί δεν έχετε φέρει ακόμη αυτό το κάτι;». Όταν το φέρνουμε γρήγορα, οι ίδιοι μας λένε «Γιατί δεν συζητήσατε αρκετά;». Όπως αυτό που αναφέρθηκε ότι δήθεν το πρόγραμμα «ΑΠΟΛΛΩΝ» δεν το συζητήσαμε με την ΚΕΔΕ, πριν το κατεβάσουμε για ψήφιση, κάτι που διαψεύστηκε, βέβαια, στην ακρόαση φορέων από τον αντιπρόεδρο της ΚΕΔΕ, που είπε βεβαίως ότι και συνάντηση έχει γίνει και κοινός τόπος έχει βρεθεί.

Στο ίδιο πνεύμα είναι και η αντίδραση για τις ρευματοκλοπές. Όταν αυστηροποιούμε το πλαίσιο για να μειώσουμε τις ρευματοκλοπές, κάποιοι είναι κατά. Όταν το κόστος του ρεύματος που κάποιος κλέβει επιβαρύνει όλους τους άλλους καταναλωτές, τότε διαμαρτύρονται οι ίδιοι πως αυξάνουμε το κόστος ενέργειας. Ξαναλέω, πρόκειται για μια κριτική που είναι και προσχηματική και αντιφατική.

Ακούστηκε ότι έχουμε εν κρυπτώ εθνικό σχέδιο για την ενέργεια και το κλίμα και κανείς δεν ξέρει τι κάνουμε, άσχετα αν το προσχέδιο αυτό του Εθνικού Σχεδίου για την Ενέργεια και το Κλίμα είναι σήμερα αναρτημένο στον ιστότοπο της Ευρωπαϊκής Επιτροπής και ο κάθε ευρωπαίος πολίτης μπορεί να το κατεβάσει και να το διαβάσει. Άκουσα σήμερα τον κ. Φάμελλο να λέει ότι είναι εν κρυπτώ και κανένας δεν ξέρει τι κάνει αυτή η Κυβέρνηση για την ενεργειακή της πολιτική.

Θα μπορούσα να συνεχίσω για πολύ ώρα, αλλά δεν το κάνω. Σέβομαι το προχωρημένο της ώρας και δεύτερον, νομίζω πως ανέδειξα ότι μέρος της κριτικής που ασκείται γενικώς επί της ενεργειακής πολιτικής αλλά και ειδικώς επί των διατάξεων που σήμερα είναι υπό συζήτηση, δεν είναι καλόπιστη, δεν είναι γόνιμη, δεν είναι παραγωγική και δεν αποσκοπεί στο να βρούμε μία κοινή προσέγγιση στην αντιμετώπιση αυτού του κρίσιμου ζητήματος της κλιματικής κρίσης.

Κλείνω με ένα πιο γενικό παράδειγμα, που προσωπικά θεωρώ από τις πιο άδικες κριτικές κατά του νομοσχεδίου. Κατηγορήθηκε το Υπουργείο Περιβάλλοντος και Ενέργειας και ο Υπουργός ότι φέρνει ένα νομοσχέδιο που είναι τέσσερα σε ένα. Η προσέγγιση αυτή -λυπάμαι που το λέω- είναι κοντόφθαλμη και μαρτυρά μια παρανόηση ως προς τη σοβαρότητα αλλά και την πολυπλοκότητα που έχει το φαινόμενο της κλιματικής αλλαγής. Διότι τους κινδύνους και τις επιπτώσεις της κλιματικής αλλαγής δεν μπορεί και δεν πρέπει να τις βλέπεις μεμονωμένα. Στον διεθνή διάλογο είναι σαφές ότι τα μέτρα μετριασμού και αποτροπής της κλιματικής αλλαγής με τα μέτρα προσαρμογής και ανθεκτικότητας στα αποτελέσματα αυτής που έχουν ήδη επέλθει και με βεβαιότητα θα συνεχίσουν να επέρχονται τα επόμενα χρόνια, πρέπει να συνδέονται. Πρέπει αυτά μεταξύ τους να συνομιλούν, πρέπει να συγχρονίζεται. Γι’ αυτό και αυτή η ολιστική προσέγγιση, που συνδυάζει μέτρα για την ενέργεια, για το φυσικό και αστικό περιβάλλον, για τα δάση, για τα νερά, δεν είναι απλά χρήσιμη, είναι επιβεβλημένη. Είναι ένα υπόδειγμα ορθής, χρηστής, μελετημένες και ολιστικής νομοθέτησης απέναντι σε μία κρίση που είναι εδώ και είναι υψίστης σημασίας.

Γι’ αυτό και πρέπει να συμφωνήσουμε σε αυτή την Αίθουσα στα βασικά, ότι θέλουμε όλοι περισσότερη καθαρή ενέργεια από ανανεώσιμες πηγές, ότι θέλουμε ενεργειακή ασφάλεια, θέλουμε σταθερότητα, θέλουμε μείωση από αλλοδαπές εξαρτήσεις και θέλουμε, προφανώς, φθηνότερο ρεύμα για κάθε δημότη, για κάθε αγρότη, για κάθε ευάλωτο, για κάθε επιχείρηση, για κάθε πολίτη.

Αυτό κάνουμε, κυρίες και κύριοι, από το 2019. Αυτό εξυπηρετούν και οι ρυθμίσεις, που φέρνουμε σήμερα σε αυτό το νομοσχέδιο. Αυτό θα συνεχίσουμε να κάνουμε, γιατί έχουμε, όντως, πολύ δρόμο ακόμη μπροστά μας για να υλοποιήσουμε όλο αυτό το σχέδιο της ενεργειακής πολιτικής. Γι’ αυτό και σας καλώ να ψηφίσετε το νομοσχέδιο αυτό.

Σας ευχαριστώ πολύ που με ακούσατε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σδούκου, με την οποία ολοκληρώθηκε η συνεδρίαση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 23.25΄ λύεται η συνεδρίαση για αύριο, ημέρα Παρασκευή 26 Απριλίου 2024 και ώρα 10.00΄, με αντικείμενο εργασιών του Σώματος: α) νομοθετική εργασία, συνέχιση της συζήτησης και ψήφισης του σχεδίου νόμου του Υπουργείου Περιβάλλοντος και Ενέργειας: «Ρυθμίσεις για την αντιμετώπιση των πολυεπίπεδων επιπτώσεων της κλιματικής αλλαγής στους τομείς: α) της διαχείρισης υδάτων, β) της διαχείρισης και προστασίας των δασών, γ) της αστικής ανθεκτικότητας και πολιτικής, δ) της καταπολέμησης της αυθαίρετης δόμησης, ε) της ενεργειακής ασφάλειας» και β) κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**